Carl Hiaasen 


virtual. -}2 zofect. eu 


CARL HIAASEN 


STRIP TEASE 


Original: Strip Tease (1993) 


Traducere din limba engleză: 


MIHAI DAN PAVELESCU 


y 


virtual-project.eu 


N 


NEMIRA 
2006 


VP - 


Aceasta este o operă de ficțiune. Toate 
numele și personajele sunt fie inventate, fie 
utilizate în mod fictiv. Evenimentele descrise 
sunt pur imaginare, deși luptele cu floricele și 
frișcă sunt bazate pe fapte reale. 

Capitolul 1 


În seara de 6 septembrie, ajunul nunţii lui Paul Guber, 
prietenii l-au dus la un club de striptease de lângă Fort 
Lauderdale pentru o petrecere a burlacilor. Clubul se numea 
Pupăza creată şi era faimos în regiune pentru dansatoarele 
senzaţionale și cocteilurile cu rom. Până la miezul nopţii Paul 
Guber era trotilat și în limbă după opt sau nouă stripteuze. 
Pentru douăzeci de dolari, fetele se cocoţau în poala lui și-i 
îngăduiau să-și vâre nasul între sânii lor dulce mirositori; Paul 
era bărbatul cel mai fericit de pe faţa Pământului. 

Prietenii lui Paul dăduseră drumul la glume zgomotoase, 
răcneau prostește și împroșcau scena cu șampanie. La început 
dansatoarele au fost iritate de jerbele de spumă, dar în cele din 
urmă le-a cuprins spiritul petrecerii. Lucind de șampanie Korbel 
și râzând în hohote, fetele au format un șir de balet și au dansat 
cancan pe o melodie veche a lui Bob Seger. Stropii de șampanie 
le scânteiau inocent în părul pubian. Paul Guber și amicii lui au 
urlat excitați până au răgușit. 

La ora 2:30, un bodyguard cu aspect ameninţător a anunțat 
ultima comandă. În vreme ce prietenii săi își goleau buzunarele 
ca să plătească nota exorbitantă, Paul se târî încetișor pe scenă 
și se prinse de una dintre fete. Prea matolit ca să mai stea în 
picioare, se legănă în genunchi și îmbrăţișă cu pasiune talia 
dansatoarei. Ea îi surâse înțelegător și continuă să se miște în 
ritmul muzicii. Paul se agăța de ea ca un marinar gata să se 
înece. Își lipi obrazul de abdomenul bronzat al stripteuzei și 
închise ochii. Fata, pe care o chema Erin, îi ciufuli părul și-i zise: 
„Du-te acasă, dulceaţă, culcă-te că mâine este ziua cea mare.” 

Un bărbat răcni spre Paul să coboare de pe scenă și amicii lui 
Paul bănuiră că era bodyguardul. Clubul avea reguli foarte 
stricte împotriva atingerii gratuite a dansatoarelor. Cât despre 
Paul Guber, el nu auzi niciun avertisment - părea intrat în extaz. 
Prietenul lui cel mai bun, Richards, cu care Paul împărțea același 
cubicul în compania de brokeraj, scoase un aparat foto și începu 
să-i pozeze pe Paul și stripteuza goală. „Șantaj”, anunţă el în 
joacă. „Marcă banul sau îi trimit imaginile astea soacrei!” Toţi 

din club păreau să se distreze pe cinste și de aceea prietenii lui 
Paul au rămas cu totul șocați să vadă cum un străin sare pe 
scenă și-l izbește pe tânăr cu o sticlă goală de șampanie. 

Trei... patru... cinci lovituri puternice în cap și totuși Paul 
Guber nu-i dădea drumul stripteuzei care se străduia din 
răsputeri să nu fie atinsă. Cel care mânuia sticla era un bărbat 
înalt și burtos, îmbrăcat într-un costum scump. Părul îi era 
argintiu, deși mustaţa stufoasă îi era neagră și răsucită pe oală. 
Nimeni de la petrecerea burlacilor lui Paul Guber nu-l cunoștea. 

Gâlgăituri incoerente se  auziră dinspre  gâtlejul 
necunoscutului, în vreme ce pocnea țteasta brokerului. 
Bodyguardul localului ajunse pe scenă exact în clipa în care 
sticla de șampanie se sparse. Îl înhăţă de sub braţe pe bărbatul 
cu păr argintiu și se pregăti să-l azvârle de pe scenă într-o 
manieră care i-ar fi asigurat o fracturare serioasă. Cu ochii în 
patru însă bodyguardul observă că bărbatul cu păr argintiu avea 
un tovarăș, iar tovarășul respectiv ţinea un pistol care putea sau 
nu să fie încărcat. Nutrind cel mai profund respect față de 
compania Colt Industries, bodyguardul îi dădu drumul cu grijă 
bărbatului cu păr argintiu și-i îngădui să o șteargă din club 
împreună cu prietenul său înarmat. 

În mod incredibil, Paul Guber nu căzuse. Paramedicii fură 
nevoiţi să-i desprindă degetele cu forța de pe fesele dansatoarei 
înainte de a-l transporta la spital. În camera de gardă, amicii lui 
îngrijoraţi goliră o sumedenie de rânduri de cafele și născociră o 
poveste pe care s-o spună logodnicei lui Paul. 

Până la sosirea poliţiei, sala din Pupăza creată era pustie. 
Bodyguardul, care ștergea sângele de pe scenă, insistă că nu 
văzuse nimic. În mod vădit polițiștii au fost dezamăgiţi că 
stripteuzele plecaseră acasă și au dovedit prea puţin entuziasm 
pentru a investiga agresiunea asupra unui beţiv în absenţa 
victimei. Din presupusa armă mai rămăsese doar o grămăjoară 
de cioburi verzi scânteietoare. Bodyguardul întrebă dacă le 
putea arunca la gunoi și polițiștii încuviinţară. 

Nunta lui Paul Guber fu amânată pentru o perioadă indefinită. 
Prietenii lui îi spuseră logodnicei că fusese tâlhărit în parcarea 
unei sinagogi. 

e 

Gonind cu maşina spre sud, pe autostrada federală, 

congresmenul David Lane Dilbeck își masă tâmplele și întrebă: 

— A fost rău, Erb? 

Erb Crandall, secretar executiv și de multă vreme credinciosul 
„om cu punga” al congresmenului, cel care prelua donațiile 
ilegale pentru campanii, răspunse: 

— Una dintre cele mai rele. 

— Nu știu ce m-a apucat... 

— Ai atacat un bărbat. 

— Democrat sau republican? 

— Să dea dracii dacă știu. 

Congresmenul Dilbeck icni când zări pistolul din poala 
celuilalt. 

— lisuse Hristoase și Sfântă Fecioară! Să nu-mi zici că... 

Fără să clipească, Crandall rosti: 

— N-am avut de-ales. Erai pe punctul să fii schilodit. 

Trecură cinci minute înainte ca Dilbeck să vorbească din nou: 

— Erb, rosti el, îmi plac femeile dezbrăcate, zău că-mi plac. 

Erb Crandall aprobă cu un gest neutru. Nu era sigur în privinţa 
șoferului congresmenului. Dilbeck îl asigurase că acesta nu 
înţelegea engleza, doar franceza și creola. Crandall studie totuși 
ceafa întunecată a șoferului și se întrebă dacă-i asculta. In ziua 
de azi oricine putea să fie un spion. 

— Toţi bărbaţii au slăbiciuni, vorbea Dilbeck. A mea este de 
natură carnală. Își dezlipi mustaţa falsă. Haide, Erb, spune! Ce 
anume am făcut - exact? 

— Ai sărit pe scenă și ai agresat un tânăr. 

Dilbeck făcu o grimasă. 

— În ce manieră? i 

— L-ai lovit cu o sticlă în cap, zise Crandall. In mod repetat. 

— Și tu nu m-ai oprit?! Asta-i treaba ta, fir-ar să fie, Erb, să 
mă scoţi din situații de-astea! Să nu-mi apară numele în ziare. 

Crandall îi explică faptul că el se afla la toaletă când începuse 
agresiunea. 

— Am atins-o pe fată? întrebă congresmenul. 

— De data asta, nu. 

Crandall îi vorbi în franceză șoferului haitian, cerându-i să 
oprească mașina și să aștepte. După aceea îi făcu semn lui 
Dilbeck să coboare. Se îndreptară spre o bancă pustie din staţia 
de autobuz și se așezară. _ 

— Ce-i aiureala asta? se încruntă congresmenul. În prezența 
lui Pierre poţi să vorbești fără griji. 

— Avem o problemă, răspunse Crandall și-și apropie palmele. 
Cred c-ar trebui să-l sunăm pe Moldy. 

Dilbeck zise că nici vorbă, un nu hotărât. 

— Cineva te-a recunoscut în seara asta, spuse Crandall. Un 
client din clubul ăla. 

— Dumnezeule! Dilbeck închise ochii și-și frecă șaua nasului 
cu vârfurile degetelor. Este an electoral, Erb. 

— Un ciumec. N-am reţinut cum îl chema. Stătea lângă ușa 
din spate când am șters-o de-acolo. Un labagiu slăbănog cu 
ochelari cu lentilele groase ca fundurile de borcane. 

— Și ce-a zis? 

— „Așa te vreau, Davey.” Se uita drept la tine. 

— Dar mustata... 

— Dup-aia a spus: „Cavalerismul n-a murit.” 

Crandall arăta foarte mohorăt. 

— Părea genul care să facă necazuri? întrebă Dilbeck. 

Crandall se strădui din răsputeri să nu izbucnească în râs. 

— Aspectul exterior poate înșela, David. Mâine dimineaţă o 
să-i telefonez lui Moldy. 

După ce au revenit în mașină și au pornit iarăși spre sud, 
Dilbeck se interesă despre starea celui pe care-l atacase. 

— Să dea dracii dacă știu, răspunse Crandall. 

Intenţiona să telefoneze la spital mai târziu. 

— Era mort? 

— Nu mi-am dat seama. Era prea mult sânge. 

— Dumnezeule! făcu congresmenul. Dumnezeule, trebuie să- 
mi vin în fire. Erb, să ne rugăm! Dă-mi mâinile. 

Se întinse peste banchetă spre Crandall, care se scutură, 
eliberându-se de labele  lipicioase și  frenetice ale 
congresmenului. 

— Potolește-te! se răsti Crandall. 

— Te rog, Erb, să ne unim mâinile. Dilbeck făcu un gest de 
implorare. Să ne ţinem de mâini și să ne rugăm împreună, 
acum. 

— Un căcat, făcu omul cu punga. Roagă-te tu pentru 
amândoi, David. Roagă-te tare de tot. 

e 

În seara următoare pe când se dezbrăca, pregătindu-se 

pentru spectacol, Erin îi povesti lui Shad că sunase la spital. 

— Au zis că l-au scos de la terapie intensivă pe tânărul care a 
fost rănit. 

Shad nu-și ridică ochii de la măsuţă. 

— Mulţumescu-ţi ţie, Doamne, zise el. Nu mai dormeam 
noaptea de grija lui. 

— Pistolul mă speriase. Erin își punea sutienul de spectacol. În 
niciun caz nu semăna cu un bodyguard, nu? Mă refer la cel cu 
arma. 

Shad era profund absorbit. Folosind o pensă chirurgicală, 
încerca să îndepărteze sigiliul de securitate din staniol al unui 
pahar de o sută de grame de iaurt degresat cu fructe de pădure. 
Lumina din vestiare era slabă și vederea lui Shad nu tocmai 
grozavă. Se ghemuise peste iaurt ca un ceasornicar. 

— Trebuie să mă concentrez, mormăi el posac. 

Ea văzuse deja gândacul mort, măricel chiar și potrivit 
standardelor din Florida. Cu picioarele ridicate în aer, gândacul 
zăcea pe masă lângă cotul stâng al lui Shad. 

— la să ghicesc, zise Erin. Ţi-a venit altă idee nemaipomenită. 

Shad se opri din lucru și-și trecu ţigara dintr-un colț al gurii în 
celălalt. Inhală adânc, apoi suflă două fuioare de fum pe nări. 

— Și cum dracu' ţi se pare? 

— Fraudă, spuse Erin. Trecuse înapoia unei uși, ca să-și 
scoată fusta. Mie mi se pare că ar fi vorba despre fraudă. 

Triumfător, Shad ridică staniolul (intact!) de pe paharul de 
iaurt și îl așeză cu grijă pe masă. După aceea, folosind pensa, 
apucă gândacul mort de un picioruș fragil și cafeniu. 

— Asta nu-i muzica ta? o întrebă pe Erin. Van Morrison. Ar fi 
bine s-o frigi de-aici. 

— Într-un minut, zise Erin. 

Își puse slipul tanga roșu cu căluţi de mare. Când îl 
cumpărase, Erin crezuse că modelul era floral. Altă dansatoare 
observase că de fapt erau căluţi de mare. Căluţi de mare care 
râdeau. 

Erin ieși din dosul ușii. Shad nu înălță ochii. 

— Poliţia a fost pe-aici? întrebă ea. 

— Ntt, surâse Shad în barbă. Poliţiștii ajungeau de obicei doar 
până la tejgheaua barului, apoi uitau de ce intraseră. Se 
bălăbâneau prin Pupăza, creată cu ochii holbaţi și privirile 
rătăcite, ca puștii în Disney Land. Poliţiștii erau niște cretini 
absoluţi când era vorba de țâţe goale. 

Erin spuse că nu văzuse niciodată un bărbat lovit atât de 
violent, indiferent cu ce anume, pe cât fusese tipul care o 
încasase cu sticla de șampanie. 

— Este un miracol că nu s-a ales cu leziuni cerebrale, rosti ea. 

Shad consideră observaţia drept o critică a vitezei sale de 
reacție. 

— Am suit cât am putut de rapid. 

Glasul lui avea un ușor ton defensiv. 

— Nu-ţi face griji, îl liniști Erin. 

— Dintre toţi, el părea cel mai puţin genul care s-o ia razna. 

Erin fu de acord. Bărbatul care folosise sticla de Korbel ca pe 
o măciucă nu fusese deloc spectatorul tipic al show-urilor de 
striptease. Purta cravată de mătase și împărțea bancnotele de 
douăzeci de dolari ca pe bomboane. 

Erin își examină pantofii cu toc cui, căutând pete de sânge. 

— Este o slujbă nenorocită, remarcă ea. 

— Nu mai spune! Tu de ce crezi că stau aici și regulez un 
gândac mort? Asta-i biletul meu de ieșire. 

Cu gesturile sigure ale unui chirurg, Shad poziţionă gândacul 
în iaurtul degresat cu fructe de pădure. Il apăsă foarte ușor cu 
vârful pensetei. Insecta se afundă lent sub suprafaţa cremoasă, 
fără să lase nicio urmă. 

— Ești un visător mare și nebun, comentă Erin. 

Shad absorbi pasiv sarcasmul. 

— Citești Wall Street Journal? 

— Nu. Erin se întrebă unde voia să ajungă. 

— Potrivit ziarului, spuse Shad, compania „Lactato Delicato” 
are o valoare de piaţă de o sută optzeci și două de milioane de 
dolari, graţie iaurtului degresat Delicato cu fructe de pădure 
care a ajuns brand-ul cu vânzarea cea mai rapidă din țară. 
Acţiunile companiei au atins pragul cel mai ridicat din toate 
timpurile. 

— Shad, spuse Erin, compania n-o să-nghită abureala asta. 

Nu-i venea să creadă că el încerca din nou. 

— Ai întârziat, păpușă. Shad arătă cu degetul mare spre 
scenă. Te-așteaptă fanii. 

— Am timp. Este un dans lung. 

Erin își îmbrăcă body-ul (pe care avea să-l scoată după primul 
dans) și încălță pantofii cu toc cui (pe care avea să-i poarte 
toată noaptea). 

— Cum de-ţi place așa mult cântecul ăla? întrebă Shad. Nici 
măcar n-ai ochii căprui. 

— Nimeni nu se uită la ochii mei, răspunse Erin. Este un 
cântec bun pentru dans, nu crezi? 

Shad examina iaurtul. Un picior cu perișori de culoarea aramei 
jieșise din mlaștina cremoasă. Oare se mișca? | se adresă lui 
Erin: 

— Ştii Să/băticie? Filmul, nu cartea!. Mai ţii minte ultima 
scenă, în care mâna chircită a mortului iese din apă? la vino- 
ncoace și uită-te la nenorocitu-ăsta de gândac. 

— Nu, mulțumesc. 

Erin întrebă dacă Domnul Ginitor era în local în seara asta. 
Aceea era porecla unuia dintre spectatorii ei regulaţi, un bărbat 
osos cu aer studios, care purta ochelari stranii cu lentile 
dreptunghiulare. De obicei stătea la masa numărul trei. 

— Să mă duc așa deodată să fac inventarul? se răţoi Shad. 

— A telefonat și a lăsat un mesaj, zise Erin. A spus că are o 
surpriză mare pentru mine, adică exact ce-mi trebuia. 

Se parfumă puţin, fără să aibă habar de ce o face. Nimeni nu 
se apropia atât de mult, încât să poată simţi mirosul. Spre 
deosebire de celelalte stripteuze, Erin refuza să danseze pe 
mese. Zece dolari i se părea o sumă ridicolă pentru a lăsa un 
bețiv să-i sufle pe genunchi. 

— Dacă vrei, se oferi Shad, îi dau un șut în cur. 

— Nu-i nevoie, dacă te poţi ţine pe-aproape, zise Erin, mai 
ales după ce s-a-ntâmplat azi-noapte. 

— Nicio problemă. 

— Probabil că n-o să fie nimic, spuse ea. 

Se rujă. Patronul prefera roșu-zmeuriu, dar Erin folosea roșu- 
burgund. Avea să-și audă vorbe din partea celorlalte fete, însă 
nu-i păsa. 

Shad se retrase puţin din fața proiectului cu iaurtul și rosti: 

— la vino să-l vezi. E ca nou! 

— Te-ar putea băga la-nchisoare. Asta se numește falsificare 
de produs. 

— Se numește geniu, zise Shad, și pentru informarea ta am 
deja un avocat care abia așteaptă să preia cazul. Plus un 


1 The Deliverance (1972), film regizat de John Boorman, cu Jon Voight și Burt 
Reynolds, după romanul omonim al poetului american James Dickey (1923-1997) scris 
în 1970. (n. tr.). 

psihiatru din Palm Beach care jură că-s complet traumatizat de 
când am deschis un iaurt și-am găsit nenorocitul ăsta de 
gândac... 

Erin izbucni în râs. 

— Traumatizat? Nici măcar nu știi ce-nseamnă asta. 

— Scârbit, asta-nseamnă. Și uite-aici... Shad ridică sigiliul de 
staniol folosindu-se de pensetă. Perfect! Nici măcar o-ncreţitură. 
Nemernicii n-o să poată spune că a dat cineva o spargere-n 
magazin și a umblat prin lăzile cu iaurturi. 

— Inteligent, comentă Erin. 

Își cercetă părul în oglindă. Majoritatea dansatoarelor purtau 
peruci, dar Erin considera că peruca ar fi încetinit-o și i-ar fi 
limitat mișcările. Pierderea perucii era unul dintre lucrurile cele 
mai groaznice care se puteau întâmpla pe scenă. Asta și să-ţi 
vină ciclul. 

— Cum mi-e fundul? îl întrebă pe Shad. Mi se vede crăpătura? 

— Nu, păpușă, ești acoperită. 

— Mersi, spuse Erin. Vorbim mai târziu. 

— N-ai decât să râzi. O să fiu bogat. 

— Nimic nu mă mai surprinde. 

Îi era imposibil să nu invidieze optimismul lui Shad. 

— Așa cum stau lucrurile, zise el, companiile cu-adevărat mari 
n-ajung la tribunal pentru chestii de-astea, ca să n-aibă parte de 
publicitate negativă. Avocatul mi-a spus că-i plătesc pur și 
simplu pe reclamanţi. Mălai serios. 

— Numele clientului este Killian, spuse Erin. Masa trei. 
Anunţa-mă dacă apare. 

După aceea ieși. El îi auzi tocurile ţocănind pe scenă, 
aplauzele și răcnetele alimentate de gin. 

Shad își privi paharul. Piciorușul gândacului se afundase la 
loc; suprafaţa iaurtului arăta netedă și virgină. O operă de 
maestru! Shad puse sigiliul de staniol într-o punguţă ziploc, pe 
care o închise apăsând cu degetul mare și arătătorul de-a lungul 
benzii de etanșeizare: dovada. Grijuliu, duse paharul de iaurt în 
frigiderul dansatoarelor, îl puse pe raftul al doilea, între șase 
cutii de Diet Sprite și castronașul cu brânză de vaci. Peste 
eticheta iaurtului Delicato, lipi un avertisment scris de mână: 

„A nu se mânca sau altceva.” 

Reciti notita de două-trei ori și decise că nu era îndeajuns de 
impunătoare. Scrise alta și o lipi sub prima: „Proprietatea lui 
Shad.” 

Intră apoi în sală ca să vadă dacă nu trebuia să tragă ceva 
șuturi în dos. Bineînțeles, la masa numărul opt un dealer de 
Volvo cu ochii cât găluștele încerca să sugă degetele de la 
picioare ale unei chelneriţe. Fără efort, Shad îl aruncă pe ușa din 
spate. Extrase un Pepsi din vitrina frigorifică și se sui pe un 
taburet la bar. 

La miezul nopţii, slăbănogul cu ochelari dreptunghiulari apăru 
și-și ocupă scaunul obișnuit la masa numărul trei. Shad se 
îndreptă nepăsător într-acolo și se așeză lângă el. Pe scenă, Erin 
dansa din toată inima. 

„N-are dreptate într-o privinţă”, gândi Shad. „Eu mă uit la 
ochii ei, mă uit în fiecare seară. Și sunt cât se poate de verzi.” 

Capitolul 2 


Malcolm J. Moldowsky nu ezită să-i spună congresmenului 
american Dave Dilbeck că era „un idiot cu buletin”. 

La care Dilbeck, conștient de influența și statutul lui 
Moldowsky, răspunse: 

— Îmi pare rău, Malcolm. 

Plimbându-se prin cabinetul congresmenului,  Moldowsky 
aruncă priviri reci și disprețuitoare spre toate plăcuţele, presse- 
papier-urile comemorative, jalnicele mementouri din alamă ale 
îndelungatei și neînsemnatei cariere politice a lui Dilbeck. 

— Întrevăd probleme, zise Malcolm Moldowsky. 

Era aranjorul unui aranjor, deși nu aceea era ocupaţia 
precizată pe formularul lui de impozitare a venitului. 

Nu exista nicio problemă, insista Dilbeck, absolut niciuna. 

— Am plecat înainte să fi venit poliţia. 

Moldowsky era un bărbat scund, chiar deconcertant de scund, 
dar compensa statura îmbrăcându-se ca un membru al familiei 
regale și scăldându-se în colonie scumpă. Era ușor să fii atât de 
impresionat de garderoba fabuloasă și de aroma exotică ale lui 
Moldy, încât să-i ignori cuvintele, care erau invariabil 
importante. 

— M-asculți? îl întrebă pe Dave Dilbeck. 

— Ai zis că-i o problemă, iar eu zic că nu văd nicio problemă. 

Buza superioară a lui Moldowsky se răsfrânse, dezvăluind 
dentiția măruntă și cu vârfuri ascuţite a unei primate inferioare. 
Se apropie mai mult de Dilbeck și rosti: 

— Numele Gary Hart îţi amintește ceva? Nasulie generală... ai 
nevoie de-o reîmprospătare a memoriei? 

— Atunci a fost altceva, spuse congresmenul. 

— Așa-i. Domnul Hart n-a trimis pe nimeni la camera de 
gardă. 

Dilbeck simți căldura degajată de Moldowsky care se 
apropiase de el, izul mentolat al răsuflării lui și-i inhală aroma de 
mosc italian de import, îndeajuns de puternică pentru a 
extermina termitele. Se sculă repede. Se simţea mai în largul lui 
vorbind cu creștetul capului acestui om, decât privindu-l în ochi. 

— N-o să se mai întâmple, promise congresmenul, asta-i 
sigur. 

— Serios? 

Acidul din întrebarea lui Moldowsky îl neliniști pe congresmen. 

— Mi-am examinat sufletul în profunzime. 

Moldowsky se retrase, astfel ca Dilbeck să-i poată vedea faţa. 

— David, problema nu se-ascunde-n în sufletul tău, ci-n 
blestemaţii tăi de pantaloni. 

Congresmenul clătină solemn din cap. 

— Malcolm, slăbiciunea este de natură spirituală. Doar 
manifestarea ei este materială... 

— Mănânci căcat cu polonicul. 

— Să știi c-o pot domina, urmă Dilbeck. Îmi pot controla 
pornirile astea animalice, așteaptă numai puţin și vei vedea. 

Moldowsky ridică brațele iritat. 

— Tu și pornirile tale nenorocite! Davey, este un an electoral. 
Asta-n primul rând. Numai un idiot cu buletin și-ar plimba moaca 
printr-un local cu stripteuze într-un an electoral. În al doilea 
rând, omul tău a scos o armă și-ntâmplător ăsta-i un delict 
serios. 

— Malcolm, nu-l învinui pe Erb. 

— Şi-n al treilea rând, continuă Moldowsky, în timpul comiterii 
agresiunii ai fost recunoscut de unul dintre clienţii acelui local 
minunat. Ceea ce provoacă tot felul de posibile probleme, dintre 
care niciuna nu-i plăcută. 

— Stai, stai, stai! Dilbeck își lovi o palmă cu vârfurile 
degetelor de la cealaltă mână pentru a solicita pauză ca 
antrenorii în timpul meciurilor. Să nu sărim la concluzii. 

Malcolm Moldowsky râse neplăcut. 

— Asta-i meseria mea, domnule congresmen. Reîncepu să se 
plimbe prin cabinet. De ce l-ai pocnit cu sticla pe individul ăla? 
Stai, nu-mi spune - ai o afacere cu stripteuza, este? Poate că 
poartă în pântece fructul dragostei voastre? 

— Nici măcar nu știu cum o cheamă, spuse Dilbeck. 

— Totuși ai simţit acest impuls necontrolabil de a-i apăra 
onoarea... care-o fi aia? Te-nteleg, David. Te-nţeleg perfect. 

— Este o boală, asta-i tot. N-ar trebui să stau în preajma unor 
femei dezbrăcate. 

Agresivitatea se topise complet din congresmen. Moldowsky 
ocoli biroul și se apropie de el. Vorbi cu glas mai domol: 

— N-ai nevoie de rahatul ăsta acum. Ai de dus o campanie. 
Vine votul zahărului. Trebuie să prezidezi o comisie. Moldowsky 
încercă să-l bată pe congresmen pe umăr, însă nu era îndeajuns 
de înalt. Sfârși prin a-l bate pe cot. O să m-ocup eu de asta, îi 
spuse. 

— Mulţumesc, M-m-m... Malcolm. 

Dilbeck fusese cât pe aici să se scape și să-i spună Moldy, 
„Mucegaiul”, așa cum îi spuneau toţi lui Moldowsky pe la spate. 
Moldowsky detesta porecla aceea, mai ales fiindcă era un 
fanatic al igienei. 

— Încă o rugăminte, zise Moldowsky. Până-n noiembrie, ţine-l 
pe micuțul David în pantaloni. Ca un hatâr personal pentru 
mine. 

Dilbeck se învăpăie la față. 

— Pentru că, urmă Moldowsky, urăsc să mă gândesc cum ar 
privi electoratul tău un asemenea comportament - toţi 
pensionarii, cubanezii conservatori și tinerii idealiști de pe plajă. 
Ce ar crede ei dacă congresmenul Davey ar fi surprins cu o 
gașcă de dansatoare din buric? Cum crezi c-ar suna asta? 

— Prost, admise congresmenul. Simţțea nevoia să bea ceva. 

— Mai faci parte din cler? 

— Sunt diacon, zise Dilbeck. 

— Serios? Malcolm Moldowsky afișă un rânjet sălbatic. Dacă 
te mai încearcă imboldul s-alergi după fofoloance, dă-mi un 
telefon. Îţi aranjez eu ceva. Cobori tonul vocii. Este an electoral, 
domnule diacon, și trebuie să fii atent. Dacă simţi nevoia de 
bairam, venim cu el la tine. De-acord? 

— De acord, încuviinţă congresmenul. 

După plecarea lui Moldy, întredeschise o fereastră și înghiţi cu 
lăcomie aerul proaspăt. 

e 

De fiecare dată, la câțiva ani, Congresul SUA vota subvenții 
financiare generoase pentru o mână de milionari agricoli din 
întinsul stat Florida. Planta care-i făcea milionari era trestia-de- 
zahăr, al cărei preț era umflat zdravăn și garantat de guvernul 
american. Spolierea aceasta nerușinată atingea două ţinte: îi 
menținea foarte bogaţi pe cultivatorii americani și destabiliza 
economiile amărâte ale naţiunilor caraibe sărace, care nu-și 
puteau vinde propriile recolte de trestie-de-zahăr în Statele 
Unite nici măcar la jumătate din preţul artificial. 

Din motive politice, subvenţionarea guvernamentală 
îndreptată spre industria zahărului era promovată în mod 
patriotic ca ajutor pentru familiile sărace de fermieri. Era 
adevărat, unele dintre marile companii producătoare de zahăr 
erau proprietate de familie, dar membrii familiei înșiși călcau 
rareori pe plantaţii. Apropierea lor maximă de zahăr o 
reprezentau cubulețele pe care le puneau în cafea la Clubul 
Bancherilor. Descendenții cultivatorilor de trestie-de-zahăr n-ar 
fi fost prinși nici morți pe un câmp dogoritor, unde noroiul 
abunda în șerpi și insecte. Munca brută era lăsată în seama 
emigranților jamaicani și dominicani, care erau plătiţi cu lefuri 
de mizerie ca să taie toată ziua cu macetele sub soarele arzător. 

Așa se întâmpla de o eternitate, iar indivizi ca Malcolm 
Moldowsky nu-și făcuseră griji din cauza asta. Sarcina lui 
Moldowsky, pe lângă multe altele, era să se asigure că 
subvenţionarea preţurilor marilor companii de zahăr, poreclite 
„Big Sugar”, trecea fără probleme prin Congres. Pentru asta, 
Moldowsky avea nevoie de senatori și reprezentanți care să 
manifeste simpatie faţă de cultivatori. Din fericire, simpatiile 
erau încă ușor de cumpărat în Washington: nu necesitau decât 
contribuţii pentru campanii. 

În felul acesta Moldowsky putea strânge întotdeauna voturile 
dorite. Asta nu era o problemă și totuși voturile nu ajutau la 
nimic dacă legea zahărului nu era aprobată de comisie, iar în 
anul acesta în comisia Camerei existau contradicții serioase 
legate de subiecte ce nu aveau nicio legătură cu agricultura. Nu 
mai puţin de trei congresmeni anterior maleabili suferiseră crize 
stranii de conștiință și anunţaseră că vor vota împotriva 
subvenţionării prețului zahărului. Aparent protestau împotriva 
stării jalnice a imigranţilor și a poluării dezastruoase din Parcul 
Naţional Everglades, în care agricultorii deversau cu regularitate 
miliarde de litri de ape reziduale. 

Malcolm Moldowsky știa că congresmenilor disidenţi nu le 
păsa câtuși de puţin de muncitorii amărâțţi de pe plantaţii și nici 
dacă Everglades ar fi luat foc și s-ar fi transformat în tăciuni. De 
fapt, opoziţiile faţă de legea zahărului erau represalii la adresa 
președintelui comisiei, David Dilbeck, cel care dăduse votul 
decisiv împotriva unei frumoase creșteri de 22% a salariilor 
pentru el și pentru distinșii lui colegi din Cameră. 

Dilbeck comisese păcatul acela intolerabil printr-un banal 
accident: beat fiind, apăsase pur și simplu butonul greșit când 
se trecuse la votarea creșterii salariilor. În starea euforică în 
care se afla, fusese un miracol că găsise drumul spre propriul 
scaun, și cu atât mai mult că acţionase mașina de vot. În după- 
amiaza următoare,  congresmenul mahmur deschisese 
televizorul și-l auzise pe crainic lăudându-l pentru curajul său. 
Dilbeck habar nu avusese la ce se referea; nu-și amintea nimic 
din seara anterioară. Când personalul cabinetului său îi 
explicase ce făcuse, el se târâse până la un coș de hârtii și 
vomitase. 

În loc să admită adevărul - meritul integral pentru acţiunea lui 
aparținuse  distileriilor de rom Barbancourt - David Dilbeck 
participase la cel mai important talk-show de seară și afirmase 
că se simţea mândru fiindcă votase așa cum o făcuse, spunând 
că nu era momentul ca membrii Congresului să golească 
buzunarele publice. În intimitate, Dilbeck era furios pe sine; 
avusese nevoie de banii aceia suplimentari mai mult ca oricine. 

lar acum tovarășii lui politicieni contraatacau. Ei știau că 
Dilbeck depindea de Big Sugar pentru contribuţiile la campania 
sa și mai știau că Big Sugar se baza pe Dave Dilbeck pentru 
susținerea prețurilor. De aceea membrii Camerei 
Reprezentanţilor deciseseră să-l ardă zdravăn și să-i dea în 
același timp o lecţie. 

Malcolm J. Moldowsky văzuse grozăvia desfăcându-și petalele. 
Toate talentele lui subterane aveau să fie necesare pentru a 
salva legea subvenţionării zahărului și n-o putea face dacă 
Dilbeck era târât într-un scandal sexual. După ani de șerpuire 
prin rigolele politicii, Moldowsky continua să fie surprins de 
prostia primitivă pe care o manifestau majoritatea politicienilor 
în fiecare moment. El nu avea nici urmă de milă pentru 
congresmenul Dilbeck, dar l-ar fi ajutat oricum. 

Erau în joc milioane și milioane de dolari. Moldy ar fi făcut 
orice trebuia făcut, indiferent cu ce preţ. 

e 

Celelalte dansatoare ştiau că ceva o tulbura pe Erin. Se vedea 
în evoluția ei. 

— lar e vorba de Darrell, zise Urbana Sprawl, de departe cea 
mai voinică și mai atractivă dintre dansatoare. Urbana era cea 
mai bună prietenă a lui Erin din Pupăza creată. 

— Nu, nu-i vorba despre Darrell, spuse Erin. Adică... este și nu 
este. 

Darrell Grant era fostul ei soț. Divorţaseră după ce avuseseră 
parte de cinci ani de căsnicie nenorocită și de un copil minunat, 
o fetiță. Înfruntarea din tribunal fusese îndelungată și foarte 
costisitoare, așa că Erin decisese să-și încerce norocul în 
meseria de dansatoare exotică, care era mai bine plătită decât o 
funcţionară. Noua ei slujbă nu avea nimic exotic, dar nu era pe 
atât de sordidă pe cât se temuse. Banii câștigați abia acopereau 
taxele legale. 

După aceea Darrell se șmecherise. Depusese o reclamaţie în 
care se plângea că Erin nu era o mamă potrivită și-l invitase pe 
judecătorul de divorţuri să vină și să vadă cu propriii săi ochi 
cum își câștiga existenţa viitoarea fostă doamnă Grant. 
Judecătorul asistase la șapte numere de dans și, deoarece 
aparținea Bisericii Creștinilor Renăscuţi, concluzionase că pentru 
impresionabila fiică minoră a lui Erin ar fi fost mai bine să 
rămână în custodia tatălui. Faptul că Darrell Grant era 
dependent de droguri, că fusese închis și că se ocupa cu 
plasarea de scaune cu rotile furate nu-l tulburase pe judecător 
în aceeași măsură ca faptul că Erin își scotea în public lenjeria 
intimă. Judecătorul îi ţinuse o prelegere încruntată despre 
decenţă și moralitate și o anunţase că-și putea vedea fiica în 
fiecare al treilea weekend al lunii și în Ajunul Crăciunului. 
Avocatul ei făcea recurs la sentinţă și Erin avea acum nevoie de 
bani mai mult ca oricând. Între timp judecătorul de divorţuri 
devenise un client regulat în Pupăza creată, ocupând un 
separeu slab iluminat de lângă automatele pentru Foosball. Erin 
nu-i adresase niciodată vreun cuvânt, însă Shad avea grijă 
întotdeauna să urineze pe șest în whisky-urile Jack Daniel's cu 
care-l servea. 

— Haide, spune, insistă Urbana Sprawl, nu mă face să te iau 
la poceală. 

Se demachiau folosind aceeași oglindă ciobită din vestiare. 

Erin recunoscu că era vorba despre un client. 

— Eu îi spun domnul Ginitor. De fapt îl cheamă Killian. 

— Masa trei, rosti altă dansatoare care era cunoscută ca 
Monique Jr. In club dansau două Monique și niciuna nu voia să-și 
schimbe numele de scenă. Il știu pe tip, zise Monique Jr. Are 

niște ochelari ciudaţi, o cravată naşpa și dă niște bacșișuri de 
căcat. 

— Îţi face probleme? o întrebă Urbana Sprawl pe Erin. 

— A lipsit două nopţi, asta-i tot. 

— Vai de mine! exclamă Monique Jr. Sună la FBI. 

— N-ai înțeles. Este vorba despre cazul meu. Erin deschise 
poșeta și scoase un șerveţel împăturit într-un pătrat mic. l-l 
întinse lui Monique Jr. Mi l-a dat ultima dată când a venit. Voia 
să discutăm, dar Shad stătea chiar acolo, așa că mi-a transmis 
mesajul ăsta. 

Monique Jr. citi în tăcere, apoi îi trecu bilețelul lui Urbana 
Sprawl. Domnul Killian îl scrisese grijuliu, cu litere de tipar mici, 
străduindu-se în mod evident să fie ordonat. 


Te pot ajuta să-ți recapeți fiica. Nu-ţi cer nimic, 
decât un zâmbet generos. In plus, poti adăuga ZZ Top 
la melodiile tale? Orice cântec de pe primul album ar fi 
excelent. Multumesc. 


— Bărbaţii sunt în stare de orice, comentă sceptic Monique Jr. 
Orice ca s-ajungă la bijboacă. 

Erin considera că ar fi meritat să asculte ce avea de spus 
Killian. 

— Și dacă vorbește pe bune? 

Urbana Sprawl împături biletul și i-l restitui. 

— Întrebarea-i de unde știe de Angela? 

— Ştie totul. 

Fusese prima ei experiență cu un client care făcuse o obsesie. 
Vreme de trei săptămâni, seară de seară, lui Killian îi curseseră 
balele la masa numărul trei. 

— Zice că mă iubeşte, urmă Erin. Nu l-am încurajat. Nu i-am 
spus nimic de natură personală. 

— Se mai întâmplă, încuviință Urbana. Nu poți face nimic, 
decât să-l ţii la distanță. 

Erin mai spuse că i se părea destul de inofensiv. 

— Se poate întâmpla ceva rău dacă-l ascult? Am ajuns în 
situaţia în care sunt gata să încerc orice. 

— Să-ţi zic o chestie, interveni Monique Jr. Puţulică ăla trebuie 
să-nvețe cum se dau bacșișurile. 

Shad vâri capul pe ușă. 

— Şedinţă de personal, anunţă el tușind. Peste cinci minute, 
la șefu'. 

— Frige-o, se răsti Urbana Sprawl care era aproape goală. 

Shad realmente nu-și dăduse seama. După unsprezece ani de 
lucru în cluburi de striptease devenise insensibil la vederea 
sânilor goi. O boală profesională, concluzionase el, și un motiv în 
plus s-o șteargă dracului de-acolo până nu era prea târziu. 

— Spune-i domnului Orly că venim imediat, spuse Erin. 

Shad se retrase închizând ușa. Lui Erin i se părea că 
bodyguardul semăna cu o broască ţestoasă - capul lui noduros 
era spân și sclipea ca și cum ar fi fost umed, iar nasul i se arcuia 
energic spre linia subţire și severă a buzelor, formând un 
prognatism cu aspect letal. Din câte putea ea să vadă, Shad nu 
avea nici sprâncene, nici gene. 

— Urât mai e, observă Monique Jr. 

— Nu-i chiar atât de rău. Erin îmbrăcă un halat de baie 
albastru și se încălță cu sandale. Le povesti celorlalte despre 
planul lui Shad pentru gândacul mort. 

— laurt! exclamă Monique Jr. Doamne, ce scârbos! 

— Sper să-i iasă, spuse Urbana Sprawl. Sper să-ncaseze un 
milion de dolari și să plece în Tahiti, să trăiască acolo. 

„Visuri”, gândi Erin. Shad n-avea să plece nicăieri până nu-i 
va spune domnul Orly s-o facă. 

e 

Cabinetul lui Orly era decorat în imitație de velur roșu. El îl 
detesta la fel de mult ca oricare altul. Decoraţiunile țipătoare 
fuseseră alese de anteriorul proprietar al clubului, înainte de a fi 
împușcat și azvârlit pe banda de mare viteză a autostrăzii 95. 
Orly spunea că asasinatul nu avusese nicio legătură cu gustul 
bărbatului pentru imitaţia de velur, ci mai degrabă cu 
incapacitatea lui de a-și justifica veniturile în mod convingător. 
Ceea ce însemna că ciordise. Imitaţia de velur rămăsese pe 
pereţii lui Orly pentru a le reaminti angajaţilor că nu ciordești de 
la ciorditorii profesioniști decât dacă ești foarte priceput. 

Pe măsură ce dansatoarele se adunară în faţa biroului lui Orly, 
bărbatul fu copleșit de combinaţia de parfumuri puternice și 
porni să tușească și să strănute spasmodic. Shad aduse o cutie 
cu batiste de hârtie și o doză de Dr. Pepper. Orly oferi un recital 
întreg de suflatul nasului, urmat de examinarea batistei pentru a 

vedea ce evacuase. Erin se uită la Urbana Sprawl și dădu ochii 
peste cap. Bărbatul era un porc. 

— Bun, începu Orly. În seara asta o să vorbim despre dansuri. 
Aud tot felul de plângeri. 

Niciuna dintre stripteuze nu scoase un cuvânt. Orly strânse 
din umeri și continuă: 

— În esenţă, uite care-i treaba: Fetelor, trebuie să vă mișcaţi 
mai mult. Trebuie să daţi mai mult și din cururi și din ţăâţe. M-am 
uitat în seara asta și, pe cuvântul meu, câteva parcă sunteţi 
moarte. Nu se mișcă nimic pe voi. 

Orly făcu o pauză și deschise doza de Dr. Pepper, care făcu 
spumă. Când bărbatul linse buza cutiei cu limba, unele 
dansatoare gemură. 

Orly ridică ochii și zise: 

— Are careva vreo problemă? Dacă are, s-o auzim. 

Erin înălță o mână. 

— Domnule Orly, stilul dansului nostru depinde de muzică. 

Orly îi făcu semn cu doza să continue. 

— Zi mai departe. 

— Dacă melodiile sunt rapide, noi dansăm repede. Dacă sunt 
lente, dansăm lent... 

— Am mai avut discuţia asta, o opri el. Aţi vrut să vă alegeţi 
singure cântecele și eu am fost de-acord, cu condiţia să fie 
cântece bune, care să înfierbânteze. Dar unele dintre ele sunt 
niște căcaturi, îmi dau cuvântul, parcă-i muzică de-aia de-o 
pune-n magazinele pentru poponari. 

— Janet Jackson, spuse Urbana Sprawl, Madonna - eu nu cred 
că asta-i muzică de poponari. Paula Abdul? Ce naiba! 

Nu era modul cel mai bun de a-l aborda pe Orly, care nu făcea 
deosebire între Janet Jackson și Mahalia Jackson. El puse băutura 
pe masă și-și frecă palmele umezite de la doză. 

— Știu doar că-n seara asta am văzut un tip dormind ca un 
prunc la masa patru. Dormind! Avea nasul la treizeci de 
centimetri de zambilica lui Sabrina și sforăia, băga-mi-aș să-mi 
bag! Am văzut-o cu ochii mei. Orly se aplecă în faţă și ridică 
glasul: la spuneţi-mi ce stripteuză-i aia care-și adoarme clienţii?! 

Sabrina, care pieptăna peruca șatenă pe care o ţinea în poală, 
nu zise nimic. Dansatoarele preferau să nu argumenteze cu 
domnul Orly, care se fălea cu legăturile lui interlope. În plus 
unele dintre ele nu erau prea grozave pe scenă și o știau. 

„Apatie” ar fi fost un termen eufemistic pentru a le descrie 
dansurile. Erin încerca să le ajute în numerele lor, însă în 
general ele nu se topeau după repetiții. 

— Că-s lente, că-s rapide, că-s la mijloc - asta nu contează, 
zise Orly. Chestia-i să profitaţi de ce v-a dat Dumnezeu și să le 
puneţi în mișcare. Strănută pe neașteptate, întinse mâna spre o 
batistă și o vâri în ambele nări. Continuă să vorbească, cu 
batista fluturând la fiecare cuvânt. Gândiţi-vă la asta ca la 
cordeală. Vă cordiţi cu muzica. Viteza n-are nicio treabă, ci 
mișcarea-i importantă, ce dracu', atitudinea! Fetelor, eu nu vă 
plătesc să-mi plictisiţi clienţii, aţi înţeles? Clientul care doarme 
nu-mi cumpără pileala și-n niciun caz nu vă bagă banu' la 
jartiere. 

Tot Erin fu cea care vorbi: 

— Domnule Orly, aţi pomenit despre atitudine. Eu sunt de 
acord că în club există o problemă de moral și cred că știu și 
despre ce-i vorba. 

Asta atrase atenţia tuturor. Până și Shad ridică ochii. 

— Este vorba despre nume, urmă Erin. Pupăza creată... este 
un nume foarte vulgar. 

Orly își smulse batista din nas. În mod obișnuit ar fi concediat 
o femeie pentru o asemenea remarcă, dar Erin aducea o 
mulțime de clienţi în club. Ea era una dintre puţinele dansatoare 
care puteau să danseze cu adevărat. 

— Mie-mi place Pupăza creată, zise el. Atrage atenţia și-i 
șmecheros. 

Erin spuse că era vulgar și înjositor. 

— Și nu-i bun pentru moral. Lasă impresia că suntem o gașcă 
de paţachine, iar noi nu suntem așa ceva. 

Orly îi spuse să nu mai fie așa rigidă. 

— Este ca o ațâțare, scumpo. Suntem un club de striptease, 
ce mama naibii, cine ar plăti șapte dolari intrarea ca să se uite 
la niște fete cuminti? 

Avea dreptate și totuși Erin insistă: 

— Eu îmi dau seama perfect de natura slujbei noastre, dar 
asta nu înseamnă că nu putem avea mândrie. Când prietenii și 
rudele ne întreabă unde lucrăm, unele dintre noi nu spunem 
adevărul. Unele dintre noi se rușinează să pronunțe numele 
clubului. 

Orly păru mai degrabă amuzat decât ofensat. Le privi pe 
celelalte dansatoare și întrebă: 

— E adevărat? 

Câteva aprobară. Orly se întoarse către Shad. 

— Tu ce zici? Ţi-e rușine că lucrezi aici? 

— Oh, nu, zise Shad. E visul meu de-o viaţă. 

Îi făcu din ochi lui Erin, care se strădui să nu izbucnească în 
râs. 

Orly se lăsă pe spate în scaun și încrucișă mâinile la ceafă. 
Cămașa albă îi era pătată la ambele subsuori. 

— Numele nu se schimbă, anunţă el. 

— Ce-ar fi să organizăm un concurs? sugeră Erin. Să găsim alt 
nume mai bun. 

— Nu! 

— Îmi amintesc când se numea Palatul plăcerilor, spuse 
Urbana Sprawl. lar înainte i-a zis Ușa la balcoane. 

— Eu ţin minte, zise Monique Jr., vremea când se numea 
Alegerea domnilor, până a fost închis pentru prostituție. 

Orly se crispă la auzul cuvântului. 

— Ei bine, acum este Pupăza creată şi va rămâne Pupăza 
creată cât timp o s-o zic eu. 

Mai avea încă de plătit două miare pentru firma cea nouă. 

— Perfect, spuse Erin. Rămâne Pupăza creată. Este foarte șic. 

El o ignoră. 

— Concluzia finală este să îmbunătăţiţi nenorocitele alea de 
dansuri. Deschise un sertar și scoase un teanc de videocasete. 
Astea-s de la un club din Dallas. Luaţi-le acasă și studiați ce bine 
se mișcă fetele alea. Ele câștigă pe seară trei-patru sutare ca 
bacșișuri și nu mă miră. 

Shad întinse câte o casetă fiecărei dansatoare. 

— Domnule Orly, rosti Urbana Sprawl, eu n-am video. 

— Am eu unul pe care-l poţi închiria. 

— Patru sutare pe noapte, da? zise Erin. Poate c-ar merita o 
excursie la Dallas. Poate că au ceva locuri libere. 

Orly o ignoră din nou. 

— Înc-o chestie, zise el, după care puteţi să plecaţi acasă. 
Este vorba despre ce s-a-ntâmplat aseară. Bătaia de pe scenă. 

Monique Jr. spuse că nu fusese cine știe ce bătaie, doar un tip 
care dăduse cu o sticlă în altul. 

— Indiferent ce ar fi fost, reluă Orly, n-aţi văzut absolut nimic, 
ați înțeles? Dacă vă-ntreabă cineva, vă duceți și-i ziceți lui Shad. 

Erin fu surprinsă de instrucţiunile acelea. În Pupăza creată 
încăierările erau frecvente, dar domnul Orly manifesta rareori 
vreun interes față de ele. 

— Ce se-ntâmplă? întrebă ea. Poliţia? 

— Concluzia finală este că nu sunteţi plătite ca să răspundeți 
la întrebări. Sunteţi plătite ca să vă dezbrăcaţi. Goli doza de Dr. 
Pepper, râgâi și azvârli cutia spre Shad care o prinse fără efort. 
Ne-am înțeles în privinţa asta? 

Stripteuzele mormăiră fără entuziasm. 

— Bun, zise Orly. 

Începu să tragă aer pe nas, gata să strănute, însă reuși să se 
abţină. Sabrina ridică timid un braţ. Orly îi spuse să fie scurtă. 

— E vorba despre tipul care dormea la masa patru, rosti ea. 
Să știți că n-a fost vina mea, domnule Orly. Era drogat. 

— Scumpo, nu-mi pasă nici dacă i se făcuse anestezie 
generală. În clubul meu vreau să stea cu ochii beliţi. S-a-nţeles? 

Dansatoarele se ridicară și năvăliră afară din cabinet, creând 
un curent sufocant de parfum. Orly îi ceru lui Erin să mai stea un 
minut. După ce rămaseră singuri, rosti: 

— Tipul nu te-a rănit aseară, nu? 

— Care dintre ei - cel care m-a îmbrățișat sau cel cu sticla de 
șampanie? 

— Indiferent care. Vreau doar să știu dacă nu te-ai ales cu 
vreo rană. Tăieturi, vânătăi, orice-ar fi te ducem la medic. 
Localul plătește. _ 

Localul plătea? Erin era stupefiată. li spuse lui Orly că nu 
păţise nimic. 

— Mă bucur, zise el, dar ca s-o știi și tu: așa ceva n-o să se 
mai repete. Am vorbit și cu Shad. 

— N-a fost vina lui... 

Bărbatul o opri cu un gest din mână. _ 

— Meseria unui bodyguard este să dea șuturi în cur. li plătesc 
bani frumoși găozarului. 

Erin se ridică să plece. 

— Înc-o chestie, urmă Orly. În seara asta nu m-am referit la 
tine. Când e vorba de dans și altele, ești ultima fată care trebuie 
să se uite la un căcat de video. Ești una din cele mai bune pe 
care le-am avut vreodată. 

— Mulţumesc, domnule Orly. 

— Cu muzica nu mă prind deloc. l-a dracu’ de lentă, da’ - ce 
naiba! - tu o faci să meargă. Nu-și pot dezlipi ochii de la tine. 

— Mulţumesc, repetă ea. 

— Ține-o tot așa, spuse Orly. Dac-ai nevoie de orice și vorbesc 
serios - orice - anunţă-mă. 

Erin ieși din cabinet absolut convinsă că se găsea într-un 
bucluc serios. 

Când ajunse la mașină, o aștepta bărbatul căreia ea îi spunea 
domnul Ginitor. 

Capitolul 3 


Când Paul Guber își recăpătă cunoștința, primul lucru pe care- 
| văzu la piciorul patului de spital fu un avocat. Știa că era 
avocat fără să i-o fi spus cineva; un bărbat îmbrăcat în costum 
cu vestă nu putea să aibă alt scop acolo. 

— Numele meu este Mordecai, spuse avocatul. Peste 
pântecele impunător strângea o servietă subţire din piele mată 
de culoare roșu-burgund. Mă aflu aici pentru a te ajuta în orice 
fel pot. _ 

Creierii lui Paul Guber erau scăldaţi în morfină. Incercă să 
vorbească, însă avu impresia că scuipă cenușă. Câmpul lui 
vizual era îngust și foarte strălucitor la periferii, ca un televizor 
ieftin. O femeie intră în cadru și mișcă buzele. 

— Cum te simţi, iubitule? 

Era Joyce, logodnica lui. Paul Guber o văzu întinzându-se și 
atingând o ridicătură a păturii - piciorul lui stâng. Paul Guber fu 
încântat să descopere că nu era paralizat. 

— Prietenii tăi, zise Mordecai, mi-au relatat ce s-a petrecut. 
Ca să fiu foarte sincer, am fost îngrozit. În ce lume trăim! 

Paul Guber clipi des din ochi, pentru a-și îmbunătăţi 
focalizarea. 

— Ai noroc că ai supravieţuit, îi mărturisi Mordecai. 

Paul nu era la fel de sigur. Se întrebă ce-i spuseseră Richards 
și ceilalţi lui Joyce despre petrecerea burlacilor. Apariţia unui 
avocat în rezerva lui din spital îl determina să suspecteze tot ce 
putea fi mai rău. 

Deschise gura ca să lanseze o apărare provizorie, dar 
Mordecai îl opri cu o palmă trandafirie, dolofană. 

— Ar fi mai bine să n-o faci, zâmbi ca un lup avocatul. 

Joyce făcu prezentările. 

— Mordecai este vărul meu. Fiul cel mare al unchiului Dan... l- 
ai cunoscut pe unchiul Dan. l-am telefonat imediat cum am aflat 
ce s-a întâmplat. 

Ea nu părea câtuși de puţin să aibă gânduri ucigașe. Paul 
Guber fu ușurat, dar totuși precaut. 

— Probabil că nu-ţi amintești prea multe, zise Mordecai. Este 
de așteptat. 

Paul își amintea însă totul. Joyce îl bătu ușor peste tibii, pe 
sub cearșaf. 

— Vai, Paul, spuse ea, nu pot să cred că s-a întâmplat așa 
ceva. 

— În domeniul meu, rosti Mordecai, așa ceva este cunoscut 
drept culpă gravă. 

Paul tuși. Simţi tusea ca și cum cineva îi trăgea o răzătoare 
pentru brânză pe interiorul gâtului. 

— Nu încerca să vorbești, îl sfătui din nou avocatul. Ai fost 
agresat cu brutalitate, ceea ce a determinat afecţiuni fizice și 
emoţionale. Afecţiuni permanente, ca urmare a unei culpe 
grave. 

Cuvintele ieșeau dintr-un tunel, dar Paul pricepu ideea 
generală. Avocatul fremăta de nerăbdare ca să acţioneze pe 
cineva în judecată. Paul dorea să oprească din fașă ideea 
respectivă; un proces îndelungat cu un local de striptease nu l- 
ar fi încântat nici pe patronul lui, nici pe viitorii socri. 

— Nu ne interesează cine a făcut-o, vorbea Mordecai. Ne 
interesează cum de s-a îngăduit să se întâmple așa ceva. Cu 
alte cuvinte, cine poartă răspunderea. Ne interesează 
despăgubiri atât de consistente, încât un simplu derbedeu de pe 
stradă nu și le-ar putea permite. 

Joyce se deplasă spre căpătâiul patului și începu să mângâie 
fruntea lui Paul. 

— Cineva va trebui să plătească pentru asta, rosti ea 
încetișor. 

Mordecai continuă prompt: 

— Nu ești singura parte vătămată, domnule Guber. Anularea 
unei nunţi este un eveniment sfâșietor pentru toți cei implicați. 
Mă gândesc în primul rând la viitoarea mireasă. 

— Invitaţiile care au fost gravate, detalie Joyce. Muzicanţii, 
floriștii, avansul plătit pentru închirierea sălii. Hyatt nu-i un hotel 
tocmai ieftin. 

Paul închise ochii. Poate că totul era un vis. Poate că nu 
existase nicio femeie goală care dansa pe muzica lui Van 
Morrison. 

— Cu greu mi-a venit să cred când prietenul tău Richard ne-a 
descris circumstanțele. Să fii tâlhărit în curtea unei sinagogi! 

Paul gemu fără să vrea. 

— Nu te teme, intenţionăm să deschidem acţiune legală, zise 
Mordecai. Poţi să fii sigur de asta. 

Ridică servieta de parcă ar fi conţinut o armă secretă. 

— Aăă..., începu Paul, însă Joyce îi apăsă buzele cu două 
degete. 

— Acum odihnește-te, șopti ea. O să ne-ntoarcem mai târziu. 

— Și nu spune niciun cuvânt nimănui, spuse avocatul 
Mordecai. În domeniul meu de activitate, clientul cel mai bun 
este clientul neajutorat. 

Paul Guber simţi o înțepătură în braţ și deschise ochii pentru a 
vedea o infirmieră frumoasă care-l injecta cu analgezice. Fu atât 
de recunoscător, încât ar fi putut s-o sărute pe buze. 

e 

Mama lui Erin locuia în California cu al cincilea ei soț. La 
fiecare două săptămâni îi scria lui Erin relatări extrem de 
detaliate ale unor sesiuni extravagante de cumpărături. 
Întotdeauna scrisorile se încheiau cu o rugăminte: „Părăsește 
slujba aceea oribilă! Părăsește locul acela oribil! Vino să stai cu 
noi!” 

Mama lui Erin nu era de acord că dansatul în pielea goală era 
o meserie. Erin nu era de acord cu măritișul pentru bani. Rareori 
cele două femei discutau între ele fără să se certe. Toţi taţii 
vitregi succesivi ai lui Erin oferiseră susţinere financiară, dar Erin 
nu ar fi luat nici măcar un bănuț. Asta o scotea din sărite pe 
mama ei. Banii sunt tot șpilul, spunea ea. Noi, fetele, ar trebui 
să fim unite! 

Tatăl natural al lui Erin, care fusese de asemenea bogat, 
murise într-un accident de automobil pe când ea era mică. Intr-o 
noapte se îmbătase și intrase cu Eldorado-ul într-un canal de 
drenaj. Cele trei tinere de pe bancheta din spate izbutiseră să 
iasă din mașină și să înoate până la mal. Pentru tatăl lui Erin 
fusese mai bine că n-o făcuse. 

Pe drumul spre cimitir, mama ei spusese că regreta din tot 
sufletul că ticălosul nu trăise, ca să fi putut divorța de el pe 
măsura păcatelor lui. De-a lungul anilor mama lui Erin ajunsese 
expertă în divorțuri, ca și în văduvie. Nu era o coincidență faptul 
că toţi taţii vitregi ai lui Erin fuseseră succesiv mai bogaţi și mai 
bătrâni decât predecesorii lor. Pe măsură ce înaintă în vârstă, 
Erin acceptă realitatea că mama ei era o neobosită căutătoare 

de aur, care n-avea să fie niciodată fericită, niciodată 
satisfăcută. Pe de altă parte soții ei știau exact cu ce se alegeau 
și nu părea să le pese. Așa a învăţat Erin una dintre marile lecții 
ale vieţii: o femeie atrăgătoare poate să obţină orice dorește, 
fiindcă bărbaţii sunt amuzant de nevolnici. Ei ar face orice fie și 
pentru o promisiune îndepărtată a actului sexual. 

Erin aproape că uitase preceptul acela până când mariajul ei 
se destrămase și rămăsese falită, luptându-se pentru custodia 
fiicei sale. Fusese cu adevărat zdrobită în ziua în care avocatul 
care se ocupa de divorţ îi explicase cât ar fi costat-o să obţină 
custodia permanentă a Angelei. Erin rămăsese uluită de cifră, 
care însemna mai mulți bani decât ar fi câștigat o secretară în 
doi-trei ani. Totul depindea, spusese avocatul, de cât de jegos 
intenţiona să se comporte fostul ei soț, Darrell. Foarte jegos, 
replicase Erin. 

Ințelesese atunci că într-o slujbă obișnuită, de la 9 la 17, n- 
avea să reușească nimic și că trebuia să caute altceva. În 
aceeași seară, când ajunsese acasă, rămăsese în faţa oglinzii 
din dormitor și, lent, își scosese hainele, începând cu bluza. | se 
păruse ridicol. Pusese niște muzică, Mitch Ryder & Detroit 
Wheels, și încercase din nou. Erin fusese dintotdeauna o 
dansatoare bună, însă nu se văzuse vreodată dansând goală- 
pușcă în fața unei oglinzi cât ea de înaltă. Deși avea trup și chip 
frumoase, se simţea penibil. Se gândise cine naiba ar plăti ca să 
vadă așa ceva? 

In seara următoare mersese în Pupăza creată ca să ia pulsul 
locului. Clubul era aglomerat și muzica asurzitoare. Avusese 
nevoie de aproape o oră până să se poată relaxa îndeajuns ca 
să se lămurească atât asupra talentului dansatoarelor, cât și 
asupra clienţilor. Erin observase că multe dintre dansatoare 
erau foarte slabe și încercau să compenseze prin diverse trucuri. 
O succesiune uzuală de mișcări consta dintr-o rotire urmată de o 
aplecare și expunerea unei fese. Altă șmecherie, jalnic de lipsită 
de orice corelare cu ritmul muzicii, era oprirea în mijlocul unui 
pas și lingerea cât mai lascivă a unui deget arătător. Gestul 
trezea publicul masculin din plictiseală, făcându-l să răcnească 
sălbatic. Erin privise amuzată cum clienţii se împleticeau spre 
scenă, fluierând și agitând bancnote îmbibate în bere. „Cât de 
ușor sunt de amuzat!” se gândise. Diferenţa era prea mică între 
asta și ceea ce făcea mama ei; era același joc de atțâtare, 

aceeași ecuaţie esenţială. Folosește ce ai ca să capeți ce 
dorești. 

În dimineaţa următoare Erin băuse două cești de cafea 
neagră și-i telefonase mamei ei în San Diego. 

— la ghici ce vreau să fac, spusese ea și apoi îi dăduse vestea 
pe un ton voios. 

Mama lui Erin dezaprobase. Zisese că era un mod ieftin de a-ţi 
câștiga existența, fie și numai pentru câteva luni. Mai spusese 
că nu era un loc unde să întâlnească bărbaţi de clasă. 

— Banii-s frumoși, rostise Erin, și cred c-o pot face. 

— În niciun caz cu ţâţele alea, zisese mama ei. 

Dimensiunile modeste ale sânilor lui Erin fuseseră subiect de 
discuţie de mult timp. Mama lui Erin (aflată la al treilea set de 
implanturi saline) considera că amplificarea chirurgicală avea să 
crească șansele lui Erin de a atrage un bărbat de calitate. |! 
indica pe Darrell Grant ca un exemplu al ticăloșilor de speță 
joasă care erau atrași de femeile cu piept plat. Insista că exista 
o relaţie matematică între dimensiunile ţăâţelor unei femei și 
viabilitatea financiară a pretendenților ei. 

Erin spusese că ea era mulţumită cu mărimea sânilor pe care 
îi dăduse Dumnezeu și era încrezătoare că clienţii aveau s-o 
considere sexy. 

— Ha! exclamase mama ei. O să vezi tu, domnișoară. O să 
vezi tu cine-ncasează bacșișurile cele mai grase - fetele cu 
lăptărie, alea! 

Mama lui Erin se înșelase. Fiica ei era o dansatoare excelentă. 

e 

Erin fu surprinsă să-l întâlnească pe Jerry Killian în parcarea 
clubului Pupăza creată. El îi întinse un buchet de trandafiri 
galbeni și o cutiuță ce conţinea un colier cu diamant. După 
aceea îi spuse că o iubea mai mult decât viața însăși. 

— Vino-ţi în fire, zise Erin. 

— Sunt ametit. 

— Evident. 

— Ameţit de iubire! 

— Nu mă cunoști, spuse Erin. Dacă iubești ceva, atunci iubești 
dansurile mele. Și poate faptul că eram dezbrăcată când 
dansam. 

Chipul lui Killian se contorsionă de durere. 

— Te-aș iubi la fel de mult, rosti el, dacă ai fi casieriţă la 
bancă. 

— Complet îmbrăcată? 

— Într -un sac de cartofi, declară el. 

Erin acceptă trandafirii, dar îi restitui colierul. Descuie portiera 
mașinii și așeză buchetul pe locul din faţă. Pipăi podeaua 
automobilului în căutarea revolverului calibrul 0,32, pentru orice 
eventualitate. 

— Erin, cunosc totul despre tine. Mi-ai citit biletul? 

— Oricine se poate duce la tribunal ca să se intereseze, 
domnule Killian. Totul există în dosare. 

Brusc, Killian se lăsă într-un genunchi pe pavaj. 

— Sunt un bărbat serios. 

— Nu face așa ceva, zise Erin obosită. 

— Te iubesc. Pot să aranjez cazul de custodie. Glasul lui era 
arzător. Îţi pot readuce fiica. 

„Stai calmă”, gândi Erin. Murea de dorinţa de a-l întreba cum 
se putea așa ceva, cum avea s-o facă. 

— Ridică-te, domnule Killian. Îţi distrugi o pereche bună de 
pantaloni. 

Killian nu se clinti. Își încleștă mâinile în faţa pieptului, parcă 
rugându-se. 

— Judecătorul aspiră la o poziţie superioară. Trage cu ochiul 
spre tribunalul federal. 

— Și bănuiesc că tu ai legături la nivel înalt. 

Killian se lumină la chip. 

— Este suficient un apel telefonic și îţi va vedea cazul într-o 
lumină diferită. 

— Mai bine îţi spun eu ceva despre judecătorul ăsta, zise Erin. 
Vine în club, stă în spate și face laba în timp ce eu dansez... 

— Asta-i o informaţie bună, observă Killian. O putem folosi. 

— Las-o baltă... 

— Te rog, o opri el, nu mă subestima. 

Erin se gândea. Și dacă o poate face? Dacă are într-adevăr 
influenţă? 

— Spune-mi care sunt legăturile tale. De ce ar fi atât de 
important un apel telefonic din partea ta? 

— Nu din partea mea, preciză Killian, ci din partea unui 
congresmen. 

Erin scoase din poșetă cheile mașinii și le scutură nervos. 

Killian continuă voios: 

— Gândește-te, Erin. Un congresmen solicită o favoare. Ai 
îndrăzni să-l refuzi? În niciun caz, dacă-ţi dorești să devii 
judecător federal. In niciun caz, dacă ai nevoie de o relaţie la 
Washington. 

O atinse ușor pe braţ și ea observă că degetele îi tremurau. 

— Fetiţa ta... o cheamă Angela. Locul ei este alături de tine. 

Erin simţi un nod în răsuflare. Numele fiicei ei, rostit de 
străinul acesta, o copleșea de tristețe. 

— Nici eu nu sunt căsătorit, spuse Killian. 

— Nu te lăsa dus de val. 

— Ai dreptate, Erin. Îmi cer iertare. Se ridică și-și scutură de 
praf pantalonii. Am lucrat la planul ăsta și am făcut progrese. 
Mai lasă-mă o săptămână și o să ai o nouă înfățișare la tribunal. 
Și cred că vei descoperi că judecătorul este mult mai deschis 
faţă de caz. 

Tocmai se apleca să-i sărute mâna, când Shad îl placă din 
lateral. Nu se putu vorbi despre o încăierare, deoarece Killian nu 
opuse niciun fel de rezistenţă. Păru să se înmoaie ca o cârpă. 
Când ochelarii îi zburară de pe nas, chipul lui căpătă o expresie 
visătoare. 

Erin îi spuse lui Shad să nu-l rănească. 

— De ce nu? 

Killian era întins pe asfaltul umed. Când înălţă capul, câteva 
pietricele îi rămaseră lipite în mod comic de un obraz. 

— Sunt un om care se ţine de cuvânt, spuse cu glas rece. 

Shad întinse un deget spre el. 

— Să nu te mai prind pe-aici, pulică. 

— Vorbești în numele managementului? se interesă Killian. 

Shad îi puse pe gât un pantof măsura 48. 

— Ai grijă, zise Erin. 

— Mă furnică degetele. 

— Dar o iubesc, croncăni Killian. Sunt îndrăgostit până peste 
cap. 

— Ești jalnic, clătină din cap Shad. Însă ai gusturi bune. 

— Nu mă subestima. Nu sunt lipsit de relaţii. 

Shad o privi pe Erin, care strânse din umeri. 

— Fii soţia mea! strigă Killian. 

Shad se aplecă peste el și-l prinse de guler. 

— Ajunge, rosti el. 

Erin porni mașina. Shad nu-l lăsă pe Jerry Killian să se ridice 

de jos decât după ce ea deja plecase. 
e 

În seara următoare, în vestiar, Monique Sr. anunță că la masa 
numărul şapte stătea Joe Walsh. 

Erin, care-și repara un toc de la pantof, ridică ochii și întrebă: 

— Joe Walsh, chitaristul lui Eagles? 

Monique Sr. radie de încântare. 

— Mai există altul? 

Ea observa cu regularitate celebrităţile din public. Marţea 
trecută fusese celebrul avocat William Kunstler. Cu o săptămână 
în urmă, Clint Eastwood. 

Reperările erau imaginare, dar niciuna dintre celelalte 
dansatoare nu le contestau. Fiecare avea propriul ei truc pentru 
automotivare, o forţă interioară care s-o împingă spre scenă 
când începea muzica. Pentru Monique Sr. inspiraţia sosea din 
convingerea că în club se afla o personalitate faimoasă, cineva 
care ar fi putut rămâne impresionat de mișcările ei, cineva care 
ar fi putut s-o ia de aici și să-i schimbe viaţa pentru totdeauna. 
Lui Erin i se părea inteligent din partea lui Monique Sr. să aleagă 
personalităţi ale căror nume erau bine cunoscute, însă ale căror 
chipuri nu erau tocmai embleme naţionale. De exemplu, Joe 
Walsh era o lovitură genială. În umbrele albăstrui de fum din 
Pupăza creată o duzină de clienţi puteau să semene cu 
legendarul muzician. Era o fantezie invulnerabilă și Erin o 
admira. 

— Moș Joe mi-a băgat patruzeci de parai, spunea Monique Sr. 
Ce dracu', își poate permite, doar el a scris „Hotel California”. 

— Excelent cântec, încuviinţă Erin ciocănind noul toc la locul 
lui. Monique Sr. era o enciclopedie a rock-and-roll-ului. 

Shad intră în vestiar fără să ciocănească la ușă. li întinse lui 
Erin un plic îndoit, care fusese contrasemnat cu cerneală poștală 
roșie: ultima ei scrisoare către Angela, returnată cu menţiunea 
„nepredat destinatarului”. 

— Oh, nu! rosti Urbana Sprawl. 

Erin mototoli cu amărăciune scrisoarea în palmă. Nemernicul 
de Darrell o făcuse din nou - acţionase fără să-i spună. O luase 
pe Angie. 

— N-are adresă alternativă? întrebă Monique Sr. 

Erin înjură cu patimă. Bărbatul era un găozar mârșav. Cum 
naiba căzuse pe bec după el? 

— la-ţi liber în seara asta, păpușă, spuse Shad. 

— Nu pot. Erin își scoase cu gesturi scurte rujul și peria de păr 
și-și făcu de lucru în faţa oglinzii. Dans, dans, dans, își repetă ea 
încetișor. 

Monique Sr. avea celebrităţi fictive care s-o motiveze; Erin îl 
avea pe Darrell Grant. Judecătorul de divorţ îi ordonase lui 
Darrell să nu-și părăsească locuinţa, dar la fel de bine putea să 
fi vorbit cu un motan vagabond. De fiecare dată când fostul ei 
soţ dispărea, Erin vedea cum taxele juridice mai creșteau cu 
cinci miare. Găsirea nemernicului și apoi înmânarea citaţiilor o 
costau o avere. 

— E seara ta norocoasă, zise Shad și ridică alt plic; avea 
culoarea levănțicii și foșnea rigid, iar scrisul cu litere de tipar era 
familiar. Mi-am luat libertatea... 

— L-ai deschis? 

— După cele întâmplate, da. Cum naiba să n-o fac? 

— Ti-am spus că-i inofensiv, spuse Erin. 

— Dacă nu este, rosti Shad, va deveni. 

Erin citi mesajul de două ori: 


Planul a fost pus în mișcare. În curând devotamentul 
meu pentru tine va fi dovedit. Continui să aștept 
surâsul și pe ZZ Top. 


Celelalte dansatoare vociferară să vadă și ele biletul, dar Erin 
îl vâri în poșetă. 

— Nu, acesta este privat. 

— Chestia-i că nu ascultă prea bine ce i se spune, observă 
Shad. Îl avertizase pe domnul Ginitor că atenţiile lui nu erau 
bine privite. 

Erin era decisă să nu se lase ameţită de speranţe. Monique Jr. 
avea probabil dreptate; Killian încerca să i se strecoare în 
cearșaf, atât și nimic mai mult. Poate că afacerea cu 
congresmenul și judecătorul nu era decât o abureală. Sau poate 
că nu. Întrebarea era cât de departe ar fi fost Killian dispus să 
meargă pentru a o impresiona? 

Își perie părul cu gesturi prelungi și egale, ascultând când îi 
începea cântecul în difuzoare. Era rândul ei pe scenă. 

Malcolm J. Moldowsky nu avea scrupule să trateze cu 
proprietarul unui local de striptease ce aparţinea lumii interlope. 
Prefera asta decât să trateze cu congresmeni și senatori. 

Iniţial Orly fusese rezervat și maliţios. Întrebase de ce l-ar fi 
durut în cur pe un barosan de congresmen de clienţii unui local 
cu stripteuze. Dar imediat ce Moldowsky ridicase subiectul 
autorizaţiei de vânzare a băuturilor și problema reînnoirii ei, Orly 
devenise un model de prietenie și cooperare. Îl identificase pe 
clientul de la masa numărul trei pe baza recipiselor cardului de 
credit și apoi, când clientul revenise în club, Orly telefonase 
prompt, anunţându-i prezența. Până atunci, desigur, Moldowsky 
aflase identitatea bărbatului. Până atunci bărbatul luase 
legătura cu congresmenul David Lane Dilbeck. 

Cu toate acestea, Moldowsky a fost recunoscător pentru 
informaţia primită de la Orly. Era bine să-i știe mișcările lui Jerry 
Killian. 

— Nu s-a-ntâmplat nimic, zise Orly. Omul meu a ajuns primul 
acolo. 

— Domnișoara a fost agresată? 

— Câtuși de puţin. Totuși concluzia finală este că nu-i pot 
permite unui zbanghiu în călduri să-mi terorizeze cea mai bună 
dansatoare. 

— Te înțeleg, domnule Orly. 

— Chestia-i că am și fete mai drăguțe. Cu craci mai lungi, cu 
țâtțe mai mari. Asta nu-i nici măcar blondă. Insă dansează de nu 
se poate și și-a atras o clientelă bună, iar asta aduce banu' în 
afacerea mea. 

— Nu se va mai repeta, îl asigură Moldowsky. 

— Dacă treci pe stradă pe lângă fata asta nu-ntorci capul 
după ea, dar îmi dau cuvântu' că le are rău de tot cu dansu'. 

— Talentul înnăscut este rar, comentă Moldowsky, și-n 
domeniul meu de activitate. 

— Cred că-nţelegi că nu pot accepta ca tot felul de bărbaţi să 
se-nvârtă prin parcare, așteptându-le pe fete. Poate s-apară 
vreun politai mai bengos care să pună întrebări despre scopul 
solicitării. Eu am mai trecut prin cazuri d-astea. Așa cum ai spus, 
trebuie să mă gândesc la autorizaţia aia. 

— Domnul Killian a avut niște probleme personale. 

— Cine n-are? zise Orly. l-o lume vai de capu’ nostru, nu? 

— Așa este, aprobă Moldowsky și-l felicită din nou pe Orly 
pentru ajutor și discreţie. Dacă putem face ceva pentru a ne 
achita de favoarea asta, te rugăm să ne anunțţi. 

— Ajunge un cuvânt bun strecurat acolo unde trebuie. 

„Un cuvânt bun? Pentru cine - familia de mafioţi Gambino?” 
Moldowsky surâse în barbă. 

— S-a făcut, îi zise lui Orly. 

— În plus fratele meu are o mică problemă cu impozitele. 
Poate că știi pe cineva. 

„Nimic nu-i simplu niciodată”, gândi Moldowsky. 

— Nu pot promite miracole, spuse el, dar o să dau niște 
telefoane. 

Orly îi mulțumi și adăugă: 

— Nu vreau să-i fac probleme tipului ăsta, Killian, ci mai 
degrabă să-l scutesc de niște necazuri. Bodyguardul meu, Shad, 
e dispus să-l facă zdrenţe. 

— Domnul Killian nu va reveni, zise Moldowsky. 

— Așa să fie. 

Orly nu ceru detalii. lar Moldowsky nu intenţiona să-i ofere. 

Capitolul 4 


Darrell Grant locuise în suburbia Lauderhill, care oferea o 
gamă extrem de largă de apartamente părăginite. El închiriase 
un duplex mobilat într-o fundătură în care toate peluzele din 
faţa caselor, fără excepţii, aveau automobile pe butuci. Erin se 
întrebă dacă era o cerinţă de sistematizare. 

În faţa apartamentului lui Darrell Grant se afla un Buick 
Riviera ruginit, prin al cărui tablou de bord crescuse un tufiș. 
Placa de înmatriculare dovedea că mașina fusese aici din anul 
1982, cu mult înainte de sosirea lui Darrell Grant. Motivul pentru 
care bărbatul n-o mutase de acolo nu era greu de ghicit: 
remorcatul costă. 

Cealaltă jumătate a duplexului mohorât al lui Darrell era 
ocupată de doi tineri misionari mormoni, care o salutară 
politicos pe Erin când se apropie pe trotuar. Misionarii își ungeau 
bicicletele, pregătindu-se pentru altă expediţie printre păcătoșii 
din Florida de Sud. Erin le admira entuziasmul și tăria; era un 
cartier dur pentru prozelitism. 

— L-aţi văzut astăzi pe domnul Grant? se interesa ea. 
Misionarii spuseră că nu, domnul Grant nu mai apăruse de vreo 
săptămână. Erin se duse să bată la ușă. Darrell lipise folie de 
staniol pe interiorul ferestrelor, așa încât din fața casei nu puteai 
să vezi nimic înăuntru. Când se îndreptă spre spatele duplexului, 
unul dintre tinerii mormoni o avertiză să umble cu grijă, 
deoarece curtea era plină cu piese pentru scaune cu rotile. 

Erin păși cu atenţie printr-un traseu cu obstacole alcătuit din 
jante ruginite, spiţe desprinse la un capăt, frâne, cadre și 
rezemătoare de picioare. Presupuse că afacerea cu furatul 
scaunelor cu rotile trebuia să-i fi mers destul de bine lui Darrell 
Grant ca să fi abandonat atâtea piese de schimb valoroase... fie 
asta, fie polițiștii erau din nou pe urmele lui, silindu-l la o plecare 
în pripă. 

În mod tipic pentru el, Darrell lăsase descuiată ușa din spate a 
apartamentului. Când Erin o deschise, văzu că fostul ei soț 
plecase cu adevărat. Așa cum îi stătea în obicei, furase tot ce nu 
era bătut în cuie, plus câteva dintre obiectele bătute în cuie. 

Lipseau  mobilele,  carpetele,  întrerupătoarele,  lustrele, 
instalaţiile sanitare, ventilatoarele de plafon, încălzitorul de apă, 
prizele telefonice, ba chiar și rezervorul de la closet. Darrell 
Grant era un adevărat maestru al „curăţeniei”; desfăcuse cu 
chin până și linoleumul din baie. Erin nu putea să creadă că 
exista o piaţă prea mare pentru linoleumul la mâna a doua, 
totuși era posibil ca Darrell să fi fost un vizionar. Comerțul cu 
bunuri furate nu era imun la tendințele recesiunii. 

Darrell curățase toate camerele, mai puţin una: dormitorul lui 
Angie. Când intră acolo, Erin icni. 

Pereţii erau goi, cu excepţia unei duzini de cuie vechi și a unei 
oglinzi în formă de inimioară. Podeaua era presărată cu păpuși 
stricate: Barbie decapitate, Muppets dezmembrate, ursuleți 
evisceraţi. Păpușile aveau un element comun - toate fuseseră 
cadouri ale lui Erin pentru Angela. 

Acesta era stilul lui Darrell Grant. Lipsit de abilităţi verbale, 
era înclinat spre exprimarea prin etalări de violenţă imbecilă. 

Inima lui Erin zvâcnea de furie. ȘI-l imagină pe Darrell în 
dormitorul fiicei lor, separând metodic păpușile de celelalte 
jucării ale Angelei și apoi atacându-le cu un cuţit pentru friptură 
sau cu foarfecele de grădină sau Dumnezeu mai știe cu ce... și 
lăsând oglinda pe perete, pentru a se putea admira în timpul 
lucrului. 

„Nu!” gândi Erin. Nu acela era motivul pentru care oglinda nu 
fusese furată. Darrell o lăsase pentru Erin, ca să se poată vedea 
în clipa descoperirii, ca să-și poată zări șocul de pe chip când 
zărea ce făcuse el în dormitorul lui Angie. Ca să se poată vedea 
izbucnind în plâns. 

Dar ea nu izbucni în plâns. 

Fără să atingă nimic, se retrase din cameră. După aceea ieși 
grăbită din casă și-i întrebă pe mormonii prietenoși dacă-i 
puteau împrumuta un aparat de fotografiat. 

e 

Sora lui Darrell Grant locuia într-un parc de rulote, la cincizeci 
de kilometri sud de Miami. Împărtea o rulotă dublă cu un bărbat 
care lucra noaptea ca paznic la centrala nuclearoelectrică 
Turkey Point. Numele paznicului era Alberto Alonso. El o 
întâmpină cu căldură pe Erin la ușa din față. Faptul că era o 
stripteuză profesionistă îl amețea realmente. 

— Intră, intră! răcni Alberto. 

Deschise larg braţele și încercă s-o îmbrăţișeze; de fapt, era 
mai degrabă un placaj. Erin îi evită cu abilitate strânsoarea. 

— Unde-i Rita? întrebă ea. 

— Afară, cu căţeii, zise Alberto. Sunt ultimii fătaţi de Lupa - 
vrei să-i vezi? Avem un albinos. 

— Poate mai târziu, spuse Erin. 

Lupa era cățeaua familiei, o încrucișare între un ciobănesc 
german și un lup cenușiu sălbatic din Munţii McKinley. La 
intervale regulate, Rita o împerechea pe Lupa cu alţi câini-lupi. 
Reușea să vândă puii cu câte trei sute de dolari bucata, uneori 
chiar mai mult. Era moda cea mai recentă în câini macho, după 
ce pitbullii își pierduseră din popularitate. 

— Șase pui, anunță Alberto, iar singurul băiat e albinos. Ar 
trebui să vezi ce coiţe are! 

— Trebuie să fiţi tare mândri, comentă Erin. 

— Incerc să cointeresez compania de electricitate. 

— Pentru ce? 

— Pentru câini-lupi, pentru ce altceva? 

Zâmbetul lui Alberto dezvălui o mulţime de dinţi lipsă. Erin nu 
știa cum s-ar fi putut încrede cineva într-un paznic cu asemenea 
dantură. 

— Gândește-te, urmă Alberto. Haite de lupi care patrulează pe 
tot perimetrul complexului. Dispare orice amenințare de 
terorism. Dispare orice sabotaj. 

Ușa din plasă se deschise și Rita năvăli înăuntru. 

— Al, de câte ori ţi-am zis - ăștia nu-s câini de pază! Firea lor 
nu-i pentru așa ceva. 

Purta capot, sandale din șnururi, mască de prinzător de 
baseball și mănuși din prelată, care i se ridicau până la coate. 
Văzând-o, Erin își reaminti că niciunul dintre fraţii lui Darrell nu 
era măcar pe departe normal sau echilibrat. În familia Grant 
procrearea devenise o ruletă a geneticii. 

— Bună, Rita, zise ea. 

— Ah, salut! Rita își scoase masca, dezvăluind o dâră urâtă de 
copci recente, de la mijlocul frunţii până la șaua nasului. Lupa, îi 
explică. E al naibii de nervoasă în preajma puilor. 

— Erin, scumpo, spuse Alberto, bei ceva? 

— Un pahar cu apă, mulţumesc. 

— Mă refeream la o băutură. 

— Bagă două, interveni Rita. 

— Doar apă, preciză Erin. Nu pot să rămân mult timp. 

Alberto era în mod evident dezamăgit. Își târșâi picioarele 
până la frigider și începu să se lupte cu o tavă de cuburi de 
gheață. Rita trase de mănuși și rosti: 

— Măi-măi, ce mai surpriză! 

— Este vorba despre Darrell, zise Erin. lar a dispărut. 

— Nu te mai ambala și tu. 

— Știţi pe unde este? 

— Habar n-am. Rita se lăsă pe o canapea neagră din imitație 
de piele, care fâsâi sub greutatea ei. Mai lucrezi în sex-clubul 
ăla? 

Cu Rita n-avea să fie ușor; simularea prostiei era povestea 
vieţii ei. Alberto era veriga slabă. 

— Am auzit că banii-s frumoși, remarcă Rita. Ce naiba, așa ar 
și trebui. 

— Când ai vorbit ultima dată cu fratele tău? o întrebă Erin. 

— Vai de mine, cred că nici nu mai ţin minte. 

Alberto reapăru cu apă pentru Erin și cu un bourbon pentru 
Rita, ambele servite în borcănașe în care fusese peltea. Pe 
neașteptate, Alberto întrebă: 

— Cum stă treaba cu petrecerile private? Nişte băieți de la 
centrală m-au rugat să mă interesez. Voiau să rezerve o sală 
pentru banchet la Motelul Ramada. 

— Eu nu mă ocup de petreceri private, îi spuse Erin. Eu 
dansez în club. Doar atât. 

— Și fetele celelalte? 

— Trebuie să le întrebi pe ele, Alberto. 

— A fost la localul tău, preciză Rita. Mai zi-mi o dată cum se 
numește. 

— Pupăza creată, rosti Alberto îndatoritor. 

Rita se încruntă. 

— Mi se păruse că-i zicea Parada pieilor. 

— Nu, spuse Alberto, âla-i altul. 

— Oricum, te-a văzut dansând. 

— Serios? 

Lui Erin nu-i plăcea ideea unui Alberto furișându-se în club ca 
să tragă cu ochiul. Și-l putea imagina oferind o relatare 
completă tipilor de la Turkey Point. Era cu adevărat jalnic. Erin 
era persoana cea mai apropiată de o celebritate pe care Alberto 
avea s-o cunoască vreodată. 

— Sper că a fost un spectacol de calitate, spuse ea dulce. 
Sper că a meritat banii. 

— Doamne, zise Rita și își aprinse o ţigară. Câteva săptămâni 
dup-aia, n-a mai vorbit despre altceva. Ai zice că n-a mai văzut 
în viaţa lui păr pubian. 

Alberto Alonso se înroși în cele din urmă la faţă. 

— Ar fi trebuit să-mi spui că vii, îi zise Erin. Ţi-aș fi trimis o 
sticlă de șampanie la masă. 

— Vorbești serios? Șampanie roz? 

Din curtea din spate se auziră urlete și zgomote. Rita înhăţă 
masca de baseball și se grăbi afară. 

— Ai grijă! strigă Alberto în urma ei. 

Erin îi făcu semn să se așeze. 

— Nu prea ne mai vizităm, rosti ea. 

— Păi, cu divorțul și cu toate celelalte... 

— Asta nu înseamnă că nu mai putem fi prieteni, zise Erin. 

— Mie mi-ar plăcea asta, spuse Alberto. Işi trase scaunul mai 
aproape. Să fim prieteni. Tu și eu! 

Respirația îi devenise în mod evident mai greoaie și 
sprâncenele i se umeziseră. 

Erin nu vedea prea des bărbaţi care să transpire prin 
sprâncene. 

— Orice istorie, continuă ea, poate fi privită din două direcţii. 
Darrell a avut partea lui de vină. 

— Asta-i clar. Nu-i un sfânt. 

De afară o auziră pe Rita răcnind înjurături la adresa câinelui- 
lup. După aceea se auzi un zbieret sălbatic înfiorător. 

— La dracu', făcu Alberto. Fac pariu că-i altă pisică. 

Erin îl atinse ușor pe genunchi. 

— Trebuie să-l găsesc pe Darrell. Este foarte important. 

— S-a mutat, Erin. 

— Știu asta. 

— Nu-ţi face griji, scumpo. 

_ Alberto trânti o mână dolofană și umedă peste palma ei. 
Incercă cu stângăcie să-și împletească degetele cu ale femeii, 
dar Erin își retrase mâna. 

— Unde-i el, Alberto? 

— Rita m-ar ucide. 

— Vorbim aici despre fiica mea. 

Alberto privi nervos către ușa din plasă. 

— El ne telefonează de două-trei ori pe săptămână. De obicei 
are nevoie de bani. Dar nu-s sigur unde stă. 

Încercă s-o prindă iarăşi de mână, însă Erin se descotorosi de 
el. 

— Orice poate fi de ajutor, zise ea. Țara, statul, orice. M-aș 
mulțumi și cu codul poștal. 

— Rita vorbește cu el, nu eu. Darrell nu mi-a spus niciodată 
nimic. Nu se încrede în oamenii legii, asta-i. 

Era cam exagerat din partea lui Alberto Alonso să se clasifice 
ca om al legii, dar Erin nu comentă. Cererile lui de angajare 
fuseseră respinse de toate departamentele de poliție municipală 
din sud-estul Statelor Unite. Deși avea bravura unui om al legii, 
nu avea și profilul psihologic convenabil. „lraţional” era 
termenul cel mai frecvent auzit atunci când se discuta dosarul 
lui Alberto. 

— Nu te teme, îi zise lui Erin. Sunt sigur că Angie o duce bine. 

— N-o duce bine, Alberto. Este cu dementul ăla de fost soț al 
meu. 

Alberto tăcu șocat. Vacarmul din curtea din spate amuţi 
brusc. Rita strecură capul pe ușă. 

— Unde-i nenorocita aia de lopată? 

— Credeam că e la un loc cu greblele, spuse Alberto. 

— Nu-i acolo! 

Ușa se trânti. 

Erin îl rugă pe Alberto să-i aducă o aspirină. 

— Te doare capul? 

— De-mi vine să urlu, încuviinţă ea. 

— Biata de tine. Se ridică în picioare și-i cuprinse faţa între 
palme. Ai febră, scumpo. 

— Alberto, nu-i febră. Mă doare capul. 

— Îţi aduc niște Bayer. Vin imediat. Se duse în baie și începu 
să scotocească prin dulăpiorul cu medicamente. Am Advil! strigă 
el. Tylenol! Anacin! Excedrin PM! Preferi tablete sau capsule gel? 

Alberto reveni în living cu pumnii plini de tablete, prafuri și 
capsule. Rita era acolo, instalată pe canapea, și trăgea cu furie 
dintr-o ţigară. Erin dispăruse. 

— Măi, măi. Glasul Ritei tăia ca un cuţit. Parc-ai fi doctorul 
Aumădoare. 


VP - 42 


Erin era perfect conștientă că furtul de scrisori constituia o 
culpă federală care putea fi pedepsită prin amendă, închisoare 
sau ambele. Ştia de asemenea că în Districtul Southern al 
Floridei, procurorul petrecea exact zero ore pe cap de locuitor în 
urmărirea hoţilor de corespondenţă, fiindcă timpul îi era ocupat 
de acuzarea dealerilor de droguri, traficanţilor de arme, 
dictatorilor străini alungaţi, directorilor băncilor de economii și 
împrumuturi, politicienilor locali corupți și polițiștilor incorecţi de 
toate gradele. 

Modul de acţiune al sistemului federal de justiție îi era bine 
cunoscut lui Erin, fiindcă slujba ei anterioară, înainte să fi 
devenit dansatoare de striptease, implicase dactilografierea și 
fișarea de rapoarte pentru FBI. Erin fusese eficientă, precisă și 
mereu în alertă. Din unele puncte de vedere fusese mai isteață 
decât agentul FBI căruia îi raporta. Deși sistemul lui de fișare era 
perfect, instinctele sale în stradă erau nesigure. Lui Erin îi plăcea 
de el, însă agentul era tânăr, lipsit de experienţă și jalnic de naiv 
în abordări; Florida de Sud îl mesteca de viu. 

Când Erin fusese concediată, agentul (al cărui nume era 
Cleary) fusese mai tulburat decât ea. Pentru a anula decizia 
încercase totul în interiorul ierarhiei complicate a FBl-ului, dar în 
zadar. Erin fusese reclasificată ca risc pentru securitate după ce 
soţul ei fusese acuzat pentru a patra infracțiune din viață: furtul 
a unsprezece scaune cu rotile din căminul pentru pensionari 
Sunshine Groves. Nu contase faptul că pe atunci Erin era 
separată de Darrell Grant - el îi telefonase din închisoare și asta 
fusese totul, îi telefonase la serviciu, idiotul! Îi spusese să se 
grăbească și să abandoneze Fordul Camaro și pentru numele lui 
Dumnezeu să nu-i lase pe poliţai să se uite în portbagaj. Darrell 
Grant urlase instrucţiunile acelea, uitând că majoritatea 
apelurilor telefonice efectuate din închisoarea districtuală 
Broward (ca și toate apelurile telefonice către clădirea FBI) erau 
înregistrate în mod automat. 

Erin însăși nu fusese niciodată suspectată de complicitate, 
întrucât pe ambele benzi audio cuvintele ei către Darrell Grant 
fuseseră clare: 

— Eşti un idiot. Unde-i fiicâă-mea? 

Deși regretase slujba pierdută, pe Erin n-o măcinase 
ranchiuna. Înţelesese perfect problema. Nimeni n-ar trebui să fie 
căsătorit cu un infractor de carieră, cu atât mai puţin un angajat 

FBI. Agentul Cleary fusese distrus și redactase o scrisoare de 
referinţă laudativă, „În atenţia celor interesaţi”, pe hârtie cu 
antet FBI. Pentru el nu fusese un gest chiar îndrăzneţ. Așa cum 
se dovedise, scrisoarea nu fusese necesară când Erin venise să 
se angajeze în Pupăza creată. „la să-ţi văd ţâţele”, zisese 
domnul Orly. „Bun. Când poţi să-ncepi?” Erin nu avusese inima 
să-i spună agentului Cleary care era noua ei ocupație. 

Ca o ironie a sorții, acuzaţia împotriva lui Darrell Grant fusese 
retrasă, deoarece el acceptase să devină informator pentru 
departamentul șerifului. Prima lui acţiune fusese să-i toarne pe 
trei dintre prietenii săi hoţi; pentru asta, Darrell fusese răsplătit 
cu un trecut nou și imaculat, graţie butonului DELETE de pe 
calculatorul cu delicte infracţionale al șerifului. Evaporarea 
cazierului lui Darrell fusese ilegală, dar nu fără precedent; dacă 
ar fi fost luaţi la întrebări, cei care se ocupaseră de Darrell ar fi 
putut susține oricând că fusese un accident. Calculatoarele cu 
delicte infracţionale erau notorii pentru ștergerile spontane. 

În bătălia care urmase pentru custodia Angelei, Erin se 
pomenise luptând nu numai cu Darrell Grant, cetățean model, ci 
și cu detectivii care crezuseră atât de prostește că el lucra de 
partea lor. Ori de câte ori se decidea data unei noi înfățișări la 
tribunal, detectivii aranjau în mod convenabil pentru Darrell 
Grant să părăsească orașul cu o misiune sub acoperire. 
Declaraţiile ce atestau urgenţa misiunii erau disponibile din plin. 
În rarele ocazii când Darrell apărea realmente în faţa 
tribunalului, nu venea nimeni care să depună mărturie pentru 
infracțiunile lui. Arhiva fusese curăţită aproape la fel de complet 
ca și memoria calculatorului. În privinţa naturii criminale a lui 
Darrell Grant, judecătorului nu-i rămânea decât mărturia lui Erin 
pe care o respingea cu indiferenţă. 

Distrusă și descurajată, Erin refuza să cedeze. Ea intenţiona 
să-l urmărească pe Darrell Grant prin sistemul legal, atât de 
departe și atâta vreme cât avea să fie necesar. Angela se găsea 
în pericol nu pentru că Darrell ar fi fost brutal, ci pentru că era 
neglijent în mod repetat. De acum era numai o chestiune de 
timp până ce avea să păţească ceva și atunci avea să înceapă 
adevăratul coșmar. Atunci fiica lui Erin ar fi fost transferată în 
custodia marelui stat Florida, care nu era renumit pentru atenția 
pe care o acorda copiilor. 

Angie n-avea să fie niciodată un copil crescut de stat. Erin n- 
avea să lase să se întâmple așa ceva. Pentru a o salva pe fetiță, 
era în stare de orice, inclusiv să fure corespondenţa Ritei Grant 
de pe masa din bucătărie. 

Erin puse o casetă cu Jimmy Buffett, se întinse pe pat și 
începu să examineze scrisorile Ritei. Purta un șort tăiat dintr-o 
pereche de blugi, o cămașă hawaiiană largă și ochelari de soare 
albastru-metalici. Părul îi era strâns în coadă de cal, pe care o 
vârâse sub o șapcă de baseball din bumbac roz. Picioarele 
desculțe se legănau în ritmul muzicii și se simțea mult mai bine 
în privinţa viitorului. 

Majoritatea corespondenței furate era inutilă pentru 
investigația privată a lui Erin - factura de la electricitate, o 
scrisoare de la revista Penthouse prin care se reamintea 
reînnoirea abonamentului, o scrisoare nostalgică din partea altui 
frate straniu (fratele mai mic al lui Darrell, care simula nebunia 
în spitalul statal din Chattahoochee) și o scrisoare de la 
Asociaţia Naţională a Deţinătorilor de Arme, la care atât Rita, cât 
și Alberto solicitaseră înscrierea plini de speranţe. 

Un singur element era interesant pentru Erin: factura 
telefonică. Nu era necesar să fi fost instruit de FBI ca să 
examinezi apelurile interurbane și să remarci locul unde se afla 
Darrell Grant. N-o ștersese prea departe: Erin numără șapte 
apeluri cu taxă inversă primite de la un număr din Deerfield 
Beach. Era perfect logic. Deerfield Beach era un orășel 
copleșitor de populat cu pensionari. Acolo unde ai pensionari, ai 
scaune cu rotile. 

Erin reduse volumul sonor al sistemului stereo și ridică 
receptorul telefonului. Mâna îi tremură când formă numărul - nu 
de emoție, ci de furie. Telefonul țârâi de șase ori înainte să i se 
răspundă. Folosindu-și glasul de doamnă în vârstă, Erin declară 
că suna de la Societatea Sf. Vitus, care se ocupa de colectarea 
de donaţii pentru cei fără adăpost. 

— In ce constau donațiile? întrebă Darrell Grant. 

— Orice obiect de care vă puteţi dispensa, domnule. 
Alimente, haine, echipamente medicale... 

— De exemplu, scaune cu rotile? se interesă Darrell Grant. 

Erin ascultă atentă, căutând să distingă pe fundal zgomotele 
făcute de un copil. Auzi doar televizorul, deschis la un talkshow. 

— Alo? repetă Darrell Grant. Scaunele cu rotile sunt bune? 

— Ca să fiu sinceră, avem foarte multe scaune și tărgi cu 
rotile. Totuși orice alte echipamente medicale ar fi foarte 
apreciate. 

— Îmi pare rău, spuse Darrell Grant. Am niște scaune cu rotile 
uzate care sunt în formă destul de bună. 

Erin se împotrivi ispitei de a urla ceva teribil în receptor. 
Folosind același glas de doamnă vârstnică, rosti: 

— Tocmai am primit un lot de scaune noi-nouţe donate de 
spitalul districtual. Oricum, vă mulţumesc. 

— Da? Ce model? 

— Nu v-aș putea oferi detalii. Nu vă puteţi însă înscrie pentru 
conserve sau așternuturi? 

— Ba da, cum să nu, răspunse Darrell Grant. Ba chiar vi le pot 
aduce personal. Daţi-mi adresa și mai spuneţi o dată numele 
sfântului ăla, vă rog, pe litere. 

Erin rânji. „Ce idiot!” 

Capitolul 5 


Moldowsky nu știa că Jerry Killian era îndrăgostit până peste 
cap, că era de-a dreptul în limbă după Erin. Nu că asta ar fi 
contat cine știe ce; șantajul rămânea șantaj. 

— Unde-i Dilbeck? întrebă Killian. 

— Mă aflu aici în calitate de reprezentant personal al 
domnului congresmen. Malcolm Moldowsky scoase un carneţel 
cu monogramă. Dintr-un buzunar interior își făcu apariţia un 
stilou aurit. Perfect - să vedem care-s termenii. 

— Nu așa repede. 

Stăteau așezați pe puntea superioară a Reginei junglei, un 
erzaţ țipător de vapor cu zbaturi care se plimba înainte și înapoi 
pe canalul din Fort Lauderdale. Fusese ideea lui Killian să se 
întâlnească aici, înconjurați în siguranţă de turiști și participanţi 
la conferinţe. 

— Am cerut în mod specific să mă întâlnesc cu domnul 
congresmen, spuse el. 

Moldowsky suspină plin de răbdare. ` 

— Domnul Dilbeck este foarte ocupat. In dimineața aceasta 
efectuează o vizită de lucru în Little Haiti. După-amiază va 
inaugura un parc pentru jucătorii de domino în Little Havana. 
Diseară va ține un discurs pentru Fiii și Fiicele Democraţiei 
Nicaraguane în Exil. 

Killian fluieră batjocoritor. Malcolm Moldowsky preciză: 

— Este un an electoral, prietene. 

— Nu are de ce să se teamă din partea mea. 

— Este un om ocupat - asta-i tot ce pot să spun. 

Killian încrucișă braţele. 

— Și atunci trimite pe un tip care miroase ca un bideu din 
Bangkok? 

— Te referi la colonia mea? 

— Fără supărare! Eu sunt un bărbat care utilizează Brut. 

Moldowsky mâăzgăli placid pe carnețel. 

— Nicio supărare. 

— Congresmenul tău este un băiat căruia îi sare ușor țandăra. 
L-a bătut de l-a stricat pe jegosul ăla din clubul de dans. 

Killian așteptă o explicaţie, dar Moldowsky continua să 
deseneze, fără să spună nimic. 

— Are o problemă în prezența doamnelor, continuă Killian. 
Cred că are nevoie de ajutor, înainte să se ducă vestea. 

— Putem trece la afaceri? întrebă Moldowsky. 

— Unicul motiv pentru care am menţionat toate astea este 
faptul că sunt îngrijorat. Ar putea să rănească pe cineva ori să 
fie el însuși rănit. Barurile de dans sunt locuri periculoase. 

— Voi transmite observaţia mai departe. Acum putem începe? 

Punct cu punct, Killian își explică cererile Erau numai două. 
Moldowsky ascultă impasibil și-și luă notițe. După ce șantajistul 
termină, Moldowsky ridică ochii și spuse: 

— Este absolut scandalos. 

Regina junglei fluieră prelung de patru ori. Căpitanul încerca 
să atragă atenţia unui operator de ecluză. 

— Care parte este scandaloasă? se interesă Killian. 

— Banii, bineînţeles. Un milion de dolari! 

— Lasă banii. Cum stau lucrurile cu partea cealaltă? 

Moldowsky îl privi atent. 

— Lăsăm banii? 

— Evident. Doar ţi-am testat coaiele. Killian izbucni într-un râs 
încântat. Făcu semn unui chelner să mai aducă două beri. 

— Vreau doar să fiu sigur că am înţeles limpede: Nu vrei bani. 
Niciun bănut. 

Killian își scoase ochelarii cu lentile groase și-i ridică spre 
razele soarelui, inspectându-i în căutare de pete. 

— Pentru un tip care se îmbracă așa elegant, spuse el, ești 
cam tăntălău. Nu, domnule reprezentant personal, nu vreau 
bani. Tot ce doresc este să aranjeze un proces simplu. 

— Vorbește mai încet. 

— Dosarul Grant împotriva lui Grant. 

— Am reţinut din capul locului, zise Moldowsky. O problemă 
de custodie. Care este interesul tău în acest dosar? 

— Nu-i treaba ta, replică Killian. lar dacă mai continui cu 
întrebări în direcţia asta, mă voi duce imediat la poliţie și voi 
povesti ce am văzut în Pupăza creată. Sunt sigur că titlurile din 
ziare vor fi foarte interesante. 

Ecluza se deschise în cele din urmă, lăsând Regina junglei să 
treacă și turiștii izbucniră în aplauze cretine de... turiști. Un 

chelner apăru cu berile. Moldowsky și Killian băură în tăcere, 
până ce entuziasmul se domoli pe punte. 

— Este o croazieră excelentă, comentă Killian încântat. Au 
una la fel și-n Miami, nu? 

— În Golful Biscayne. Un tur al reședinţelor celebrităților. 

Moldowsky rămăsese politicos, deși decisese că Jerry Killian 
era ţăcănit și ţăcăniţii puteau provoca probleme. 

— Care anume? Care celebrităţi? întrebă Killian. 

— Bee Gees. 

— Care dintre ei? 

— Toată formaţia. Toţi au vile cu ieșire la golf. 

— Casa Madonnei face parte din tur? 

— Bineînţeles, suspină Moldowsky. Readuse conversaţia la 
șantaj. Ce te face să crezi că congresmenul Dilbeck poate 
influenţa un judecător local de  divorțuri? Desigur, în 
eventualitatea în care ar fi de acord s-o facă. 

— Simplu. Judecătorul s-a plictisit să se mai ocupe de 
divorțuri. Vrea să urce în ierarhie, mai exact să ajungă în 
tribunalul federal. Pentru asta are nevoie de legături politice. 

Moldowsky se încruntă. 

— Dar Senatul este cel care validează... 

— Știu asta! zise Killian strângând furios marginea mesei. O 
știu, 'te-n mă-ta de-ncrezut. Știu că Senatul validează numirile. 
Însă o scrisoare din partea unui congresmen ar fi utilă, nu? Ar 
putea influenţa unii senatori din Comisia Judiciară, corect? 

— Da, spuse Moldowsky. Ai dreptate. 

Ochii îi erau aţintiţi asupra cravatei uzate a lui Killian, care se 
înmuiase în halba de bere. Killian observă și o trase repede 
afară. Dacă era stânjenit, nu lăsă să se vadă nimic. 

— Judecătorul ar fi impresionat să fie contactat de un 
congresmen. Asta-i ideea, despre asta vorbim, domnule 
reprezentant personal - nu atât despre influență, cât despre 
apariţia respectivă. Cui îi pasă dacă ţăranu' ăsta o s-ajungă 
vreodată în tribunalul federal? Noi vrem ca el să creadă că 
poate ajunge. Noi vrem ca el să creadă că Dilbeck are puterea și 
influenţa de a-l ridica ori de a-l cobori. Și am impresia că tu ești 
exact viermele jegos care va transmite mesajul acesta. 

Uneori Malcolm Moldowsky își regreta propria indiferenţă. 
După atâţia ani în care acţionase ca aranjor politic, își pierduse 
capacitatea de a fi insultat personal; practic nimic nu-l provoca. 

În domeniul lui de activitate, emoţiile erau riscante. Ele 
deformau simţurile, ducând la erori grave și la impulsuri 
prostești. Evident ar fi fost plăcut să-i tragă lui Jerry Killian un 
pumn atât de tare, încât să vomite sânge, dar acela ar fi fost un 
gest contraproductiv. Bărbatul era motivat de forțe mai 
profunde și mai insistente decât lăcomia, ceea ce-l făcea 
realmente periculos. 

De aceea Moldowsky spuse: 

— O să văd ce pot face. 

— Ştiam eu. 

— Între timp, nu mai poţi intra în clubul de striptease. 
Moldowsky închise carnetțelul și puse capacul la stilou. Dacă mai 
apari acolo, înțelegerea a căzut. Ai înţeles? 

— Mi se pare corect, zise Killian. Nicio problemă. 

Îl durea însă inima când se gândea la asta. 

e 

Acționarea în judecată a unei sinagogi era dificilă chiar și când 
toate circumstanțele erau favorabile. Mordecai avea dificultăți în 
a găsi linii îndrumătoare. Manualele de specialitate nu conțineau 
precedente de acest fel. În același timp îi venea greu să-și 
mobilizeze entuziasmul. Când îi povestise maică-sii despre caz, 
ea îi trăsese o palmă cu o mănușă de bucătărie. Era modul ei de 
a-i reaminti că doi dintre unchii lui erau rabini ortodocși. 

Planul lui Mordecai pentru cazul Paul Guber era îngreunat 
chiar de prietenii victimei, care nu-și puteau reaminti numele 
sau adresa sinagogii unde avusese loc atacul sălbatic. Tinerii 
puneau vina confuziei lor pe întuneric, ora înaintată și consumul 
de alcool, dar Mordecai nu se născuse ieri. Amnezia colectivă 
era semnul cert al unui consens colectiv. Se gândise să-l întrebe 
pe Paul Guber despre detaliile reale ale incidentului, însă asta ar 
fi însemnat ca Paul să deschidă gura și să vorbească, ruinând 
astfel un aspect vital al strategiei legale a lui Mordecai. El dorea 
ca juriul să vadă un broker rămas mut și neajutorat în urma 
traumei violente. Un broker care ar fi putut să continue să 
vorbească cu clienţii la telefon nu era un reclamant chiar atât de 
vrednic de milă. Planul lui Mordecai cerea ca sărmanul domn 
Guber să rămână tăcut. 

Avocatul decise să utilizeze ajutoare vizuale. Făcu rost de o 
hartă a districtului Broward și o fixă pe un șevalet înalt. Cu 
piuneze colorate marcă toate sinagogile de la Tamarac la 


VP - 50 


Hallandale. Ideea lui era să-i aducă pe Paul Guber și pe prietenii 
săi în faţa hărții; fie că avea să le declanșeze amintirile, fie că 
avea să-i ajute să cadă de comun acord în privinţa unei istorii 
plauzibile. Sinagogile din cartierele bogate erau însemnate prin 
piuneze verde-strălucitor - modul subtil prin care Mordecai 
sugera un inculpat convenabil de prosper. 

Harta fu adusă în camera de spital a lui Paul Guber și prietenii 
săi se adunară de ambele părţi ale patului. Mordecai se retrase 
un pas și așteptă. Bărbaţii mijiră ochii spre hartă. Mormăiră. 
Arătară cu degetul. Işi frecară bărbiile, simulând concentrarea. 
Era o scenă jalnică. După o oră, Mordecai le ceru să plece acasă 
și să se mai gândească. 

Când ieșiră din rezervă, logodnica lui Paul îl întrebă pe avocat: 

— Ce-nseamnă asta? 

— Inseamnă că-mi pierd interesul, replică avocatul. 

Când Mordecai reveni la birou, secretara păru ușurată să-l 
vadă, ceea ce era neobișnuit. Îl duse în sala de întruniri, unde îl 
aștepta un client nou. Mordecai trebui să-și adune tot curajul 
pentru a-i strânge mâna. 

— Mă numesc Shad, spuse bărbatul. Am vorbit la telefon. 

Era masiv, dur și spân. Purta un tricou fără mâneci, pantaloni 
din mătase de parașută și cizme negre de tip Western. Avea 
strângerea de mână a unui luptător profesionist. 

Secretara lui Mordecai dispăru. Avocatul se așeză la masă și-i 
făcu semn lui Shad să ia loc. 

— Ai un frigider? întrebă Shad. 

— Pardon? 

Shad deschise o pungă cafenie de hârtie și scoase dinăuntru 
punguţța ziploc care conţinea sigiliul de staniol intact; pe acesta 
din urmă îl ridică cu un gest dramatic, arătându-l lui Mordecai. 
După aceea Shad scotoci prin pungă și extrase paharul de iaurt 
degresat Delicato. 

— Fructe de pădure, anunţă el înlăturând folia în care-l 
învelise. 

— Ah, da, rosti Mordecai. Dumneata ești cel cu insecta. 

— Gândacul, preciză apăsat Shad. 

Impinse iaurtul peste masă. Mordecai îl examină într-o doară, 
fără să descopere nimic. 

— Este înăuntru? se zgâi el la conţinutul cremos cu aspect 
virgin. 

— Păi cum? făcu Shad. E un monstru. 

Mordecai ridică spre lumină paharul din plastic. 

— Aș fi dorit să-l văd. 

Shad îi întinse o linguriţă și spuse: 

— Succes la pescuit. 

Avocatul șovăi. 

— Mai întâi ar trebui să facem niște fotografii. 

Işi sună secretara și-i ceru să aducă aparatul foto. Peste 
câteva clipe ea îl sună ca să-l anunţe că în aparat nu mai exista 
film. 

— Sper că ai un frigider, zise Shad. 

— Da, sigur că da. 

— Și aș dori o chitanţă. 

Mordecai se simţi jignit. 

— Nu ai încredere în mine? 

— Nu încă, spuse Shad. 

— Nu te teme. O să semnăm un contract. 

— Aş dori totuși o chitanţă de primire. Acolo-i viitorul meu, 
arătă el paharul de iaurt. Aia-i pensia mea. 

Mordecai explică termenele și condiţiile uzuale pentru 
asemenea cazuri. Când ajunse la partea cu onorariul, îl văzu pe 
Shad încordându-se. 

— Patruzeci la sută? Asta-i partea ta? 

— Este onorariul standard, domnule Shad. Vă puteţi interesa 
și în alte părți. 

— Patruzeci la sută... baga-mi-aș... 

— Majoritatea avocaţilor solicită onorarii similare. 

— Serios? Shad cobori capul și se aplecă peste masă. Am avut 
un avocat care-a acceptat un caz cu un șobolan pentru treizeci 
și trei la sută, plus cheltuielile. 

— Ei bine, rosti Mordecai netulburat, cei patruzeci la sută ai 
mei includ toate costurile. Nu dorea să audă despre celălalt caz 
și totuși trebuia să afle. Atunci când spui șobolan... 

— Un pui de norvegian. Shad depărtă brațele, indicând 
mărimea. Cam atât de mare. S-a-ntâmplat în Beef N’ Reef din 
Wilton Manors. Am desfăcut folia și - pac! - un șobolan! Întins 
acolo pe porţia mea de coaste specialitatea casei. Să mai 
vorbești de traume... 

Imaginea îl făcu pe Mordecai să amuţească. 

— l-ai dat în judecată? 

— Normal, da' s-a-ntâmplat ceva. Restaurantul... nu știu 
exact. N-o să-ţi vină să crezi, dar m-au dat ei în judecată și 
avocatul mi-a spus c-ar fi mai bine s-o las moartă. Shad vorbea 
cu amărăciune despre experienţa aceea. Nu le-am plătit 
nemernicilor niciun bănuţ, adăugă el apăsat. Asta a fost 
înțelegerea la care am ajuns. 

— Este contractul uzual pentru situaţii neprevăzute. Mordecai 
se simțea mai bine acum, revenit pe teritoriul familiar. Nu-i ușor 
să acționezi în judecată o corporație mare. Este muncă grea. Și 
costă. 

— La telefon ai spus c-o să cadă la pace. 

— Probabil că da, domnule Shad, însă nu fără luptă. De acolo 
îmi obțin eu cei patruzeci la sută... în cazul în care câștigăm. 

Mordecai nu dovedea optimismul înflăcărat care i-ar fi plăcut 
lui Shad. Se întrebă dacă făcea alegerile potrivite în privinţa 
avocaților. 

— Cât timp rămâne iaurtul nealterat? întrebă el. 

Avocatul spuse că nu știa. 

— Ar fi bine să afli. Shad ridică paharul. Când căcatu' ăsta- 
ncepe să se-ntoarcă, să fii atent. Nenică, pute-n așa hal că-ți 
cade tapetu' de pe pereți. 

— Dacă va fi necesar, o să-l congelăm, sugeră Mordecai. 

— Nu-i haleală, zise Shad, ci o dovadă. Așa c-ai grijă să nu 
belești setul procedural de laborator. 

— În niciun caz. 

„Setul procedural de laborator?” se gândi Mordecai. „Care-i 
treaba cu individul ăsta?” 

— Zi-mi despre marele tău psihiatru, spuse Shad. 

— Este bun. L-am utilizat și în alte cazuri. Ar trebui să începi 
să-l vezi cât mai curând cu putinţă și cât mai des cu putință. 

— Și cine-o să plătească pentru asta? 

Mordecai surâse patern. 

— Nu te teme. În cele din urmă compania „Delicato” se va 
îngriji de toate cheltuielile. Între timp va trebui să alcătuim o fișă 
medicală detaliată. 

— N-am fost niciodată la psihiatru, zise Shad. Am senzaţia că 
n-o să-mi placă. 

— Este important să avem o bază pentru suferinţele și 
chinurile prin care ai trecut. Ea va ajuta la determinarea 
daunelor finale. 

— Te referi la bani. 

— Exact. Tribunalul trebuie să cunoască nenorocirile prin care 
ai trecut. Este posibil chiar să te întrebi dacă n-ar trebui să-ţi 
părăsești slujba. 

— Nu pot, zise Shad sec. 

— Pierderea veniturilor ar spori mult sensibilitatea juriului. Ce 
părere ai despre un concediu fără plată? 

Shad spuse că nu, nu-și putea părăsi munca. Mordecai bătu în 
retragere. Puteau să discute aspectul acela cu altă ocazie. 

— Ce fel de muncă ai? întrebă el. 

— In domeniul divertismentului, răspunse Shad. 

— Serios? Mordecai nu-și putea imagina așa ceva. Ești... 
artist? 

Se gândea la circ. 

Shad scutură din cap. 

— Securitate. Asigur securitatea. 

— Pot întreba unde anume? 

— La un club pentru bărbaţi. 

_ Mordecai inspiră adânc. Bănui că și juraţii aveau să facă la fel. 
Işi imagină sala de tribunal și pe el privind neajutorat cum 
simpatia pierea din ochii juraţilor. Mordecai simți o milă 
nemăsurată pentru propria lui persoană; fusese o zi jalnică. Mai 
întâi dezastrul cu Paul Guber și acum asta. De ce oare el nu 
ispitea niciodata reclamanţii de calitate - puștii adorabili, 
văduvele tinere și fermecătoare, pensionarii triști, dar curajoși? 

„Nu-s de mine”, gândi Mordecai. „Eu mă aleg cu o gorilă dintr- 
un bar de striptease. Și nici măcar cu un bodyguard cu aspect 
normal, ci cu un spân basedowian care seamănă cu un actor 
respins la selecţia pentru Star Trek.” 

— Care-i duma? spuse bărbatul pe nume Shad. Dacă nu vrei 
s-o faci, spune. Testă iaurtul cu linguriţa. Vreau să vezi asta. 

— Nu-i nevoie, protestă avocatul. Te cred. 

Mordecai se împinse în ambele picioare, îndepărtând scaunul 
de masa de conferinţe. Se ridică tocmai în clipa în care Shad 
făcu descoperirea. 

— Hal! 

— Dumnezeule, zise Mordecai. 

— Nu ţi-am zis? E un gândac sau ce pizda mă-sii e? Insecta 
preistorică umplea lingurița. Shad o ridică la nivelul ochilor lui 
Mordecai. Avocatul icni de repulsie. Cu elitrele strâmbe, 

gândacul mort zăcea într-o baltă de cremă albăstruie. Antenele 
stropite de iaurt atârnau fără viaţă. 

Shad era foarte mândru. 

— Ei? 

— Pune-l la loc, șuieră avocatul. 

— Gândește-te, zise Shad, să te-așezi pentru micul dejun și... 

— Termină! 

— Îţi vine să borăști, este? 

— Da, șopti Mordecai. Se prinse de colțul mesei ca să-și 
păstreze echilibrul. Te rog, acum pune-l la loc. i 

Shad așeză cu grijă insecta în iaurt și amestecă ușor. In scurt 
timp cadavrul fragil dispăru din vedere. 

— Poftim, făcu el. la zi, unde-i frigiderul? 

— O trimit pe Beverly să-ţi arate. 

Avocatul își tampona fălcile cu batista. 

— Asta-nseamnă că iei cazul? 

— Da, zise Mordecai. 

Vremurile erau grele și un gândac era un gândac. 

Capitolul 6 


Monique Sr. anunţă că Peter Drucker bea bere la masa 
numărul paisprezece. 

Orly pocni din palmele lui dolofane. 

— Vezi?! Alt motiv pentru care trebuie să lucrezi. Nu voia ca 
Erin să-și ia seara liberă. Când în public este un comedian 
celebru, nu trebuie să ratezi șansa. 

— Peter Drucker, rosti Erin amabil, este economist. 

— Ăla-i, insistă Monique Sr. Poţi să verifici și singură. Bea 
Corona din sticlă, fără lămâie. 

— Ca să nu mai zic că azi e marţi, se plânse Orly. Marţea sunt 
luptele în ulei. Una dintre serile noastre cele mai ocupate. 

— Eu nu lupt, îi reaminti Erin. Nici în ulei, nici în cremă de 
vanilie, nici în noroi. Luptele nu-s pentru mine. 

Luptele în pielea goală în ulei reprezentau o tradiţie la Pupăza 
creată, dar Erin refuza să participe. În opinia ei, dansatoarele 
profesioniste n-ar fi trebuit să se tăvălească într-un bazin umplut 
cu lichid împreună cu beţivi fără cămașă, în stare de 
semierecţie. Ca motiv secundar, lui Erin nu-i plăcea nici cum 
arăta uleiul. Orly era imprecis în privinţa mărcii; într-o zi spunea 
că-i de floarea-soarelui, în alta jura că era de măsline. Erin avea 
bănuiala că nu era niciuna, nici alta. Odată un inspector sanitar 
venise pentru o analiză bacteriană inopinată. În mod incredibil, 
în bazinul pentru lupte nu se descoperise nici măcar un singur 
microb în viață. Misterul fusese explicat mai târziu, în aceeași 
seară, când inspectorul revenise cu patru dintre colegii săi de 
serviciu. Stătuseră la aceeași masă din rândul întâi și avuseseră 
parte de tot Amaretto pe care-l putuseră bea, pe socoteala 
domnului Orly. 

— Marţea este o seară mare, spunea Orly. Concluzia finală 
este c-avem nevoie de toate dansatoarele noastre cele mai 
bune. 

— Vă rog, domnule Orly. Este ceva personal. 

— la zi. 

— Mă întâlnesc cu fostul meu soț, explică Erin, ca să discutăm 
aranjamentele viitoare privind custodia fiicei noastre. 

Aici Urbana Sprawl interveni cu opinia ei despre Darrell Grant, 
descriindu-l atât de intens, încât domnul Orly se oferi imediat să 
dispună lichidarea lui. 

— Nu-i nevoie, zise Erin. 

— Să fie bătut? Schilodit? Alege! Orly execută pantomima 
formării unui număr de telefon. Uite-atât de ușor este, când 
cunoști oamenii care trebuie. 

— Multumesc, însă mă pot descurca și singură. 

Din politeţe, Erin se prefăcu că acceptă sceneta de mafiot a 
domnului Orly. Acesta arăta la fel de sicilian ca Moshe Dayan. 

Urbana Sprawl îl îndemnă pe Orly să-i dea lui Erin seara liberă 
de dragul fetiţei ei pierdute. Orly nu fu câtuși de puţin mișcat. Îi 
spuse: 

— Promite-mi că-i vorba cu adevărat despre o problemă de 
familie. Promite-mi că nu te furișezi la concurenţă pentru o 
audiție. 

— Ba cum să nu, făcu Erin. Visul meu de-o viaţă este să lucrez 
pentru mutanţii ăia. 

Domnul Orly era paranoic să nu-și piardă stripteuzele cele mai 
bune în favoarea localului Parada pieilor, care recruta în mod 
agresiv, oferind bonificaţii de angajare. Recent proprietarii 
introduseseră „Seara dansurilor intime”, ca replică la „Seara 
luptelor în ulei” din Pupăza creată. Dansurile intime erau mai 
degrabă o frecare viguroasă a stripteuzelor de suprafețele 
frontale ale clienților complet îmbrăcaţi. Erau evident mai 
erotice decât luptele în ulei și nu făceau chiar atâta mizerie. Era 
clar că Orly simţea presiunea concurenței. 

— Zi-mi adevărul, îi spuse lui Erin. 

— V-am spus adevărul. Mă întâlnesc cu fostul meu soț. Își luă 
poșeta, pentru a indica sfârșitul conversaţiei. Dacă nu mă 
credeţi, întrebaţi-l pe Shad. Vine și el. 

— Shad al meu? Sprâncenele lui Orly zvâcniră îngrijorate. 

— Imi face o favoare, explică Erin. S-ar putea să apară 
necazuri. 

— Să fii atunci atentă. 

— O să fiu. 

— Fiindcă bodyguarzii buni sunt greu de găsit, adăugă Orly. 
Poate că nu mă crezi, da-s mai greu de găsit decât 
dansatoarele. 

Erin îl cunoscuse pe Darrell Grant la Spitalul Broward, unde 
mama ei se afla în recuperare după o operaţie în care ombilicul 
îi fusese inversat prin chirurgie plastică. Mama lui Erin plătise 1 
500 $ unui chirurg estetician, ca să-i transforme ombilicul 
„convex” în „concav”. Erin nu știuse că exista o asemenea 
procedură, dar mama ei o asigurase că toate manechinele 
celebre din lumea modei recurseseră la ea. 

Erin stătea lângă patul mamei, admirând opera chirurgului, 
când Darrell Grant apăruse cu cearșafuri noi și o ploscă curată. 
El lucra ca infirmier în spital și, așa cum Erin aflase ulterior, de 
acolo dobândise gustul pentru narcotice și talentul pentru 
umflarea scaunelor cu rotile. Ca aspect exterior însă Darrell nu 
aducea deloc cu un infractor. Erin era încă îndeajuns de naivă ca 
să creadă că toţi escrocii aveau dinţi stricaţi, păr unsuros și 
tatuaje dobândite în închisoare. Ea presupunea că bărbaţii 
arătoși și îngrijiţi aveau același atu natural ca și femeile 
frumoase și îngrijite: lumea te trata mai bine și de aceea nu 
exista niciun motiv pentru un comportament nepotrivit. 

lar Darrell Grant era neobișnuit de chipeș, cu fața ascuțită și 
ochi sclipitori și zburdalnici. O invitase la restaurantul cu 
autoservire din incinta spitalului și o vrăjise cu povestea iute 
inventată a vieţii sale. Piesa centrală a născocirii fusese o „Stea 
de Bronz” autentică pe care o purta în buzunarul de la piept al 
uniformei de spital. Îi istorisise lui Erin că o căpătase fiindcă 
ucisese un franctiror cubanez în timpul invaziei Grenadei. Erin 
optase să nu-i pună povestea sub semnul întrebării, știind că 
Pentagonul acordase o sută de mii de medalii drept mulțumire 
că micuța insulă a mirodeniilor redevenise sigură pentru lanţul 
motelurilor Holiday Inn. Mult mai târziu în relaţia lor, Erin avea 
să afle că Darrell se alesese de fapt cu „Steaua de Bronz”, plus 
două lăzi de bere Michelob, atunci când jefuise un sediu al 
organizaţiei American Legion. 

Ei doi continuaseră să se întâlnească timp de șase luni, spre 
oroarea mamei lui Erin. Aceasta dirijase un șir lung de medici, 
avocaţi și contabili în direcţia fiicei ei, iar Erin îi considerase pe 
toți prea serioşi și egocentrici. Unii fuseseră îndeajuns de 
vârstnici pentru a-i fi taţi. Darrell Grant era impulsiv, plin de 
șmecherii și o făcea să râdă. Pe atunci asta părea important. 
Decizia lui Erin de a-l lua de soț fusese bruscă și dezastruoasă și 
avusese efectul dorit de a o elibera din ghearele mamei ei. 

Latura psihopată a lui Darrell Grant nu apăruse vreme de 
optsprezece luni, după care el abandonase orice pretenţie de 
muncă cinstită și se dedicase exclusiv hoţiei. Pentru a explica 
orele stranii de program și venitul fluctuant, îi spusese lui Erin 
că vindea echipamente medicale. Hazul și căldura lui băieţească 
se evaporaseră spectaculos sub farmecele îngheţate și gemene 
ale  amfetaminei și  metacualonului; în funcţie de ciclul 
narcoticelor, era fie un vârtej de viaţă, fie un zombie. Erin, care 
tocmai rămăsese însărcinată, nu dorea să abandoneze căsătoria 
fără să-i ofere lui Darrell Grant șansa de a se îndrepta. Ideea 
divorțului o intimida aproape la fel de mult ca și gândul la 
zbieretul „Ti-am spus eu!” al mamei. 

Când aflase că Erin aștepta un copil, Darrell jurase să-și 
schimbe modul de viaţă. Renunţase la pilule, îndepărtase din 
garaj toate bunurile furate și se angajase ca vânzător de 
produse antirugină la un dealer de automobile Chrysler. Fusese 
un om nou, timp de aproape o lună. Într-o joi, Erin revenise de la 
serviciu și-l găsise pe Darrell în living, ștergând cu dalta numărul 
de serie de pe un scaun cu rotile pediatric. Când îl luase la 
întrebări, el fusese cuprins de o criză de nervi și o pălmuise de 
două ori. Distracţia se sfârșise brusc când Erin îl lovise cu 
pumnul în laringe, îl trântise pe podea și-l izbise în testicule cu 
mânerul mopului. Fusese prima dată când Darrell întrezărise 
temperamentul soţiei sale și îl impresionase. De atunci n-o mai 
atinsese nici măcar cu vârful degetului; în loc s-o facă, își 
descărca sentimentele distrugând lucrurile pe care ea le preţuia 
- obiecte de artă, mobile, albume de fotografii, haine preferate. 
Până se născuse Angela, căsnicia fusese iremediabil pulverizată. 

Erin nu se torturase cu remușcări. Fusese păcălită și învățase 
o lecție. Acum era momentul să se concentreze ca s-o readucă 
pe Angela. 

Așteptând în mașină cu Shad, Erin schiţă ultimul plan. 

— Deci este o cursă, zise el. 

— Exact. 

— N-o s-aducă niciun scaun cu rotile pentru săraci. 

— Nu, spuse Erin, ci o să încerce să le fure. 

Shad scuipă ceva pe geam. 

— Și ai fost măritată cu jigodia asta? 

— Toţi greșim. 

— Nu-ţi vine boala, zise Shad, când iubirea se-ntoarce și te 
mușcă la fel ca un șarpe călcat pe coadă? Așa se întâmplă, să 
fiu al naibii. Se-ntâmplă în fiecare zi. 

Erin îi arătă fotografiile păpușilor sfârtecate din dormitorul lui 
Angie. 

— Doamne Dumnezeule, zise el. 

— Mă îngrijorează soarta fetiţei mele. Asta-i toată treaba. 

Câteva minute Shad nu rosti niciun cuvânt. După aceea o 
întrebă pe Erin dacă era mulţumită de avocatul ei. 

— Nu-s prea sigur în privinţa avocatului meu, zise el. Nu 
manifestă entuziasm. 

— Avocatul meu este un tip în regulă, răspunse Erin. Sistemul 
mă scoate din minți. 

— Mie-mi spui? Shad era încântat să pălăvrăgească cu Erin 
despre problemele acestea; simţea de parcă ar fi fost războinici 
pe același câmp de luptă. Dac-ar exista justiţie adevărată, tu ti- 
ai lua fetița înapoi și eu m-aș îmbogăţi cu gândacul meu mort. 

— Ar fi frumos, rosti Erin încetișor. 

Mașina se afla în colțul cel mai îndepărtat și mai întunecat al 
parcării unui mall din Oakland Park. Adresa pe care Erin i-o 
dăduse lui Darrell Grant aparținea unui magazin de închirieri 
video falimentar, aflat în capătul opus al mallului. In vitrină 
rămăseseră câteva postere de filme; din automobil, Erin putea 
distinge imaginea uriașă a lui Arnold Schwarzenegger cu 
ochelari de soare. 

— De unde știi că vine-n seara asta? întrebă Shad. 

— Fiindcă i-am spus că aduc scaunele cu rotile în fiecare 
miercuri dimineaţă. Abia așteaptă să vadă inventarul. 

— Îi place vreun model anume? 

— Preferă Everest-and-jennings, spuse Erin. Sunt bune și Rolls 
și Theradyne. 

Shad era intrigat. Până atunci crezuse că toate scaunele cu 
rotile erau cam la fel. 

— Rolls ca Rolls-Royce? 

Erin spuse că nu, era altă companie. Shad întrebă de ce fostul 
ei soț nu fura automobile ca toată lumea. 

— Fiindcă nu poate să repare nici măcar un prăjitor de pâine, 
zise Erin. Autoturismele sunt prea complicate pentru Darrell 
Grant. 

Shad scuipă din nou pe geam. Părea să ţintească o pavelă 
anume de pe bordură. 

— Și eu... ce vrei să fac, exact? Vreau să zic, când ajunge el 
aici. 

— Văzând și făcând, spuse Erin. 

— l-aș putea rupe ceva. Poate să-ncep c-un deget. Shad 
flutură din degetul mic. Depinde cât de serioasă ești. 

— Eu vreau doar să stau de vorbă cu el. 

Erin se rezemă de tetieră și închise ochii. Se gândi la tânărul 
bătut până își pierduse cunoștința pe scena din Pupăza creată... 
oare mai era în spital? Își amintea expresia turbată de pe faţa 
atacatorului, mugetele primitive și răgușite pe care le emisese 
în timp ce lovea cu sticla de șampanie. 

„Eu să fiu oare motivul?” se întrebă ea. „Eu stârnesc reacţiile 
astea în bărbaţi?” 

Mai întâi Orly și acum Shad, oferindu-se să-l schilodească pe 
fostul ei soț. Un serviciu banal, ca și cum i-ar fi încărcat bateria 
de la mașină sau i-ar fi conectat aparatura stereo. 

— În cubitus este foarte bine, spuse Shad. O lovi ușor pe Erin 
pe antebraţ, ca să-i arate locul. O rangă plasată cam pe-aici l-ar 
face să fie atent la cuvintele noastre. 

Erin se îndreptă în scaun. 

— Pot să te întreb ceva? Par eu tipul de femeie pe care o 
impresionează violenţa? 

El mârâi neutru. 

— Vorbesc serios, Shad. Asta-i opinia ta despre mine? 

EI își lăsă pe un umăr capul uriaș și o privi intrigat. În întuneric 
semăna cu un urs scalpat. 

— La asta mă pricep eu mai bine, asta-i tot - să bat. Din 
cauza meseriei mele. 

— Deci nu-i vorba despre mine? 

— Ha! Nu, nu-i vorba despre tine. 

— Pentru că pe mine nu mă impresionează chestiile astea. 

— De asta ai o armă sub scaun? 

Erin nu avu prezenţa de spirit a unei replici pe măsură. 

— Nu-i nimic, păpușă, rânji Shad. Ai dreptul. 

— N-am folosit-o niciodată, îi spuse ea. 

— Dar ai putea s-o faci. Shad își încrucișă braţele. Tot ce spun 
este că violența poate fi utilă. Uneori este modul cel mai bun de 
a-ţi impune punctul de vedere. 

— Nu cu Darrell. 

Fostul soț al lui Erin ar fi fost încântat de o rană. Ce dovadă 
mai bună că ea umbla într-un anturaj vicios și că nu era potrivită 
să aibă grijă de Angela Darrell? Ticălosul viclean ar fi muls dintr- 
un membru fracturat tot ce putea fi muls. Avea să poarte 
ghipsul până-i putrezea pe braţ. 

— Tu decizi, zise Shad. 

— Vreau doar să stau de vorbă cu el. 

— Perfect. 

Însă în adâncul ei Erin savură pentru o clipă o imagine a lui 
Shad bătându-l pe Darrell Grant până-l transforma în tocătură 
pentru chiftele. Probabil că ar fi trebuit să fie rușinată de 
sentimentul acela și totuși nu era. 

Mai ales când se gândea la ce le făcuse păpușilor lui Angie. 

e 

La miezul nopții Shad ieşi să caute un automat de Coca-Cola. 
Erin puse o casetă cu Jimmy Buffett și dădu sonorul încet. 
Melodiile caraibe îi plăceau cel mai mult. Imaginaţia ei își 
desfăcu aripile și în scurt timp visa plaje perlate și limanuri 
ascunse. Era desculță în surf și-și mișca degetele în nisip. 

Când deschise ochii, pantofii îi dispăruseră. Ambele portiere 
ale vechiului Ford Fairlane erau deschise. Când cobori din 
mașină, păși pe ceva din plastic, care trosni, rupându-se în 
bucăţi ascuţite. Caseta cu Buffett, pe pavaj. 

Erin îngheță. 

— Shad? 

O mână o prinse de păr, răsucind puternic și smucindu-i capul 
spre înapoi atât de mult, încât nu putea să vadă decât cerul. 
Simţi ceva tăios apăsând-o pe gât. 

— Tot mai sforăi ca o scroafă. 

Era Darrell Grant. 

Erin tremura fără să se poată controla. Era stânjenitor că-i 
îngăduia s-o vadă atât de speriată. 

— Nu pot să cred c-ai încercat să-mi întinzi o cursă, zise el. 
Să-mi bag pula dacă pot să cred. 

— Ce? 

Erin nu recunoscu tonul piţigăiat al propriei ei voci. 

Darrell Grant îi trânti o palmă peste gură și-i spuse să tacă 
dracului. Amândoi auziră pașii. 

— Prietenul tău, șopti Darrell. Marfă! 

Shad apăru din umbră cu o Diet Coke într-o mână și o cutie 
nedeschisă de Canada Dry în cealaltă. Lăsă ambele cutii jos de 
îndată ce văzu cuțitul lung de la gâtul lui Erin. Darrell Grant îi 
spuse să nu încerce nicio prostie. Expresia lui Shad rămase 
invizibilă în întuneric. 

— Am o idee, zise Darrell. 

Îi spuse lui Shad să se întindă pe burtă, iar dacă nu să ia o 
găleată ca să o umple cu sângele lui Erin. Shad încuviinţă și se 
întinse pe jos. Darrell Grant îi dădu drumul lui Erin și sări imediat 
pe bodyguard, afundându-și genunchii în omoplaţii lui enormi. 
Hohotind, Darrell izbuti să prindă încheieturile groase ale lui 
Shad cu o pereche de cătușe din plastic flexibil. 

— Potolește-te, vorbi Erin încă tremurând. 

Cu ambele mâini, Darrell Grant aţinti cuțitul pe creștetul 
testei spâne a lui Shad; pielea netedă se adânci sub apăsarea 
vârfului lamei. 

Erin îi ceru din nou să se oprească și fostul ei soț chicoti din 
nou. Rulă mânerul cuţitului între palme, înainte și înapoi, astfel 
încât vârful se roti pe pielea lui Shad. Erin zări prima picătură de 
sânge, neagră în lumina slabă. 

— Doare? întrebă Darrell Grant. 

— Nu, răspunse Shad sincer. 

Nu prea simțea durerea fizică. Medicii nu păreau să știe 
motivul. 

— De când porți cuţit? întrebă Erin. 

— Tu de când umbli cu papagali urâţi și cheli? Darrell Grant se 
ridică și șfichiui cuțitul ca pe o sabie prin aer. Era în mod evident 
drogat. Bănuiesc că-i o simplă coincidenţă că te afli aici, chiar în 
parcarea asta, în seara asta, nu-i așa? En garde! Descrise un „Z” 
prin aer. Ce - crezi că-s chior? Ti-am văzut mașina de la trei 
intersecţii. lisuse, ce mai spioană ai fi! Poate că data viitoare 
bagi și niște artificii. 

— Ești un idiot, spuse ea. 

Darrell Grant rânji strâmb. 

— Așa se vorbește în Societatea Sf. Vitus? Tu ai fost la 
telefon, este? Tu ai vorbit despre scaunele alea noi-nouţe. 

— Ţi-ai pierdut minţile. 

— Atunci explică asta! Acuzator, întinse cuțitul spre Fairlane. 
Și asta! Îl lovi pe Shad cu vârful cizmei maro de cowboy. Mi-ai 
întins o cursă, să-mi bag pula! 


VP - 63 


— Darrell, zise Erin, am o listă întreagă: atac cu armă albă, 
tentativă de răpire, spargere, deţinere de narcotice... 

— Gura! se răsti el. Ce vrei să cred, că tu și Igor ăsta v-aţi 
oprit aici ca să v-o trageţi? Știu că ești singură, Erin, dar asta-i 
ridicol. Am văzut niște iguane care-s mai mișto. 

Ea se gândi la arma din mașină și numără pașii până la 
scaunul șoferului. Apoi își alungă ideea din minte. Impușcarea 
lui Darrell ar fi însemnat să n-o mai revadă niciodată pe Angie. 
Judecătorul avea să se asigure de asta. 

— Puștiule! Era Shad care vorbea prin colţul gurii. Nu avea de 
ales, fiind cu faţa în jos pe asfalt. Puștiule, ascultă-mă. Doamna 
și cu mine lucrăm împreună. Mă ducea și pe mine acasă, când 
căcatu' ăsta de Ford s-a-ncins ca dracu'. Ne-am oprit ca să 
lăsăm radiatorul să se răcească, asta-i tot. Asta-i toată 
povestea. 

Darrell Grant se lăsă pe vine și răsuci nasul lui Shad. 

— Să fiu al dracu’! Știe să vorbească! 

„Droguri minune”, gândi Erin. 

— Ce s-a-ntâmplat cu părul tău? întrebă ea. 

Darrell răbufni, auzindu-i tonul caustic. Pentru un bărbat a 
cărui meserie era furatul de la invalizi, era surprinzător de 
orgolios în privinţa aspectului său exterior. 

— L-am mai deschis niţel, spuse el. Și? 

— Și barba asta nerasă de câteva zile, urmă Erin. la vino să te 
văd. 

— Nici vorbă. 

Se ridică ursuz. 

— E perioada ta de Russell Crowe? 

— Gura, Erin. 

Ea încerca să-i ia gândurile de la Shad și de la alte prostii pe 
care le putea face cu șișul. 

— Fac pariu că ţi-ai tras și un Armani alb, asortat la păr. 

— Hai sictir, zise Darrell Grant. 

Când își puse cuțitul la brâu, Erin se simţi ceva mai ușurată în 
privinţa situaţiei. Spera ca totul să se dezumfle la nivelul unei 
simple discuții în contradictoriu. 

Pe neașteptate Darrell se sui pe capul lui Shad cu tocurile 
cizmelor de cowboy. 

— Dă-te jos! strigă Erin. 

— Silește-mă. 

— Darrell, încetează! 

Shad nu scoase niciun sunet. Erin nu era sigură dacă mai era 
conştient. 

— Îmi place aici sus, ciripi Darrell Grant. 

Se balansă pe țeasta lui Shad ca pe ciotul unui chiparos. 

— Termină, imploră Erin. 

— Cât dai? Dai douăzeci? 

Erin privi spre chipul lui Shad de sub cizme. Ochii îi erau 
închiși, însă își încleștase maxilarele. 

— Douăzeci de parai, repetă Darrell Grant. Repede, repede! 

Azvârlise poșeta lui Erin sub mașină și ea trebui să se târască 
acolo. Darrell Grant rânji când o văzu lăsându-se în patru labe. 

— Îmi place, chicoti el. Îmi deşteaptă amintiri. 

Cu gesturi mecanice, Erin bâjbâi prin poșetă după bani. Găsi o 
bancnotă de douăzeci de dolari și o întinse fostului ei soț. Acesta 
o adulmecă de parcă ar fi fost un bol cu coniac. 

— Incredibil, zise el. Ajunge să-ţi arăţi pizda și bărbaţii aruncă 
cu bani. Nu așa că-i o ţară măreaţă, Erin? Nu ești mândră că ești 
americană? 

În clipa aceea singura persoană pe care Erin o detesta mai 
mult decât pe Darrell Grant era ea însăși, pentru că se măritase 
cu el. 

— Dă-te jos de pe omul ăsta, rosti pe un ton rece. 

Darrell sări de pe capul lui Shad. 

— Unde-i Angie? 

— E sănătoasă și-n siguranţă, spuse Darrell Grant, Dac-o să o 
fii mămică cuminte, o să te las să-i telefonezi de Crăciun. 

— O să ne-ntoarcem la tribunal. Glasul lui Erin tremura. Deja 
ai încălcat ordinul judecătoresc. 

— Ne-ntoarcem la tribunal! Răcnetul lui Darrell Grant umplea 
noaptea. Ne-ntoarcem la tribunal! Îmi place. 

— Ce s-a-ntâmplat cu tine, Darrell? 

Dorea realmente să știe. Se comporta mult mai rău decât îl 
văzuse vreodată. 

Își smulse cuțitul de la brâu și se aplecă peste Shad. Pentru o 
clipă Erin se temu că avea să-i reteze beregata bodyguardului. 
Se închipui atârnându-se de spinarea lui Darrell, vârându-și 
unghiile în ochii lui. 

— N-o face, rosti ea. 

— Ce să nu fac? 

Folosind cuțitul ca pe un toc, Darrell zgârie litera „G” în 
creștetul scalpului lui Shad. Sângele se prelinse pe ţeasta 
bodyguardului și bălti în pliurile de mușchi de la baza gâtului 
său. Erin se simţi ameţită și înfiorată. Shad rămase tăcut, deși 
deschisese ochii. 

— Așa. 

Darrell Grant se retrase și-și admiră opera. 

— Ce dovedește asta? întrebă Erin. 

— Nu ne-ntoarcem la tribunal. 

— Te-nșeli, Darrell. 

— Am câştigat, scumpo. Am luat toate punctele, mai ţii 
minte? 

— Ce-ai făcut cu pantofii mei? 

Hohotele de râs se auziră iarăși. 

— Trezește-te, micuță Dorothy, spuse el. De-acum nu mai ești 
în Kansas! 

Darrell Grant ocoli automobilul lui Erin și-i străpunse fiecare 
cauciuc cu câte o lovitură de cuțit. După aceea șută în ambele 
cutii aduse de Shad și porni de-a curmezișul parcării. Când 
dispăru în întuneric, Erin îl putu auzi cântând „Peste curcubeu”, 
melodia din Vrăjitorul din Oz. 

La picioarele ei, Shad se întoarse cu fața în sus și clipi spre 
stele. 

— Drăguţ tip, rosti el. Păcat că voi doi nu v-aţi înţeles. 

Capitolul 7 


În seara următoare, Erin dansă pe muzica formaţiei ZZ Top. 

In magazinul de discuri de unde cumpăra ea de obicei nu 
aveau primul album al formației, așa încât se mulțumi cu unul 
mai recent. Kevin, DJ-ul clubului, fu încântat de solourile de 
chitară și de ritmul rapid al chitarei bas. Clienţii ei obișnuiți nu 
păreau să fie deranjaţi de schimbarea cadenţei. 

Cel pe care ea îl poreclise domnul Ginitor nu se afla în sală. 
Erin se temea că Shad îl speriase, alungându-l pentru totdeauna 
din Pupăza creată. Fie asta, fie el renunțase s-o mai 
urmărească. 

Se zisese și cu iubirea. 

În ciuda raţiunii, Jerry Killian devenise un pai de speranţă 
pentru Erin în bătălia ei pentru Angela. Negocierile cu Darrell 
Grant erau imposibile, dar poate că Killian reușea să ajungă la 
judecător. Poate că presiunea politică reprezenta calea pe care 
trebuia pornit. Erin trebuia să afle mai multe despre legătura lui 
Killian - congresmenul. 

În primul rând, cum se numea. 

Dansă în afara spoturilor timp suficient pentru a-și feri ochii 
de lumini și a inspecta rândurile din spate. Judecătorul era în 
separeul său obișnuit de lângă automatele pentru Foosball. 
Monique Sr. era pe masa lui, unde dezlănţuise o furtună. 
Judecătorul o privea printre pleoapele pe jumătate coborâte, 
inert. Erin bănuia că mâinile îi erau ocupate sub masă. 

După spectacol, domnul Orly veni în vestiar și anunţă că era 
de acord cu muzica nouă. 

— Cu cât e mai rapidă, cu atât mai bine, zise el. 

Urbana Sprawl spuse că ZZ Top reprezenta un risc pentru 
sănătatea ei. 

— Mă omoară ţâţele astea. 

— Auzi, făcu Orly, noi acceptăm rapul tău de căcat. Ice Cur 
sau cum îl cheamă pe-ăla. 

— Ice Cube! 

— Concluzia finală este că poţi tolera opt minute de hard rock. 

— Imediat îmi rămân urme de la extensii, se plânse Urbana. 

— O să găsesc niște bucăţi mai lente, propuse Erin. 

— Nici vorbă! protestă Orly. Alea rapide sunt excelente. Toţi 
transpiră, toţi beau. 

— Și toţi bagă bacșișuri, zise Monique Sr., fluturând o 
bancnotă de cincizeci. Celelalte dansatoare fluierară. 

— Discuţia s-a-ncheiat, rosti Orly și dispăru. 

Când programul se termină, Erin se demachie și se îmbrăcă 
repede. Urbana o întrebă de ce se grăbea. 

— Am de făcut un drum. 

— La ora 3 noaptea? 

— Mă-ntâlnesc cu cineva. 

— Să nu-mi zici că-i Darrell. 

Urbana și celelalte dansatoare știau despre incidentul de 
lângă mașina lui Erin. Văzuseră și tăieturile de cuțit de pe ţeasta 
lui Shad. 

— Nu te teme, zise Erin. Este vorba doar despre Jerry Killian. 

Își trase fermoarul blugilor și se încălţă cu sandale. 

— Domnul Ginitor? întrebă Monique Jr. De ce? 

— Ca să discutăm. 

— Nu mi se pare o idee bună, spuse Monique Sr. 

— La 3 noaptea nici nu poţi să ai prea multe idei bune. Erin se 
inspectă în oglindă. Vremurile disperate necesită măsuri 
disperate. 

— Ai răbdare, o sfătui Urbana Sprawl. O să se-ntoarcă. Mai 
ales dacă o să continui să pui cântecele care-i plac. 

— Nu mai pot aștepta, zise Erin. 

— Cum o să-l găsești? 

— L-am găsit deja. 

Urbana Sprawl zâmbi. 

— În cartea de telefon! 

— Nu, clătină din cap Erin. Nu apare acolo. 

— Atunci cum l-ai găsit? 

— Am făcut niște investigaţii, explică Erin enigmatic. Nu le 
putea spune adevărul. 

Un apel telefonic îl trimisese pe agentul Cleary la tastatura 
calculatorului. Era fericit să o poată ajuta și pusese puţine 
întrebări; continua să se simtă vinovat că nu-i putuse fi de ajutor 
când fusese concediată. 

Monique Jr. îi zise lui Erin că era o nebunie să-l sune pe 
domnul Ginitor în toiul nopții. 

— Nu poţi să știi dacă nu-i vreun psihopat asasin. 

— Ah, nu, eu cred că-i inofensiv. 

— Așa ziceau și de ucigașii în serie. 

— Mulţumesc, spuse Erin luându-și poșeta și costumele de 
dans, pentru liniștea sufletească. 

Urbana Sprawl blocă ușa fără mare efort. 

— Lasă-l până-n weekend, sugeră ea. 

Erin simţi un val de oboseală. Își pierdea energia de a 
argumenta. Prietenele ei aveau dreptate: era o nebunie. 

— Răbdare, continuă Urbana. 

— Până în weekend, fu Erin de acord. Dacă mai poţi rezista 
până atunci la muzica nouă. 

Monique Jr. zise că ZZ Top era dinamită. Ea n-avea să mai 
danseze niciodată pe rap. Voia un joben alb și frac pentru 
„Sharp-Dressed Man”. 

Încruntându-se, Urbana își cântări în palme sânii gigantici. 

— Încearcă tu să ţopăi cu nenorocirile astea și-ajungi în spital. 
Mă fut în ZZ al tău și dă-mi-l pe Cube ăla lent. 

Erin o înţelegea. Nu-și putea imagina cum ar fi fost să trăiești 
cu un piept de dimensiunile acelea. Niciuna dintre dansatoare 
nu se îndoia de zvonul potrivit căruia Urbana sufocase odată un 
bărbat pe o canapea extensibilă. Era perfect plauzibil. 

— Ne vedem mâine, le spuse Erin prietenelor ei. 

— Te duci acasă? întrebă Monique Sr. Fii cinstită. 

— Acasă, încuviinţă Erin. 

Shad o urmă în mașina lui, pentru orice eventualitate. 

e 

Moldowsky îl găsi pe congresmen într-o ședință de masaj. O 
roșcată cu bustieră aurie îl încălecase pe spinare și răpăia cu 
muchiile palmelor pe omoplaţții lui albicioși. Pentru o maseuză, 
femeia avea unghii foarte lungi. 

— Salut-o pe Eve. 

Cuvintele lui Dilbeck hârâiau comic sub loviturile palmelor. 

— Salut, Eve, spuse Moldowsky. Avem ceva de discutat între 
patru ochi. Nu te supăra. 

Eve zise că nu era nicio supărare. Vorbea cu un ușor accent 
britanic. 

— Intră la duș, i se adresă Dilbeck. Vin și eu imediat. 

După ce femeia ieși din încăpere, Moldowsky zise: 

— David, unde-i nevastă-ta? 

— Cred că la cumpărături. 

— Crezi? 

— Da, la cumpărături. l-am spus lui Pierre să meargă încet. 

— Eşti un idiot fără speranţe, observă Moldowsky. 

Dilbeck se ridică în capul oaselor și se acoperi cu prosopul. 

— Ce-am mai făcut acum? Ce dracu’, Malcolm, parc-ai fi 
maică-mea! 

Auziră apa pornind să curgă în cabina de duș aflată puţin mai 
departe pe hol. 

— Este o prostituată? indică din bărbie Moldowsky. 

— Nu știu încă, răspunse congresmenul. Și chiar dac-ar fi, 
care-i problema? N-are nici cea mai mică idee cine sunt eu. Abia 
a sosit de la Londra. 

— Ce frumos! Un pod de flori peste Atlantic! 

— Ce te-a apucat? 

— Legea zahărului, Davey. Colegii tăi joacă dur și clienţii mei 
sunt foarte îngrijoraţi. Vor să știe dacă nu cumva și-au pus banii 
pe-un cal perdant. 

— Relaxează-te. Diseară mă vizitează tânărul Christopher. 

„Să mă relaxez?” gândi Moldowsky. „Dobitocul are o 
prostituată în baie, o victimă în spital și un șantajist care-i gata 
să telefoneze la ziare.” 

— Ai vorbit cu judecătorul? îl întrebă. 

— Da, am prânzit cu el. 

— Și? 

— A fost recunoscător pentru interesul meu faţă de cariera 
lui. Așa cum ai spus, trage cu ochiul la tribunalul federal. 

Dilbeck se sculă și-și aranjă prosopul. Privi pofticios pe hol, 
spre sunetele discrete ale dușului. 

— Și ce-a zis despre cazul Grant împotriva lui Grant? 

— Oh, am discutat și despre asta. Dilbeck începu să se plimbe 
prin încăpere, străduindu-se să se îndepărteze de colonia lui 
Moldowsky. Judecătorul este o persoană foarte religioasă sau cel 
puţin așa pretinde. 

— Creștin Renăscut, presupun. 

— Renăscut de mai multe ori. Este foarte convins că a luat 
decizia corectă în cazul de custodie. Pare să aibă un interes 
personal faţă de situaţie. 

— Așa-i, zise Moldowsky. 

— A spus că mama este o târfă. l-adevărat, Malcolm? 

— N-am nici cea mai vagă idee. 

— Aici există ceva ce nu-mi spui. 

— David, există multe pe care nu ţi le spun. 

— Ştii că am o slăbiciune vizavi de târfe. 

— Nici măcar să nu te gândești la așa ceva. Moldowsky nu-i 
spunea nimic lui Dilbeck. Cu cât știa mai puţine, cu atât mai 
bine. Bun - și care-i rezultatul final? Ce-a zis judecătorul? 

— N-are nevoie de mine, Malcolm. Joacă golf c-un nenorocit 
de senator. 

Moldowsky înjură descurajat. 

— ... care face parte din Comisia Judiciară. Cum se eliberează 
ceva în districtul nostru, judecătorul s-a și instalat acolo. Vreau 
să zic că n-are nevoie de noi. 

— Deci n-o să aranjeze cazul, spuse Moldowsky, nici ca pe o 
favoare personală. 

— „Femeia este o vagaboandă și-o păcătoasă. Nu este 
potrivită pentru a crește un copil.” Exact așa a spus, Malcolm. 
Plus citatele din Biblie. 

— Asta-i o veste tare proastă. 

— Da, zise Dilbeck. N-a fost un prânz productiv. 

Moldowsky își trosni încheieturile falangelor, agitat. 

— Ar pune botu' la o mită? Bani lichizi, direct? 

— Este împotriva principiilor lui, zise David Dilbeck, dar l-ar 
încânta o muie gratuită. 

O venă deveni vizibilă pe gâtul lui Moldowsky. 

— Stai să văd dac-am înţeles: doamna capătă custodia 
copilului ei numai dacă i-o ia la cioc judecătorului... 

— A zis că atunci s-ar mai gândi. Doar atât. Ar fi un „atu”, 
cum s-a exprimat el. 

— David, trebuie să recunosc că ești un negociator 
senzaţional. Ar trebui să te ia la convorbirile israeliano- 
palestiniene. Moldowsky porni prin încăpere, zbierând: Cine-i 
pulifriciul ăsta de judecător? Citează din Biblie - din ce, din 
Cartea Pulii? 

— Ce naiba, făcu congresmenul, vorbim despre o amărâtă de 
muie. 

Moldowsky îl încolți pe David Dilbeck și-l prinse de brate. 

— Killian n-o să fie de acord. Mama n-o să fie de acord. Ce 
dracu’, Davey, eu n-am niciun fel de reticențe morale, însă nici 

eu n-aș fi de acord. Este chestia cea mai nasoală pe care-am 
auzit-o vreodată. 

Vaporii coloniei lui îl făceau pe congresmen să lăcrimeze. 

— Malcolm, judecătorul n-o să ia bani. Am încercat. 

— Asta-i rușinos. 

— Nici măcar pentru campania lui, spuse Dilbeck. M-am oferit 
să-i vărs printr-o comisie politică, dar a refuzat. Asta-i și motivul 
pentru care tinde la un post federal, ca să nu mai fie nevoit să 
candideze de fiecare dată. Are o părere de tot căcatul despre 
politicieni. 

Ţevile de apă emiseră un ţiuit metalic când dușul se opri. 
Dilbeck se întoarse brusc în direcția zgomotului. Expresia lui era 
holbarea familiară de distragere sexuală. 

— Eşti incorigibil, mormăi Moldowsky. 

— Ce? Dilbeck își umezi buza inferioară. 

— Am zis că ești incorigibil. Du-te și vezi ce face prietena ta. 
Eu am plecat. 

— Mersi, Malcolm. 

— Și-ncearcă să stai departe de necazuri diseară. 

— Evident, zise congresmenul. O să vină Erb. 

— E bine, aprobă Moldowsky. 

Erb Crandall era bun, dar era singur. În unele seri Dilbeck 
avea nevoie de doi paznici. 

Când Moldowsky porni pe hol, ușa băii se deschise brusc și el 
fu învăluit într-un nor de aburi plăcut mirositori. Eve stătea în 
prag, zveltă, udă leoarcă și îmbujorată. Dacă Moldowsky fu 
câtuși de puţin impresionat, nu se trădă. Păși politicos într-o 
parte și o lăsă să treacă. 

— Ai săpun pe urechi, spuse el. 

e 

Peste mai puţin de două ore congresmenul David Lane 
Dilbeck era imaginea mulțumirii și relaxării masculine. Zâmbea, 
sufla inele de fum, răpăia cu degetele pe pantofi, fredona în 
ritmul muzicii. Un alt pahar de rom cu Coca-Cola apăru la câţiva 
centimetri de degetele lui, sporindu-i buna dispoziţie. În dreapta 
stătea Erb Crandall, care se gârbovise neliniștit peste un suc de 
portocale. În răstimpuri, privea spre ușă, anticipând o razie. În 
stânga congresmenului, un bărbat pe nume Christopher Rojo 
făcu un avion dintr-o bancnotă de cincizeci de dolari și-l lansă 
spre podium, unde o femeie dansa precaut cu un piton de 

Burma lung de trei metri. Maxilarele reptilei fuseseră legate cu 
bandă scotch și cineva îi pictase pe bot o mustață roșie. Erb 
Crandall bănuia că era vorba despre o glumă cu aluzie la Hitler. 

— A-ntâia, zise Dilbeck. Nu-i grozavă, Erb? Și ce zici de 
șarpele ăla afurisit? 

— Da, făcu Crandall, ce viaţă... 

Femeia, al cărei nume de scenă era Lorelei, aranjase pitonul 
într-un mod interesant. Coada șarpelui cobora printre fesele 
goale, printre picioare și se curba în sus către vintrele ei. 

— l-un animal bine dresat, observă congresmenul. 

Christopher Rojo era la fel de impresionat. Făcea un nou avion 
de hârtie dintr-o bancnotă de o sută de dolari. Rojo era un tânăr 
bogat cu puţine ambiţii și o grămadă de timp liber. Familia lui 
deținea o afacere serioasă cu trestie-de-zahăr pe malul sudic al 
Lacului Okeechobee. Christopher nu fusese niciodată la fermă, 
dar văzuse fotografii. Plantaţiile de trestie-de-zahăr arătau ca un 
infern urât mirositor; pe el îl uluia averea pe care o produceau. 
Banii erau atât de mulți, încât era imposibil să-i cheltuiești pe 
toți. Dumnezeu îi era martor că se străduia s-o facă. 

— la, Davey, rosti el. E rândul tău. 

Dilbeck luă avionul din dolari și-l aruncă spre dansatoarea cu 
piton. Avionul ateriză între picioarele femeii. Ea făcu lent cu 
ochiul spre bărbaţi și execută un șpagat elegant. Ridicând banii, 
se prefăcu că-i arată șarpelui. Dilbeck se tăvăli de râs. Lorelei se 
ridică în picioare, flutură din braţ și dispăru de pe podium. 
Spectacolul se terminase. 

Erb Crandall oftă ușurat. Poate că seara avea să se termine 
fără incidente. 

— Cât pariezi? se adresă Rojo lui Dilbeck. 

Congresmenul sorbi gânditor din rom. 

— Nouăzeci și șase, cupa B, spuse el. Naturali. 

— Eu zic, flutură Rojo alt teanc de bani, că n-are mai mult de 
nouăzeci și unu și-s complet plastic fantastic! 

Netezi pe masă o bancnotă de cincizeci. David Dilbeck făcu la 
fel. Se întoarseră către Crandall, care făcu semn că nu paria. 
Asta făcuseră toată seara, de fiecare dată când pe podium 
apărea altă dansatoare. Pariul consta din două secțiuni: 
mărimea bustului și existenţa silicoanelor. Rojo fusese curăţat și 
Crandall nu era surprins. Congresmenul avea un ochi infailibil 

pentru formele feminine; erau pasiunea lui de o viaţă, urmate 
îndeaproape de implanturi. 7; 

Rojo se ridică ametit și strigă un bărbat pe nume Ling. In scurt 
timp lângă masa lor apăru un oriental micut cu smoching negru 
și șapcă Yankees. Nu semăna deloc cu coproprietarul unui local 
de striptease, însă exact asta era. 

— Domnule Ling! rosti Rojo desfăcând brațele. Dă-ne 
anvergura doamnei Piton. 

— O cheamă Lorelei, preciză Dilbeck. Fii respectuos. 

Rojo se așeză. Dilbeck indică banii de pe masă. 

— Domnule Ling, vedeţi care-i miza. 

Ling încuviinţă tolerant. 

— Doriţi raportul asupra ugerelor? 

— Exact. 

— Domnișoara Lorelei are nouazeci și șase de centimetri, 
cupa B. 

— Ha! croncăni Dilbeck. 

Se întinse către bani, dar Christopher Rojo îl prinse de braţ. 

— Implanturi! șuieră tânărul. Spune-i, domnule Ling. Spune-i 
că sunt implanturi și facem banii juma-juma. 

— Nu, domnule, rosti Ling. Lorelei este naturală. 

— Mierda, zise Rojo. 

Congresmenul radie, trăgându-și banii. 

— La Parada pieilor sunt numai cele mai bune, spuse Ling. 
Numai cele mai reușite. 

— Crema cremelor, aprobă Dilbeck. 

— Unde altundeva mai vedeţi un șarpe atât de mare? se 
lăudă Ling. Un șarpe ca ăsta ar putea înghiţi un ponei. 

— Fac prinsoare că și Lorelei ar putea s-o facă. 

Dilbeck chicoti de propria lui poantă incredibil de spirituală. 
Nu era însă un chicotit vesel și destins. Era gros și ameninţător. 
Erb Crandall intră în starea de alertă maximă. 

— Davey, s-a făcut târziu, rosti el. 

— Aiurea. Congresmenul își aprinse o ţigară. Domnule Ling, aș 
dori să fac cunoștință cu prinţesa pitonilor. 

— Și eu, îl secundă Christopher Rojo. 

Ling strânse din umeri. 

— Cu sau fără șarpe? 

— Fără, spuse Dilbeck. Spune-i că am eu unul al meu. 

Rojo se înecă de râs. Erb Crandall se foi stânjenit. Nu era o 
idee grozavă, câtuși de puţin. 

— Haide, Davey, reluă el, mâine dimineaţă trebuie să ţii un 
discurs. 

Congresmenul adoptă o postură de idiot. 

— Acum optzeci și șapte de ani, prepuțurile noastre au dat 
naștere unei noi naţiuni..., începu el să parodieze Declaraţia de 
Independență. 

Crandall nu zâmbi. Dilbeck zise: 

— Haide, Erb, unde dracu' trebuie să vorbesc? 

— La Camera de Comerţ. 

— Căcat. Dilbeck îl pocni pe Rojo pe umăr. Chris, n-ai văzut în 
viaţa ta niște mortăciuni ca alea. Ar trebui să-i spună Camera de 
Cadavre. 

— Cu toate acestea, zise Crandall, discursul este programat la 
ora 7:30. 

— O să-l ducem acolo, promise Rojo. 

— Așadar, interveni Ling ușor iritat, doriţi un dans intim sau 
nu? 

Congresmenul desfăcu larg braţele. 

— Pare ispititor, frate Ling. Du-te și-adu-o pe cum-ii-zice. 

— Domnișoara Lorelei? 

— Exact. 

Crandall se apropie mai mult de Dilbeck și-i vorbi sever la 
ureche. Dilbeck clătină din cap înainte și înapoi, fără să-și 
desprindă cocteilul de buze. 

— Doar o /lambada micuță și intimă, rosti el sorbind zgomotos. 
Ce rău ar putea face? 

— Păi da, zise Rojo. Lăsaţi-l pe sărmanul om să se distreze. 

Era inutil să obiecteze. Crandall înlătură de pe masă toate 
sticlele și alte arme potenţiale. După aceea traversă fără grabă 
clubul, pentru a vedea dacă recunoștea pe cineva. Nu-și făcea 
griji în privinţa presei, fiindcă reporterii nu câștigau atâţia bani, 
încât să piardă vremea prin localuri ca Parada pieilor. Erb 
Crandall se temea de republicani - ar fi fost de ajuns unul, 
iscodind din umbră, și onorabilul David Lane Dilbeck ar fi fost în 
găleată. Peruca ieftină și ochelarii negri atrăgeau și mai mult 
atenţia asupra lui; șapca șoferului, împrumutată de la taciturnul 
Pierre, îi era cu cel puţin trei numere prea mică. Pentru a o 
împiedica să-i cadă de pe cap, Dilbeck o prinsese de perucă cu 

ace de siguranţă; de fiecare dată când șapca se mișca, părul se 
mișca odată cu ea. Nici măcar Christopher Rojo nu părea să-și 
dea seama. Acesta era un lucru bun în privința măruntei 
probleme a lui Dilbeck; în localurile de striptease, clienţii nu 
petreceau prea mult timp studiindu-se reciproc. Dansatoarele le 
monopolizau toată atenţia. 

În seara asta clubul nu era nici pe jumătate plin și Crandall nu 
zări pe nimeni din minunata lume a politicii. Când reveni la 
masă, scaunul congresmenului era gol. Rojo arătă spre partea 
din spate a localului, unde de-a lungul unui perete se întindea 
un șir de separeuri aurite. Erau rezervate pentru dansurile 
intime și alte interludii private. 

— l-am băgat două sutare, zise Rojo. El voia trei, da’ i-am dat 
numai două. 

— Două-s de-ajuns. 

Crandall se așeză și-și privi ceasul. Avea să-l lase zece 
minute. 

— Sunt obosit, frate, spuse Rojo. Scotoci prin haină și scoase 
un ghemotoc de staniol. Vrei o doză? 

Erb Crandall se simţi epuizat. 

— Excepţional, Chris. Ce idee nemaipomenită! Îmi dai voie? 

Despături folia și examina pulberea dinăuntru. Rojo surâse 
încurajator. Crandall îi răspunse tot printr-un zâmbet. Apoi hărâi 
o flegmă din fundul gâtului și o scuipă peste drog. 

— Ce dracu”! strigă Rojo. 

Crandall împinse staniolul peste masă. 

— Scapă de el, îi spuse, în drum spre ușă. 

— Ești nebun?! 

— Chris, ascultă. Dacă n-ai dispărut în treizeci de secunde, o 
să-i spun babacului tău despre asta. Primul lucru, mañana. 

Rojo văzu cum contul pe care i-l deschisese familia se 
evapora instantaneu. Înveli repede cocaina îmbibată de scuipat 
într-o batistă cu monogramă. 

— Poftim, i se adresă lui Crandall. Acum ești fericit? 

— Am zis s-o ștergi. 

— Păi și când îmi vine rândul? 

Crandall nu înţelese de ce scheuna. 

— Cu doamna-șarpe, Erb. Eu urmez după Davey! 

— la vezi dacă plouă afară, îi zise Crandall. 

Se ridică și porni în căutarea congresmenului. 

Dansurile intime era activitatea care-i abătea cel mai bine 
mintea lui David Dilbeck de la necazuri. Legea zahărului, 
campania de realegere, nevasta, șantajul - cui îi păsa? Era 
singur cu prinţesa pitonului. Se legănau după ritmuri imaginare 
ale lui Johnny Mathis. Congresmenul își ţinea palmele pe fesele 
lui Lorelei. Ea își freca protuberanţțele delicios de naturale de 
burta lui de vârstă mijlocie. Glasul îi suna dulce și sincer. Părul îi 
mirosea a orhidee. Dilbeck avea o erecție. Viaţa era minunată. 

Când încercă să descheie sutienul lui Lorelei, ea îl opri. 

— Nu, nu, îi șopti. 

— Ce?! 

— Asta-i legea, scumpule. 

— Nu-ţi face griji în privinţa ei, zise el. 

— Uite cum stă treaba, dacă vrei un dans lent, nu pot fi 
dezbrăcată. Asta-i legea. Dacă-s dezbrăcată, nu mă poţi atinge 
nicăieri. 

Dilbeck știa câte ceva despre ordonanțele districtuale 
referitoare la indecenţă. 

— Îmi pare rău, scumpule, urmă Lorelei și își mișcă șoldurile, 
frecându-se de el în ritm sinuos. Nu-i chiar așa rău, nu? ÎI 
țintuise de ușa separeului. 

— Am o idee, spuse Dilbeck. 

— Da? _ 

— Dacă te dezbraci pe jumătate? In felul ăsta pot să ating 
partea care nu-i dezbrăcată. 

— Bună-ncercare, zise Lorelei, dar legea zice că sau totul, sau 
nimic. 

Continuară să danseze așa, până ce Dilbeck simţi că-i crăpa 
șlițul. Cu glas scăzut, întrebă: 

— Și cu ea ce facem? 

— O admirăm, răspunse Lorelei, însă nimic în plus. 

Dilbeck își privi disperat prohabul. 

— Chestia este, urmă femeia, că poţi să fii un poliţai sub 
acoperire. 

El își smulse șapca și peruca, dezvăluindu-i doamnei-piton 
adevărata lui înfățișare. 

— Nu-s poliţai, ci congresmen. 

— Sigur că da, și eu sunt Demi Moore. 

Din comportamentul lui Lorelei, Dilbeck simţi că dansul intim 
se apropia de final. 

— Cât timp mai avem? întrebă el. 

— Vreo patruzeci și cinci de secunde, scumpule. 

David Dilbeck își descheie iute cămașa, se lăsă pe jos și se 
întinse pe spate pe podea. Lorelei îl studie precaut. 

— Dansează pe mine, îi spuse el. 

— Cât dai? 

— Două sutare. 

— Cu tocuri sau desculță? 

— Un picior așa și unul așa, zise congresmenul închizând 
ochii. 

Lorelei păși cu grijă pe pieptul lui. 

— De la ce-i cicatricea aia? 

— Dublu bypass, răspunse Dilbeck cu un icnet. Nu-ţi face griji, 
sunt ca nou. Acum, dansează, te rog. 

— lisuse, mormăi femeia-piton. 

— Așa, așa. Bravo, fato! 

— Să-mi zici dacă te doare. 

— O să-ţi zic dacă nu mă doare, replică congresmenul. 

Lorelei avea dificultăţi în a-și păstra echilibrul, deoarece 
topografia lui Dilbeck era neregulată și spongioasă. 

— Ești un talent excepţional, rosti Dilbeck gemând de plăcere 
sub greutatea ei. Mâinile i se furișară aidoma unor păianjeni 
spre șliţ. 

— Ah, nu, nu! Lorelei îl călcă puternic pe încheieturi. Asta nu-i 
voie. 

— Haide, mami... 

— Dacă vrei s-o iei la labă, du-te acasă și fă-o. 

David Dilbeck strigă o dată. Urmă după aceea o serie de 
sunete ca niște bolboroseli sub apă. Porni apoi să se zbată 
epileptic sub dansatoarea stupefiată; zvâcnind din picioarele 
încordate și dându-și peste cap ochii holbaţi, ca un câine turbat. 

Lorelei se temu să-și retragă picioarele de pe braţele 
bărbatului. În sinea ei se ocări fiindcă nu ceruse banii înainte; 
dacă labagiul crăpa, trebuia să-i umble prin buzunare. 

Dilbeck începu să tresalte de parcă ar fi fost curentat. Ca să 
nu cadă, Lorelei se propti cu ambele braţe de pereţii separeului. 
Ușa se deschise brusc și un străin o prinse de subsuori. O scoase 
afară și o întrebă dacă păţise ceva. Ea spuse că-și lăsase un 

pantof înăuntru. Bărbatul zise că, ţinând seama de cele 
întâmplate, probabil că nu-l mai dorea înapoi. li întinse trei sute 
de dolari. 

— Mulţumesc, făcu Lorelei. El o să fie-n regulă? 

— Nu-ţi face griji. 

Mâinile dansatoarei tremurau când împături banii. 

— Ştii ce mi-a zis? Mi-a zis că-i congresmen. 

Erb Crandall izbucni în râs. 

— Sunt unii, spuse el, care ar încerca orice. 

Scotoci prin buzunar, căutând altă bancnotă de o sută. 

Capitolul 8 


În ziua următoare Malcolm Moldowsky dădu telefonul. 
Întâlnirea fu stabilită la un club de bowling de pe Sunrise 
Boulevard. 

— la orice pistă prinzi liberă, spuse bărbatul. Este etapă în 
Ligă. 

Labele picioarelor lui Moldowsky erau atât de mici, încât 
trebui să închirieze pantofi de femeie. Luă o bilă de patru 
kilograme și încercă să-i curețe găurile pline de microbi cu 
batista lui cu monogramă. Se sili să nu se gândească la cei care- 
și vârâseră degetele acolo înaintea lui. 

Jucă de unul singur timp de o oră până ce apăru bărbatul. Era 
mătăhălos ca o butie și purta un tricou UPS cafeniu. Examină 
scorul lui Moldowsky și comentă: 

— Nu-i rău. 

— Am trișat, zise Moldowsky trimițând o bilă în șanțul lateral. 

Nu doborâse nici patruzeci de popice. Pe carnetul de scor 
trecuse o sută șaizeci și patru de puncte. 

Bărbatul își încălță pantofii de bowling și dobori toate popicele 
dintr-o lovitură, din două lovituri și iar dintr-o singură lovitură. 

— Ai ales o pistă bună, îi spuse lui Moldowsky. 

O chelneriţă se apropie, dar bărbatul îi făcu semn să se 
îndepărteze. Moldowsky îi întinse un plic cafeniu gros. 

— Totul este înăuntru, rosti el. Și biletele. Poţi să verifici. 

— Ntt, făcu jucătorul de bowling. Nu-mi pasă ce-i înăuntru. Eu 
nu sunt decât un curier. 

Lansă o lovitură cu efect, care lăsă în picioare popicele 7 și 
10. 

— Îţi plac pariurile? îl întrebă pe Moldowsky. Stai așa, a fost o 
întrebare idioată. Evident că-ţi place tot ce ţine de risc. Altfel nu 
te-ai fi băgat în asta. 

— Frumos gândit. 

— Pe cinci dolari că le dobor pe-amândouă? 

— S-a făcut, spuse Moldowsky. Pe cinci dolari. 

Lipsa lui de interes ar fi fost evidentă și pentru un puști de trei 
ani. 

Lovitura bărbatului voinic păru floare la ureche, atingând 
popicul 7 doar atât cât să zboare în cealaltă parte a pistei și să-l 
doboare și pe 10. 

— Asta-i combinaţia cea mai nasoală din bowling, zise el. 
Știai? 

— Extraordinar, comentă Moldowsky și căscă. Îi întinse cinci 
bancnote de un dolar. Transmite-le oamenilor tăi să acţioneze 
cât mai repede cu putinţă. Ne confruntăm cu un termen-limită. 

— Nu știu despre ce dracu’ vorbeşti, spuse bărbatul, însă le 
transmit cu plăcere. E rândul tău, amice. 

Fără entuziasm, Moldowsky se poziționă în capătul pistei. 
Făcu trei pași mici și rigizi și trânti bila pe pistă. În mod 
neașteptat, dobori toate popicele. 

— Baftă chioară, recunoscu el. 

— Asta-i cea mai bună, zise bărbatul în tricoul UPS. Acum du- 
te acasă, da? Totu-i sub control. 

e 

O singură întâmplare nenorocită susținea senzația apăsătoare 
de inutilitate care-l împovărase pe Mordecai în fiecare zi de când 
absolvise Facultatea de Drept, al două sutelea șapte într-un an 
cu două sute doisprezece studenți. 

Dezamăgirea era cu atât mai crudă, cu cât sosise într-un 
moment rar de optimism. Un avocat de la compania „Lactato 
Delicato” venise la biroul lui pentru a discuta un posibil acord în 
cazul iaurtului cu fructe de pădure întinat de gândac. Pentru 
Mordecai, dorința companiei de a negocia (fără schimbul 
obișnuit de scrisori nepoliticoase) reprezentase o surpriză 
minunată. O înțelegere în afara tribunalului l-ar fi scutit de orele 
lungi de pregătire minuțioasă pentru un proces; în același timp 
l-ar fi scăpat de a-l aduce înaintea juriului pe clientul său - Shad, 
gorila. 

Caracterul oficial al întâlnirii îi sporise enorm speranţele. 
Avocatul de la „Lactato Delicato” fusese politicos, înțelept și 
neaplecat spre ameninţări. Era extrem de conștient de 
consecințele relațiilor cu publicul în urma unui proces 
entomologic puternic mediatizat. Principala îngrijorare o 
reprezenta televiziunea: în statul Florida, camerele TV erau 
acceptate în sălile de judecată. Cei doi bărbaţi căzuseră de 
acord că imaginea color a unui gândac de bucătărie extras dintr- 
un recipient Delicato putea să aibă un impact negativ asupra 

încrederii consumatorilor. Dimensiunile daunelor, la nivelul 
vânzărilor, ar fi depins de numărul pieţelor majore care ar fi 
preluat transmisia TV din sala de judecată. Dorinţa avocatului de 
a evita asemenea riscuri era evidentă din mărimea ofertei sale 
iniţiale - o sumă „undeva de ordinul sutelor de mii”. Mordecai se 
străduise să-și mascheze exaltarea. 

Desigur, avocatul de la „Lactato Delicato” solicitase să vadă 
gândacul lui Shad. O simplă formalitate, îl asigurase pe 
Mordecai. Avocatul adusese un aparat foto de 35 mm ca să 
imortalizeze impurificarea. Fotografiile aveau să fie importante, 
explicase el, în eventualitatea în care clienţii săi ar fi pus la 
îndoială înţelepciunea ofertei de aplanare. O scurtă proiecţie în 
sala de consiliu avea să le schimbe părerea. ` 

Mordecai fusese impresionat de meticulozitatea avocatului. Iși 
dăduse seama că garanţiile pentru produse puteau fi un 
domeniu atractiv de practicare a profesiunii, dacă puteai evita 
tribunalele. 

Regretase că Beverly nu era prezentă pentru a-i împărtăşi 
triumful, dar ea se învoise din pricina uneia dintre migrenele 
care o țineau câte trei zile. Mordecai se folosea de o înlocuitoare 
temporară, Rachel, a cărei efervescenţă neobosită compensa 
faptul că nu știa să stenografieze și că dactilografia cu viteza 
melcului. Mordecai o chemase pe Rachel în birou și-i ceruse să-i 
aducă din frigider iaurtul cu fructe de pădure. Zâmbetul părăsise 
instantaneu chipul fetei și Mordecai înţelesese. 

— O să mai cumpăr câteva, zisese ea repede, în pauza de 
prânz. 

Mordecai nu găsea cuvinte pentru a-și exprima groaza. 
Avocatul de la „Lactato Delicato” și-a cerut scuze politicos și a 
trecut în odaia alăturată ca să vorbească la telefon. 

— Doamne, Rachel..., rostise Mordecai copleșit. 

— O să cumpăr oferta mixtă. Opt tipuri cu fructe tropicale. 

— Rachel! 

— Da, domnule? 

— Ce ţi-a venit să-l mănânci? 

— Mi-era foame. 

— N-ai văzut că paharul era deschis? 

— Am crezut că era al lui Bev. N-avea niciun rost să stea 
acolo și să se acrească. 

— Rachel, spusese Mordecai, nu-nțelegi... 

— Îmi pare foarte, foarte rău. 

Incepuse să plângă. 

— Taci, rostise Mordecai. În clipa asta, ai tăcut! 

Când se gândea la Shad, îi transpira imediat pielea gâtului. 
Cum avea să-i spună? Ce prăpăd avea să urmeze? Mordecai își 
jelise de asemenea propria pierdere financiară: patruzeci la sută 
din zero însemna zero. Abdomenul lui masiv se zguduise. 

— N-am știut că era al dumneavoastră, se tânguise Rachel. N- 
am ştiut că vă place iaurtul. 

— Urăsc iaurtul. Mă cufurește. 

Regretele secretarei fuseseră adumbrite de confuzie. 

— Atunci de ce sunteţi atât de supărat? 

— Fiindcă mi-ai înghiţit dovada. Mordecai vorbise cu glas 
straniu, monoton. Cum a fost, Rachel? 

— laurtul? 

— Da, iaurtul. Nu avea bucăţi cam mari de fructe de pădure? 

— Acum că mi-aţi adus aminte, ba da. Păruse îngrijorată. O să 
mă concediaţi? 

— Mai rău decât atât, zisese Mordecai. la loc, te rog. 

— Ce vreţi să faceți? 

— Ceva care-mi va oferi o plăcere imensă. O să-ţi spun exact 
ce anume ai mâncat. 


Zi de vizită. 

Erin aștepta în Holiday Park sub cerul înnorat. Alesese o 
bancă de lângă terenurile de tenis pentru public, unde învățase 
să joace Chris Evert. Azi era un meci de dublu între turiști 
canadieni francezi. Aveau pielea cea mai albă și venele cele mai 
albăstrii pe care le văzuse Erin vreodată. 

Darrell Grant o lăsa întotdeauna să aștepte, fiindcă faptul că-i 
determina viața în după-amiezile acestea îi conferea un 
sentiment de putere. Azi sosi cu patruzeci și cinci de minute 
întârziere, împingând-o pe Angela într-un scaun cu rotile. 

— Mami, ia uite ce-am luat de la spital! 

Erin își ridică fiica pe trotuar și-i spuse lui Darrell Grant s-o 
șteargă. 

— Ce mai face prietenul tău urât ca curul? făcu el. 

— Mami are un prieten? întrebă Angela. 

— Nu, iubita mea. N-am niciun prieten. 

Erin era furioasă că Darrell se folosea de Angela pentru 
furturile lui de scaune cu rotile. Dacă ar fi fost prins, urmările ar 
fi fost teribile - autorităţile statale ar fi preluat definitiv custodia 
fetiţei. Erin se simţea perfect îndreptăţită să răcnească la Darrell 
și să-i spună că era un idiot nesăbuit, dar nu voia să-și strice 
puţinul timp pe care-l putea petrece cu Angela. 

— Văd că ai cauciucuri noi la mașină, zise Darrell Grant. 

Erin îl ignoră. Controlă rochița, șosetele și chiloțeii fiicei ei, 
pentru a se asigura că erau curate. Pentru un psihopat, Darrell 
era foarte atent în privinţa igienei. 

— Ai grijă de drăguța mea parteneră, spuse el și împinse 
scaunul cu rotile gol înapoi spre furgoneta lui unde rămase 
așteptând. În zilele de vizită nu le lăsa niciodată pe Erin și 
Angela să-i iasă din câmpul vizual. Dacă i s-ar fi ivit ocazia, Erin 
ar fi încercat cu siguranță să fugă cu fata. Darrell o știa în mod 
cert. 

Erin își luă fiica de mână și începură să se plimbe. 

— Ce mai faci, iubito? 

— Bine. 

— Ţi-ai făcut vreun prieten nou? 

— Merg vinerea la mătușa Rita. Are un lup adevărat! 

„Grozav”, gândi Erin. „Nebuna de Rita și carnivorele ei 
drăgălașe.” 

— Să te ferești de lup, Angela. Uneori lupii pot să fie răi. 

— Mami, mătușa Rita mi-a spus că pot să iau un pui. 

— Nu, o să-ţi luăm un căţel adevărat... 

— Tati a zis că nu. A zis că poate o să luăm o pasăre. 

— O pasăre? repetă Erin. 

Exact ce-și doresc toţi copiii de patru ani. 

— O pasăre vorbitoare, zise Angela. Ca Big Bird, da' niţel mai 
mică. 

— Ti-ar plăcea? 

— Tati zice că i-am putea spune Ciocănica. Este un nume 
bun? 

— Nu, spuse Erin, nu tocmai. 

Ocoliră parcul. Darrell Grant le urmărea încet cu furgoneta. 
Erin aranjă un picnic sub copaci. Ea și Angela mâncară 
sandvișuri cu unt de arahide și cântară cântece din emisiunea 
TV „Compania de Electricitate”. Apăru o veveriţă cenușie și-i 
dădură să mănânce pufuleți cu brânză. 

La 14:50, Darrell începu să claxoneze. Când Erin nu reacționă, 
el apăsă cu toată puterea pe claxon și nu-i mai dădu drumul. 
Hărmălaia acoperi sunetele blânde din parc. Canadienii se opriră 
din partida de tenis și-l înjurară în franceză. 

— Pentru numele lui Dumnezeu, spuse Erin. 

— Tati face zgomotul ăsta? 

— Mă tem că da. 

Erin își strânse în braţe fiica și o sărută. Simţi în părul fetiţei 
mirosul nenorocitelor de ţigări ale lui Darrell. 

— Mami, am uitat să-ți spun. 

— Ce, iubito? 

— Mi-am pierdut toate păpușile. 

— Îmi pare tare rău. 

— Când ne-am mutat. Tati a zis că nu le-a putut găsi. 

— O să-ţi cumpăr altele noi, promise Erin. 

Nu avea să-i dezvăluie niciodată Angelei ce făcuse tatăl ei. 
Așa ceva nu putea fi explicat. 

— Te iubesc, Angie. 

— Și eu te iubesc, mami. Pot să-i spun lui tati despre păpușile 
noi? 

— Mai bine să-i facem o surpriză. 

De la agentul Cleary, Erin aflase următoarele informaţii de 
bază despre Jerry Killian: înălţime 1,75 m, greutate 63,5 kg, 
vârstă 48 de ani, stare civilă divorțat. Lucra la videomontaj 
pentru filiala locală a postului CBS. Era membru cotizant al 
Partidului Democrat. Șofa un Chevrolet Caprice, model 1988. Își 
cumpăra ochelarii de la un optician cu reduceri. Era abonat la 
Newsweek, Harper's, The New Yorker, Rolling Stone, Consumer 
Reports și Hustler. Fosta lui soţie deschisese recent o prăvălie 
de macrameuri într-o suburbie a Atlantei și semnătura lui 
apărea ca garant al împrumutului. Aveau două fiice la Georgia 
State University. Avea abonament pe un sezon la meciurile de 
acasă ale echipei Miami Dolphins. Închiria toate filmele în care 
jucase vreodată Debra Winger. Avea o limită de credit de 3 000 
$ pe un card Visa. Toamna mergea să pescuiască păstrăvi în 
vestul statului Montana și întotdeauna închiria un automobil 
economic. Nu fusese arestat niciodată. 

Și locuia în apartamentul 317, la numărul 4 566 de pe Green 
Duck Parkway, în Fort Lauderdale, statul Florida. 


VP - 85 


Erin îi telefonă în prealabil. Killian rămase năucit, auzindu-i 
vocea. Își puse cravată și sacou și ieși s-o aștepte în ușă. 

— În poșeta mea, spuse Erin, este o armă încărcată. 

— Foarte bine. 

— Am venit aici exclusiv în scopuri de afaceri. 

— Am înţeles, zise Killian. 

Ea se așteptase ca apartamentul lui să fie ordonat și era. 
Interiorul mirosea a dezodorizant de lămâie. Se așezară unul în 
faţa celuilalt la o masă ovală din sufragerie. 

— Voiam să-ţi mulțumesc, începu ea. Muzica pe care ai 
sugerat-o este excelentă pentru dansul pe scenă. 

Killian radie de fericire. 

— Ai încercat-o? Sunt foarte încântat. 

— Ar trebui să treci pe la club, să vezi. l-am spus lui Shad că 
nu-i nicio problemă dacă vii. 

— Serios? Părea melancolic. Poate că peste o vreme. 

— De ce nu acum? 

— Am demarat negocierile. O clauză a acordului este să mă 
țin departe de Pupăza creată. Killian făcu o pauză. Este lucrul cel 
mai dificil pe care l-am făcut vreodată. Îţi duc dorul teribil. 

„Acum începe”, gândi Erin. „Pune mâna pe furtun.” 

— Pot să-ţi spun Jerry? întrebă ea. 

— M-aș simţi în al nouălea cer dacă ai face-o... 

— Jerry, uite cum stă treaba. Trebuie să știu mai multe despre 
aceste așa-zise negocieri. Aici discutăm despre viaţa mea. 
Despre fetița mea. 

— Evident, nu ai încredere în mine. 

— Nu te cunosc. 

— Erin, spuse el, nu aș face absolut nimic care să te 
pericliteze pe tine sau pe fiica ta. lubirea mea este completă, 
durabilă și pură. Mă pârjolește zi și noapte. Sunt ameţit de 
iubire. 

Inima lui Erin nici măcar nu tresări. 

— Jerry, rosti ea, cine-i congresmenul acesta? 

— Este din alt district. Nu-i știi numele. 

— Pune-mă la încercare. Citesc ziarele. 

— Numele este lipsit de importanță, spuse Killian. Esenţial 
este faptul că el are o problemă serioasă cu doamnele. M-aș 
simţi jenat să intru în detalii. 

— Haide, te rog. 

— Sunt un gentleman. Așa am fost educat. 

— lar eu sunt o stripteuză, Jerry. Odată am avut un client care 
mi-a mâncat coarda slipului tanga dintre fese - a mestecat-o, a 
înghiţit-o și a împins-o la vale cu whisky Southern Comfort. După 
aceea a regurgitat elasticul. 

Urechile lui Killian se învăpăiară. 

— Ideea este, urmă Erin, că nu mă poate șoca nimic din ceea 
ce ar face un bărbat. Am un fost soț care-și crestează inițialele 
pe capetele altora. Congresmenul tău este la fel de amuzant? 

— Eu nu-l apăr, zise Jerry Killian. Te apăr pe tine. 

— În caz că apar probleme? 

Killian se ridică și spuse: 

— Vino cu mine. 

Erin îl urmă prin apartament. Ținea poșeta strâns sub braţul 
stâng, astfel încât putea simţi pistolul dinăuntru. Killian deschise 
ușa unui dormitor micut pentru musafiri, pe care-l transformase 
într-o expoziţie privată. Pereţii erau împodobiţi cu fotografii 
publicitare de stripteuze locale. În mod interesant, toate 
imaginile aveau încadrarea standard de tip bust; le-ar fi putut 
prezenta la o grădiniță pentru copii fără să se teamă de acuzaţii 
de imoralitate. Fotografia lui Erin era înrămată în lemn și ocupa 
poziția centrală în panteon. Era iluminată de propria ei aplică de 
alamă. 

Examinând colecţia, Killian comentă: 

— Nimic nu este mai frumos decât zâmbetul unei femei. 

— Haide zău, zise Erin. De-aia vii la Pupăza creată - pentru 
zâmbetele noastre? 

— Este poarta către adevărata iubire și seninătate. Fără un 
zâmbet, ce înseamnă restul? Doar țâțe și un smoc de păr. 

— Jerry? 

— Da? 

— Mă sperii. 

— Erin, sunt ameţit. O recunosc. 

— Le cunoşti pe toate fetele astea? 

— Le-am cunoscut. Le-am ocrotit. Și ori de câte ori am putut, 
le-am ajutat. Arătă o blondă platinată cu nas ascuţit și gene ca 
niște ţepi lucioși. Allison a avut o problemă cu drogurile. Am 
introdus-o într-un program excelent și azi este curată. 

Erin întrebă dacă Allison mai dansează. 

— Nu, nu mai dansează. Killian se apropie de fotografie și 
contemplă fiecare detaliu, de parcă ar fi fost un Monet. La o 
săptămână după ce a terminat tratamentul s-a măritat cu un 
silvicultor și s-a mutat în Tallahassee. N-am primit nici măcar o 
carte poștală. Se întoarse către Erin și se lumină la față. Dar nu-i 
nimic! Eu nu cer nimic. 

— Decât un zâmbet. 

— Atunci când vine din inimă. 

Erin stinse lumina și-l împinse pe Killian înapoi spre living. Se 
așeză lângă el pe o sofa și-i vorbi ca unui copil: 

— Asta nu-i un joc, spuse ea. 

— Am auzit că m-au poreclit domnul Ginitor. 

— Toate ţinem la tine, Jerry. Este o poreclă de afecţiune. 

— Am într-adevăr un aspect fragil, de șoarece de bibliotecă. 

— Eu l-aș numi mai degrabă „cărturăresc”. 

— Nu te lăsa amăgită, Erin. Pot să joc dur. 

Ea îi prinse palmele - o mișcare standard pentru a le opri s-o 
ia razna. 

— Spune-mi și mie cu ce anume exact îl ai la mână pe 
congresmen? 

Killian îi zise că nu-i putea spune. Își eliberă o mână și schiţă 
gestul tragerii unui fermoar peste buze. 

— Trebuie să fie ceva tare, o luă Erin pe departe, ca să-l 
determini să influenţeze un judecător. 

— Nu pot discuta, repetă Killian. Este o problemă între 
bărbați. 

Erin oftă și-și slăbi strânsoarea. 

— Uite care-i dilema mea, Jerry: Să cred povestea ta? Să sper 
în zadar? Toată afacerea cu Darrell și Angie a fost un coșmar. 

— Te înţeleg, aprobă el. Am citit dosarul la tribunal. Așa am 
găsit numele judecătorului. 

— Dacă aș fi știut mai multe, poate că te-aș fi putut ajuta. 

— Este și așa bine pus la punct, spuse Killian. 

Nu voia să cedeze. De obicei atingerea unei mâini catifelate 
ar fi reușit șmecheria, însă nu și de data aceasta. Erin se sculă. 

— Bine, Jerry. Cât va dura? 

— Aştept un telefon azi după-amiază. 

— Congresmenii lucrează duminica? 

— Lucrează, atunci când miza este cariera lor. 

Erin rămase în ușă, căutând un mod cât mai uman pentru a 
spune ceea ce trebuia spus. 

— Dacă chestia asta va ţine, dacă o voi primi înapoi pe 
Angela... ei bine, nu-ţi pot da nimic, Jerry. Ar trebui să știi asta. 

— Prin nimic, vrei să spui... 

— Ştii bine ce vreau să spun. Îți voi fi veșnic recunoscătoare 
pentru bunătatea ta. Mai mult de atât nu pot să promit. 

— i se pare că arăt distrus? 

— Niţel, da. 

— Păi, cine n-ar fi? Chicoti ușor. Fac prinsoare că vei părăsi și 
clubul. 

— Absolut. Odată ce o recapăt pe Angie, am plecat. 

— Atunci poţi să faci ceva pentru mine. Se apropie de 
combina stereo și începu să cotrobăiască printr-un teanc de CD- 
uri. Doar o secundă! strigă spre Erin. Te rog! 

În curând apartamentul fu umplut de acordurile de heavy 
rock: „She's Got Legs” de ZZ Top. Erin îi aruncă lui Killian o 
privire batjocoritoare de dezaprobare. 

— Dă-mi voie să ghicesc, spuse ea. 

— Te superi? 

— Un singur dans, zise Erin. 

Urbana i-ar fi sucit gâtul. 

e 

Prima dată când suise pe scena din club, Erin vomitase 
înainte și după spectacol. Urbana Sprawl o trăsese deoparte. 

— Este ca și cum ai merge pe o punte suspendată, ține minte. 
Totu-i în regulă, atât timp cât nu te uiţi în jos. 

Monique Jr. o strânsese în braţe și șoptise: 

— Este o petrecere în pijamale, scumpo. De-aia suntem așa 
dezbrăcate. 

lar Monique Sr. zisese: 

— Termină cu lacrimile, pentru Dumnezeu! La masa numărul 
nouă este Michael Jordan! 

Erin avusese nevoie de o săptămână pentru a găsi o metodă 
care să aibă succes. Ori de câte ori îngheţa și se trezea 
întrebându-se de ce - de ce fac asta?! - se gândea la Angie. 
Odată ajunsă pe scenă, toată șmecheria era să viseze pe 
muzică. De aceea era atât de mofturoasă în privinţa cântecelor: 
ele trebuiau să însemne ceva. Dacă totul mergea bine, 
neliniștea groaznică se topea și Erin devenea minunat de 

detașată de tot ce era în jur. Uita că ţopăia de colo-colo, așa 
cum se născuse, în faţa unui local plin cu beţivi. În fantezia din 
mintea ei, bărbaţii din public îi ovaţionau pendulările înalte și 
piruetele fluide, nu formele feselor. 

Zâmbetele fuseseră un chin la început, fiindcă Erin nu era 
tocmai extaziată de munca aceea. În plus observase că mulţi 
clienți nu zâmbeau nici ei, ci priveau cu expresii studioase și 
impasibile, ca experții de la un târg de vite. Tot Urbana îi oferise 
un sfat valoros: „Un surâs frumos bate-n orice zi o halbă de-un 
kil!” 

Erin se străduise să surâdă și banii se înmulțiseră. Bărbații 
avansau și-i vârau bancnote de zece dolari în jartiere sau în 
elasticul slipului tanga. Mulţi clienţi erau emoţionați fiindcă 
stăteau așa de aproape și în mod evident îi speria posibilitatea 
atingerii unei coapse străine. Lui Erin i se reamintea în mod 
constant de puterea ridicolă a sexului; o banală goliciune 
feminină îi reducea pe unii bărbaţi la nivelul unor idioţi bâlbâiți 
cu degete lipicioase. Pentru clienţii mai îndrăzneţi, prezența 
bizară a lui Shad descuraja pipăiturile și solicitările obscene. 

După vreo lună Erin își învinsese timiditatea. Spre deosebire 
de unele dintre dansatoare, ea n-avea să se simtă niciodată 
complet în largul ei pe scenă. Simţea un fior mărunt în faptul că- 
i ațâţa pe bărbaţi, dar nu un val fierbinte de încântare generat 
de ovațiile și fluierăturile unor străini. Spre deosebire de ea, cele 
două Monique iubeau atenţia gălăgioasă ce li se acorda, fiindcă 
le făcea să se simtă ca niște vedete atrăgătoare. Cu cât 
audiența era mai înnebunită, cu atât reprezentaţia lor era mai 
nebunească. Erin nu evolua pentru public. Muzica era stăpâna și 
în același timp evadarea ei. Când cânta Van Morrison, Erin 
dansa cu adevărat sub razele lunii. 

Insă asta se întâmpla în club, nu în apartamentul unui client. 

Cu toate acestea, nu se temea. În mod evident, domnul 
Ginitor era neajutorat în prezenţa ei; dacă i-ar fi cerut-o, și-ar fi 
băgat limba într-o priză de curent electric. Erin îl neutraliză și 
mai mult pe bărbat, întrebându-l despre portretul sepia al unei 
femei cu păr ondulat, care-i privea de pe comodă. Era, așa cum 
bănuise ea, iubita și răposata mamă a lui Jerry. Erin se simţi mai 
în siguranţă sub ochii atenţi ai decedatei doamne Killian. 

Jerry curăţă masa ovală și o ajută pe Erin să se urce. Ea îi 
întinse sandalele și poșeta. Deja Killian uitase de armă, de 
congresmen, de șantaj, de ziua în care se aflau... 

Lemnul tăbliei era lunecos și rece sub tălpile lui Erin. Ea dansă 
timp de patru minute și nu-și scoase nici măcar puloverul. Killian 
era ametit. 

— Splendid, repeta el întruna pentru sine. 

După ce cântecul se termină, vâri ceva în buzunarul din spate 
al blugilor lui Erin. Nu era un bacșiș. 

La ușă, ea îl sărută frățește pe obraz. Killian tresări violent în 
momentul contactului. 

— Dacă am vești bune, îi spuse, o să mă vezi în afara clubului. 

— Fii atent, zise Erin, deși nu era îngrijorată în mod serios. 
Lucrul cel mai rău care se putea întâmpla era ca necunoscutul 
congresmen să-i spună lui Killian s-o întindă de acolo. 

El își flutură afectuos brațul din prag, când Erin porni spre 
mașină. Ea îi răspunse în același fel și-i oferi unul dintre 
zâmbetele ei cele mai frumoase. Decisese că era în esenţă un 
individ cu suflet bun. 

Când ajunse acasă, Erin scoase biletul din buzunar și-l 
despături pe masa din bucătărie. Pe el scria: 


Mulţumesc că-mi salvezi sufletul. 


În seara aceea Erin lucră program dublu în Pupăza creată, 
sperând că va apărea Jerry Killian. El nu se ivi. În dimineaţa 
următoare, îi telefonă la apartament și nu-i răspunse nimeni. 
Când încercă la postul TV unde lucra Jerry, directorul de la știri îi 
spuse că domnul Killian plecase în concediu. Era așteptat peste 
două săptămâni. 

În club, Erin reveni la melodiile ei obișnuite de dans - Clapton, 
Creedence Clearwater, Allman Brothers. În scurt timp se pierdu 
în chitarele de blues și lumea păru un loc mai bun, deși nu era 
așa. 

Nu-l mai revăzu niciodată pe Jerry Killian. 

Capitolul 9 


În seara de 16 septembrie, în taverna Lozeau Lounge din 
vestul statului Montana, fraţii Skyler băură câte șase beri 
fiecare, aruncară darts într-un elan împăiat și se contraziseră în 
privinţa semnificaţiilor cosmice dintr-o melodie a cântărețului de 
country Randy Travis. 

După aceea porniră spre casă, aflată într-o vale din Munţii 
Bitterroot. Johnny Skyler șofa, deoarece permisul fratelui său 
Faron fusese suspendat de patru ori și anulat definitiv de două 
ori. Asta nu-nsemna însă mare lucru în statul Montana cel mare 
și liber, unde combinaţia dintre șofat și băutură este privită ca 
un drept inalienabil. 

Johnny Skyler urmă drumul de ţară spre râul Clark Fork și 
podul de oțel cu o singură bandă ce avea să-i ducă spre 
nevestele și copiii care-i așteptau în rulote duble identice ce 
fuseseră cumpărate cu reducere de 20% la un târg de 
primăvară din Spokane. Banii pe care fraţii Skyler îi 
economisiseră prin cumpărarea de rulote fuseseră folosiţi cu 
înţelepciune: o antenă parabolică pentru satelit era fixată între 
cele două locuințe. Un furuncul rotund printre verticalele regale 
ale brazilor Douglas și pinilor Ponderosa, antena TV continua să 
rămână investiția cea mai de seamă pe care o făcuseră 
vreodată Johnny și Faron: Galele de lupte! Show-urile japoneze 
de jocuri! Într-o seară, comutând de pe un canal pe altul, 
dăduseră peste un tip care stătea de vorbă cu iepurași Playboy 
autentici! Intervievatorul avea pielea atât de bronzată, încât cei 
doi Skyler speculaseră că ar putea fi un indian, atât doar că 
vorbea prea repede și râdea prea tare. In jurul gâtului bărbatului 
atârna un medalion de aur mare cât un găinaţ de gâscă. Johnny 
și Faron nu-și putuseră dezlipi ochii de la el. 

Nu încăpea nici urmă de îndoială: antena TV satelit păstra 
unitatea familiilor Skyler. În iernile lungi, reci și vântoase, era tot 
ce-i oprea pe bărbaţi să înnebunească de plictiseală, iar vara le 
distra pe neveste și copii, astfel încât Faron și Johnny puteau 
întârzia mai mult: să mai deschidă o cutie de bere Rolling Rock, 

să se relaxeze și să privească soarele coborând peste crestele 
munţilor. 

În seara aceasta însă o furtună se rostogolea ameninţător 
dinspre Idaho. Nu mai exista amurg, ci doar o întunecare 
amenințătoare și bruscă. Nori vineţii se îngrămădeau peste 
Bitterroot și deasupra râului sufla un vânt rece, care zăngănea 
tabla cu preţuri atârnată la pompa de benzină de lângă Lozeau 
Lounge. Înăuntru, Johnny Skyler se lăsă ușor pe spate și mai 
aruncă o săgeată spre elanul împăiat, își smulse fratele de pe 
taburetul de la bar și-i zise c-ar fi bine să pornească spre casă, 
cât mai puteau distinge drumul. 

Drumul de ţară cobora dealul drept spre podul vechi de oțel 
care se întindea peste râu. Picături mari de ploaie începură să 
lovească Fordul Bronco, perforând colbul brun și cretos de pe 
parbrizul fumuriu. Temându-se de vântul puternic, Johnny Skyler 
încetini. Viteza întâia. Faza lungă. Ambele palme pe volan. 
Apropiindu-se de pod, avu grijă să alinieze roţile camionului pe 
cele două scânduri groase de lemn, deja lunecoase din cauza 
ploii. La jumătatea podului, Faron Skyler rosti: 

— Stai așa. 

Fratele lui frână, fără să oprească motorul. 

— Uite-acolo, zise Faron. 

— Pe râu? 

— Da. Am văzut o barcă. 

— Nu se poate, spuse Johnny Skyler. 

Cobori geamul. Era prea întuneric ca să vadă ceva pe Clark 
Fork. 

— Așteaptă să fulgere, insistă fratele lui. 

Din amonte, o rafală ultravioletă lumină râul pentru o 
fracțiune de secundă. În clipa aceea, Johnny Skyler zări barca, la 
vreo douăzeci de metri depărtare în aval de pod. 

— Acolo... lângă bancul de pietriș, zise Faron. 

— Da, am văzut-o. 

— L-ai văzut și pe tip? 

— Nu. 

Johnny reduse intensitatea farurilor și miji ochii în bezna tot 
mai adâncă. Ploaia era destul de puternică și-i udă mâneca 
stângă. Johnny trase un scuipat energic și vântul i-l readuse în 
fată. 

Altă pârâitură de fulger, înaltă și foarte îndepărtată. Un 
stroboscop violet ilumină valea, apoi se făcu din nou beznă. 
Scena rămase totuși întipărită pe retinele lui Johnny: o barcă 
pneumatică roșie, cu vâslele strîmbe, lunecând pieziș în lungul 
unui banc îngust de pietriș care despica râul în două pe o 
distanță mică. Bărbatul din barcă era cu spatele la pod. Purta o 
vestă oliv și o șapcă cu urechi, ambele etichetându-l în mod clar 
ca fiind străin de locurile acelea. Braţele îi erau întinse pe lângă 
trup. In poală avea o undiţă. 

— Nebunu' dracu', comentă Faron Skyler. 

— Crezi c-are nevoie de-ajutor? 

— Normal c-are nevoie de-ajutor. Trebuie să-i examineze 
cineva capu'. Un sonat de pescar de păstrăvi. 

Johnny nu știa ce să facă, nu știa ce poate fi făcut. Când 
frontul sfârâitor al furtunii clocoti peste ei, podul de oțel nu mai 
păru un loc prea grozav pentru staţionare. Tunetele zgâlțâiau 
grinzile. 

— Ar fi bine să iasă din apă, remarcă Johnny Skyler privind cu 
atenţie spre locul în care pescarul apăruse ultima dată sub 
lumina unui fulger. 

Johnny se gândi ce ar fi implicat logistica unei salvări, după 
care își alungă ideea din cap. Malurile râului Clark Fork erau 
stâncoase și abrupte în porţiunea aceasta și, bineînţeles, fraţii 
Skyler erau plini de bere. „Dezastru” era cuvântul care veni în 
mintea lui Johnny. 

Făcu palmele căuș la gură și strigă împotriva vântului: 

— Alo, hei! 

— Las-o moartă, zise Faron. Nu te poate auzi. 

Johnny încercă iarăși. 

— Alo, hei! 

Alt fulger, altă imagine a bărcii, lunecând mai departe în aval. 
Pescarul nu părea să fi auzit strigătele. Undiţa îi stătea 
nemișcată în poală; mânerele vâslelor rămâneau neatinse - una 
îndreptată spre înainte, iar cealaltă în direcţia opusă. 

— Asta-i nebun de legat, repetă Faron. 

— Ceva nu-i în regulă. 

Un trăsnet lovi în apropiere și fraţii își acoperiră capetele. 
Auziră trosnetul unui pin înalt care se rupse în trei bucăţi. 

— E momentul s-o ștergem, spuse Faron. Nu crezi? 

Johnny Skyler avea un presentiment neplăcut. Privi în jos spre 
Clark Fork, așteptând alt fulger pentru a-l mai vedea o dată pe 
nebunul pescar de păstrăvi. 

— N-o să păţească nimic, Johnny. Râul încetinește pe 
următorii doi kilometri. Și-un câine orb ar putea ajunge la mal. 

— Așa ar trebui. 

Johnny nu văzuse niciodată o barcă pe segmentul acela din 
Clark Fork atât de târziu seara. Următorul ponton era la 
douăzeci de kilometri în aval. Și cine dracu' se duce noaptea la 
pescuit pe furtună? 

— Vrei, te rog, s-o calci dracului? spuse Faron Skyler. N-am 
chef să fiu prăjit pe podul ăsta nenorocit. În plus o să pierdem 
meciul. 

De când Denver promovase în prima ligă, Faron devenise un 
fanatic al baseball-ului. Nu-l interesa ce părere avea frate-său. 
Fotbalul era altceva. Cu antena parabolică puteau să vadă chiar 
și echipa Argonauts din Toronto. 

— E 21:30, observă Johnny Skyler. Meciul aproape că s-a 
terminat. 

— Futu-i! 

— Faron, nu-l mai văd. 

— Poate c-a trecut de cot. 

— Fără să vâslească, n-avea cum s-o facă. Numai dac-ar avea 
un motor pe barca aia. 

— Nu trebuie să facă nimic altceva decât să se ţină bine, zise 
Faron. Haide să-i dăm drumul! 

— Doar un minut. 

Ploaia se revărsa în cascadă, răpăind pe capota Fordului 
Bronco. Johnny ridică în cele din urmă geamul, dar nu-și 
desprinse ochii de la râu. 

Cerul trosni și râul deveni o oglindă roz. De data aceasta frații 
nu avură nicio greutate în a zări bărcuţa roșie care se rotea în 
curentul lent, pe măsură ce plutea la vale. 

— Dumnezeule, icni Johnny Skyler. 

Faron se prinse cu ambele mâini de bord. 

— Dementu' dracu', rosti el. 

Barca era goală. Pescarul dispăruse. 

Cei doi Skyler săriră din camion și alergară spre râu. 

Ploaia se opri peste două ore. Până atunci șeriful Districtului 
Mineral trimisese o șalupă și un scafandru. Serviciul Forestier 
SUA promisese patru pădurari și un elicopter, cu condiţia ca 
vremea să o permită. Câţiva localnici veniră cu bărci 
pneumatice, luntri și lanterne acvatice. Camparea micuță de pe 
mal, la Forest Grove, slujea drept cartier general pentru căutare, 
care, potrivit standardelor locale, a fost eroică și epuizantă. 

Până în zori barca pneumatică fusese găsită, blocată pieziș 
sub un pilon al podului autostrăzii 1-90, la vest de Lozeau. 
Vâslele se pierduseră, iar în barcă nu exista niciun indiciu 
asupra pescarului dispărut. Singurele urme ale pasagerului erau 
o cutie goală de lichior de malţ Colt 45 și un ambalaj mototolit 
de Snickers. 

Căutarea trupului dură optsprezece ore și se dovedi inutilă. 
Un reporter de la Missoulian sosi la Forest Grove și-i intervievă 
pe fraţii Skyler, care oferiră o relatare mult înzorzonată despre 
ce văzuseră pe râu în timpul furtunii. După aceea se pozară 
lângă elicopterul Serviciului Forestier. În zilele următoare fraţii 
urmăriră cu conștiinciozitate postul de televiziune C-Span pe 
antena parabolică, dar nu zăriră nicio menționare a eforturilor 
de salvare de pe Clark Fork sau a rolului jucat de ei. Faima îi 
îmbrăţișă pe cei doi Skyler în chipuri mai modeste; trecură ani 
înainte să mai fie nevoiţi să-și plătească berile în Lozeau 
Lounge. 

e 

Copiii celei de-a doua soții a lui Al Garcia îi spuneau Al și era 
perfect. Nu se punea problema să-i spună „tată”. Copiii aveau 
deja un tată, care era la închisoare din cauza lui Al Garcia. 

Așa își cunoscuse Garcia a doua soţie - pe când îi aresta soţul 
pentru o crimă asociată drogurilor. Nu existaseră ranchiune. La 
șase luni după proces, ea ceruse divorțul și se măritase cu Al. 

De la dealer de hașiș la detectiv criminalist, îi spusese Garcia, 
urci în ierarhie. Nu prea mult, zisese Donna. Era iute la replică. 
Copiii erau și ei de treabă: un băiat și o fată, de opt, respectiv 
de nouă ani, sau de nouă, respectiv de zece ani - Garcia avea 
probleme să le ţină minte vârsta. Una peste alta, ţinea foarte 
mult la ei și nu se simțea deloc vinovat în privința 
circumstanțelor. 

Prima dată când băiatul întrebase când avea să iasă din 
pușcărie adevăratul lui tată, Al Garcia îl prinsese de mânuţă și-i 
spusese: 

— Niciodată, Andy. 

Când băiatul întrebase de ce, Garcia răspunsese: 

— Fiindcă tăticul tău a împușcat un om între ochi. 

Andy apreciase seriozitatea situaţiei. Sora lui, Lynne, care era 
fie cu un an mai mare, fie cu un an mai mică, spusese că poate 
tatăl ei avusese un motiv întemeiat ca să-l împuște pe celălalt. 
O sută de mii de motive, zisese Al Garcia, dar niciunul îndeajuns 
de întemeiat. În clipa aceea Donna năvălise ca o furtună din 
bucătărie și le poruncise tuturor să înceteze dacă nu voiau s-o 
încurce. 

Când venise momentul primei lor vacanțe de familie, Donna 
alesese Montana de Vest, fiindcă ea și copiii nu văzuseră 
niciodată munţii. Lui Al Garcia i se păruse perfect. Dăduse 
câteva telefoane și descoperise că Montana, în ciuda reputației 
de Vest Sălbatic, era un loc sigur și liniștit; în Districtul Dade 
existau intersecţii de trafic în care rata deceselor violente era 
mai mare. 

Donna închiriase o cabană mică din bușteni pe râul Clark 
Fork, la vreo o sută de kilometri de Missoula. Garcia nu se dădea 
în vânt după viaţa în aer liber și totuși o cabană pe malul apei 
părea o idee splendidă. Le promise lui Andy și Lynne că avea să- 
i ajute să prindă un păstrăv mare, pe care să-l frigă pentru cină. 
Îi promise Donnei că n-avea să vorbească despre slujba lui și nu 
avea să telefoneze la Miami, nici măcar o dată, pentru a se 
interesa de cazurile în curs. 

În paisprezece ani ca detectiv criminalist, sergentul Al Garcia 
investigase personal o mie nouă sute nouăzeci și două de crime. 
Blestemul lui era să și le reamintească pe toate, cu detaliile cele 
mai bizare. Serialul „Rescue 911” rulând la televizor, în vreme 
ce ei trasau conturul cadavrului. Ceasul Rolex fals purtat de 
victimă. Mirosul de fursecuri arse din bucătărie. O fotografie în 
hol, cu bărbatul mort distrându-se la Disney Land. Al Garcia 
detesta infailibilitatea memoriei sale; îl făcea un detectiv 
excelent, dar un om predispus la probleme psihologice. 

Montana se dovedise un stat mai bun decât se așteptase; 
deschis și prietenos, cu puţine excepţii. Recepţionera de la 
motelul din Missoula îl privise pătrunzător atunci când îi citise 


VP - 97 


numele pe cardul de credit. În ziua de azi nu era ușor să fii un 
Garcia din Miami. În mod automat, unii presupuneau că aveai 
șase kilograme de cocaină în portbagaj și un automat Uzi 
încărcat sub scaunul din faţă. 

În ziua următoare, când ajunseseră la cabana din bușteni de 
pe râu, Al Garcia aproape că uitase de unde venise și ce făcea 
pentru a-și câștiga existența. Stând pe puntea de lemn a 
debarcaderului, își spusese că valea râului era locul cel mai 
senin pe care-l văzuse vreodată. Se îmbătase cu mireasma 
pinilor care umplea aerul, închisese ochii și se pierduse fără 
greutate în tăcerea pădurilor din jur. În prima zi, Andy văzuse 
două căprioare. În a doua seară, Lynne găsise craniul mic și 
decolorat de soare al unui sconcs; dorise să-l ducă acasă, în 
Florida, însă Donna spusese nu, mai bine să-l înmormântăm așa 
cum se cuvine în grădină. 

În ziua a treia, Andy veni alergând atât de iute pe mal, încât 
Garcia crezu că-l urmărea un urs. Băiatul striga: 

— Al, vino! Vino repede! 

Garcia îi spuse să se calmeze și să respire adânc. Andy îl 
prinse de braţ și-l trase cu putere. 

— Haide! Pe râu! 

— Ce este, fiule? 

— O geamandură. 

Garcia simţi un nod acru în gât. Viaţa alături de un poliţist 
criminalist le asigurase copiilor Donnei un vocabular precis în 
privinţa morților. Ei știau totul despre  port-bagaijiști, 
neidentificaţi, ciuruiţi, accidentaţi și sinucigași. 

Și geamanduri, bineînțeles. 

Îl urmă pe băiat, coborând dealul spre malul râului. Detectivul 
intră în apă, lunecând cu tenișii pe fundul acoperit cu prundiș. 
Înecatul plutea cu faţa în sus, încâlcit într-un desiș puţin înalt. 
Chipul îi era violet și umflat, cu ochii holbaţi ca în desenele 
animate. 

— E mort, Al? Andy rămăsese pe mal; își încrucișase brațele 
mici pe piept și avea un aer foarte serios. E mort, nu-i așa? 

— Foarte, răspunse Garcia. 

— i-am zis eu! 

Mortul purta pantaloni cauciucați groși și o vestă oliv cu multe 
buzunărașe. Garcia deschise fermoarul celui din partea stângă a 
pieptului și scoase un portofel. Portofelul conţinea trei bancnote 

de câte o sută de dolari, șase cecuri de călătorie și un permis de 
conducere laminat în plastic, ale cărui culori erau familiare. 

— Să dea dracii, spuse Garcia. 

— Cine-i, Al? strigă băiatul. 

— Du-te la mama și spune-i să cheme poliţia. 

Băiatul o luă la fugă. Chipul mortului privea în sus, cu ochii 
căscați, din râul clipocitor. 

— Ești un nasol, vorbi Al Garcia către cadavru. Ești un nasol 
că mi-ai stricat vacanţa. 

Privi din nou permisul de conducere al mortului și blestemă 
acru. Nenorocitul era din Fort Lauderdale, Florida. 

„De ce?” se întrebă Garcia. „De ce nu mă lasă și pe mine să 
respir?” 

Capitolul 10 


Shad era fascinat de sprâncenele psihiatrului, stufoase și cu 
fire multicolore. 

— Sunt adevărate? întrebă el. 

— Te rog, făcu psihiatrul trăgându-se îndărăt. Fără atingeri. 

Era prima vizită a lui Shad la un psihiatru - omul lui Mordecai. 
Se numea Vibbs, era un șmecher din Palm Beach și cel mai bun 
prieten al reclamanţilor. Pe un perete atârna o diplomă laminată 
în plastic de la Universitatea Yale. Shad era mai interesat de 
borcanul cu bomboane de pe masa lui. Işi umplu gura și începu 
să mestece. 

— Povestește-mi despre gândac, spuse doctorul Vibbs. 

— Era mare în pizda mă-sii, scrâșniră cuvintele din gura lui 
Shad. 

— Te-a indispus? 

Hohotul lui Shad dezvălui o gură uriașă, plină cu salivă, 
bomboane de mentă și caramele. 

— Indispus? Ce dracu’, sunt traumatizat. Poţi să scrii chestia 
asta. 

Doctorul Vibbs era zguduit de prezența masivă și spână a lui 
Shad. Cei mai mulți dintre clienţii pe care îi trimisese Mordecai 
fuseseră oameni obișnuiți; acesta era altfel. Când bărbatul spân 
se aplecă să mai ia un drops, psihiatrul observă un „G” crestat 
pe scalp. Bănui că Shad și-l făcuse singur. 

Vibbs testă precaut terenul. 

— Trebuie să-ţi pun câteva întrebări personale - este 
modalitatea standard pentru evaluările de acest fel. 

— Bagă evaluarea, zise Shad. Ți-am zis că m-a traumatizat în 
pizda mă-sii. Ce altceva mai vrei? 

— Ai coșmaruri? 

— Nt. 

— Nici chiar despre gândac? Încearcă să-ți reamintești. 

— Aha, făcu Shad. Se prinsese. Acu’ c-ai pomenit de ele, am 
avut nişte coşmaruri groaznice. 

— Este de înțeles, spuse psihiatrul notând de zor. Povestește- 
mi despre ele. 

— Pe Sunrise Boulevard mă fugărea un gândac uriaș, căruia-i 
curgea iaurt din ochi. 

— Am înţeles, zise psihiatrul. 

Nu ridică ochii din însemnările sale și Shad aprecie că era un 
semnal pentru ca el să se străduiască mai mult. 

— Da, și monstrul ăsta de gândac mă alerga-nainte și-napoi, 
băloșind și mugind ca o mie de tigri. Era mare-n pizda măssii, 
cât o cisternă. Şi-n plus avea un prunc mort în dinți. 

— Am înţeles. 

— Și când s-a apropiat mult de mine... s-a transformat în 
mămica mea! 

— Este bine, zise doctor Vibbs fără pic de emoție. Povestește- 
mi mai multe despre mama ta. 

— Hă? 

— Te rog, mă interesează relaţia pe care ai avut-o cu mama 
ta. 

— Te interesează? 

O lumină stranie licări în ochii lui Shad. Îl smulse pe doctorul 
Vibbs din scaun și-l trânti cu faţa în jos pe podea. După aceea 
luă o pereche de foarfeci cu mâner elegant din lemn și tăie 
hainele psihiatrului de la gât până la fese. Pe birou, Shad găsi un 
suport rotativ cu ștampile de cauciuc. Alese una roșie pe care 
scria NEASIGURAT și ștampilă peste tot spatele gol al lui Vibbs. 
Avu nevoie de ceva timp până termină toată cerneala. Între 
timp, scâncete triste ca de căţel se auzeau dinspre psihiatru. 

— Ești un escroc, se plânse Shad. 

Azvârli ştampila pe birou și-și umplu pumnul cu dropsuri, ca 
să aibă pe drum. 

— Ești dezechilibrat! strigă Vibbs. 

— Nu-s dezechilibrat. Cuvântul exact este „traumatizat”, în 
pizda mă-sii. Ar fi trebuit să-l scrii. 

— Pleacă, zise Vibbs. 

Shad rămase în picioare lângă el. 

— Nu plec, până nu-l silabisești. 

— Poftim? 

— Haide, băi, scormonitorule de creieri. Traumatizat. 

Cu glas tremurat, dar sfidător, psihiatrul silabisi perfect 
cuvântul. 

— Sunt mândru de tine, zise Shad pășind peste el. Și poţi să 
uiţi chestia aia cu mamica mea. Nu știu ce m-a apucat. 


VP - 101 


e 

Pentru a potoli agitația angajaţilor din Pupăza creată, Orly 
avea obiceiul să dea cu pumnul în masă și să invoce Mafia. Se 
lăuda cu legăturile de-o viaţă pe care le avea cu Angelo Bruno, 
Nicky Scarfo, Fat Tony Salerno și alţi gangsteri faimoși ale căror 
nume le culegea din revistele cu crime. Vorbea despre frăţii de 
sânge și despre moartea indiscutabilă care-i aștepta pe cei care 
le încălcau. De obicei reprezentaţia lui avea efectul scontat de a 
stopa cererile de creștere a salariului, asigurările de sănătate 
sau cea mai vagă îmbunătăţire a condiţiilor de muncă din club. 
În realitate el nu avea absolut nicio conexiune cu crima 
organizată. Mafia nu era interesată de Pupăza creată, deoarece 
localurile de striptease căpătau prea multă atenţie din partea 
poliţiei. Orly auzise lucrul acesta în mod direct de la singurul 
mafiot autentic pe care-l întâlnise vreodată, un cămătar judecat 
pentru că rupsese degetele mari ale unui delincvent vânzător de 
automobile Chrysler. Orly venise la tribunal ca să se 
documenteze personal, ca să afle cum opera Mafia în realitate. 
În timpul unei pauze se apropiase de cămătar și iniţiase o 
conversaţie prietenoasă. Când îl întrebase dacă cunoștea pe 
cineva din piaţa cluburilor de striptease, cămătarul se 
încruntase și spusese că nici nu putea fi vorba despre așa ceva, 
era prea expus la razii. Pe de altă parte, zisese mafiotul, sălile 
de jocuri video erau cu totul altă cioacă. O sală de jocuri video 
ar fi fost o investiţie înţeleaptă și foarte atrăgătoare. Orly fusese 
dezamăgit, dar din politețe rămăsese la proces până la 
pronunţarea  verdictului. Acesta fusese „nevinovat”. Jurafții 
(printre care se numărau câţiva recenți cumpărători de produse 
Chrysler) fuseseră în mod evident neimpresionaţi de povestea 
nefericirilor victimei. Orly îi văzuse pe câţiva zâmbind când 
vânzătorul descrisese cum mâinile îi fuseseră introduse în ușa 
unui Sedan New Yorker albastru-oțeliu. Atâta caznă pentru o 
datorie de șase sute de dolari! Orly fusese impresionat. 
Continuase să viseze că, într-o bună zi, Mafia îl va număra 
printre partenerii săi. 

Deocamdată însă trebuia să se bazeze doar pe iluzii. Orly se 
confrunta cu o încăpere plină cu dansatoare nemulţumite. Ca de 
obicei, Erin vorbi în numele grupului. 

— Punctul numărul unu, începu ea. Aerul condiționat. 

Orly făcu o grimasă. 

— Ce-i cu el? 

— În local este prea rece, zise Erin. 

— Termostatul este la douăzeci de grade, spuse Urbana 
Sprawl. E groaznic de frig. 

Orly se întoarse către Shad, care stătea inexpresiv într-un 
colţ. 

— Ți-e frig? 

— Nu, răspunse Shad, dar eu nu simt prea multe în privinţa 
frigului și căldurii. 

— Ei bine, urmă Orly, eu mă simt excelent la douăzeci de 
grade. 

Fiindcă ești o reptilă, gândi Erin și spuse: 

— Purtaţi un pulover, domnule Orly. Pe de altă parte, nouă ne- 
ngheaţă fundurile goale. 

Orly își frecă palmele. 

— Frigul vă face mai sexy. Vă-ntărește sfârcurile și le ridică. 
Asta le place clienţilor, n-am dreptate? 

Atmosfera din odaie deveni încordată. 

— Felicitări, i se adresă Erin lui Orly. Aţi coborât mai jos ca 
oricând. 

— Ai grijă, o avertiză el. Ai grijă cum vorbeşti. 

De obicei timidă, Monique Jr. rosti: 

— Eu nu cred... de aceea faceți așa frig? Ca să ni se poată 
întări nouă sfârcurile? 

— Sfârcurile, declară Orly, sunt o parte foarte importantă a 
acestei afaceri. 

În colţ, Shad își înăbuși un chicotit. 

— Creșteţi temperatura, anunţă Erin, altfel nu mai dansăm. 

— O să mă prefac că n-am auzit asta, zise Orly. 

Erin luă un pix și scrise pe sugativă: 22 DE GRADE SAU NU 
MAI DANSĂM! 

— O să mă prefac că n-am văzut asta, spuse Orly. O aștepta 
pe Erin să bată în retragere. Același lucru îl așteptau și celelalte 
dansatoare. Orly adoptă un ton ameninţător: Insubordonarea 
poate fi periculoasă, domnișoară. Nu uita ce s-a întâmplat cu 
bietul Gonzalo. 

Bietul Gonzalo fusese proprietarul anterior al Pupezei crete, al 
cărui cadavru ciuruit de gloanţe fusese azvârlit pe autostradă - 
penalizarea, afirmase Orly, pentru că furase din casetele cu 
monede ale mașinilor Foosball. 

— Concluzia finală este că lui Fat Tony îi place ca lucrurile să 
meargă fără probleme, declamă Orly. 

Erin bănuia că Fat Tony și Mafia n-aveau absolut nicio 
legătură cu moartea lui Gonzalo. Mai degrabă fusese o dispută 
între Gonzalo și unul dintre numeroșii lui dealeri de droguri. 

— Uitaţi ce vă propun, zise ea. De ce nu-i cereţi lui Fat Tony 
să treacă diseară pe la club? 

Orly fu năucit. Se legănă nesigur în scaunul lui. 

— Vreau să se dezbrace și el, urmă Erin. Să văd dacă nu-i 
îngheață ţâţele lui bătrâne și ofilite de mafiot. 

Celelalte dansatoare murmurară uluite. Ce-o apucase pe fata 
asta? 

— Haide, insistă Erin. Telefonaţi-i. 

Orly părea făcut praf. 

— Calci pe o gheaţă foarte subţire, rosti el fără putere. 

Erin rânji. 

— Fac prinsoare că-n Parada pieilor e cald și bine. 

— Hristoase, făcu Orly. Nici măcar să nu te gândești la așa 
ceva. 

Ea se întoarse către celelalte dansatoare. 

— Votăm? 

Una câte una, femeile i se alăturară. 

— Nu! strigă Orly. Să nu vă duceţi la nenorocițţii ăia de Ling! 

— Atunci dă mai tare termostatul, spuse Urbana Sprawl brusc 
încurajată. Fat Tony nu vrea ca dansatoarele lui să se- 
mbolnăvească de TBC. 

Cele două Monique chicotiră. Shad se răsuci către peretele 
acoperit cu imitație de velur roșu, pentru a-și ascunde zâmbetul. 
El știa că nu existau niciun Fat Tony și nicio conexiune cu Mafia. 
Principalii investitori în Pupăza creată erau un grup de chirurgi 
ortopezi relativ inofensivi din Lowell, statul Massachusetts. 

Fără chef, Orly anunţă că va crește temperatura din club până 
la 21 de grade. Erin insistă pentru 22. 

— Bine, încuviinţă Orly, dar vreau să văd niște mameloane 
tari ca piatra. Vorbesc cât se poate de serios! 

Erin trecu la punctul numărul doi de pe ordinea de zi. 

— Am adunat mai multe idei pentru un nume nou. 

— Nici vorbă, pufni Orly. Am spus deja „nu”. 

— Ceva șic. 


VP - 104 


— Vrei ceva șic? Învaţă-le pe tutele astea cum să danseze. 
Dup-aia poate c-o să vorbim despre un nume șic. Deocamdată 
Pupăza creată e perfect. 

— Bombonele lipicioase, spuse Erin. Sexy, dar nu vulgar. Ce 
ziceți? 

— Eu zic, rosti Orly, că le-am dat fetelor astea o videocasetă 
de la clubul cel mai tare din Dallas, da? Nu trebuiau să facă 
altceva decât s-o bage în aparat și să se uite la nenorocita aia 
de casetă. Ce dracu', și-un cimpanzeu ar putea învăţa câţiva din 
pașii ăia... 

— Durează, observă Erin. 

— Pe dracu'. Orly arătă spre Sabrina, care era absorbită să-și 
lustruiască unghiile. Tu te-ai uitat la caseta aia? 

Sabrina plecă ochii și spuse că nu se uitase. 

— Am încheiat discuţia. Orly izbi cu pumnul în brațul fotoliului. 
Am încheiat discuţia! O să trecem la un nume șic atunci când o 
să vad niște dansuri șic. 

Urbana Sprawl agită din braţ. 

— Domnule Orly, eu m-am uitat la caseta aia. Cred că fetele 
alea din Dallas luaseră crank. 

— Oh, asta să fie? sublinie Orly cu sarcasm. 

— Bombonele lipicioase, repetă Erin. Mai gândiţi-vă. 

Cineva bătu ușor la ușă. Orly făcu semn către Shad, care se 
duse în partea din spate a încăperii, poziţionându-se strategic. 

— Cine-i? întrebă el. 

Din cealaltă parte se auzi un glas gros: 

— Poliţia. 

Shad își privi șeful, așteptând instrucţiuni. 

— Căcat, făcu Orly. Ce-o mai fi? 

Fața lui căpătase culoarea varului. 

e 

Erin nu știa ce să creadă despre sergentul Al Garcia. Nu știa 
dacă era un poliţist bun sau prost, dar știa că el n-avea s-ajungă 
niciodată în FBI. Nu se obosea deloc să ia notițe. 

Cu toate acestea în favoarea lui acționau alți factori. 
Trecuseră unsprezece minute și Al Garcia încă n-o invitase la o 
întâlnire și nici măcar n-o întrebase dacă era măritată. Asta îl 
deosebea de majoritatea poliţailor care treceau pe la Pupăza 
creată. 

El stătea vizavi de Erin într-un separeu din spate. Motivând 
simptome imaginare de gripă, Orly o ștersese pe ușa din față. 
Shad se găsea la bar și negocia cu un angrosist achiziţia a două 
lădițe de rom Havana. Pe scenă, Urbana Sprawl dansa după un 
rap porcos. 

Erin purta un body de dantelă, tanga alb și pantofi cu toc - nu 
tocmai ţinuta ideală pentru o discuţie cu poliția. Garcia fuma o 
țigară de foi și nu băga deloc în seamă interiorul parfumat. li 
întinse lui Erin fotocopia unui permis de conducere auto eliberat 
în statul Florida. Când ea văzu fotografia lui Jerry Killian, știa că 
privea un om mort. Garcia i-o spusese deja. 

— Ce anume s-a întâmplat de fapt? 

Gura i se uscase și timpanele îi bâzâiau încetișor. 

— S-a înecat, răspunse detectivul. Fotografia ta atârnă în 
apartamentul lui. 

— A mea și a încă unei duzini de dansatoare. 

— Pe noptieră am găsit un teanc de șerveţele de cocteil. Știai 
despre ele? Șerveţele de cocteil de la Pupăza creată. 

Foarte ferm, Erin rosti: 

— Nu i-am văzut niciodată dormitorul. 

— El scria pe șervețelele alea. Mesaje adresate lui însuși, 
copiilor lui, ţie... Garcia făcu o pauză. Te deranjează fumul? 

— Nu, zise Erin, este parfumul meu favorit dintotdeauna. 
Fumul de ţigară și terebentina. 

Fără să-și ceară scuze, detectivul stinse ţigara de foi. 

— Spune-mi ce s-a întâmplat, zise Erin. Incă nu acceptase 
complet realitatea - domnul Ginitor murise. Era prea mult. 
Vreau să știu totul, spuse ea. 

— S-a întâmplat că amicul tău a apărut plutind mort în râul 
Clark Fork și mi-a stricat pescuitul de păstrăvi. Ai fost vreodată 
acolo - pe Clark Fork? Garcia scotoci prin jachetă și scoase un 
plic cu instantanee de familie. Găsi o fotografie care arăta râul și 
muntele și i-o întinse lui Erin: Districtul Mineral, statul Montana. 
Este frumos, nu? 

Erin încuviinţă. În planul doi al fotografiei se aflau o femeie 
atrăgătoare și doi copii. Păreau perfect normali - familia lui Al 
Garcia. 

— În Districtul Mineral nu se comit multe crime, spuse 
detectivul. Medicul legist s-a uitat doar o dată la domnul Turist, 
fără să-i scoată hainele de pescar, și a declarat „lnecare 

accidentală”. Fiind un mitocan de cubanez tăbăcit în metropolă, 
i-am solicitat politicos s-arunce o privire în pieptul domnului 
Turist. Legistul, un băiat drăguţ, a zis sigur că da. L-a desfăcut 
pe loc, acolo unde era. 

Cina săracă în calorii a lui Erin execută un salt mortal lent prin 
stomacul ei. Îl întrebă pe Garcia ce se găsise în Jerry Killian. 

— Nu mare lucru. Garcia ţinea ţigara de foi stinsă ușor 
ridicată, ca pe un penel. Niște apă în plămâni. Asta era de 
așteptat. Totuși când un om se îneacă într-un lac sau într-un 
râu, în plămâni îi pătrund și fire de iarbă, gândăcei, nisip... ai fi 
surprinsă dacă ai vedea. Intr-o noapte am pescuit lângă Key 
Biscayne o geamandură care avea în bronhiole un mormoloc de 
pește! 

Al Garcia vorbea tare ca să se facă auzit peste muzica de 
dans. 

— Imi pari cam dată peste cap. Vrei să vin altădată? 

— Poţi s-ajungi la final? zise Erin nervoasă. Peste zece minute 
începe programul meu. 

— Sigur că da, încuviință Garcia. Clark Fork era plin de insecte 
și frunze - ajunge să bagi găleata-n apă și-ţi dai seama ce vreau 
să spun. Dar apa din plămânii lui Killian era surprinzător de 
curată. 

— Apă de la chiuvetă, zise Erin. 

— Eşti o fată isteață. 

— Aşadar l-a ucis cineva? 

— Probabil într-o cadă, spuse García, dac-ar fi să-mi dau cu 
presupusul. 

— Putem ieși? întrebă Erin. 

— Numai dacă mă laşi să fumez. 

Shad îi urmă în parcare. Erin îi făcu semn să plece. Al Garcia 
se purta de parcă oricum îi era indiferent. |și aprinse ţigara de 
foi și se rezemă de mașina lui, un Caprice albastru fără însemne 
de poliție. 

— Vorbești serios că Jerry a fost ucis? întrebă Erin. 

— Fosta lui soție spune că în fiecare an se ducea să 
pescuiască în Vest. De data asta, lucrurile au diferit într-un 
singur fel: când a ajuns acolo, nu și-a scos permis de pescuit. 
Asta-i al naibii de ciudat. Garcia se întoarse și suflă fumul în 
beznă. Doi localnici l-au văzut coborând râul într-o barcă de 
cauciuc, singur, pe furtună. 


VP - 107 


— Era viu? 

— Mă-ndoiesc. Ai vreo ipoteză, domnişoară Grant? 

— Lasă-mă să mă gândesc, zise Erin. Lucrurile sunt 
complicate. 

instinctul matern îi spunea să evite subiectul Angelei și 
promisiunea făcută de Jerry Killian. Era posibil ca Garcia să știe 
deja. 

— Ca s-o știm în mod oficial, vorbi el, nu tu l-ai omorât, așa-i? 

Erin râse uluită, cu amărăciune: 

— Nu, domnule. Nu l-am iubit. Nu m-am culcat cu el și în mod 
clar nu l-am ucis. 

— Te cred, zise Garcia, dar mă topesc după tocurile cui. 

Îi întinse cartea lui de vizită. Ea o studie cu atenţie. 

— Aici scrie Districtul Dade. 

— Da, asta-i o problemă. Suntem în Broward, nu-i așa? Garcia 
plimbă ţigara dintr-un colț în celălalt al gurii. Montana este hăt 
departe, domnișoară Grant. S-ar putea să dureze destul până să 
stârnesc interesul local. 

— Din punct de vedere tehnic nu-i totuși jurisdicţia ta. 

— Așa este, aprobă el. Mă amestec, pur și simplu. 

— De ce? întrebă Erin. 

— Pentru că băiatul meu este cel care l-a găsit. Garcia își 
scoase din buzunar cheile de la mașină. Ai copii, așa că înţelegi. 

— A păţit ceva... fiul tau? 

— Nu, dar vrea să știe ce s-a întâmplat, iar eu aș prefera să-i 
spun adevărul. Oricum, înecaţii se-ntâmplă să fie specialitatea 
mea, sunt mândru s-o spun. 

Glasul lui Al Garcia se stinse. Părea obosit, preocupat și cu 
zece ani mai bătrân decât probabil era. Erin își înfrână imboldul 
de a-i spune totul. 

— Aş dori să fiu de ajutor, rosti ea, însă mă-ndoiesc că pot. 
Domnul Killian a fost un client și atâta tot. Abia dacă-l cunosc. 

Garcia făcu vânt chiștocului de ţigară, care ateriză sfârâind 
într-o băltoacă. 

După ce urcase în mașină, Erin îi făcu semn să coboare 
geamul. Se apropie de portieră și spuse: 

— Dacă nu este o anchetă oficială, cum ai intrat în 
apartamentul lui? 

— M-am adresat administratorului. Garcia îi făcu din ochi. 
Insigna de poliţist e tare de tot. Porni motorul. Intră înapoi în 
local, îi zise lui Erin, până nu răcești. 

— O să fie o slujbă de înmormântare? întrebă ea. 

— Pentru Killian? Deocamdată, nu. Legistul a promis că nu va 
semna actele încă o săptămână, până mai investighez eu. 

— Și trupul lui Jerry unde a rămas? 

— Într-un congelator din Missoula, răspunse Garcia. Alături de 
două tone de elani morți. 

e 

Verișoara Joyce nu era chiar ultima persoană din lume pe care 
Mordecai ar fi vrut s-o vadă, totuși figura în partea de sus a 
listei. 

— Dezastru, spuse ea trântindu-i pe birou un teanc de 
diapozitive color. Am găsit astea în sertarul cu chiloți ai lui Paul. 

— Cum se mai simte Paul? întrebă Mordecai. 

— Mai bine, răspunse Joyce. Temporar. 

— Ceva succese în identificarea sinagogii-fantomă? 

— N-a existat nicio sinagogă, zise ea. Uită-te la diapozitive. 

Erau fotografiile făcute de prietenul lui Paul Guber la 
nefericita petrecere a burlacilor. Avocatul examină metodic 
diapozitivele, ridicându-l pe fiecare spre veioza flexibilă. 

Joyce se așeză și începu să se smiorcăie. 

— Asta-i bărbatul cu care voiam să mă mărit. 

Privind fotografiile, Mordecai regretă că nu avea un proiector 
și un ecran. Femeile erau vesele, remarcabil de arătoase și 
complet despuiate. Îl compătimi pe Paul Guber, fiindcă era 
imposibil să nu-i recunoști chipul tineresc, afundat senin între 
coapsele goale ale unei brunete. Efectul fu un fior interesant 
mai jos de pântecele său. 

— În mod evident, comentă Mordecai, a fost implicat 
consumul de alcool. Un consum excesiv de alcool. 

— Lasă scuzele. Vreau să-l acţionezi în judecată pe nemernic. 

— Pentru ce? Încă nu ești măritată. 

— Ce mai avocat ești și tu! își suflă ea nasul. 

— Ce-i asta? 

Mordecai examina ultimul diapozitiv, al cărui conținut diferea 
de celelalte. Un bărbat pântecos cu păr argintiu stătea în 
picioare lângă Paul Guber, care era tot îngenuncheat. 
Necunoscutul ridica deasupra capului, cu ambele mâini, o sticlă 

verde, ca și cum ar fi mânuit un topor. Chipul îi era schimonosit 
de furie. Inapoia lui se întrevedea silueta unui bărbat mai voinic, 
care se repezea cu braţele întinse, încercând să oprească 
atacul. 

— Dinamită, șopti Mordecai. 

Luă o lupă din sertarul de sus al biroului și se aplecă mai mult 
peste diapozitiv. 

— Ce mult mă bucur că te amuză, comentă Joyce. Viitorul 
meu este varză, dar slavă Domnului că tu te distrezi. 

— Joyce? 

— Ce-i? 

— Taci, te rog. 

Smiorcăielile încetară. Expresia verișoarei lui deveni rece și 
disprețuitoare. 

Mordecai radia când ridică ochii de la diapozitive. 

— Îi știu pe tipii ăștia! 

— Pe cine? De ce rânjești? 

— Joyce, du-te imediat acasă. Ai grijă de logodnicul tău. 

— Nu pot. Joacă golf. 

— Nu! exclamă Mordecai. Nu se poate să joace golf. El este 
un om foarte bolnav. Are migrene permanente. Pierderi ale 
cunoștinței... Imagini duble... Du-te și găsește-l, Joyce. Ai grijă 
de el. 

Avocatul o împinse spre ușă. 

— O să te caut mâine. Avem multe de discutat. 

Joyce se feri. 

— Și eu? Ce-ar trebui să fac - să uit ce am văzut în 
diapozitivele alea? Logodnicul meu, bărbatul cu care plănuisem 
să mă mărit, lingând burta unei curve sordide! Să uit imaginea 
aceea îngrozitoare? 

— Dacă ești deşteaptă, da, zise avocatul, fiindcă putem încă 
profita de un caz extraordinar. 

— Vrei să dai în judecată un local de striptease? 

— Nu fi tâmpită. Mordecai își prinse verișoara de umeri. Prima 
regulă a prejudiciului spune că întotdeauna trebuie să te duci 
după buzunarele cele mai largi - în cazul acesta, tipul care l-a 
lovit pe Paul. 

— Cine-i? întrebă Joyce. 

— O să discutăm asta mai târziu. 

— O celebritate? Spera să fie un star de cinema. la dă-mi poza 
aia s-o mai văd o dată. 

— Mai târziu, spuse Mordecai îndreptând-o către ușă. 

— Are bani? Ești absolut sigur? 

— Oho, sunt sigur că poate face rost de bani, răspunse 
avocatul. Sunt absolut sigur. 

„În sfârșit am și un câștig din a fi democrat!” gândi Mordecai. 

Capitolul 11 


Miezul nopții îi găsi pe congresmenul Dilbeck și pe 
Christopher Rojo plini de veselie în Parada piei/or. Sărbătoreau 
vestea bună primită de Dilbeck, așa cum o relatase Malcolm 
Moldowsky prin intermediul lui Erb Crandall: ameninţarea 
șantajului dispăruse! Entuziasmat, congresmenul nu ceru detalii 
și nici nu-i fură oferite. Moldy era un magician, iar scamatoriile 
lui trebuiau să rămână secrete și mistice. Dilbeck și Rojo 
toastară în cinstea micuţului belitor unsuros, apoi își întoarseră 
atenția spre scena de dans. In scurt timp ceața albăstruie se 
umplu cu avioane de hârtie construite din dolari. Până la ora 
închiderii, Dilbeck și Rojo se împrieteniseră repede cu două 
dansatoare ale localului. 

Zorile îi găsiră pe cei patru la o sută douăzeci de kilometri 
depărtare, pe un dig de pe malul sud-estic al Lacului 
Okeechobee. Purtând doar ciorapi trei sferturi și șort de tip 
Jockey, Chris Rojo declama istoria culturii zahărului și rolul jucat 
în ea de congresmenul Dilbeck. Dansatoarele se plânseseră de 
ciupiturile furnicilor și se retrăseseră pe tocurile înalte de zece 
centimetri în confortul cu aer condiţionat al limuzinei, unde 
Pierre pregătea cocteiluri Bloody Mary. 

Rojo se plimba înainte și înapoi pe dig și vorbea non-stop; un 
monolog sclipitor, tipic alimentat de cocaină. 

— Optzeci de mii de hectare de glod - oh, ce glod minunat! 
Dulcea trestie-de-zahăr întinzându-se cât poţi vedea cu ochii... 

Retinele înceţoșate de gin ale lui Dilbeck abia reușeau să 
vadă dincolo de șireturile propriilor pantofi. Primele raze de 
soare îi încălziră umerii goi și stârniră mâncărimile furnicătoare 
lăsate de insecte. Dilbeck se legănă de pe un picior pe celălalt, 
de parcă petrecuse noaptea într-o bărcuță minusculă. 

— S-ar putea să borăsc, îl anunţă el pe Rojo. 

Era prima vizită a tânărului milionar pe plantațiile unde era 
semănată averea familiei sale. El își ridică spre cer braţele 
subţiri și bronzate și strigă: 

— Patruzeci și șase de cenți kilogramul! Răcnetul îl făcu pe 
Dilbeck să se crispeze. Patruzeci și șase de cenți! urlă din nou 
Rojo, Mulţumesc, Tio Sam! Mulţumesc, Davey. 

Patruzeci și cinci de cenți pe kilogram era preţul mediu angro 
cu care se vindea zahărul produs de corporaţia familiei lui 
Christopher Rojo. Valoarea exagerată fusese stabilită de 
Congres și era monitorizată de corporaţia Commodity Credit, o 
divizie a Departamentului Agriculturii. Rojo avea toate motivele 
să fie recunoscător: pe piaţa mondială, trestia-de-zahăr din 
bazinul Mării Caraibilor se vindea cu numai douăzeci și cinci de 
cenți pe kilogram. Cotele stricte de import opreau pătrunderea 
majorităţii zahărului străin în SUA și permiteau astfel familiei 
Rojo să-și păstreze prețul fixat și, în felul acesta, stilul de trai 
grotesc. Ori de câte ori cotele de import erau atacate de 
grupurile comerciale internaţionale, Congresul sărea în ajutor. 
Dilbeck era unul dintre cei mai buni prieteni ai lui Big Sugar și 
Chris Rojo nu scăpa nicio ocazie de a-și demonstra recunoștinţa. 
Acum, stând pe dig, îl cuprinse pe congresmen într-o 
îmbrăţișare stângace, dar feroce. 

Dilbeck simţi că se clatină și se eliberă. 

— Nu mă simt prea bine. Unde-s fetele? 

— Cine știe, răspunse Rojo. Destinde-te, prietene. Fete vor 
exista mereu. 

Congresmenul miji ochii spre soare. 

— Le-am tras-o azi-noapte? 

— Habar n-am. 

— Nici eu, zise Dilbeck. Presupun că le-am tras-o. 

— Pentru o mie de dolari, sper și eu c-am făcut-o. 

Dilbeck se strâmbă auzind suma. 

— Atâta ai plătit? 

— Cinci sute bucata. Și ce dacă? Glasul lui Chris Rojo era 
uscat și ascuţit. Pentru mine nu-nseamnă nimic. Doar niște bani. 

Dilbeck simţi cum temperatura corpului i se ridica odată cu 
soarele. Își atinse ceafa și constată că era umedă. Se întrebă ce 
se întâmplase cu cămașa lui. Spera că una dintre dansatoarele 
domnului Ling i-o mestecase cuprinsă de frenezie sexuală. 

— Este o lume nebună, Davey, spuse Rojo. l-am dat unei fete 
cinci sute de parai doar pentru un număr, da? Amărăștencele 
care taie trestia asta - gesticulă spre plantaţii - câștigă banii 
ăștia în trei săptămâni. 

VP - 113 


— Vorbești serios? întrebă Dilbeck. 

— E o ţară adevărată, prietene. Acum trebuie să-mi găsesc 
pantalonii. 

Până ce reveniră la limuzină, efectul cocainei dispăruse, 
lovindu-l puternic pe Christopher Rojo, iar David Dilbeck se 
împleticea pe punctul de a suferi un atac cerebral din cauza 
arșiţei. Pierre ţinu portiera deschisă când cei doi bărbaţi se 
prăbușiră pe bancheta din spate. Dansatoarele dormeau într-un 
vălmășag de păr blond, dantelă și ciorapi din material sintetic. 
Cămașa lui Dilbeck și pantalonii lui Rojo zăceau boţite pe 
podeaua automobilului. Congresmenul scoase un pumn de 
cuburi de gheaţă din frigiderul portabil și le lipi de frunte. 

— E cald, băga-mi-aș picioarele, spuse el. 

Chris Rojo icni: 

— E Florida, tată. 

De pe scaunul șoferului, Pierre se răsuci tăcut, așteptând 
indicații. 

— Spre civilizaţie, comandă Rojo. Și calc-o tare. 

Dilbeck privi câmpurile netede și maronii zburând pe lângă ei 
cu 145 km/h; tulpinile înalte de trestie-de-zahăr se întindeau 
până la orizont. Nu-i venea să creadă că niște oameni lucrau de 
dimineaţă până seara în căldura aceea sufocantă. Auzise că era 
rău, dar, Doamne Dumnezeule, nu-și imaginase niciodată așa 
ceva. 

— Care-i plata? îl întrebă pe Rojo. 

— Pentru fete? Ți-am zis, Davey - cinci de bucată. 

— Nu, mă refeream la imigranţi. 

— Ah, la ăia. Rojo se chinuia să-și vâre picioarele în pantalonii 
mototoliți. Taică-meu zice că până la treizeci de dolari pe zi. 
Totul depinde dacă șeful de echipă e-n zi bună. Dar după ce 
scazi masa și casa, băutura și ţigările... cine știe? Și nici 
asistența medicală nu-i ieftină. 

— lisuse, spuse congresmenul. 

— Ce dracu', se-ntorc mereu, în fiecare an. Prin comparaţie cu 
Santo Domingo, aici e sanatoriu. 

— Și cât timp lucrează? 

— Până termină, zise Rojo. Tata spune că unul priceput taie o 
tonă de trestie-de-zahăr pe oră. ţi vine să crezi așa ceva? O 
tonă întreagă... extraordinar ce poate face un om când este 
motivat ca lumea. 

David Dilbeck se întoarse dinspre fereastră și închise ochii. Îl 
apuca ameţeala și-i venea să vomite numai când se gândea la 
asta. 

e 

Judecătorul fu surprins când Erin se așeză la masa lui. 

— Mă mai ţineţi minte? întrebă ea. Mama nepotrivită. 

Judecătorul își goli inexpresiv whiskyul Jack Daniel's. 

— Sperasem că era o vizită neprotocolară, spuse el. 

Erin se luptă să se calmeze. Băuse două Martini în timpul 
pauzei - o extravaganţă rară când dansa. Problema era moartea 
lui Killian. Implicarea ei, chiar și periferică, într-o crimă îi putea 
distruge orice șansă de a o recăpăta pe Angie. În tentativa 
orbită de iubire de a fi de ajutor, era posibil ca Jerry Killian să fi 
provocat niște oameni periculoși. Cât de departe își dusese 
planul bizar? Încercase oare realmente să șantajeze un 
congresmen? Erin trebuia să afle mai multe înainte de a-i 
povesti lui Al Garcia despre rolul pe care-l jucase ea însăși în 
toată afacerea aceea. Judecătorul era pista cea mai clară și în 
același timp cea mai riscantă. 

Erin simulă un atac în direcţia evidentă. 

— AȘ dori să ascultați și versiunea mea asupra cazului. 

— Am ascultat-o deja, zise judecătorul, în tribunal. 

O chelneriţă aduse alt pahar cu băutură, pe care judecătorul îl 
privi cu jind, dar din care nu sorbi. Erin se întrebă dacă Shad îl 
diluase în felul obișnuit. 

— Graţie dumneavoastră, rosti ea, fiica mea este în custodia 
unui infractor depravat. 

— Dovezile nu reflectă așa ceva. 

— Dovezile au fost periate, domnule judecător. Darrell Grant 
este informator plătit al șerifului și dumneavoastră o știți. 
Cazierul i-a fost curățat. 

Foindu-se într-un separeu întunecat, judecătorul nu era chiar 
la fel de impunător ca în sala de tribunal. Aici, în Pupăza creată, 
el nu era decât un alt moș bășinos și obsedat sexual cu visuri 
erotice imposibile. 

— Fostul meu soț, vorbi Erin, fură scaune cu rotile. A luat-o 
complice pe fiica noastră. 

Judecătorul o anunţă că el își baza opiniile pe faptele 
cunoscute din dosar; aceea era legea. 

— Este adevărat însă că orice decizie poate fi revocată. Roti 
cuburile de gheață din pahar în sens invers acelor de ceas. 
Dansezi pe masa mea? 

— Nu fac așa ceva. 

— Celelalte fete dansează. 

— Nu și eu, zise Erin. 

— Atunci poate altceva? Judecătorul își prinse paharul cu 
ambele mâini, ca și cum ar fi fost un potir sacru. Vocea lui 
căpătă un ton viclean: Am menţionat o idee anume prietenului 
tău. 

— Despre care prieten este vorba? 

— Prietenul tău „special”. 

„Evident”, gândi Erin. 

— Am mulți prieteni speciali, spuse ea, cu multe idei speciale. 

Judecătorul își umezi buzele ca niște râme și zise: 

— Îţi place să te joci. Bâjbâi pe sub masă de parcă s-ar fi 
scărpinat, dar scoase de acolo o Biblie. Vin adesea aici ca să mă 
rog pentru păcătoase ca tine. 

— Oho, asta a fost tare. 

— Ţin mereu Cartea Cărţilor în poala mea. 

— Fac prinsoare, spuse Erin. În levitaţie? 

— Mă înfrunt cu diavolul pe propriul lui teren. 

— Să zicem... 

— Binele împotriva răului, răul împotriva binelui. Este o 
înfruntare eternă. 

Judecătorul găsi un colţișor uscat al mesei și așeză Biblia 
acolo. După aceea se servi cu o sorbitură zgomotoasă de 
bourbon. Pe scenă, cele două Monique dansau în roluri de 
pistolari: cizme cu franjuri, pălării Stetson, tocuri pentru pistoale 
și câte o stea de argint pe fiecare sân gol. Judecătorul fu brusc 
absorbit. 

— Este timpul să mă pregătesc, zise Erin ieșind din separeu. 

Judecătorul își reîndreptă atenţia către ea. 

— Asta înseamnă că răspunsul este nu? 

— Prietenul meu special ce răspuns a zis că va fi? 

— Domnul Dilbeck n-a fost sigur. 

„În sfârșit”, gândi Erin, „congresmenul lui Jerry.” 

— Am discutat despre cazul tău de custodie, urmă 
judecătorul. Eu am sugerat o înțelegere orală. Nu ţi-a spus? 

O înțelegere ora/ă. Ce deștept formulat! O replică spirituală 
de mare succes. 

— Domnule judecător, spuse Erin, nu cunosc pe nimeni cu 
numele Dilbeck. Și indiferent ce i-ați fi sugerat, vă promit că 
răspunsul meu va fi negativ. 

Judecătorul păru mai degrabă uimit, decât umilit. 

— Perfect, rosti el amestecând gheaţa, însă poate că ne-am 
putea ruga împreună într-o dimineaţă de duminică. 

e 

Rânjind ca un imbecil, avocatul aștepta la ușă. 

— Intră, intră, intră! 

Shad nu avea încredere în jovialitate. 

— Te-am auzit de prima dată. Ce veşti de la „Lactato 
Delicato”? 

Mordecai îl conduse către sala de întruniri. 

— Dorești o cafea, domnule Shad? 

— Doresc răspunsuri, domnule Mordecai. 

Shad scoase de la centură o bormașină Black & Decker cu 
acumulator și un burghiu de 8 mm. Fără un cuvânt, începu să 
facă o sumedenie de găuri în litografia Matisse favorită a lui 
Mordecai. 

— Noul pointilism, explică el avocatului stupefiat. 

In scurt timp tabloul căzu de pe perete, expunând un model 
identic de găuri nou-nouţe în tencuială. Secretara lui Mordecai 
bătu alarmată la ușă și Shad îi spuse să plece. Mordecai căzu în 
genunchi și imploră milă. Repetase scena din clipa în care îi 
telefonase doctorul Vibbs, plângând și înghițind barbiturice. 
Şedinţa lui cu Shad mersese destul de prost. 

— Nu mă ucide, se rugă Mordecai. O să fac orice. 

Shad își băgă bormaşina sub braţ. 

— la-o cu-nceputul, cap-de-miel. 

Relatarea avocatului ieși în scâncete: iaurtul fusese depozitat 
în siguranţă în frigiderul cabinetului. Într-o zi Beverly lipsise, 
bolnavă. Inlocuitoarea luase iaurtul, nu întrebase pe nimeni... 
mâncase toată porcăria, cu gândac cu tot. Poţi să crezi cât de 
idioată poate fi o pizdă? 

Ochii amfibieni ai lui Shad se închiseră lent și rămaseră așa 
mult timp. Se gândea că ar fi trebuit să lase notiţa de avertizare 
pe paharul de iaurt. 

Genunchii îl dureau pe avocat, dar era prea înspăimântat ca 
să se clintească. Beverly ciocăni din nou la ușă și de data 
aceasta Mordecai fu surprins să-și audă propriul glas spunându-i 
să stea liniștită, că totu-i în regulă. 

Pur și simplu alt psihopat narcoleptic care necesita consiliere 
juridică. 

— Te simţi bine? îl întrebă avocatul pe Shad. 

Gigantul spân deschise ochii. Chipul lui nu trăda nimic. Dintr- 
un buzunar de la piept scoase un pumn de insecte moarte și 
rigide - gândaci de bucătărie, greieri, rădaște, gândaci de 
Colorado, ba chiar și un scorpion - pe care le întinse pe masă 
pentru a fi examinate de Mordecai. 

— De data asta, spuse Shad, n-o mai belești. 

Avocatul se sculă în picioare. Ocoli încet masa, prefăcându-se 
că admiră colecţia lui Shad. 

— O să discutăm problema asta, zise Mordecai. 

— Nu avem ce discuta, partenere. Trimite-ţi fata la 
supermarket. Numai cu aromă de fructe. 

— Nu-nțelegji... 

— Și spune-i să verifice data de pe pahare. Nu-mi bag 
degeţelele în iaurt expirat, nici vorbă. 

Shad se lăsă pe spate și așteptă ca Mordecai să acţioneze. 

— Asta-nseamnă fraudă, spuse avocatul. Pot fi exclus din 
barou. 

— Poţi fi și exterminat, zise Shad, dacă nu-ți mişti curul ăla 
gras. _ 

Mordecai simţi cum sângele i se golea din picioare. În scurt 
timp pierdu orice senzaţie mai jos de mijloc. Vocea i se 
sugrumă. 

— Eu... am... alt... plan. 

— Cum să nu. 

— P-pe... c-cu-cuvânt! 

Dintr-o singură lovitură în umăr, Shad îl trânti la pământ pe 
avocat. Mordecai începu să urle. Shad îi spuse să-și ţină gura, să 
nu se mai comporte ca o fetiță. Mordecai urlă și mai tare. 

Shad se aplecă deasupra lui, ţintind. Nu spuse decât: 

— Jalnic. 

După aceea dădu drumul scorpionului mort în gura deschisă a 
lui Mordecai. Imediat avocatul se opri din plâns, ca să poată 
vomita. 

— Să știi că mai am și altele, anunţă Shad. 

Pe ușă năvăli brusc secretara lui Mordecai. Atacul ei era însă 
doar cu jumătate de inimă. Ca armă, Beverly alesese un cuţitaș 
pentru deschis scrisori, ieftin și poleit cu aur, care se îndoi ca un 
carton de cutia toracică masivă a lui Shad. Acesta o dezarmă 
calm pe femeie și-i spuse să aducă un pahar cu apă pentru șeful 
ei. 

Ulterior, după ce Mordecai regurgitase scorpionul și toți se 
liniștiseră, Beverly confirmă versiunea avocatului asupra 
destinului dovezii lui Shad: înlocuitoarea ei o înghiţise pe 
nemestecate. 

— Hm-m-m, făcu Shad. Mi se pare că miroase a malpraxis. 

Aranjă celelalte insecte moarte într-o formaţiune militară pe 
masă. 

— Te rog, zise Mordecai. A fost un accident. ` 

— Gândacul ăla era pensia mea, în pizda mă-sii. Ințelegi? 

— Dacă vrei să ai o pensie care să te scutească de griji, 
domnule Shad, atunci ascultă-mi oferta. Mordecai îi făcu semn 
secretarei sale să părăsească odaia. Te rog să fii atent, îi ceru el 
lui Shad. 

Shad ţinea cu delicateţe un greier și un gândac de Colorado 
între degetul mare și cel arătător. li făcu pe gândacii morţi să 
danseze pe masă. 

— Dă-i drumul, îi spuse avocatului, sunt numai urechi. 

Mordecai scoase diapozitivul color de la petrecerea burlacilor 
a lui Paul Guber. 

— Uită-te la ăsta. 

— Ce este? 

— Poftim. Ține-l de un colţ. 

Shad puse la loc insectele în formaţie și își îndreptă atenţia 
asupra diapozitivului. Il apropie de veioză și miji un ochi spre 
imaginea cât un timbru. 

— la te uită, rosti el. 

— Ştii unde a fost făcută fotografia aceasta? 

— Sigur că da. In club. 

— Și cine-i în poză? 

— Eu, Erin și doi labagii beţi. 

— Erin e stripteuza? 

Capul lui Shad se întoarse lent. 

— Este o dansatoare. Cea mai bună. 

Glasul lui era ucigător. Mordecai gândi: „Hristoase, acum am 
insultat-o pe prietena monstrului. Poate ceva să meargă și mai 
prost?” 

Șovăitor, avocatul continuă: 

— Numele tânărului este Paul Guber. Este clientul meu. 

— Să-l ajute Dumnezeu. 

— Pe cel care lovește cu sticla de vin îl recunoști? 

Shad se uită din nou la diapozitiv. 

— Nu. lar sticla este de șampanie. Aș zice că-i Korbel. 

— Se numește David Dilbeck. Urmărești scena politică, 
domnule Shad? 

— Arăt eu ca și cum aș urmări scena politică? 

— Domnul Dilbeck este congresmen. 

Shad se gândi la asta în timp ce studie iarăși diapozitivul. Apoi 
zise: 

— S-a pus într-o postură cam naşpa. Cred că ai de gând să-l 
jupoi. 

— S-ar putea, încuviință Mordecai. Cu toate acestea, sper că 
se va putea cădea la o înţelegere privată, într-o atmosferă 
rezonabilă. 

— „Cu toate acestea”? Shad detesta excesul de cuvinte 
inutile. ÎI ciupi pe Mordecai de obrazul dolofan și îi spuse: „Îmi 
plăcea mai mult când aveai scorpionul în ocarină.” 

— Termină! strigă avocatul. 

Shad îi dădu drumul. 

— Și care-i rolul meu? Dar fără psihiatri. M-am săturat de 
sonati. 

Mordecai își frecă ciupitura de pe față. 

— Domnule Shad, tu ai văzut totul, întregul atac. Când 
oamenii lui Dilbeck vor afla că am un martor ocular se vor - 
scuză-mi expresia - căca pe ei. 

— Câţi bani poate să aibă un păduchios de congresmen? 
întrebă Shad. 

— Crede-mă, cu cât sunt mai păduchioși, cu atât au mai mult. 
Mordecai se îndepărtă ușor de raza de acţiune a lui Shad. Ceea 
ce nu trebuie să uiţi, nicio clipă, este că noi nu-l vânăm pe 
Dilbeck. Banii serioși sunt în mâinile celor care sunt stăpâni pe 
sufletul lui. 

Shad se juca din nou cu insectele lui moarte. 

— Ar trebui să-ncerc asta pe-o tablă de șah, remarcă el. 

— Te rog, zise Mordecai. Ai încredere în mine. Știu despre 
Dilbeck - acum zece ani amândoi am fost delegaţi ai 
democraţilor. 

— Îmi dau lacrimile, spuse Shad. 

— Vorbim aici de milioane de dolari! 

Individul părea să fie serios. Shad își amână decizia de a-l 
bătea măr. 

— Milioane, repetă Mordecai răgușit. Stăpânii lui David 
Dilbeck, cei care ar face orice ca să-l păstreze în funcţie, sunt 
unii dintre cei mai bogaţi nemernici din Florida. Au bani de 
spart. 

— În cazul ăsta, zise Shad, hai să spargem și noi ceva. 

Capitolul 12 


Orly angaja o dansatoare nouă, al cărei nume de scenă era 
Marvela. Era o blondă-roșcată înaltă, cu chip frumos, care știa 
cum să se miște. În prima ei seară de lucru în colivie, câștigă de 
două ori mai multe bacșișuri decât Erin. 

Mai târziu, în faţa unei cutii de îngheţată cu vanilie, Urbana 
Sprawl îi spuse lui Erin că era și momentul să mai simtă 
amenințarea concurenţei. 

— O noapte liberă, murmură Erin. Dansase prost, cu un 
zâmbet atât de forțat și de nesincer, încât doar clienţii cei mai 
beţi nu și-ar fi dat seama. Concentrarea mea e dusă naibii, zise 
ea. 

— Care-i treaba? 

— Domnul Ginitor e mort. 

— Dumnezeule, șopti Urbana. 

— Posibil ucis. 

— lisuse Hristoase! 

Până atunci Erin nu spusese nimănui care fusese motivul 
adevărat al vizitei sergentului Al Garcia în Pupăza creată. 
Celelalte dansatoare bănuiseră că subiectul fusese fostul soț al 
lui Erin, despre care mai multe secții de poliție își manifestaseră 
interesul. 

Urbana Sprawl cerși detalii ale morții lui Jerry Killian. 

— Este o poveste lungă, zise Erin, și cred că eu am căzut la 
mijloc. Se întinse în spate și încuie ușa vestiarului. Se pare că 
cineva l-a înecat pe mititel. 

— Din cauza ta? 

— Indirect. 

— Atunci ar fi mai bine să te-ascunzi, fato. Vino să stai cu 
mine și cu Roy. 

Prietenul lui Urbana era mecanicul unei bande de motociclişti 
rebeli. El și Urbana se specializaseră în musafiri neașteptaţi. Erin 
îi mulțumi oricum. 

— În locul tău, aș fi șters-o cu primul avion. 

— Nu fără Angela. Și în primul rând am nevoie de mai mulţi 
bani. 

Opțiunile ei erau limitate și toate foarte costisitoare. 

Urbana sugeră dansuri pe mese și petreceri private. 

— Ești singura care nu se bagă la de-astea. 

— S-ar putea să ajung și acolo. 

— Există și alte moduri, rosti grav Urbana. Știu că tu n-ai face- 
o, dar unele fete o fac. Totul depinde de cât ai nevoie și de cât 
de rău te frige buza. 

Erin o bătu ușor pe mână pe prietena ei și-i spuse să nu-și 
facă griji. 

— Mai degrabă aș jefui un supermarket decât să recurg la 
șmecherii. Urbana, vrei să-i spui domnului Orly că plec mai 
devreme în noaptea asta? 

Erin se simțea prea obosită ca să se demachieze ori să-și 
scoată costumul de dans. Peste body-ul roșu și tanga își trase 
un trening gri și un tricou larg. Își strânse părul într-o coadă de 
cal, împături bacșișurile în poșetă și-și puse pantofii într-o pungă 
de plastic. Își privi în oglindă chipul cu ochii adânciţi în orbite și 
zise: 

— Ce gagică marfă sunt. 

— Anunţă-mă, spuse Urbana, dacă te pot ajuta cu orice. 

— Rupe-i picioarele lui Marvela. 

— Du-te acasă, scumpo. Culcă-te. 

— Să mă culc? Ce-nseamnă asta? 

Erin îi spuse la revedere și descuie ușa vestiarului. Monique 
Sr. se afla pe holul semiîntunecat, străduindu-se să-și repare o 
jartieră ruptă. 

— Ce mai noapte, zise ea. Jerry Seinfeld este la masa 
unsprezece. 

— Da?! se miră Erin. Mie-mi place Jay Leno. 

e 

Erin merse acasă și-și prepară un Martini. Puse o casetă cu 
Tom Petty și o dădu la maximum și se dezbrăcă. Intinsă pe pat, 
contemplă chipurile scofâlcite și familiare de pe perete - postere 
cu vedete rock legendare, dintre care câteva mai erau încă în 
viață. Posterele erau un cadou de la unul dintre cei mai înfocați 
clienţi ai lui Erin, un promotor de concerte. Era atât de doritor s- 
o impresioneze, încât odată falsificase autograful lui Rod 
Stewart pe un CD. Era mai mult decât patetic. 

Apartamentul lui Erin era mobilat minimalist, fiindcă 
reprezenta o escală temporară. Ea refuza să investească în orice 

nu era din plastic și portabil și nu putea fi mutat numai într-o zi 
de către o singură femeie. Până și sistemul stereo, unica ei 
extravaganţă, se ambala în patru cutii ușoare. 

Nimic nu lega sufletul ei de locul acesta, nici chiar amintirile. 
Pe cei trei bărbaţi care fuseseră în dormitor îi putea uita la fel de 
ușor ca și decorul cumpărat de la solduri. Unul dintre ei nici nu- 
și scosese pantalonii înainte ca Erin să-i spună s-o șteargă. Ea 
privea „60 Minutes”, emisiunea ei TV favorită, când tânărul 
vizitator remarcase că nu-i plăcea programul fiindcă „se 
vorbește prea mult”. Erin îi ordonase să-și încheie pantalonii și 
s-o frigă. N-avea să mai iasă niciodată cu un jucător de baseball. 

Își îndoi o pernă sub cap și se gândi cu amărăciune: „Mișto 
viaţă mi-am mai făcut!” 

Telefonul de pe noptieră părea roșu ca focul; existau o 
mulțime de posibilităţi. Să-și sune mama și să împrumute bani 
pentru mai mulţi avocaţi? Poate când o-ngheţa Golful Biscayne. 

Să-l sune pe Garcia și să-i spună totul? Erin se îndoia că 
detectivul va fi mișcat până la lacrimi de relatarea problemelor 
ei familiale. Avea totuși să fie interesat de detaliile bizare ale 
planului de șantaj al lui Jerry Killian. Un ucigaș cu conexiuni 
politice ar fi fost o evadare binevenită de la corvezile crimelor 
familiale și cele legate de droguri. 

„Poate că ăsta-i telefonul pe care trebuie să-l dau”, gândi 
Erin. „Să termin odată.” 

Se răzgândi și-și puse paharul gol de Martini pe podea. Jimi 
Hendrix se înălța deasupra căpătâiului patului, cântând cu limba 
la chitara Stratocaster pentru stângaci. Mort la douăzeci și șapte 
de ani. „Nu și eu, băiete”, gândi Erin. 

Luă telefonul de pe noptieră și-l ţinu în echilibru pe abdomen. 
Tastă un număr din Deerfield Beach și închise ochii, gândindu-se 
te rog, te rog, te rog. 

Angela răspunse la al treilea apel. 

— lubito? 

— Mami? 

— Eu sunt. Te-am trezit? 

— Unde ești, mami? 

— Tati este acolo? Dacă da, vorbește mai încet. 

— Poţi să vii să ne vezi? În fiecare zi facem vizite la spital. 

— Care spital, iubito? 

— Mai multe. Tati se-mbracă în doctor. 

— Dumnezeule, oftă Erin. 

— Dup-aia mă pune-ntr-un scaun cu rotile și mă-mpinge 
repede de tot. Poţi să vii să ne vezi? Mergem repede-repede... 
poţi să-mpingi și tu. 

— Angela, ascultă-mă. 

— Trebuie să plec. Te iubesc, mâini. 

— Angela... 

Tăcere prelungă. Răsuflarea cuiva. Apoi o tuse hârâită. 

— Angie? 

Darrell Grant râse, ascuțit și impulsionat de droguri. 

— O să schimb numărul ăsta. 

— Eşti un căcat fără minte, spuse Erin. Dac-o să fii prins 
folosind-o pe fetiță... 

— Ce dracu’, n-o să fiu prins! E o combinaţie de comă, nu ţi-a 
zis? Am șutit halatul unui doctor, un stetoscop adevărat și 
chestii de-astea. Nenică, să vezi ce-autentic arăt! Mă gândesc 
chiar serios să-ncerc și ceva ginecologie pe de lături... 

— Darrell, o să ia fata! Statul o să ne-o ia de la amândoi. 
Pentru totdeauna! 

— Doamne, câte griji îţi faci. Ti-am zis deja, n-o să mă prindă. 
Șmecheria e c-o-mbrac pe Angie în pijama, așa c-arată ca un 
pacient adevărat. Pijamaua ei cu Cookie Monsters, o mai ţii 
minte? Aia cu tălpi micuţe pe fund... 

— Dobitocule. 

— Haide, haide, nu emite judecăți. Cine vorbește - tu, care-ţi 
arăţi ţăâţele ca să-ţi câştigi pâinea? Bombonico, nu mă judeca tu- 
n pula mea... 

Erin trânti telefonul de podea. Era prea nervoasă ca să 
plângă, prea agitată ca să doarmă. Işi trase un pulover și blugii 
și înhăţă cheile mașinii de pe comodă. 

e 

Agentul special Tom Cleary purta un halat de baie burgund și 
papuci moi maro. Lui Erin i se părea practic adorabil. Nu-l 
văzuse niciodată ciufulit și nearanjat. Din cauza somnului, părul 
nisipiu îi stătea într-un smoc ascuţit, ca o creastă de cocoș. 

— Cafea? croncăni el. 

Stăteau în bucătărie și vorbeau cu glasuri scăzute, în timp ce 
soția lui Cleary încălzea un biberon pentru copilul care ţipa la 
etaj. Era al patrulea al cuplului în șase ani și stresul fecundității 
se făcea simţit. Când Erin își ceru scuze pentru ora înaintată, 

doamna Cleary spuse că nu era nicio problemă. Absolut nicio 
problemă! Era pe punctul să explodeze de politeţe artificială. In 
clipa în care sui la etaj, soţul ei se relaxă ușurat. 

— Am nevoie de ajutor, rosti Erin aplecându-se înainte. 

— lar este vorba despre Darrell? 

— Bineînţeles. 

Îi povesti despre fostul ei soț care devenise informator al 
poliţiei, despre cazul din tribunal care-i toca toţi banii, despre 
șmecheria lui Darrell Grant cu scaunele cu rotile în care o 
folosea pe Angela... 

— Stai așa, interveni agentul. El a obţinut custodia? Mi se 
pare imposibil. 

Erin simţi un nod în gât. 

— Judecătorul spune că nu-s potrivită ca mamă. Ce părere ai? 

Cleary se holba incredul. 

— Nu ești potrivită? Cuvintele se auziră ca o șoaptă oripilată, 
de parcă ar fi vorbit despre o boală temută de toţi. Ce naiba... 
Erin, s-a întâmplat ceva? 

„Nu-i pot spune despre slujbă”, gândi Erin. „N-ar putea să 
înţeleagă Pupăza creată.” 

— Este o poveste lungă, zise ea. 

— Darrell a ajuns la judecător? 

— Cineva a făcut-o. 

Cafeaua era gata. Cleary turnă în cești. La etaj, copilul încetă 
în sfârșit să mai plângă. 

— Tom, spuse Erin, el îmi transformă fiica într-o ţigancă. 

Agentul FBI încuviinţă sobru. 

— Problema este că nu putem extinde jurisdicţia. Ea începu să 
spună ceva, însă Cleary o întrerupse: Lasă-mă să termin. 
Divorțul tău este un caz civil, complet în afara domeniului nostru 
de activitate. Dar dacă tu aduci dovezi că judecătorul este 
corupt, atunci am putea intra în acţiune... 

— Nu am dovezi, rosti Erin apăsat. Crezusem că acesta este 
domeniul vostru. 

Ochii lui Cleary scânteiară și totuși continuă: 

— Afacerea cu scaune cu rotile - cu asta sunt de acord, este 
condamnabilă. În esenţă tu te referi însă la furturi pe scară 
mare, ceva în care Biroul nu se bagă. 

— Totuși poliția locală îl are pe Darrell pe statul ei de plată, 
fir-ar să fie! 

— Ascultă-mă, zise Cleary, dacă încerc să strecor asta pe 
lângă șeful meu... n-am absolut nici cea mai mică șansă. O să 
mi-o trântească înapoi, drept în faţă. 

Agentul era mâhnit, dar inflexibil. Erin se simţi ca biciuită. 

— Un telefon de la tine și poliţaii l-ar arunca din palme ca pe o 
castană fierbinte, spuse ea. Un amărât de telefon, Tom. 

— Eu nu lucrez așa. Regulile sunt reguli. 

— Însă înainte m-ai ajutat. 

— Am cerut informaţii despre un nume. Asta-i ușor, Erin. 
Cleary își scoase ochelarii și-și frecă tâmplele. Ceea ce nu pot 
face, rosti el obosit, este să deschid un dosar federal pentru 
fostul tău soţ. Îmi pare foarte rău. 

— Și mie, murmură Erin înspre ceașca ei de cafea. 

Agentul se interesă dacă informaţiile despre Jerry Killian 
fuseseră utile. Ah, da, zise Erin, foarte utile. Îi mulţumi pentru 
cafea și se ridică repede să plece, dar nu înainte ca agentul să 
întrebe: 

— Ce rol are el în toată afacerea asta? La Killian mă refer. 

— Este altă poveste lungă, spuse Erin. 

_ Cleary s-ar fi panicat dacă ar fi știut că Jerry Killian era mort. 
In mod automat, ar fi făcut conexiunea între crimă și faptul că el 
lăsase să-i scape informaţii din calculator. După aceea s-ar fi 
simţit îmboldit să mărturisească încălcarea regulamentului. 
Câţiva metri cubi de hârțoage s-ar fi acumulat înainte ca să 
înceapă ancheta reală despre înecarea lui Killian. Între timp Tom 
Cleary ar fi fost cu certitudine transferat într-un echivalent FBI al 
Siberiei, unde pe soţia lui ar fi așteptat-o un viitor de ierni 
geroase și posibilităţi limitate de creșă. În cele din urmă FBI ar fi 
putut să lămurească detaliile morții lui Killian și să-l exonereze 
pe surghiunitul Cleary. Dar până atunci Darrell Grant se putea 
afla în siguranţă în Tasmania, sau oriunde, cu Angela. 

Erin nu avea timp să aștepte FBl-ul. De asemenea, îl dorea pe 
agentul Tom Cleary în Miami, în cazul în care urma să aibă 
nevoie de el. 

Când porni spre ușă, Cleary o întrebă unde lucra. 

— Într-un local, răspunse Erin, la bar. 

Nu era o minciună dificilă. Același lucru le spusese și bunicilor 
ei. 

— Care local? întrebă Cleary. 

— Nu-l cunoști, Tom. În tot cazul nu-i în jurisdicţia ta. 

Agentul acceptă impasibil sarcasmul. Spuse că detesta să se 
gândească la ea ca vânzând băuturi. Erin spuse că câștiga 
frumușel. 

— In afacerea asta cu Darrell, rosti Cleary cu glasul încărcat 
de vinovăţie, aș dori să fiu în stare să ocolesc regulamentul, însă 
nu pot. Pur și simplu nu pot. 

— Ințeleg, Tom. Erin privi discret în direcția soţiei, apoi îl 
sărută pe obraz. Mulţumesc oricum, zise ea. 

Când ajunse acasă, pe postul ESPN se transmitea campionatul 
mexican de box. Faţa unui boxer era tumefiată și învineţită, cu 
sângele șiroindu-i parcă din trei nări. Celălalt luptător expedia 
meticulos lovituri spre nasul fracturat, până ce sângerarea se 
înrăutăţi în asemenea hal, încât arbitrul căzu pe podeaua 
alunecoasă a ringului. 

Într-un moment al vieţii ei, Erin n-ar fi putut înţelege felul în 
care o fiinţă umana putea să abată atâta mizerie asupra unui 
oponent pe care abia îl cunoștea. Acum, gândindu-se la fostul ei 
soţ, începu să înţeleagă impulsul boxerului: un simplu transfer 
de agresiune, din viaţa reală în ring. 

Până dimineaţă se răcorise. Execută o sută de abdomene, 
remontă telefonul și încercă alt apel. Și acesta era o posibilitate 
îndepărtată. 

e 

Erb Crandall observă ceva nou în holul de la intrare al 
apartamentului lui Malcolm Moldowsky. Era un portret color al 
lui John Mitchell, fost procuror general și ulterior condamnat 
pentru activităţi ilegale. 

— Un drag prieten și mentor, explică Moldy. Calomniat cu 
sălbăticie, cu mult înaintea timpului tău. O tragedie americană. 

— Știu totul despre el, Malcolm. 

— Un geniu politic, zise Moldowsky. Greșeala lui fatală a fost 
că și-acordat loialitatea cui n-o merita. A încasat-o în locul lui 
Nixon. 

— Cine n-a încasat-o? 

Erb Crandall fusese în liceu în decursul audierilor în cazul 
Watergate. Și-l amintea pe John Mitchell ca pe un câine bătrân și 
ursuz, bleg și nătăfleț. 

— Iniţiatul absolut, spuse Moldy aprins. 

Mângâie rama portretului cu un gest tandru care-l neliniști pe 
Crandall. 

— Tu n-ai un erou? întrebă Moldowsky. 

— Nu. 

— Ești foarte cinic, Erb. 

— Oamenii care au eroi cred de obicei în ceva. Tu în ce crezi? 

Moldy căzu pe gânduri în timp ce turna coniac în două pahare. 
Îi întinse unul lui Crandall și răspunse: 

— Eu cred în influențarea de dragul influenţării. 

— Să apeși butoanele. 

— Este incitant - nu ești de acord? 

— Ca să fiu sincer, zise Crandall, în unele zile e de tot rahatul. 

— Te afli încă jos, Erb. Ai răbdare. 

— Vrei să spui că într-o bună zi aș putea ajunge ca... e? Arătă 
spre chipul servil al lui John Mitchell. Vai de mine, Malcolm, de- 
abia aștept! 

— Eşti un cinic împutit. 

Stăteau în livingul plușat al lui Moldowsky, din care se vedea 
panorama Oceanului Atlantic. Luminile îndepărtate ale 
cargoboturilor și remorcherelor clipeau spre ei din Gulfstream. 
Pe Crandall priveliștea îl liniștea, iar coniacul îl încălzise. 

Moldowsky îi ceru o actualizare a campaniei de realegere. Fu 
încântat să audă că oponentul republican al lui David Dilbeck, 
un dealer de aparate electrocasnice care simpatiza cu extrema 
dreaptă, adunase până în prezent doar șaizeci de mii de dolari. 
Pulifriciul amărât își pierdea aproape toată ziua ocolind presa și 
încercând să explice două condamnări foarte vechi pentru 
fraudă poștală din Little Rock, statul Arkansas. Moldy, personal, 
dezgropase lista obscură de condamnări și i-o dăduse unui amic 
ziarist din Miami. 

În privinţa propriei lor campanii, Erb Crandall raportă că toţi 
membrii în viață ai familiei Rojo, incluzând zeci de veri 
îndepărtați, trimiseseră conștiincioși cecuri la purtător cu 
contribuţia maximă permisă de lege pentru realegerea lui David 
Dilbeck. Alte mii de dolari se revărsau dinspre cetățeni aparent 
banali, care doreau să susţină activitatea exemplară a 
congresmenului. Confruntarea numelor acelor contributori cu 
listele de votanți sau chiar cu cartea de telefon ar fi fost inutilă. 
Numele aparțineau muncitorilor agricoli caraibi, aduși de 
industria zahărului pentru a lucra pe plantațiile de trestie-de- 
zahăr. Moldowsky avusese ideea inspirată de a-i utiliza pe 

imigranții care nu puteau fi urmăriţi ca paravan pentru donațiile 
ilegale din partea familiei Rojo. 

— Davey tot nu știe, spuse Crandall. 

— Să nu-i spui, zise Moldy. 

— El crede că este adorat de mase. 

— Încurajează-i ideea asta, Erb. Ne place un candidat cu 
încredere. 

— Oho, are multă încredere, făcu Crandall. Are atât de-al 
dracu' de multă încredere, încât nu-l pot controla. 

Îi întinse lui Moldy cea mai recentă notă de plată din Parada 
pieilor. Domnul Ling adăugase plin de îndrăzneală patruzeci de 
dolari pentru „înlocuirea acoperitorilor de sfârcuri deteriorate”. 

— Și tu unde erai? se interesă Moldowsky. 

— A ieșit pe ușa din spate, Malcolm. Chris Rojo a trimis 
mașina. 

— Am întrebat unde erai tu. 

— Dormeam în living. 

— Sictir, zise Malcolm. În seara asta, tu să-l culci pe el. Pentru 
asta plătesc eu. 

Moldowsky era neliniștit să audă că Dilbeck revenise la 
vechile lui șiretlicuri libertine. În mod evident, idiotul nu învățase 
nimic din episodul Pupăza creată. 

— Nu-i putem pune ceva în mâncare? întrebă Erb Crandall. Mă 
gândisem la salpetru. 

— Da? Eu mă gândisem la un sedativ. 

Moldowsky era uluit de imbecilitatea congresmenului. Nu-și 
dădea seama cât de mult se apropiase de dezastru? Jerry Killian 
nu mai exista, dar aveau să apară alţii ca el, alţi șantajiști 
periculoși, dacă Dilbeck nu ocolea cât se putea de departe 
localurile cu femei goale. 

— Mai este ceva, spuse Crandall. 

Moldowsky își slăbi nodul cravatei cu un gest viguros, de 
parcă ar fi fost un laţ de spânzurătoare. 

— Lasă-mă să ghicesc: a ciocănit o majoretă. O majoretă care 
era minoră. De la școala catolică de fete? 

— Mi-ai zis să te informez despre orice chestii bizare. 

— Atunci informează-mă, Erb. Înainte de muri dracului din 
cauza suspansului. 

Crandall își vâri în gură o bomboană pentru tuse. 

— Azi-dimineaţă congresmenul a primit un telefon neobișnuit. 

— Aici sau în biroul din Washington? 

— In Washington. Mesajul a fost preluat de o secretară. Pe 
când vorbea, Erb Crandall își muta bomboana dintr-o parte în 
cealaltă a gurii. Apelantul a fost o femeie, spuse el. 

— Ce bombă! 

— A spus că era o prietenă a lui Jerry Killian. 

— Faci mişto de mine, rămase Moldy cu gura căscată. Erb, 
vreau să cred că faci mișto de mine. 

— Mă vezi râzând? 

— Și ce altceva? lătră Moldowsky. Ce-a mai spus? 

— Atât, Malcolm. Nu și-a lăsat nici numele, nici vreun număr 
de telefon. Secretara a zis că a fost foarte politicoasă. A mai zis 
că va reveni altădată, când va fi disponibil congresmenul. 

Moldowsky își trecu violent degetele prin păr - Crandall știa că 
acela era un semn de agitaţie. Aspectul exterior impecabil 
constituia una dintre trăsăturile definitorii ale lui Moldy. 

— l-ai spus lui Davey? întrebă el. 

— Bineînţeles că nu. 

— Care secretară a preluat apelul? 

— Cea vârstnică, Beth Ann. Nu-ţi face griji, ea nu știe absolut 
nimic. Numele Killian nu înseamnă nimic pentru ea. Crandall 
mestecă zgomotos bomboana de tuse și o înghiţi cu coniac. 
Malcolm, ar cam fi momentul să mă pui la curent cu situaţia. 

— Zi mersi că n-am făcut-o. 

— Ziceai însă că s-a aranjat totul. 

Moldowsky rămase cu ochii spre ocean. 

— Așa crezusem. 

e 

Când îi piui pagerul, sergentul Al Garcia stătea pe un 
congelator de carne, mesteca gumă și completa rapoarte. În 
congelator se aflau lra și Stephanie Fishman, în vârstă de 
optzeci și unu, respectiv șaptezeci și șapte de ani, îndoiţi ca 
niște scaune pliante de grădină. Decedaseră la două zile unul 
după celălalt în luna iulie, cu douăzeci de ani în urmă. Fiica lor 
Audrey, unicul copil, îi introdusese pe cei doi într-un congelator 
industrial model Sears, pe care-l cumpărase special în acest 
scop. Laolaltă, Ira și Stephanie Fishman încasau aproximativ o 
mie șapte sute de dolari pe lună de la asigurări sociale, 
handicapati și veterani. Fiind șomeră și fără șanse de angajare, 
Audrey nu simţise niciun imbold de a informa guvernul sau pe 

altcineva că părinţii ei muriseră. Prietenii bânuiseră că perechea 
se săturase de climatul fierbinte și revenise în Long Island. 
Nimeni cu excepţia lui Audrey nu știa că Ira și Stephanie zăceau 
perfect conservaţi sub trei duzini de preparate congelate 
Swanson, în majoritate biftecuri Salisbury. Cecurile de la 
asigurările sociale continuaseră să vină și Audrey le încasase în 
toţi anii aceia. 

Secretul ei fusese în siguranţă până azi. Se sculase de 
dimineață și luase ca de obicei autobuzul bisericii pentru partida 
de bingo. Pe la amiază, un tânăr infractor pe nume Johnnie 
Wilkinson spărsese geamul de la un dormitor și intrase în 
reședința Fishman în căutare de bani, arme, carduri de credit și 
echipamente stereo. Curiozitatea (sau poate foamea) îl atrăsese 
la congelatorul cel mare, iar urletele sale ulterioare fuseseră 
auzite de un poștaș care trecea pe acolo. Când Audrey se 
întorsese își găsise căsuţa roind de polițiști. Fusese imediat 
arestată, dar detectivii nu fuseseră siguri asupra acuzaţiei pe 
care să i-o aducă. 

Aveau să treacă destule zile până când cei doi Fishman aveau 
să se dezgheţe suficient pentru o autopsie așa cum se cuvenea, 
deși lui Garcia i se părea că decedaseră din cauze naturale. 
Florida nu avea o lege specifică împotriva congelării rudelor 
moarte, însă Audrey comisese o suită de infracţiuni, neanunţând 
moartea părinţilor ei și depozitându-i pe răposați într-un cartier 
rezidenţial. Cât despre escrocheria cu asigurările sociale, 
aceasta constituia un delict federal. Al Garcia nu avea nici 
jurisdicție, nici interes faţă de caz. Fu destul de încântat când 
pagerul i se opri. 

Erin se întâlni cu el la Dennys, pe Biscayne Boulevard. 
Ocupară separeul cel mai îndepărtat de vitrina cu plăcinte 
congelate. Când Garcia încercă să-și aprindă o ţigară de foi, Erin 
i-o luă din gură și o stinse într-o ceașcă de cafea. 

— Nu era nevoie, mormăi detectivul. 

— Scoate-ți carneţelul, zise ea. 

Al Garcia surâse. 

— Ce-nseamnă instruirea FBI! 

— Ştii despre asta? 

— Nu-s chiar așa prost pe cât par. 

Apăru o chelneriță și Garcia comandă un hamburger și cartofi 
prăjiţi. Erin ceru o salată. 

— Ce altceva mai știi? întrebă ea. 

— Ai trecut printr-o perioadă când ai fost blondă. 

Erin izbucni în râs. 

— Dumnezeule! Mi-ai văzut permisul de conducere! 

— Îţi stă mai bine brunetă. Al Garcia își scoase carnetelul. Vâri 
capacul pixului în gură, ca să compenseze absenţa ţigării de foi. 
De fapt, spuse el, n-am căpătat decât lucrurile de bază. 
Înălţime, greutate, stare civilă. Zero de la Centrul de informaţii 
criminalistice Florida, ceea ce este bine. Ah, da, ai depășit cu 
vreo o sută de dolari creditul de pe cardul Visa. Frate, ce bine 
știu să recit asta. 

— Sunt impresionată, zise Erin. 

— N-ai de ce. 

— Ştii și despre Darrell? 

— Este un tip pe care ar fi greu să nu-l bagi în seamă. Să 
auzim însă despre răposatul domn Killian. 

Cu cât Erin vorbi mai mult, cu atât se simți mai bine. García 
se comporta de parcă i-ar fi crezut fiecare cuvințel, deși ea se 
întreba dacă nu cumva totul făcea parte din rutină. Detectivul se 
comporta perfect neamenințător. Își lua notițe într-o stenografie 
stângace de polițist, atent ca nu cumva scrisul să impieteze 
asupra înfulecării hamburgerului. În mod previzibil, tresări când 
auzi că Killian se lăudase despre accesul la un congresmen. 

— Am aflat numele de la judecător, zise Erin. 

Privi cum detectivul scrise DILBECK cu majuscule ordonate în 
carnetelul său. 

— Indiferent ce ar fi încercat Jerry, adăugă ea, mă rog la 
Dumnezeu să nu fi fost ucis din cauza asta. 

— Dragostea poate fi un element periculos, observă Garcia. 

— Nu l-am oprit, fiindcă... recunosc, m-am gândit că exista o 
șansă suplimentară de a-mi recăpăta fiica. Știu că pare o 
nebunie. 

— Nu și pentru mine, spuse Garcia. Am citit dosarul de divorț. 

— Grozav, zise Erin. 

Dosarul era o troacă de calomnii. Darrell Grant inventase 
minciuni îngrozitoare despre apetitul ei sexual și-și mituise doi 
amici să-i susțină născocirile. Existau apoi cuvintele tăioase ale 
judecătorului însuși, care acuzase afectat caracterul nepotrivit al 
lui Erin de a fi mamă. ÎI privi străpungător pe Garcia. 

— Pentru nimic în lume nu i-aș face vreun rău fiicei mele. 

— Știu asta. 

Erin se repezi parcă răzbunător asupra salatei. Avea gust de 
șerveţele umede. 

— Ce vreau să spun, rosti Garcia, este că faptul că ai fost de 
acord cu ideea domnului Killian nu mi se pare o nebunie. Fostul 
tău soţ este un găinaț, dacă-mi permiţi să mă exprim mai dintr-o 
bucată. Nu are nicio treabă cu creșterea fetiţei. Angela o 
cheamă, nu? 

— Ceea ce a spus judecătorul, chestiile din dosar... 

— Poţi să le uiţi, zise Garcia. 

— Sunt minciuni. 

— Ți-am spus să nu-ţi faci griji din pricina lor. Vrei plăcintă cu 
lămâie? 

Erin luă o porție. Al Garcia mâncă două. După aceea desfăcu 
ambalajul de pe altă ţigară de foi, ţinând-o în afara razei de 
acțiune a lui Erin. 

— Te rog, îi spuse. Te rog frumos. 

Ea se pomeni zâmbind. Când Garcia tăie vârful ţigării, Erin luă 
bricheta și o aprinse. Se întinse peste masă și-i oferi foc. 

— Au adus cadavrul din Montana, vorbi Garcia printre 
pufăituri. Cred că-i în Atlanta. Fosta soţie a lui Killian vrea să-l 
înmormânteze acolo. 

— Și ancheta crimei? 

— În Districtul Mineral nu le place cuvântul ăsta. La crimă mă 
refer. Neclasificat a fost lucrul cel mai bun pe care l-au putut 
face. Legistul zice că va redeschide dosarul, dacă eu descopăr 
ceva nou. Adică altceva decât niște simple picături de apă de la 
robinet în plămâni. 

— Și o să mai cauţi? 

— În timpul liber, sigur că da. Garcia se lăsă pe spate într-o 
atitudine de totală relaxare. O întrebă pe Erin dacă în ultima 
vreme în Pupăza creată se întâmplase ceva neobișnuit. 
Gândește-te bine, o îndemnă. 

— Lucrurile sunt liniștite. Avem un manager de sală destul de 
solid. 

— Niciun incident? Nicio încăierare urâtă? 

Erin aminti de beţivul nebun cu sticla de șampanie. 

— L-a băgat în spital pe un tânăr, zise ea. Sunt convinsă că 
trebuie să existe fișa medicală. 

— Și unde era marele vostru „manager de sală”? 

— N-a putut face cine știe ce. L-au ameninţat cu arma. 

— la zi mai departe, spuse Garcia. 

— Arma n-o avea cel cu sticla, ci bodyguardul lui. 

— Așa mulţi bodyguarzi vizitează Pupăza creată? 

— Nu s-a tras niciun foc, zise Erin. Totul s-a terminat în cinci 
minute. 

— Și nu l-ai recunoscut pe beţivul acela? 

— Aveam altul care mi se lipise de coapsă. Cel cu sticla de 
șampanie a apărut ca din senin. 

Garcia se aplecă înainte. 

— l-ai văzut faţa? L-ai recunoaște, dacă l-ai revedea? 

— Poate că da. Erin tăcu câteva clipe. Shad l-a putut vedea 
mai bine decât mine. 

— Gorila? 

— Să nu-i spui vreodată așa. Titulatura este „Manager de 
sală”. 

— Trebuie să vorbesc cu el, zise Garcia. 

Erin era sceptică. 

— Este genul de individ puternic și tăcut. 

Optă să nu-l împovăreze pe Garcia cu opinia lui Shad despre 
polițiști. 

— O să vin în club într-o seară, spuse detectivul. Tu faci 
prezentările și o să ne orientăm după cum bate vântul, în cazul 
cel mai rău, mă refuză. 

„Greşit”, gândi Erin. „Asta nu-i tot ce poate face.” 

Garcia se interesă dacă Jerry Killian fusese în club în noaptea 
atacului cu sticla de șampanie. Erin nu mai ţinea minte; spuse 
că avea să le întrebe pe celelalte dansatoare. 

— Probabil că-i o întrebare prostească, zise Al Garcia, dar o 
să-mi mai cruțe din timp. A fost arestat cineva? 

Erin chicoti. Nu se putuse abtine. 

— Înţeleg că răspunsul este „nu”, rosti detectivul. 

Făcu semn să li se aducă nota de plată. 

Erin îi spuse că ar mai fi trebuit să știe ceva. 

— Azi am sunat la biroul congresmenului. Le-am zis că am 
fost o prietenă apropiată a lui Jerry Killian. 

— Elegant, încuviință Garcia. Bănuiesc că nu a acceptat 
convorbirea. 

— Exact. 

— Și sper că nu ți-ai lăsat numele. 

— Exact, repetă Erin. Vrei să mai încerc din nou? 

— Te rog să n-o faci. 

Garcia ieși din separeu și se duse să achite consumaţia. Erin îl 
aşteptă la ușa din față, apoi îl urmă afară. Incepuse o ploaie 
ușoară de vară. Palmierii de pe bulevard arătau pleoștiți și 
anemici. 

Garcia rămase sub tenda de la Denny's și scrise ceva pe o 
foaie de hârtie. l-o întinse lui Erin și spuse: 

— Este numărul meu de acasă. Păzește-l ca pe ochii din cap. 

Erin băgă numărul în poșetă. 

— Soţia ta știe la ce caz lucrezi? _ 

— Nu-ţi face griji în privinţa asta. Sună la orice oră. Işi feri 
ţigara de ploaie și o conduse pe Erin la mașina ei. Donna va 
înţelege. Crede-mă. 

— Fac prinsoare că și ea a avut un Darrell, zise Erin. 

— Unul de clasă mondială. Prin comparaţie, al tău cântă în 
corul bisericii. 

— Ce s-a-ntâmplat? 

— În primul rând l-am băgat la pârnaie, spuse Garcia, și după 
aceea m-am însurat cu nevastă-sa. 

— Asta chiar că-nseamnă să lucrezi cu stil, zise Erin. 

— înî. Așa spune și Donna. 

Capitolul 13 


În dimineaţa de 25 septembrie, o zi de toamnă ușor vântoasă, 
Jerry Killian a fost înmormântat în Decatur Memorial Gardens, la 
câţiva kilometri de Atlanta. Înmormântarea urmase unei 
ceremonii discrete la care participaseră fosta soție a lui Killian, 
fiicele lui și nouă prieteni de la postul de televiziune din Florida. 
Toţi participanţii la funeralii au fost fotografiaţi în secret de un 
bărbat ascuns la patruzeci și cinci de metri depărtare într-un 
pâlc de pini tineri. Bărbatul purta o salopetă murdară de gropar, 
dar lucra pentru Malcolm J. Moldowsky. A utilizat un aparat Leica 
de 35 mm cu teleobiectiv și antrenare mecanică și a fotografiat 
pe două filme separate, pentru siguranță. Până la mijlocul după- 
amiezii, pe biroul lui Moldowsky din Miami se aflau șase filme cu 
negative alb-negru. Fiecare persoană din fiecare cadru fusese 
identificată: niciuna nu părea să-l poată asocia pe răposatul 
domn Killian cu congresmenul David Lane Dilbeck. 

Moldy era convins că femeia care telefonase la biroul lui 
Dilbeck din Washington nu participase la înmormântare. Cine 
era ea - o amantă? O parteneră secretă în planul de șantaj? N- 
avea să fie ușor s-o găsească. Dacă Killian ar fi lucrat oriunde 
altundeva decât într-un post de televiziune, Moldowsky ar fi 
putut trimite un detectiv privat discret care să-i tragă de limbă 
pe amici și pe colegi, în cazul acesta însă era prea riscant. Cei 
din mass-media erau în general excentrici și suspicioși, iar vizita 
unui detectiv privat ar fi stârnit lucrurile și mai mult. Strategia 
cea mai sigură era să aștepte. Poate că femeia misterioasă avea 
să telefoneze din nou sau poate că nu. 

In tot cazul, Malcolm J. Moldowsky nu se putea relaxa. Era ca 
și cum o cobră ar fi umblat în libertate prin casă. In cele din 
urmă calci pe ea vrând-nevrând. Singura întrebare era: Când? 

e 

Darrell Grant încărca scaune cu rotile când Merkin și Picatta 
au sosit neanunţaţi. Detectivii de la divizia de furturi din 
Broward coborâră din mașina lipsită de însemne distinctive și 
ocoliră fără grabă camionul de trei ori. În cele din urmă unul 
dintre ei îl întrebă pe Darrell Grant ce pizda mă-sii făcea. 

— Meseria, răspunse el. 

— Le furi? întrebă Merkin. 

— Bineînţeles că nu. 

Darrell Grant tresărea și asuda copios. 

— la zi ce ţi-ai băgat azi în vene, voinicule? se interesă 
Picatta. 

— Nes, replică Darrell Grant împingând un Everest-and- 
Jennings în sus pe rampă. Vreţi, vă rog, să vă daţi la o parte, ca 
să pot termina aici? Vă rog? 

Era îngrijorat de ceva ce spusese Erin - despre ce s-ar fi putut 
întâmpla cu Angie, dacă el era închis iarăși. 

Picatta și Merkin schimbau priviri în stilul polițiștilor, ceea ce 
sporea nervozitatea lui Darrell Grant. Trecu prin spiţele 
scaunelor furate o coardă lungă de bungee jumping și o fixă de 
un inel de pe latura camionului; în felul acela, n-aveau să se 
miște dintr-o parte în alta la fiecare curbă. 

— Unde-i camioneta ta? întrebă Picatta. 

— Ce-i cu ea? 

— De ce a trebuit să-nchiriezi camionul, asta vreau să știu? 

— Camioneta-i prea mică, zise Darrell Grant. Ar trebui să fie 
evident. 

— Da, făcu Merkin. Afacerea asta cu scaune cu rotile stricate 
merge a-ntâia. În curând o să ai francize. 

Picatta râse. Darrell Grant închise camionul și se așeză pe 
bara de protecţie. 

— Nu-i ca furturile de mașini, observă Picatta. Mașinile au o 
serie de identificare pe care o poți verifica. 

— Și talonul de înregistrare, spuse partenerul lui. 

— Plus cartea mașinii, completă Picatta. Asta-i mişto la 
scaunele cu rotile. Aproape că n-ai cum să le urmărești. 

Darrell Grant scoase cuțitul și începu să-și curețe unghiile, 
ștergând lama pe blugi. Poliţiștilor nu le venea să creadă cât 
tupeu avea individul. 

— Credeţi că le-am furat? întrebă el. Haideţi s-o formulăm 
altfel: Vreţi adevărul adevărat? Dacă eu aș fi furat căcaturile 
astea de scaune, voi aţi vrea cu adevărat s-o știți? 

— Nu, răspunse Merkin. N-am vrea. 

— Atunci nu mă mai futeţi la cap cu vrăjeli, da? 

— Interesant, zise Picatta, și noi am fi vrut să-ţi cerem același 
lucru. 

Darrell Grant ridică ochii, simulând inocenţa. 

— Luna asta ne-ai oferit nici mai mult, nici mai puţin de trei 
ponturi. Picatta făcu o pauză. Trei ponturi absolut sigure. Vrei s- 
auzi scorul, voinicule? Trei șuturi, zero goluri. 

Darrell se lovi ușor cu lama cuţțitului pe genunchi. 

— Știţi și voi cum este, spuse el. Câștigi, da’ mai și pierzi. 

— Să-mi bag pula dacă nu ești un izvor de înţelepciune, 
comentă Merkin. 

Detectivii enumerară lista de ponturi fără succes ale lui 
Darrell. Presupusul dealer de cocaină plasa de fapt detergent 
Tide. Presupusul mare jefuitor de bănci se dovedise a fi un 
adolescent care strica (dar rareori reușea să spargă) 
bancomatele de la periferii. lar banda de presupuși hoți 
sofisticaţi de automobile străine fusese un trio de manglitori 
amărâţi de capace de roți. 

— O suită de ghinioane, rosti Darrell Grant examinându-și 
tenișii. 

Picatta se ghemui, pentru a ajunge la nivelul ochilor lui. 

— Uită-te la mine, frumosule, cu tine vorbesc. 

— Am primit informaţii naşpa, asta a fost. 

— Noi ne riscăm gâtul pentru tine, voinicule. 

— Și aș aprecia dacă... 

— Nu doar o dată, ci de două ori ne-am riscat gâturile pentru 
tine. Unde ţi-e fetița? 

Darrell Grant se încordă. Cuţitul îi căzu din mână. 

— Nu-i treaba voastră, spuse el. 

Merkin îl prinse brutal de șuvița de păr care-i cădea pe frunte. 

— Blondule, să-ţi spun eu cum merge viaţa. Tot ce faci e 
treaba noastră: Ce mașină ai, unde mănânci, unde dormi, ce furi 
sau ce nu furi. Dacă te ștergi la cur cu mâna dreaptă sau cu 
stânga. Toate-s treaba noastră. 

— E la grădiniţă, zise Darrell Grant. O duce bine. 

Împinse într-o parte mâna lui Merkin și-și netezi părul. Când 
se aplecă să-și ia cuțitul, Picatta dădu un șut armei. 

— li putem telefona oricând judecătorului ăla. 

— Duceţi-vă amândoi în pula mea, spuse Darrell Grant. 

— Atunci dă-ne niște cazuri, zise Merkin. Nişte cazuri bune. 

— Ceea ce-nseamnă, adăugă Picatta, că ar trebui să fii pe 
străzi, cu ochii tăi albaștri și frumoși larg deschiși. Lasă 
scaunele, voinicule. 

— Și drogurile, continuă Merkin. la gândește-te: Dacă 
judecătorul te pune pe neașteptate să-ţi faci analiza urinei? 
Dacă mai vrei să păstrezi custodia fetiţei, ar fi bine să fii curat. 

— Drogaţii sunt părinţi nasoi, spuse Picatta. Asta-i bine știut. 

Darrell Grant se ridică în picioare. 

— Mulţumesc, dom’ doctor. Ursuz, ridică șișul și sui în cabina 
camionului. Tinem legătura, zise el. 

Când camionul se îndepărtă, Merkin se încruntă. 

— Nu-mi place să văd atâta înverșunare într-un om așa tânăr. 

— La ce să te aștepți de la un ratat pe viață? 

— Mda, făcu Merkin, da’ e ratatul nostru. 

e 

Shad era irascibil și retras. Neîndoios, vinovată era slujba - 
beţivii, fetele imprevizibile, Orly și toată nenorocirea asta de 
local. Acum Kevin, DJ-ul, era obsedat de Hammer - douăzeci de 
minute non-stop cu cea mai iritantă muzică pe care Shad o 
auzise vreodată. În cele din urmă nu mai putu să reziste. Năvăli 
în cabină, îl îmbrânci pe Kevin și smulse CD-ul din player. Peste 
Pupăza creată se lăsă liniștea - dansatoarele se opriră din 
mișcări în mijlocul unduirilor. Clienţii murmurară îngrijorați. 
Anticipând o razie, un turist peruvian se năpusti spre ușă; de pe 
masa lui, abandonată, Monique Jr. înjură autocompătimitor. 
Peruvianul care o ștersese îi umplea jartierele cu bancnote de 
douăzeci de dolari. 

Shad mestecă CD-ul cu Hammer ca pe o napolitană mare și 
lucitoare, fără să simtă nicio clipă cioburile ascuţite care-i tăiau 
limba și gingiile. Scuipă toate resturile însângerate pe stativul 
microfonului lui Kevin și-i porunci să pună Eagles sau să-și ia 
adio de la viaţă. Privind din spatele clubului, Orly se retrase 
silențios în sanctuarul lui din imitație de velur roșu. 

Erin așteptă cam o oră pentru ca Shad să se potolească. Când 
se apropie de el, bărbatul stătea singur în separeul din colţ, 
citind o ediţie cu litere mari a Metamorfozei de Kafka. 

— Este o carte bună? întrebă ea. 

Shad ridică privirea. 

— Începe să-mi pară rău pentru gândaci. 

— Chiar dorisem să te întreb, zise Erin. Cum merge cu 
procesul? 

Shad clătină posac din cap. 

— Am trecut la alte proiecte, păpușă. 

— Ce anume? 

Shad se gândise foarte mult la momentul acesta: ar fi trebuit 
s-o includă pe Erin în planul lui Mordecai? Ea era prietenă cu 
Shad sau oricum persoana cea mai apropiată de un prieten. Ce 
surprinsă ar fi fost să afle că nebunul beat cu sticla de șampanie 
era un congresmen! Aproape că merita să i-o spună, doar 
pentru a-i vedea zâmbetul acela minunat. 

Pe de altă parte în joc era o sumă potenţial imensă. Cu cât 
existau mai mulți participanţi la acţiunea de mulgere iniţiată de 
Mordecai, cu atât se reducea partea fiecăruia. „Existau 
momente”, gândi Shad, „când exigenţele financiare erau mai 
presus de prietenie.” 

— Am jurat să ţin secret, răspunse el. Să nu crezi c-aș avea 
ceva personal cu tine. 

— Este legat de iaurturi? 

El râse, destinzându-se. 

— Nici iaurturi și nici insecte. 

Erin se interesă despre rana de la cap. Shad își plecă fruntea, 
pentru a-i arăta cum se vindeca semnul lăsat de cuțitul lui 
Darrell Grant. 

— Cicatricea dispare, spuse el. Sunt niţel dezamăgit. 

Pentru a cincizecea oară, Erin își ceru scuze pentru cele 
întâmplate. 

— Nu te mai gândi la asta, zise Shad. Bănuiesc că ne vom mai 
întâlni, eu și fostul tău soț. 

— Eu nu mi-aș dori-o, rosti Erin. Pentru o clipă înaintea ochilor 
îi apăruse imaginea lui Darrell Grant suit pe targă într-o 
ambulanţă. 

Pe scena principală ieși noua dansatoare, Marvela. Ea prinse 
cu ambele mâini una dintre barele verticale aurite, își întinse 
picioarele lungi și se lăsă pe spate într-o postură languroasă. 
Începu să scuture din cap, ca dintr-un mop, rotindu-l în ritmul 
muzicii. Bărbaţii din primul rând croncăniră entuziasmați. 

— Ce crezi că are mai mult succes? îl întrebă Erin pe Shad. 
Țâţele sau părul? 

— E clar că părul. 

— Am auzit c-ar fi încasat patru sute azi-noapte. 

— Da? Shad își propuse să stea de vorbă cu debutanta asta, 
Marvela; lui îi dăduse doar cinci dolari. Oricum tot tu ești cea 
mai bună, îi spuse lui Erin. 

— Nu știu... Ea se pricepe cu adevărat să danseze. 

— Nu ca tine. 

Shad reveni la Kafka. 

Erin știa că ar fi trebuit să suie pe scenă și să danseze, ca să 
mai câștige ceva bani, dar era minunat să facă o pauză. Se 
simţea confortabil să stea în separeul întunecos alături de Shad. 

— Am o mică problemă, zise ea. 

— Ce s-a întâmplat? ridică Shad ochii din carte. 

— Vreau să stai de vorbă cu cineva. 

— Cu cine? 

— Este un tip de treabă. Cred că mă poate ajuta. 

— Te-am întrebat cine este? 

Când Erin îi spuse că era vorba despre un poliţist, Shad pufni. 

— Problema ta nu-i chiar așa mică. 

— Este adevărat. Este detectiv criminalist. 

— lisuse Hristoase! 

— Nu-i chiar atât de urât pe cât pare. 

Când însă Erin povesti ce i se întâmplase domnului Ginitor, 
păru cu adevărat urât. Shad nu înţelegea de ce s-ar fi sinchisit 
cineva să-l ucidă pe omuleţ și, cu toată sinceritatea, nu-i păsa 
defel. Era mai îngrijorat în privinţa lui Erin. 

— Nu trebuia să-ţi iei vacanţă? o întrebă. Îţi recomand să te 
duci pe Marte. 

— Detectivul vrea să știe ce s-a întâmplat în noaptea aceea 
de acum câteva săptămâni, când ai fost ameninţat cu arma. 

— Nu-mi amintesc. Îmi pare rău. 

— Haide, îl ciupi Erin de braţ. Mă va ajuta cu Angela. Totul se 
leagă. 

— Cum? întrebă Shad. Fetița ta-i implicată - cum ai reușit 
asta? 

Nu putea să creadă că Erin se băgase într-o asemenea 
porcărie. 

— Ș-ș-ș, făcu ea. 

Monique Jr. se apropie de separeu și spuse că domnul Orly 
dorea să stea de vorbă cu Shad. Mai spuse că Kevin solicita să i 
se ceară scuze. Shad răspunse că avea să se scuze bucuros de 
îndată ce Kevin dovedea o urmă de bun-gust muzical. Monique 
Jr. acceptă voios să transmită mesajul acela domnului Orly. 

După ce ea plecă, Shad se întoarse către Erin și spuse că 
slujba de manager de sală îl obosea. 

— Am neapărată nevoie de o carieră nouă. 

— Și eu, încuviinţă Erin. O slujbă în care să pot purta din nou 
chiloți. 

Shad își ridică palmele la cap și se apăsă ușor, parcă testând 
un pepene să vadă dacă era copt. Strânse puternic din ochi, 
apoi clipi de mai multe ori. 

— Nu mai observ lucrurile obișnuite, asta mă-ngrijorează. De 
exemplu, abia acum mi-am dat seama că ai ţâţele goale. 

Erin se acoperi. 

— Aoleu, scuză-mă. Eram în mijlocul unui număr... 

— Ideea este c-ar fi trebuit să văd din prima clipă. Nu ești de- 
acord? 

— Dar când vezi atât de multe... 

— Exact! Prea multe. Trebuie să plec. Shad arătă spre cartea 
de pe masă. Tipul din povestea asta se transformă într-un 
miriapod, în pizda mă-sii. Se trezește într-o dimineaţă și - pac! - 
este un gândac. Sună ca o idioțenie, însă în tot cazul te face să 
te gândești. Oamenii se schimbă peste noapte, dacă nu-s atenţi. 

— Poate că tu ai nevoie de o vacanţă, zise Erin. 

— Da, s-ar putea. Shad răpăi ușor cu pumnii pe masă. Bine, o 
să vorbesc cu-afurisitul tău de detectiv. Totuși, așa cum ţi-am 
zis, memoria mea nu mai e ce-a fost. 

Erin se aplecă și-l sărută pe fruntea imensă. 

— Hei, făcu Shad, ăsta-i un tanga nou. 

— Așa-i. 

— Marfă rău. 

— la uite, demonstră Erin, are arici în loc de capse. 

— Să fiu al dracu'. Shad studie gânditor încheietoarea. Cine-a 
inventat asta probabil că s-a umplut de bani. 

— Cred c-a fost o femeie. 

Shad strânse din umeri. 

— Un lucru e sigur - noi nu suntem în partea cu bani grei a 
domeniului. 

— Amin, făcu Erin. 

e 

Când David Dilbeck auzi ultima valoare a fondurilor strânse, îi 
spuse lui Erb Crandall să cheme limuzina. Era momentul să 
sărbătorească! Crandall spuse că nici vorbă, în seara asta 
rămânem acasă. 

— Erb, zise congresmenul, uită-te și tu ce zi am avut. Trei 
nenorocite de demonstraţii anti-Castro. Fidel este un tiran. Fidel 
este un nenorocit. Fidel este un monstru... 

— Toţi politicienii trebuie să cânte refrenul ăsta. 

— Mă sleiește, Erb. Omul mai trebuie și să se destindă. 

— Nici nu poate fi vorba despre așa ceva, Davey. 

— Mi-am cumpărat o perucă nouă... 

— Las-o baltă. 

— O să stăm în spate, Erb. Fără dansuri intime, mă jur pe 
Dumnezeu. Sună-i pe Ling și rezervă-ne o masă. 

Crandall îi oferi alternativa. Congresmenul păru interesat. 

— Unde-i Pamela? întrebă Crandall. 

— În Virginia. Cineva din familia Kennedy organizează un 
spectacol de caritate pentru o boală. Nu știu care anume. 

— Nu știi care Kennedy? 

— Nu știu care boală, zise Dilbeck. Un fel de anemie. 

— Și Pamela n-o să fie sigur acasă în seara asta? 

— Vine abia sâmbătă. 

— Atunci putem avea musafiri. 

Congresmenul se lumină la faţă. 

— Cu cât mai mulţi, cu atât mai distractiv. 

e 

La 21:30, sosiră dansatoarele de la Parada picilor, care 
aduseră propria lor muzică. Erb Crandall le conduse pe cele 
două femei spre o măsuță de cafea din lemn de tec din 
cabinetul congresmenului. Dilbeck apăru într-un halat alb și larg 
și se așeză turcește pe podea. li ceru lui Crandall să aducă o 
sticlă de Korbel din frigider. Dansatoarele își exprimară grija de 
a nu strica lemnul de calitate, așa încât Dilbeck le încurajă să-și 
scoată pantofii cu tocuri și să danseze desculțe. Erb Crandall 
reveni cu șampania. Umplu trei pahare, puse sticla într-o 
frapieră cu gheaţă și părăsi încăperea. Işi trase un scaun pe hol 
și se instală lângă ușa odăii. Muzica pulsa prin pereţi, 
insuportabil de monotonă. După vreo oră Erb Crandall merse la 
dulăpiorul de medicamente al Pamelei Dilbeck, ca să caute ceva 
împotriva migrenelor. Deschise un flacon de Darvon și înghiţi 
două pastile cu un pahar de suc de portocale din bucătărie. 

Când reveni la postul lui, muzica de dans răsuna mai tare ca 
oricând. Crandall observă că ușa camerei era întredeschisă. 
Inainte de a putea trage cu ochiul înăuntru, una dintre 

dansatoare ieși din baia aflată vizavi pe hol. Într-o mână purta o 
perucă neagră, creață, iar în cealaltă un prosop ud. Părea 
grăbită. 

— Totu-i în regulă? întrebă Crandall. 

— Parfum, zise dansatoarea. Sper că te pricepi la resuscitarea 
cardiacă. 

In cabinet nu se zărea nici urmă de a doua dansatoare. 
Congresmenul zăcea fără cunoștință lângă măsuţa din lemn de 
tec. Halatul îi era deschis, dezvelind șuncile roz de pe burtă și 
izmenele de mătase cu imprimeuri. Erb Crandall se aplecă și 
puse o palmă pe pieptul lui David Dilbeck, care se cobora și se 
ridica repede. 

— Infarct, speculă el. 

— Nt, zise dansatoarea fără perucă și-i povesti ce se 
întâmplase. 

— lisuse! exclamă Crandall. Unde l-a lovit? 

— Între ochi. 

— Cu ce? 

— Cu dreapta. 

— Cu pumnul? 

Lui Erb Crandall i se părea uluitor. Examină cu atenţie chipul 
palid al congresmenului. Un cucui vânăt urât se ridica între 
sprâncenele acestuia. In centrul cucuiului era o adâncitură 
microscopică, perfect dreptunghiulară. 

— Purta inel, observă Crandall. 

— Cu acvamarin, zise dansatoarea fără perucă. Piatra ei 
norocoasă. 

Erb Crandall plasă o pernă sub capul lui Dilbeck și-i puse 
prosopul ud în jurul gâtului. Dansatoarea se oferi să telefoneze 
la urgenţă, dar Crandall o opri. 

— Unde-i partenera ta? o întrebă. 

— Afară, în mașină. S-a speriat îngrozitor. 

Dilbeck se mișcă puţin, emițând un chiţăit ca de șoarece. 
Crandall își apropie buzele de urechea lui și îi spuse: 

— Davey, trezește-te! 

Dilbeck amuți la loc. Crandall se apropie de birou și căută 
numărul de telefon al medicului personal al congresmenului. 
Formă numărul cu gesturi rigide și lăsă un mesaj de urgență pe 
robotul telefonic. 

— Mai bine să-l ducem la spital, zise dansatoarea fără perucă. 

— Imediat, replică Erb Crandall caustic. 
La orice spital l-ar fi dus, a doua zi ar fi apărut pe prima 
pagină a tuturor ziarelor. 


CONGRESMEN RĂNIT LA CAP DE O LOVITURĂ MISTERIOASĂ 
Asistenţii păstrează tăcere despre incidentul din timpul nopţii 
Campania de realegere a lui Dilbeck pusă sub semnul întrebării 


Crandall privi candidatul lipsit de cunoștință și alternă între 
mânie și panică. Indiferent dacă Dilbeck trăia sau murea, 
Malcolm Moldowsky ar fi fost extrem de furios și vina avea să se 
abată din nou asupra lui Crandall. Nu era corect. Cu excepția 
arestului la domiciliu, apetitele carnale ale lui Dilbeck păreau 
imposibil de controlat. 

— Arată nasol, comentă dansatoarea îmbrăcată acum în 
haine de stradă. Dacă crapă? 

— Tara va pierde atunci alt mare conducător. Cât vă 
datorăm? 

— Domnul Ling a zis cinci de fiecare. 

Erb Crandall scoase două mii de dolari dintr-un plic încuiat în 
locul obișnuit, în sertarul din dreapta jos al biroului lui Dilbeck. Îi 
dădu banii dansatoarei fără perucă și spuse: 

— N-ai fost aici în seara asta, nu m-ai văzut niciodată, nu l-ai 
văzut niciodată. Același lucru e valabil și pentru cealaltă fată, 
clar? Nu-l cunoașteţi pe bărbatul ăsta. 

— Dar eu nici nu-l cunosc. Chiar nu știu cine-i. 

— Să te binecuvânteze Dumnezeu, zise Erb Crandall. 

— N-ar fi trebuit să facă ce-a făcut. Indiferent cine-ar fi. 

— Ne pare rău pentru asta. Dacă o să numeri banii, o să vezi 
cât de rău ne pare. 

Ceva se mișcă pe podea; piciorul drept al congresmenului 
lovea câini satanici nevăzuți. 

Dansatoarea fără perucă vâri banii în poșetă și puse poșeta 
pe umăr. 

— N-a existat niciun motiv pentru ce-a făcut. Totul mergea 
bine, era o petrecere privată plăcută. Nu știu ce l-a apucat. 

— Habar n-am, zise Crandall. 

Unde era doctorul? 

— Poate că n-ar fi trebuit să bem șampania. 

— Da, asta-i. Șampania. 

Dansatoarea se apropie ca să se mai uite o dată la vânătaia 
dintre sprâncenele lui Dilbeck. 

— La dracu', spuse ea. Are o piatră mare la inel. 

— La revedere, rosti Erb Crandall. 

— Putem lua limuzina înapoi la Lauderdale? 

— Sigur că da, încuviinţă el. Luaţi-o. Distraţi-vă. 

Capitolul 14 


Paul Guber nu deborda de entuziasm în privinţa planului lui 
Mordecai. 

— Nu vreau să mă bag în asta, zise el. 

Avocatul plescăi dezaprobator. 

— Este o oportunitate rară. 

— Te-am mai auzit. Răspunsul este „nu”. 

Stând alături de logodnicul ei, Joyce îl îmboldi cu forţă: 

— Este vorba despre viitorul nostru, Paul. Ne-aranjăm pe 
viaţă. 

Din expresia rece a tânărului era clar că nu dorea să se 
aranjeze pe viață cu Joyce. Mordecai simţi cum se destramă 
plasa lui din fire de păianjen și acţionă iute pentru a o salva. 

— Haideţi să facem o plimbare, se adresă el cuplului cu 
probleme. 

Peste o oră se aflau într-un Lincoln care se îndrepta către nord 
pe o șosea cu două benzi pentru autocamioane cunoscută ca 
„Nenorocita” 27. Mordecai menținea un monolog constant 
pentru a-și masca nervozitatea pe autostradă. Joyce uitase ce 
șofer groaznic era vărul ei; vedere proastă, reflexe întârziate și 
domeniu limitat de mișcări înapoia volanului din cauza taliei 
exagerate. Până ajunseră la Clewiston, Paul era un pachet de 
nervi. Mordecai opri mașina cu o zdruncinătură și se extrase din 
scaun. 

— Unde suntem? întrebă Paul. 

— La fabrica de zahăr, răspunse avocatul. Aţi vizitat vreuna 
vreodată? 

Fabrica se compunea dintr-o mulțime de depozite, coșuri și 
clădiri neregulate, întinse pe o suprafață mare. Recoltarea se 
încheiase cu săptămâni în urmă, așa încât morile erau tăcute și 
se auzeau numai scârţăiturile cheilor pneumatice; grupuri de 
mecanici fără cămăși reparau tractoare, remorci și autobuze 
pentru imigranţi. Lângă drum, un indicator alb-albastru cu 
vopseaua scorojită anunţa FERMA ROJO. Cu litere mai mici scria: 
„Divizie a Corporaţiei Sweetheart Sugar”. 

— la ziceți, rosti Mordecai, solicităm un tur? 

— Nu, răspunse Paul. 

Joyce a refuzat și ea, temându-se ca izurile puternice să nu i 
se impregneze în țesătura bluzei de import. 

Avocatul se lăsă greu pe bara de protecţie a mașinii. 

— Perfect, zise el. Cum doriţi. 

Joyce își încrucișă braţele nervoasă. 

— E cald și umed aici. Nu poţi să treci la subiect? 

Mordecai suspină ca o broască țestoasă. 

— Țelul acestei călătorii pe teren a fost de a vă ilustra 
dimensiunile financiare ale cazului vostru. Averea familiei Rojo - 
indică din bărbie spre indicator - este estimată la patru sute de 
milioane de dolari. 

— Hmmm, făcu Joyce. 

— Minimum. 

— Noi nu acţionăm în judecată familia Rojo, observă Paul 
Guber. 

— Perfect adevărat, spuse avocatul, dar îl acţionăm în 
judecată pe congresmenul lor favorit, cel care face posibilă 
toată bogăţia asta. Aţi început să înțelegeţi? Bani obţinuţi din 
zahăr. 

— Eu am fost bătut într-un club de striptease. Atât și nimic 
mai mult. 

— Acesta este aspectul imediat. 

— Am avut noroc cu carul că n-a aflat șeful meu. Dacă chestia 
asta ajunge la tribunal, mi-am luat adio de la slujbă. 

— Paul, n-o să mai ai nevoie de o slujbă, îi atrase atenţia 
avocatul. O să ai nevoie de un camion ca să cari banii. Explică-i, 
Joyce. 

Se părea că durerea pricinuită de fotografiile de la petrecerea 
burlacilor îi trecuse lui Joyce, deoarece susţinu din toată inima 
planul vărului ei. 

— Mordecai jură că nu se va ajunge niciodată la tribunal. 
Scumpule, nu uita că ăsta-i un an electoral. 

— Ceea ce înseamnă, interveni avocatul, că înțelegerea 
financiară va fi promptă, substanţială și absolut secretă. Nu uita 
că și congresmenul are mult de pierdut. 

Paul Guber răspunse printr-un mârâit sceptic. 

— Vorbim aici de două-trei milioane de dolari, zise Mordecai. 
Este o sumă frumușică pentru doi tineri proaspăt căsătoriți. 

Optase să nu menţioneze rolul lui Shad în planul acela și nici 
procentajul pe care avea să-l încaseze bodyguardul. 

Gânditor, Paul trase un șut unei pietricele, în timp ce un avion 
cu reacţie trecu pe deasupra, înăbușind orice conversație. Când 
liniștea reveni, se întoarse către Joyce și Mordecai. 

— Raspunsul este tot „nu”, anunţă el. 

— Noaptea poate fi un sfetnic bun, spuse avocatul și clipi cu 
subiînțeles către Joyce. Voi doi ar trebui să discutaţi asta între 
patru ochi. 

Paul spuse că n-avea nevoie să mai aștepte o noapte și că nu 
trebuia să discute: refuza pur și simplu să dea pe cineva în 
judecată. 

— Ce s-a-ntâmplat s-a-ntâmplat și gata. N- au fost leziuni 
permanente și - ce naiba! - internarea mi-a fost plătită din 
asigurarea medicală. 

Incepu să execute o serie de mișcări rapide de gimnastică, 
făcând-o pe Joyce să icnească alarmată. 

— Vedeţi? gâfâi Paul. Săptămâna viitoare mă-ntorc la slujbă. 

Exasperat, Mordecai trânti o mână cărnoasă pe capota 
mașinii. 

— Starea ta poate fi definită în mod juridic drept „capacitate 
diminuată”, îi zise el lui Paul. Asta înseamnă că loviturile primite 
în cap îţi afectează judecata. 

Joyce aprobă. 

— N-a dormit prea bine. 

Paul Guber se opri din sărituri și-și cobori braţele pe lângă 
trup. 

— Voi doi sunteţi incredibili, șuieră el străduindu-se să-și 
recapete suflul. Străfulgerarea ochilor lui Joyce nu reușea să-l 
intimideze. Probabil că predilecţia asta spre planuri și intrigi este 
o trăsătură de familie. 

— Așa crezi? replică Joyce cu glas încordat. 

Mordecai păși între ei. 

— Gata, gata. Haideţi să ne-ntoarcem frumușel acasă. 

Joyce insistă să șofeze ea. Mordecai se strecură pe locul de 
alături și Paul Guber rămase singur pe bancheta din spate. 
Adormi înainte să ajungă la breteaua spre l-595. Sforăiturile lui 
stârniră un chicotit lipsit de veselie din partea lui Mordecai. 

— Tânărul Paul este stupid, comentă el. 

— Mie-mi spui? 

— Este o oportunitate extraordinară, urmă avocatul. O ocazie 
rară, rară de tot. 

Joyce întoarse capul spre viitorul ei soț care sforăia. Privirea ei 
nu era una de iubire pură și totală. 

— Mă gândeam..., începu ea. 

— Spune. 

— Avem realmente nevoie de el? Vreau să spun... după ce s-a 
terminat... Se prefăcu că se concentrează asupra autostrăzii. Să 
presupunem că ei sunt de acord cu o compensare imediată - 
atunci n-ar mai trebui nici măcar să înaintezi o plângere la 
tribunal, nu? 

— Așa este. Câteva telefoane, câteva întâlniri, un cec la 
purtător - asta-i calea cea mai simplă pentru toţi cei implicaţi. 

Joyce cobori glasul. 

— Așa că... avem realmente nevoie de el? 

Avocatul își mângâie gușile multiple și reflectă pe fundalul 
sforăiturilor inocente ale clientului său. 

— Asta-i o întrebare bună, se adresă el verișoarei sale. O 
întrebare foarte bună. 

e 

Când Erin ajunse la Pupăza creată, văzu pe acoperiș o echipă 
de lucrători care demontau reclama de neon. Orly și Shad 
stăteau în parcare, adânciţi în discuţie. Când Erin cobori din 
mașină, Orly îi făcu semn să li se alăture. 

— Ei bine, ţi s-a împlinit dorinţa, spuse el. 

— Schimbaţi numele? 

— Trebuie, zise Shad. Părea foarte încântat. 

Orly îi spuse lui Erin să nu se umfle în pene. Decizia nu avea 
nicio legătură cu plângerile dansatoarelor; era pur și simplu o 
chestiune legală. 

— Staţi să ghicesc, făcu Erin. Mai există un local de striptease 
cu același nume oribil. 

— Nu un local de striptease, răspunse Orly, ci o marcă de 
drujbe. 

Shad își mușcă buza inferioară, silindu-se să nu râdă. Erin era 
pe punctul de a exploda. Cu o față perfect serioasă, rosti: 

— Domnule Orly, n-am auzit în viaţa mea de drujbele Pupăza 
creată. 

— Nici eu n-am auzit, pufni el. Se pare că-s foarte populare în 
Noua Anglie, de parcă m-ar durea pe mine-n cur de ele. 

— Au trimis o adresă, explică Shad. Ne-au ameninţat cu 
tribunalul. 

— Îți vine să crezi așa ceva?! Orly ridică braţele în aer. Ne-au 
zis că le afectăm imaginea corporativă, fiindcă folosim numele 
pentru a promova sexul și nuditatea. Futu-le neamu-n cur de- 
avocați! 

Un camion cu băutură intră în parcare și Shad își ceru scuze și 
se duse să verifice încărcătura. Pe acoperiș ultimul vestigiu din 
plastic din CREAȚĂ căzu sub cheile demontatorilor. Orly se 
strâmbă scârbit; mai avea încă trei rate de plătit pentru 
reclamă. 

— Cum pizda mă-sii, reflectă el, poţi afecta o unealtă de 
grădinărit? 

Erin spuse că era impresionată că firma de drujbe Pupăza 
creată auzise de clubul lui Orly, care se afla atât de departe. 
Orly îi povesti că fuseseră pârâţi de un vânzător de drujbe aflat 
în vacanţă. 

— Se pare că era în trecere pe-aici și a remarcat firma. 

— Ah, da, se miră Erin. Tocmai trecea pe-aici. 

— Una peste alta, căcaţii mei de avocaţi au vorbit cu căcații 
lor de avocaţi și chestia-i că mai ușor e să schimb firma decât s- 
ajung la tribunal. 

Erin nu se putu abţine să nu facă aluzie la Mafie. 

— Nu-mi închipuisem niciodată că Mafia s-ar speria de un 
proces. 

— Aici nu-i vorba de sperietură, mormăi Orly. Ea i-o trântise 
bine de data asta. Nicky și cei ca el nu se dau în vânt după 
publicitate. Un caz ca ăsta ar putea ajunge pe prima pagină a 
ziarelor. 

— La asta nu mă gândisem. 

— Așa c-au decis - dă-i în mă-sa și schimbă firma. 

— Sfârșitul unei ere, rosti Erin simulând nostalgia. 

— Doar mă cunoști bine. Mi-ar plăcea să mă înfrunt cu 
nemernicii! 

— Dar ei ar putea tărăgăna lucrurile timp de ani buni, zise ea. 
Mai bine să fiţi practic. 

Orly își frecă nasul cu furie, de parcă ar fi încercat să alunge 
un bondar. 

— Dacă-ţi zice cineva c-asta-i o ţară liberă și democrată să știi 
că mănâncă căcat. Asta-i tot ce pot spune. 

Porni fără chef spre intrarea în club. Erin rămase lângă el. Îl 
întrebă dacă se gândise la alt nume. 

— Da, m-am gândit. Și nu vreau să aud niciun comentariu 
vizavi de el, s-a-nțeles? 

— Să-l aud, spuse Erin. 

Orly intră în club. Erin nu se simți jignită că nu-i ţinuse ușa, ca 
să intre ea prima. Bărbatul era un porc. N-avea ce să-i facă. In 
cabinet, el merse direct la frigider și scoase o cutie rece de Dr. 
Pepper. Nici prin cap nu-i trecuse să-i ofere una lui Erin. 

— Spuneţi-mi numele cel nou, ceru ea. 

— O să te comporţi ca o femeie în toată firea? N-o să-ncepi să 
smiorcăi? 

— N-o să smiorcăi. 

— Bine, spuse Orly sorbind din cutie. Scoica roz. Ce zici? 

— Glumiti? 

— Cred că-i excelent, plescăi Orly din buze. Feminin. Pontos. 
Îmi place. 

— E groaznic, zise Erin și se ridică să plece. 

— Acum nu te-apuca să iști scandal pe-acolo... 

— Scoica roz? 

— Auzi, nu suntem în sala de lectură de la schitul de maici, ci- 
ntr-un local de striptease. Trebuie să vând un produs. 

— Dumneavoastră sunteţi patronul, spuse Erin. 

— Uneori cred că uiţi ce faci ca să-ţi câştigi pâinea - că te 
dezbraci pentru bani. Sau poate că doar preferi să uiţi. Orly se 
legănă înainte și înapoi în scaunul dinapoia biroului. Este doar 
un nume, scumpo. Produsul nu se schimbă. 

Erin nu bătu în retragere. Voia să-l menţină pe Orly în 
defensivă. 

— Ambele Monique, zise el, sunt încântate de Scoica roz. Ele 
spun că sună ca numele unui butic franțuzesc. 

— Nu, spuse Erin, sună ca iahtul unui ginecolog. 

Orly trânti cutia pe masă. 

— Atâta ai în cap! se răsti el. N-am ce-ţi face dacă ești 
obsedată. 

Când Erin porni pe hol, îl auzi pe Orly răcnind în urma ei: 

— La dracu’, e mai șic decât Parada pieilo E mai șic decât 
muiștii ăia de Ling! 

Sergentul Al Garcia își petrecu dimineaţa la o dolină inundată 
de la periferia lui Hialeah. Căuta capul lui Francisco Goyo. Goyo 
era un dealer de arme care fusese răpit în Key Biscayne, ucis în 
Carol City și dezmembrat în Homestead. Părţi ale corpului său 
apăruseră dintr-un capăt în celălalt al Districtului Dade. Al 
Garcia parcursese sute de kilometri amari în Caprice, colectând 
mâinile, picioarele, trunchiul și membrele lui Francisco Goyo. 
Garcia detesta dezmembrările, fiindcă hârțoagele se multiplicau 
direct proporţional cu numărul părților trupului; avea nevoie de 
câteva ore ca să scrie despre un simplu deget mare retezat. 
Evident, cazul Goyo dăduse naștere la pariuri. Ca să câștigi, 
trebuia să împerechezi o componentă specifică din Goyo cu data 
descoperirii. Când un apelant anonim anunţase că văzuse un 
cap fără trup plutind în Hialeah, detectivul Jimbo Fletcher 
emisese un răget de încântare - în cazul în care capul îi 
aparținea dealerului ucis, Fletcher ar fi câștigat șaizeci și cinci 
de dolari. Oricât îl detesta Garcia pe Fletcher, se pomeni 
sperând ca ţeasta să fi aparţinut răposatului señor Goyo. Garcia 
dorea să închidă cazul. Avea un suspect și un mobil; îi lipsea 
doar un cadavru semiasamblat. 

În timp ce scafandrii poliţiei examinau adâncimile lăptoase ale 
apei din dolină, Garcia se plimba pe mal. Vântul sufla atât de 
puternic, încât nu-și putea aprinde o ţigară. Nisipul dinspre 
prundișul calcaros al muntelui șfichiuia, înțepându-i ochii 
detectivului. Mergând prin mizeria cu aspect de cretă, Garcia își 
întoarse gândurile la Jerry Killian și la obstacolele aproape 
imposibile ridicate în calea rezolvării cazului acela. Jurisdicţia 
era un adevărat mărăciniș și depindea de locul unde murise 
Killian. Dacă fusese ucis în apartamentul lui, cazul aparținea 
poliţiei din Fort Lauderdale. Dacă fusese ucis în apropierea 
râului din Montana, investigația revenea autorităţilor din 
Districtul Mineral. lar dacă Killian fusese răpit împotriva voinţei 
sale din statul Florida în statul Montana, trebuia să intre în 
acțiune FBl-ul. 

Garcia însuși nu avea niciun fel de jurisdicție, niciun pretext 
legitim pentru a se ocupa de caz, cu o excepţie: nimeni altul nu 
părea interesat. Detectivul era obsedat de convingerea de modă 
veche potrivit căreia niciun criminal n-ar trebui să scape cu faţa 
curată. De asemenea, el dorea să-i pedepsească pe nenorociţii 
care stricaseră vacanţa familiei sale. Posibila implicare a unui 

politician de vârf sporea importanța acţiunii sale. De fapt Garcia 
devenise atât de fascinat de cazul Killian, încât era ispitit să-și ia 
concediu pe caz de boală pentru a scăpa de îndatoririle sale 
criminalistice din Districtul Dade. Detesta fiecare minut pe care-l 
irosea cu _ rutinele unor crime obișnuite, așa cum erau 
fragmentele lui Francisco Goyo livrate în pungi. Era vorba 
despre un infractor banal, cu un cazier lung de cinci pagini. 
Lumea se îmbunătăţise în urma dispariţiei lui bruște. „De ce 
oare”, se întrebă Garcia, „mă aflu eu aici, căutându-i capul?” 
Finalitatea cosmică îi scăpa. 

La amiază unul dintre scafandrii poliţiei apăru la suprafaţă, cu 
un plescăit sonor. Îndreptându-se spre mal, ţinea un obiect cât 
mai sus cu putinţă, ferindu-l de apă. Obiectul avea forma unei 
nuci mari de cocos. Presupunând situaţia cea mai rea, Garcia 
scoase din portbagajul Caprice-ului dosarul voluminos al cazului 
Goyo. Când reveni pe mal, îi descoperi pe scafandri adunaţi în 
jurul capului retezat al unui porc mare, vărgat. Porcul purta o 
șapcă de baseball Atlanta Braves. 

— Pe Fletcher o să-l apuce pandaliile, comentă Garcia. 

Scafandrii discutară între ei despre semnificaţia descoperirii. 
Sacrificiile de animale erau frecvente printre practicanţii cultului 
Santeria de magie neagră, popular în unele regiuni ale Floridei 
de Sud. Găini, capre, broaște țestoase și alte creaturi erau ucise 
pentru a îmbuna divinităţi specifice; în funcţie de ceremonial, 
descoperirea acestor ofrande sinistre în locuri publice nu 
reprezenta ceva neobișnuit. Totuși șapca de baseball era o 
enigmă și niciun poliţist nu știa ce să înțeleagă din asta. Porcul 
fusese decapitat ca blestem abătut asupra echipei Atlanta sau 
ca tribut? Scafandrii îl consultară în această privință pe Garcia. 
Fiind cubanezul cel mai vârstnic, se presupunea că deţinea și 
cele mai multe cunoștințe în problemele oculte. 

— Nu-i un sacrificiu religios, improviză Garcia. Este un animal 
de companie. 

— Nu cred, pufni scafandrul care găsise capul. 

— Nu te-ai uitat niciodată la serialul Green Acres? Acolo aveau 
un porc extraordinar. 

— Haide, Al, zise scafandrul. Ce oameni sunt ăia care și-ar 
ucide propriul animal de companie? 

— Auzi, chico, este recesiune. Nu te mai poţi baza pe nimic. 

Încheind pe nota aceea sumbră, Garcia plecă de la dolină. În 
loc să revină la secţie, intră pe breteaua ce ducea spre nord, 
către Districtul Broward. Pe drum se opri la un mall, îi telefonă 
lui Donna și-i spuse că probabil va întârzia la cină. 

— S-a-ntâmplat ceva? întrebă ea. 

— Chestiile obișnuite, răspunse Garcia. Crime. Gagici topless. 
Lupte în pielea goală în ulei. 

— Bietul de tine. 

— Ne vedem diseară. 

— Bine, spuse Donna. Aștept o povestire pe cinste. 

e 

Shad era tot ce se așteptase Garcia și mai mult decât atât. 
Musculatura bărbatului era enormă, dar tipică pentru 
profesiunea lui. Detectivul a fost mai impresionat de 
amenințarea pe care o degaja prezența lui Shad în ansamblu - 
țeasta netedă şi strălucitoare, prognatismul feroce, ochii 
congestionatți, dar inexpresivi. Vârsta bărbatului era imposibil de 
ghicit. El nu era atât un mutant, cât un dinozaur în viaţă, clipind 
rar din ochi și fiind complet netemător. Când vorbea, glasul îi 
era scăzut, dar tonul dur. Când zâmbea, ceea ce se întâmpla 
rareori, nu i se vedea niciun dinte. 

Erin Grant părea totuși să aibă încredere în el. Din asta, 
Garcia deduse că, în ciuda aspectului său brutal, Shad era un 
gentleman faţă de dansatoare. Era un semn plin de speranţe. 

Găsiră un separeu relativ curat lângă o colivie pentru 
dansatoare. Erin îl rugă pe Kevin să reducă puţin volumul sonor, 
pentru ca Garcia să nu fie nevoit să urle ca să acopere muzica. 
Detectivul întinse pe masă câteva fotografii alb-negru. Fără să i 
se dea vreun indiciu, Erin îl identifică imediat pe beţivul cu sticla 
de șampanie. 

— Atât doar că avea mustață, arătă ea. 

Garcia arăta de-a dreptul încântat. 

— Ştii cine este? Faimosul nostru congresmen Dilbeck! 

Privind fix fotografia, Erin se gândi: „Grozav. Asta-i bafta 
mea.” 

— Era un nebun, zise ea. Un beţiv sărit de pe fix. 

Detectivul aprobă entuziast. 

— N-ai pus încă lucrurile cap la cap? Amicul tău, micuțul Jerry, 
a văzut agresiunea, l-a recunoscut pe Dilbeck pe scenă și a 
întrevăzut imediat niște posibilităţi minunate. Dintre toate 

opţiunile de șantaj, el a ales-o însă pe cea mai altruistă dintre 
toate: să aranjeze ca tu să-ţi recapeţi fiica. Cel puţin așa a 
crezut... 

Erin nu-și putea desprinde ochii de la fotografia lui Dilbeck - 
surâsul scrobit și ochii înfumuraţi. Nu păruse atât de distins 
atunci când îi spărsese capul lui Paul Guber. 

— Nenorocitul dracului, spuse ea. 

Al Garcia așteptă confirmarea lui Shad în privinţa identităţii 
bețivului libidinos. Nu auzi nimic. 

— Ți se pare cunoscut? îl întrebă. 

— Nu, răspunse Shad. 

Trebuia să se consulte cu Mordecai cât mai repede cu putință. 
Implicarea poliţiei putea distruge planul avocatului, afectând 
serios pensionarea lui Shad. 

Garcia alese o fotografie a lui Erb Crandall. 

— Dar el? 

Fruntea lui Shad se încreți. 

— Nu sunt sigur. 

— Foarte posibil, vorbi Garcia. Domnul Crandall are permis 
pentru deținerea de arme de foc mici. El și alţi șaptezeci și cinci 
de mii de locuitori de vază din Florida. 

Shad se interesă dacă domnul Crandall era bodyguard 
profesionist. Garcia răspunse că titulatura lui oficială era 
Asistent Executiv al Congresmenului Dilbeck. 

— Adică babysitter, adăugă detectivul ciocănind cu degetul în 
chipul nezâmbitor al lui Crandall. După cum umblă vorba și 
„omul cu punga”, intermediarul care preia banii. Dar asta ne 
interesează prea puţin. 

Garcia o întrebă pe Erin despre celelalte fotografii - diverși 
secretari și prieteni apropiaţi ai lui David Dilbeck - însă niciuna 
nu părea familiară. 

— Așadar, iată care-i scenariul nostru, rosti Garcia unindu-și 
vârfurile degetelor. Domnișoara Grant i-a identificat pe 
congresmenul Dilbeck și pe domnul Crandall ca fiind în Pupăza 
creată în seara de 6 septembrie. De asemenea, ea l-a identificat 
pe congresmen ca fiind persoana care a suit pe scenă și a 
atacat alt client. Atacul a luat sfârșit când domnul Crandall a 
scos o armă și l-a escortat pe domnul Dilbeck afară din club. 
Este corect? 


VP - 157 


— Da, aprobă Erin și privi bănuitor spre Shad care se foi 
stânjenit. 

Nu se simţea în largul lui să n-o ajute. Dacă ea și polițistul ar 
fi știut despre fotografia acuzatoare a lui Mordecai! 

— Nu-i nimic, domnule Shad, zise Garcia. Dacă nu-ți 
amintești, nu-ţi amintești și gata. Nu te rog decât să te mai 
gândești. 

— În fiecare seară văd idioţi. Au început să semene între ei. 

— Hristoase, știu exact la ce te referi. Erin, pot să beau o Diet 
Coke? 

— Nu-i chelneriţă, zise Shad. 

— Îmi cer scuze, ai dreptate. O să mi-o iau și singur... 

Garcia dădu să se ridice, dar Erin îi făcu semn să rămână 
așezat. 

— Oricum trebuie să mă îmbrac. Când mă întorc, o să aduc 
trei. 

Când Erin se îndreptă spre vestiar, Shad dădu să iasă din 
separeu. Al Garcia îl prinse de cot și-i ceru să stea locului. Nu 
era sigur dacă Shad a fost uluit sau amuzat de ordinul lui. 

Detectivul se apropie mai mult de Shad. 

— Ascultă-mă bine, domnule Manager de Sală. Nu-ţi cunosc 
intenţiile și nu știu din ce cauză te-a lăsat în asemenea hal 
memoria. Este treaba ta și-n tot cazul nu-mi datorezi mie 
absolut nimic. Știu însă că ţii la doamna aceasta frumoasă, nu-i 
așa? 

Grumazul imens al lui Shad pulsa, reliefându-i venele. 

— Uite care-i treaba, urmă Garcia. Ea este implicată într-un 
șantaj. Nu-i vina ei, ci a unui client îndrăgostit până peste urechi 
care a încercat să facă pe eroul și s-o readucă pe fetița doamnei 
de la fostul ei soț. Îl cunoşti pe domnul Darrell Grant, nu? 

Shad încuviință imperceptibil. 

— Aha! Memoria ţi se îmbunătățește de la o clipă la alta. 
Garcia hohoti sonor. Oricum, ideea era să-l șantajeze niţel pe 
congresmen și să-l facă să intervină pe lângă judecătorul de 
divorțuri. Doamna își recăpăta fetița și clientul devenea un 
cavaler neprihănit. Atât doar că cineva l-a lichidat înainte s-o 
facă și de aceea mă găsesc eu aici. 

— Spui că Erin ar avea necazuri? 

— S-ar putea. Este an electoral, adică momentul cel mai 
nepotrivit de pe lume pentru un scandal cu tentă sexuală. S-ar 

putea ca ei să gândească: ce dracu', cine-o să simtă lipsa unei 
stripteuze? 

— Nu-i stripteuză. Dansează. 

— Ideea este că nu vrei s-o vezi moartă. Nici eu nu vreau. 
Este o persoană drăguță, muncește din greu, își iubește copilul 
și-așa mai departe. Așa că dacă ceva important se clintește în 
căpățâna asta a ta incredibil de mare, dă-mi un telefon. Garcia 
strânse fotografiile și le strecură în haină. În caz că n-ai 
observat, am nevoie de tot ajutorul pe care l-aș putea căpăta. 

Expresia lui Shad era ca de piatră și totuși pe dinăuntru era 
răscolit. Se pricepea bine la polițiști și știa că acesta nu mânca 
rahat. Se putea ca Erin să fi fost în pericol real și pentru ce... 
politică? Femeia era dansatoare, ce Dumnezeu! Tot ce-și dorea 
de la viaţă era să-și recapete fetița. 

O nebunie: asta era! Toată lumea o luase razna. Shad simţi o 
căldură stranie în piept. 

Garcia se sculă și puse pe masă o bancnotă de cinci dolari. 

— Poţi să iei Cola mea, spuse el. Pari însetat. 

Capitolul 15 


Congresmenul Dilbeck se trezi, simțind izul pișcător al coloniei 
lui Malcolm Moldowsky. Se ridică, tușind spasmodic. La piciorul 
patului se aflau Moldy și Erb Crandall, care păreau duri și lipsiţi 
de înțelegere. 

Salutul lui Moldowsky confirmă starea generală a celor doi. 

— Bună dimineaţa, creier-de-căcat. 

— Salut, Malcolm. 

— Erb mi-a povestit despre seara ta. 

— Scuză-mă, Malcolm, m-am lăsat dus de val. 

— Ştii ce trebuie să facem cu tine? Trebuie să te-nvățăm să te 
masturbezi creativ. Atunci poate că nu le-ai mai deranja pe 
femei. 

— Păpușile alea gonflabile ar trebui să fie numai bune, spuse 
Crandall. O să comandăm un set întreg - toate formele și 
culorile. 

Dilbeck se simţi ametit. Încet, își coborî pe pernă capul care-i 
bubuia. Era ușurat să vadă că se găsea în propriul lui dormitor, 
nu în spital. Din asta deduse, poate prematur, că nu păţise nimic 
serios. Atingându-și vânătaia, gemu melodramatic; cucuiul era 
uriaș. 

— N-ar trebui să mă vadă un doctor? întrebă el. 

— Te-a văzut deja și a plecat, răspunse Crandall. Eşti un tip 
foarte norocos - nici comotție, nici leziuni cerebrale. 

— N-are leziuni pentru că n-are creier, comentă Moldy. 

Congresmenul îi rugă să-l lase; durerea de cap era ucigătoare. 

— David, diseară trebuie să participi la o acţiune de strângere 
de fonduri. 

— Nici vorbă, Malcolm. Uită-te la mine. Vită-te la mine! 
Moldowsky se apropie de Dilbeck și se aplecă, privindu-l cu 
gravitate, ca un dentist. 

— În niciun caz nu vei absenta de la acţiunea asta, ai înţeles? 
Ținta este Bradley, Kerry and Moynihan, care nu doresc să fie 
trataţi cu superioritate. Mai important încă, de la Capitoliu vin 
șase voturi potențiale în favoarea zahărului. 

— Tipii ăia sunt încă șucăriţi de chestia cu creșterea 
salariilor... 

— Foarte șucăriți, zise Moldowsky. De aceea îi aducem cu 
avionul la clasa întâi. De aceea în apartamentele de la hotel îi 
așteaptă șampanie Dom Perignon și citrice proaspete. Este 
momentul să-i convingem, Davey. Toţi se bizuie pe tine să faci 
din nou lucrurile așa cum se cuvine. 

— Ce-ar trebui să însemne asta? 

— Înseamnă că, printre alţii, a sunat bătrânul Rojo. 

Copleșit de moscul lui Moldowsky, Dilbeck începu să strănute 
violent. Moldy se retrase iute, ferindu-și gura și nasul de microbii 
zburători. După ce își regăsi respiraţia normală, congresmenul 
anunţă că el nu avea să fie văzut în public într-o stare atât de 
jalnică. 

— Nu-i vorba de public, David, zise Erb Crandall, ci de fraierii 
cu meniul de o mie de parai. Zi-le orice vrei. Zi-le c-ai încasat o 
minge de golf în cap. 

— Nu permitem accesul mass-media, adăugă Moldy. Poţi să 
minţi orice-ţi trece prin dovleac. 

David Dilbeck se strâmbă, pipăindu-și vânătaia. 

— Și radiografiile? întrebă el. Cum pot fi siguri în privința 
comoţiei dacă nu mi-au făcut radiografie? 

— Doctorul ţi-a examinat urechile, explică Crandall, căutând 
hemoragii recente. 

— Doamne Dumnezeule! 

Scâncelile lui Dilbeck îi zgâriau pe Moldowsky direct pe nervi. 

— O să-ţi punem gheaţă pe devlă, e bine? O să zaci toată ziua 
întins pe spate și cucuiul o să dispară până diseară. 

— Exact,  încuviinţă Crandall. O să fii fermecător ca- 
ntotdeauna. 

— Nu mai trataţi situaţia cu ușurință. 

Moldowsky desfăcu capacul unui flacon cu medicamente și 
scoase două tablete portocalii. Îl instrui pe Dilbeck să le înghită 
împotriva durerii de cap. 

— Erb mi-a povestit ce s-a-ntâmplat. După părerea mea, ai 
avut noroc că fata nu ţi-a călcat boașele-n picioare. 

Ca de obicei, congresmenul nu-și amintea aproape nimic 
despre incident. 

— Cum o chema? se interesă el. 

— Jeanne Kirkpatrick, zise Erb Crandall. Un număr foarte 
spectaculos. 

— Vorbesc serios, nu-mi pot reaminti absolut nimic. Cum o 
chema... Cum arăta... Dacă era blondă sau roșcată... 
Dumnezeule, a dispărut totul! 

— Așa să rămână, zise Moldy. Trase draperiile pentru a face 
întuneric în dormitor. Odihnește-te. Ai avut o noapte agitată. 

— Malcolm? 

— Ce-i, Dave? 

— Asta a fost ultima dată, îţi jur în faţa lui Dumnezeu. M-am 
lecuit. 

— Mi-ar plăcea să te cred. Realmente mi-ar plăcea. 

— iți jur pe mormântul mamei mele, Malcolm. Niciodată. 
Gata! Mă doare groaznic. 

Moldowsky își luă la revedere și părăsi încăperea. Parfumul lui 
rămase însă în urmă ca un smog industrial. Crandall vâri cuburi 
de gheaţă într-un prosop și-l puse pe fruntea congresmenului. 

— Erb, mă crezi? întrebă Dilbeck. Mi-a ieșit pentru totdeauna 
din organism. 

_ — Bravo, spuse Crandall. Dacă ai nevoie de mine, sunt pe hol. 
Incearcă să dormi. 

David Dilbeck adormi și imagini psihedelice apărură și 
fulgerară înapoia pleoapelor sale ce zvâcneau. În cele din urmă 
jerbele de stele care se intersectau lăsară loc unor scene 
liniștitoare. Congresmenul visă o dansatoare superbă cu păr 
castaniu lung, sâni mici și rotunzi și un zâmbet care putea opri 
în loc și inima unui călău. 

Când Dilbeck se trezi, gheaţa din prosop se topise și perna i 
se udase sub obraz. Respirația îi era fierbinte și neregulată, dar 
capul nu-i mai pulsa de durere. Se ridică brusc în capul oaselor, 
convins că femeia care dansase în visul lui era reală, că el nu 
putuse visa un asemenea surâs. 

O văzuse undeva pe dansatoarea aceea: o clipă de lumină 
îngropată adânc în memorie de o amnezie cauzată de băutură. 

Da, o văzuse. Și în mod cât se poate de clar, zâmbea. 

— De ce zâmbea? se adresă congresmenul pe un ton lălăit 
pereților tăcuţi. Cine-i frumuseţea asta? 

Işi azvârli pătura și sări din pat. Podeaua i se legănă sub 
picioare. Se împletici în baie și aprinse lumina. Neliniștit își 

examină ambele urechi în căutare de sânge, dar nu găsi decât 
dopuri de ceară. 

— Cine-i ea? strigă spre oglindă. Ce vrea cu mine? 

(J 

După nicio săptămână Marvela părăsi clubul, trecând la 
Parada pieilor. Oferta fusese o primă de instalare de cinci sute 
de dolari, liber în ziua de luni și o garderobă nouă. Orly era alb 
ca varul la față. Tuturor celor care-l ascultau le declară că din 
clipa aceasta fraţii Ling erau ca și morți - momeală de aligatori, 
îngrășământ pentru orhidee, cârnaţi pentru micul dejun, M-O-R- 
T-I. Orly mai spunea că telefonase la Staten Island și aranjase cu 
un asasin profesionist. Nimeni nu-i fura dansatoarele fără s-o ia 
pe cocoașă! 

În ziua următoare, montă o instalaţie de produs vânt printre 
spoturile inferioare de pe scena principală. Spuse că aceasta 
făcea parte dintr-o campanie nouă prin care Scoica roz avea să 
devină un local șic - nume nou și imagine nouă și modernă. Erin 
și celelalte dansatoare suspectau că Orly se moderniza în 
principal pentru a face față concurenței din partea detestabililor 
Ling. 

Instalaţia de produs vânt era un ventilator electric capsulat, 
orientat sub un unghi care permitea curentului de aer să fluture 
părul dansatoarelor. Efectul dorit era să le confere un aspect 
sălbatic și senzual. 

— M-am inspirat din videoclipurile lui Stevie Nicks de la 
Fleetwood Mac, îi spuse Orly lui Erin. Du-te și-ncearcă. 

Ea dansă un număr scurt în faţa instalaţiei de produs vânt. 
Aerul care o izbea în faţă o făcea să clipească întruna. Nu se 
simţea teribil de sexy. 

După aceea Orly zise: 

— De vină-i părul tău. 

— lar începem? 

— De ce nu m-asculţi, măcar o dată? Ai muri dacă l-ai lăsa să- 
ți crească mai jos de umeri? Sau cel puţin să-l faci permanent. 

Știa că n-avea rost să amintească de vopsit. 

— Stevie are stilul ei, eu îl am pe al meu, spuse Erin. 

— Am cumpărat și tuburi cu fum și un stroboscop cu neon 
albastru. 

— Vă străduiţi serios, zise Erin, și toate apreciem luciul 
acesta. 

Ar fi fost și mai grozav dacă ar fi scos din program 
nenorocitele alea de lupte în ulei. 

Orly deschise o cutie de șervețele noi pentru cocteiluri - roz, 
evident. 

— Observi ceva? întrebă el. la uită-te! Nu mai sunt nici țâțici, 
nici păsărici. 

Anterior, pe șervetelele clubului fuseseră desenele unor 
nuduri ispititoare purtând pălării cu pene și pantofi cu tocuri cui. 
Erin prefera rozul simplu. 

— Sunt elegante, comentă ea, relativ vorbind. 

Orly era încântat. 

— M-am gândit: de ce să le-ncarc cu ţâţe și-altele? N-are rost 
să te uiţi la bijboaca de pe-un șervetel, când exemplarul 
autentic îţi flutură-n fața nasului. 

— Bine gândit, spuse Erin. 

Nu mai avea nicio speranţă în privinţa lui Orly și totuși cel 
puţin bărbatul se străduia. Ba chiar dansatoarelor cu părul lung 
și celor cu peruci părea să le facă plăcere să danseze în faţa 
instalaţiei de produs vânt. Numai Urbana Sprawl refuzase s-o 
folosească, plângându-se că ventilatorul îi agrava alergia la praf. 
Spunea că nu exista niciun mod elegant prin care o persoană în 
pielea goală putea să-și rezolve problema nasului care-i curgea, 
mai ales în timp ce dansa. Fără chef, Orly acceptase. 

Discuţiile despre noua instalaţie de produs vânt continuară 
toată seara în vestiar. Majoritatea dansatoarelor o considerau o 
investiţie meritorie; era îmbucurător să-l vadă pe Orly cheltuind 
pentru îmbunătăţiri importante. Feedbackul preliminar din 
partea clienţilor era de asemenea pozitiv, judecând după 
bacșișuri. Pentru obișnuiţii clubului, părul fluturat de vânt 
reprezenta o digresiune interesantă de la pașii împleticiţi și 
zvăcnirile din pelvis efectuate fără tragere de inimă. 

— Apropo de clienţi, zise Erin, îl mai ţineţi minte pe domnul 
Ginitor? 

Cele două Monique spuseră că ele îl ţineau minte. Erin le 
întrebă dacă își aminteau să-l fi văzut în seara atacului cu sticla 
de șampanie. Monique Jr. spuse că da, fiindcă ea îi acorda un 
dans privat la masa numărul trei când izbucnise scandalul. Işi 
amintea foarte bine, deoarece Jerry Killian fugise la scena 
principală pentru a vedea ce se întâmplă, lăsând-o neplătită și 
dansând pe o masă goală. 

— M-am sictirit, spuse Monique Jr., dar el s-a-ntors mai târziu 
și mi-a dat zece dolari. 

Dădu ochii peste cap, batjocoritor. 

— A zis ceva? întrebă Erin. 

— A zis că am sfârcuri îndrăznețe - nu știu ce dracu' voia să 
spună... 

— Nu, vreau să știu dacă a zis ceva despre ce a văzut... 
despre bătaie? 

— M-a întrebat dacă-l cunoșteam pe cel cu sticla și i-am 
răspuns că nu. Dup-aia m-a-ntrebat dacă știu ce-i cavalerismul 
și i-am zis că sigur că știu ce este. „Ei bine”, a zis el, „o să te 
bucuri să afli că n-a murit.” Eu i-am zis că-i grozav, că mă bucur 
s-o aud. Dup-aia a-nceput iar tirada despre sfârcurile mele. 

Urbana Sprawl fu impresionată de relatarea amănunţită a lui 
Monique Jr. despre o conversație purtată cu trei săptămâni în 
urmă; majoritatea dansatoarelor ignorau flecărelile clienţilor. 

— Mi-i amintesc întotdeauna p-ăia care dau bacșișuri de 
căcat, explică Monique Jr., tot așa cum mi-i amintesc pe cei care 
dau bacșișuri adevărate. 

Erin își aranjă părul cu palmele, se rujă și se îndreptă pentru 
un dans în trei în colivie. Kevin puse una dintre melodiile ei 
favorite cu Allman Brothers și Erin îi trimise un sărut. Cântecele 
lungi nu erau bune pentru local, însă ocazional ea avea nevoie 
de unul care s-o ajute să iasă din rutină și să plutească odată cu 
muzica. 

În seara aceasta se folosi de timpul respectiv pentru a se 
gândi la crimă. Faptele păreau să se potrivească în scenariul 
sergentului Al Garcia: Killian fusese în local când congresmenul 
ațâțat își ieșise din minţi. Omulețul probabil că-l recunoscuse pe 
Dilbeck în ciuda mustăţii false și clocise ideea unui șantaj. 

lar peste câteva zile fusese ucis... 

Erin era atât de absorbită de gânduri, încât nu-l observă 
imediat pe client. Acesta se afla sub colivie, privindu-i fundul și 
așteptându-se să se răsucească în direcţia lui. In cele din urmă o 
strigă pe nume și ea dansă spre bare. El se întinse și-i vâri niște 
bani în jartieră. Era o bancnotă de cincizeci de dolari. Erin zâmbi 
și-și încrucișă braţele peste sâni, simulând că era topită de 
iubire. Mai târziu se așeză la masa lui pentru a-i mulțumi, un 
ritual în localurile de striptease atunci când un client dădea un 
bacșiș excepţional. O vizită de trei-patru minute era considerată 

suficientă; dacă era mai lungă, răpea timp preţios din programul 
dansatoarei.  Pălăvrăgelile prietenoase lăsau loc inevitabil 
negocierilor și stripteuzele experimentate erau maestre ale 
combinațiilor. O bună dansatoare pe mese putea lucra pentru 
același client vreo șase numere private între dansurile de pe 
scenă. Cele mai multe așa își câștigau banii; Erin era singura 
care se limita la bacșișurile de pe scenă. 

Bărbatul acesta era trecut de cincizeci de ani și îmbrăcat ca 
un funcţionar superior de la bancă. Sorbea cu prea multă atenţie 
un Jack Daniel's și nu se sinchisise să-și slăbească nodul 
cravatei. În mod evident, avea planuri pentru seara aceea. Când 
Erin îi mulțumi pentru bani, el se întinse către mâna ei. 

— Dacă plătesc atâta ca să văd, imaginează-ţi cât aș fi în 
stare să plătesc ca să și ating. 

„Alt vrăjitor”, gândi Erin. Încercă să se retragă, dar bărbatul 
nu o lăsă. 

— În mod evident, zise ea, este prima ta seară aici. 

— De unde știi? 

— Lasă-mă să ghicesc... ești din Vestul Mijlociu - Chicago, 
Minneapolis? 

— St Paul, zise bărbatul. Ești pricepută, bombonico. 

— „Bombonico”? Asta-i tot ce ai mai bun? 

Erin n-avea chef de pălăvrăgeli idioate. Trecuseră multe luni 
de când fusese pipăită de un obsedat din afara orașului - 
„Chiloţei-dulci” îi spusese acela. Fusese din Syracuse și avusese 
braţele cele mai păroase pe care le văzuse ea în afara grădinii 
zoologice. 

— Te rog să-mi dai drumul, îi spuse lui St Paul. 

— Dansează pentru mine. 

— Am făcut-o. 

— Nu aici. Am o cameră cu ieșire la plajă. Degetele îi erau 
uscate și strângeau ferm. O cameră cu saună. 

— Nu, mulțumesc. 

— Pentru două mii de dolari? 

— Nu merit atâta, crede-mă. 

Erin își înfipse unghiile în partea moale și cărnoasă de sub 
încheietura bărbatului. Acesta răcni furios și-i dădu drumul 
mâinii. Când ea își împinse scaunul pentru a se îndepărta de 
masă, piciorul bărbatului se repezi și-i răsturnă scaunul. Erin 
căzu pe spate. 

Hohotele de râs ale clientului se stinseră cu un piuit din 
epiglotă. Erin se ridică și-i văzu faţa strânsă în îndoitura brațului 
lui Shad. Chipul îi era însângerat și cuprins de o remușcare 
profundă. Shad îl pocnea în stilul lui obișnuit, calm și metodic, 
totuși pe faţa sa Erin văzu furie autentică, lucru rar. 

— Ajunge, îi spuse. 

Shad îl lăsă pe bărbat să cadă, cu faţa în jos. Clientul se 
rostogoli pe spate și bolborosi ceva despre acţionarea în 
judecată. 

— Serios? zise Shad. Vrei s-o suni pe nevastă-ta? Să-ţi aduc 
telefonul. Îl izbi puternic cu vârful cizmei. la zi? 

Peste zece minute, bărbatul din St Paul era legat cu centura 
în Fordul Thunderbird negru, închiriat. Își potrivi oglinda 
retrovizoare pentru a-și verifica starea nasului și buzelor, care 
erau umflate ca una dintre măștile de ceară folosite la balurile 
mascate. 

Shad se rezemă de portiera mașinii. 

— Să nu te mai întorci vreodată pe-aici, îl sfătui. 

— N-am avut nicio intenţie rea. 

— Aduce ea cu o prostituată? Teasta spână a lui Shad umplea 
fereastra. Spune-mi, amice. Doamna arată ca o curvă? 

Bărbatul din St Paul tremura din tot corpul. 

— Îmi pare realmente rău. 

Shad o chemă pe Erin la mașină și-i spuse bărbatului să-și 
ceară scuze din nou, ceea ce acesta făcu din toată inima. 

— Trebui să înveți cum să te porţi, observă Erin. 

— Îmi pare foarte rău. Mă jur în faţa Domnului. 

— Ce fel de loc crezi că-i ăsta? întrebă Shad. Ti se pare c-ar fi 
un bordel? 

Bărbatul clătină ţeapăn din cap. 

— Aici este un local șic, interveni Erin. Sunt sigură că ai 
remarcat șervețelele. 

Bărbatul din St Paul dispăru grăbit în noaptea din Florida. Erin 
îl cuprinse pe Shad cu braţul pe după mijloc. 

— Ești destul de iritat în seara asta, zise ea. Ce s-a întâmplat? 

— Am fost doar îngrijorat în privinţa ta, asta-i tot. 

— De ce? 

— Fiindcă în lume sunt mulți oameni răi, de-aia. 

Ea izbucni în râs. 

— Dar tu te afli aici ca să mă protejezi. 


VP - 167 


— Exact, spuse Shad. 

Primul lucru pe care avea să-l facă mâine dimineaţă avea să 
fie să se ducă la Mordecai și să-i spună că înţelegerea căzuse. 
Miza era mult prea mare. ` 

De undeva de pe stradă se auzi vuietul sirenelor. In scurt timp 
un echipaj de poliție goni pe lângă Scoica roz; apoi o ambulanţă, 
alte două echipaje de poliție, altă salvare. Shad și Erin se 
apropiară de trotuar pentru a vedea dacă fusese un accident de 
circulație. Peste câteva momente li se alătură Orly, care gâlgâia 
de satisfacție. 

— Există un Dumnezeu! anunță el. 

— Ce s-a mai întâmplat? întrebă Erin. 

— Ascultaţi numai. 

De parcă li s-ar fi făcut semn, sirenele începură să se 
diminueze, una câte una. Girofarurile se strânseseră la vreo 
șase intersecţii depărtare, de cealaltă parte a autostrăzii. 

— Probabil c-a fost un accident, zise Erin. 

Orly chicoti. 

— Nu-i niciun accident. Este Parada pieilor. 

— Ce-aţi făcut? întrebă Shad. Aţi aranjat ceva? 

— Nu eu, Marvela. Tocmai m-a sunat, șiroind din ochișorii ei 
frumoși. Orly jubila. Îşi vrea înapoi slujba cea veche. Ha! 

— S-a întâmplat ceva rău, spuse Shad. 

— Da, rânji Orly, ceva foarte rău. Le-a murit un tip la masă. 

„Biata Marvela”, gândi Erin. 

— Și nu unul oarecare, urmă Orly. Ditamai judecătorul. 

Erin se auzi întrebând: 

— Care judecător? 

— Cui îi pasă? Un judecător mort rămâne mort. Futu-le 
neamu-n cur de Ling, sper că acum se cacă pe ei de frică... 

Erin porni pe stradă spre luminile albastre și roșii care clipeau. 
Orly o strigă, însă ea continua să meargă. Traficul încetini și 
câţiva șoferi claxonară incitaţi. Erin merse mai departe în 
pantofii ei cu tocuri cui, tanga cu paiete și sutienul din dantelă 
neagră, îndreptându-se către luminile ce pâlpâiau, iuțind pasul, 
spunându-și: poate că, poate că, oh, poate că domnul Orly are 
dreptate. 

Poate că există un Dumnezeu. 


VP - 168 


Judecătorul o considera pe Marvela un arhanghel fermecător 
și delicios. Ea era singura din clubul lui Orly care flirta 
cunoscător. Celelalte stripteuze erau detașate, superficiale, 
chiar reci; unele refuzaseră să danseze pentru el. Judecătorul 
bănuia că Erin le înveninase pe celelalte împotriva lui - probabil 
că-l dispreţuiau pentru că le despărțea prietena de unicul ei 
copil. Ce nedreptate! Justificarea exista acolo, în Biblie, clară ca 
lumina zilei, dar niciuna dintre dansatoare nu dorise să-l asculte 
explicând, indiferent cât de mari ar fi fost bacșișurile pe care le 
oferise. Fiecare om, le-ar fi explicat judecătorul, era înzestrat cu 
un har. Fiecare om avea un țel aparte pe acest Pământ. 
Calitatea de mamă, le-ar fi explicat, era un har, iar calitatea de 
a dansa goală era altul. 

Fiind nou-venită în local, Marvela nu știa că judecătorul fusese 
ostracizat în mod neoficial. Îi oferise niște dansuri pe masă 
extraordinare și în câteva zile îi sucise minţile. Când ea plecase 
din clubul lui Orly, judecătorul o urmase fără șovăială la Parada 
pieilor și la brava lume nouă a dansurilor intime. 

Distanţa dintre cele două cluburi era de opt sute de metri, 
însă drumul păruse că durase o eternitate. Judecătorul găsise un 
loc de parcare departe de luminile stradale, pentru a evita să fie 
recunoscut de vreun automobilist. Discreţia era extrem de 
importantă până ce era reconfirmat pentru tribunalul federal. 
După aceea avea să fie liber să se recreeze cum poftea; din câte 
știa, nimeni nu fusese vreodată pus sub acuzare pentru 
frecventarea unui bar de pizdulici. 

Când judecătorul oprise motorul, inima îi bubuia sub coastele 
firave. Se simţise ameţit, dar apreciase că ameţeala se datora 
incitării faţă de ceea ce-l aștepta. Înainte de a intra în localul 
înceţoșat al celor doi Ling, recitase în gând o rugăciune, 
multumind Domnului în avans pentru binecuvântările pe care 
urma să le primească. Avea să-și poată pune palmele pe 
frumoasa Marvela, s-o simtă frecându-și de el coapsele 
catifelate - toate acelea aveau să fie visuri transpuse în 
realitate! 

Din nefericire pentru judecător, visurile nu se transpuseră în 
realitate. Anticiparea îl omori cu câteva clipe înainte de 
începerea dansului intim. Muri cu limba pe masă și Biblia ţinută 
în echilibru pe genunchi. O mână îi era încleștată pe prohab ca 

gheara unui homar; rămase acolo pe toată durata manevrelor 
viguroase de resuscitare, inclusiv a masajului cardio-pulmonar. 

Moartea luase forma unei hemoragii cerebrale masive. O 
parte însemnată din creierul judecătorului explodase practic în 
clipa în care Marvela își lăsase bustiera peste creștetul capului 
lui. Un bodyguard cu gândire rapidă îndepărtase obiectul înainte 
de sosirea paramedicilor. 

Ținând seama de trafic, timpul de reacţie al acestora fusese 
remarcabil. Disperaţi, cei doi Ling nu avură nicio posibilitate să 
scoată corpul din local; tot ce au putut face a fost să scâncească 
înaintea haosului. La două secunde de la apariţia primului 
poliţist, Parada pieilor se goli de parcă s-ar fi anunţat o scurgere 
de gaze toxice. Barmanii și dansatoarele fugiseră ultimii. 

Când Erin ajunse acolo, văzu un bătrân întins pe podea. Era 
înconjurat de personal medical tânăr, în uniforme albastre. Unul 
dintre ei îngenunchease lângă forma nemișcată și lovea pieptul 
bărbatului în sincronizare perfectă cu Rythm Nation al lui Janet 
Jackson care răsuna din difuzoare. Fraţii Ling rămăseseră 
departe de scenă, plângându-se de publicitatea proastă, 
pierderea veniturilor și o posibilă vizită a agenţilor statali care se 
ocupau de comercializarea băuturilor alcoolice. 

Erin înaintă destins și se opri între paramedici. Eforturile de 
salvare a vieţii se reduceau odată cu muzica. Bărbatul de pe 
podea era în mod clar mort. Erin se aplecă pentru a-i examina 
chipul; părea a fi judecătorul ei și totuși nu era sigură. 

— Puteţi scoate masca de oxigen? întrebă ea. 

Copleșit de ţinuta lui Erin, un paramedic se conformă voios. O 
întrebă dacă o cunoștea pe victimă. 

— Din vedere, răspunse ea. 

Marvela, care se schimbase în haine de stradă, era 
intervievată de doi polițiști în uniformă și de un detectiv civil. 
Fuma nervos, ţigară de la ţigară, scuturând scrumul într-o halbă 
de bere. Erin rămase la bar și-i așteptă pe polițiști să termine. 
Shad intră și i se alătură. 

— Ar trebui să vezi elicopterul de-afară, zise el. 

— Combustibil irosit, comentă Erin. E mort ca un pește pe 
uscat. 

— Elicopterul nu-i de la spital, ci de la postul TV Channel 7. 

— Serios? Erin râse sinistru. Shad, îmi place ce văd. Detest s-o 
admit, dar îmi place. 

— Individul era un puțoi. 

— Și un ipocrit și jumătate. 

— Poate că acum îţi poţi lua fetiţa înapoi. 

— La asta mă gândesc și eu, încuviinţă Erin. Știu că-i teribil, în 
circumstanţele acestea... 

— Nu te mai gândi. Era o vomă. 

Shad se întinse în barul bine garnisit al fraţilor Ling și luă două 
pahare. Descolăci tubul robinetului și umplu câte o Cola pentru 
fiecare. Erin îi privi pe paramedici așezându-l pe judecătorul 
mort pe o targă și legându-l sub o pătură de lână cafenie. 

— Avocatul meu va fi uimit, rosti ea. 

— Și fostul tău soț. Buzele lui Shad se despărţiră într-un surâs 
rece. Mi-ar plăcea să-l văd când o să-l anunti. 

— Mă îndoiesc că voi avea această plăcere, zise Erin. 

După ce polițiștii terminară cu ea, Marvela veni la bar și se 
așeză lângă Erin. 

— Nici măcar nu l-am atins, mărturisi ea pe un ton de 
neîncredere sinceră. 

Începu să plângă și Erin o strânse în braţe. N-o cunoștea bine 
pe Marvela și totuși înțelegea perfect trauma de a vedea un 
client cum moare sub ochii tăi. 

Shad sări peste tejgheaua barului și turnă un whisky Dewar's 
pentru Marvela, care continua să suspine intermitent. Ea spuse 
că nu știa ce se întâmplase - abia își scosese sutienul. 

— Nu-mi vine să cred c-a murit, în pizda mă-sii. A murit! Nici 
măcar nu mă așezasem în poala lui... 

— Ajunge, o opri Erin. N-a fost vina ta. 

Mângâie părul lui Marvela, care mirosea a ţigări Marlboro și 
gel. Lacrimile ei se revărsau pe umărul gol al lui Erin. 

— Privește lucrurile și altfel, zise Shad. Tipu' a murit uitându- 
se la o păsărică. Există și moduri mai urâte de a muri. 

Marvela nu era consolată. Își goli paharul și scotoci după altă 
țigară. 

— Ar fi trebuit să rămân manechin și-atât. Costume de baie și 
body-uri și-atât. 

Shad întinse o brichetă și spuse: 

— Pentru Dumnezeu. 

— E numai vina mea. A murit din cauza mea! 

— Ș-ș-ș, îi zise Erin. Nu-ţi făceai decât meseria. 

Capitolul 16 


Rita și Alberto Alonso acceptară s-o ţină pe Angela, în timp ce 
Darrell Grant transporta la St Augustine un lot de scaune cu 
rotile furate. Alberto ţinea la fetiță, dar Rita prefera tovărășia 
caninelor; puii Lupei erau tot mai mari și mai jucăuși. Darrell 
Grant îi spuse surorii lui s-o ţină pe Angie în rulotă, departe de 
lupii ăia nenorociţi. Rita întrebă unde erau jucăriile fetiţei și 
Darrell zise că în camionetă nu mai avusese loc pentru jucării. 
Alberto spuse să nu-și facă griji, fiindcă pe-acolo existau destule 
lucruri cu care se putea juca o fată. Scoase o pungă cu mingi de 
golf și o vărsă pe podea. Angela se distră pe cât putea de bine. 

Alberto dormi toată ziua, în vreme ce Rita petrecu majoritatea 
timpului în curte cu animalele. Angela era fascinată de aspectul 
excentric al mătușii ei - masca de jucător de baseball, ţigara, 
mănușile groase de muncitor forestier și hainele largi. Fetiţa 
stătea ore întregi la fereastră, privind-o cum lucra cu animalele 
ei nervoase. La un moment dat, rămasă singură în rulotă, 
Angela luă telefonul și formă numărul mamei ei, pe care-l 
memorase. Nu răspunse nimeni, însă Angela lăsă telefonul să 
sune timp de douăzeci și cinci de minute. Rita intră și fu 
cuprinsă de o criză de nervi. li smulse telefonul și-l așeză pe 
frigider, unde fetiţa nu putea ajunge. 

Darrell Grant era mulţumit să plece din oraș, fie și numai 
pentru scurt timp. Eliberat de responsabilitatea paternală, nu 
mai trebuia să fie atent în privinţa consumului de amfetamina, 
de care depindea într-o măsură tot mai mare. Amfetamina îi 
conferea îndrăzneala de a fura și perfidia de a minţi despre 
furturi. Ea îl ajuta de asemenea să le facă faţă lui Merkin și 
Picatta, care îl hărţuiau neîncetat. Detectivii erau feroce de 
iritanţi și mereu în căutare de ponturi fierbinţi. Lui Darrell nu-i 
păsa să-i dea în gât pe alţi infractori, mai ales pentru că 
alternativa era închisoarea, dar uneori pur și simplu nu avea ce 
să toarne. Merkin și Picatta nu păreau să înțeleagă că mulţi 
escroci erau de o lenevie cronică; între două delicte consecutive 
puteau să treacă săptămâni, ba chiar luni de zile. Detectivii 
cereau însă întruna chestii proaspete și cazuri pe rol. Dacă nicio 


VP - 172 


infracţiune serioasă nu era în curs de derulare, ei se așteptau ca 
Darrell Grant să iasă pe stradă și să îndemne el însuși la fapte. 

Necazul era că Darrell Grant nu avea vreme de pierdut cu 
rataţii. Plasarea scaunelor cu rotile era o afacere care-i consuma 
tot timpul. De exemplu, cursa la St Augustine promitea 
încasarea a trei miare - îl aștepta un cămin pentru bătrâni și 
banii era plătiţi imediat la livrare. Merkin și Picatta îl sunaseră 
însă după aceea, bătându-l la cap să meargă și să discute cu un 
barman cubanez din Hallandale, care putea sau nu să se ocupe 
de livrări serioase, de ordinul kilogramelor. Darrell Grant trebuia 
să gândească rapid și aici îl scosese din rahat amfetamina. Il 
ajutase să-și reamintească numele lui Tommy Tinker, tipul cu 
heroina. Darrell știa cât de mult le plăceau polițiștilor din Florida 
de Sud cazurile cu heroină. Nu numai că reprezenta o 
înviorătoare schimbare a decorului de la cocainomani, ci aducea 
și o apreciere garantată, de obicei „Polițistul lunii”. De aceea 
Darrell îl vărsase pe Tommy Tinker ca fiind Dealerul de Heroină 
Nr. 1 la est de autostrada l-95 și le spuse lui Merkin și Picatta 
unde anume pe Sunrise Boulevard îl puteau găsi. 

— În ce lucrează - grame sau uncii? întrebase Picatta. 

— Uncii, răspunsese iute Darrell Grant, dar nu le vinde albilor. 
Altfel aș fi bucuros să particip. 

În felul acesta cei doi detectivi plecaseră, iar Darrell o tăiase 
către St Augustine. Tocmai ieșise din oraș pe la Vero Beach, 
când creierul îi frânase atât doar cât să-și aducă aminte că 
Tommy Tinker murise în New Orleans, după explozia unei 
bombe incendiare, cu șase ani în urmă. Darrell Grant încercase 
un scurt fior de panică, dar nici nu se gândise să se întoarcă sau 
să-i sune pe detectivi. Înghiţise alte trei pastile și călcase 
acceleraţia. În scurtă vreme camioneta gonea cu viteza inimii lui 
și viaţa părea a-ntâia. 

e 

Congresmenul își reveni la timp pentru gala de colectare a 
fondurilor. Putu să se îmbrace neajutat, se bărbieri cu o lamă 
tocită și se pieptănă singur. Fondul arămiu de ten masca 
vânătaia care se redusese la dimensiunile unui cerculeț verzui în 
centrul frunţii. 

Erb Crandall îl duse cu mașina la hotel și rămase lângă el 
toata seara. Participanţii la dineu fură numeroși, iar discursurile 
măgulitoare. Mărturia cea mai entuziastă sosi din partea 

senatorului Moynihan, care nu-l cunoscuse niciodată pe David 
Dilbeck și de aceea nu era afectat de amintiri neplăcute. 

După desert, Dilbeck sui pe podium și izbuti să vorbească 
timp de unsprezece minute fără să se repete. Avu grijă să 
îndrepte laude absurde spre colegii ale căror voturi erau 
esenţiale pentru reînnoirea susținerii prețurilor zahărului 
autohton. În sinea sa, Dilbeck se rugă ca remarcile lui să 
înceapă să topească sentimentele neplăcute - la urma urmelor, 
de câte ori ajungeau asemenea personaje mărunte să fie 
comparate cu Roosevelt și Kennedy? Erb Crandall afirmă că 
ceilalți congresmeni păruseră realmente mișcaţi. Dilbeck spera 
asta, deoarece practic îi venise să vomite de complimentele pe 
care le revărsase. 

Trecu apoi de la o masă la alta, mulţumind oaspeţilor plătitori 
pentru generozitatea lor. În mod obișnuit, Dilbeck adora să fie 
centrul atenţiei, dar în seara asta luminile scenei îl năuceau; 
vederea ochiului stâng îi era înceţoșată și urechile îi bubuiau ca 
și cum ar fi avut acolo o orchestră invizibilă de darabane de oţel. 
Se autosusțtinu, repetându-și în gând mantra lui Erb: fiecare 
strângere de mâini valorează o mie de dolari. 

La o masă îndepărtată congresmenul fu întâmpinat de un 
individ rotofei cu obraji îmbujoraţi și ochi iscoditori de rozător. 
Bărbatul era îmbrăcat ca pentru înmormântare. Spuse că era 
avocat și o prezentă pe verișoara sa, o femeie severă. Dilbeck 
observă o ușoară asemănare de familie. 

— Mă mai ţineţi minte? întrebă avocatul. 

— În tot cazul păreţi familiar, minţi Dilbeck. 

— San Francisco... Convenţia „Mondale Express”. 

— Așa-i, așa-i. Dilbeck nu avea nici cea mai vagă amintire; 
petrecuse majoritatea convenției pe un scaun de bar la un 
spectacol de revistă topless. L-am văzut pe Fritz acum vreo trei 
săptămâni, improviză el. Arată absolut fantastic. 

Avocatul îl invită pe congresmen să ia loc pentru câteva 
minute, însă Dilbeck spuse nu, mulțumesc, mi-au fixat un grafic 
strict. În clipa aceea avocatul îi dădu fotografia. 

— Pentru albumul dumneavoastră, îi spuse. 

— Doamne Sfinte! mormăi congresmenul. 

Își acoperi ochiul slab și se holbă la poza color în care el lovea 
cu o sticlă în capul unui necunoscut. Dilbeck nu avea nici cea 
mai măruntă amintire despre scena grobiană, cu excepţia femeii 

de pe scenă. Era dansatoarea din visul lui - pentru Dumnezeu, 
era reală! Congresmenul simţi o furnicătură cu totul necuvenită 
pentru momentul acela. 

— Am mărit poza, rosti avocatul, de pe un diapozitiv pe care-l 
păstrez într-un loc foarte sigur. Făcu o pauză și-și trecu un deget 
peste buza superioară. Dacă-mi permiteţi s-o spun, domnule, vă 
stă mai bine fără mustață. 

Dilbeck zâmbi anemic.  Aplecându-se peste umărul 
congresmenului, Erb Crandall fu ușurat să nu se zărească pe 
fundalul fotografiei. Se întrebă totuși dacă nu existau și alte 
poze în succesiune - de exemplu, imagini ale lui amenințând cu 
o armă. lisuse, ce noapte nenorocită fusese aceea! 

— Straniu, rosti Dilbeck, este faptul că nu-mi amintesc 
momentul. 

— Dar dumneavoastră sunteţi, nu? 

Avocatul radia. 

Crandall îl solicită scurt să-și decline identitatea. Mordecai îi 
întinse o carte de vizită și spuse: 

— Sunt convins că vă nedumerește interesul lui Joyce. Tânărul 
atacat trebuia să-i fie soț. 

Crandall își lipi buzele de urechea lui Dilbeck. 

— Nu mai scoate niciun cuvânt. 

— E-n regulă, Erb. Vorbesc cinstit când spun că nu-mi 
amintesc. 

Avocatul continuă: 

— Probabil că vă întrebaţi despre starea tânărului. Din păcate, 
veștile nu sunt bune. În urma atacului a suferit leziuni teribile. 

Dilbeck se gârbovi. 

— Ce pot spune? Imi pare foarte rău. 

— Taci, şuieră Crandall. 

— Regretele sunt de înţeles, vorbi Joyce, însă Paul al meu nu 
va mai fi niciodată același om. 

— Traume craniene severe, adăugă avocatul. Sticla pe care o 
ţineţi în mâini este de șampanie. Korbel, dacă nu mă înșel. 

Congresmenul dădu fotografia lui Crandall și spuse: 

— Tu ai fost acolo, Erb. Ce dracu' s-a întâmplat? 

Cu coada ochiului, Crandall zări un șir neregulat de 
participanţi la dineu, printre care câţiva membri proeminenţi ai 
familiei Rojo, înaintând prin sală spre David Lane Dilbeck. Piti cu 

dexteritate în smoching fotografia periculoasă și-i spuse lui 
Mordecai să-l aștepte la etaj în apartamentul pentru recepții. 

— Perfect, încuviință avocatul, speram în puţină intimitate. 

— Peste cincisprezece minute, zise Crandall, apoi se grăbi să-l 
caute pe Malcolm J. Moldowsky. 

Cu puterile părăsindu-l, David Dilbeck izbuti să-și termine 
turul - strângând mâini, simulând recunoașterea, chicotind la 
glume jalnice, plecându-se înaintea unor măguliri banale... și 
gândindu-se doar la dansatoarea zveltă a cărei onoare o 
apărase cu atâta nobleţe în seara aceea în Pupăza creată. Oare 
și ea se gândea la el? 

e 

Joyce se plimba înainte și înapoi prin recepţie, în timp ce 
Mordecai se întâlni singur cu Moldowsky în apartamentul pentru 
recepții. Nu avu loc niciun schimb de amabilităţi. Avocatul își 
anunţă cererile; Moldowsky făcu câteva însemnări. Fotografia, 
boțită în smochingul lui Crandall, se afla între ei, pe măsuța 
pentru cafea. 

— Extorcare, rosti Moldy gânditor. 

— În domeniul meu de activitate se numește negocierea unei 
înțelegeri între părţi. Credeţi că glumesc când vorbesc despre 
deschiderea unei acţiuni civile? Imaginea vorbește de la sine, 
domnule Moldowsky. 

— Detest șantajele. 

Mordecai strânse din umeri. 

— Alți avocați v-ar fi acționat mai întâi în judecată și după 
aceea s-ar fi oferit să negocieze o înțelegere. Evident, un proces 
civil aduce imediat problema în ochii publicului. Ținând seama 
de poziția domnului Dilbeck, am bănuit că dorește să evite 
publicitatea. 

— Mulţumesc că aţi fost atât al dracului de grijuliu. 

Moldowsky se ridică și-și pregăti ceva de băut. Azvârii o 
privire spre fotografia incriminatoare a onorabilului David Lane 
Dilbeck - cu expresia de ucigaș lipsit de control, înnebunit de 
patimă. Ar fi făcut realmente senzaţie pe pagina întâi a ziarelor. 

— Înţeleg dacă aveţi nevoie de timp, zise avocatul. Trebuie să 
fie un șoc serios. 

— Nu tocmai, spuse Moldy. Numele bărbatului este Paul 
Jonathan Guber. A petrecut cinci zile în spitalul Broward General, 


VP - 176 


cu tăieturi, vânătăi și o comoţie ușoară. Acum și-a revenit, dar 
nu cred că asta contează. Nu-i așa? 

Mordecai amuţi pentru o clipă. După câteva secunde replică: 

— Să presupun că aţi sunat la spital, fiind îngrijorat de 
sănătatea clientului meu? 

Malcolm  Moldowsky răpăi cu unghiile lustruite în sticla 
paharului. 

— Avem grijă de congresmen, anunţă el. 

Erb Crandall urmărise evoluţia tânărului domn Guber încă din 
seara atacului. 

— Sunt impresionat, zise Mordecai. Interesul dumneavoastră 
faţă de starea medicală a clientului meu ar putea fi însă 
perceput ca o recunoaștere a responsabilităţii. Un juriu ar putea 
fi curios să afle de ce domnul Dilbeck nu și-a declarat niciodată 
fapta. Același lucru l-ar putea interesa și pe procurorul statului 
Florida. 

Moldy era amuzat. 

— Cu cine credeţi că aveţi de-a face? 

— Am venit aici ca să aflu tocmai lucrul acesta. Sperasem 
într-o discuţie civilizată. Mordecai se ridică și-și netezi cutele 
costumului. Voi fi la tribunal mâine dimineaţă la prima oră. 
Pregătiţi-l pe domnul congresmen pentru tot ce poate fi mai rău. 

— Stai jos, clănţăule, zise Moldowsky. 

— Nu, domnule. Am terminat de vorbit. 

— Trei milioane este prea mult. 

— Serios? Acum era rândul lui Mordecai să fie amuzat. Știţi 
care au fost anul trecut veniturile corporației Sweetheart Sugar? 

Moldy emise un șuierat ușor printre dinţii din față. Cu gesturi 
foarte lente, așeză paharul pe masă. Avocatul fu mulţumit. 
Regreta că Joyce nu-l putea vedea în acţiune, strângându-i de 
oușoare pe șmecherii cei mari. 

— Cunoști un bărbat pe nume Jerry Killian? întrebă 
Moldowsky. 

Avocatul răspunse că nu auzise niciodată numele acela. Moldy 
își putea da seama că spunea adevărul. Era definitoriu pentru 
Dilbeck să fie șantajat de două ori pentru aceeași tâmpenie - ba 
chiar de trei ori, dacă puneai la socoteală și femeia misterioasă 
care telefonase la biroul lui din Washington. 

— Trebuie să știu cine mai este implicat. 

— Clienţii mei, spuse Mordecai, sunt Joyce și Paul. 

Nu menţionă faptul că Paul Guber, care nu se alăturase 
planului, nu avea să afle niciodată despre bani. De asemenea, 
Mordecai nu dezvălui faptul că o parte modestă din suma 
stabilită avea să fie primită de un bodyguard violent pe nume 
Shad. 

— Cecul, zise avocatul, va fi făcut în numele contului fiduciar 
al firmei mele. 

— Un cec? Malcolm Moldowsky hohoti răgușit. 

— Doar nu vreţi să plătiţi în bani lichizi? 

— Nu, ci prin transfer electronic. 

— Din străinătate? 

— Nassau, zise Moldy. Posibil din Insulele Cayman. Este vreo 
problemă? 

— Nu, atât timp cât este vorba despre dolari americani. 

Avocatul se  închipuia ca fiind personificarea abilității 
profesionale. _ 

— Trei milioane nu va fi posibil, spuse Moldowsky. Incearcă 
două jumătate. 

— Vă ţineţi de glume, domnule Moldowsky. Amândoi știm 
prețul zahărului și felul în care se menţine atât de ridicat. 

— Nu-ţi forța norocul, clănţăule. Potrivit informaţiilor mele, 
Paul Guber este complet refăcut. 

— Niciodată nu se poate știi ce se întâmplă în creierul omului, 
reflectă Mordecai. Azi poate că n-are nimic, iar mâine este la 
terapie intensivă. 

— Aha, ești glumet. 

— Posibilitatea unui proces ar fi extrem de stresantă pentru 
tânăr și viitoarea sa mireasă. Eu aș recomanda terapie prin 
consiliere de durată. 

Moldy flutură un braț prin aer. 

— Termină cu rahaturile. O să discut cu niște persoane și te 
caut. 

— Bineînţeles. 

— Între timp stai de vorbă cu Joyce. Explică-i importanţa 
confidenţialităţii. 

— Nu vă temeţi, spuse Mordecai, este o doamnă isteață. 

Și în curând foarte bogată. 

lahtul familiei Rojo se numea Afacerea Sweetheart. Era lung 
de treizeci de metri și fusese construit în Olanda. Toate cele trei 
saloane aveau baruri și sisteme audio Dolby. 

lahtul era îndocat la Turnberry Isle, pe canalul intra- coastă. 
Până ce Moldowsky ajunse acolo se făcuse aproape ora 2 
noaptea. Cei doi Rojo mai vârstnici, Joaquin și Willie, îi oferiră 
musafirului lor o ceașcă de cafea cubaneză. Moldy nu avea 
nevoie de ea; era complet treaz. Două tinere făceau baie în 
jacuzzi. Christopher zăcea pe mochetă, lângă un ocelot pătat cu 
o zgardă bătută în smaralde. Felina sălbatică își lingea labele și 
mârâia încetișor. Fraţii Rojo îl conduseră pe Moldowsky la nivelul 
superior, într-o cabină micuță de pe puntea căpitanului. Willie se 
interesă despre Erb Crandall. 

— Nu l-am invitat, răspunse Moldy, pentru propria lui 
protecție. 

— Spune-ne care este problema, Malcolm. 

El o reduse la elementele de bază: Congresmenul se băgase 
într-o situație neplăcută. Fusese făcută o fotografie 
compromiţătoare. Acum apăruse un avocat care cerea trei 
milioane de dolari. 

Cei doi Rojo fură profund tulburaţi și discutară în șoaptă, în 
spaniolă. Moldowsky observă că purtau halate identice, cu 
numele iahtului brodat în partea stângă a pieptului. Un lob al 
urechii lui Joaquin era alb de săpun uscat. 

— Opțiunile sunt limitate, spuse Moldy. 

— Trei milioane de dolari, zise Willie, nu este posibil. 

— Sunt convins că se va mulțumi cu două. 

Joaquin Rojo murmură o înjurătură. Momentul amenințării cu 
acţionarea în judecată căzuse cum nu se putea mai prost - 
Dilbeck trebuia să treacă imediat legea zahărului prin comisie, 
astfel încât plenul Camerei Reprezentanţilor s-o poată vota 
înainte de alegerile din noiembrie. 

„Imposibil”, își zise Moldowsky. 

— Lăbarii ăia nu pot să voteze nimic acum. Toţi sunt acasă și- 
și fac campanie de zor. 

În plus, a adăugat el, președintele Camerei Reprezentanţilor 
nu dorea să se treacă prea repede la votarea legii, deoarece 
existau prea multe controverse legate de ea. Ralph Nader, 
activistul pentru drepturile consumatorului, făcuse scandal în 
privinţa subvenţiilor din Marea Agricultură. Lobby-urile de tutun 

și orez intraseră în panică, ceea ce-i determinase pe partenerii 
lor din Congres să reacționeze în același fel. In clipa de faţă o 
votare ar fi fost riscantă; mai inteligent era să aștepte. lar asta 
însemna că fraţii Rojo erau siliţi să se bizuie pe Dilbeck pentru 
alte câteva luni... și aveau nevoie ca el să fie imaculat. 

— Cât de rea este fotografia? se interesă Willie. 

— Fatală, răspunse Moldy. 

— Mierda. Să dăm dracului banii! 

— Nu! zise Joaquin. N-o să mă las șantajat. 

— Avem de ales? Willie se întoarse către Moldowsky. la zi, 
Malcolm? 

Fără să menţioneze numele lui Jerry Killian, Moldy mărturisi că 
o problemă similară apăruse cu câteva săptămâni în urmă. 

— Am rezolvat-o personal. Aceasta însă este mai complicată. 

— Din cauza fotografiei? 

— Și a implicării unui avocat. 

Willie Rojo aprobă din cap. 

— Asta mă îngrijorează și pe mine. Haide să-i plătim 
nemernicului și să dăm totul uitării. 

Fratele lui se ridică, scuturând un pumn albicios. 

— Nu, Wilberto. Dacă vrei să plătești, fă-o din moștenirea 
copiilor tăi. Eu nu mă bag! 

Spaniola erupse din nou, iar de data aceasta glasurile fraţilor 
escaladară în ceartă. Moldowsky distingea câte un cuvânt, ici și 
colo. Până la urmă Joaquin Rojo se așeză. 

— Malcolm, rosti el, cât de multe știi despre cultivarea 
trestiei-de-zahăr? 

Moldowsky ridică din umeri și spuse că nu prea multe. 

— Noi plantăm în compost, urmă Joaquin, provenit în general 
din iarbă, dar uneori și din mere pădurețe. Este denumit aurul 
negru, fiindcă produce un zahăr atât de bogat. De pe același 
ogor un fermier poate avea parte de zece sezoane bune, după 
care recolta începe să scadă. De ce? Fiindcă stratul de compost 
se reduce cu fiecare recoltă. Işi accentuă spusele, apropiind 
între ele degetul mare și arătătorul. In cele din urmă solul nu 
este îndeajuns de adânc pentru trestie și terenul devine 
inutilizabil. Dedesubt este calcar solid. 

— Când compostul dispare, preluă ștafeta Willie, dispare 
pentru totdeauna. Oamenii noștri ne zic că mai sunt cinci, poate 
încă șase sezoane. 


VP - 180 


— Și după aceea? 

Joaquin deschise larg braţele, cu palmele în sus. 

— Cariere de calcar... Cartiere de locuinţe... Cluburi de golf... 
În clipa de faţă, viitorul respectiv nu este important. 

— Mai târziu va fi, zise fratele lui, dar în clipa de faţă afacerea 
noastră este trestia-de-zahăr. Avem nevoie ca acești ultimi ani 
să fie buni. 

— Să vă asiguraţi o moștenire, încuviință Moldowsky. 

— Te rugăm, elimină problema domnului Dilbeck. 

— Înţeleg că nu veţi plăti avocatul. 

— Fratele meu și cu mine am decis să n-o facem. 

Ocelotul cu zgarda cu smaralde urcă treptele și se ghemui la 
picioarele cu papuci ale lui Willie Rojo. Bătrânul scotoci prin 
faldurile halatului cu monogramă și scoase un hartan de pui. 
Fraţii priviră cu drag cum animalul îl devoră cu oase cu tot. 
Trosnetele îl deranjară pe Malcolm J. Moldowsky, care nu se 
dădea în vânt după feline. 

Joaquin căscă și anunţă că era ora de culcare. 

— Anunţă-ne când s-a rezolvat, îi spuse el lui Moldowsky. 

— Va fi totuși scump. 

Willie Rojo chicoti, lăsându-l pe ocelot să-i lingă grăsimea de 
pui care-i rămăsese pe degete. 

— Cât de scump? întrebă el. Sunt sigur că nu poate fi vorba 
de trei milioane de dolari. 

— Nici măcar pe departe, zise Moldy, însă există un anume 
risc. 

— Sper că nu pentru noi. 

— Nu, domnilor. Nu pentru voi. 

e 

Darrell Grant vându scaunele cu rotile pentru trei mii două 
sute de dolari bani-gheață și merse direct de la St Augustine la 
Daytona Beach. Acolo achiziționă o mulțime de pilule colorate și 
agăță două prostituate de pe trotuar. Mai târziu, când îl credeau 
adormit, târfele își lăsară peștele să intre în camera de motel și 
să-i cotrobăiască prin lucruri. Darrell așteptă un timp, apoi 
strecură mâna sub pernă, unde-și ţinea cuțitul. Cu un zbieret 
înfiorător, sări din pat și-l înjunghie pe proxenet în partea 
cărnoasă a unei coapse. In vreme ce bărbatul se zbătea pe 
podea, prostituatele încercau cu disperare să-i oprească 
sângerarea. Calm, Darrell Grant smulse cearșaful de pe pat și-l 

spintecă în fâșii lungi. După aceea îi legă pe garidul care se 
zvârcolea și pe cele două prostituate și le îndesă șosete 
murdare în gură. Femeile nu se opuseră, deoarece văzuseră 
îndeaproape pupilele minuscule ale lui Darrell Grant. 

În timp ce-l lucra pe proxenet, Darrell fredona o melodie din 
Cartea junglei, pe care Angela o avea pe videocasetă. Voios, 
săpuni părul negru și creț al bărbatului și-l rase complet. Luă 
apoi cuțitul și-i crestă pe scalp un „G” perfect. Peștele gemu și 
icni în călușul mizerabil. Sângele i se prelingea în firicele 
gemene pe ambele părți ale capului. Femeile priveau în tăcere, 
temându-se că avea să urmeze rândul lor. 

— Acum am să vă dau o lecţie, oameni buni, zise Darrell 
Grant. 

Își luă cheile și se duse la furgonetă. Se întoarse peste două 
minute cu un capsator electric industrial pe care-l furase de pe 
un șantier din Boca Raton. La vederea instrumentului, una dintre 
prostituate începu să plângă. Darrell Grant se apropie de 
proxenet și-i dezlegă un braţ. 

Încă gâfâind, rosti: 

— Voiai să mă jefuiești? 

Proxenetul scutură cu violenţă din cap. 

— Cine minte nu-i cuminte, cântă Darrell. 

Conectă capsatorul la priza din perete și spuse: 

— Data viitoare când mai vrei bani, cere politicos. 

Prinse mâna proxenetului și-i capsă de palmă o bancnotă de 
un dolar. Apăsă întruna pe trăgaciul capsatorului - ping! ping! 
ping! - până se terminară capsele. Peștele dădu ochii peste cap 
și-și pierdu cunoștința. Femeile tremurau de groază. 

Brusc, Darrell Grant se simţi secătuit de puteri. Se întinse pe 
pat și sună la Rita. Ea mormăi nemulțumită, de ce dracu-i 
telefona la ora asta, era 3:30 noaptea. 

Fratele ei își ceru scuze și zise: 

— Uite care-i treaba, s-ar putea să mai întârzii câteva zile pe- 
aici. Te deranjează? 

— Cum vrei. Erin vine mâine. 

— Ce? 

— E zi de vizită, spuse Rita. 

— Nu! 

— Așa ne-a spus. 

— lisuse, Rita, i-ai spus că Angie e acolo? De unde dracu’ știa? 

— Nu-i vina mea că fiică-ta știe să folosească telefonul. Și-n 
plus se și cațără ca o maimuță peste tot. 

— Angie a sunat-o? Darrell Grant izbi cu pumnul în salteaua 
fără așternut. Fir-ar al dracului, nu-mi vine să cred c-ai lăsat să 
se-ntâmple așa ceva! 

Luase o doză prea mare ca să se mai poată concentra 
simultan asupra a două situaţii de criză. Nu observă că una 
dintre prostituate izbutise să-și elibereze un braţ și se ocupa pe 
furiș de celelalte noduri. 

Darrell mușcă din microfon și răcni: 

— Să nu lași pizd-aia-n casă, ai înțeles? 

— Este zi de vizită! repetă Rita. 

— Nu-i nicio zi de vizită-n pula mea! 

— Atunci vino tu aici și rezolvă problema. Eu am lupi de 
dresat. 

— Doamne Dumnezeule! 

— Încă ceva, am auzit la știri - cum îl chema pe judecătorul 
ăla care ţi-a asigurat divorţul? 

Darrell Grant îi spuse numele. 

— Așa, Alberto a zis că el era. A murit, Darrell. 

— Stai așa... 

— Am auzit la televizor, spuse Rita. A murit azi-noapte într-un 
local de striptease. Ş 

Darrell Grant își lăsă obrazul pe salteaua cu miros oribil. În 
mod clar era momentul să-nghită alte pastile. 

La celălalt capăt al firului, Rita relata povestea. 

— Familia lui a declarat că se ducea acolo ca să predice Biblia 
fetelor despuiate. Poţi să crezi așa un căcat? l-au găsit o Biblie 
în poală... a fost la televizor. 

— O să fiu acasă mâine dimineaţă, spuse Darrell Grant cu glas 
răgușit. 

— Și Erin? întrebă Rita. Dinspre Daytona Beach nu se auzi 
niciun răspuns. Darrell? Hei, frăţioare, deșteptarea! 

El era însă în lumea viselor, pocnit în ţeastă de o prostituată 
care-l izbise cu capsatorul. Cei trei plecară cu banii, drogurile, 
cuțitul și, bineînţeles, furgoneta. Nu luară șosetele murdare ale 
lui Darrell Grant, care au fost primul lucru pe care el l-a gustat 
când și-a recăpătat cunoștința, după patru ore. 

Capitolul 17 


În dimineaţa de 28 septembrie, sergentul Al Garcia șofă 
printr-o bură fină spre Motelul Flightpath, la două sute de metri 
vest de principala pistă comercială a aeroportului internaţional 
Fort Lauderdale-Hollywood. Managerul motelului, un grec amabil 
pe nume Miklos, îl conduse pe detectiv la camera 233. Când 
Miklos vâri cheia în broască, Garcia spuse: 

— Fac pariu că mocheta-i maro. 

— De unde știți? 

— Mi-a apărut în vis, zise Garcia. 

Miklos deschise ușa și arătă rânjind spre mochetă, care era 
lățoasă și avea culoarea cacao. 

— Uneori mă sperii singur, comentă detectivul. 

Legistul din Districtul Mineral găsise trei fire maro de fibră din 
mochetă sub unghia de la degetul mare stâng al lui Jerry Killian. 

— Și ce-aţi mai visat? întrebă Miklos. 

— Că un bărbat pe nume Killian a fost ucis în odaia asta. 

— Ah, nu, făcu Miklos. Nu-mi spuneți așa ceva. 

li povesti cum camerista găsise sub pat carnetul de cecuri al 
lui Killian. 

— Probabil că l-a aruncat intenţionat acolo, zise Garcia, ca să 
nu-l ia ucigașii. În pragul morţii, oamenii fac lucruri ciudate. 

— L-am expediat înapoi chiar a doua zi, preciză Miklos. 

— Ai procedat corect. 

— Cine a anunţat poliția? 

— Nimeni, răspunse Al Garcia. Eu am deschis corespondența 
domnului Killian. Acolo era carnetul de cecuri și biletul tău. 

Miklos se încruntă. 

— A fost legal? Să-i deschideţi corespondenţa, vreau să spun. 

— Bineînţeles. Sunt apărătorul legii. 

Garcia se lăsă în genunchi și se vâri sub pat. Degetele lui 
pipăiră mocheta lăţoasă în căutarea altor indicii. Nu găsi decât o 
coajă pietrificată de pizza și o monedă de cinci cenți. Se ridică 
și-și scutură pantalonii. 

— De când lucrez aici, spuse Miklos, au murit șapte oameni. 
Este foarte trist. Șapte oameni în șapte luni. 

— Dintre cei cazaţi aici? 

— Da, domnule. Droguri... revolvere... cuțite... probleme 
cardiace... Poliţia vine frecvent. Înlocuim întruna mocheta și 
cearșafurile. 

— Poate că de vină-i locul, zise Garcia ridicând glasul ca să 
acopere vuietul unui avion cu reacție. 

Motelul era ideal pentru niște clienţi care nu doreau să fie 
auziţi. Scoase o fotografie a lui Jerry Killian. 

— Nu l-am văzut niciodată, declară Miklos. Spuneţi că omul 
acesta a fost ucis? 

— Da. Eu bănuiesc c-a fost ucis în cada de baie. 

— Curăţăm băile de trei ori pe săptămână. 

— Oho, făcu Garcia. Cred că aveţi o factură impresionantă 
pentru dezinfectând. Pot să mă uit? 

Miklos se așeză pe pat și așteptă. Auzi detectivul umblând la 
robinetele căzii. 

— Domnule Miklos, ce s-a întâmplat cu robinetul de apă 
caldă? 

— S-a rupt ceva înăuntru. 

— Cum? 

— Nu știu. Acum vreo două săptămâni. 

Detectivul ieși, ștergându-și palmele pe un prosop. Alt avion 
cu reacție vui pe deasupra. 

— Se pare că cineva a dărâmat și aplica aceea din perete, 
observă Garcia. 

Inainte de a fi înecat, Jerry Killian opusese o rezistență 
considerabilă. 

— Spuneţi c-a fost ucis, zise Miklos, dar camerista n-a găsit 
niciun cadavru. 

— Asta pentru că ucigașul a dus cadavrul în Montana și l-a 
aruncat într-un râu. 

— De ce? 

— Ca să-mi strice mie vacanţa, răspunse Al Garcia. Pot să văd 
registrul de intrări? 

Miklos îl duse înapoi la recepţie, care nu era cu mult mai mare 
decât sala de baie. Numele lui Killian nu figura în fișele de 
înscriere; Garcia ar fi fost șocat dacă l-ar fi descoperit acolo. Îi 
notă pe toți cei care ocupaseră camera 233 în anterioarele două 
săptămâni. Un nume apărea de cinci ori. 

— Este din partea locului, spuse Miklos. 

— Cu ce se ocupă? 

— Afaceri. Divertisment. 

— Aha, rosti Garcia. Vrei să zici că-i proxenet. 

Miklos se foi. 

— Sincer să fiu, nu știu. 

Detectivul se interesă dacă îi atrăsese atenţia vreunul dintre 
ceilalți ocupanţi ai camerei 233. Ba da, zise Miklos, un bărbat 
care venise cu o sacoșă de șoareci vii și o videocameră. 

— Și asta ţi se pare neobișnuit? zâmbi Garcia. Spune mai 
departe. 

— În altă noapte au fost trei jamaicani. Le-am zis că nu-i 
decât un singur pat și ei au spus OK, mon. Trei tipi voinici în 
odaia aceea - aţi văzut cât era de mică. 

Garcia bătu cu degetul în registru și Miklos găsi numele sub 
care se înregistraseră jamaicanii: „John Riley”. Convenabil de 
generic. Adresa era o căsuţă poștală din Belle Glade. Lângă 
Lacul Okeechobee. 

— Niște bărbaţi solizi, zise Miklos. Au venit imediat înainte de 
miezul nopţii. 

— Sunt sigur c-au plătit cu banii jos. 

— Nu prea vedem carduri de credit pe-aici. 

— Mai ţii minte ce mașină aveau? Dacă mai era și altcineva în 
mașină? 

— Sincer să fiu, nu. 

— Ce altceva? întrebă Garcia. Ai zis că ţi-au atras atenţia. 

— Toţi aveau cicatrice. Cicatrice foarte urâte. 

— Pe față? 

— Pe picioare. 

— la povestește, îl îndemnă Garcia. 

— Purtau pantaloni scurți. Roșii, verzi, nu mai știu, însă în 
culori foarte ţipătoare. 

— Șorturi de sport, spuse Garcia. 

— Așa am văzut cicatricele. Se aplecă și-și atinse tibiile. Cam 
pe-aici. 

— Mulţumesc, domnule Miklos. Mi-ai fost de mare ajutor. 

Prietenosul manager de motel se oferi să-i arate și alte 
camere în care muriseră călători. Detectivul zise nu, mulţumesc, 
poate altă dată. 

— Atunci poate că jamaicanii l-au ucis pe bărbatul care și-a 
pierdut carnetul de cecuri. 

— Este o idee, zise Garcia. 

Miklos îi făcu cu ochiul. 

— Poate c-o să vă apară în vise cine a făcut-o. 

Detectivul izbucni în râs. 

— Am meritat-o pe-asta. 

Managerul motelului îl însoţi până la mașină. Miklos spuse că 
depusese cerere de angajare ca recepţioner de noapte la 
Motelul Ramada de lângă plajă. Mai spuse că lista de așteptare 
era lungă de două pagini. 

— Dar am mai multă experienţă ca majoritatea. 

— Asta-i cât se poate de clar, încuviinţă Garcia. Baftă-n slujba 
aceea. 

— Mulţumesc, spuse Miklos. Baftă la crima dumneavoastră. 

e 

Erin ajunse la parcul de rulote la ora 7. Rita era deja în curtea 
din spate și zbiera la câinii-lupi. Alberto Alonso deschise ușa din 
față. Abia revenise de la centrala nucleară și încă purta 
uniforma din gabardină a paznicilor de securitate. Erin fu șocată 
că i se permitea să poarte armă. 

— Cafea? întrebă Alberto. 

Își scoase tocul revolverului și-l atârnă neglijent pe spătarul 
unui scaun. Erin simţi că i se face rău de la stomac; avu o 
imagine fulgerătoare a fiicei ei luând pistolul lui Alberto și 
crezând că era o jucărie. 

— Unde-i Angela? zise ea încordat. 

— Cred că doarme. 

Erin verifică ambele dormitoare, care erau goale. Se întoarse 
în bucătărie, unde Alberto avea grijă de cafea. 

— Unde-i fata mea? rosti Erin. 

— Mai bine întreab-o pe Rita. 

— Nu, vreau un răspuns de la tine. Simţea cum braţele îi 
tremură de furie. Alberto, este ziua de vizită. 

EI își umplea o ceașcă de cafea în chicinetă. 

— Ultima dată când ai trecut pe la noi, ai plecat fără măcar 
să-ţi iei rămas-bun. 

— Nu mă simţeam prea bine, răspunse Erin. 

— În tot cazul, Rita a fost foarte supărată pentru 
corespondenţă. 

— V-am trimis-o înapoi. 

Alberto Alonso o privi peste marginea ceștii. 

— Arăţi bine în blugi, îi spuse. Cum merge slujba? Am auzit c- 
au schimbat numele localului. 

Erin simţea că nu mai avea aer. Ce făcuseră cei doi cretini cu 
fiica ei? 

— Bine, zise ea, mă duc s-o-ntreb pe Sheena, regina junglei. 

— Stai așa, chicoti nervos Alberto. Poate că putem aranja 
ceva, numai între noi doi. 

O auzeau pe Rita înjurând sonor afară. Părea ca și cum ar fi 
fost târâtă prin tufișuri. 

— Lupei nu-i place lesa, explică Alberto. 

Erin se strădui să se calmeze; n-ar fi trebuit să fie greu să-l 
manipuleze pe Alberto. El se apropie de fereastră și trase cu 
ochiul printre jaluzele. 

— Rita-i ocupată până peste cap, anunţă cu glas scăzut. 

Reveni iute în bucătărie și îndepărtă farfuriile și tacâmurile de 
pe masă. 

— Ce zici de-un dans mic? îi șopti lui Erin. Așa cum faci la 
club, dar privat. 

Ea se gândi la noaptea în care dansase pe masa din 
apartamentul lui Jerry Killian... el fusese dulce și sfios. Alberto 
Alonso era cu totul altă poveste. 

— Doar un dans mic, de acord? zise bărbatul. Dup-aia o să-ți 
arăt unde-i Angie. 

Se așeză pe un taburet și-i făcu semn aţâţat să suie pe masă. 

— M-ar fi ajutat niște muzică, spuse ea. 

— Imaginează-ţi-o și tu, zise Alberto. Dacă aude muzica, Rita 
o să vrea să știe ce se-ntâmplă. 

Erin nu era sigură dacă putea dansa tocmai atunci, cu sau 
fără cântecele ei; nu se putea gândi decât la găsirea Angelei. 
Probabil că Darrell Grant telefonase și o prevenise pe Rita să 
ascundă fetița. Dacă el știa că judecătorul murise, atunci știa cu 
certitudine și planul lui Erin. Faptul că el avea să ignore o 
dispoziție judecătorească, sau orice decizie a tribunalului, era 
deja înţeles de la sine. Avea s-o șteargă din ţară înainte de a 
ceda custodia fiicei sale. Pentru Darrell nu era o chestiune de 
stabilire a părintelui cel mai potrivit, ci o competiţie - un joc de- 
a măgărușul, cu Angela pe post de minge. Erin știa că trebuia să 
acţioneze rapid, înainte ca fostul ei soț să revină în oraș. 

Suind pe masă, fu cât pe-aici să se lovească cu capul de 
plafonul scund al rulotei. Începu să fredoneze „Brown-eyed girl”, 

mișcându-și lent șoldurile și așteptând inevitabila pipăială a lui 
Alberto. 

— Mai repede, spuse el. 

Erin își afișă zâmbetul de scenă. În timp ce dansa, tenișii îi 
lunecau pe tăblia laminată cu plastic. După vreun minut, auzi în 
minte muzica, limpede și blândă. Rânjetul pătat de cafea al lui 
Alberto părea îndepărtat și distant. Nici nu clipi când bărbatul îi 
cuprinse gleznele cu mâinile. 

— Mai repede, repetă el. 

„Totul va fi în regulă”, gândi Erin. Încet, cântă primul vers. 

— Nu prea tare, zise Alberto privind spre ușa din plasă. 

— Este un cântec așa minunat, vorbi Erin ca pentru ea. 

Alberto își reduse și mai mult nivelul glasului. 

— Da” niște ţâțici? 

Erin ridică din sprâncene. 

— Doar o dată, propuse el. Poate-ţi scoţi sutienul. 

Continuând să zâmbească, Erin își descheie primii doi nasturi 
de sus. După aceea zise: 

— Tu faci restul, de-acord? 

O strălucire de extaz cuprinse chipul lui Alberto Alonso. Se 
sculă de pe taburet și se întinse către ea, cu degetele fremătând 
ca niște târâtoare nocturne. Erin știa că Alberto n-avea să 
descopere niciodată, cu atât mai puţin să descheie, nasturii 
minusculi ai bluzei ei; în asemenea stări extreme de pasiune, 
bărbaţii tindeau să-și piardă fineţea capacităţilor motorii. În cele 
din urmă labele lui Alberto rămaseră pe pieptul lui Erin și porniră 
să-l maseze în cercuri ritmice. Atingerea lui grosolană îi trezea 
un fior rece neplăcut și totuși ea continuă să danseze ca o 
profesionistă. lIcnetele lui Alberto se intensificară în ritmul 
pipăielilor sale; vârful limbii îi apăru printre dinţi, o santinelă 
băloasă a excitării lui. 

Următoarea mișcare a lui Erin fu să-i ciufulească părul 
bărbatului, ceea ce depăși puterea lui de rezistenţă. O prinse 
stângaci de sâni și încercă s-o tragă în jos, spre gura lui 
nerăbdătoare. li oferea lui Erin o ţintă irezistibilă. Ea ridică 
genunchiul drept, în stilul majoretelor, sus și violent exact în 
vârful bărbiei nerase a lui Alberto. Pocnetul se auzi ca un foc de 
armă. 

Brusc Alberto zăcea pe spate, gâlgâind sânge. Erin stătea în 
picioare lângă el. Zâmbetul de scenă dispăruse. Bluza îi era 


VP - 189 


complet încheiată. Într-o mână ţinea ibricul cu cafea; Alberto 
putea zări aburii care se învolburau dinăuntru. 

— Intenţionez să ţi-o torn pe boașe, îl anunţă Erin. 

Alberto încercă să vorbească, dar cuvintele îi ieșeau în bășici 
de sânge. 

— Nu sunt sigură că te va ucide, rosti Erin ţintind cu atenţie, 
însă vei regreta că n-a făcut-o. 

Un chirăit se auzi dinspre Alberto. 

— Ua d-alaui! la-i alaui! 

— Ușa de-alături? 

El încuviinţă isteric din cap. Erin lăsă ibricul și ieși rapid din 
rulotă. Alberto începuse să scuipe bucata de limbă retezată. Rita 
năvăli prin ușă; lângă picioarele ei, Lupa stătea cu urechile 
ciulite. 


Erin o ţinu pe Angela de mână tot timpul până la Fort 
Lauderdale. 

— Ce s-a întâmplat? întrebă fetița. 

— Mă bucur să te văd, iubito. 

Trecuseră paisprezece luni de când ea și fiica ei nu mai 
fuseseră singure, fără Darrell Grant învârtindu-se în apropiere - 
anul cel mai groaznic din viaţa lui Erin. Se întrebă ce se 
pierduse. 

— Doamna Bickel are un acvariu, spuse Angela. M-a lăsat să 
le dau de mâncare la ţipari. 

Doamna Bickel era mai vârstnica vecină de la „ușa de alături” 
a Ritei și a lui Alberto Alonso. Pregătea covrigei glazuraţi la 
cuptorul cu microunde pentru micul dejun al Angelei, când Erin 
sosise să-și ia fiica. 

— N-am observat niciun acvariu, zise Erin. 

— Este-n dormitor, lângă televizor. Țiparii sunt verzi și i-au 
mâncat pe toți peștișorii cei frumoși. 

— Aha, făcu Erin. 

Se părea că doamna Bickel se potrivea perfect în stratul 
demografic al parcului de rulote. 

— Acum mergem la casa ta? întrebă Angela. 

— Sigur că da. La casa noastră. 

— Toată ziua? 

— Ba chiar mai mult, spuse Erin. 

Angela păru îngrijorată. Lui Erin i se strânse inima la gândul 
că fiica ei ar fi preferat să fie cu Darrell, cu Rita sau cu bătrâna 
cu ţiparii. Era coșmarul ei cel mai îngrozitor dintr-un an plin de 
coșmaruri. Acum se simţea paralizată, temându-se să spună 
ceva care ar fi putut declanșa o rafală sfâșietoare de candoare 
din partea lui Angie. // vreau pe tati! Erin n-ar fi putut suporta. 

Fetița rupse tăcerea cu un singur cuvânt: 

— Pijamaua... 

Purtase pijamaua ei favorită, cu Big Bird și Cookie Monster. 

— E murdară, zise Angela. Prinse cu două degete o mânecă și 
i-o arătă mamei. Toate hainele mele sunt la casa lui tati. Și n-am 
chiloţei curaţi! 

— O să-ţi cumpărăm niște haine noi, spuse Erin. 

— Ura! 

— Îți place să faci cumpărături? 

— Nu știu. Tati mă duce numai în spitale. 

— Așa este. Ca să te plimbe în scaune cu rotile. 

„Cum îi voi explica oare vreodată despre acest bărbat propriei 
sale fiice?” se întrebă Erin. „La ce vârstă este un copil capabil să 
înţeleagă că tatăl ei este un nenorocit iremediabil?” 

— Odată am văzut un băieţel dus cu scaunul cu rotile, zise 
Angela. 

— Într-un spital? 

— Da. Tati zicea că băieţelul era foarte bolnav, așa că n-am 
putut face întrecere. 

— Tatăl tău avea dreptate, spuse Erin. 

— Când l-au dus pe băieţel înapoi în camera lui, tati a luat 
scaunul cu rotile și l-a dus acasă. 

— Ah? 

— Ca să-l repare, zise Angela cu mândrie. Avea nevoie de o 
frână nouă. 

— Așa a spus tata? 

— Și de roţi noi. N-a fost frumos din partea lui? 

Erin suspină. 

— Angie, mă bucur atât de mult că mi-ai telefonat aseară! 

— Și eu. 

[] 

Pentru Mordecai, termenul „șantaj” era o cale melodramatică 

de a descrie ce-i făcea congresmenului David Lane Dilbeck. Se 

purta dur, aia făcea. Dacă înlăturai formalităţile plictisitoare ale 
unui proces legal, rămâneai în esenţă cu același lucru ca acum: 
dă-mi bani, dacă nu... În tribunal sau în afara lui, elementul 
seminal al negocierii era ameninţarea. Era o artă, nucleul 
modului de câștigare a existenței pe care și-l alesese Mordecai. 

Un om cade în supermarket și angajează un avocat; 
supermarketul mușamalizează cazul pentru o cifră de ordinul 
sutelor de mii de dolari. Se întâmplă tot timpul și nimeni nu-i 
spune „șantaj”. În cazul de faţă un bărbat nevinovat este bătut 
cu sălbăticie de un congresmen beat, angajează un avocat - și 
ceilalți o numesc „extorcare”! Mordecai era amuzat de 
duplicitatea standardului. 

Atacul asupra lui Paul Guber fusese violent și nejustificat; 
orice avocat specializat în vătămări corporale ar fi sărit să preia 
cazul. Desigur majoritatea avocaţilor n-ar fi aranjat o înţelegere 
secretă în ciuda dorinței clienţilor lor sau n-ar fi aranjat să 
încaseze ei mai toți banii. Pentru Mordecai nu era momentul cel 
mai glorios de când intrase în barou, dar în ziua de azi faci ceea 
ce trebuie. In cincisprezece ani de practică, visurile tinerești ale 
unei imense averi personale se evaporaseră în dezamăgire. 
Fiascoul gândacului din iaurtul Delicato era un prim exemplu al 
ghinionului său recurent. Congresmenul obsedat sexual se înălța 
acum ca prima șansă realistă a lui Mordecai pentru colectarea 
unei sume de ordinul milioanelor. El acţiona plecând de la 
presupunerea că avea să fie unica lui oportunitate. 

La începutul anilor 1970, Mordecai se număra printre sutele 
de tineri idealiști absolvenţi ai facultăţilor de Drept care se 
repeziseră spre Florida de Sud cu visul de a-i apăra pe 
contrabandiștii de droguri în schimbul unor onorarii 
astronomice. Mordecai studiase până și idiomul castilian al 
spaniolei, anticipând o clientelă formată din columbieni! Când 
sosise însă în Miami, descoperise în închisori un număr 
descurajator de mic de baroni sud-americani ai drogurilor; 
avocaţii apărători erau de câteva ori mai numeroși decât 
acuzaţii. Un avocat cu talente modeste avea șanse reduse de a 
înhăţa în calitate de client un miliardar traficant de narcotice; 
Mordecai avusese bafta de a căpăta ocazionalul transportator 
sau intermediar. Nu după mult timp, el se mutase în Fort 
Lauderdale și începuse să se ocupe de vătămările corporale. 

Strategia păruse bine gândită: Districtul Broward se dezvolta 
mult mai rapid decât Dade și majoritatea nou-veniţilor erau 
vârstnici. Mordecai observase că vârstnicii tindeau să cadă mai 
frecvent decât tinerii și de obicei vătămările lor erau mai 
complicate. In plus exista o rezervă inepuizabilă de bătrâni, mii 
și mii, tot mai mulţi sosind în fiecare iarnă. Blocurile cu 
apartamente se întindeau de la plajă până la Everglades - în 
opinia lui Mordecai, seifuri bancare cu mai multe etaje. 

Işi deschisese firma și făcuse planuri pentru a deveni absurd 
de bogat. Nu se întâmplase așa. Venitul lui Mordecai era 
respectabil, dar nu scandalos. Trăia din cazuri mărunte de 
neglijenţă, litigii de asigurare și autentificări testamentare, pe 
care le detesta. li mărturisise secretarei sale că s-ar fi putut 
retrage în Bermude, dacă clienţii lui ar fi căzut măcar jumătate 
din timpul pe care-l petreceau pentru a redacta testamente noi. 

Totuși Mordecai nu se găsea într-o poziţie în care să fie 
mofturos. Florida de Sud abunda în tineri avocaţi care bântuiau 
tribunalele mânaţi de o foame sălbatică, încăierându-se ca 
șacalii pentru cea mai mică bucăţică. În toate specialităţile 
concurența era cruntă, fiindcă nu existau suficiente locuri de 
muncă. Disperarea era evidentă în epidemia de reclame servile 
difuzate seara târziu. Cândva apanaj al avocaţilor pentru cazuri 
de culpă din neglijenţă, televiziunea atrăgea acum toate 
domeniile de activitate: imigrație, divorțuri, adopţii, până și 
accidentele de circulaţie. Unul dintre foștii colegi ai lui Mordecai 
devenise faimos ca „Maestrul pentru «conducere sub 
influență»”. Era supraviețuirea celor mai abili. 

Mordecai refuzase să filmeze reclame, deoarece implica ideea 
neplăcută a slăbirii pentru camerele de luat vederi. Maică-sa îl 
sâcâise întruna - murea să-și vadă fiul la televizor! - dar el se 
opusese cu fermitate. Poate că fusese o eroare. Poate că dacă 
ar fi ales paietele sclipitoare ale autopromovării, cariera lui ar fi 
urmat o traiectorie mai înaltă. Pentru ca apoi să vină întrebarea 
firească - ce era mai rău: să scuturi de bani un politician cu 
reputaţie îndoielnică sau să readuci șoferii beţi pe șosele? 

— Trebuie să trăiesc cu propria mea persoană, i se destăinui 
lui Joyce. 

— Ai făcut ce era bine, spuse ea. 

Mergeau să se întâlnească cu Malcolm J. Moldowsky, care le 
telefonase dis-de-dimineaţă. Moldowsky îi anunţase că avea 

vești bune și dorea să se vadă cu amândoi peste o oră. Mordecai 
îi ceru lui Beverly să-i reprogrameze întâlnirile din cursul 
dimineţii și, euforic, năvălise afară din birou. Traversând 
recepţia, o sclipire îi atrase atenţia - o rază de soare care 
scânteia din ţeasta enormă a lui Shad. Bodyguardul aștepta, cu 
buzele strânse, lângă ușa unui ascensor. Mordecai fu cât pe-aici 
să se poticnească; ce voia nebunul azi? Simţise cumva că era 
iminentă o negociere? Avocatul se furișase nevăzut prin ieșirea 
cea mai îndepărtată de ascensoare. 

— Ești surescitat, îi zise Joyce când ajunse la ea. Lasă-mă pe 
mine să șofez. 

— Nu, o să fiu atent. 

Joyce îl avertizase asupra șoselelor ude și-și verifică atent 
centura de siguranţă. 

— Ești sigur că ai înţeles adresa exactă? 

— Casa Clătitelor. Asta a spus. 

— În Davie? De ce așa departe? 

— Nu știu, Joyce, însă asta a spus omul. Vocea lui Mordecai 
era încordată. Chiar crezi că n-aș fi notat... ceva atât de 
important? 

Scoase însemnarea din buzunar și i-o împinse sub nas. 

— Ochii la drum, rosti ea. După aceea examină mâzgăleala 
vărului ei. Da, așa zice: Casa Clătitelor. O să vedem. 

Mordecai rămase tăcut câţiva kilometri, în timp ce Joyce căută 
un post de radio care să-i placă. Mordecai se întrebă de ce oare 
Moldowsky solicitase ca și ea să fie prezentă la întâlnire. 

— Joyce, o să-ţi cer o favoare. Când ajungem acolo, lasă-mă 
pe mine să vorbesc. 

— Nu trebuie să fii obraznic. 

— Fii atentă... 

— În plus, a fost ideea mea să-l scoatem pe Paul din joc. 

Mordecai inspiră adânc. 

— Așa este. 

— Atunci poate că nu-s tocmai proastă, nu? 

— N-am spus că ai fi proastă. Atâta doar că este o situaţie 
delicată. Oamenii aceștia sunt serioși și trebuie să avem grijă ce 
spunem. 

Joyce coborî parasolarul și-și examină machiajul în oglinda 
curtoazie. 

— Și eu sunt o persoană serioasă, zise ea. Încetinește, pe- 
acolo este ieșirea. 

leșiră de pe autostradă la Davie Road și văzură rapid Casa 
Internaţională a Clătitelor. În surescitarea lui, Mordecai parcă 
greșit Lincolnul într-o zonă pentru handicapati. Înainte de a 
putea băga în marșarier, un bărbat în albastru îi ciocăni în 
parbriz. Mordecai cobori geamul. 

— Lucrez pentru domnul Moldowsky, rosti bărbatul. Albastrul 
provenea de la tricoul de bowling. V-așteaptă la clubul rustic. 

— Dumneata cine ești? întrebă avocatul. 

— Curier, răspunse bărbatul. Lucrez cu normă redusă. Vreţi să 
vedeți o legitimație? 

Mordecai strânse din umeri și spuse: 

— Urcă. 

Bărbatul îi zise lui Mordecai să cotească la stânga pe Orange 
Drive, până la Flamingo Road. 

— Cât de departe este? întrebă avocatul. 

— Nu-i departe. 

Joyce afișa un surâs superior. Se întinse și-și înghionti vărul în 
braţ. 

— Ți-am zis eu, îi spuse. Casa Clătitelor! Ştiam că nu se putea 
așa ceva. 

— Termină, făcu Mordecai. 

Joyce se răsuci spre necunoscutul de pe bancheta din spate. 

— Cum se numește clubul rustic? Brook Run sau Pine Abbey? 

Bărbatul ezită, dar nu îndeajuns pentru ca Joyce să-și dea 
seama. 

— Brook Run, spuse el. 

— Am auzit că-i foarte frumos. 

— Da, zise bărbatul. Așa am auzit și eu. 

— Servesc brunch? 

— Joyce, exclamă Mordecai, pentru numele lui Dumnezeu! 

Bărbatul în tricou de bowling se aplecă în faţă. 

— Da, au un brunch dat naibii, spuse el. Încetiniţi și cotiţi la 
următoarea. 

Capitolul 16 


Erin se mută din apartamentul ei în aceeași zi în care o luase 
pe Angela. Găsi un loc în cartierul suburban Inverrary, unde 
actorul Jackie Gleason trăise cândva într-o vilă de lux cu sală de 
biliard. Erin se grăbea, așa încât luă ce găsi - o căsuţă cu trei 
camere, care era mult prea scumpă. Depozitul de garanţie era 
de o mie de dolari, plus chiria pe două luni. Erin plăti cu bani 
gheaţă și semnă contractul de închiriere cu numele de fată. Ea 
și Angela mutară singure lucrurile din vechea locuinţă, în trei 
drumuri. Singura stricăciune a fost posterul cu Jimi Hendrix, care 
se rupse când Erin îl scoase de pe perete. 

In ziua următoare ea retrase alte două mii de dolari din cont, 
merse la biroul avocatului ei și-i dădu banii - care (potrivit 
socotelilor secretarei avocatului) reduseră datoria lui Erin de la 
unsprezece mii la nouă mii de dolari. În aceeași după-amiază, 
avocatul ceru noului judecător în cazul de divorț al lui Erin să o 
elibereze pe Angela din custodia lui Darrell Grant, întrucât 
acesta lăsase fetița în grija unor rubedenii periculoase și 
nesigure. Pistolul lui Alberto și lupii Ritei figurară la loc de cinste 
în decizia judecătorului. Nici Darrell și nici avocatul lui nu se 
prezentară pentru contestaţie. Judecătorul decise o audiere 
completă a cazului peste patru săptămâni. Era curios să afle mai 
multe despre ocupația lui Erin. 

Celelalte dansatoare o felicitară pe Erin și se strânseră în jurul 
Angelei în vestiarul din Scoica roz. Se jucară pe rând cu fetiţa, 
până ce aceasta adormi pe podea. Erin nu era încântată de 
soluția aceea; clubul nu era un loc pentru un copil. Noul 
judecător avea să-și dea seama cum stăteau lucrurile. 

De obicei dansatoarele cu copii lucrau în schimbul de zi, ca să 
poată fi seara acasă. Erin nu-și putea permite să lucreze ziua, 
deoarece banii erau puţini și ea era acum aproape falită - 
apartamentul, avocatul, noua garderobă a Angelei... 

— Pantofiorii sunt adorabili, spuse Urbana Sprawl pipăind 
adidașii Reebok mititei. Unde i-ai găsit? 

Vorbea în șoaptă, străduindu-se să n-o trezească pe fetiţă. 

— În seara asta o să dansez pe mese, zise Erin. Așa că să nu 
cazi de pe scenă când o să mă vezi. 

— Măiculiţă, chiar că ești disperată. Urbana știa cât de mult 
detesta Erin dansurile pe mese. Dar o să câștigi bine, îi mai 
spuse. Bani frumoși de tot. 

— Primul care mă atinge... 

— Nu, fată. Cheamă-l pe Shad. De-asta-i el aici. Urbana își 
scoase sutienul și-și examină critic sânii în oglindă. M-a ciupit un 
țânţar de stângul, anunţă ea. 

Erin zise că abia se vedea. 

— „Abia” nu-i îndeajuns de bine. Urbana găsi un borcănaș cu 
fond de ten și acoperi ciupitura. Nu-ţi face griji, îi spuse lui Erin. 
Toate dansează pe mese. De fapt, tu ești singura pe care-am 
cunoscut-o vreodată care să nu danseze. Asta arată ce 
dansatoare grozavă ești. Cele mai multe fete ar face foamea 
numai cu bacșișurile de pe scenă. 

— Acum dansez pentru două, zise Erin. 

Monique Sr. intră și anunţă că Keith Richards stătea la masa 
numărul cinci. 

— l-am spus lui Kevin să bage niște Rolling Stones, continuă 
ea aţăâţată. La numărul următor, îl bag în boală. 

— Keith Richards, repetă Erin, nereușind să-și ascundă 
amuzamentul. 

— Ce... nu mă credeţi? 

Urbana întrebă ce bea bărbatul. 

— Black Jack și apă. 

— Atunci nu-i Keith. El bea bourbon Rebel Yell, sec. 

Urbana era o enciclopedie ambulantă în privința amănuntelor 
legate de Rolling Stones. 

Monique Sr. păru deprimată. Simţindu-se vinovată, Erin zise: 

— Ce naiba, poate c-a schimbat băutura. 

— Eleste, insistă Monique Sr. Veniţi și vedeţi cu ochii voştri. 

— Te credem, spuse Erin. 

— Nu, nu te credem, clătină din cap Urbana. Oricum, care-i 
diferența? Rolling Stones nu folosesc dansatoare. Ce-ar putea 
face pentru noi, dacă ar fi cu adevărat Keith Richards? 

Monique Sr. se pregătea să-i spună lui Urbana să se ducă în 
pizda mă-sii, dar apoi o văzu pe Angie dormind. Nu avea să 
înjure în prezenţa unui copil. 

— Dacă, să zicem, ar fi fost Rod Stewart, continuă Urbana, 
atunci aveam niște posibilități. El folosește dansatoare în toate 
clipurile video. Atunci să-mi atragi atenţia, când Rod „the Bod” o 
să stea la masa cinci. 

— Monique, interveni Erin, vrei să venim și să ne uităm? 

— Keith ar fi încântat, replică ea tăios. 

— Haide-atunci. 

Erin deschise ușa, iar în pragul ei se afla Orly, care părea dur 
și suferind de stomac. Monique Sr. se scuză prompt și reveni 
rapid în club. 

Orly intră în vestiar și închise ușa. O fulgeră cu privirea pe 
Angela, ghemuită pe mochetă. 

— Mi-aș putea pierde autorizaţia, i se adresă el lui Erin. 
Spune-mi că asta nu-i o minoră în local. Spune-mi că-i o 
stripteuză pitică, cu teniși. Altfel îmi pierd autorizaţia de vindere 
a băuturilor, în pizda mă-sii. _ 

Erin își ceru scuze fiindcă o adusese pe Angie în club. li spuse 
lui Orly că fusese o urgenţă în familie. 

— Căcat, mormăi el și se lăsă să cadă într-un scaun pliant. 

Urbana Sprawl zise: 

— Să nu treziţi fetița, domnule Orly. 

— Nu-ţi face griji, spuse Erin. Ea nu doarme, hibernează. 

Copleșit de aromele cosmetice, Orly căzu imediat victimă unei 
crize de alergie. Își înăbuși strănuturile sonore, pe cât putu mai 
bine. 

— $-ș-ș, făcu Urbana. Nici măcar n-ar trebui să intraţi în 
vestiar. Sau ați uitat? 

— Scuze, zise Orly. Nu m-am mai putut stăpâni. Au trecut cel 
puţin zece minute de când nu ţi-am mai văzut curul gras și gol, 
așa că m-am furișat aici să mai trag cu ochiul. Nu te superi dac- 
o iau acum la frecat, nu? 

— Dumnezeule, spuse Erin, sunteţi într-o pasă proastă de tot. 

— Așa-i. Orly trase un pumn de șervețele de hârtie din cutia 
de pe măsuţa de machiaj. Fraţii Ling au dat lovitura, fiindcă 
babalâcul ăla de judecător a crăpat în clubul lor. Au atâta dever, 
că fac rezervări. Rezervări la un nenorocit de local de striptease! 

— Știrile TV au contribuit la asta, zise Erin. Genul acesta de 
publicitate nu poate fi cumpărat. 

Orly începu să înjure obscen, apoi se opri. Privi iritat spre 
fetiţa care dormea și șuieră amar: 

— Este vorba despre un mort, un cadavru... lucrul cel mai rău 
care se poate întâmpla, iar oamenii fac coadă ca să vadă unde 
s-a petrecut. Eu nu mai înţeleg natura umană. Pe cuvântul meu 
că n-o-nţeleg. 

Ochii Urbanei erau răutăcioși. 

— Să ţinem pumnii strânși, spuse ea. Poate că și-aici o să 
moară cineva celebru. 

— În niciun caz așa cum dansează fetele astea, pufni Orly. 
Singurul lucru de care ar putea muri clienţii mei este pur și 
simplu de plictiseală, în pizda mă-sii. 

— Ajunge, rosti aspru Erin. Vorbesc serios. 

Urbana se grăbi să iasă, pentru un număr în colivie. Orly se 
adânci și mai mult în scaunul pliant, care-i îndoia trunchiul 
făcându-l să semene cu un uriaș cârlig de rufe. 

— Până și Marvela a pus-o, se plânse el. 

— Și-a depășit durerea, așa-i? 

— Cei doi Ling i-au scris numele cu litere mari pe firmă: Veniţi 
să vedeți corcodușa care l-a omorât pe judecător! 

— Chiar așa scrie? 

— Am parafrazat, recunoscu Orly. Concluzia finală este că 
încasările mele s-au redus cu cincisprezece la sută. 

Așteptându-se la tot ce putea fi mai rău, Erin spuse: 

— Și ce doriţi de la noi? 

— Să vă mai gândiţi la dansurile intime. 

— Nici vorbă. Am votat, domnule Orly. 

— Da, da, alungă el ideea cu un fluturat brusc din mână. 
Atunci ce zici de floricelele cu frişcă? 

Erin nu zise nimic. Dorea ca el să scuipe fiecare detaliu 
depravat fără niciun ajutor sau încurajare. Dorea ca să se simtă 
cât mai stânjenit cu putinţă. 

— În loc de ulei de măsline, spuse el. Ce crezi? 

Faţa lui Erin nu trădă nimic; nici măcar nu clipi. Mâinile lui 
Orly i se foiau pe pântece aidoma unor crabi grași. 

— Lupte! izbucni el. Ce dracu', despre asta vorbesc. Floricele 
cu frișcă, în loc de ulei. Chestia asta a-nceput într-un local din 
West Palm. Primii se suie tipii și se luptă cu fetele. Mă gândeam 
la douăzeci de parai încercarea. 

În cele din urmă, Erin rosti: 

— O să repet, ca să văd dacă am înţeles bine. Vreţi să sar 
într-o baltă de floricele și frişcă și să mă rostogolesc în pielea 
goală cu niște beţivi. 

— Nu-n pielea goală. Topless. Orly își mușcă o unghie și o 
scuipă pe podea. Direcţia de sănătate publică n-o să accepte 
nud. În niciun caz cu produse alimentare. 

— Ce s-a întâmplat cu ideea de șic? întrebă Erin. Noul nume, 
noua imagine - ce s-a întâmplat cu astea? 

— Muiștii ăia de Ling, aia s-a-ntâmplat. Orly părea descurajat. 
Cuvintele lui aveau un ton de rușine autentică. Dacă vrei să știi 
adevărul, sufăr. Am nevoie de-o șmecherie, Erin. Se zice că 
chestia asta cu floricele cu frișcă e la modă. Mi s-a spus că 
tinerii sunt în gât după ea. 

— Deci la asta s-a ajuns, spuse Erin. 

— Nu te pot obliga s-o faci. 

— Nici să nu vă gândiţi, zise ea. Nici sub amenințarea cu arma 
nu m-aţi putea sili s-o fac. 

Orly se îndreptă în scaun și adoptă chipul de om de afaceri. 

— Care-i partea care te nemulţumește - luptele sau floricelele 
în sine? Tocmai mi-a venit altă idee. 

— De-abia aștept, făcu Erin. 

— Fii atentă! Dă-le naibii de floricele... 

— Bravo. 

— la gândește-te la paste! Sprâncenele lui Orly dansau. Ziceai 
despre chestii șic? Asta-i. Ce-i mai șic decât pastele italienești? 

— Lupte în paste? 

Erin simţea ca și cum se prăbușea în vid. 

— Tăiţei, linguini - alegi ce vrei. 

— Domnule Orly, trebuie să mă dezbrac. Pot să beneficiez de 
puţină intimitate, vă rog? 

Când el se ridică, scaunul îi căzu de pe șezut cu un zăngănit. 
Angela se foi, dar nu se trezi. 

— Mai gândește-te, zise Orly. Cum ţi-am spus, e ultimul 
răcnet în West Palm. 

În oglindă, ea îl privi părăsind vestiarul. 

— Ce s-a întâmplat cu dansul simplu? îl întrebă. 

Sabrina intră să arunce un ochi la Angie în timp ce va dansa 
Erin. 

— Am auzit că-n seara asta dansezi pe mese, spuse ea 
pieptănând o perucă neagră ca pana corbului. Nu-i așa rău. 

— Până pun labele pe tine, zise Erin. 

— N-o s-o facă-n seara asta. Shad e-n pasă proastă. Peria 
Sabrinei dădu peste o proeminenţă și peruca îi sări din poală. La 
dracu', mormăi ea. 

Erin își prinse slipul tanga și-și verifică fundul în oglindă, ca să 
se asigure că sfoara era aliniată. 

— Chestia este, rosti ea, că am nevoie de bani. 

— O să te descurci, spuse Sabrina. Ai doar grijă să nu cazi. 

Kevin puse „Honky Tonk Woman”, când Erin ieși pe scenă. 
Cântecul îi învioră starea, aproape la fel de mult ca imaginea lui 
Monique Sr. care dansa sălbatic pe masa unui bărbat semănând 
realmente cu domnul Keith Richards, dacă-ţi foloseai imaginaţia. 

Adică tot ce o mai păstra pe Erin cu mintea întreagă. 

e 

Imagini de tablete Diazepam dansau în mintea lui Beverly. 
Telefoanele nu se mai opreau din ţărâit, corespondența se 
adunase teanc și chelul acela oribil citea National Geographic în 
sala de aşteptare pentru a doua zi la rând - acelaşi individ pe 
care ea încercase să-l înjunghie cu un cuțit pentru deschis 
scrisori! Revederea lui o stânjenea; în șaisprezece ani de când 
era secretară de avocaţi, nu atacase niciodată un client. Pe 
jumătate terorizată, Beverly oferise o scuză jalnică. 

„Pentru ce?” întrebase chelul. El uitase deja episodul. Beverly 
se simţise mai înfricoșată de el mai mult ca oricând. 

— Trebuie să-ţi văd șeful, zisese Shad. 

— Tocmai l-aţi ratat. 

Asta fusese ieri. Avocatul se grăbise la o întâlnire și nu mai 
revenise. Nici măcar nu-i telefonase, ca să se intereseze de 
mesaje. Astăzi exasperarea lui Beverly se preschimba în 
îngrijorare: Mordecai nu putea fi găsit. Până acum nu se 
prezentase la patru consultaţii la birou, două depoziţii și o 
audiere importantă în Curtea de Apel. Audierea era importantă, 
fiindcă implica primirea unui onorariu, o ocazie pe care Mordecai 
n-o rata niciodată. 

Beverly era derutată. Acum vorbea la telefon cu un funcţionar 
bancar, care dorea să verifice numărul contului fiduciar al lui 
Mordecai. Funcţionarul recită numărul și Beverly îi spuse că era 
corect. 

— De obicei, spuse ea, toate depunerile se fac prin mine. 

Funcţionarul bancar îi spuse că nu era vorba despre o 
depunere, ci despre o retragere. O retragere substanţială. 
Adăugă că Mordecai sunase cu instrucţiuni pentru lichidarea și 
închiderea imediată a contului. 

Lui Beverly nu-i plăcu deloc ce auzi. Ledul altui apel se 
aprinse pe consola telefonică - era Paul Guber, ușor îngrijorat. 
De două zile nu mai auzise nicio veste de la logodnica lui. Era cu 
totul neobișnuit pentru Joyce să nu-l sâcâie cu telefoane din oră 
în oră. Mordecai știa pe unde se afla ea? 

Sărmana Beverly nu avea niciun răspuns. Shad se înălța acum 
uriaș în faţa biroului ei. Astăzi purta salopetă de camuflaj. 

— Situaţia devine ridicolă, rosti el. 

— Știu, știu, aprobă secretara. Nu-mi pot imagina unde să fi 
plecat. 

— Lasă-mă să verific, spuse Shad. 

Trecu pe lângă ea și deschise ușa de la cabinetul lui Mordecai. 
Temându-se să protesteze, Beverly îl urmă. 

— Tu ai aprins toate luminile astea? întrebă Shad. 

Secretara spuse că nu, luminile erau aprinse când ajunsese la 
birou. 

— Probabil c-a lucrat târziu azi-noapte, zise ea. 

Telefonul continua să piuie, dar ea nu răspunse. Era decisă să 
nu-l scape pe Shad din priviri. 

El ocoli biroul fără să atingă nimic. 

— Cineva a fost pe-aici. 

— Cum vă daţi seama? 

— E prea al dracu' de ordonat. 

Cineva care ar fi lucrat până noaptea târziu ar fi lăsat 
dezordine, însă biroul lui Mordecai era anormal de ordonat: nici 
măcar un creion nu era pus aiurea. Până și coșul de hârtii părea 
ca și cum ar fi fost aspirat. 

Shad întrebă dacă aveau vreun seif în firmă. Beverly spuse că 
nu - Mordecai păstra toate dosarele confidenţiale într-o casetă 
de valori la o bancă. 

— Câte chei? întrebă Shad. 

— Cred că două. 

— Unde sunt? 

— Nu știu, zise Beverly. Nu mi-a spus. 

— Asta-i bine, încuviinţă Shad. 

— N-a vrut să-mi zică nici măcar la ce bancă. 

— Normal. 

Beverly speculă că poate femeia de serviciu lăsase luminile 
aprinse. Asta ar fi putut explica de ce locul era atât de ordonat. 

Shad clătină din cap. Cabinetul fusese examinat de 
profesioniști. 

— Parcă ţin minte că avea o agendă Rolodex de birou. 

Beverly privi atentă biroul. 

— O agendă cu cifru, da. O ţinea lângă telefon. 

— Inseamnă c-a luat-o cineva, zise Shad. 

La dracu', veștile erau de căcat. 

— Să telefonez la poliţie? 

— Cum vrei, spuse el. Părerea mea este că poliţia te va suna 
pe tine. 

e 

Un bărbat o urmări pe Erin de la local până acasă. Era ora 3 
noaptea și străzile erau pustii. Bărbatul avea grijă să păstreze o 
distanță de trei-patru intersecţii între mașina lui și vechiul 
Fairlane cenușiu al lui Erin. Se descurca bine, fiindcă Erin nu 
bănui nicio clipă că ar fi fost urmărită. 

Ea opri sub un felinar stradal și merse cu Angela în casă. 
Bărbatul opri nu departe, deschise radioul din mașină și moţăi 
până în zori. Continuă să supravegheze apartamentul până la 10 
dimineaţa. Când Erin nu reapăru, bărbatul plecă. 

Asta se întâmplă două zile la rând. În a treia dimineaţă, Erin 
ieși din casă purtând un coș de rufe. Angela o urma 
îndeaproape. Suiră amândouă în Fairlane și merseră la o 
spălătorie publică de lângă bulevardul Oakland Park. Bărbatul 
opri la un magazin de videocasete aflat vizavi și le urmări iarăși. 
Prin binoclu o văzu pe Erin încărcând mașina de spălat. Peste o 
oră, o văzu punând rufele în uscător. După ce ea termină, 
bărbatul n-o mai urmări acasă, ci traversă strada pe jos spre 
spălătorie. Se gândea: „Este lucrul cel mai idiot pe care l-am 
făcut vreodată...” 

Congresmenul fusese ferm. 

— Erb, zise el fluturând fotografia stripteuzei, o doresc. 

— Nu, n-o dorești, spuse Erb Crandall. 

— Până acum n-am mai simţit niciodată așa ceva. 

— Ba da, ai simţit. 

— O doresc în toate modurile minunate în care un bărbat 
poate dori o femeie. 

— Mai lasă-mă-n durerea mea, zise Erb Crandall. 

— Dacă nu m-ajuţi s-o găsesc, o s-o fac eu însumi. 

— După alegeri. 

— Nu pot aștepta atâta, spuse David Dilbeck. Sunt ca vrăjit, 
Erb. Sunt... obsedat. 

— Îmi pare rău, replică Crandall, am primit nişte ordine. 

Călătoreau cu clasa întâi pe o cursă Delta de la Miami la 
Dulles; o acţiune de o zi. Cineva organiza o petrecere de căcat 
pentru congresmenul de Massachusetts. Dilbeck se plimba 
printre scaune, strângând la piept fotografia incriminatoare. Pur 
și simplu nu voia să tacă și să se așeze. 

— Ai văzut poza? Ai văzut cum arată? 

— Foarte atrăgătoare, încuviinţă Erb Crandall. 

— Vreau s-o găsești și să-i oferi o slujbă în birourile mele. 

— Mănâncă micul dejun, spuse Crandall. 

Alți pasageri începuseră să murmure. Data următoare când 
Dilbeck intrase în raza lui de acţiune, Crandall luase fotografia 
din Pupăza creată şi o îndesase într-o revistă a companiei 
aviatice, pe care o vârâse în servieta lui. 

În scurt timp Dilbeck obosise. Se așezase și spusese: _ 

— Erb, fără ea n-o să pot duce campania la capăt. Imi 
obsedează visele. 

— Serios? Ştii cine-mi obsedează mie visele? Malcolm J. 
Moldowsky. 

— Trebuie să aflu totul despre ea. Totul. 

— Nici măcar nu-i cunoaștem numele, minţi Crandall. 

— Află-l, fir-ar al dracu’. Află totul. Ochii lui Dilbeck fulgerau. 
Erb, ea nu-i ca toate celelalte. 

— Mda, văd asta și din poză. Pentru o clipă am crezut că-i 
Julie Andrews dansând în Alpi. Atât doar că era în pielea goală și 
un tip avea fața băgată între picioarele ei. 

Congresmenul îl prinsese pe Erb Crandall de braţ și rostise: 

— Dumnezeule, sunt posedat fără speranţe. 

„Pe jumătate ai dreptate”, gândise Crandall. „Partea legată de 
«fără speranţe».” 

— Mănâncă-ţi omleta, îi spuse. 

— După alegeri, ai spus? 

— Da. 

— Poate că voi reuși să îndur până atunci, Erb. Poate că aș 
putea suporta dacă aș avea un obiect de-al ei. Ceva ce să 
preţuiesc. 

— Vorbește mai încet, zise Crandall. O să văd ce pot face. 

Congresmenul îl trăsese din nou de braț. 

— Nu, nu așa cum a fost cu celelalte. Nu chiloți, jartiere sau 
sutiene. 

— Atunci, ce? 

Nu-și putuse crede urechilor când Dilbeck îi spusese. 

— Eşti profund deformat, comentase Crandall. 

— Ce rău ar putea face? Serios, Erb. 

Așa încât acum Crandall se afla într-o spălătorie automată, 
razuind pe furiș scamele din filtrul unei mașini de spălat. Nu 
orice scame, ci acelea provenite din lenjeria personală a 
frumoasei stripteuze. Crandall înveli pumnul de puf roz într-o 
batistă. Văzu o clientă privindu-l peste un teanc de cearșafuri 
împăturite și arătă cu un gest scurt o legitimaţie FBI falsă, pe 
care o ţinea la îndemână pentru ocazii neașteptate. 

Când Crandall reveni acasă, congresmenul îl întâmpină în 
foaier. Se pieptănase și obrajii îi străluceau. Primi scamele cu 
recunoștință, în palmele făcute căuș. 

— Dumnezeule! exclamă el. Ai reușit. 

Apoi dispăru în baia principală, unde rămase mult timp. 

Erb Crandall încuie ușa din față, se duse în cabinet și se 
întinse pe o canapea. Deschise televizorul la o emisiune de 
jocuri și se îmbătă cu gin. Închise ochii și încercă să-și 
amintească vremea când politica era distractivă. 

Capitolul 19 


Shad îi telefona sergentului Al Garcia și îi spuse că era timpul 
să stea de vorbă. Garcia veni și-l luă cu mașina la amiază, apoi 
porni spre vest pe autostrada cea nouă, ieșind din oraș. Shad se 
întrebă încotro mergeau. Îi povesti detectivului despre planul lui 
Mordecai de a-l șantaja pe congresmen. Garcia dori să audă 
despre fotografie. 

— În afară de Dilbeck, cine mai apare în ea? 

— Cel pe care l-a bătut, răspunse Shad, eu și Erin. 

— Unde-i originalul? 

— Este un diapozitiv color. Avocatul l-a luat și se pare că-l ţine 
într-o casetă de valori la o bancă, dar nu știu care anume. Nici 
secretara lui nu știe. 

Garcia întrebă despre Mordecai. Cum îl întâlnise Shad? Ce fel 
de om era? Shad povesti totul, începând cu escrocheria cu 
gândacul. Detectivul chicoti auzind cum înlocuitoarea secretarei 
mâncase iaurtul lui Shad, însă în rest ascultă cu seriozitate. 

— Așadar tu crezi, concluziona el, că avocatul l-a șantajat pe 
Dilbeck cu o copie a fotografiei. 

— Așa a spus chiar el. 

— Și ţi-a promis o parte din despăgubiri? 

— Da. Fiindcă am fost martor ocular principal. 

— Și pentru că ţi-a belit cazul cu gândacul. 

— Belit e puţin zis, trimise Shad o flegmă pe fereastră. 

— Acum el a dispărut și ai început să te îngrijorezi. Te 
gândești că-i posibil ca avocatul tău să fi păţit același lucru ca 
sărmanul Jerry Killian. Și te mai gândești că tu ai putea să fii 
următorul. 

— Nu pentru mine îmi fac griji, zise Shad. 

— Nici eu nu-mi fac griji pentru tine, ci pentru prietena ta 
stripteuză. 

— Dansatoare. 

— Exact. Este o doamnă drăguță. 

Shad clipi și privi drept în faţă. 

— Şi-a recăpătat fetiţa. Asta crește miza. 

— Inţeleg ce vrei să spui. 

Ajunseră la o intersecţie. Garcia continuă spre nord pe US 27. 
Apă și iarbă se întindeau până la orizont de ambele părți ale 
autostrăzii. 

— Unde dracu' mergem? întrebă Shad. 

— În frumosul orășel Belle Glade. Vrei o ţigară de foi? 

Shad spuse că da. Al Garcia fu încântat. Amândoi își aprinseră 
țigările și mașina se umplu de fum. Detectivul cobori geamurile. 

— E bună? îl întrebă. 

— Merge, comentă Shad. 

— Hei, chico, tu tragi în piept? 

— Da. Îmi place. 

— Să fiu al dracu', spuse Garcia. Nu te arde ca la balamuc? 

Shad zise că el nu simţea absolut nimic. 

— Am ceea ce se numește un prag de sensibilitate foarte 
ridicat. 

Merseră vreo cincisprezece kilometri, fumând fără să spună 
vreun cuvânt. În cele din urmă Garcia întrebă cum era să lucrezi 
într-un local de striptease. 

Shad pufăi un nor de fum și emise un mormăit surd. 

— După o vreme, nu le mai remarci. 

— Haide, haide! 

— Vorbesc serios. Mă apropii de punctul în care mă excit când 
ele își pun hainele. Așa se întâmplă după prea mult timp. 

— Cunosc niște tipi, spuse Garcia, care ar fi în stare de orice 
ca să aibă slujba ta. 

— Din partea mea, n-au decât s-o ia. Să te-nvârți toată ziua 
printre femei goale nu-i bine pentru viitorul tău. După o vreme 
nu-s decât țâțe și cururi și nimic special. Ca și cum ai lucra la o 
linie de montaj pentru Ferrari - în scurt timp sunt pur și simplu 
mașini și nimic mai mult. Pricepi? 

— Orice devine plictisitor până la urmă. 

— Așa-i, fir-ar al naibii, zise Shad morfolind ţigara, iar când și 
pizdulicile te plictisesc, atunci e momentul să-ţi schimbi slujba. 

— Știu exact ce simţi. Al Garcia arătă cu degetul mare peste 
umăr. Știi ce am în portbagaj? Un frigider Igloo de mașină. Și știi 
ce-i în frigider? Un cap de om. 

Shad își azvârli ţigara pe fereastră cu un gest violent. Se 
șterse la gură cu mâneca jachetei de camuflaj. 

— Nu glumesc, urmă Garcia. Proprietatea lui Francisco Goyo, 
decedat. Nici nu mai știu câtă benzină am cheltuit cu cazul ăsta. 
Puţălăul a fost livrat la o duzină de adrese diferite. 

— De ce-i ţii capul în Igloo? întrebă Shad. 

— Ca să nu-mi împută mașina. 

— Nu la asta mă refeream. 

Detectivul spuse că un surfer din Key Biscayne găsise capul, 
accidental, chiar în dimineaţa aceea. 

— In drum spre casă, o să-l las la morgă. Cei de-acolo au un 
refrigerator plin de señor Goyo. 

— Fir-ar al dracu’, rosti Shad grav. 

— Știu însă ce vrei să spui prin plictiseală. Aceleași căcaturi 
vechi, zi după zi. Garcia își scutură scrumul ţigării. Nu vrei să 
facem schimb de slujbe? 

— Fir-ar al dracu’, repetă Shad. ` 

Garcia merse direct la oficiul poștal din Belle Glade. Il rugă pe 
Shad să aștepte în mașină ca să nu-i sperie pe spectatori. La 
ghișeu, Garcia își arătă legitimaţia de poliţist și se interesă 
despre căsuţa poștală al cărui număr fusese declarat de cei trei 
jamaicani misterioși la Motelul Flightpath. Funcţionara, o femeie 
frumoasă cu păr sur și des, răspunse că într-adevăr cutia 
aparţinea unui domn John Riley, dar că domnul Riley nu-și 
ridicase corespondența de șase luni. Motivul pentru care n-o 
făcuse era cât se poate de valid. 

— A murit, spuse funcţionara. 

— Îmi pare rău. 

— În cazul acesta faci parte dintr-o minoritate. 

— Cine mi-ar putea oferi mai multe detalii? întrebă Garcia. 

— Oricine, răspunse funcţionara. Riley a fost șef de echipă la 
Fermele Rojo. Își fura tăietorii și asta o știau toţi. Într-o 
dimineaţă a fost călcat de un autobuz cu imigranţi. Funcţionara 
făcu o pauză. Potrivit raportului poliţiei, a fost un accident. 

— Dar poate că n-a fost, zise Garcia. 

— Eu una aș înclina să spun c-a fost un act divin. Riley a fost 
un om rău. Oamenilor răi li se întâmplă lucruri rele. 

— Asta s-a-ntâmplat acum șase luni? 

— Cel puţin. lar tăietorii îi mai blestemă și acum numele. 

— Este vreunul care-l blestemă mai mult decât ceilalți? 

— Nu înţeleg, spuse funcţionara. 

— Vreun tăietor avea vreun motiv special pentru a-l uri pe 
Riley... în afară de banii pe care-i fura? 

Funcţionara se amuză teribil. 

— Ce alt motiv ar fi fost necesar? 

incepu să sorteze corespondența, aranjând-o în teancuri 
ordonate. Multe plicuri erau acoperite de scrieri mâăzgălite și 
aveau timbre străine; Belle Glade era un oraș al imigranţilor. 

— Se pare că ai căuta pe cineva anume, spuse funcţionara. 

— Să nu râzi, zise Garcia. Pe trei jamaicani. 

— Haide, haide! 

— Te-am rugat să nu râzi. 

— Păi toată echipa lui Riley era formată din jamaicani. 

— Mă gândisem eu, încuviinţă Garcia. Și toți îl urau, este? 

— Mai rău ca pe un șarpe. 

Când reveni în mașină, Garcia îl întrebă pe Shad dacă dorea 
să meargă până la Clewiston, ca să vadă o moară de zahăr. 
Shad răspunse că nu-l interesa absolut deloc. 

— Te-ar ajuta să pui cap la cap toate astea, zise Garcia. 

— Economisește-ţi benzina și povestește-mi pe drumul de 
întoarcere în Lauderdale. 

— De ce te grăbești? 

Venele de pe gâtul lui Shad se umflară. 

— Fiindcă-n portbagaj e capul unui nenorocit de cubanez! 

— Señor Goyo a fost panamez. 

— lisuse! exclamă Shad. 

Un iepure apăru în mijlocul șoselei și Al Garcia îl ocoli fără să 
încetinească. 

— Congresmenul ăsta, începu el, este complet vândut 
companiilor producătoare de zahăr, care au nevoie de el în 
Washington să ţină lucrurile pe făgașul care le convine. De 
aceea când micuțul și prostuţul de Killian a ameninţat cu 
șantajul, oamenii companiilor din industria zahărului s-au 
alarmat. Mă urmărești? 

Shad indică în faţă și rosti: 

— Radar. 

— Pentru numele lui Dumnezeu, făcu Garcia, sunt poliţist, ai 
uitat? Işi fulgeră girofarul de bord spre polițistul rutier, când 
trecură în goană pe lângă el. Nici măcar n-asculţi, i se adresă lui 
Shad. 

— Ba da. Bani din zahăr. 

— Killian și-a anunţat dorinţa, care a fost atât de stranie, încât 
probabil că i-a panicat pe oamenii lui Dilbeck. Să aranjăm un caz 
de custodie? Să influenţăm un judecător? S-au gândit că au de-a 
face cu un sonat. Așa că cineva - nu Dilbeck, însă cineva 
apropiat de el - a dat un telefon. 

— Și... adio, sonatule. 

— Exact. Trei tăietori de trestie-de-zahăr au sosit și l-au 
înhăţat pe Killian probabil direct din apartamentul lui. 

— De unde știi că erau tăietori de trestie-de-zahăr? 

— După cicatrice. Aveau cicatrice pe picioare. Tăietorii se 
crestează întruna în mod accidental cu nenorocitele alea de 
macete, până și cei buni o păţesc. Oricum, l-au dus pe Killian la 
un motel ieftin și - ca glumă macabră - s-au înregistrat sub 
numele șefului lor mort. În motel l-au înecat. Dup-aia l-au pus la 
gheață... 

— Nu-mi mai zice, spuse Shad. Alt nenorocit de Igloo. 

— Nu cred, spuse Garcia șofând cu o mână și agitând mâna 
cealaltă în care ţinea chiștocul stins al ţigării de foi. Așadar l-au 
pus la gheaţă și s-au dus drept în Missoula, statul Montana. Sau 
poate c-au folosit avionul corporației Rojo - cine știe? 

— De ce tocmai în Montana? întrebă Shad. 

— Acolo își petrecea Killian vacanțele. Vezi tu, era aranjat să 
pară un accident la pescuit. 

Shad zâmbi în cele din urmă. Colosala lui calotă craniană albă 
se legănă în sus și în jos, iar Garcia îl auzi înăbușindu-și un 
chicot. 

— Ce s-a-ntâmplat? 

— De comă, făcu Shad, trei jamaicani călătorind prin 
Montana. 

— Da, știu. 

— lisuse Hristoase! Ce-i asta - o revoltă? Jamaicani cowboy. 

— Au avut sânge-n ei, zise Al Garcia. Indiferent cine au fost... 

— N-o să-i găsești niciodată. 

— Ai dreptate. 

— Nici într-un milion de ani. 

— Sunt convins, spuse Garcia, că sunt deja înapoi în Kingston. 
Sau sunt morți. 

Pe bord se aprinse ledul roșu al temperaturii lichidului de 
răcire, așa încât trase Caprice-ul pe dreapta. Deschise capota și 

verifică legăturile furtunurilor, care păreau strânse. Nu exista 
niciun semn de scurgere de la radiator. 

— Sârmele naibii, murmură detectivul și trânti capota. 

Shad coborâse din mașină. Al Garcia îl găsi la vreo treizeci și 
cinci de metri mai departe; pătrunsese cale de trei rânduri într- 
un câmp de trestie-de-zahăr. 

— Deci asta-i, zise Shad. 

Un muscoi mare și albastru se lăfăia pe scalpul lui strălucitor. 
Musca era atât de mare, încât părea un tatuaj. 

Garcia rupse o tulpină de trestie-de-zahăr și o mirosi. 

— Ce mai afacere au pus pe roate nemernicii ăștia! Tot 
mălaiul pe care-l doresc, practic pe gratis. Importă sclavi pentru 
recoltare și dup-aia vând recoltele la prețuri umflate cu pompa 
graţie Congresului. Și după ce au terminat, au voie să arunce 
mizeria drept în Everglades. 

Shad era impresionat. 

— Țara oportunităţilor, comentă el testând noroiul negru cu 
vârful cizmei. 

— Milioane și milioane de dolari, spuse Garcia. Killian habar n- 
avea în ce se băgase. Același lucru este valabil și pentru marele 
tău avocat. 

Reveniră în mașină. Shad refuză oferta altei ţigări de foi. 
Muscoiul îi rămăsese pe cap. Garcia se întinse și-l alungă. 

Peste vreo zece kilometri, Shad întrebă: 

— Și care-i jurisdicţia ta în cazul ăsta? Nu văd nicio conexiune 
cu Miami. 

Detectivul zâmbi trist. 

— Districtul congresional al lui Dilbeck este Dade. Asta-i tot ce 
pot face. 

— Jalnic, remarcă Shad. 

— Nimeni nu-i prea interesat, totuși nu pot să las pur și simplu 
o crimă să treacă nebăgată în seamă. 

— Cu alte cuvinte, lucrezi ca voluntar. 

— De asta am nevoie de ajutorul tău, zise Garcia. 

— Crezi că vor veni după Erin? 

— Cred că dacă va fi nevoie vor veni după toţi cei care apar în 
fotografia aia. Cred că nici măcar nu vor șovăi. 

Shad se răsuci și privi afară. De acum ieșiseră din zona 
plantațiilor. Everglades scânteia spre vest, la orizont. 

— Și-a recăpătat fetița. 

— Mi-ai spus. 

— Cred că asta nu contează. 

— Nu cu indivizii ăştia. 

Garcia se opri la o tabără de pescuit și cumpără altă pungă cu 
gheață pentru capul retezat al lui Francisco Goyo. Shad se 
încruntă când auzi portbagajul deschizându-se și cuburile 
revărsându-se din punga de plastic. Speră că Garcia nu avea să 
încerce să-i arate porcăria aia. Pe unii polițai îi excitau 
asemenea chestii. 

Când reveniră pe șosea, Shad îi spuse detectivului că făcuse 
închisoare. 

— Da, știu. Crimă nepremeditată. 

— Doi oameni, zise Shad. 

— Ăla a fost apelul. Infracţiunea a fost crimă nepremeditată. 
Garcia văzu că ledul roșu al temperaturii se aprinsese iarăși. 
Lovi cu pumnul în tabloul de bord și lumina se stinse. Dumnezeu 
să binecuvânteze General Motors, comentă el. 

Shad îl întrebă dacă știa și despre vătămările corporale din 
culpă. Garcia spuse că da. 

— Patronul meu, domnul Orly, ar lua foc, zise Shad, dac-ar 
afla c-a angajat un fost pușcăriaș și toate alea... Și-ar putea 
pierde autorizația. 

Garcia rămase cu ochii asupra șoselei. 

— Nu-ţi face griji despre patronul tău, spuse el. Eu trebuia să 
știu. El nu trebuie. 

— Apreciez gestul. 

— Încă o chestie: aș prefera să nu știu dacă ai o armă, clar? 
Fiindcă dac-o văd, atunci trebuie să fac ceva. De exemplu, să te- 
arestez, da? Așa cere legea - foștii pușcăriași nu au voie să 
poarte arme. Așa că să nu te simţi obligat s-o scoţi, fiindcă 
atunci o să avem o problemă. 

— Sunt de acord, zise Shad. Să discutăm despre Erin. 

— Da. Detectivul răpăi cu degetele pe volan. Trebuie să 
facem ceva. 

— N-ar trebui să fie greu, spuse Shad, cu fizicul meu atrăgător 
și cu creierul tău. 

e 

Malcolm J. Moldowsky se plimba agitat prin apartament. 

Panorama oceanului nu-l liniștea și nici coniacul fin. Era 

indignat, profund indignat pentru că o persoană cu statutul său 
era silită să-și facă griji. 

Moldy se afla în vârful domeniului lui de activitate; era insidios 
de puternic, respingător de bogat și în general intangibil. Până 
acum. În ultima vreme aroganţa lui câștigată cu greu își 
pierduse o parte din scrobeală. Se simțea vulnerabil, chiar 
nesigur. Vina era a altora. Incompetenţa generală ameninţa să 
distrugă o realizare la care Moldowsky lucrase ani de zile. El știa 
ce trebuie să fi simţit eroul său, John Mitchell, atunci când idioții 
ăia rasoliseră o spargere banală. O muncă de o viață distrusă de 
stupidităţi inimaginabile. 

Pentru a proteja cariera lui David Dilbeck, Moldowsky 
pătrunsese într-un tărâm care depășea cu mult simpla 
colportare de influență. Comiterea de ilegalităţi nu însemna 
ceva nou, însă pe Moldy îl îngrijora natura delictelor recente: un 
desăvârșit infractor administrativ, el fusese silit să-și părăsească 
mediul. Deturnarea fondurilor electorale fusese parfum de 
primăvară. Compensarea ilegală a unui oficial ales reprezentase 
o joacă de copil. Falsificarea rapoartelor financiare ale 
campaniei constituise o treabă de rutină. 

Dar astea! Lua-l-ar dracu' pe Dilbeck! 

Pentru prima dată după mulţi ani, Moldowsky se autocritica și 
detesta senzația respectivă, fiindcă detesta toate formele de 
introspecţie. În activitatea lui Moldy, inamicul cel mai teribil era 
o conștiință care funcţiona. Își turnă alt coniac și reîncepu să se 
plimbe fără rost prin apartament. Trecând pe lângă o oglindă, 
văzu că nu-și trecuse cureaua printr-o bridă a pantalonilor la 
spate. De asemenea, își încheiase greșit manșeta mânecii 
stângi. Dumnezeule, era de-a dreptul zguduit! 

Cauza era moartea neașteptată a judecătorului de divorț. 
Judecătorul care nu putuse fi convins să-l ajute pe un 
congresmen să aranjeze un amărât de caz de custodie. 
Judecătorul care nu avea nevoie de o favoare, fiindcă se 
îndrepta deja vesel spre tribunalul federal. 

Jerry Killian fusese ucis pentru că judecătorul nu se clintise. 
Moldowsky nu văzuse altă soluţie; eliminarea șantajistului 
înlăturase ameninţarea la adresa lui David Dilbeck. Fusese 
simplu, logic și rapid... totuși fusese realmente necesar? 
Moldowsky era nervos pe sine pentru că-și punea atâtea 
întrebări în privinţa asta. Decizia Killian fusese perfect logică la 

momentul respectiv. Cine ar fi putut prezice că judecătorul avea 
să crape în mod cu totul nepoliticos? 

Moldy era un individ care aprecia ironia crudă și în mod 
normal ar fi fost amuzat de circumstanţele sordide în care 
crăpase răhăţțelul ăla pios - cu creierul explodându-i într-un 
ocean de sâni goi. Echipele de reporteri TV care roiseră prin 
Parada pieilor lăsaseră foarte puţin pe seama imaginaţiei. 

Cu toate acestea unicul lucru care intrase în mintea lui 
Moldowsky fusese o înțepătură nefamiliară de îndoială: „Poate 
că am acţionat prea pripit. Dacă l-aș fi amânat pe Killian, dacă l- 
aș mai fi purtat cu vorba vreo două săptămâni, atunci 
judecătorul ar fi rezolvat ambele noastre probleme, murind. 
Cazul Grant contra Grant ar fi fost reatribuit în mod automat și 
Killian s-ar fi îndepărtat de David Dilbeck.” 

„Asta este”, își spuse Moldy. Ce s-a întâmplat s-a întâmplat. 
Cei trei jamaicani tăietori de trestie-de-zahăr plecaseră acasă. În 
luna următoare, lângă Golful Montego se petrecuse un teribil 
accident de camion, în urma căruia nu se înregistrase niciun 
supravieţuitor. lar jurnalele de zbor pentru avionul Gulfstream II 
al fraţilor Rojo arătau o călătorie la Aspen, nu la Missoula. Dacă 
s-ar fi exercitat presiuni, Administraţia Federală pentru Aviaţie l- 
ar fi susținut cu benzi ale comunicaţiilor purtate cu turnul de 
control. Fiica unui ajutor de șerif își datora slujba lui Malcolm J. 
Moldowsky... 

Telefonul piui de două ori și Moldowsky ridică receptorul. 
Rămase înaintea ferestrei largi și privi peste Atlantic. Sub cerul 
înnorat, apa era cenușie, înspumată și neatrăgătoare. Imediat 
dincolo de orizont, în Nassau, se afla bărbatul de la celălalt 
capăt al firului. Era un bancher care-și făcuse studiile la Londra, 
dar a cărui vorbire își păstrase cadenţa insulară liniștitoare. El îl 
anunţă pe Moldowsky că transferul bancar se încheiase. 

— Ce facem cu dobânzile? 

— Orice doriţi, răspunse Moldowsky. 

— Le-am putea pune într-un cont separat, sugeră bancherul. 

— Ce dracu’, din partea mea, n-ai decât să le păstrezi. 
Cumpără-ţi un iaht nou. 

Bancherul chicoti nervos. 

— Cu certitudine, domnul Mordecai a lăsat unele instrucţiuni. 

— De fapt, n-a lăsat. 

— Domnule, contul depășește optzeci de mii de dolari. Sunt 
sigur că el se așteaptă ca banii să fie investiţi cu atenţie. 
Bancherul făcu o pauză. Există vreo problemă pe care ar trebui 
s-o știu? 

— Nu, nu există. Un cont separat este foarte bun, domnule 
Cartwright. 

— Doar dacă nu are nevoie de acces frecvent. 

— Nu, zise Moldy, accesul frecvent este un lucru de care în 
niciun caz nu va avea nevoie. 

li mulțumi lui Cartwright și închise. Imediat telefonul sună din 
nou. Era recepţia; Erb Crandall venise în vizită. Moldowsky 
scoase alt pahar, pentru eventualitatea în care „omul cu punga” 
avea chef să se destindă. Nu avea. li spuse că era gata să 
abandoneze campania lui David Dilbeck. 

— la-o-ncet, Erb, zise Moldy. 

Crandall rămase rigid, cu braţele încrucișate. 

— Ți-am spus că tipu-i o bombă cu ceas. Ei bine, fitilul este în 
mod clar aprins. 

Moldowsky se felicită că avusese prevederea s-o ia din timp 
cu băutul. 

— Ce-a făcut? întrebă el. 

Crandall îi povesti despre misiunea secretă cu scamele din 
spălătorie. 

— Dumnezeule, rosti Moldy. Asta chiar că-i rău. 

— Este de-abia începutul, Malcolm. El vrea mai mult. 

— Mai mult - ce? 

— Este înnebunit după stripteuza aia. Cea din fotografie. 

Moldowsky miji ochii. 

— Deci vrea mai multe scame? 

— Nu numai scame. 

Descrise fantezia curentă a  congresmenului. Malcolm 
Moldowsky se legănă pe călcâie și coniacul i se ridică în gât, 
arzându-l. 

— E dus cu sorcova, spuse el răgușit. E complet nebun. 

— Mulţumesc, doctor Freud. Erb Crandall se apropie de bar și 
scoase o cutie rece de bere de ghimber pe care o rulă înainte și 
înapoi pe fruntea care-i pulsa. Se prăbuși într-un fotoliu, cu 
spatele la ocean. Ce facem, Malcolm? 

— Fata, răspunse Moldowsky. Evident. 

Urbana Sprawl avusese dreptate în privinţa banilor. Erin 
câștigă nouăzeci de dolari suplimentari în prima noapte când 
dansă pe mese. Shad stătu în preajmă și nimeni n-o atinse. Cu 
toate acestea, ei nu-i plăcea deloc. Mesele din club erau atât de 
mici, încât dansatoarele nu-și puteau mișca picioarele fără să le 
răstoarne clienţilor băutura în poală. Spectacolul în sine nu era 
atât dans, cât o șerpuire în loc, ceea ce era perfect pentru fetele 
cu sâni mari - gravitația lucra în locul lor. Pe de altă parte, 
punctul forte al lui Erin era coregrafia și pur și simplu nu avea 
loc să se desfășoare. Pe mese, nu era decât o stripteuză banală, 
care ţopăia pe loc pentru bacșișuri. 

Alt obstacol îl reprezenta muzica. Dansatoarea de pe scena 
principală își alegea cântecele, ceea ce era corect, dar însemna 
că dansatoarele de pe mese nu știau niciodată ce va urma. În 
general muzica lui Kevin consta din melodii disco, tehno, fusion, 
dance-club, hip-hop și rap, iar Erin le detesta pe toate. Nu punea 
inimă în niciuna, iar prefăcătoria o chinuia realmente. Zâmbea 
atât de refractar, încât mușchii faciali îi amorțiră în scurt timp; 
spre sfârșitul turei, privi în pereţii acoperiţi cu oglinzi și văzu un 
rânjet ca un rictus, sincer, însă deloc sexy. Clienţii de la mese 
nu-l observau niciodată, fiindcă ochii le erau aţintiţi mai jos de 
pântecele ei. 

In a doua noapte, Erin câștigă două sute zece dolari pe mese; 
în a treia noapte, o sută optzeci și cinci. În a patra noapte, apăru 
detectivul criminalist. El și Shad se așezară și începură să 
vorbească. Erin îi privi curioasă de la masa numărul cinci, unde 
dansa cu totul lipsită de chef pe un cântec extrem de lung al 
Paulei Abdul - sau, așa cum îi spunea domnul Orly, Kareem 
Abdul Paula. Erin abia aștepta să termine dansul, ca să poată 
afla de ce venise Al Garcia la club. Când melodia luă sfârșit, 
clientul se ridică și împături o bancnotă în jartiera lui Erin. Ea îi 
mulțumi, când o ajută să coboare de pe masă. Când își fixă 
șnurul tanga, Erin văzu că îi dăduse o bancnotă de o sută de 
dolari. li mulţumi din nou, de data aceasta prin îmbrăţișarea 
standard și sărutul pe obraz rezervat clienţilor foarte generoși. 

— Ce zici de încă unul? spuse bărbatul. 

Era un latino tânăr și chipeș, care-l imita bine pe Jimmy Smits, 
actorul din serialul NYPD. Avea haine scumpe, părul pieptănat 
peste cap și purta ghiuluri de aur pe ambele mâini. Nu era încă 
destul de beat ca să fie o problemă, așa încât Erin zise sigur că 

da și sui înapoi pe masă. Shad și Garcia continuau să fie 
afundaţi în conversaţie la bar - ea speră că vor mai rămâne 
acolo o vreme. O dansatoare isteaţă nu se îndepărta de un 
client care dădea bacșișuri grase, în niciun caz atunci când îi 
mai datora nouă mii de dolari avocatului. 

Erin dansă de cinci ori pe masă pentru tânărul latino, iar el îi 
dădu de fiecare dată câte un sutar. Ea era surescitată în privința 
banilor, dar în același timp suspicioasă. Individul dorea altceva. 
Asta trebuia să fie. 

În cele din urmă veni rândul ei să danseze pe scena 
principală. Kevin puse o piesă de Black Crowes, care trezi la 
viață tot localul. Cântecul era iute și obscen, iar Erin se dădea în 
vânt după el - ridică picioarele, se roti și se îndoi mult, 
descătușând energia neirosită pe mese. La bar, Shad stătea 
singur; Al Garcia vorbea de la telefonul public de lângă ușa din 
faţă, cu spatele la scenă. „Este indiferent”, gândi Erin, „cu totul 
neafectat de performanţa mea plină de viață.” 

Tânărul client latino veni lângă scenă și flutură din braț spre 
Erin. Îi strecură două sutare în jartieră. Când Erin se aplecă să-i 
mulțumească, el îi puse o mână pe umăr și îi șopti ceva. 

Shad se încordă, privind expresia lui Erin. Era gata să 
acționeze rapid, dacă viermele dorea s-o pipăie. Erin păru 
derutată și totuși nu deranjată de cuvintele tânărului. Când 
reveni în mijlocul scenei, zâmbetul ei părea sigur, iar ochii îi 
erau calmi. Execută chiar o rotaţie languroasă, în stilul lui Stevie 
Nicks, în fața instalaţiei de produs vânt. Shad rămase nemișcat. 

După ce își încheie numărul, Erin reveni la masa tânărului 
latino. Shad n-o văzu suind pe masă pentru alt dans. In scurt 
timp, tânărul se ridică și părăsi clubul. Erin apăru la bar și spuse: 

— AȘ dori un Martini. 

Shad o întrebă ce se întâmplase. 

— Nimic, răspunse Erin. Show-business. 

— Un fan serios, comentă cineva. Era Al Garcia, care se așeză 
de cealaltă parte a lui Erin. Știi cine era? 

— A zis că-l cheamă Chris. 

— Christopher Rojo, preciză detectivul. Din familia Rojo care 
se ocupă de zahăr. 

— Asta ar explica banii, încuviinţă Erin. Dar nu explică asta. 

Se roti pe taburet și-și ridică picioarele drept în poala lui Shad. 

— Unde-ţi este pantoful? întrebă el. 

— Tocmai l-a cumpărat tânărul Christopher, spuse Erin, 
pentru o mie de dolari. 

Fruntea imensă a bodyguardului se încreţi de uimire. Erin 
însăși se simţea ușor ameţită. Banii erau un dar divin, totuși 
cariera visurilor ei nu era de a vinde încălțăminte uzată unor 
perverși bogați. 

— Un căcat de pantof, murmură Shad. Pentru ce? 

Erin își acoperi fața. 

— Nici nu vreau să mă gândesc la asta. 

— lubirea, rosti Al Garcia. Nu-i așa că-i un sentiment minunat? 

Capitolul 20 


Merkin acoperi receptorul cu palma și-l întrebă pe Picatta 
dacă acceptau un apel telefonic cu taxă inversă de la Darrell 
Grant. 

— Nu cunosc niciun Darrell Grant, rosti Picatta cu glas tare. 
Dar tu? 

— N-am auzit niciodată de el. 

— De unde sună? 

— Din închisoarea Districtului Martin, zise Merkin. 

Rânji și ţinu receptorul departe de ureche. Darrell putea fi 
auzit implorând-o pe centralistă să-i dea legătura. 

Picatta se apropie mai mult de receptor și tună: 

— Singurul Darrell Grant pe care-l cunosc este un muist 
mincinos a cărui eliberare condiţionată va fi anulată în clipa în 
care revine în Districtul Broward! 

— Să fie același nefericit Darrell Grant, spuse Merkin, care-i 
pe punctul să piardă custodia copilului, deoarece cazierul i-a 
reapărut brusc în calculatorul tribunalului după ce fusese 
pierdut atâția ani? 

— Al dracu’ de ciudat, zise Picatta, după atâţia ani. Am auzit 
că noul judecător a fost realmente surprins. 

La capătul opus Darrell Grant amuţi. Centralista, un înger de 
răbdare, întrebă iarăși dacă detectivul Merkin accepta apelul cu 
taxă inversă. 

— Nu, doamnă, răspunse el. Spune-i domnului Grant că dacă 
are chef de pălăvrăgeală ar trebui să-l sune pe domnul Thomas 
Tinker, așa-zisul faimos dealer de heroină despre care ne-a 
povestit. Centrala de la cimitir vă va prelua imediat. 
Deocamdată, la revedere. 

Merkin închise. Centralista decuplă. Darrell Grant întinse 
morocănos receptorul poliţistului care-l puse la loc pe telefonul 
public de pe peretele închisorii. 

— Au făcut o glumă, spuse Darrell Grant. 

— Nu mi s-a părut o glumă. 

Polițistul îndoi brațele lui Darrell la spate și-i prinse cătușele. 

— Faci o greșeală foarte mare. Eu lucrez pentru băieții ăia. 

— Serios? Ei ţi-au spus să vii aici și să furi scaunul cu rotile al 
domnișoarei Brillstein? 

Polițistul îl duse pe Darrell Grant spre celula de detenţie. Îi 
spuse că cineva de la Biroul avocatului public va trece mai 
târziu pentru a discuta despre depoziţie. 

Darrell Grant găsi un loc gol pe un pat de oţel între doi beţivi 
care dormeau. 

— Anunţă-mă când telefonează Merkin, îi spuse polițistului. 

— Poate-n visurile tale. 

— Lucrez pentru șeriful Districtului Broward! 

— A fost odată ca niciodată, zise polițistul și dispăru. 

Darrell Grant se legănă nefericit pe pat, scrâșnind din măsele, 
rozându-și pielițele de la unghii și bâţâind din picior. Merkin 
trăgea o cacealma sau într-adevăr își luaseră mâna de pe el? 
Mai rău încă - dăduseră cazierul său avocatului lui Erin? Darrell 
nu credea că detectivii ar fi putut să fie atât de ticăloși. Trebuia 
să se întoarcă în Lauderdale și să vadă ce se întâmpla. Până 
atunci avea nevoie de ceva care să-i limpezească mintea și să-i 
domolească nervii. li întrebă pe ceilalți deţinuţi de unde ar fi 
putut cumpăra niște crank. Nu-i fură de prea mare folos. 

Un roșcat mătăhălos cu un tatuaj cu două cobre identice făcu 
un pas înainte. 

— la zi, jmechere, i-adevărat c-ai șutit scaunu' de la o infirmă? 

— N-am știut că era infirmă, zise Darrell. Crezusem că era pur 
și simplu bătrână. 

Căminul de bătrâni Palm Lake... îl cercetase cu destulă 
atenție, ţinând seama de faptul că avea încă mintea înceţoșată 
după lovitura încasată de la prostituată. 

Ora 12. Frumușica infirmieră filipineză apare împingând-o pe 
domnișoara Elaine Brillstein pe alee spre furgonetă. Infirmiera 
flecărește, iar domnișoara Brillstein mijește ochii în lumina 
soarelui și strânge în poală un pulover alb, pufos. „Scuzaţi-mă, 
doamnelor.” „Cine-i?” zice domnișoara Brillstein, mijind și mai 
mult ochii. „Scuzaţi-mă, aveţi nevoie de-o mână de ajutor?” „Ne 
descurcâm”, zice domnișoara Brillstein, „mulțumim foarte mult.” 
„Să vă deschid ușa.” „Ține-mi puloverul, te rog.” „Lăsaţi-mă să 
vă ajut cu asta.” „Vai, dar ce tânăr amabil.” 

De îndată ce domnișoara Brillstein sui în furgonetă - 
infirmiera pe jumătate înăuntru, pe jumătate afară, luptându-se 
cu centura de siguranță a bătrânei - Darrell Grant înhăţă 

scaunul cu rotile și o șterse. După două intersecţii, un bolţ se 
rupe de la maneta frânei și Darrell zboară peste cap în mijlocul 
unei treceri pentru pietoni. Pe mijlocul șoselei este parcat un 
echipaj de poliție cu aparat radar. Lui Darrell Grant nu-i vine să 
creadă ce ghinionul dracului poate să aibă. 

— Poliţaiu' zicea că bătrâna avea poliomielită, spuse 
prizonierul roșcat cu șerpi pe braţ. 

Darrell Grant își simţea ochii umflaţi și iritaţi. Avea neapărată 
nevoie să doarmă. 

— Crezusem că poliomielita a fost eradicată, zise el. 

Roșcatul se apropie. 

— Mătușă-mea are poliomielită. 

— Da? zise Darrell. O cheamă Brillstein? 

— Nu, n-o cheamă așa. 

— Atunci vezi-ţi, nene, de treaba ta. 

Fără droguri, Darrell era adesea furios pe întregul Univers. 

— Fac pariu, spuse roșcatul, c-ai arăta bine-ntr-un scaun cu 
rotile. 

— Nu la fel de bine ca tine, replică Darrell Grant, c-un peleu 
de măgar în cur. 

Mai târziu, când se trezi în spitalul districtual și văzu că nu se 
sinchisiseră să-l încătușeze de pat, Darrell Grant se felicită 
pentru planul îndrăzneţ și sclipitor. 

e 

În Florida de Sud, dispariția unui avocat constituia rareori o 
știre de prima pagină. Dispariţiile erau destul de frecvente și de 
obicei coincideau cu furtul banilor unui client. Bărbatul de la 
baroul Florida folosi termenul „delapidare” când îi descrise 
scenariul lui Beverly. 

— Ce sumă? întrebă secretara. 

— Aproximativ optzeci și cinci de mii de dolari. 

— Nici vorbă, zise ea. Nu pot să cred. 

— Atunci, ce crezi că s-a întâmplat? Unde-i el? 

— Poate c-a fost răpit. 

Beverly îi spuse că spărgătorii răscoliseră biroul lui Mordecai 
într-o noapte - furaseră până și agenda Rolodex de birou! 
Bărbatul de la barou o întrebă dacă anunţase poliția. Beverly 
recunoscu că n-o făcuse. 

— Pentru că te temeai, spuse bărbatul, că indiciile vor arăta 
chiar spre Mordecai. 

— Am sperat mereu că va reapărea. 

Bărbatul din baroul Florida fu înţelegător, dar ferm. 

— Contul fiduciar a fost golit conform instrucţiunilor sale 
directe. Activele au fost transferate din țară acum trei zile. 

— Da, încuviință ea posac. M-au sunat de la bancă. 

Bărbatul de la barocul Florida stătea așezat la biroul lui 
Mordecai, în fața unei serviete deschise. Cabinetul de avocatură 
era închis - temporar, potrivit unui bilet de pe ușa din față. 
Beverly nu era optimistă. Lăsase robotul telefonic să preia toate 
apelurile furioase. 

— Ştii care este principala cauză a excluderii din barou în 
Florida? o întrebă bărbatul. 

— Josnicia morală? 

— Presupunerea este bună, însă răspunsul corect este altul. 
Deturnarea fondurilor clienţilor. Unii avocaţi nu pot pur și simplu 
să se abţină. 

Beverly stătea în scaunul cu spătar înalt în care ședeau de 
obicei clienţii lui Mordecai. Ea acceptase întrevederea numai 
fiindcă era curioasă ce putea ști baroul despre locul unde se afla 
șeful ei. 

— Avea mulţi clienţi vârstnici? se interesă bărbatul. 

— Nu îndeajuns, zise Beverly. De ce? 

— Face parte din șablon. Clienţii vârstnici tind să fie 
conservatori cu banii lor. Ei îi depun undeva și-i lasă acolo. Pot 
să treacă ani buni. 

— De exemplu în contul fiduciar al avocatului lor, spuse 
Beverly. 

Bărbatul de la baroul Florida aprobă din cap. 

— Între timp contul sporește. Unii avocaţi mai bagă mâna în 
el - spun că iau cu împrumut. Unii chiar simulează că încearcă 
să pună banii la loc. Alţii îi iau pe toți. 

Beverly nu se dădea în vânt după Mordecai și nu-și făcea iluzii 
în privinţa calităţii caracterului lui, dar nu-l etichetase niciodată 
ca fiind genul care s-o șteargă din oraș cu banii clienţilor. Părea 
mai degrabă un escroc mărunt. Delapidarea ar fi fost prea 
ambițioasă pentru el. 

— Cine poate să știe ce anume declanșează impulsul? zise 
bărbatul de la barocul Florida. Un eșec financiar, probleme cu 
jocurile de noroc, o afacere amoroasă secretă... În felul acesta 
ajungem la întrebarea evidentă... 

— Eu nu am fost implicată, îl întrerupse Beverly. Te rog, 
acordă-mi măcar atâta bun-gust. 

— Aspectul exterior nu este totul. Chiar și un individ cu un 
fizic... - bărbatul căută cuvântul potrivit - ... neatrăgător poate 
avea farmecele sale. 

— Nu și Mordecai, spuse Beverly. Crede-mă. 

— Ce relaţie avea cu verișoara lui? 

Secretara fu surprinsă. 

— Care verișoară - Joyce? 

— Da. Noi credem că sunt împreună. A discutat vreodată 
despre o atracţie între ei? 

— Joyce și Mordecai?! 

Era atât de anormal, încât Beverly aproape că spera să fie 
adevărat. Joyce era o cățea avară, care ţintea mereu spre 
marea lovitură. Poate că, folosindu-se de sex, îl determinase pe 
Mordecai să delapideze. Niciun bărbat nu era imun față de 
seducţie, iar Mordecai (care nu ieșise cu o femeie de ani de zile) 
era excepţional de vulnerabil. Beverly și-i imagină pe cei doi veri 
împerecheați și se cutremură. 

Bărbatul de la baroul Florida spuse: 

— Logodnicul lui Joyce nu este prea încântat de teorie, dar 
trebuie să-ţi spun că s-au petrecut și lucruri mai ciudate. 

— Poate că nu-i o afacere de iubire, zise Beverly. Poate că nu- 
i decât o afacere financiară. 

Bărbatul de la barou își încrucișă brațele peste piept. 

— De ce ar fi avut nevoie de ea? Mordecai avea acces și 
singur la contul fiduciar. Nu-i trebuia un complice. 

— Nu, cred că nu. 

— İn multe dintre aceste cazuri - mă refer la dispariţiile 
neașteptate - avocatul este însoţit de o femeie. În mod frecvent 
este propria lui secretară. 

— Ei bine, eu sunt tot aici, făcu Beverly acru. Și-mi datorează 
leafa pe două săptămâni. 

— S-ar putea să fi fost și mai rău. Puteai să fi fost unul dintre 
clienţii aceia. 

— Un client te-a sunat? 

Sosirea  investigatorului la cabinetul de avocatură o 
surprinsese pe Beverly. Baroul Florida nu era renumit pentru 
urmărirea rapidă și agresivă a membrilor rătăciţi. 

— Noi am primit un pont, răspunse bărbatul. Asta-i tot ce pot 
spune. Îi întinse o carte de vizită cu un număr din Orlando. Dacă 
primești vreo veste de la el, încurajează-l te rog să se întoarcă 
repede și să restituie banii. Cu cât lipsește mai mult, cu atât va 
fi mai rău. 

Beverly se simţi mai abandonată ca oricând. 

— Ce să le zic oamenilor despre închiderea cabinetului? Ce să 
pun pe ușă? 

Bărbatul de la barocul Florida își închise servieta și pocni sec 
încuietorile de alamă. 

— Noi recomandăm „Deces în familie”. Cei mai mulţi clienţi 
nu mai insistă. 

e 

Trecură din club în cabinetul lui Orly: Orly, Al Garcia, Shad și 
Erin. Angela se afla în vestiar cu una dintre Monique, complet 
îmbrăcată. 

Garcia îl făcuse pe Orly să asude. 

— Vreau să știu mai multe despre convorbirile telefonice. 

— Și eu, spuse Erin. 

— Era un tip pe care nu-l cunosc. Orly sorbi dintr-o cutie de 
Dr. Pepper. A întrebat despre un client... 

— Jerry Killian. 

— Da, și ce mare chestie? A fost o bătaie pe scenă și Killian 
ăsta era în sală, ce mă doare-n cur pe mine? Tipu' ăsta a sunat 
și i-am spus ce dorea... 

— De unde știai numele lui Killian? 

— De pe facturile de la cardul de credit, răspunse Orly. În cele 
din urmă, tipu' ăsta care-a sunat a zis să-l ţin la curent dacă 
clientul ăla mai apare. 

— De ce ai fost de acord? întrebă Al Garcia. 

— Pentru că trebuie să mă gândesc și eu la autorizaţia mea, 
iar tipu' a zis că-mi poate face probleme. Zicea că lucra pentru 
un congresmen. Killian a reapărut după câteva seri. Atunci a 
rămas afară și s-a-nvărtit pe lângă mașina lui Erin. Mai ţineţi 
minte? 

Shad și Erin încuviinţară în același timp. 

— Chestia este, continuă Orly, că nu le pot permite clienţilor 
să-mi hărţuiască dansatoarele. Tipu’ de la telefon zicea c-o să 
aibă grijă să nu se mai întâmple. Asta a fost tot. Punct. Până azi, 
n-am mai auzit de el. 

Garcia avea un blocnotes în mână, dar nu scria prea mult. 

— De ce nu vrei să-mi spui numele bărbatului? 

— Fiindcă nu-nțelegi. Prin natura afacerii mele, n-am nevoie 
de necazuri. Trebuie să-mi protejez autorizaţia de desfacere a 
băuturilor alcoolice. 

Erin îi spuse lui Orly că Jerry Killian fusese ucis. 

— Căca-m-aș, rosti Orly trăgând aer printre dinţi cu un 
șuierat. Se uită la Garcia. De asta ai venit? 

— Ce isteţ ești. Acum zi-mi odată numele ăla. 

Orly părea încolţit. 

— Poate c-ar trebui să-mi întreb avocatul. Poate c-ar trebui să 
te-ntorci mâine. 

— Dacă voi fi nevoit să mă-ntorc mâine, zise Garcia, o să-i 
aduc pe băieţii care se ocupă de băuturi. Ai înțeles? Inchidem 
localul, chico. 

— 'te-n mă-ta. Orly se simţea epuizat și nesăbuit. 

Shad se foi. J 

— Domnule Orly, ar fi mai bine să ascultați. Asta nu-i un 
rahat. 

Al Garcia se bătu ușor cu pixul pe genunchi. 

— Uite cum stă treaba: viața lui Erin este-n pericol. Am 
sfătuit-o să plece din oraș, însă există o complicaţie. 

Noul judecător îi interzisese lui Erin s-o scoată pe Angela din 
statul Florida. 

— Atâta vreme cât nu pot pleca de-aici, zise ea, aș putea 
foarte bine să lucrez, ţinând seama de faptul că sunt falită. 

Deruta lui Orly spori. 

— Cine ar vrea să te omoare pe tine? Vreau să zic în afară de 
fostul tău soț. 

Cineva ciocăni puternic la ușă. Înainte ca Orly să poată 
răspunde, Sabrina năvăli înăuntru. Purta un tricou subţire fără 
mâneci și slip roz. Era stropită cu o substanţă gălbuie pe care 
Erin o recunoscu, deprimată, ca fiind floricele cu frişcă. Bobiţe 
de floricele risipite aleatoriu ticseau peruca platinată a Sabrinei 
pe care o ţinea în pumnul încleștat. 

— Nu pot face așa ceva! ţipă ea. 

— Mai târziu, mormăi Orly. Avem ședință. 

— Da' mi-au intrat în nas... 

— Am zis „mai târziu”. 

Dansatoarea ieși în fugă. Urmă o tăcere scurtă. Până la urmă 
Orly rosti: 

— Erin e cea mai bună dintre ele. 

— Așadar, zise Garcia, n-ai dori să i se întâmple ceva. 

— Nu, în niciun caz. 

Erin spuse că era profund mișcată. Orly își scărpină coaja unei 
zgârieturi de pe braţ. 

— Plus fetița ta. Asta este un factor. 

— Ce inimă mare ai, comentă detectivul. 

— Pe individ îl cheamă Moldowsky. Și nu-mi cereţi să 
silabisesc numele ăsta. Prenumele este Melvin sau ceva la fel de 
idiot. 

— Excelent, aprobă Garcia. Azi ce mai voia? 

Orly făcu semn din degetul mare spre Erin. 

— M-a întrebat despre ea. Ce fel de persoană este. Dacă are 
vreo problemă cu drogurile. Dacă are vreun prieten. 

Erin simţi un fulger de teamă. Nu auzise niciodată de 
persoana aceea. 

— Încă ceva, urmă Orly. Știe despre fetiţă. Știe că există o 
problemă cu fostul tău soţ. Tipu’ știe multe. 

— A pomenit de Angie? Glasul lui Erin cedă. Se aplecă înainte 
și încleștă pumnii. Ce i-ai spus? 

— Nimic, zise el. Îmi dau cuvântul că nu i-am spus absolut 
nimic. Privirea lui Erin era strivitoare. Furios, Orly împunse cu 
degetul prin aer: Spune-i tu, Shad. Spune-i cum am vorbit. 

Shad susţinu versiunea lui Orly. 

— Am fost acolo când a sunat găozarul. Domnul Orly nu i-a zis 
chiar nimic. _ 

— Bine, făcu Erin lăsându-se pe spate. Imi cer scuze. 

— Este versat, spuse Orly. A aruncat câteva nume ca să-mi 
atragă atenţia. Altfel l-aș fi sictirit. Ochișorii lui porcini se 
îngustară spre Garcia. Îmi pierd autorizaţia și dracii m-au luat. 
Concluzia finală este că trebuie să răspund înaintea unor 
oameni serioși. 

— Nu te teme, domnule Orly. Cooperează și totul va merge ca 
pe roate. 

— Să cooperez? Orly împroșcă cuvântul, rostindu-l. Sfinte 
lisuse Hristoase, ce mai vrei? Ti-am dat numele ăla. 

— Da, mi l-ai dat, zise Garcia, dar ar fi fost bine să fie însoțit și 
de un număr de telefon. 

Orly adoptă expresia iritată a unui om cu o mulţime de griji pe 
cap. 

— Da, Moldowsky a lăsat un număr. Îl am pe-aici pe undeva. 

Scotoci fără tragere de inimă prin dezordinea de pe birou. 

— Excelent, spuse detectivul. Vreau să-i telefonezi. 

— Pentru ce dracu'? se încruntă Orly. Nu telefonez nimănui. 

— Haide, zise Al Garcia, să găsim numărul ăla. 

Shad clipi din ochi spre Erin, ca și cum ar fi spus: Partea asta 
ar putea fi amuzantă. 

e 

García rămase la club până la ora închiderii. Așteptă în 
parcare până ce Erin ieşi cu Angie. Detectivul încercă să se 
împrietenească cu fetița, dar aceasta era obosită și țâfnoasă. Se 
sui pe bancheta din spate a mașinii și se întinse. Garcia spuse 
că ţinerea lui Angie în club era un aranjament destul de prost. 

— Îmi pare rău că nu-ți place, zise Erin. N-avea chef de 
prelegeri din partea unui bărbat. Celelalte fete sunt 
excepţionale cu ea. Nu-ţi face griji, nu are voie în local ca să 
vadă ce face maică-sa pentru a-și câștiga pâinea. 

— Ușurel, spuse Garcia. Nu mă refeream la atmosfera din 
local, ci la siguranţa fetiţei. 

Tinu portiera deschisă în timp ce Erin sui în mașină. Ea răsuci 
cheia în contact și ambală zgomotos. 

— Vreau s-o am tot timpul lângă mine, rosti ea, atât timp cât 
Darrell este în libertate. 

De pe bancheta din spate se auzi un glas: 

— Mami, nu plecăm acasă? 

Garcia își cobori vocea la nivelul unei șoapte: 

— Gândește-te. Dacă cineva te urmărește, care-i primul loc 
unde ar veni? Exact aici. Să presupunem că iese scandal - vrei 
ca fetița să fie în vestiarul vostru? 

— Perfect, încuviinţă Erin, atunci găsește-mi o grădiniță care 
să fie deschisă la ora 3 noaptea. Băgă în viteză. Şi-n plus, de ce 
ar trebui să ne facem griji? Vă avem pe tine și pe Shad care să 
ne protejeze. 

Erin conduse foarte rapid, cu scârţâit asurzitor de cauciucuri 
la curbe. „Copilăros”, se gândi, „totuși o terapie minunată.” Nu 
încetini deloc până acasă. 

Când Al Garcia ajunse la locuinţa ei, peste douăzeci de 
minute, Erin și Angela tot nu coborâseră din Fairlane. Chipul lui 

Erin era încordat, fixând cu atenţie faţada casei. Apropiindu-se 
de mașină, detectivul văzu un pistolet pe bord. Pe bancheta din 
spate Angela era la fel de nemișcată ca o păpușă de porțelan. 

Garcia îi spuse lui Erin să ascundă arma. Ea arătă spre 
fereastra de la etaj și spuse: 

— În dormitor arde lumina. 

— Nu ai lăsat-o așa? 

— Nu, răspunse Erin. 

Stinsese peste tot înainte de a pleca la slujbă. Era un obicei 
vechi; facturile de electricitate erau criminale. 

Priviră fereastra, așteptând un semn de umbre mișcându-se. 
Nimic nu se clintea îndărătul draperiilor pe jumătate trase. 

— Dă-mi cheia, zise Garcia. 

— Probabil că-i deschis. 

— Și arma, te rog. 

Erin îi dădu cheile și revolverul calibrul 0,32. 

— Siguranţa este pusă, îl anunţă ea. 

— Mulţumesc. Dacă auzi Împuşcături, ţine claxonul apăsat. 

Ușa din faţă era încuiată. Detectivul o deschise încetișor și 
intră. Pentru câteva clipe interminabile nu se întâmplă nimic; 
era ca și cum Al Garcia fusese înghiţit în beznă. Erin privi 
ferestrele și se încordă în așteptarea unei împușcături înăbușite, 
dar nu auzi decât răsuflarea înceată a Angelei dinapoia ei. În 
cele din urmă, celelalte ferestre se iluminară, una câte una, pe 
măsură ce Garcia trecea dintr-o cameră în alta. Când reapăru în 
ușa de jos, îi făcu semn lui Erin să vină. 

Locul părea neatins. Detectivul o însoţi pe ea și Angela prin 
bucătărie și living, apoi suiră scara la dormitoare. Nimic nu 
părea să lipsească. 

„Așadar am făcut o greșeală”, gândi Erin. „Am lăsat aprinsă 
nenorocita aia de lumină.” 

— Astea-s toate lucrurile voastre? o întrebă Garcia. 

— Angie și cu mine călătorim fără prea multe obiecte. 

Incerca o senzaţie ciudată să-l aibă pe detectiv în dormitorul 
ei. Erin îl surprinse zâmbind la posterele cu vedete rock de pe 
perete. 

— Strâng bani pentru un Van Gogh, rosti ea. 

— Nu, îmi plac. 

Angela dispăru în goană pe hol și reveni cu un desen făcut cu 
creioane colorate. 

— Pe ăsta eu l-am făcut, și i-l arătă lui Garcia. 

— Ce căţel frumos! 

— Nu, e un lup. Este al mătușii Rita. Angela urmări conturul cu 
un deget. Vezi coada stufoasă? lar aici sunt puii de lup, sub 
copac. 

— Da, aprobă detectivul. Lupi. 

Erin îi luă desenul din mână. 

— Astea-s neamurile lui Darrell, spuse ea. Am nevoie de o 
aspirină. 

Baia era ultimul loc unde s-ar fi așteptat să găsească urmele 
unui intrus. La început nu-și dădu seama. Luă un flacon de Advil 
din dulăpiorul cu medicamente și înghiţi trei pastile. Stând lângă 
chiuvetă și privindu-se în oglindă, Erin simţi că ceva nu era în 
regulă. Se întoarse și văzu despre ce era vorba. 

— Dumnezeule, rosti ea. 

Un fior o străbătu pe ceafă în jos. 

Garcia intră. Erin îi spuse să se uite la perdeaua pentru duș, 
care stătea trasă, deschisă pe toată lungimea căzii. 

— N-ai lăsat-o așa? 

— Niciodată n-o las așa, zise Erin. 

Angie se strecură între picioarele adulților și spuse: 

— Din cauza mucegaiului. 

— Exact, încuviință mama ei. Dac-o lași strânsă în felul ăsta, 
face mucegai între falduri. 

— În fiecare zi învăţ ceva nou, zâmbi Garcia. 

Erin îi dădu lui Angie o cană cu ciocolată cu lapte și o duse în 
pat. După aceea, ea și detectivul examinară dulăpiorul cu 
medicamente, dulapurile și măsuţa de toaletă. Nimic nu lipsea 
sau nu era măcar deranjat de la locul lui și totuși Erin era sigură 
că cineva fusese acolo. 

In casa ei. 

Nu fusese însă Darrell Grant. El n-ar fi intrat și ieșit fără să 
lase urme. Era prea vanitos pentru o spargere anonimă. Nu, 
Darrell ar fi distrus un obiect intim și l-ar fi expus cât mai la 
vedere. 

Erin se așeză pe marginea căzii și pipăi perdeaua pentru duș, 
de parcă aceasta ar fi deținut un indiciu. 

— Ciudat, rosti Garcia. Nu pare a fi un spărgător obișnuit. 

— Nu-mi pot permite să strâng totul și să mă mut încă o dată. 
Pur și simplu, nu pot. 

Garcia se rezemă de chiuveta din baie. Îi ardea buza după o 
țigară. 

— Mă întreb ce dorea, spuse el. 

Erin zise că era prea obosită ca să mai caute. 

— O ultimă încercare, propuse detectivul. Am o idee care s-ar 
putea să fie de ajutor. Spune-mi tot ce faci când te pregătești 
pentru slujbă. 

— Haide... te rog! 

— Vorbesc cât se poate de serios. Toţi oamenii au niște rutine 
când se trezesc dimineaţa. Spune-mi care-i rutina ta. 

— AŞ zice că momentul de maximă atracţie este spălatul pe 
dinţi. 

— Indiferent care ar fi, descrie-o complet. 

Erin aprobă, simțindu-se prea epuizată ca să se 
împotrivească. 

— Mai întâi fac duș, îmi spăl părul, îmi epilez picioarele. Apoi 
îmi fac unghiile... la stai așa! 

Privea pervazul ferestrei, unde își ținea articolele de baie. 

— Dumnezeule, este o nebunie! Acum știu ce lipsește. Se 
ridică, tremurând din tot corpul. Angela nu mai poate sta aici, 
spuse ea, nici măcar o singură noapte! 

Detectivul o cuprinse cu brațul. 

— Spune-mi ce au luat. 

— N-o să crezi, șopti Erin. Nici mie nu-mi vine să cred. 

Capitolul 21 


Congresmenul zăcea întins pe pat. Purta pălărie neagră de 
cowboy, un prosop alb în jurul mijlocului și cizme verzi din piele 
de șarpe. Cicatricea chirurgicală de pe stern pulsa ca un vierme 
în lumina ultravioletă. 

— Ce-ai făcut aici? întrebă Erb Crandall. 

— Am creat o atmosferă. David Dilbeck deschise ochii. Ai 
obținut ce doream? 

— Da. Unde-i nevastă-ta? 

— În Etiopia, graţie UNICEF-ului. Apoi Paris și probabil Milano. 
Îți place lumina ultravioletă? 

— Îmi declanșează amintiri. 

— Pierre a găsit instalaţia la un magazin de bricabrac din 
Grove. la să vedem ce mi-ai adus, Erb. 

Crandall avansă prudent prin luminiscenţa purpurie. 

— Doamne, rosti el, abia acum văd cum arăţi. 

Folosindu-se de batiste, congresmenul își legase un braț și 
picioarele de stâlpii patului. Deasupra cizmelor, tibiile lui 
albicioase străluceau ca lăcuite. 

— Vaselină, explică Dilbeck. Mai întâi am încălzit-o în cuptorul 
cu microunde - cel mai bine este la setarea pentru sosuri. 
Expresia dezgustată a lui Erb Crandall îl determină să adauge: 
Asta se întâmplă când nu mă lași să ies la joacă. 

— David, zise Crandall, spune-mi c-ai băut. 

— Nici măcar o picătură, prietene. 

„Prin urmare e nebun”, gândi Crandall, „cu totul sărit de pe 
fix.” Se întrebă ce ar fi spus președintele Partidului Democrat 
din Florida dacă l-ar fi putut vedea în clipa aceea pe 
congresmenul senior. 

Dilbeck își ridică braţul liber. 

— Haide. Am așteptat toată noaptea. 

Crandall îl puse - obiectul pe care-l furase din apartamentul 
stripteuzei - în palma deschisă a lui Dilbeck. Congresmenul se 
foi pe pat, examinând comoara ilicită: un aparat de ras din 
plastic roz. 

— Este autentic? 

— Chiar din baia ei, răspunse Crandall apatic. 

Dilbeck îl răsuci între degete. Cu o undă de aţâţare în glas, 
vorbi: 

— Fac pariu că l-a folosit azi-dimineaţă. 

— N-am de unde să știu. 

— Pot vedea firișoarele de păr! 

— Ai grijă, Davey. 

Cu niţel noroc, idiotul își putea reteza încheieturile. 

Pieptul lui Dilbeck se ridica și cobora spasmodic. 

— Erb, ţie-ţi place Kenny Rogers? 

— Ăsta ar trebui să fii tu? 

Dilbeck surâse visător. 

— Cizmele îmi sunt p/ine de vaselină. 

„Până aici”, gândi Crandall. Scoase din buzunar unul dintre 
instrumentele de spărgător - o șurubelniţă mică - și-i lipi lama 
de gâtul lui Dilbeck. Congresmenul păru surprins, dar nu foarte 
temător. 

— Ne-aș face amândurora o favoare extraordinară. 

— Erb, te rog. Este o distracţie nevinovată. 

— Ești bolnav la cap. 

— Termină imediat, zise Dilbeck. 

— Nu de asta am intrat în politică, David - ca să fiu proxenet 
și hoț pentru un dobitoc bătrân și pervers ca tine. Chiar dacă nu 
mă crezi, cândva am avut idealuri. 

Crandall exagera; el nu era un individ mânat de idealuri, cât 
mai degrabă de instincte. Fusese atras spre politică de parfumul 
dulce al oportunismului. Urmarea amară a cazului Watergate 
garantase victoria răsunătoare a democraţilor și atunci fusese 
momentul în care Crandall își investise loialitatea. Alegerea nu 
era între bine și rău, ci între a câștiga sau a pierde. Ocazional, 
Erb Crandall era silit să pună sub semnul întrebării înţelepciunea 
alegerii sale și totuși aceasta nu fusese niciodată pusă la 
încercare ca acum. 

— Știi ce? se adresă el congresmenului rășchirat și legat. Nici 
chiar nemernicul ăla de Nixon n-ar fi făcut așa ceva. 

— Poate c-ar fi fost un președinte mai bun dacă ar fi făcut-o. 
Dilbeck își arcui sprâncenele argintii. La asta te-ai gândit 
vreodată? 

Descurajat, Crandall retrase șurubelniţa. 

— Așa, băiete, bravo, spuse David Dilbeck. 

— Moldy vine într-o oră. Dacă te-aș fi omorât, n-aș fi avut 
timp să fac curățenie. 

Dilbeck studie aparatul de ras din plastic din toate unghiurile, 
de parcă ar fi fost o nestemată rară. 

— Cum o cheamă? 

— Erin, răspunse Crandall. 

— Ce nume frumos! Irlandez, neîndoielnic. Erin și mai cum? 

— Nu contează. 

— Haide, Erb. N-o să încerc s-o caut, îţi promit. 

Crandall porni spre ușă. 

— Trebuie să beau ceva. Apropo, arăţi absolut ridicol, în pizda 
mă-sii. 

Congresmenul nu-l băgă în seamă. 

— Erb, încă o mică favoare. 

— la să văd dacă ghicesc... Vrei să-ţi leg celălalt braţ de pat? 

Dilbeck chicoti. 

— Banul 

— Ce vrei atunci? 

El flutură aparatul de ras roz. 

— Rade-mă, Erb. Rade-mă peste tot. 

Crandall îl fulgeră cu o privire ucigașă și ieși din odaie. 

e 

David Lane Dilbeck era unicul fiu al lui Chuck „Aspiratorul” 
Dilbeck, cândva cel mai celebru pompagiu de fose septice din 
districtele Dade, Broward și Monroe. În perioada inițială a 
dezvoltării masive a Floridei de Sud, înainte de introducerea 
canalizării, aproape toate familiile se bazau pe o fosă septică 
îngropată în curtea din spate. Cilindrii groși și masivi erau 
componente vitale ale gospodăriilor obișnuite și o sursă 
frecventă de șoapte neliniștite. Revărsarea unei fose septice 
reprezenta coșmarul secret al tuturor soţilor din zona rurală, un 
eveniment la fel de temut ca și un uragan sau un stop cardiac. 
Curăţirea colmatărilor era o afacere scârboasă și doar câţiva 
întreprinzători curajoși avuseseră puterea să intre pe piaţa 
aceea. 

Numele Dilbeck era bine cunoscut în domeniul vidanjării și 
proeminenţa lui durase mult timp după ce majoritatea 
haznalelor din Florida de Sud ruginiseră. Tânărul David nu 
petrecuse nici măcar o zi la pompă (susţinuse că făcea alergie), 
dar recunoscuse destul de repede valoarea unui tată notabil. In 

1956, la vârsta de douăzeci și patru de ani, își anunţase plin de 
îndrăzneală candidatura la Consiliul municipal din Hialeah. Mulţi 
dintre cetățenii orașului erau clienţi de-o viaţă ai lui Chuck 
Dilbeck și fuseseră încântați să susțină ambițiile fiului acestuia. 
Răspunsul prompt era esenţial în cazul crizei unei fose septice, 
așa încât era important să rămână în grațiile „Aspiratorului”. 
Sute de proprietari locali de fose septice se oferiseră voluntari 
să ajute la prima campanie politică a tânărului David, pe care 
acesta o câștigase fără probleme. 

Chiar și potrivit standardelor din Florida, Hialeah era - și a 
continuat să fie - remarcabil de corupt. Pentru membrii 
Consiliului municipal, șperţul cel mai simplu era aranjarea 
planurilor de urbanism în schimbul banilor, proprietăţilor 
imobiliare și altor valori. David Dilbeck avusese norocul să fie în 
Hialeah în perioada de vârf, când existau încă destule terenuri 
care să fie amenajate și asfaltate. El petrecuse patru ani de 
succes, ascultând, învățând și evitând cu succes să fie acuzat. 
Excela în negocierea mitelor și nu-și abandonase talentul când 
plecase la Tallahassee, ca membru al legislaturii statului. 

Atmosfera din capitala Floridei era diferită și ritmul vieţii era 
mai rapid. Corupţia era o afacere cu tradiţie vastă; mizele erau 
de asemenea mai ridicate. Din cauza investigaţiilor ocazionale 
ale reporterilor băgăreţi, nu era înțelept ca legislatorii să fie 
văzuţi salivând fățiș în poalele celor care făceau lobby în mod 
privat. David Dilbeck muncise din greu pentru a-și cizela 
aspectele mai grosolane. Învăţase să se îmbrace, să mănânce și 
să bea ca un gentleman rural. Organul legislativ era ticsit cu 
ţăranoi autodidacți și majoritatea erau oneroși fără rușine, totuși 
ordinea de ciuguleală era strictă și nou-sosiţii care ignorau 
protocolul își plăteau scump greșeala. Dilbeck se adaptase fără 
probleme și în scurt timp studia în umbra unora dintre cei mai 
prolifici hoţi din Florida. Fusese răsplătit în modurile uzuale. 

În Tallahassee învățase pentru prima dată că unele femei 
erau atrase de politicieni și ar fi fost chiar dispuse să se culce cu 
ei. Dilbeck câștigase episodic cunoașterea aceasta plăcută și cu 
fiecare cucerire devenise mai obsedat. Dintotdeauna anticipase 
că funcţiile publice îl vor îmbogăţi, dar nu visase niciodată că-l 
vor băga în paturile femeilor. Timp de opt ani el se complăcuse 
în promiscuitate și apoi - în buna tradiţie a Sudului - se însurase 
cu fiica superbă și semivirgină a unui magnat în fosfaţi care 

acceptase rareori să facă dragoste cu el. Pamela Randle Dilbeck 
era mai interesată de curentele la modă și de problemele 
sociale. Soţul ei o încuraja să călătorească des. 

Pe la mijlocul anilor 1970, cariera lui Dilbeck încremenise pe 
coridoarele legislaturii Floridei, unde propusese exact două 
proiecte de legi. Niciunul din ele nu putea fi descris ca un punct 
de cotitură. Una din legi interzicea magazinelor de sport să 
vândă minorilor încărcătoare de arme automate în ziua de 
duminică. Legea trecuse cu greu, deoarece i se opusese cu 
îndârjire Asociaţia Naţională a Armelor de Foc. Cealaltă realizare 
a lui Dilbeck fusese o rezoluție comună care proclama 
salamandra pitică de Okaloosa drept amfibia oficială a Floridei; 
o ediție specială și limitată de plăcuţe de înmatriculare fusese 
pusă la dispoziţia automobiliștilor pentru treizeci și cinci de 
dolari plus TVA. Emblema salamandrei fusese concepută de o 
profesoară vivace de Arte Frumoase de la Universitatea Statului 
Florida, care fusese plătită cu patruzeci de mii de dolari din 
fondul general de cheltuieli și care întâmplător avea obiceiul să 
se culce cu un anume senator în după-amiezile de joi. 

Marea ocazie a lui Dilbeck o reprezentase decesul 
congresmenului Wade L. Sheets din Miami de Sud, la vârsta de 
optzeci și doi de ani. Venerabilul democrat suferise de o boală 
fatală în majoritatea celor trei mandate ale sale și fusese rareori 
văzut pe Colina Capitoliului. Apropiaţii lui Sheets anunţaseră cu 
tristețe că numeroasele lui probleme de sănătate fuseseră 
complicate de senilitatea ce avansase rapid; spre sfârșitul vieţii, 
el refuzase să mai poarte pantaloni și ceruse să fie apelat 
„căpitanul Lindbergh”. Până la moartea lui Sheets, vreo 
douăzeci de politicieni locali se poziționaseră pentru a-i ataca 
locul din Camera Reprezentanţilor. Printre cei plini de speranţe 
se numărase și David Lane Dilbeck. 

La funeraliile lui Sheets, Dilbeck rostise un panegiric 
neașteptat de elegant, trezind râsete afectuoase și lacrimi din 
partea mulțimii uriașe de participanţi. Discursul emoţional 
fusese cu atât mai remarcabil, cu cât Dilbeck se întâlnise cu 
Wade Sheets numai de două ori în viaţa lui și în ambele ocazii 
congresmenul bolnav nu păruse să fie conștient. Remarcabila 
orație funebră a lui Dilbeck (scrisă de un tânăr și entuziast 
membru al cabinetului său, pe nume Crandall) preluase masiv 
din vechile discursuri ale lui John F. Kennedy, care împrumutase 

masiv de la toată lumea. Nimeni din biserica tăcută nu sesizase 
plagiatul. Și ceilalţi candidaţi la locul răposatului Sheets ţinuseră 
discursuri, însă niciunul nu fusese la fel de mișcător sau la fel de 
memorabil. Ceilalţi au știut că pierduseră în clipa în care toate 
posturile TV și-au început emisiunea de știri cu imagini ale lui 
David Dilbeck în amvon. Acea unică oratorie sentimentală îi 
asigurase alegerea ca succesor al lui Wade Sheets. Neîndoios, 
Dilbeck își făcuse cea mai bună propagandă electorală la 
înmormântare. 

El fusese încântat să plece la Washington; cu cât ești mai 
departe de electoratul tău, cu atât acestuia îi vine mai greu să 
te supravegheze. Pentru a se adecva obiceiurilor locale, trebui 
să-și modifice din nou stilul de hoție. Mita directă de tipul „bani 
în pungă” era rară pe Colina Capitoliului; grupurile de interese 
speciale erau mai subtile și mai sofisticate. Un congresmen 
maleabil putea primi patru locuri în loja VIP-urilor la un meci al 
echipei de fotbal Redskins în schimbul unui vot esenţial. 
Asemenea aranjamente erau practic imposibil de urmărit și cu 
atât mai puţin de acuzat. Altă cale rapidă spre inima unui 
politician o reprezentau donațiile exorbitante în campanii; în 
felul acesta, David Dilbeck fusese sedus de puternicul lobby pro- 
zahăr. Și alte domenii îl găsiră la fel de receptiv față de atenţiile 
lor. Timp de două decenii el se mulțumise să navigheze ca o 
marionetă bine unsă. Făcuse faţă câtorva atacuri dure din 
partea republicanilor și traversase destule relatări negative ale 
presei, dar reușise mereu să fie reales. Cei care îi deţineau 
sufletul rămâneau tăcuţi, fiindcă erau mulţumiţi de favorurile 
sale. De aceea nu fusese niciodată ameninţat de un scandal. 

Până acum. 

e 

— Bună seara, domnule diacon. 

— Salut, Malcolm. 

Congresmenul se chirci în prezenţa lui Moldowsky. Erb 
Crandall era o persoană pe care putea s-o manevreze, dar 
Moldy reprezenta cu totul altceva. Individul nu avea niciun fel de 
loialităţi în afara celor prevăzute în contract. 

— Unde-i costumul de cowboy, Davey? întrebă el. 

— Deci Erb ţi-a spus... 

Dilbeck schimbase cizmele și pălăria de cowboy cu un trening 
maro pentru jogging. Stătea relaxat în cabinet și sorbea ice tea. 


VP - 236 


— Erb este îngrijorat, spuse Moldowsky. Ca să fiu sincer, și eu 
sunt. 

Ca întotdeauna, Dilbeck se trezi admirându-i eleganța. Moldy 
purta un costum italienesc superb gri-porumbel, cu cravată 
indigo. Colonia din seara aceasta era și ea memorabilă; 
Moldowsky mirosea ca un crâng de portocali. 

— David, rosti el plimbându-se prin cabinet, am auzit ceva 
despre vaselină. 

— Încerc să ţin piept... 

— ... Și scame de lenjerie. Este posibil? 

Strâmbătura de dezgust a lui Moldy sugera că era pe punctul 
de a scuipa pe covor. 

— Malcolm, aș dori să-ți pot explica. Există forţe ce se ridică 
în mine, instincte animalice... și este pur și simplu vorba despre 
încercarea mea de a le ţine piept. 

— Stai jos! lătră Moldy. Nu era mai înalt decât un jocheu și 
detesta să privească în sus spre persoana pe care o dojenea. 
Stai jos, fir-ar al dracu'! 

Dilbeck făcu așa cum i se poruncise. Moldowsky ocoli fără 
grabă cabinetul, oprindu-se ocazional pentru a se strâmba la 
fotografiile și extrasele din presă laminate în plastic ce atârnau 
pe perete. Fără să privească spre Dilbeck, vorbi: 

— Erb a găsit pe biroul tău un pantof de damă. De unde a 
apărut? 

— Chris l-a cumpărat pentru mine. 

— De la stripteuza aia? 

— Da, Malcolm. Dilbeck sorbi din ceai. Flecușteţele astea... 
mă ajută să merg mai departe. Este ceva inofensiv. 

Moldy simţi un fior de disperare. Demenţa era un lucru pe 
care nu-l putea aranja, răsuci, deforma sau acoperi. lar David 
Dilbeck era în mod evident ţăcănit. 

— Ce a făcut Erb cu pantoful? se interesă congresmenul. Sper 
că nu l-a aruncat, nu? 

„Incredibil”, gândi Moldowsky. „Se comportă ca un nenorocit 
de drogat.” 

— Dacă ar fi după mine, zise el, te-aș târî înapoi în 
Washington și te-aș încuia în apartamentul meu până se 
votează legea zahărului. Din păcate, avem o campanie de care 
trebuie să ne facem griji. N-ar fi grozav din partea ta să dispari. 

— Cred că nu, rosti Dilbeck absent. 

— David, tu-nțelegi care-i miza? 

— Bineînţeles. 

— Ce-ai zice dac-aș aduce o femeie, să fie aici numai pentru 
tine - atunci când te-apucă chestiile astea? Poate chiar două 
femei... 

Dilbeck îi mulţumi lui Moldowsky pentru ofertă, 
că asta nu avea să rezolve problema. 

— Dragostea mi-a furat minţile, zise el. 

— Dragostea? râse caustic Moldy. 

— E înspăimântător, Malcolm. Nu te-ai simţit niciodată atât de 
ațâţat de cineva? 

— Niciodată, răspunse Moldowsky franc. 

Se limita la prostituatele comandate prin telefon. Ele vorbeau 
pe limba lui. 

— Nu te teme, spuse Dilbeck, va fi în regulă. O să rezist cu 
brio până la alegeri. Își puse paharul în echilibru pe braţul 
fotoliului. Erb mi-a zis că Flickman dorește o confruntare. Sunt 
pregătit. 

— Ignoră-l pe pulifriciul ăla, îl sfătui Moldowsky. 

Eloy Flickman era oponentul nefericit al lui Dilbeck în cursa 
pentru Congres. În condiţii normale, o confruntare ar fi putut să 
fie productivă, deoarece din punct de vedere ideologic Flickman 
se găsea niţel mai la dreapta hunului Atila. Printre promisiunile 
făcute de el în campanie se numărau execuțiile televizate ale 
dealerilor de droguri, sterilizarea gratuită a mamelor sărace și o 
invazie militară americană în Cuba. Până și republicanii din 
Florida erau bănuitori, asigurând numai susținere nominală 
gălăgiosului vânzător de echipamente casnice. 

— L-aș putea distruge, Malcolm, zise Dilbeck. 

— De ce să te obosești? Se distruge singur. 

— Mă îngrijorează chestia cu Cuba. Este îndeajuns de ţicnită 
ca să prindă. 

— Nicio confruntare! spuse Moldowsky. Se opri din mers și 
rămase ferm înaintea feței lui Dilbeck. Davey, avem o problemă 
mult mai presantă - nenorocita asta de stripteuză de care ești 
atât de obsedat. 

Congresmenul plecă fruntea. 

— Ce pot să zic? Nu-mi mai pot controla impulsurile. 

În viziunea de ansamblu despre viitor a lui Malcolm 
Moldowsky, David Dilbeck era deja istorie. In ziua în care legea 

nsă îi spuse 


A 


zahărului ieșea din comisie, Dilbeck era terminat. Mort. Moldy și 
familia Rojo aveau să-l zboare din postul de președinte. Alți 
congresmeni aveau să fie fericiţi să-i preia rolul special; cu 
certitudine, nu toţi erau atât de evident deranjaţi mintal. Până 
atunci Moldowsky își făcuse un plan. Planul prezenta un risc. 

— Îţi fac o propunere, îi spuse el lui Dilbeck, însă mai întâi 
trebuie să-mi promiţi că s-a terminat cu colecţionarea scamelor, 
aparatelor de ras și a pantofilor. Este clar? 

— Este clar, dar ce capăt eu? 

Congresmenul părea sceptic. 

— O întâlnire. 

Dilbeck se ridică lent, cu ochii lărgiţi. 

— Dumnezeule, vorbești serios? 

— Șeful ei m-a sunat în seara asta. A zis că ea ar putea fi de 
acord, dacă prețul este pe măsură. 

— Când? Dilbeck își pierduse glasul. Adică... chiar acum? 

„Incredibil”, gândi Moldowsky. „E gata să-și dea drumu-n 
pantaloni.” 

— Mai așteaptă, îl potoli pe congresmen. 

— Ai zis o întâlnire. 

— Urmează să pun la punct detaliile. 

Dilbeck nu dovedi niciun fel de curiozitate despre relația lui 
Moldy cu proprietarul localului de striptease. Il prinse pe 
Moldowsky de umeri. 

— Dacă poţi aranja asta, îmi dau cuvântul... 

Moldy îi îndepărtă mâinile. 

— C-o să te comporţi așa cum trebuie până la alegeri? C-o să- 
nceteze nebunia asta? 

— Malcolm, îţi jur pe mormântul tatălui meu. 

— Foarte amuzant. 

„Aspiratorul” - om de spectacol până în ultima clipă - fusese 
îngropat într-o fosă septică garnisită cu mătase. „Diliul de fiu- 
său”, gândi Moldowsky, „n-ar fi avut atâta clasă.” 

Dilbeck își frecă palmele umede pe genunchii treningului de 
jogging. 

— Malcolm, discutăm despre o întâlnire întâ/nire sau despre 
chestia cealaltă? 

— Vrei să zici dacă apuci să i-o tragi fetei? Asta depinde de 
tine și de ea. Ce dracu', nu pot să fac totul... 

— Ai dreptate, ai dreptate... 

— ... nu pot să ţi-o scol și să ţi-o bag în locul tău. Unele lucruri 
trebuie să le faci singur. 

Congresmenul era în nouălea cer. 

— Prietene, habar n-ai ce ar însemna asta pentru mine. Își 
ridică paharul spre Moldowsky: Altă lovitură, Malcolm! 

— Zi mai bine miracol, spuse Moldy. Un miracol și nimic mai 
mult. 

— Specialitatea ta! 

— Da, cum să nu, mormăi Moldowsky. 

Congresmenul David Dilbeck n-avea idee despre măsurile 
dramatice ce fuseseră deja întreprinse pentru a-i salva pielea 
mizerabilă. 

e 

Până în anii 1970, recifurile submarine cândva superbe din 
Miami și Fort Lauderdale muriseră otravite de apele reziduale 
netratate revărsate în ocean de elegantele hoteluri de pe faleză. 
Conducte submarine transportau mizeriile la câteva sute de 
metri de țărm, astfel încât cei care se bronzau să nu observe 
spumele maronii ce bolboroseau. Se presupusese că până și cel 
mai încăpățânat turist s-ar fi gândit de două ori înainte să facă o 
scufundare într-un torent de rahat. 

Deceniile de dejecții respingătoare uciseseră în cele din urmă 
coralii delicaţi și alungaseră peștii scânteietori. Recifurile 
deveniseră taluzuri cenușii, sterpe și vădit netropicale. Căpitanii 
ambarcaţiunilor cu fund transparent și organizatorii școlilor de 
scufundători se plânseseră că-și pierdeau clienţii în favoarea 
altor locuri, ca Florida Keys și Bahamas, unde apa era încă 
destul de limpede pentru a-ţi vedea palma adusă în faţa ochilor. 
Unele așezări de coastă din Florida de Sud întreprinseseră 
măsuri modeste de reducere a poluării în vecinătatea țărmului, 
dar recifurile nu se regeneraseră; odată ce au murit, coralii au 
tendinţa de a rămâne ca atare. 

Biologii emiseseră ipoteza că peștii puteau fi atrași și în 
absenţa coralilor autentici și astfel se născuse conceptul de 
„recifuri artificiale”, care nu era nici atât de exotic, nici atât de 
supertehnologic pe cât suna. Recifurile artificiale erau create 
prin sabordarea unor vapoare vechi; după ce se cuibăreau pe 
fundul mării, carcasele spectrale atrăgeau bancuri de peștișori, 
care atrăgeau la rândul lor baracude, rechini, bibani de mare și 
alţi răpitori. Conducătorii ambarcaţiunilor cu fund transparent și 

ai școlilor de scufundători erau încântați, fiindcă nu mai erau 
nevoiți să parcurgă câte șaizeci de kilometri pentru a găsi un 
pește amărât pe care să-l arate clienţilor. 

Din punctul de vedere al relaţiilor cu publicul, programul de 
recifuri artificiale era un succes de proporții - un fel de maidan 
viu cu fiare vechi al adâncurilor. În sfârșit, practica umană a 
deversării apelor reziduale putea fi privită în mod legitim ca un 
beneficiu pentru mediu. La fiecare câteva luni, alt cargobot 
abandonat era remorcat în larg și detonat cu dinamită. Posturile 
TV locale roiau în jurul scenei, deoarece le oferea ocazia de a-și 
folosi elicopterele scumpe și pentru altceva decât pentru 
rapoarte de trafic rutier. În mod previzibil, mult mediatizatele 
scufundări deveniră o atracţie turistică regulată în Florida de 
Sud, la care participau sute de oameni ce ovaţionau sălbatic 
atunci când vapoarele ruginite explodau și dispăreau sub valuri. 

In dimineaţa de 2 octombrie, vaporul guatemalez Printesa Pia, 
lung de douăzeci și cinci de metri și destinat transportului de 
banane, era remorcat de la Port Everglades câtre un loc 
preselectat în largul lui Fort Lauderdale. Prințesa Pia fusese golit 
meticulos din interior spre exterior: dispăruseră cele două 
motoare Diesel topite, echipamentul de navigaţie corodat, 
aparatura electronică pentru transmisii radio, pompele de 
santină,  parâmele,  furtunurile, conductele, fitingurile, 
chepengurile tambuchiurilor, parbrizul, până și ancora - toate 
elementele de valoare fuseseră demontate de pe navă. Practic 
mai rămăsese doar o carcasă goală, degresată pentru a reduce 
la minimum pata purpurie ce avea să se formeze în mod 
inevitabil când Pia pierea sub unde. 

Pregătirea navei durase aproape o lună și fusese 
supravegheată de un inspector de la Paza Coastei, un inginer 
ecolog din Districtul Broward și un agent de la Serviciul Vamal 
SUA, care capturase vaporul cu paisprezece luni în urmă. După 
ce fusese satisfăcut că Prințesa Pia nu avea și alte 
compartimente secrete pentru marfă și că nu transporta 
niscaiva hașiș pitit, agentul Serviciului Vamal semnase procesul- 
verbal și părăsise proiectul. Inspectorul de la Paza Coastei și 
expertul districtual parcurseseră bătrâna carapace pentru 
ultima dată în seara de 1 octombrie. Mult mai târziu ambii 
aveau să declare că, cu excepţia explozivilor, pe Pia nu se mai 
găsea nimic în seara aceea; mai precis, cala pupa era goală. 

Un singur paznic, angajat de compania de demolări, fusese 
postat lângă locul de amarare a navei, pentru a împiedica furtul 
dinamitei. Paznicul fusese vigilent până în jurul orei 3 noaptea, 
când un grup de amici docheri îl invitaseră la bordul unei barje 
japoneze de cherestea, ca să joace cărţi și să se uite la 
videocasete porno. Una peste alta, Prințesa Pia rămăsese 
nepăzit între trei și cinci ore, în funcție de mărturia care putea fi 
considerată credibilă. 

Un lucru nu putea fi pus la îndoială: A doua zi, în zori, două 
remorchere au dus Pia în larg, odată cu refluxul. Trei șalupe de 
patrulare ale Portului Florida și un crucișător de la Paza Coastei 
le conduceau, poziționându-se între flota de curioși și cargobotul 
încărcat cu dinamită. Locul pentru noul recif artificial se afla la 
numai cinci kilometri de țărm, totuși Prințesa Pia a avut nevoie 
de o oră ca să ajungă acolo. Oceanul era agitat, cu vânt dinspre 
nord-est ajungând la douăzeci de noduri; căpitanii 
remorcherelor menţinură o viteză prudentă. 

La ora 9, Pia era ancorată în locul stabilit, cu prova spre briză. 
Șalupele poliţiei descriau arcuri de cerc tot mai largi, golind 
zona-tampon. La ora 10 fix, un semnal radio declanșă două 
încărcături la pupa și în cală. Explozii înalte de fum murdar se 
ridicară din fiecare capăt și nava se înclină spectaculos la 
tribord. Se scufundă în nouă minute. Spectatorii aplaudară, 
urlară și claxonară. 

Nimeni n-a bănuit că un Lincoln Continental model 1991 era 
legat de grinzile din cala pupa. Nimeni n-a știut, decât mult mai 
târziu, ce se găsea în el. 

Capitolul 22 


Ringul de lupte se afla în salonul din spate, care avea propria 
lui scenă și un bar-potcoavă micuţ. Erin dansa pe mese, în timp 
ce Urbana Sprawl se lupta cu membrii unei petreceri a burlacilor 
în trei sute cincizeci de litri de floricele marca Green Giant. 
Sărbătoritul petrecerii burlacilor era un tânăr bancher de ipoteci, 
însoţit de mulţi colegi palizi și ieşiţi din formă. Nu aveau nicio 
șansă în fața lui Urbana, care era dură și-și folosea la maximum 
avantajele bustului formidabil. Se specializase în ţintuirea 
adversarilor fără a-și utiliza braţele. 

Erin rămânea stupefiată de succesul luptelor nude, care 
deveniseră de-a dreptul faimoase în localurile de striptease de 
lux. Nu exista nimic erotic în încleștarea cu o femeie topless 
într-un bazin cu legume reci, deși înţelegerea crudă a realităţii 
venea prea târziu pentru majoritatea clienţilor. Până la sunetul 
gongului, puţini se mai puteau ridica din ring fără ajutor. Mai 
ales tinerii bancheri păreau de-a dreptul storși după înfruntările 
lor cu Urbana Sprawl. 

Trecând de la o masă la alta, Erin acorda prea puţină atenţie 
măcelului comic din ringul de lupte. Ea se gândea la scena 
politică, care-i atinsese pe neașteptate viaţa în mod dramatic. 
Erin nu-și putea reaminti când intrase ultima dată într-o cabină 
de vot. Campaniile electorale o plictiseau. Toţi politicienii afișau 
același surâs de căcat și ofereau același discurs de căcat. Erin 
era uluită că cineva putea să creadă vreun cuvânt. Ținea minte 
că o pocnise o criză severă de crampe intestinale când 
încercase să urmărească ultima dezbatere prezidenţială. 

Agentul Cleary, binecuvântată fie-i inima tradiţională, 
obișnuia s-o mustre aspru pentru că era atât de cinică. În ziua 
alegerilor, el ţinea o prelegere personalului din birou, spunându- 
le că democraţia este inutilă fără „un electorat informat și 
participant”. Mai spunea că oamenii capătă exact genul de 
guvernare pe care-l merită și că aceia care nu vor vota nu au 
niciun temei să se plângă. „Avea dreptate”, gândi Erin. „Asta 
capăt fiindcă nu sunt atentă. Hoţii ca David Lane Dilbeck n-ar fi 
aleși nici ca hingheri, dacă n-ar exista uriașa apatie a maselor.” 

„Și asta-i pedeapsa mea”, gândi Erin. „Trebuie să mă 
întâlnesc cu găozarul.” 

Al Garcia explicase situaţia în modul lui înnebunitor de 
laconic. Erin, pe care o șoca rareori profunzimea sordidului 
uman, constatase că fusese șocată de ceea ce auzise: Jerry 
Killian fusese ucis din cauza zahărului. Micuţul prostănac 
îndrăgostit fusese omorât fiindcă ameninţase cariera unui 
congresmen escroc. Potrivit spuselor lui Garcia, principala 
contribuție a congresmenului la guvernarea SUA fusese de a 
direcționa nenumărate milioane de dolari în sprijinul cartelurilor 
zahărului. Bietul domn Ginitor periclitase afacerea aceea, așa 
încât fusese lichidat ca o musculiţă obraznică. 

Garcia declarase că dorea să-i prindă pe ucigași înainte ca ei 
să vină s-o caute pe Erin. Ea spusese că era o idee excelentă și 
acceptase să fie de ajutor în orice chip putea. Autoconservarea 
era motivul principal; motivul secundar era sentimentul de 
vinovăţie. Erin nu putea să uite că dansurile ei sexy îl 
înnebuniseră în cele din urmă pe Jerry Killian. 

„Bărbaţii sunt teribil de neajutoraţi”, gândi ea, „foarte ușor de 
vrăjit. Monique Jr. are dreptate: ei sunt în stare să facă orice 
pentru sex. Orice.” 

Asta nu înțelegea mama lui Erin despre localurile de 
striptease elegante; nu femeile erau abuzate și degradate, ci 
bărbaţii. Mama ei considera că locurile acelea erau prăvălii de 
trupuri și avea perfectă dreptate, dar trupurile aparţineau 
clienţilor. Dansatoarele experimentate stăteau mereu cu ochii 
pe ușa din faţă, ca să-și vadă următoarea ţintă. Dacăcţi 
cunoșteai meseria, puteai lucra un tip toată noaptea, golindu-i 
complet portofelul. Nu trebuia să i-o sugi sau să te culci cu el și 
nici măcar să te comporţi ca și cum ai putea s-o faci. Un surâs 
de fetiță, o îmbrățișare fraternă, câteva minute de conversaţie 
intimă - Urbana Sprawl spunea că erau banii cei mai ușor de 
câștigat din lume, dacă puteai ignora faptul că erai în pielea 
goală. 

Fiindcă bărbaţii erau foarte ușor de vrăjit. Asta era o realitate. 

Erin era totuși neliniștită în privinţa congresmenului. El nu 
avea să fie timid și politicos precum Killian și ceilalţi clienți 
regulați. Nu, Dilbeck avea să fie insistent, crud și probabil 
pervers. Al Garcia o prevenise să fie pregătită. 

— Crezi că el mi-a luat aparatul de ras? 

— Întreabă-l, îi răspunsese Garcia. 

Teama nu era partea cea mai dificilă pentru Erin, ci faptul că 
trebuia s-o trimită pe Angela de acasă. Era acţiunea logică, 
deoarece cu certitudine Angie nu putea să stea în noul 
apartament - nu putea să stea nicăieri în apropiere de mama ei 
- până nu trecea pericolul. Erin se simţea groaznic din cauza 
asta. Nu-i plăcea să fie din nou singură. Detesta după-amiezile 
tăcute și cinele în solitudine. Angie se afla în siguranță și cel 
puţin Darrell Grant n-avea s-o găsească. Totuși... 

— Păpușa... 

O mână se încleștă în jurul piciorului lui Erin. Ea reveni brusc 
la realitate - Urbana tăvălindu-se în floricele cu frișcă, Aerosmith 
urlând din difuzoare, sutienul și tanga ei într-o grămăjoară de 
dantelă între sticlele de bere Michelob de la picioare. Trei 
bancheri tineri stăteau la masă, străduindu-se să pară 
nepasători și plictisiţi. Cel mai ametit dintre ei continua să tragă 
de jartiera lui Erin, unde ţinea împăturite bancnotele primite 
bacșiș. Ea îl rugă să termine, dar n-o ascultă. Îi îndepărtă mâna 
de pe picior și se roti pe masă, integrând evitările în dans; când 
se opri din rotiri, mâna bancherului reveni, târându-se ca o 
insectă pe coapsa ei. Erin privi prin local, căutându-l pe Shad, 
însă nu-l putu vedea. 

— Ajunge, îi spuse bancherului. 

Următorul lucru pe care-l simţi fu limba lui. O lingea pe 
verticală, de la gleznă până la genunchi, cu mișcări prelungi și 
lente, de parcă ar fi fost o acadea. 

Erin îl înhăţă de păr și-i îndreptă capul. 

— Vezi cum te porţi, se răsti ea. 

Dar el n-o ascultă. 

e 

În dimineaţa aceea un articol mic apăruse pe pagina 6-D a 
ziarului Sun Sentinel din Fort Lauderdale, sub titlul: BAROUL 
CAUFĂ AVOCATUL DISPĂRUT. Articolul de patru paragrafe 
anunţa că Baroul Florida investiga dacă avocatul Mordecai 
delapidase contul fiduciar al clienţilor săi și părăsise ţara. In 
articol se consemna că Mordecai nu mai fusese văzut de câteva 
zile și se credea că fugise în Bahamas cu o femeie al cărei nume 
nu era precizat. 

Sergentul Al Garcia decupă articolul și-l puse în servietă, 
alături de dosarele criminalistice. După aceea porni spre un colţ 

de stradă din Liberty City unde doi dealeri de crack făcuseră 
planetei o imensă favoare ucigându-se reciproc într-un schimb 
de focuri înainte de zori. Martorii erau la fel de puţini ca și 
jelitorii, dar Garcia își scoase carneţelul și se apucă de muncă. 

Altă persoană care decupase articolul din Sun Sentinel era Erb 
Crandall, care stătea în recepţia Băncii Sunshine Fidelity Savings 
de pe strada Galt Ocean Mile. Crandall era pe punctul de a 
comite un delict minor pentru o miză majoră. Se pregătea să 
semneze fals în registrul unei cripte cu seifuri și să folosească o 
cheie furată pentru a deschide caseta de valori a unui străin. 
Crandall căuta un diapozitiv color Kodak pe care Malcolm 
Moldowsky îl dorea cât se putea de urgent. Diapozitivul era 
clișeul original în care congresmenul David Lane Dilbeck îl lovea 
cu o sticlă de șampanie pe Paul Guber pe scena din Pupăza 
creată. Planul lui Erb Crandall de a obţine fotografia acuzatoare 
începu perfect în incinta seifurilor. El iscăli în registru o variantă 
îndelung exersată a numelui lui Mordecai și înmână cheia 
funcţionarului. Acesta scoase caseta de oțel și o descuie. Il 
conduse pe Erb Crandall într-un cubiculum fără ferestre și-l lăsă 
singur. 

Când Crandall deschise capacul, nu găsi niciun diapozitiv 
Kodak. Caseta lui Mordecai fusese golită. Pe fund era doar o 
carte de vizită: 


Sergent Alberto Garcia 
Poliţia Metropolitană Districtul Dade 
Divizia Criminalistică, tel. (305) 471-1900 


Degetele lui Erb Crandall tremurau când aduse caseta de 
valori la biroul funcţionarului. Se strădui din răsputeri să n-o ia la 
fugă din bancă. 

În seara aceea, la cină, sergentul Al Garcia scoase articolul 
decupat din ziar și-l reciti. Era impresionat că cineva se chinuise 
să însceneze o asemenea poveste unui avocat care mai mult ca 
sigur era mort. Delapidarea contului fiduciar era foarte 
ingenioasă. 

— Al, întrebă Andy, încă nu i-ai prins pe cei care l-au ucis pe 
omul acela din râu? 

— Nu încă, răspunse Garcia. 

Băiatul vorbea  întruna despre „geamandură”; fusese 
momentul culminant al vacanței în familie. 

— Ai vreun suspect? 

— Nu, Andy. Este un caz greu. 

— Ajunge, amândoi, interveni Donna. Nu uitaţi regula noastră. 

Regula era că la masă nu se discuta despre cadavre. 
Activitatea lui Al putea fi discutată doar după ce se spăla vesela. 

— lartă-mă, mamă, spuse Andy. 

Lynne, fetița, întrebă dacă vara viitoare puteau merge să 
viziteze Lumea Oceanelor. Ea dorea să vadă rechinii și broaștele 
țestoase. Andy spuse că el ar fi preferat să revină în Montana și 
să mai caute indicii. 

Donna îi îndepărtă pe copii de la masă și-i aduse soțului ei o 
cană de cafea. 

— Uite în ce v-am băgat pe toţi, zise el. 

— Nu-i nimic. Ea pare o persoană drăguță. 

— Sigur că-i o persoană drăguță. Următoarea întrebare este: 
Cum de-a ajuns să lucreze într-un local de striptease? Așa-i? 

Donna strânse din umeri. 

— Nu-i cine știe ce mister. la o felie de plăcintă. 

Garcia era intrigat. 

— Tu ai putea face asta - să-ţi scoţi hainele în fața atâtor 
străini beți? 

— Dacă aș fi nevoită, zise Donna. Pentru copii. 

— lisuse, dar există un milion de alte slujbe. Fata nu-i proastă. 
Poate dactilografia șaptezeci de cuvinte pe minut. 

— Ai zis că are datorii la avocat. 

— Da, spuse Garcia. Cine n-are? 

— Atunci poate că vrea să câștige bani mai mulţi. Ce-i rău în 
asta? 

— Ai dreptate, scumpo. 

— Mie-mi place de ea. 

— Și mie, zise el. Dar tocmai slujba asta a băgat-o în atâtea 
buclucuri. 

— Nu, iubitule, bărbaţii au băgat-o în buclucuri. Donna tăie o 
felie din plăcinta cu mere și o puse pe o farfurie. la zi, Al, cum 
arată? 

— Ai văzut-o. O tachină cu o pauză prelungită. Ah, voiai să 
spui cum arată fără haine? Să-ţi spun adevărul, n-am observat. 

Donna zâmbi. 

— Eşti un mincinos jalnic. Mănâncă-ţi desertul. 

Telefonul sună. Donna nu se deranjă să se ridice. Numai 
polițiștii sunau la ora cinei. Garcia se duse în bucătărie ca să 
răspundă. Când se întoarse, era încruntat. 

— M-a sunat de la biroul șerifului din Broward, rosti el. 

— Tot nu vor să abordeze cazul? 

— Ştiam că nu-l vor dori. Garcia se așeză greoi. Ce dracu’, nu- 
| pot nici măcar convinge pe cowbovy-ul ăla de legist să afirme că 
moartea lui Killian a fost omucidere. Până atunci n-am arma 
crimei, n-am martori și nici suspecți. Mușcă zdravăân din 
plăcintă. Nu-l învinuiesc pe șerif că refuză să se implice. Din nou 
o mușcătură serioasă. Cel puţin a fost decent. Vreau să zic că n- 
a râs prea tare. 

— la-o încet, îl sfătui Donna. O să te îneci. 

— E bună plăcinta. 

— Nu chiar atât de bună. Zi-mi ce s-a mai întâmplat. 

— Am vorbit pe derivație cu doi detectivi imbecili. Chestia-i că 
fostul soț al fetei era sifonar pentru investigatorii de jafuri din 
Broward. 

Garcia nu trebuia să traducă jargonul poliţiei pentru Donna. 
Ea învățase destule de la primul ei soț, dealerul de droguri. 

— Și mai este informator? 

Mestecând mecanic, Garcia răspunse: 

— Nu, au renunţat la el după ce a fost arestat pentru hoţie 
mai sus pe coastă. 

Donna clătină din cap. 

— Nu înţeleg. Dacă fostul soț a fost arestat, asta nu-i o veste 
bună pentru Erin? 

— Ba da, grozavă, răspunse Garcia ștergându-se la gură, dacă 
ar fi izbutit să-l ţină pe nenorocit în închisoare. 

— Glumești? 

— Nu, a evadat. Dintr-un spital districtual! A furat un scaun cu 
rotile și a ieșit pe ușă, să-mi bag picioarele! 

Donna îi spuse soțului ei să vorbească mai încet. 

— Nu suntem singuri, îi reaminti. Unde ţi-s ţigările? 

— Stai, că nu s-a terminat. Garcia făcu un gest brusc de 
retezare prin aer cu ambele mâini. Fostul ei soț - tatăl fetiţei - 
nu-i doar rău, nu-i doar violent, ci are și o problemă cu drogurile. 
Nu-i tare? 

Andy apăru pe neașteptate în sufragerie și întrebă de ce ţipa 
Al. 

— Chestii de la serviciu, zise Donna. Ce altceva? 

Andy se cocoță în poala lui Garcia. 

— Poate c-ai nevoie de altă vacanță. 

Donna se întoarse cu spatele, înăbușindu-și râsul. 

— Așadar toţi sunt șmecheri, spuse Garcia gâdilându-l pe 
băiat până ce acesta începu să ţipe. 

e 

Shad se afla la bar în salonul principal. Era distras de 
probleme de management. 

Orly fusese de acord s-o angajeze pe Lorelei, faimoasa 
prințesă a pitonului de la frații Ling. În seara aceasta ea ar fi 
trebuit să debuteze pe scena din Scoica roz, dar sosise cu ochii 
umflați și în pragul isteriei. Orly nu putuse descifra problema și o 
lăsase pe dansatoarea agitată în seama lui Shad, care era în 
pauză și citea o ediţie cu fonturi mari din Ciuma de Albert 
Camus. Cartea îl făcea pe Shad să se simtă ceva mai bine 
pentru că trăia în Florida de Sud. 

A fost întrerupt de suspinele convulsive ale lui Lorelei. Șarpele 
ei dispăruse și ea îi bănuia de răpire pe răzbunătorii Ling. Când 
fu anunţat, Orly îi ordonă lui Shad să găsească alt șarpe pentru 
noua lui vedetă. Shad menţionă că în cartier nu exista niciun 
magazin cu reptile care să fie deschis și noaptea. Din păcate, 
Lorelei refuza să danseze fără Bubba, așa cum se numea pitonul 
ei birman lung de trei metri. 

— Zice că ei doi formează o echipă, raportă Shad. Zice că 
șarpele este dresat. 

Orly zdrobi o cutie goală de Dr. Pepper și o lobă ca pe o 
grenadă înapoia barului. 

— În primul rând, nu există șerpi dresați, da? Şi-n al doilea 
rând, ai văzut marchiza-n pizda mă-sii? LORELEI, cu litere cât 
mine de mari... am clienți care-o să vină tocmai din Miami. 
Spune-i că are zece minute să-și aducă ţâţele pe scenă. 

Shad privi spre coridor, unde prinţesa înlăcrimată a pitonului 
era gârbovită de durere. 

— Va avea nevoie de mai mult de zece minute, spuse el. 
Arată ca dracu'. 

Orly înjură și-și masă nările. 

— Nu știi pe cineva c-un blestemat de șarpe? 

— Nu cu unul mare, zise Shad. Știu pe niște tipi care cresc 
crotali. 

— Futu-i ceara mă-sii! 

— Nu-s prea buni pentru dans. 

— Bine, spuse Orly. Uite ce faci. Du-te și stai de vorbă cu Ling 
ăia, în pizda mă-sii. Vezi cât vor pentru pitonul fetei. 

— Îl cheamă Bubba. 

— Cum l-o chema. Oferă-le cinci sutare. 

Shad spuse că probabil că Ling aveau să-i spună s-o roiască. 

— Ei vă urăsc, îi spuse lui Orly. 

— Astea-s afaceri de-acum. Du-te repede. 

Shad lăsă cartea de Camus înapoia barului, sub platourile cu 
floricele. După aceea plecă cu mașina la Parada pieilor, unde 
fraţii Ling îl lăsară să aștepte o oră - o mișcare plină de 
îndrăzneală. Shad își trecu timpul sorbind cocteiluri Virgin Mary 
și privind dansatoarele, pentru eventualitatea în care Orly se 
interesa despre noutăţile concurenţei. Prezenţa cheală și 
amenințătoare a lui Shad rări iute spectatorii și-i irită și mai mult 
pe Ling. Shad obţinu în cele din urmă întrevederea, însă fraţii 
reacționară mult mai coleric decât anticipase față de 
propunerea cu pitonul. 

Când se întoarse, Shad găsi Scoica roz în plină agitaţie. Erin 
părea să fie în mijlocul tumultului. Paramedicii fixau un guler 
antișoc unui tânăr palid și buimăcit. Victima era înconjurată de o 
duzină de tovarăși la fel de livizi, cu floricele rătăcite prin păr. 
Din depărtare parcă fuseseră bombardaţi de vrăbii. Bărbaţii 
urlau întrebări cu glasuri ascuţite spre paramedici, căutând să 
acopere muzica asurzitoare. Ca măsură de protecţie, Urbana 
Sprawl își postase sânii insurmontabili între Erin și Orly, care era 
roșu la față și mugea. 

— La dracu', zise Shad și înaintă în haos. 

e 

Mai târziu, în cabinet, Orly zbieră despre asigurări, acţionare 
în judecată și autorizaţia lui de desfacere a băuturilor alcoolice. 

— Nu m-aţi ascultat, spuse Erin. Bărbatul m-a atins. 

Urbana Sprawl, care își făcuse duș și era complet îmbrăcată, 
vorbi în sprijinul prietenei ei. 

— Eu am văzut totul, domnule Orly. A căpătat ce merita. 

— Un gât scrântit, pufni Orly. Asta merita? O internare în 
spital, pentru o pipăială? 

— M-a atins, zise Erin, între picioare. 

— Ce vrei? Era beat. 

Erin se întoarse către Urbana. 

— De asta urăsc dansurile pe mese. 

— Așa cum l-ai lovit cu piciorul în cap, observă Orly, l-ai fi 
putut schilodi pe viață. 

— Și ce-ar fi trebuit să facă? întrebă Urbana. Să-l lase s-o fută 
prietenește cu degetul? 

Orly tresări și întoarse capul. 

— Hristoase, ajunge! Gata cu discuţiile astea. 

— Vasăzică Shad poate să-l bată pe un client de se cacă pe el, 
dar noi nu putem. Așa-i? 

— Am zis că s-a terminat cu discuţiile astea. 

— Urbana are dreptate, spuse Erin. Nu-i corect. 

— Mă fut în ea de corectitudine, își umflă Orly obrajii. Treaba 
lui Shad este să păstreze ordinea. Treaba voastră este să 
dansaţi. Asta-i concluzia finală. 

De lângă ușa cabinetului, Shad își abandonă fără chef 
tăcerea. 

— Am fost trimis pe stradă, zise el. Altfel nu s-ar fi întâmplat. 

Orly izbucni într-un râs caustic. 

— Grozav! Acum e numai vina mea. Ei bine, mă fut în neamu' 
vostru la toți. 

Urbana era albă la faţă. Își rezemă pieptul de gabarit depășit 
pe biroul lui Orly și-i agită în faţă o unghie fosforescentă. 

— Nimeni nu m-atinge pe mine dacă nu vreau să fiu atinsă, 
mai ales acolo jos. Nu-mi pasă cine-s, cât de muci sunt făcuţi 
sau câţi bani au - nu accept! Labagiul ăla mic să zică mersi c-a 
scăpat numai cu gâtul scrântit, fiindcă dac-aș fi fost eu îi 
smulgeam coaiele cu mâinile goale, uite-așa... 

Orly icni când Urbana își simulă tehnica, smulgând testiculele 
imaginare ale unui bădăran imaginar. 

— ... Și nu cred că n-aş putea s-o fac! 

Apoi ieși. Nimeni nu se clinti pentru câteva clipe. 

— Fata asta, comentă Orly, face de râs țâțele mari. 

Erin se ridică în picioare. 

— Eu am terminat pentru seara asta. 

— Stai puţin... 

— Nu. Mă duc să-mi văd fetiţa. 

După ce Erin plecă, Shad îi sări în ajutor. Îi spuse lui Orly că 
Erin avea multe motive întemeiate să fie irascibilă - procesul de 
custodie, spargerea apartamentului și acum  hărțuiala 
congresmenului. 

— Pentru ea este un moment greu. De aceea a și explodat în 
seara asta, 

Orly își șterse gâtul cu o batistă soioasă. 

— Noi doi suntem singurii din bomba asta care n-avem 
sindrom premenstrual și uneori nu-s prea sigur în privinţa ta. 

— Este din cauza muzicii, zise Shad. Imi dă dureri de cap. 

— Vorbește cu Kevin. 

— Kevin zice să vorbesc cu dumneavoastră. 

— Eu nu deosebesc muzica rap de reggae, strânse din umeri 
Orly. Ştii care-i secretul meu? Nici măcar n-ascult. Răsuci un 
buton invizibil la urechea dreaptă. Pur și simplu o-nchid. N-aud 
absolut nimic. 

Întrebă cum mersese întrevederea cu fraţii Ling. 

— Prost, răspunse Shad. 

— Șarpele fetei nu-i la ei? 

— Ba da, dar nu vor răscumpărare pentru el. 

Orly ridică palmele. 

— De ce pizda mă-sii nu vor? Afacerile-s afaceri. 

— În principal fiindcă vă urăsc. 

— Pentru c-am angajat-o pe Lorelei? 

— Pentru toate, replică Shad. 

— Așadar răspunsul este „nu”. Ti-au trebuit două ore, băga- 
mi-aş picioarele, să capeţi un simplu N-U de la muiștii ăia de 
japonezi. Între timp eu am avut pe cap o stripteuză nebună care 
se joacă de-a Chuck Norris cu clienții mei... 

— Raspunsul n-a fost doar „nu”, zise Shad. A mai fost și asta. 
Așeză un pachet dreptunghiular pe biroul lui Orly. Fraţii Ling au 
dorit să-l păstraţi. 

Orly privi pachetul grosolan împachetat în șerveţele de la 
Parada pieilor și legat cu bandă scotch. 

— Ce dracu-i înăuntru? îl întrebă pe Shad. 

— Vreo treizeci de centimetri de Bubba mort. 

Orly ţipă și se îndepărtă de birou, ferindu-se de pachetul 
nedesfăcut. 

— Nu ţi-am zis că-s animale? Nu ţi-am zis? lisuse, ce-au mai 
zis nenorociţii ăia? 

— Au zis că mai e destul acolo de unde-l au pe ăsta. 

Capitolul 23 


În dimineaţa de 3 octombrie, sub un cer perfect senin, Perry 
Crispin și Willa Oakley Crispin merseră la plajă. 

Cei doi tineri frumoși își întinseră pe nisipul decolorat 
prosoapele din apartamentul lor din Hotelul Breakers și se 
așezară unul lângă celălalt. Pe rând, își aplicară unul celuilalt 
loțiune de tip ecran solar pe toată suprafaţa corpului: Perry 
scrise „Te iubesc!!!” pe abdomenul nevestei sale. Willa desenă 
o inimioară unsuroasă pe spinarea plină de pistrui a soţului ei. 

O briză puternică ridica iz sărat în aer și făcea valurile să 
muște nervoase din țărm. Perechea Crispin plănuise să înoate 
ceva mai târziu, când aveau să transpire. Purtau ochelari de 
soare Ray-Ban negri identici și cozoroace pentru tenis din 
prosop roz. Zâmbeau, șopteau și se atingeau frecvent, așa cum 
stă în obiceiul tinerilor căsătoriți. Willa și Perry proveneau din 
familii bogate din Connecticut, așa încât nunta fusese 
corespunzător de extravagantă. Palm Beach era prima etapă a 
unei luni de miere de patru săptămâni, care avea să-i poarte la 
Freeport, St Bart's și în cele din urmă la Cozumel. Soarele era 
sus pe cer și puternic, iar soţii Crispin sclipeau pe prosoapele de 
plajă. Erau romantici fără sfială, total relaxaţi și câtuși de puţin 
îngrijorați în privinţa viitorului împreună. Pe amândoi îi așteptau 
conturi bancare substanţiale. 

Până la amiază năsucul adorabil al lui Willa devenise 
trandafiriu. Perry îl observă alarmat; tatăl lui era partener cu 
răspunderi limitate în patru clinici de dermatologie și cancerul 
pielii fusese un subiect recurent la reuniunile de familie. De la o 
vârstă fragedă, Perry dovedise un ochi de șoim pentru alunițele 
decolorate și leziunile suspicioase. Îi spuse nevestei lui că era 
timpul să iasă din razele ultraviolete. 

— Am venit să mă bronzez, protestă ea. 

— lubito, avem la dispoziţie patru săptămâni întregi. 

Când traversară plaja spre hotel, cei doi Crispin fură urmaţi de 
un bărbat blond și zvelt, care purta blugi murdari și cizme de 
cowboy. Perry și Willa nu-l remarcară pe străin; erau adânciţi 
într-o discuţie despre calitatea necorespunzătoare a loţiunii de 

plajă și despre posibilitatea de a încerca în locul ei oxidul de 
zinc, cel puţin pe nasuri. 

Bărbatul dinapoia lor rosti: 

— Mă scuzaţi, oameni buni. 

Perry și Willa se întoarseră. Bărbatul nu era îmbrăcat pentru 
Palm Beach. Ochii lui albaștri erau injectaţi și nu-și găseau locul. 
Părul îi era lipit de o parte a ţestei, ca și cum abia s-ar fi sculat 
din somn. 

— Aveţi o mașină? întrebă el. 

Willa îl privi speriată. Perry îl cântări din ochi pe necunoscut și 
schiță un pas mic înainte. Bărbatul arătă un cuţit de bucătărie 
ruginit și spuse: 

— Nu mă siliţi să vă rog de două ori. 

Soții Crispin îl conduseră pe Darrell Grant la automobilul pe 
care-l închiriaseră, un Thunderbird de culoarea merelor glasate. 
Darrell Grant spuse că îi convenea. Luă cheile de la Perry și le 
ordonă celor doi să treacă pe bancheta din spate. 

— De ce? întrebă Willa. 

— Până trecem podul, zise Darrell. 

Podul peste canal separa insulița Palm Beach de ţărmul West 
Palm Beach. Cu greu s-ar fi putut găsi două lumi mai diferite; 
West Palm era pentru oamenii obișnuiți, iar Palm Beach pentru 
excentricii bogați. Poliţiștii de pe insulă erau notorii pentru 
izgonirea vizitatorilor nedoriți - negri, hispanici și în general toți 
cei care nu purtau haine de firmă. Dacă lucrai într-una dintre 
reședințele luxoase, perfect. Dacă nu, zburai peste pod. Darrell 
Grant se gândise că ar putea avea nevoie de soţii Crispin pentru 
a-l scoate dintr-o oprire în trafic pe Palm Beach. 

— Ai o poșetă? o întrebă pe Willa. 

Cei doi tineri căsătoriţi se strânseră puternic de mâini. Perry 
fu ușurat să vadă că Willa își lăsase în camera de hotel 
verigheta cu diamantul de două carate. Spera că făcuse același 
lucru și cu cecurile de călătorie. 

— Alo! făcu Darrell Grant. 

— Da, am. 

— Așa, fato. 

— N-am la mine decât patruzeci de dolari. 

Darrell pufni. 

— Și tu, prietene? 

— N-am decât cardurile de credit, răspunse Perry. 

— Mă gândisem eu. Darrell acceleră pe Worth Avenue, 
ignorând că semaforul era roșu. li plăcea cum răspundea Fordul 
la comenzi. Bine, păpușel, dă-mi banii. Și pilulele. 

Willa păru derutată. Soţul ei indică grav din cap spre poșetă. 
Ea scoase două bancnote de câte douăzeci și, cu un gest 
nervos, le întinse peste tetieră, de parcă ar fi hrănit un urs la 
grădina zoologică. 

— N-am nicio pilulă, îi spuse ea lui Darrell Grant. Decât 
anticoncepționalele. 

— Bune și-alea. 

Strânse banii în mâna cu care șofa. Cealaltă mână ţinea 
cuțitul de bucătărie a cărui lamă o plimba peste barba nerasă. 

De pe bancheta din spate, Willa rosti: 

— Îmi pare rău, dar nu poţi lua pilulele mele. 

— Vorbești serios? Darrell era teribil de amuzat. 

— O să-ţi facă rău, zise Willa. Nu sunt produse pentru bărbați. 

— Rău? 

— Sunt făcute din hormoni! 

— Ei, pe dracu'! exclamă Darrell Grant. Așa încât s-ar putea 
să-mi crească ţâţe. Asta vrei să zici? Sau poate chiar și-o 
pizdulice? 

— Nu, n-am vrut să... 

— Fii fată cuminte și dă-mi pilulele alea, în pizda mă-sii. 

Braţul lui Darrell Grant cobori și înfipse cuțitul ruginit în 
tapițeria albă. Tăie o despicătură lungă și șerpuită în vinilinul 
rigid. 

— Willa, spuse Perry Crispin, dă-i omului ce dorește. 

— Nu. 

— Dumnezeule, zise soţul ei. Nu face o prostie. 

— Bine, Perry. Și ce-o să facem în următoarele patru 
săptămâni - o să ne ţinem de mâini? Willa își protejă poșeta cu 
ambele brațe. Medicul nostru de familie este în Westport, ai 
uitat? 

— Nu pot să cred ce aud, rosti Perry Crispin. 

— Ce - vrei să rămân însărcinată? 

La volan, Darrell Grant fredona tema din Sunetul muzicii, care 
era filmul favorit al surorii lui, Rita. Sau poate că era vorba 
despre Mary Poppins? Le încurca mereu pe cele două. 

— Care-i filmul cu Dick Van Dyke? îi întrebă. L-am nimerit? 

Soții Crispin habar n-aveau despre ce vorbea. Un drogat 
nebun, care bătea câmpii. Willa se aplecă în față pentru a-și 
susține cazul. 

— Te rog, nu lua pastilele anticoncepţionale. Este luna 
noastră de miere. 

În faţă se zărea unul dintre podurile mobile ce treceau în West 
Palm. „În sfârșit”, gândi Darrell, „pot să scap de căţeii ăștia fără 
minte. Călcă acceleraţia.” 

— Sora mea este asistentă medicală, spuse Willa. Pastilele 
astea sunt foarte puternice. |ţi vor face realmente rău. 

În faţă, barierele coborâră și răsună un clopot metalic. Podul 
începu să se ridice. Darrell Grant înjură vehement și frână. 

— Nu-i decât un iaht care trece, rosti glăsciorul slab al lui 
Perry Crispin. N-ar trebui să dureze mult. 

Darrell Grant se răsuci în scaun. Întinse o palmă bătătorită 
spre Willa și spuse: 

— Pastilele. 

Ea scutură din cap cu încăpățânare. Soţul ei încremenise 
buimăcit. 

— Ascultă, pizdă proastă, zise Darrell. N-o să mănânc mizeriile 
alea. O să le vând. Pricepi? O să trec podul și-o să păcălesc niște 
drogati care nu deosebesc anticoncepţionalele de LSD. Te-ai 
prins? 

În ochii Willei apărură lacrimi. Clipi spre soțul ei. 

— Perry, mi-a zis „pizdă”. 

Perry Crispin se simţea îngrozitor. Pe de o parte își dădea 
seama că ar fi trebuit să-l atace pe drogatul dement, pentru a 
apăra onoarea nevestei lui. Pe de altă parte era paralizat de 
teroare. Se aștepta ca vezica urinară să-i cedeze dintr-o clipă în 
alta. 

— Nu-ţi face griji, i se adresă lui Willa. O să facem rost de alte 
pastile. 

— Cum? Reteta mea este-n Westport. 

Disperarea îi adumbrea vocea. 

— Prin Prioripost, scumpo. Acum fă așa cum îţi cere omul. 

Podul cobori, întâi o jumătate, apoi cealaltă. Darrell Grant 
anunţă că avea să numere până la cinci, după care să-i scoată 
inima lui Willa și să-l silească pe Perry s-o mănânce pe frigăruie 
la prânz. Willa își deschise imediat poșeta și-i dădu dementului 
pilulele. Darrell trecu podul și opri la un magazin Mini-Mart. Luă 

ochelarii Ray-Ban ai lui Perry Crispin și cozorocul de tenis roz. 
După aceea le spuse celor doi să-și cărăbănească târtiţele din 
mașină. 

Asfaltul arse tălpile desculțe ale soţilor Crispin și ei ţopăiră ca 
niște flamingo reumatici până la un petic triunghiular de umbră. 
Darrell Grant aranjă oglinda retrovizoare laterală a Fordului 
Thunderbird ca să poată admira cum îi stătea cu ochelarii cei 
noi. Soții Crispin priviră posac, așteptând ca delincventul să 
plece. Willa rămăsese foarte furioasă. 

— Mulţumesc foarte mult, rosti ea acid, că ne-ai distrus luna 
de miere. 

Darrell Grant făcu o grimasă și ambală motorul. 

— Oameni buni, voi aţi auzit vreodată de prezervative? l-o 
chestie nouă, amice. Ți-o tragi pe mătărângă. 

— Perry nu vrea să le folosească. 

Tonul lui Willa era unul de reproș. Perry Crispin se întoarse cu 
spatele. 

— Mă gândisem eu, zise Darrell. 

Flutură din cuțitul de bucătărie în semn de rămas-bun, apoi 
acceleră. Avu nevoie de două ore pentru a găsi un drogat 
suficient de dus ca să cumpere pastilele anticoncepţionale și să 
creadă că erau narcotice belgiene. Din înșelăciune Darrell se 
alese numai cu treizeci de dolari, totuși alături de cei patruzeci 
ai Willei Crispin era îndeajuns ca să umple rezervorul cu benzină 
al Fordului și să cumpere niște dextroamfetamine. Era bine 
făcut până ajunse la autostrada interstatală, care-l purtă spre 
sud în urmărirea furioasă a iubitei lui fetițe și a mamei ei 
mizerabile. 

e 

Fraţii Rojo se aflau în Santo Domingo, așa încât lui Malcolm 
Moldowsky i se lăsase la dispoziţie iahtul. Erb Crandall îl aduse 
pe congresmen la ora 9 fix și se duse direct într-un bar din 
docuri ca să bea singur. Anunţase deja vestea proastă despre 
caseta de valori a avocatului. Moldy luase cartea de vizită a 
detectivului criminalist cu delicateţe, ca pe un fluture, între două 
degete. 

— Asta schimbă lucrurile, comentase el răsucind-o într-o parte 
și în alta ca și cum s-ar fi minunat înaintea unei holograme. Cred 
că-i momentul pentru planul B. 

Erb Crandall nu ceruse nicio explicaţie. Sosise momentul să 
abandoneze loialitatea față de partid și să înceapă să se 
gândească la propria lui situaţie și la felul în care-și putea pune 
pielea la adăpost. Crandall era recunoscător că Moldy nu-i 
ceruse să asiste la întâlnirea de pe iaht. 

Când David Dilbeck intră în salonul principal de pe iaht, primul 
lucru pe care-l văzu a fost fotografia din Pupăza creată. 
Moldowsky o fixase cu piuneze deasupra barului. 

— Un memento, spuse el turnându-i lui Dilbeck un pahar. 

Ochii congresmenului rămaseră fixaţi pe chipul lui Erin. 

— Nu-i așa că-i minunată? rosti el cu răsuflarea tăiată. 

— Nu te uita la ea, David, zise Moldy. Uită-te la tine. 

— A fost o noapte nenorocită. 

— Nu mai spune. Îl înghionti cu un pahar în pântece. Stai jos 
și bea ceva. 

Congresmenul se supuse. 

— Bere de ghimber? Dă-o naibii, Malcolm! 

Moldowsky se cocoță pe un scaun pliant cu spătar din pânză, 
de tipul celor folosite de regizori. Purta espadrile cu talpă de 
cauciuc, pantaloni albi cu dungă impecabilă și un pulover 
bleumarin. Era una dintre rarele ocazii în care Dilbeck îl vedea în 
haine neprotocolare. 

— Vreau să fii treaz, începu Moldy. Vreau să-ți reamintești 
fiecare nenorocit de cuvinţel pe care ţi-l spun. E treaba ta la ce 
aranjamente ajungi cu fata asta, dar trebuie să vorbești cu ea, 
David. Trebuie să aflăm anumite chestii. 

— Dumnezeule, dar nu-i o spioană. Este doar o stripteuză... 

— Adu-o aici mâine seară, spuse Moldowsky. Va fi un loc 
sigur. 

— Sigur... pentru ce? 

— Împotriva șantajiștilor, David. 

Moldy arătă spre fotografie. Privirea lui Dilbeck întârzia din 
nou asupra lui Erin, ferindu-se de atacul cu sticla de șampanie. 

— Şi dacă n-o să mă placă? întrebă Dilbeck. 

Moldowsky sparse un cub de gheață între măsele. 

— O să te iubească, crede-mă. Două mii de dolari cumpără 
iubire serioasă. 

— Și eu ce capăt pentru asta? 

— Două ore de dans. 

— Doar atât? 

— Este un început. 

David Dilbeck sorbi din berea de ghimber, care era răsuflată. 

— Vreau muzică sexy, șampanie, lumânări, tot tacâmu'... 

Moldy spuse că totul era aranjat. Enumeră o serie de întrebări 
pe care Dilbeck trebuia să le pună dansatoarei. Dilbeck spuse că 
în niciun caz, că avea să strice toată atmosfera. 

— Haide, haide, zise Moldowsky. Ești cel mai tare vrăjitor pe 
care l-am văzut vreodată. la-o-ncet. Fii degajat. 

Congresmenul șovăia. 

— Malcolm, nu vreau s-o sperii. Asta poate fi unica mea 
șansă. Ochii îi rătăciră iarăși spre fotografia cu granulaţii mari de 
pe perete. Fantastic, șopti el fără să se adreseze cuiva anume. 

Moldy sări în picioare și smulse fotografia de la locul ei. Se 
repezi spre scaunul lui David Dilbeck și se proţăpi acolo, cu 
nasul în dreptul bărbiei celuilalt. 

— O s-o faci! mârâi el spre congresmen. Trebuie să aflăm 
anumite chestii. Este esential, David - împroșcă cuvântul 
esențial - ţinând seama de tot ce s-a întâmplat în luna trecută. 

Rasuflarea lui Moldowsky mirosea a bourbon și apă mentolată 
de gură. Combinația intra în conflict violent cu colonia lui. 
Dilbeck se întoarse în lateral și inspiră aer proaspăt. lahtul se 
legănă lin pe siajul unei șalupe de mare viteză. 

— O s-o faci, îi repetă Moldy în ureche. 

— Dar nu-nțeleg... 

Moldowsky se răsuci, își luă paharul de bourbon de pe bar și 
trase o dușcă. Observă o formă dreptunghiulară micuță 
conturată pe țesătura buzunarului său - cartea de vizită a 
detectivului criminalist, luată din caseta de valori a avocatului. 
Moldy rosti: 

— Există niște oameni care-ncearcă să-ţi facă rău, David. 
Trebuie să ne asigurăm că ea nu-i unul dintre ei. 

Dilbeck scutură din cap. 

— Eşti complet paranoic. 

— la-mă la mișto. 

— Totuși ea nu este decât o stripteuză. 

Malcolm Moldowsky înhăță cămașa lui Dilbeck. 

— Paula Jones a fost doar o fată bună la toate prin Arkansas. 
Linda Tripp a fost doar o funcţionară care nu putea să 
dactilografieze. Gennifer Flowers a fost doar o cântăreaţă de 
muzică country. Monica Lewinsky a fost doar o stagiară la Casa 

Albă. Nu-nţelegi? Întreabă-l pe Bill Clinton. Sau pe idiotul ăla 
obsedat sexual de Hart. Pe Teddy Kennedy, pentru numele lui 
Dumnezeu! Toţi îţi vor spune același lucru: în politică, hoţiile 
aduc necazuri, dar păsăricile sunt letale. 

Moldy îi dădu drumul cămășii. Epuizat, se lăsă moale pe un 
taburet de bar. 

— Cei care ignoră istoria, spuse el, sunt condamnaţi să li se 
taie boașele. 

— Bine, încuviinţă David Dilbeck. O să stau de vorbă cu fata. 

— Mulţumesc. 

— Sunt mai isteț decât ceilalți. 

Moldowsky abia se stăpâni. 

— In plus sunt și mai puternic, adăugă Dilbeck. 

— Da, zise Moldy. Eşti ca o stâncă, asta ești. Eşti stânca 
Gibraltarului. 

Congresmenul se apropie de bar și deșertă în chiuvetă berea 
de ghimber. Rămânând cu spatele la Moldowsky, își turnă un 
cocteil foarte tare de rom și Coca-Cola. 

— Malcolm, întrebă el, crezi că-i posibil ca ea să mă lase s-o 
depilez? 

Moldowsky căzu în genunchi și vomită spectaculos pe covorul 
fraţilor Rojo. 

e 

Al García auzi muzică în apartamentul lui Erin. Ciocăni 
puternic și sună la sonerie. Când nu i se răspunse, luă cheia pe 
care i-o dăduse ea și intră. Pe pat Erin zăcea nemișcată, cu 
capul înfășurat într-o pernă, aidoma unei căști. Purta un slip roz 
și sutien de aceeași culoare și părea să respire normal. Pe 
noptieră, o sondă de Martini pe jumătate plină era acoperită de 
condens, iar sistemul stereo era dat la maximum. Garcia îl 
închise. 

Glasul lui Erin se auzi înăbușit: 

— Ce faci? 

Detectivul se așeză pe marginea patului. 

— Trebuie să stăm de vorbă. 

— Orly nu mă mai lasă să dansez pe Jackson Browne. 

— De ce? 

— Și nici pe Van Morrison. Zice că-s prea lenți. Zice că le dau 
peste cap pe fetele de pe mese. 

— Erin, cum reziști la gin? 

— Este prima dată când mi-ai spus Erin. Faţa ei apăru de sub 
pernă. Apropo, vreau pistolul înapoi. 

— Este în măsuţa de toaletă, zise Garcia. 

— Încărcat? 

— Da, doamnă. 

— Bun. Cât este ceasul? 

— Amiază. 

Garcia încercă s-o acopere cu un cearșaf. Erin îi trase un șut și 
hohoti scrâșnit. 

— Să nu-mi spui că ești stânjenit, făcu ea. 

Detectivul se înroși. Erin îi reaminti că o văzuse goală de 
câteva ori în club. 

— Aia era altceva, zise el. 

— Da? 

Erin își desfăcu sutienul și-l aruncă spre el. Ateriză pe umărul 
lui drept. După aceea își trase slipul și-l azvârli pe podea. 

— Poftim, spuse ea desfăcându-și braţele. 

Detectivul își fixă pantofii cu privirea. 

— Dă-mi voie să fac o presupunere. Eşti neliniștită din cauza 
întâlnirii cu congresmenul. 

— „Neliniștită” este un termen potrivit. Nervoasă, dezgustată, 
speriată și destul de singură. Nu pot să am unicul lucru din lume 
la care ţin... 

— Angela o duce perfect, zise Al Garcia. În curând veţi fi 
împreună. Luă sutienul de pe umăr și-l împături pe pat. 

Erin se foi agitată în așternut. Arăta prea uzată pentru vârsta 
ei. 

— Un tip m-a pipăit azi-noapte. 

— Hristoase! 

— Mi-am pierdut cumpătul. Nimic ieșit din comun. 

— L-ai omorât? 

— Nu. 

— Atunci de ce te perpelești? 

Detectivul scoase din cămașă o ţigară de foi. O puse în gură, 
dar n-o aprinse. 

Erin privi tavanul. 

— L-am visat pe celălalt bărbat din fotografia aceea, cel care 
mi-a îmbrățișat genunchii. Am visat că-l omorâseră și pe el, ca 
pe domnul Ginitor. 

Garcia îi spuse să nu-și facă griji. 

— Se numește Paul Guber și este sănătos și-n siguranţă. A 
plecat pentru câteva săptămâni la New York. 

— La sugestia ta? Erin îl împunse în joacă cu un picior. 

— Firma lui are o sucursală pe Wall Street. Părea un moment 
potrivit pentru o vizită. 

— Ai grijă de toţi, așa-i? zise ea. 

Detectivul clătină din cap, nefericit. Îi povesti lui Erin despre 
evadarea ridicolă a lui Darrell Grant din mâinile autorităţilor din 
Districtul Martin. Ea primi vestea mai pasiv decât se așteptase; 
pe de altă parte, băuse destul Martini. 

— Darrell, declară ea, este dus rău de tot cu sorcova. 

— E-ndeajuns de ţăcănit ca să apară în club? 

— Posibil. Erin se rostogoli pe burtă. Mă pricep să-i aleg, este? 

Garcia ieși din cameră ca să dea un telefon. Când se întoarse, 
Erin se îmbrăcase într-un tricou alb și blugi. Stătea la oglindă și- 
și pieptăna părul. Sonda de Martini era goală. 

— Am aruncat-o, spuse ea privindu-l tăios. Nu-s atât de 
ametțită pe cât crezi. 

Merseră la un local Friday's și comandară cheeseburgeri. 
Garcia luă o bere. Erin bău cafea. Purtau o conversaţie perfect 
amicală, până ce detectivul o întrebă dacă avea vreun prieten. 

— Rahat, zise ea, nu-mi face chestia asta. 

— Ce? 

— Ştii tu ce. 

Garcia mestecă gânditor. 

— Interesul meu este pur profesional. Trebuie să acopăr toate 
pistele. 

— Nu încerci să-mi faci avansuri? i 

— Nu. Ridică mâna dreaptă în care ținea cheeseburgerul. Iți 
jur pe Dumnezeu. 

— Eşti sigur? 

— Ce naiba, Erin, te-am dus s-o cunoşti pe nevastă-mea. 

Ea își ceru scuze stânjenită. Se simţea cea mai afurisită cățea 
din toate timpurile. 

— Să nu crezi că-i din cauza că aș avea o părere așa de 
grozavă despre mine... 

— Crede-mă, te-nțeleg, spuse Garcia. 

— De vină este nenorocita asta de slujbă. 

Era atât de obișnuită să i se facă avansuri, încât îl suspecta în 
mod automat pe orice bărbat care nu încerca s-o facă. Avea o 

părere permanent cinică despre sexul opus. La atitudinea 
aceasta contribuia existenţa lui Darrell Grant în trecutul ei. 

— Raspunsul este „nu”, zise ea, n-am niciun prieten. Dar știai 
asta, nu? 

— Aveam o bănuială. 

— La sfârșitul nopţii nu-mi mai rămâne prea multă energie 
pentru bărbaţi. De fapt, nici prea mult interes. 

— Riscurile meseriei, comentă Garcia atacând un maldăr de 
cartofi prăjiți. Există vreun bărbat în care să ai completă 
încredere? 

— Să nu râzi, zise Erin. Am încredere în Shad. 

Al Garcia rânji larg. 

— Și eu. 

După prânz merseră la ocean. Erin spuse că dorea să stea la 
soare și să elimine ginul. Detectivul parcă mașina la Bahia Mar 
și traversară pe jos pasajul spre plajă. Garcia regreta că nu-și 
scosese haina și cravata; oamenii îl priveau curioși. 

Erin înaintă destul de mult ca să se ude pe picioare. 
Detectivul se opri la câţiva metri de valuri. Işi aprinse ţigara de 
foi și suflă fumul peste umărul lui drept, astfel încât vântul să-l 
poarte departe de Erin. 

— Crezi că-s o târfă? întrebă ea. 

— Nu fi ridicolă. 

Erin se îndepărtă de apă. 

— Totuși n-ai dori ca fiica ta să facă ce fac eu. 

— Fiica mea, zise Garcia, n-o să plece din casă până la 
treizeci de ani. 

Erin surâse. 

— Angie este fascinată de costumele mămicii ei. 

— Când va veni timpul, rosti detectivul, va înțelege. 

Erin se întinse. Soarele o încălzea minunat pe faţă și pe brațe. 

— Eu îmi spun că nu fac altceva decât să dansez, rosti ea. 

— lar eu îmi spun că sunt un as în lupta împotriva crimei. Și 
ce dacă? 

Erin simţi imboldul de a se arunca în ocean. Porni în fugă și 
plonjă în apă. Înotă cincizeci de metri și se opri. Făcând pluta pe 
spate, clipi și-și alungă înţepăturile sărate din ochi. Valurile îi 
ridicau tricoul, umflându-l în jurul sânilor. Pescărușii planau 
peste surf și croncăneau răgușit. Un chefal argintiu sări și apoi 
se afundă iute spre apa adâncă. Erin auzi vâjâitul unui 

windsurfist și un fluierat obscen dinspre adolescentul de pe 
planșă. Îi arătă senin degetul mijlociu. 

Când ieși din apă, Al Garcia îi oferi haina lui. „Cum poţi să nu-l 
placi?” se întrebă Erin. 

— Cred că nu te pasionează concursurile de tricouri ude, 
spuse ea. 

— Te rog. Îi înfășură umerii cu jacheta. Fii amabilă cu un 
bătrân sfios. 

În parcare, Garcia căută prin Caprice după un prosop curat. 
Erin văzu frigiderul Igloo și spuse că spera ca înăuntru să fie 
niște cutii reci de bere. Detectivul zise că frigiderul era pentru 
fragmente de cadavre, nu pentru răcoritoare. 

— Brr, făcu Erin. Ridică o pungă de plastic transparent în care 
se aflau măşti chirurgicale albastre. Fac prinsoare că arăţi șic cu 
una din astea. í 

García Îi spuse că erau utile. li aruncă un prosop de plajă în 
dungi, care-i aparținea lui Donna. 

— O să te întreb, spuse Erin, ceea ce mureai să mă întrebi tu 
pe mine: Cum naiba poţi să faci asta? 

— Ce să fac? 

— Slujba ta. Cadavre, zi după zi - eu n-aș putea să rezist. 

— Este un domeniu în plină dezvoltare, zise detectivul. Statul 
ar putea să vândă și obligaţiuni pentru asta. 

Pe drumul spre casă discutară despre întâlnirea lui Erin cu 
congresmenul. Ea avea o mulţime de întrebări. El avea să fie 
singur? Cât timp trebuia să stea? Ce ar fi trebuit să facă, dacă-l 
apucau iarăși nebuniile? Unele dintre răspunsurile lui Garcia 
erau mai liniștitoare decât altele. 

Telefonul din mașina detectivului piui. El vorbi mai puţin de un 
minut și închise, încruntându-se. 

— Probleme de serviciu, spuse Erin. 

— Un mort într-un portbagaj, mormăi Garcia. La Miami 
International. 

— Asta înseamnă o oră și jumătate cu mașina. 

— Nu-i nicio grabă. Tipu-i acolo de la începutul lui septembrie. 

Spuse că mirosul nu era chiar atât de teribil, dacă pulverizai 
aftershave în mască înainte de a deschide portbagajul. Pentru 
Erin era de dimensiunile unui coșmar. 

După ce ajunseră la apartament, ea aşteptă la ușa din față în 
timp ce Al Garcia căută eventuale semne lăsate de un intrus. 

leși și o anunţă că locul era sigur. Nu-i spuse că-i deșertase 
sticla de gin în toaletă. 

În pragul ușii, detectivul îi zise să se mai gândească dacă 
dorea să-l întâlnească singură pe David Dilbeck. Dacă se 
răzgândea, avea s-o înțeleagă. Era o afacere cu riscuri. 

— N-o să mă răzgândesc, zise ea. 

— Atunci pregătește-te pentru tot ce poate fi mai rău. Pentru 
două miare o să vrea mai mult decât să tragă cu ochiul. 

— Oho, să fii sigur c-o să capete mai mult, spuse Erin. Incă o 
chestie: pot să aduc muzica mea? 

Al Garcia zise că sigur că da, absolut. 

Capitolul 24 


Orly îl întrebă pe Shad de unde făcuse rost de scorpion. Shad 
îi zise că-l cumpărase de la un tip în complexul de jocuri și 
pariuri Dania jai-alai. 

— E viu sau mort? 

— Viu, spuse Shad. 

Orly se aplecă pentru a-l vedea mai de aproape. 

— E bolnav sau ce are? 

— Nu, zise Shad, l-am înecat. 

— Cum? 

— În Johnnie Walker. 

Orly râse, aspirând aer printre dinţi. 

— Red Label sau Black Label? 

— Red, spuse Shad. 

Se folosi de pensetă pentru a ridica scorpionul mort din 
borcănelul său. 

— E mare al dracu’, observă Orly. Deci chestia-i să faci să 
pară c-ar fi vina companiei? 

— Exact. 

Shad plasă scorpionul mort într-o cutie de 200 g de brânză de 
vaci. Cu o linguriţă îl acoperi cu brânză, cu excepţia acului, pe 
care-l lăsă expus în mod deliberat. 

— Și-o să plătească? întrebă Orly. Compania vreau să zic... 

— Dumneavoastră n-aţi plăti? 7 

Shad puse capacul pe cutie și apăsă ferm pe contur. Incă nu 
decisese dacă să acționeze în judecată producătorul de brânză 
de vaci sau lanțul de supermarketuri care desfăcea produsul. 

— Tipul care ţi-a vândut scorpionul este același care ţi-a 
vândut și șarpele? 

— Nu, răspunse Shad. 

— Fiindcă Lorelei nu-i încântată de șarpe. 

— Am auzit. 

În foarte scurt timp, Shad găsise pentru două sute de dolari 
un boa constrictor pe jumătate orb. Reptila lungă de peste doi 
metri era afurisită, agitată și foarte dificil de manipulat pe 

scenă. O intimida pe Lorelei, deși îi legaseră botul cu bandă 
adezivă. 

— Îi e frică să-l poarte în jurul gâtului, spuse Orly. 

— Atunci ziceți-i să nu-l poarte în jurul gâtului. 

— Și-atunci unde să-l pună? E-n pielea goală, omule. 

Shad strânse din umeri. 

— Aţi vrut alt șarpe. V-am făcut rost. 

— S-a pișat pe ea, spuse Orly. 

— Am auzit. 

— Acum amenință că mă părăseşte. Că se-ntoarce la Parada 
pieilor. 

— Ce dracu', domnule Orly, zise Shad. Șerpii se pișă și ei. 

Simţea că o drujbă îi decupa vârful calotei craniene. Puse 
brânza de vaci în frigider și scrise un bilet cu majuscule, 
avertizând dansatoarele să n-o atingă. Orly îl privi în tăcere, cu 
spatele la oglindă. Monique Jr. apăru șchiopătând în vestiar cu 
un toc rupt, pe care Shad i-l repară cu Super Glue. O fată nou 
angajată, pe nume Danielle, intră repede pentru o urgență 
cosmetică; un client cu ochi ageri zărise urmele de incizii ale 
recentei ei operaţii chirurgicale. Dansatoarea își ridică noii sâni 
rotunzi, iar Shad aplică fond de ten peste cicatrice. 

Când rămaseră iarăși singuri, Orly spuse: 

— Fraţii Ling nu știu cu cine s-au pus. 

— Eu le-am zis. 

— Despre Fat Tony? Despre Nicky Scarfo? 

— Despre toţi, încuviință Shad. Îi doare-n cur. Apropo, Fat 
Tony a crăpat. Fraţii Ling au citit în The Herald. 

Orly își sprijini coatele pe măsuţa de toaletă. 

— America se duce dracu', asta-i teoria mea. Și știi de ce? 
Fiindcă blestemații ăștia de străini nu ne respectă instituţiile 
naţionale - nici automobilele, nici Wall Street-ul, ba chiar nici 
Mafia. 

Lui Shad nu-i plăcea direcţia în care pornise conversaţia. În 
scurt timp Orly avea să-i ceară să saboteze Parada pieilor, 
subiectul fusese abordat de multe ori. 

— Mi-ar plăcea să v-ajut, spuse Shad, dar nu pot. 

— Care-i problema? 

— Pur și simplu nu pot. Șovăia să-i spună domnului Orly 
despre cazierul lui, deoarece comisia de acordare a autorizaţiilor 

pentru băuturi alcoolice nu încuraja angajarea foștilor deţinuţi. 
Sunaţi-l pe North, zise Shad. Luaţi un expert în incendieri. 

Bineînţeles, apelul respectiv n-avea să fie făcut niciodată; 
Orly nu cunoștea niciun mafiot. 

Proprietarul clubului ridică o perie de păr și bătu un ritm pe 
masa de toaletă. 

— Ling ăștia, rosti el. Nu-mi vine să cred c-au tăiat în bucăţi 
un șarpe perfect. 

Shad zise că fusese în mod evident o declaraţie. 

— l-au rupt inima fetei ăleia, spuse Orly. Auzi, ia vezi dacă-n 
frigider nu-i ceva rece de băut. 

Shad îi găsi o Cream Soda. 

— Mă întrebam, reluă Orly lingând marginea cutiei, dacă mai 
ţii minte vremurile când afacerea asta se adresa exclusiv 
motocicliștilor... Vremurile când eram Ba/amucul și Palatul 
plăcerilor? Gagici de motociclişti, clientela numa’ motociclişti și 
cafteli între motociclişti. Pe vremurile alea, știai regulile. 

— Era o bombă, observă Shad fără sentimentalism. 

— Așa-i, însă știam cum stau treburile. Stripteuzele erau și 
târfe. Clienţii plasau droguri. Toţi aveau fie pistoale, fie cuțite. 

— Zilele bune de-altădată, zise Shad. Să nu m-apuce plânsul. 

— Concluzia finală este: da, era o bombă. Da, era o cloacă. 
Totuși lucrurile aveau o ordine, în pizda mă-sii. Orly trase o 
dușcă, o plimbă de pe un obraz pe celălalt, apoi o înghiţi. Pe 
vremea aia n-a trebuit niciodată să-mi fac griji despre escroci ca 
fraţii Ling. Concurenţă? Nu exista. DJ-i, liste de melodii, instalaţii 
de produs vânt, pitoni dresați în pizda mă-sii - fugi de-aici! Pe- 
atunci fetele nu puteau dansa după o melodie și nici nu erau în 
pericol să fie angajate de Playboy. O mai ţii minte pe „Uscata” 
Lizzie? 

Shad nu putu să nu chicotească. Lizzie era o dansatoare 
motociclistă înaltă de 1,62 metri care cântărea 80 de kilograme 
și avea o mașină de curse tatuată pe spate. Cine ar fi putut s-o 
uite? Un Dodge roșu-albastru, numărul 43. Mașina pe care o 
condusese legendarul pilot Richard Petty. 

— Mai ţii minte? radie Orly. De-acord, poate c-a supt-o la 
jumătate din Fort Lauderdale în parcarea mea, dar „Uscata” nu 
mi-a adus necazuri. Absolut niciun necaz. li ziceam să danseze 
repede, dansa repede. Îi ziceam să danseze încet, dansa încet. 
Asta era cu mult înainte să prindă moda asta cu luptele, da' dă- 

mi voie să-ți zic că dacă i-aș fi zis să se lupte în ulei de 
transmisie, s-ar fi luptat, să-mi bag picioarele. Era un soldat 
disciplinat și-nţelegea regulile. 

Shad deschise un flacon de aspirine Bayer și mestecă cinci 
tablete. Orly îi oferi un gât de Cream Soda, însă Shad îl refuză. 

— Și uită-te acum în ce hal s-a schimbat totul, continuă Orly. 
Grație amicei tale Erin, dansatoarele mele au făcut practic un 
sindicat. Işi aleg cântecele care le plac și-și aleg orele care le 
plac. Și-ntre timp primele pe asigurările mele se triplează din 
cauza tuturor bancherilor, avocaţilor și contabililor-șefi care vin 
prin local. De fiecare dată când se lasă cu bătaie, sunt gata să 
fac stop cardiac, întrebându-mă care muist de parvenit o să mă 
dea-n judecată de data asta. 

— O chestie-i bună la motocicliști, spuse Shad. Ei nu dau în 
judecată. 

— Așa-i, băga-mi-aș. 

— Pe de altă parte, acum scoateţi bani frumoși de tot. Vindem 
de patru-cinci ori mai multă pileală. 

Orly strivi cutia și o aruncă de perete. 

— Prosperitatea, declară el, nu-i totul. 

Shad era de asemenea deziluzionat, dar din alte motive. Știa 
că era mai bine să nu-i destăinuiască patronului sentimentele 
cele mai intime. 

— Am avut ocazia, zise Orly, să preiau o franciză Taco Bell, în 
Orlando. La cincisprezece minute de celebrul Parc Disney - ţi-am 
povestit? Anul trecut, în octombrie. 

— Mi-aţi spus, încuviință Shad. 

Soţia lui Orly se opusese, deoarece mâncarea mexicană îi 
agrava problemele de colon. 

— Așa încât cea mai bună șansă a mea de-a scăpa de-aici, 
spuse Orly, s-a dus dracu' fiindcă pe Lily o apucă cufureala de la 
fajitas. 

— Și preferă mai degrabă să conduceţi un local de striptease? 

— l-o nebunie, știu, totuși n-a crâcnit niciodată. Orly cobori 
vocea. Rămâne între noi doi, dar sunt atât de scârbit de 
piţipoance goale, că nu le mai suport. Îmi dau cuvântul c-au 
trecut ani de când nu mi s-a mai sculat și mie zdravăn. 

Shad fu de acord că era o slujbă care te istovea. Dumnezeule, 
el n-o știa?! 


VP - 270 


— Te-ntreb direct, făcu Orly. Ce faci dac-o nimerești cu 
șmecheria asta cu scorpionu'? Să zicem că fabricanţii de brânză 
de vaci te-ating cu două sute de miare. Cred că trebuie să-mi 
caut alt bodyguard. 

— Poate că da. Poate că nu. Mie-mi sunteţi simpatic, domnule 
Orly. 

— Auzi, ai putea chiar să cumperi o parte din local. Am putea 
fi parteneri, ce mama dracu'! 

— Să fiu sincer, zise Shad, nu-mi sunteţi chiar atât de 
simpatic. 

— Mă rog. Nu-i nicio supărare. 

In unsprezece ani, fusese conversaţia cea mai lungă pe care o 
purtaseră cei doi bărbaţi. In mod evident, Orly era surescitat în 
legătură cu ceva. Shad întrebă ce se întâmplase de-l adusese în 
starea aceea. 

— Nimic, se răsti Orly. 

— A sunat din nou Moldowsky, este? Despre Erin. 

— După toate astea - da. Orly deveni preocupat. Caută o 
fotografie a congresmenului ăla futăcios. O fotografie făcută 
chiar aici, în club. Sunt sigur că tu nu știi nimic despre așa ceva. 

— Nu, spuse Shad. Ce altceva? 

— Avea un mesaj pentru Erin. Orly scoase un petic de hârtie 
din buzunarul umed de la piept și-l întinse lui Shad. Mâine seară, 
la ora 22, la Turnberry. Asta-i numele iahtului. 

Shad se chinui să descifreze mâăzgăliturile lui Orly; din cauza 
transpiraţiei, cerneala se întinsese. 

— Sweetheart-nu-știu-cum, zise el. 

Nu-i plăcea ideea ca Erin să se întâlnească cu Dilbeck pe o 
ambarcaţiune. 

— Bănuiesc c-o să-l reguleze pe gagiu' ăsta, spuse Orly. 

— De ce? 

— Fiindcă-i politician, ce dracu'! 

— O cunoașteţi și dumneavoastră, zise Shad. 

— O cheamă un congresmen al Statelor Unite și tu-mi zici că-i 
doar pentru niște dansuri private? Îmi zici că n-o să fie vorba 
despre sex? 

— AȘ fi foarte surprins. 

Orly nu se strădui foarte mult să-și ascundă deziluzia. Shad nu 
se chinui nici el să-și camufleze furia; privirea cu care-l fixă pe 
Orly era sfredelitoare. 

— Mă fut în ea de autorizaţie pentru băuturi, rosti el. 

Orly se încordă. 

— Să știi că gagiu' m-a prins realmente de coaie. 

— Atunci culcaţi-vă dumneavoastră cu el. 

— Ușurel, ușurel. Cu un gest nervos, Orly îl strânse ușor pe 
Shad de antebraţ. Vezi - asta voiam să spun. Exact asta-i ideea 
mea. Pe timpuri nu ne făceam niciodată griji despre căcaturi 
nasoale ca ăsta. Țărănoi, motociclişti, curve - asta era afacerea 
cu ţâţoance. Acum uită-te și tu, la fiecare masă numai pagere și 
celulare. Lăbari gelaţi cu suspensoare de firmă - să-mi bag 
picioarele! Parcarea-i plină de Beemer-uri și Blazer-uri, dar, mă 
fut, eu nu pot dormi nopţile. Nu, nenică, păstrează-ţi tu clientela 
de mare lux, în pizda mă-sii! 

— Și pe politicieni, adăugă Shad. 

Impulsul de a-l strânge de gât pe domnul Orly se diminuase 
puţin. 

— Motocicliștii sunt clienți mai buni, zise Orly. Pe cuvântul 
meu, Shad, prefer să am barul plin de motociclişti decât un 
singur congresmen de căcat. Cu ce cafteli ne descurcam, mai ţii 
minte? Ce dracu', pentru niște nasulii de-astea eram crestat în 
fiecare noapte. Și-acum un gagiu pe care nu l-am întâlnit în 
viața mea mă strânge de coaie pentru autorizaţie. 

Peste cinci minute Urbana Sprawl urma să se lupte într-un 
bazin plin cu paste /inguini fierte. Shad plănuise să supervizeze 
lupta. Se ridică și spuse: 

— Ce-a fost a fost. Acum o să aranjăm lucrurile. 

— Cum? 

— Nu vă faceţi griji în privinţa asta, domnule Orly. 

Trecură împreună prin sala principală. Muzica rap bubuia 
pneumatic din pereţi. Pe scenă, Lorelei se lupta cu noul șarpe, 
care i se încolăcise pe toată lungimea piciorului drept. Până și 
clienţii cei mai beţi își dădeau seama că așa ceva nu făcea parte 
din spectacol. 

Orly făcu mâna pâlnie la urechea lui Shad și strigă: 

— Poate c-o să pun un anunţ pe ușă: Interzis accesul 
politicienilor! Primim perverși și ucigași cu drujba, însă niciun 
picior de politician! 

Shad simulă un zâmbet. Era îndeajuns de morocănos ca să 
smulgă cu dinţii capul unui pisicuţe. 

— Motocicliști, oricând, spunea Orly. Da' s-a terminat cu 
congresmeni în localul meu... 

Pe scenă, Lorelei șchiopăta cu stoicism, ieșind din lumina 
spoturilor. Țipă ceva despre piciorul care i se învineţea. 

„Trebuie să plec cât mai repede”, gândi Shad. „Înainte să fac 
vreo prostie.” 

e 

Malcolm J. Moldowsky știa că congresmenul nu putea fi 
șantajat de un bodyguard circar cu cazier infracțional. 
Problematic ar fi fost și tânărul broker Paul Guber, dar acesta 
părăsise orașul pe neaşteptate. Cel mai mult îl îngrijora pe 
Moldy a treia persoană din scandaloasa fotografie a petrecerii 
burlacilor: stripteuza. 

Dacă avea chef, Erin Grant ar fi putut distruge de una singură 
reputaţia fragilă a congresmenului. Tocmai de aceea Moldowsky 
aranjase ca ei doi să se întâlnească. 

Moldy își petrecuse dimineaţa de 4 octombrie într-o sesiune 
de strategie de înalt nivel de unul singur. Nu avea nevoie și nici 
nu căuta sfatul altora. Tăcerea aducea limpezimea gândirii și 
solitudinea închega imaginea generală. Era important să lase 
deoparte disprețul lui personal față de David Dilbeck și să se 
concentreze asupra misiunii pentru care era plătit. Multe focuri 
ardeau scăpate de sub control. Era momentul pentru polarizare. 

Avea nevoie de muniţie, dar în trecutul lui Erin nu existau 
prea multe lucruri. Dosarul de custodie era ticsit cu acuzații 
mustoase, însă Moldowsky era sceptic în privința adevărurilor 
spuse de fostul soț; Darrell Grant părea a fi un ticălos demn de 
tot disprețul. Nu avea niciun rost să deschidă acea cutie a 
Pandorei. 

De aceea Moldy decise s-o trateze pe doamna Grant cu foarte 
multă blândeţe. „Priveşte, dar nu atinge”, îl avertiză pe 
congresmen. „Nu face nimic care s-o sperie sau s-o înfurie. Dacă 
ea spune «nu», n-o contrazice. Dacă orice altceva dă greș, 
încearcă să ţi-o faci prietenă.” 

Putea însă avea încredere în Dilbeck că va urma scenariul 
acela? Subiectul răposatului Jerry Killian trebuia evitat. Trebuiau 
efectuate investigaţii subtile despre fiica stripteuzei. Dacă 
doamna Grant se plângea în legătură cu litigiul de custodie, 
Dilbeck urma să-i ofere ajutorul său. „Îl știu destul de bine pe 
noul judecător...” ceva vag de felul acesta, nu insistent sau 

lăudăros. Dacă doamna Grant pomenea de explozia sângeroasă 
a lui Dilbeck din Pupăza creată, congresmenul trebuia să pară 
ros de remușcări, dar să nu ofere nimic. Moldowsky îl instrui 
apăsat în privinţa acelor puncte. Incerca să păstreze lucrurile 
cât mai simple, deoarece știa că mintea lui Dilbeck avea să fie 
înceţoșată de pasiune. Intreprinsese precauţii pentru a proteja 
stripteuza de  asalturi obscene, totuși riscurile rămâneau 
inevitabile. Congresmenul se destrăma din toate încheieturile. 
Era o cursă contratimp. i 

Malcolm Moldowsky își studie reflexia în bovindou. li plăcea ce 
vedea: un portret de încredere elegantă în condiții de stres. 
Chiar și acasă, Moldy se simțea rareori confortabil purtând 
altceva decât sacou și cravată. Citise că și Nixon era la fel, dar 
ce dacă? O ținută neprotocolară afecta geniul lui Moldy; pur și 
simplu, el nu se simțea puternic în maiou și pantaloni de trening 
mototoliți. In dimineața aceasta purta un costum cu vestă 
culoarea cărbunelui, croit la Paris. Cravata era burgund cu o 
dungă diagonală gri. 

Stătea la biroul din vișin din cabinetul său. Telefonul suna 
frecvent, însă Moldowsky lăsa robotul să răspundă. Işi făcea 
însemnări pe un blocnotes din cele folosite de avocați. Scrise: 
„Ce doreşte ea?” Apoi schiță o listă de scenarii posibile, de la cel 
mai teribil la cel mai favorabil. 

Cel mai teribil: Stripteuza îl putea distruge pe congresmen. O 
putea face pe cont propriu sau dirijată de un duşman. De 
asemenea, nu avea nevoie de fotografie în sine; o conferință de 
presă ar fi avut același efect. Dezvăluirile aveau să însemne o 
catastrofă instantanee. Dacă nu-l costau alegerile pe Dilbeck, ar 
fi afectat cu certitudine subvenţiile pentru zahăr. Familia Rojo 
avea să piardă milioane. Malcolm Moldowsky ar fi făcut totul 
pentru a preveni o asemenea calamitate. El cârpise sârguincios 
defensivele politice ale lui Dilbeck și votul comisiei era aproape 
bătut în cuie. Unicul obstacol rămas era un republican pe nume 
Tooley din nordul Alabamei, care susţinea că este Creștin 
Renăscut și care acuza neobosit filmele cu „bulina 18”, toate 
formele de muzică rock și calendarele anuale cu femei în 
costume de baie. Intâmplător, Moldowsky știa că congresmenul 
Tooley era un bătrân escroc sifilitic, totuși asta nu conta. 
Nemernicul l-ar fi repudiat pe David Dilbeck imediat, dacă un 
scandal sexual sordid ar fi ieșit la lumină. Tooley n-ar fi votat 

alături de un păgân afemeiat - nici pentru subvenţii agricole și 
nici pentru nimic altceva. Dacă Dilbeck ar fi fost dat în vileag, 
votul subvenţiilor zahărului ar fi fost în pericol grav. 

În partea de jos a listei lui Moldy se afla scenariul lui de vis: Și 
dacă stripteuza renunţa la orice acuzaţii? Poate că n-o deranjase 
atacul cu sticla de șampanie, poate că n-o interesa să-l 
șantajeze pe congresmenul înfierbântat, poate că nu avea 
îndoieli secrete despre moartea lui Jerry Killian. Poate că dorea 
numai să fie lăsată să danseze până cădea pe jos. 

„Improbabil”, gândi Moldowsky. Femeia avea cu siguranţă 
nevoie de bani și înțelegea cu siguranţă cât de profund îl putea 
răni pe David Dilbeck, doar deschizând gura. Moldowsky bănuia 
că tăcerea lui Erin Grant putea fi cumpărată. Presupunea că ea 
ar fi fost mulţumită să accepte o sumă mare și să părăsească 
discret orașul împreună cu fetița ei. Asta ar fi fost perfect. O 
despăgubire prezenta riscuri, dar aranjarea unei dispariții 
permanente încetase să mai fie viabilă. In niciun caz cu un 
poliţist criminalist asistând din umbră. 

Moldy era derutat de Al Garcia. Cum apăruse cartea lui de 
vizită în caseta cu valori a avocatului? Detectivul ancheta 
dispariţia lui Mordecai? Își notă să se intereseze la Baroul 
Florida. La urma urmelor, el le plasase investigatorilor pontul cu 
„planul” de delapidare a contului fiduciar al avocatului. 

Existau și alte enigme: Ce căuta în Fort Lauderdale un poliţist 
criminalist din Districtul Dade? Garcia investiga și moartea lui 
Jerry Killian? Mai important încă era răspunsul la întrebarea dacă 
el fusese cel care luase diapozitivul Kodak din caseta de valori a 
lui Mordecai. 

Experienţa îl învățase pe Malcolm Moldowsky să se aștepte la 
tot ce putea fi mai rău. Să presupună că Garcia avea o pistă. Să 
presupună că aflase de șantaje. Să presupună că suspecta ceva 
dubios în moartea lui Killian și în dispariţia lui Mordecai... 

„N-are decât să presupună ce-și dorește”, gândi Moldowsky. 
Nu exista nicio dovadă, nicio mărturie, nimic care să asocieze 
coincidenţele acelea nefericite cu congresmenul. Asasinate? Un 
burlac singuratic are un accident la pescuit în Montana, un 
avocat incorect fuge din oraș cu banii clienţilor. Ce asasinate? 
Ce dracu' făcea Garcia? Moldy se întrebă dacă detectivul nu 
avea propriul lui joc discret; poate că și cartea de vizită o lăsase 

ca pe o momeală. În cazul acesta singura mișcare inteligentă 
era să-l ignore pe nemernic. Să-și păstreze calmul. 

Problema lui Moldowsky era o lipsă patologică de înfrânare. El 
avea un ego uriaș, o irascibilitate nestăpânită și o totală lipsă de 
răbdare. Nu era obișnuit să stea cu braţele încrucișate. Avea 
atât de multe conexiuni și atât de multă influenţă, încât reflexul 
lui era să înhaţe telefonul și să ia pe cineva la rangă. Asta era 
meseria aranjorilor - ei sesizau apropierea necazurilor și le 
stopau din fașă. Un manipulator de influenţă era însă bun doar 
în măsura în care informaţiile lui erau bune, iar Moldy nu știa 
absolut nimic despre poliţaiul acela cubanez băgăreţ. Asta îl 
roase toată dimineața. Două-trei apeluri telefonice ar fi 
soluționat problema... dar de ce să intre în panică? Fusese atât 
de atent, atât de amănunţit - o greșeală era realmente 
imposibilă, ba chiar ridicolă. Señor detectiv Garcia nu deținea 
nimic. Nimeni n-ar fi putut pune lucrurile cap la cap atât de 
repede. 

Cu toate acestea, Moldy se trezea privind telefonul. Unghiile 
lustruite răpăiau agitat pe lemnul de cireș. Trebuia să știe mai 
multe. Mâna i se întinse brusc peste birou spre agenda Rolodex. 
Degetele lui trecură ușor prin fișe familiare. Era o comoară 
incredibilă de surse. Nume și numere, numere și nume. ȘI 
fiecare îi datora lui Malcolm J. Moldowsky o favoare. 

Puterea aceasta pe care o avea era ca un drog. 

Capitolul 25 


Cele două gorile care păzeau iahtul familiei Rojo fură uluite de 
sosirea lui Erin. Era rujată roșu-sângeriu, purta cercei mari și 
rotunzi din aur, o fustă mini albă, sandale cu toc cui și o bluză 
fără mâneci de culoarea somonului. Arăta superb și mirosea 
superb. Era un vis umblător. Gorilele îl invidiară pe David Lane 
Dilbeck. 

— Dumneavoastră sunteţi doamna Grant? 

— Nu, zise Erin, sunt Hillary Clinton. 

— Cine-i prietenul dumneavoastră? El nu-i invitat. 

Shad ieși din umbră. Gorilele se foiră neliniștite în costumele 
lor negre lucioase. Încleștară pumnii și-și bombară piepturile, 
dar bodyguardul stripteuzei nu părea impresionat. Era lat cât un 
frigider și purta o beretă roșie ce abia îi acoperea vârful testei 
rase care aducea cu o cupolă presărată de proeminențe. Gura 
era un plisc cu aspect crud. Clipea din ochii bulbucaţi ca de 
țipar. Avea un revolver calibrul 0,38 vârât la brâu și purta pe 
umărul stâng un kinkaju sud-american. Kinkaju-ul mânca o 
acadea. 

— Relaxaţi-vă, le spuse Shad gorilelor. Este în lesă. 

— Cine dracu' ești tu? 

— Este de la Îngerii Păzitori?, zise Erin. Nu vă daţi seama? 

— Șterge-o, rosti o gorilă. 

Erin îl prinse pe Shad de mână. 

— Dacă el pleacă, plec și eu, anunţă ea. 

Gorilele se retraseră câţiva pași și discutară scurt. Unul din ei 
dispăru pe iaht. Reveni cu o decizie: 

— Bine, domnule Înger Păzitor, poţi sta aici cu noi. Maimuta 
se-ntoarce însă la grădina zoologică. 

— Nu-i maimuţă, spuse Shad. 

Kinkaju-ul ciripi prin gura plină de nuga. Când Shad îl mângâie 
pe gât, animalul se întoarse și-l mușcă de încheietură. Gorilele 
tresăriră, dar Shad nu dovedi nicio reacţie. Işi șterse sângele pe 
pantalonii de camuflaj și spuse: 


2 Guardian Angels este o organizaţie anticrimă care acționează în SUA, Europa, 
Brazilia, Africa de Sud și Japonia, ai cărei membri poartă jachete și berete roșii. (n. 
tr.). 

— L-am câștigat de la un tip la jai-alai. E mort după ciocolată. 

— Cretin dement, mormăi o gorilă. 

Două cupluri apărură plimbându-se pe doc sub razele lunii. 
Bărbaţii purtau smochinguri albe, iar femeile, ambele blonde, 
aveau rochii de seară sclipitoare. Beau cocteiluri Rum Runners 
și râdeau. Femeile erau impresionate de bărcile pescărești înalte 
și de iahturile strălucitoare, iar bărbaţii păreau experţi în 
navigaţie. Erau mult mai vârstnici decât însoţitoarele lor. Când 
ajunseră la dana unde era îndocată Afacerea Sweetheart, 
conversaţia se opri. Bărbaţii o examinară pe Erin, care surâse 
îngăduitor. Pe doc, gorilele cu capete micuţe stăteau umăr la 
umăr, ca o paradă a steroizilor. Shad își aranjă înclinarea beretei 
roșii. 

— Pot să-ți mângâi maimuța? întrebă o blondă. 

— Nu-i maimuţă. Este un kinkaju. 

— Oh, iubesc kinkaju-ii. 

— Atunci, ce naiba. Mângâie-l. 

— Nu mușcă, nu-i așa? întrebă un smoching. 

Shad păru insultat. 

— Nu, domnule, nu mușcă. 

— Ne vedem mai târziu, zise Erin. 

Se strecură printre cele două gorile și deschise ușa cabinei. 

e 

Şeful lui Al García din Criminalistică era locotenentul William 
Bowman, care jucase cândva fundaş în echipa Universității 
Florida. Billy Bowman detesta țigările de foi și era cu unsprezece 
ani mai tânăr decât Garcia, dar asta nu-l deranja pe polițist, 
fiindcă Bowman era un tip la locul lui pentru un anglo-saxon. In 
majoritatea timpului îl lăsa în pace pe Garcia. 

În seara în care Erin urma să danseze pentru congresmen, 
Billy Bowman îl chemă pe Garcia în birou. Avu loc discuţia 
tradiţională despre calitatea mizerabilă a atacului echipei Miami 
Dolphins, urmată de o întrebare superficială despre răposatul 
Francisco Goyo. 

— Am găsit totul, îi spuse Garcia, mai puţin patru degete de la 
picioare și o fesă. 

— Bună treabă. 

— Billy? 

— Da. 

— Ce caut eu aici? 

Bowman își trosni încheieturile degetelor. 

— Ce-i asta, o întrebare cosmică existenţială de tipul: De ce 
există Universul? Care-i marele plan al Domnului? 

— Nu, chico, mârâi Garcia, vreau să zic ce mă-sa mare caut 
eu aici? În biroul tău. Să frec banana fără niciun motiv aparent. 

— Ce-ai zice să-nchizi ușa aia? 

Garcia întinse un picior și dădu un șut ușii, închizând-o. 

— Am primit un telefon interesant de la șeful, spuse Bowman, 
care a primit un telefon interesant de la un comisar districtual. 

— Mai zi, zise Garcia. 

— Lucrezi la un caz cu Broward? 

— La mai multe, Billy. 

— Un avocat dispărut? 

— E o chestie fascinantă, zise Garcia. Haide să bem o cafea. 

În următoarea jumătate de oră îi povesti locotenentului Billy 
Bowman întreaga istorie, începând cu „geamandura” din 
Montana. Bowman era un ascultător bun și puse întrebări 
pertinente. După ce Garcia termină, locotenentul spuse că era 
foarte impresionat. 

— l-ai determinat să găurească o casetă de valori fără să ai 
acceptul tribunalului. 

— Cunoșteam pe o fată de la bancă, zise Garcia, care a ajuns 
vicepreședinte. Am întins o cursă. 

Billy Bowman făcu o grimasă. 

— N-am auzit ce mi-ai spus. 

— Cel care a deschis caseta de valori a avocatului mi-a găsit 
cartea de vizită. lar cel care mi-a găsit cartea de vizită a dat și 
telefonul. 

— Adică exact ce doreai. 

Al Garcia era generos în distribuirea cărţilor sale de vizită în 
decursul anchetelor. În mod frecvent le înmâna suspecţilor 
principali, doar pentru a le evalua reacţia. 

— Așadar, întrebă locotenentul, sub curul cui ai aprins focul 
ăsta? 

— Dacă ar fi să ghicesc, răspunse García, sub al lui Malcolm 
Moldowsky. 

Bowman nu auzise niciodată de individul acela. Garcia îi zise 
că nici n-ar fi trebuit să audă. Aranjorii politici erau ca vampirii 
prin felul în care evitau lumina zilei. 

— E clar cum s-a-ntâmplat: Moldowsky l-a sunat pe comisar, 
care probabil că-i datorează o favoare importantă. Poate chiar 
mai multe, cine știe? Apoi comisarul l-a sunat pe șeful și a- 
ntrebat cine-i tipu' ăsta Garcia și de ce-și bagă nasu' prin 
Broward? Ultimul lucru de care are nevoie poliția metropolitană 
este un scandal de jurisdicție cu Broward. 

— Chiar dacă nu mă crezi, spuse Bowman, comisarul a fost 
aproape isteț în privința asta. A pretins că-i prieten bun cu 
avocatul dispărut. A zis că s-au întâlnit la o acţiune de strângere 
de fonduri și că nu poate să creadă - cum îl cheamă pe idiot? 

— Mordecai. 

— Așa... Comisarul nu poate să creadă că Mordecai ar fi fugit 
în insule cu bani delapidați. 

Garcia izbucni în râs. 

— $mecher de tot s-o transforme într-o chestie personală. 
Adică-i foarte îngrijorat de amicul lui și asta era tot. 

— Exact. Și ar aprecia foarte mult orice i-am spune... și ar fi, 
desigur, strict confidenţial. 

Bowman a fost sunat în timp ce Garcia turna ultima cafea. Un 
poliţist de la circulaţie împușcase un hoț după o urmărire pe 
Palmetto Expressway. Bowman își notă și spuse că venea într- 
acolo. Închise, înjurând, fiindcă hoţul mort era bulangiu, ceea ce 
însemna că posturile TV locale aveau să ia foc. 

— În toată cariera mea, zise locotenentul, n-am tras niciodată 
într-un bărbat îmbrăcat într-o rochie de seară fără bretele. Dar 
tu? 

— Lumea se schimbă, William. Garcia înălță paharul de cafea 
în semn de salut. 

Billy Bowman își ridică pe birou pantofii Reebok măsura 48. 

— Avocatul ăsta... tu crezi că și el este mort? 

— Mai mult ca sigur. 

— Și l-a aruncat pe-undeva, ca pe celălalt. 

— Da, da' cine știe pe unde. 

— Everglades este perfect, spuse Billy Bowman. De ce să te 
duci până la dracu-n Montana, când ai Everglades la doi pași? 
Ce naiba, un cadavru se descompune aici mai rapid decât 
oriunde altundeva în țară. Asta-i o chestie știută, Al. 

— Să nu-mi zici că s-a făcut vreun studiu. 

— Vorbesc serios. Din cauza căldurii, Miami are cea mai 
rapidă rată de putrefacție. 

— Serios? Garcia căzu pe gânduri. Eu crezusem că de vină era 
umiditatea. 

— Chestia-i că Montana mi se pare o alegere aiurea. 

— Nu-i așa, dacă victima ta ar fi trebuit să fie în vacanţă. Nu 
uita că Killian era pescar de păstrăvi. Pe amărâtul ăsta de 
avocat cine știe unde l-o fi pus. Probabil în cea mai apropiată 
groapă de gunoi. 

Locotenentul nu scoase niciun cuvânt câteva momente, apoi 
zise: 

— Al, nu poţi pur și simplu să arestezi un ditamai 
congresmenul. 

— Imi dau seama de asta. 

— Decât dacă-l prinzi în flagrant. Preferabil pe videocasetă, cu 
Papa și Maica Tereza ca martori. 

— Bill, îmi dau seama de asta. 

— Unde-i diapozitivul Kodak? Sunt doar curios... 

Garcia nu răspunse la întrebare. Bowman era un tip isteţ; n-ar 
fi avut nevoie de mult timp ca să înţeleagă problema. Mai 
precis, vreo unsprezece secunde. 

— Ai dreptate, îi spuse lui Garcia. Nu vreau să știu. 

— Zi-i șefului că Broward n-are nicio legătură cu cazul 
avocatului dispărut. 

— Noi doar am verificat un pont. 

— Exact, zise Garcia. A fost o fundătură. 

— Ne pare rău că n-am putut fi de mai mult ajutor. 

— Da, încuviinţă Garcia. Ne pare foarte rău. 

— Și chestia asta va ajunge direct la Moldowsky? 

— Poţi face prinsoare. 

— Și dup-aia ce-o să se-ntâmple, Al? Ne putem aștepta la o 
arestare reală în timpul vieţii noastre? 

Garcia își frecă bărbia. 

— Să fiu sincer, n-am absolut nicio dovadă. Am însă niște 
scenarii superbe. 

Bowman îl plăcea pe Al Garcia, fiindcă era un detectiv 
excelent care nu avea ambiţii să ajungă mai departe. Bowman 
însuși își dorea să ajungă șef într-o bună zi, iar polițiștii ca 
Garcia îl făceau adesea să arate scânteietor. De aceea dorea ca 
Garcia să fie fericit și productiv, nu plictisit sau tocit. Lui Al îi 
plăceau provocările și de obicei locotenentul se străduia să-l 
satisfacă. Dar acum... 

— Unde-i jurisdicția noastră? întrebă Bowman. 

— E dubioasă, recunoscu Garcia. Dilbeck locuiește în Districtul 
Dade. La fel ca Moldowsky. 

— Insă crimele s-au petrecut altundeva, așa-i? Bowman își 
trosni iarăși încheieturile degetelor. Al, m-ai urî din tot sufletul 
dacă ţi-aș spune că ești pe cont propriu? 

— Ai fi nebun dacă te-ai băga și tu. Poate c-o să-mi iau niște 
zile libere pe motiv de boală. 

— Ca prieten al tău, lasă-mă să-ţi mai spun și că mi-ar plăcea 
să te văd că rezolvi cazul ăsta. 

— Este o posibilitate îndepărtată, Billy. 

— Știu, dar am o miză personală aici. L-am votat pe idiotul 
ăla. 

— Să mori tu? Al Garcia nu putea crede că Bowman cotiza la 
democrați. 

Locotenentul își cobori picioarele de pe birou. 

— Ţin minte ce mi-ai spus cu mult timp în urmă... 

— Că lumea-i o hazna și noi toți ne ferim de căcat. 

— Foarte inspirat, Al. Sunt surprins că Hallmark n-a cumpărat 
copyrightul. 

— Vorbe după care să-ţi conduci viaţa, zise Garcia. 

— Ştii ce-i trist? Încep să cred că ai dreptate. Încep să cred că 
nu există nicio speranţă. 

— Bineînţeles că nu-i nicio speranţă, însă nu lăsa ca asta să te 
doboare. 

— Mi-e silă, Al. L-am votat pe găozar. 

— Uite ce să faci: Mâine dimineaţă, cum te scoli, fă o cerere 
de antrenament la poligon. la un Uzi, unul de-ăla complet 
automat, și ia-o razna vreo oră. Fă praf toate ţintele. Mie-n sută 
c-o să te simţi mai bine. 

Billy Bowman spuse că părea o idee bună. Aruncă un 
blocnotes și un reportofon în servietă. 

— Ar fi timpul să-i dau drumul. 

— Baftă cu hoțul bulangiu. 

— Mersi, Al. Baftă cu congresmenul degenerat. 

(J 

David Lane Dilbeck o întâmpină pe Erin cu timiditate. Purta un 
blazer albastru, cămașă albă, pantaloni bej cu dungă și mocasini 
scumpi din piele; nu avea ciorapi. Părul lui argintiu arăta perfect, 

de parcă fusese pieptănat de vreo douăzeci de ori în ultimul 
ceas. In plus, congresmenul trăsnea a Aramis. 

Erin era obișnuită cu supradozele de colonie, dar nu era 
sigură dacă putea să alunge distragerea comică a unui guler 
rotund. 

— Este un iaht minunat, spuse ea. 

— Aparține unui prieten, zise Dilbeck. Îl pot folosi oricând 
doresc. 

— Pentru așa ceva? 

Dilbeck se bâlbâi în negaţții. 

— Ce cântă? întrebă Erin. 

— Dean Martin. Muzică pentru îndrăgostiţi. 

„Este serios”, gândi Erin. Acela era cu adevărat Dean Martin. 

— Drăguţ, rosti ea, dar mi-am adus muzica mea. 

— Perfect. Dilbeck părea dezamăgit. Este spectacolul tău. 

Erin nu vorbise niciodată cu un membru al Congresului SUA. 
Se aștepta la o prezentare mai fermecătoare, la un aer de 
siguranţă pe sine, chiar la îngâmfare. David Dilbeck îi lăsa însă 
impresia altui moș libidinos și emoționat. 

— Să încercăm asta. Erin îi întinse o casetă. Am făcut selecția 
chiar eu. 

Se duse la toaletă și se schimbă în costum de dans. Nu era 
ușor, fiindcă baia era îngrozitor de strâmtă. Erin se strecură într- 
un body alb. Pe dedesubt avea sutien de dantelă și tanga 
asortat. Era gata să facă prinsoare că Dilbeck ar fi fost încântat 
de ţinuta tip „lună de miere”. 

Când ieși, ZZ Top se auzeau din sistemul stereo al familiei 
Rojo. Ea echilibra basul și mai ridică puţin volumul. Scena era 
masa căpitanului, care fusese mutată în centrul salonului. 
Congresmenul se afundă într-un scaun pliant de regizor. 
Incrucișă gleznele, apoi degetele mâinilor. Lângă cotul lui drept 
se afla o frapieră argintie cu șampanie. 

Erin păși pe masă și-i testă rezistența. Când începu să 
danseze, se simți vag cuprinsă de claustrofobie; plafonul 
salonului era jos și pereţii lambrisaţi nu aveau oglinzi. Erin nu 
dansa niciodată fără oglinzi și acum se simţea inconfortabil. 
Oglinzile o ajutau să se concentreze asupra pașilor și să se 
detașeze de privirile spectatorilor. 

Bărbia lui Dilbeck se legăna cu o jumătate de măsură în urma 
ritmului muzicii; se străduia din răsputeri să semene cu un 

rocker. Erin își scoase sutienul și i-l aruncă în poală. El privi cu 
venerație obiectul, căscând gura. Emise un mormăit surd. Când 
ridică ochii, Erin îi fulgeră zâmbetul ei de un milion de dolari. Își 
desfăcu tanga și-l cobori în jurul jartierei. Gâtul congresmenului 
înțepeni și corpul i se legănă. 

„Te ia cu fiori”, gândi Erin. O adevărată transă sexuală. 
Simţea că asistă la un fenomen rar, ca o eclipsă totală de soare. 

She's Got Legs trecu în Brown-Eyed Girl, care se contopi în 
Under My Thumb. Cu fiecare cântec, ritmul dansului încetinea, la 
fel ca și pulsul congresmenului. Ochii i se dădeau peste cap și 
falca de jos îi căzuse, dezvăluind o avere în coroanele dentare 
din aur. Deși era un bărbat voinic, părea că se chircește vizibil 
pe măsură ce cânta muzica - ca o marionetă căreia i se 
retezaseră sforile. Lui Erin nu-i plăcea să danseze pentru un 
cataleptic. Ducea dorul oglinzilor lui Orly. 

Când suita de cântece se încheie, David Dilbeck tresări, se 
îndreptă și începu să aplaude. Erin fu surprinsă de revenirea lui 
rapidă. Congresmenul împături două sute de dolari în jartiera ei 
și se oferi să toarne șampania. Ea își îmbrăcă body-ul alb și opri 
muzica. Dilbeck o aștepta cu un scaun. 

— Ești absolut uluitoare, zise el. 

— Şi tu. 

— Cei mai incredibili ochi albaștri! 

— Sunt verzi, spuse Erin, dar oricum, mulțumesc. 

Dilbeck îi întinse un pahar și toastă pentru prieteni noi. 

— Nu mă mai ţii minte? o întrebă. Ultima dată când ne-am 
întâlnit, purtam mustață. 

Deja se abătuse de la scenariul lui Moldowsky. 

— Cum aș putea să uit, răspunse Erin. A fost cât pe-aici să-mi 
spargi capul. 

— Regret profund. 

— Ce naiba te apucase? 

Dilbeck își feri privirea. 

— Să fiu sincer, nu mai ţin minte. A fost de neiertat. Dădu 
șampania peste cap. Sper că mă poţi ierta. 

Se gândi că era un mod viclean de a deduce starea de spirit a 
lui Erin. Dacă ea abandona subiectul, probabil că nu intenţiona 
să-l estorcheze. 

— Haide, rosti ea, ce zici de încă niște dansuri? 

Congresmenul se relaxă. 

— Grozav, spuse el scoțându-și blazerul. 

La a patra serie era neajutorat, epuizat și pilit. Erin executase 
câteva dintre cele mai bune dansuri din viaţa ei. Dilbeck ședea 
turcește pe podeaua salonului. Işi scosese mocasinii și-și 
descheiase cămașa. Erin era cocoţată fără sutien pe masa 
căpitanului. Dilbeck se întinse spre genunchiul ei, dar ea îi 
împinse mâna într-o parte. 

— Te iubesc, spuse el. Te iubesc cu disperare. 

— Și eu te iubesc, scumpule. 

— Fii prietena mea. 

— Ce să fiu? 

— Cum ţi-ar plăcea... Clipi repede din pleoape. Cum ti-ar 
plăcea un apartament pe Intracoastal? Și un automobil - ce 
părere ai de Lexusul nou? Poţi să-ţi abandonezi slujba și să 
trăieşti ca o regină. 

— Cred că glumești. Toate astea numai ca să fiu prietena ta? 

— Orice îţi dorești. 

— Tiii. Erin întrezări ocazia de a se distra. Davey, pot să te 
întreb ceva? 

— Orice, scumpo. 

— Nu va trebui să mă fut cu tine, nu? 

Dilbeck miji ochii, derutat. 

— Păi... acum..., mormăi el dând din buze ca un cal în zăbală. 

— Vreau să spun, continuă Erin, că nu m-aș aștepta la sex în 
schimbul carităţii tale. Imi dau seama că nu ești genul ăsta de 
persoană. 

Congresmenul chicoti mizerabil. Se întinse către sticla de 
șampanie și trase o dușcă. 

Erin îi atinse piciorul cu laba piciorului ei. 

— Nu m-ai crede ce ţi-aș putea povesti despre unii bărbați, 
zise ea. Sunt realmente niște porci. lţi dăruiesc un automobil și 
se așteaptă de la tine să le-o iei cel puţin o dată la mână. 
Câteodată de două ori! 

— Hă, zise Dilbeck. Imaginează-ţi. 

Erin oferi un suspin convingător de dezgust. 

— Doamne, cum sunt unii, spuse ea. Iți dau cuvântul. 

— Dar eu te iubesc. 

— Sunt sigur că mă iubești, Davey, însă n-aș putea să accept 
un apartament și nici altceva. N-ar fi corect. 

— Te rog. Vreau ca viaţa ta să fie minunată. 

Congresmenul privi cu tristețe cum Erin își puse sutienul. Ei îi 
plăcea surescitarea din asemenea seri, când dansase atât de 
minunat. Sentimentul de control era incredibil. Și, mai 
important, începea să se contureze un plan - un plan minunat 
de îndrăzneț. 

— Ce faci tu în Washington? îl întrebă pe Dilbeck. Descrie-mi 
și mie slujba ta. 

Dilbeck avu nevoie de câteva momente pentru a-și aduna 
gândurile. 

— În principal îi ajut pe oameni. Pe alegătorii mei. Făcu o 
pauză teatrală. Poate că nu știi, dar cândva am încercat să te 
ajut și pe tine. 

— Serios? 

— Da, doamnă. În privinţa fetiţei tale. 

Erin se încordă. 

— N-am știut, spuse ea. 

— Oh, da, da. Am stat de vorbă cu un judecător, însă el n-a 
vrut să asculte glasul raţiunii. 

— Judecătorul meu de divorț? 

— Moşul, da. Un tip dificil, fie-i ţărâna ușoară. 

— De ce ai făcut-o? întrebă Erin. De unde știai despre cazul 
meu? 

încercă să pară curioasă, dar nu acuzatoare. Asta era partea 
importantă și Al Garcia ar fi dorit toate detaliile posibile. Oare 
Dilbeck era îndeajuns de beat ca să-și dea drumul la gură 
despre Jerry Killian? 

Se părea că nu. 

— Mi-a spus o păsărică, replică el. 

Erin încercă să-l convingă să zică mai multe, dar el nu cedă. 

— Am fost încântat să încerc, urmă congresmenul. Privesc cu 
multă înțelegere mamele singure care trebuie să lucreze. 

— Mulţumesc. Nu știusem. 

El lunecă mai aproape de masă. 

— ÎI cunosc și pe noul judecător. 

Erin spuse că era impresionată că un bărbat atât de important 
ca Dilbeck se interesa de problemele ei de familie. 

— Asta-i meseria mea, zise el. Să-i ajut pe oameni. 

Una dintre mâinile congresmenului se opri pe coapsa lui Erin. 
Ea îi îngădui trei, poate patru secunde de aţăţare înainte ca să i- 
o îndepărteze. 

— Procesul merge bine, îi spuse. Actualmente fiica mea este 
cu mine. 

— Mă bucur să aud asta. Ține totuși minte - dacă ai nevoie de 
ceva... 

— Ce dulce ești. 

— Absolut orice... 

— Auzi, Davey? 

— Ce-i? 

— Tu mi-ai furat aparatul de ras din baie? 

David Dilbeck păli. Moldy nu-l pregătise pentru așa ceva. 

— Doamne, iartă-mă, zise el, da. 

— Ești bolnav la cap. 

— Așa zice și Erb. 

— Cine-i Erb? 

— Erb Crandall. Lucrează pentru mine. 

— De ce ai luat aparatul de ras? întrebă Erin. 

Gușile congresmenului tremurară. Părea gata să izbucnească 
în lacrimi. 

— Atât de mult te iubesc, rosti el. Am luat și niște scame. 

— Scame. 

— De la spălătoria ta. Îmi pare teribil de rău. 

Erin se ridică pe masă și-și puse mâinile în șolduri. Dilbeck era 
răstignit ca un maldăr boţit pe podeaua de lemn. 

— Davey, nu vreau să fiu indiscretă, dar ce-ai făcut cu 
scamele luate de la spălătoria mea? 

— Mă tem că am făcut dragoste cu ele. 

Cabina începu să se învârtă. 

— Vino mai aproape, îi zise Erin. 

Dilbeck prinse colțurile mesei căpitanului și se trase în 
genunchi. 

— Închide ochii, spuse Erin. 

— Dumnezeule. 

Visurile congresmenului o luau razna. 

Erin își scoase un pantof și, cu toată puterea, izbi tocul cui 
înalt de zece centimetri în oasele mâinii drepte a lui David 
Dilbeck. Se duseseră naibii instrucțiunile lui Garcia de a-și păstra 
calmul. 

Dilbeck nu scoase nici măcar un scâncet. Erin prinse un smoc 
zdravăn din părul argintiu și unsuros. 

— Davey, dacă mai intri vreodată în apartamentul meu, o 
singură dată, te-mpușc. Ai înțeles? 

Prin agonie, congresmenul șopti: 

— Dar te iubesc atât de mult! 

— Știu asta, scumpule. 

e 

Cele două gorile îl întrebară pe Shad dacă era într-adevăr un 
Înger Păzitor. El spuse că da, însă lucra noaptea într-un local de 
striptease. Gorilele doriră să afle mai multe detalii. Shad spuse 
că muzica era oribilă și leafa de căcat. 

— Cui îi pasă, zise una dintre gorile. Gândește-te câte pizdulici 
vezi. 

— Pizdulicile nu plătesc chiria, replică Shad. 

Luă un cub de gheaţă din pahar și-l dădu kinkaju-ului. 
Animalul mârâi în timp ce-l mestecă. 

Cealaltă gorilă, care avea urechi mici ce păreau boţite, îl 
întrebă pe Shad dacă trebuia să le plătească pe dansatoare ca 
să se culce cu ele. 

— Sau e pe gratis? Care-i înţelegerea? 

— Ele mă plătesc pe mine, spuse Shad. 

— Mănânci rahat. 

— Așa scrie-n contractul meu. 

— Da, cum să nu, pufni prima gorilă. 

— Orice fată doresc. 

Shad își trecu kinkaju-ul de pe un umăr pe celălalt. Cămașa îi 
era lipicioasă de sânge, de la animalul care-și înfipsese 
ghearele. Gorila cu urechi boţite se strâmbă când văzu. El și 
partenerul său îi ocoliseră pe departe pe Shad și pe ciudatul lui 
animal de companie, aflaţi pe puntea pupa a iahtului. Shad știa 
că cei doi se temeau mai mult de kinkaju decât de el. Asta și 
dorise. 

— Și participi la toate audițiile de dansatoare noi? întrebă 
prima gorilă. 

— Păi, normal. Eu fac angajările. 

— Nenică, deci practic vezi totul. 

— Totul, spuse Shad cu un surâs șiret. 

— Și de cât timp lucrezi acolo? 

— De zece-unșpe ani. 

— Câte ţâţe trebuie să fi văzut! 

— Mii, zise Shad. Te-nnebunesc pur și simplu. 

Nu-i venea să-și creadă ochilor cât de idioţi erau bodyguarzii 
aceștia. 

— Când faci audițiile, după ce te orientezi? se interesă prima 
gorilă. Numai după mărime? Te-ntreb chestia asta fiindcă într-o 
vreme ieșeam cu o gagică care avea niște țâțe gigantice, da’ 
care n-arătau prea mişto când își scotea sutienul. Inţelegi ce 
vreau să zic? 

— Noi avem standarde foarte ridicate, preciză Shad. 

— Ai avut vreodată la audiții vreo gagică celebră? întrebă 
gorila cu urechi boţite. Vreau să zic înainte de-a ajunge celebră. 

— Oho, cum să nu, spuse Shad gândind rapid. Idioţii ar fi 
crezut orice. Kim Basinger a dansat o vreme în club. Și Meryl 
Streep, numai că pe vremea aia folosea alt nume. 

— Să mori tu? 

— „Pieptoasa” LeFrance, așa-și zicea. 

— Kim Basinger, de-acord, zise prima gorilă. Da' Meryl Streep 
nu-i tocmai dotată, nenică. 

— Nu, acum nu mai este, încuviință Shad. Ar fi trebuit s-o vezi 
înainte de operaţie. Cădeai pe spate. 

Kinkaju-ul îi coborî pe braţ și sări pe punte. Shad îl smuci de 
lesă. Animalul mărâi și se întoarse cu burta în sus. 

— la uite, făcu gorila cu urechile distruse. 

— Da, l-am dresat bine, zise Shad. 

De fapt nu-i plăcea kinkaju-ul. Era bucuros că cele două ore 
erau aproape pe terminate, așa încât putea să restituie 
animalul. 

— Da’, voi, băieţi? întrebă el. Vă place slujba asta? 

Prima gorilă zise că ar fi preferat să fie sub punte, făcând ce 
făcea moșul. A doua gorilă zise, așa-i, partea cea mai nașpa a 
slujbei era să te chinui să stai treaz. Shad întrebă cu cât îi plătea 
moșul. 

— Noi nu lucrăm pentru moșu'. Suntem angajaţi la Rojo. 

— Cine-i ăsta? 

— Fermele Rojo, zise gorila cu urechi boţite. Luăm două 
sutare pe zi. 

— l-auzi, se minună Shad. 

— Şi-n general o frecăm fără să facem nimic. 

— Ei ne spun șoferi, spuse prima gorilă, da' asta-i o vrajă. 
Suntem personal de securitate. Familia Rojo dă multe petreceri 
și noi stăm cu geana pe musafiri... apropo. 

Făcu un gest spre partenerul lui, care se apropie de ușa 
salonului și ascultă. 

— Muzica s-a oprit, anunţă el. Se pare că stau de vorbă. 

— Cine-i moșu' dinăuntru? întrebă Shad. Vreun barosan? 

— Prieten de familie. 

Kinkaju-ul începu să se plimbe agitat, încurcând lesa în jurul 
picioarelor lui Shad. Gorilele lui Rojo fură amuzate de eforturile 
chelului de a se elibera. lritat, Shad îi dădu drumul animalului. 
Kinkaju-ul se refugie într-un colț și se așeză, lingându-și labele. 

— N-am mai auzit niciodată de o stripteuză cu bodyguard, 
rosti o gorilă. 

Shad spuse că în ziua de azi măsurile de precauţie nu erau 
niciodată suficiente pentru o femeie. 

Cel cu urechile deformate arătă spre revolverul lui Shad. 

— Calibrul 0,38? 

— Modelul Special, zise Shad. 

— De-ăsta vreau și eu să-mi iau. Cât ai așteptat până ţi-au dat 
autorizaţia? 

— Nu m-am obosit să cer autorizaţie. Chestia-i că am cazier. 

— Nașpa, spuse gorila. 

— Căca-m-aș în ele de calculatoare. Shad își deșertă paharul 
peste copastie. 

— Totuși te-au lăsat în Îngerii Păzitori? 

— Nicio problemă. Aveam referinţe. Shad își arătă capul. În 
plus, aveam deja bereta. 

Erin ieși pe ușă. Părea obosită, dar neatinsă. 

— Gata? întrebă Shad. 

— Nicio problemă. 

El o susținu de braţ, când ea cobori de pe iaht pe doc. 

— Frumoasă noapte, zise Erin zâmbind către luna ca o 
lacrimă. 

— Foarte frumoasă, aprobă Shad. Flutură din mână în semn 
de rămas-bun spre gorilele idioate. 

— Stai așa, zise cel cu urechi normale. Nu-ţi uita maimuța! 

e 

Al Garcia îi aștepta la o gogoșărie de lângă frontonul jai-alai în 
Dania. Erin și Shad întârziară, pentru că Shad nu-l putu găsi pe 
cel care-i închiriase kinkaju-ul. După douăzeci de minute de 
ocolit cvartalul, trase pe dreapta, deschise portiera și eliberă 
animalul. Shad azvârli în urma lui o pungă cu batoane Snickers, 

apoi demară. Când intrară în gogoșărie, o chelneriță îi văzu 
cămașa însângerată și se oferi să telefoneze la 911. Bănuise că 
Shad fusese înjunghiat. 

Garcia aștepta la o masă din partea din spate a localului. 
Molfăia un chiștoc dintr-o ţigară de foi foarte veche. 

O întrebă pe Erin cum mersese cu congresmenul. 

— Floare la ureche. 

Le oferi o relatare ușor cenzurată. Momentul de apogeu a fost 
mărturisirea cu scamele a congresmenului. Până și Shad a 
rămas uluit. 

— Grozavă onoare, rosti el. 

Garcia o întrebă pe Erin dacă Dilbeck încercase ceva anormal. 
Îi spuse că nu, doar obișnuitele tentative de pipăială. Nu pomeni 
nimic despre cum îi zdrobise mâna. 

— Așadar care-i impresia ta? întrebă detectivul. 

— În primul rând că Davey nu-i prea inteligent. În al doilea 
rând că probabil nu știe exact ce s-a întâmplat cu Jerry Killian. 

Garcia era de acord. 

— Nu are curajul s-o facă el însuși, iar cei care au făcut-o sunt 
îndeajuns de inteligenţi ca să nu-i spună. 

— Cu alte cuvinte, zise Shad, ne irosim naibii timpul. 

Chelneriţa le aduse un platou cu gogoși și un ibric de cafea. 
Shad își scoase cămașa și o rugă pe chelnerița rămasă cu gura 
căscată să aibă amabilitatea s-o arunce la gunoi. In timp ce 
mâncară, Al Garcia o împroșcă pe Erin cu întrebări. 

— A zis al cui era iahtul? 

— Al unui prieten, răspunse Erin. N-a vrut să zică altceva. 

Garcia zâmbi. 

— ÎI mai ţii minte pe puştiul cubanez care a plătit un miar 
pentru pantoful tău? Afacerea Sweetheart este iahtul familiei lui. 

— Cea din zahăr? 

— Da. Ea îl ţine de oușoare pe Dilbeck. 

Erin răpăi cu unghiile pe masă. 

— Prin urmare puștiul mi-a cumpărat pantoful ca pe un cadou 
pentru Davey. 

— Un gest frumos, remarcă Shad. Fetișul lunii. 

— Vouă vă place istoria? întrebă Garcia. Eu mă topesc după 
istoria Americii. Se aplecă în faţă și-și cobori glasul. Incerc să-mi 
imaginez ce ar fi crezut Thomas Paine despre un congresmen 
care face sex cu pantofi uzați și scame de lenjerie. 

Erin fu de acord că republica se ducea spre prăpastie. Mai zise 
că Tasmania arăta binișor ca alternativă de cămin. 

Al Garcia întrebă dacă David Dilbeck amintise de fotografia 
crucială. Erin spuse că abia dacă vorbise despre noaptea aceea 
din Pupăza creată şi n-o făcuse decât pentru a-și cere scuze. 

— Și despre Angela? 

— S-a oferit să mă ajute cu noul judecător, zise Erin. Acela a 
fost singurul moment în care am fost mai agitată. Mi s-a părut 
niţel cam prea interesat. 

Shad se ridică pentru a telefona la club și a se asigura că în 
absenţa lui nu se petrecuse niciun dezastru. li răspunse Orly, 
care era nemulțumit că-și luase liber. Un marinar englez fusese 
cât pe-aici să se sufoce în ringul cu paste; Monique Sr. îl salvase 
cu o manevră Heimlich modificată. 

— Îmi pare rău c-am ratat-o, spuse Shad. Orly închise. 

Shad reveni la masă și zise că ar fi fost bine să plece; domnul 
Orly era șucărit. Garcia se oferi s-o conducă pe Erin acasă. 

În mașină, ea rosti: 

— la spune-mi. 

— Ce? 

— Fredonezi, Al. N-ai fredonat niciodată. Ce s-a întâmplat? 

— Am progresat! Detectivul își agită chiștocul ţigării de foi. O 
doamnă foarte drăguță de la Missoula Holiday Inn și-a amintit că 
trei jamaicani au luat o cameră și au comandat șase porţii de 
cotlete la grătar. Asta s-a întâmplat acum câteva săptămâni. Se 
pare că-n sezonul ăsta prin Montana nu trec chiar foarte mulţi 
jamaicani. Oricum, doamna cea drăguță le-a scos nota de plată 
din calculator și mi-a citit-o. 

— Și? 

— A existat și o convorbire telefonică de douăzeci și două de 
minute, zise Garcia legănând ţigara, cu o reședință din Miami, 
Florida. 

— Dilbeck? întrebă Erin. 

— Aș fi vrut eu. Nu, scumpo. Locuinţa lui Malcolm Moldowsky 
- zâna cea bună a congresmenului. Cel care-l sâcâie pe șeful 
tău. 

„Prin urmare”, gândi Erin, „nu mai poate fi nici urmă de 
îndoială. Ei îl uciseseră pe domnul Ginitor.” 

— N-o s-o dovedesc niciodată, urmă Garcia, însă pot să 
stârnesc destul scandal. Amicul Davey a pomenit cumva numele 
Moldowsky? Între două erecţii, vreau să zic. 

— A vorbit despre un tip Crandall. 

— Dar nu de Moldowsky? 

— Nu în seara asta, spuse Erin. O să încerc data viitoare. 

Piciorul detectivului se ridică de pe acceleraţie. 

— N-am fost atent la ceva? 

— O să dansez din nou pentru Davey. 

— Pe dracu’... 

Erin îl opri. 

— Mi-a dat un miar, Al. Asta-nseamnă că am făcut rost de trei 
miare. Încă două seri ca asta și mi-am achitat avocatul și am și 
bani în bancă. 

— Prea riscant. 

— Este inofensiv. Crede-mă, e un băieţaș. 

Nu-i spuse detectivului ce intenţiona, fiindcă el nu putea s-o 
ajute. Mai mult chiar, probabil c-ar fi oprit-o să-și pună planul în 
aplicare. În mod similar, Shad n-ar fi fost un complice potrivit - 
era prea impulsiv, prea capricios. Dacă situaţia se încingea, ar fi 
sfârșit într-o dubă de poliție. Poate că și Erin ar fi ajuns acolo. 
Nu-și putea asuma un asemenea risc. 

— Unde va fi următorul rendez-vous? întrebă Garcia posac. 

Erin strânse din umeri. 

— Unde vrea el. 

— Pentru Dumnezeul! 

Câţiva kilometri merseră într-o tăcere îmbufnată, înainte ca 
ea să vorbească: 

— Al, spune-mi ce s-a-ntâmplat? 

— Nimic. Scuipă ţigara pe fereastră. Cred că ţi-a plăcut. Am 
dreptate? 

— A fost ușor în seara asta. Îmi place când este ușor. 

El lovi volanul cu ambele palme. 

— Hristoase, ăsta nu-i un joc. L-am scos pe amicul tău mort 
din râu, mai ţii minte? 

„N-a fost acolo în seara asta”, gândi ea. „N-a văzut cu ochii 
lui. Dilbeck a fost complet neajutorat.” 

Garcia o avertiză că în mod inevitabil avea să o ia razna. Mai 
spuse că-și forța norocul, acceptând să se întâlnească iarăși cu 
congresmenul. Ea îi spuse că el nu înțelegea. 

— Ba cum să nu-nteleg, pufni detectivul. Nu-i vorba despre 
bani, așa-i? 

— Nu complet. Ochii lui Erin fulgerară. 

— Este vorba despre puterea asupra altora. Atât și nimic mai 
mult. 

— Al, spuse ea, te uiţi prea mult la emisiunile lui Oprah. 

Capitolul 26 


În ziua următoare, Erin își duse fiica să vadă 101 dalmatieni la 
un mall din Miami de Sud. După film se opriră la un magazin de 
înghețată, unde Erin comandă două cornete cu îngheţată de 
ciocolată și fistic pentru amândouă. 

Lingându-și îngheţata, Angela întrebă: 

— Cândva putem să avem și noi un câine? 

— Sigur că da, zise Erin. 

— Da’ nu ca al mătușii Rita. 

— Ți-ar plăcea un dalmaţian? Ca în film. 

— Nu, răspunse Angela, eu vreau un dog danez. Da' nu unu' 
care mușcă, da? 

— Atunci o să luăm un căţeluș. O să-l dresăm împreună. 

— Și tati? 

Erin scrâșni un fistic între măsele. 

— Asta e o întrebare bună, spuse ea. 

— Lui nu-i plac câinii. Lui îi plac păsările. 

— N-am uitat, rosti Erin. Câinele va fi al tău și al meu. 

Angela avea o expresie gânditoare. 

— Tati are necazuri? 

— Da, iubito, mă tem că da. 

— Și tu ai necazuri? 

— Nu, Angie, eu n-am niciun necaz. 

După aceea se plimbară prin Burdine's și se uitară la haine. 
Erin îi cumpără fiicei ei două rochiţe, două treninguri și o 
pereche de Nike albi cu emblemă roz. 

— Mami, nu-i ziua mea, zise Angela. 

— Știu, iubito. 

— Ce se-ntâmplă? 

— Nu se-ntâmplă nimic, spuse Erin. Te iubesc, asta-i tot. 

— Și eu te iubesc, mami. Da’ nu plânge. 

— Nu plâng, e alergia mea. 

Angela o privi neîncrezător. 

— Alergiile te fac să strănuţi, zise ea, nu să plângi. 

— Pentru informaţia ta, domnişoară, există multe tipuri de 
alergii. 

Se țineau de mână, plimbându-se prin mall. Un latino chipeș 
veni spre ele, împingând o fetiță într-un scaun mic cu rotile. 
Fetița avea părul negru-închis, împletit în codițe. Pe un picior 
avea o proteză de otel. 

Erin își trase iute fiica spre intrarea unui magazin de jucării. 

— Mai ţii minte toate păpușile Bărbie pe care le-ai pierdut... 

— Da', mami... 

— Haide să luăm altele noi. 

— Da', mami, uite! Angie văzuse scaunul cu rotile. Este un 
Everest-and-jennings. 

„Grozav”, gândi Erin. „A învăţat-o până și mărcile.” 

— Așa face și tati, când mă-mpinge, spuse Angela. Da' ei oare 
de ce merg așa încet? 

— Fiindcă fetiţa aceea este bolnavă și o doare dacă merge 
prea repede. 

— Poate c-o să meargă mai repede când se va face bine? 

— Da, iubito. Când se va însănătoși. 

Erin se gândi să-i explice fiicei ei adevărul cel mai trist dintre 
toate: că unii oameni bolnavi nu se mai însănătoșesc niciodată. 
Ar fi fost o revenire subtilă la subiectul tatălui Angelei și la 
motivul pentru care ea nu mai putea fi niciodată alături de el. 

N-o făcu însă. Fetiţa avea numai patru ani; o aștepta o viaţă 
întreagă în care să afle adevăruri triste. Ziua de azi era dedicată 
dalmaţienilor, îngheţatelor și păpușilor noi. În magazinul de 
jucării, Erin cumpără două Barbie noi, plus costume de baie și 
rochii de seară. Se împotrivi la etolele de blană, dar Angie nu 
protestă. 

În mașină, ea întrebă: 

— Mami, când pot să vin acasă? 

— Destul de repede. Erin se rugă ca Angie să se fi gândit la 
„acasă” cu ea, nu cu Darrell Grant. Vrei să zici în noul 
apartament? 

Angela încuviință atțâțată. 

— Mi-a plăcut scara. A fost frumos pe ea. Făcu o pauză. Unde 
va merge tati? 

„Ce să-i spun”, se întrebă Erin, „tati va merge la închisoare? 
Nu, închisoare este un cuvânt care sperie.” Mai bine să zică: 
Într-un loc special pentru adulţii care au necazuri. Sau mai bine: 
Într-o casă mare, care seamănă cu un spital, numai că are gard 

de sârmă ghimpată. Erin optă din nou să ocolească subiectul 
destinului lui Darrell. 

— Vor avea grijă de el, răspunse ea. 

— El are altă prietenă? 

— Nu știu. Întrebarea o luase pe Erin prin surprindere. 

— Fiindcă nu vreau să fie singur. 

— Nu va fi singur, iubito. Îţi promit. 

Erin avu imaginea deprimantă a Angelei ca femeie tânără, 
vizitându-și cu loialitate tatăl în weekenduri la închisoare. 
Neîndoios, Darrell avea să încerce s-o convingă să-i strecoare în 
mod ilegal țigări și pastile. 

— Acum unde mergem? întrebă Angie. 

— La Victoria's Secret. 

— Ce-i asta? 

— De acolo-și cumpără mami hainele pentru serviciu. 

— Hainele tale de chelneriță? 

— Exact, oftă Erin. Hainele mele de chelneriţă. 

Când reveniră în Miami era aproape ora 17. Erin nu voia să-și 
ia rămas-bun, dar mai avea doar o oră ca să revină la club, iar 
traficul spre nord era îngrozitor. 

Angela o sărută pe nas și o ciupi de bărbie; era un joc al lor. 

— Mami, mulțumesc pentru noile Barbie. 

— Nu uita să fii bună și să le dai și altor fetiţe. 

— Îţi promit. 

Angie sări din mașină, strângând cu atenţie punga de 
cumpărături în care se aflau păpușile. Rămase pe trotuar și 
flutură din braț. 

— Fugi înăuntru, spuse Erin. 

Îi suflă o sărutare și o atinse pe vârful năsucului. Când Angela 
porni spre casă, Erin desprinse mașina de trotuar. La jumătatea 
străzii, privi în oglinda retrovizoare și-și văzu fiica alergând după 
ea. Frână puternic și frânele scârțţăiră. 

— Mami! 

Angela se ridică pe vârfuri la fereastră. Obrajii îi erau 
trandafirii și gâfâia. Strângea la piept punga cu păpuși. 

— Ce s-a-ntâmplat, iubito? întrebă Erin. 

— Mi-e frică. 

— De ce? 

Deschise portiera și Angela i se cocoță în poală. Erin se 
întoarse ca să vadă dacă pe stradă mai era altcineva care ar fi 
putut speria fetița. Nu văzu pe nimeni. 

— Ce s-a-ntâmplat, Angie? De ce te-ai speriat? 

— Te rog, nu intra-n necazuri ca tati. 

— lubita mea... Asta era? 

— Te rog! 

— Nu-ţi face griji, zise Erin strângându-și fiica la piept. Nu-ţi 
face griji pentru mine. 

e 

Din Wal-Mart, Darrell Grant îi telefonă surorii sale și întrebă: 

— Unde-i o apă în apropiere de locuinţa ta? 

— Să nu-mi zici că vii cu barca, spuse Rita. 

— Vin cu mașina, răspunse Darrell, dar trebuie să scap de ea. 

— Nu în apă. 

— Ba da, în apă. 

— O mașină nou-nouţță? 

— Fir-ar a dracu’, Rita, nu-mi poţi răspunde la o întrebare 
simplă?! 

Darrell Grant scufundă Thunderbirdul furat într-un canal de 
drenare de la Turkey Point, unde lucra Alberto Alonso. După 
aceea făcu autostopul până la parcul de rulote și înfulecă 
mulțumit unul dintre sandvișurile cu unt de arahide și banane 
pregătite de Rita. 

— Poliţaii au venit mereu, rosti ea. Alberto spune c-ai făcut-o 
lată. 

— Ai niște Gatorade? întrebă Darrell. Din cel verde. 

— Nu-i rece. 

— Merge și-așa. 

Rita îi umplu un pahar înalt. 

— Un vultur ne-a furat un căţel, zise ea. 

— Să mori tu, făcu Darrell. Un vultur adevărat? 

Rita spuse că ce dracu’, arăta ca un vultur adevărat când 
coborâse în curtea din spate. 

— În plus, nevastă-ta l-a caftit de l-a rupt pe Al. Dup-aia a 
sărit și Lupa pe el... 

Darrell Grant flutură din sandviș și spuse: 

— Stai așa... 

— În după-amiaza asta-i la Spitalul Veteranilor. Are toată 
limba infectată. 

— Ce dracu’, Rita, lasă-mă și pe mine să-mi termin prânzul. 
Darrell își umflă obrajii, dramatizându-și senzaţia de vomă. 
Rita își ceru scuze. Apoi îl anunţă: 

— Nu poţi să stai aici. 

— Știu. 

— Poliţaii trec mereu pe-aici. 

— Trebuie să-ţi împrumut mașina, spuse Darrell. 

— Are puntea ruptă. 

— Da’ Pontiacu' de vizavi? 

— E al doamnei Gomez, zise Rita. Nu vorbește cu noi fiindcă 
lupii i-au mâncat siameza. 

Darrell spuse că ideea lui era să fure Pontiacul, nu să-l 
împrumute. Rita îl întrebă de când se pricepea să pornească 
motoarele mașinilor folosindu-se de o sârmă. 

— Nu mă pricep la sârme, zise Darrell Grant, dar știu să 
folosesc o cheie. 

Din curtea din spate se auzi un cor de urlete răgușite. Rita își 
luă masca și se grăbi afară. Darrell se repezi în baie și exploră 
dulăpiorul cu medicamente; era ticsit cu pansamente, leucoplast 
și unguente antiseptice. Zări imediat un flacon de paracetamol 
cu codeină, prescris pentru recent schilodind Alberto Alonso, și 
deșertă pastilele într-un buzunar din faţă al blugilor. 

Când se întoarse Rita, își prepara alt sandviș. 

— Deci care-i planul, frăţioare? întrebă ea. 

— Fii atentă, se șterse el la gură. Am de gând s-o iau pe 
frumoasa mea fetiţă și s-o șterg dracu' imediat din Florida. Cum 
ţi se pare? 

— Să-ncepi o viaţă nouă. 

— Exact. 

— Fiindcă ești prea deștept pentru rahatu' ăsta. 

— Știu, Rita, cum naiba să nu știu. 

Ea spusese dintotdeauna că fratele ei ar fi trebuit să fie actor, 
pentru că era atât de chipeș. Și-l putea imagina cu ușurință într- 
una dintre telenovelele ei - poate un tânăr și fermecător pierde- 
vară în Tânăr și neliniștit. 

— Şi nevastă-ta? întrebă ea. 

Darrell Grant râse sarcastic. 

— Erin va fi foarte norocoasă dacă n-o să-i fac nimic înainte 
de a dispărea. 

Rita îi mai turnă Gatorade. De data aceasta aruncă în pahar și 
un pumn de cuburi de gheață. 

— Să crești singur un copil, nu știu... 

Fratele ei îi aruncă o privire rece. 

— Ce vrei să zici? 

— Spun doar că ar putea fi mai ușor pentru tine. S-o iei de la 
zero și toate. 

— Sunt un supertată, Rita. 

— Cine-a zis că n-ai fi? 

— În plus, Angie și cu mine suntem parteneri. 

— Asta-i partea care nu-mi place, se strâmbă Rita. Că te 
folosești de fetița aia așa cum o faci. 

— Auzi, ea se distrează, spuse Darrell. la-ntreab-o dacă tati al 
ei n-o distrează? 

— Dumnezeule, sunt sigură de-asta. Furaţi scaune cu rotile. 

— Păcat că n-o auzi cum râde când împing scaunu' pe 
coridoare. S-o vezi cum îi flutură păru-n spate, parc-ar fi de 
mătase. Toate infirmierele spun: „la uite la îngerașu' ăsta 
drăgălaș!” Zâmbi larg. Şi - pac! - am ieșit pe ușă. 

— Tu ești prea talentat pentru chestii de-astea, Darrell, zise 
Rita. Astea-s căcaturi pe care le fac țiganii. 

— Ei bine, să știi că ţine, spuse Darrell Grant, indiferent ce 
căcat ar fi. Haide - unde crezi că și-ar ţine cheile baba Gomez? 

e 

În dimineața după ce Erin dansase pe iaht, David Lane 
Dilbeck oferise una dintre cele mai magnifice reprezentații ale 
carierei sale politice. Aceasta începuse cu un miting în Little 
Haiti, unde congresmenul denunţase Serviciul de Imigrări al SUA 
pentru tratamentul nemilos la care-i supunea pe refugiații de 
culoare din bazinul Caraibelor. El declarase că America își datora 
puterea și moștenirea curajoșilor navigatori și că Părinţii 
Întemeietori ar fi fost striviţi de rușine, să-i vadă acum pe 
americani respingându-i pe cei mai neajutoraţi și mai disperaţi. 
Singura stângăcie apăruse atunci când, vorbind într-o creolă 
aproximativă, Dilbeck tradusese cu totul incorect inscripţia de 
pe Statuia Libertăţii („Daţi-mi boii voştri, guavele voastre fără de 
seminţe, radiatoarele stricate ale camioanelor voastre...”). Deși 
perplexă, mulţimea de haitieni rămăsese entuziastă. 

După aceea congresmenul alergase la un barbecue al Legiunii 
Americane, unde relatase lupta de la Inchon cu atâta culoare, 

încât mulţi dintre veteranii fascinaţi bănuiseră că el luptase în 
Coreea. De fapt, nu călcase pe acolo, deoarece un testicul 
necoborât îl ţinuse în afara armatei. David Dilbeck își relatase 
povestea cu bărbia sus. Glasul i se frânsese când descrisese 
amar sfâșierea inimii unui tânăr căruia i se refuzase ocazia de a 
lupta pentru ţara sa. Părăsind centrul de recrutare în ziua aceea 
tristă de toamnă din 1951, spusese Dilbeck, își jurase să-și 
depășească handicapul și să slujească America la fel de devotat 
ca orice bărbat cu două testicule normale. Fervoarea patriotică îl 
dusese mai întâi la guvernarea municipală, apoi în Congres! 
Îngăduiţi-mi să-mi păstrez visul, tunase David Dilbeck. Îngăduiţi- 
mi să slujesc din nou! Ovaţii se înălțaseră din rândul veteranilor, 
care-și lăsaseră grătarele și fluturaseră cu degete unsuroase 
zeci de steguleţțe americane miniaturale. Congresmenul își 
pusese peste inimă mâna bandajată și condusese mulţimea pe 
fundalul intonaării imnului naţional. 

Escala finală a fost în complexul din Sunset Bay, iar aici 
Dilbeck își atinse apogeul: lucid, sincer și incredibil de elocvent. 
Erb Crandall fu năucit. Il sună pe Malcolm Moldowsky de la un 
telefon public din afara sălii în care congresmenul vorbea pentru 
trei sute de pensionari. 

— Malcolm, este incredibil, zise Crandall. l-a făcut să 
lăcrimeze. 

— Chestia cu Israelul? 

— Da, dar a abandonat complet scenariul. Totu-i din capul lui. 

— lisuse, făcu Moldowsky. Ai văzut vreun reporter? 

— Doar de la Canalul 10, însă n-ai nicio grijă. A dat lovitura, 
Malcolm. Babalâcii plâng peste gogoșile lor. 

Moldowsky încercă să-și imagineze scena. 

— Erb, vreau un răspuns sincer. David știe cel mai mărunt 
lucru despre Orientul Mijlociu? 

— E slab la geografie, recunoscu Crandall, totuși este 
incredibil de eficient în problema palestiniană. Am numărat 
patru serii de ovații în picioare. 

Moldowsky își supse un dinte. 

— Arată OK? 

— Ca un milion de dolari. Partea cea mai bună este că Eloy 
Flickman a apărut pentru o dezbatere-ambuscadă. Din cauza 
asta era prezentă echipa TV. 

— Ticălosul... 

— Davey l-a făcut zdrenţe, spuse Crandall. A fost fantastic. 
Flickman a șters-o ca un chihuahua opărit. 

— Chiar așa? 

Pe fundalul vorbelor lui Crandall, Moldowsky auzi un val de 
aplauze. Părea prea minunat ca să fie adevărat. Ce s-a 
întâmplat azi-noapte între Dilbeck și stripteuză? se întrebă el. 
Probabil că l-a futut de l-a înnebunit. 

Moldowsky dorea o informare completă. 

— Dă-mi-l pe David la telefon. 

— Vorbește, Malcolm. A intrat în materialul cu Holocaustul. 

— Aștept. 

Peste șase minute și două serii de ovaţii, congresmenul veni 
la telefon. 

— Povestește-mi despre întâlnirea cu iubita ta, spuse 
Moldowsky. 

— A fost o încântare, gâfâi Dilbeck. 

— Fără extorsiuni? Vreau adevărul. Ce-i cu fotografia? 

— N-am ajuns la subiectul acela. A fost o doamnă perfectă. 

— lar tu un gentleman perfect. 

— Un călugăr, Malcolm. Apropo, o să mai am nevoie de iaht 
peste câteva zile. Erin se întoarce să danseze. 

— De ce? 

— Fiindcă i-a plăcut. Tonul congresmenului era defensiv. Tine 
foarte mult la mine, Malcolm. Ah... și mai am nevoie de bani. 

— David, vreau ca oamenii mei să fie acolo. 

— Nu va fi nevoie... Un vacarm de glasuri cârâite înecă 
vorbele lui Dilbeck. Malcolm, trebuie să dau niște autografe. 
Vorbește cu Erb, bine? 

Moldy nu-și găsi locul până auzi vocea lui Crandall: 

— Malcolm, păcat că nu vezi. l-au pus o chipă! 

— Țin-te aproape câteva zile. 

— Nu, mă tem că nu. De acum înainte, Crandall evita fără 
echivoc aventurile glandulare ale lui Dilbeck. Plec la Atlantic 
City. 

— Pe dracu', zise Moldy. 

— Malcolm, dă-mi voie să-ţi explic ceva. Eu nu lucrez pentru 
tine, ci pentru David. Și David apreciază că ar fi extraordinar 
dacă mi-aș lua niște zile libere și m-aș duce în Atlantic City. 

— Asta fiindcă David are planuri mari. 

— lar eu, spuse Erb Crandall, am bilete în rândul întâi la Cher. 

— Serios? Sper să ţi se lovească avionul de-un munte, băga- 
mi-aș! 

— Mersi, Malcolm. Să fii sigur c-o să-ţi trimit o carte poștală. 

— Poţi cel puţin să afli când are întâlnirea cu fata? Sau îţi cer 
prea mult? 

— O să văd ce pot face, zise Crandall. Indiferent ce s-a- 
ntâmplat azi-noapte, Davey este un om nou pe un ciot vechi. 
Scânteiază, Malcolm. 

— Bănuiesc că asta-i de bine. 

„Scânteiază?” 

— In vâna lui Kennedy, ca să le citez pe doamnele din 
Organizaţia Sionistă a Americii. 

— Foarte subtil. 

— Ce naiba, îl tachină Crandall, noi crezusem că vei fi 
încântat. 

— Omul nu-i sănătos. O știi și tu, o știu și eu. 

— Merge cu pantoful în servietă. 

— Și tu te duci la cazinouri, în pizda mă-sii de treabă. 

— Malcolm? 

— Ce-i? 

— O să-ţi duc dorul. 

Erb Crandall ajunse în parcare tocmai când pleca limuzina 
congresmenului. Crandall flutură voios din braţ. Șoferul Pierre își 
atinse cozorocul șepcii drept răspuns. David Lane Dilbeck 
rămase invizibil îndărătul geamurilor fumurii. 

e 

O bubă urâtă înflorise pe buza inferioară a lui Orly. Erin nu-l 
putea privi, deși discutau aprins. Examina pereţii acoperiţi cu 
imitaţia de velur roșu, în vreme ce Orly îi spunea că nu se punea 
problema să-și ia liber sâmbătă seara. 

— Asta-nseamnă de două ori pe săptămână! 

— Pot și eu să număr, zise Erin. 

— Răspunsul este că nu se pune problema. Mă gândesc că 
poate ţi-ai găsit alt angajament. 

— Așa-i, spuse ea. Congresmenul Dilbeck. 

— Căca-m-aș! 

Orly nu putea decât să bată în retragere. Nu voia să supere 
un congresmen și în tot cazul nu mai voia să audă amenințările 
durului Moldowsky. 

— O să lucrez program dublu luni, promise Erin. 

— Să fii sigură. Orly își atinse gânditor buba. Sunt curios, zise 
el. Cum este? 

— Nimic special. 

— Bacșișuri grase? 

— Destul, răspunse Erin. Ştia încotro se îndrepta domnul Orly. 
Nu m-am culcat cu el, spuse ea. Îl puteţi întreba pe Shad. 

— Am făcut-o deja. 

— Și el ce-a spus? 

— A spus că doar ai dansat. 

— Nu vă mai prefaceți că aţi fi surprins. 

Orly ridică dintr-un umăr durduliu. 

— E un nume mare. Tipii ăştia vor de obicei oferta completă. 

Erin simţi mâncărimi în braţe. Păţea asta ori de câte ori stătea 
prea mult în cabinetul lui Orly. 

— Lorelei are flebită, zise el. Se-ntoarce acasă, în Dallas. 

— Îmi pare rău, spuse Erin. 

— Din cauza nenorocitului ăla de șarpe, care-o strângea de 
picioare. 

Plină de curaj, Erin trase cu ochiul spre chipul lui Orly. Părea 
posac și abătut. Bineînţeles, ulceraţia de la buză nu-l ajuta cu 
nimic. Aproape că i se făcu milă de el. 

— Cum e iahtul? întrebă Orly. 

— Frumos, atât doar că nu are oglinzi. Dansez orbește. 

— O să am nevoie de Shad în club, zise Orly. Pentru luptele în 
tăieței - aseară un tip a fost cât pe-aici s-o mierlească. 

— Mă pot descurca și singură, spuse Erin. Auziţi, știu că-i încă 
devreme, dar de ce nu mi se mai cântă listele? 

Orly zise că sunt chestii grozave, dar prea lente. 

— Nu vreau să mai reluăm subiectul, însă vorbesc foarte 
serios. Nu te poţi dezbrăca pe muzica căcatului ăla de Jackson 
Browne. 

— Congresmenul Dilbeck n-ar fi de aceeași părere. Erin se 
ridică și-și împinse scaunul înapoi. Asta-i partea care-i place cel 
mai mult. 

Începu să cânte: 

— „Mai jos pe bulevard, i-au tras din card.” Dansa în blugii 
bufanţi și mocasini. O mișcare de kick-box - croșeu, croșeu, 
piciorul drept înainte, apoi rotire. „Viaţa nu-i ceva revanșard.” 
Croșeu, lovitură de picior, lovitură de picior și despicare cu 
muchia palmei. 

Când termină, Orly fluieră și zise: 

— Să fiu al dracu'. 

— V-am zis. 

— Ăsta-i Jackson Browne? 

— Dansatoarele de pe mese, spuse Erin, habar n-au ce pierd. 

e 

Urbana Sprawl spuse că un tip și-o freca într-un Pontiac verde. 
Shad merse în prag și se uită spre mașinile din parcare. 
Pontiacul verde era parcat departe, lângă șosea; înapoia 
volanului, Shad putea distinge o siluetă. Se duse în spatele 
barului ca să-și ia levierul, dar Orly îl strigă ca să pună capăt 
unei bătăi între doi bărbaţi la masa de Foosball. „Bărbaţi în 
suspensoare!” urla Orly. Până ce Shad ajunse la Pontiac, 
automobilul era gol. Decise să dea o raită în jur. 

Darrell Grant pătrunsese deja în club prin ușa de incendiu. 
Stătea în vestiar când Monique Sr. apăru să-și refacă machiajul. 
Ea îl privi surâzător și zise: 

— Ești Kiefer Sutherland? 

— Eu sunt. 

Darrell era pe codeină și Halcion și niște capsule galben- 
lămâie neidentificate pe care le cumpărase de la un vânzător de 
ziare de pe Dixie Highway. Pleoapele îi erau pe jumătate închise 
și limba i se lipise de dinţi. 

— O caut pe duduia Erin Grant, rosti el. Lucrează aici în 
calitate de nud. 

Monique Sr. îi zise să lase cuțitul. Darrell Grant nu-și dădea 
seama că-l ţinea în mână. 

— Ai mai slăbit, spuse Monique Sr., de la ultimul tău film. Eu 
mă numesc Monique. 

Când întinse mâna, Darrell i-o crestă cu lama. Dansatoarea 
ţipă și se trase îndărăt. O linie însângerată îi apăru pe degete. 

— Gura, făcu Darrell. 

O prinse de braţ și o smuci în poala lui. Monique Sr. îi spuse să 
înceteze și-și încleștă pumnul, pentru a opri sângerarea. 

Darrell Grant își frecă tuleiele bărbii nerase pe ceafa 
dansatoarei. O legănă pe genunchi și spuse: 

— Ultimul buletin de ştiri, bombonel. Nu sunt Keith 
O'Sutherland. 

— Mă cam gândisem eu. 

EI îi tăie breteaua sutienului, care căzu pe mochetă. În oglindă 
Monique Sr. studie rânjetul moale și ochii înceţoșaţi ai 
bărbatului. ÎI simţi având o erecţie sub ea. 

— Dă-mi drumul, zise ea, O s-o caut pe Erin. 

— Care-i graba? Darrell îi zări teancul de bancnote din 
jartieră. Cât ai acolo? 

— Nu știu. Poate un sutar. 

— Excelent. 

Strecură muchia neascuţită a cuţitului pe piciorul lui Monique 
Sr., sub elasticul jartierei. Răsuci încheietura și jartiera se rupse. 
Banii căzură toţi odată și aterizară într-una dintre cupele 
sutienului. 

— Ridică-i, rosti Darrell Grant. 

Când Monique Sr. se aplecă, el spuse: 

— Mișto ţâţe ai. 

— Te rog, lasă-mă să plec. 

Darrell își puse cuțitul de bucătărie înapoia urechii, ca pe un 
creion. După aceea se întinse pe lângă Monique Sr. și-și puse 
palmele pe sânii ei. 

— Estimez, comentă el, că sunt de vreo trei ori mai mari 
decât ai fostei mele soții. 

— Futu-i, zise Monique Sr. Acum știu cine ești. 

Lovi cu cotul, pocnindu-l pe Darrell Grant drept în tâmpla 
dreaptă. Niciun fior de durere nu se înregistră în ochii albaștri 
fără viaţă. El cuprinse cu ambele braţe cușca toracică a 
dansatoarei și strânse. Emise apoi un icnet care începu surd în 
gâtlej, ca să crească apoi spre un fredonat. 

Monique Sr., care făcuse opt ani de pian, recunoscu un do 
diez. O surprinse în același timp forța bărbatului și se văzu pe 
sine pălind în oglindă. Pereţii pulsau în vreme ce zumzetul 
straniu al bărbatului îi asalta mintea. În câteva clipe, leșină. 

Când își recăpătă cunoștința, îl auzi pe Darrell Grant spunând: 

— Trezește-te, micuță Dorothy. 

Simţi genunchii bărbatului lovindu-i fesele și-și dădu seama că 
el continua s-o ţină în poală. Deschise ochii și văzu, în oglindă, 
că îi tăiase șnurul de la tanga. 

— Dacă vrei un futai, îi zise, fă-o odată. 

Darrell se foi sub ea. 

— Mi-ar plăcea, dar se pare c-am pierdut elanul. 

— Atunci dă-mi drumul. Trebuia să intru în colivie acum zece 
minute. 

— Stai niţel, spuse el. Poate că dacă te mai trag nitel de 
țâţe... 

— Nîţ, zise Monique Sr. Ai terminat-o pe seara asta. O pot 
simți. 

— Gura! 

— Nu-i vina ta, scumpule. E din cauza drogurilor. 

Darrell Grant bâjbâi cu o mână în dreptul prohabului. 

Zadarnic. 

— Uite ce-ai făcut, scânci el. 

— Nu-i vina mea. 

El își plimbă vârful lamei în lungul liniilor lăsate de bikini. 

— Ce-ai zice de un tatuaj pe-aici? Să fii prima din cartier. 

— Te rog, spuse Monique Sr., nu mă mai cresta din nou. 

O dansatoare cu cicatrice nu găsea prea mult de lucru... în 
niciun caz în cluburile bune. 

Când Darrell o înţepă cu vârful cuțţitului, îi promise că va face 
orice dorea. 

— Așa, fetiţă, zise el. 

Ușa se deschise și intră Erin. Avu nevoie de câteva secunde 
ca să absoarbă scena: Fostul ei soț așezat în scaunul pentru 
machiaj, Monique Sr. tremurându-i în poală, cu strălucirea 
oțelului pe abdomenul ei bronzat. 

Darrell Grant chicoti. 

— Perfect. Inchide dracu' ușa și ia loc. 

Erin își dădu seama că era drogat. Regretă că lăsase pistolul 
acasă. 

— O să-i dau doamnei ăsteia cordeala vieţii ei și tu o să te uiţi 
la noi. 

— Fir-ar dracu' al dracu', spuse Erin. 

Se așeză și clipi din ochi spre Monique Sr., care nu fu liniștită. 
Ridică mâna pentru a-i arăta lui Erin sângele. 

— O să-ţi oferim un spectacol pentru ginitori, zise Darrell 
Grant. 

— Anunţă-mă când sunteţi gata, rosti Erin încrucișându-și 


picioarele. 
Surâsul ameţit al lui Darrell dispăru și buzele i se ţuguiară în 
concentrarea unui copil. li porunci lui Monique Sr. să-i atingă 


sexul. Ea zise că-l atingea deja. Îi spuse să-l strângă bine atunci. 

— Asta și fac, zise ea. 

— Nu simt dracului nimic. 

— Suntem doi în situaţia asta, comentă Monique Sr. 

Erin încrucișă brațele pe piept. 

— Aştept, domnule Futadore. 

Darrell Grant miji ochii, se încordă și-și dezveli dinţii. 

— Poate că ai nevoie de un laxativ, continuă Erin. 

Monique Sr. se pomeni izbucnind în râs. Mușchii lui Darrell - 
din picioare, braţe și gât - se înmuiară, învinși. 

— Lua-te-ar dracu’, îi zise lui Erin. 

— Perfect. Acum dă-i drumul lui Monique și să discutăm 
problema ca niște adulți. 

— Nu discutăm nimic dacă nu mă duci la Angie. 

— Ar fi mai bine să vorbeşti cu judecătorul, spuse Erin. Nu se 
putuse abţine: era exact replica pe care el i-o servise de atâtea 
ori. 

Darrell atinse cuțitul de gâtul lui Monique Sr. Lacrimi și dâre 
de machiaj brăzdară obrajii dansatoarei. Erin știa că era 
important să-l menţină în derută pe fostul ei soț. Orice semn de 
slăbiciune l-ar fi făcut să devină mai îndrăzneț. 

— Monique, vorbi ea, îmi cer scuze. Darrell lasă o primă 
impresie de rahat. 

— Mi-a tăiat dracu' mâna! strigă dansatoarea, arătându-și 
iarăși rana. Nu-i de râs, Erin. Dă-i ce vrea. 

— Îmi vreau fiica, mârâi Darrell Grant. 

— Ei bine, zise Erin, n-o mai am. 

Darrell primi foarte prost vestea. O îmbrânci pe Monique Sr. 
pe podea și se năpusti sălbatic spre Erin. luţeala furiei lui o luă 
prin surprindere. Încercă să-și ridice picioarele ca să-l ţină la 
distanţă, dar el ajunsese deja peste ea. Scaunul se rupse și 
căzură simultan. Darrell Grant își înfipse genunchii în pieptul lui 
Erin. Urlă și înjură până-și pierdu răsuflarea. Ea pierdu socoteala 
de câte ori îi spusese pizdă-mpuţită și putredă. 

O îngrijora cuțitul: unde era? Brațele lui Darrell îi atârnau pe 
lângă trup. Țintuită pe podea, Erin nu putea zări mâinile fostului 
ei soț și nici nu putea să-și ridice capul pentru a încerca. 

— O vreau înapoi pe Angie, diseară, gâfâi Darrell Grant. 

— Mă strivești, spuse Erin. 

Monique Sr. ieșise probabil, deoarece ușa era întredeschisă și 
vestiarul era inundat de muzică de dans dinspre local: ceva cu 

multe alămuri de Gloria Estefan. „Nu tocmai melodia ideală pe 
care să mori”, gândi Erin. 

— La cine este? întrebă Darrell. 

— O să te duc eu acolo, icni Erin. _ 

Bratul lui drept se înălță, cu cuțitul ruginit de bucătărie. Il 
ținea de vârful lamei, între degetul mare și arătător. 

Plângând, Darrell Grant bolborosi neclar: 

— Mi-am pierdut fetița. 

— Nu-i adevărat, zise Erin. 

— Și totul numai din cauza ta. 

— Darrell, nu-i prea târziu. 

El răsuci cuțitul în mână și strânse palma în jurul mânerului. 

— Nu-nţelegi? Am evadat din închisoare. Asta-nseamnă că nu 
mai am niciun viitor. 

— Toţi o mai belim din când în când, spuse Erin. 

— Planul meu era ca eu și Angie să pornim la drum. S-a 
terminat. Ti se pare corect? 

Una dintre pleoape i se închisese. Erin se rugă în gând să-i 
afecteze precizia mânuirii cuţitului. 

— Dacă mă omori, spuse ea, n-o s-o mai vezi niciodată. 

— Și dacă nu te omor, zise el, o să mă detest fiindcă n-am 
încercat s-o fac. 

Erin crezuse dintotdeauna că fostul ei soț era incapabil de 
omucidere, decât doar accidental. Acum, privindu-l pe Darrell 
Grant cum mângăia cuțitul de bucătărie, își dădu scama că era 
posibil să-l fi judecat greșit. Și dacă o înjunghia? In mod ridicol, 
Erin se gândi cât de dezamăgită avea să fie mama ei. Când 
singura ta fiică este ucisă prin înjunghiere purtând pe ea doar 
un sutien cu strasuri și slip tanga... realmente, n-aveai cum să 
explici asta prietenelor tale de la clubul de creștere a orhideelor. 

— Darrell, începu Erin. 

— Închide ochii. Nu reușesc, dacă te uiţi la mine. 

Erin nu voia să închidă însă ochii. Îl sfredeli cu o privire 
arzătoare. 

— N-o să te las să-i faci asta Angelei. 

— Gura! urlă el. Cine are cuțitul, hă? 

— N-o să te las. 

— Închide dracu’ ochii ăștia verzi! 

— De ce? zise Erin. Îţi reamintesc de cineva? 

— lisuse Hristoase. 

Ridică cuțitul cu ambele mâini. 

— Lasă-l jos, Darrell, spuse Erin. 

O șoaptă aproape neauzită. 

— Nici gând. 

— Darrell, te rog. De dragul lui Angie. 

— Am zis să-nchizi ochii. 

— Aruncă imediat cuțitul! 

Fusese glasul unui bărbat din ușă. Erin îl simţi pe Darrell 
Grant încordându-se. El lăsă capul pe un umăr, așteptând. Nu 
aruncă imediat cuțitul. 

— Puștiule, spuse glasul care era al lui Shad, număr până la 
trei. 

Erin își văzu fostul soț numărând pentru sine: unu Mississippi, 
doi Mississippi... apoi un vreasc pocni. Așa auzi Erin. 

Darrell zbură de pe Erin, ca și cum ar fi fost lansat de un 
resort. Un urlet răsunător însoți acum melodiile Gloriei Estefan. 
Erin se ridică în capul oaselor, acoperindu-și sânii cu mâinile. li 
văzu pe Shad cu levierul, pe domnul Orly cu mâna încleștată pe 
o cutie de Dr. Pepper și pe Darrell Grant care zbiera. 

Darrell - cu braţul atârnând strâmb și rupt la cot, cu vârful alb 
al unui os împungând prin pielea cenușie, picurând ceva 
întunecat pe partea din faţă a blugilor săi. 

— Puștiule, rosti Shad, numeri prea încet. Işi smulse bereta și- 
și înclină ţeasta strălucitoare în direcția lui Darrell Grant. Mai ţii 
minte când ai cioplit în dovleacul ăsta? Fac prinsoare că da. 

— Du-l afară, murmură Orly și dispăru pe coridor. 

Erin se sculă în picioare, clătinându-se. Chipurile din oglindă 
erau o ceaţă. Indică spre reflexia care semăna cel mai bine cu 
fostul ei soț. 

— Darrell, zise ea, știam că n-o poţi face. După aceea: 
Doamne, nu mă simt prea bine. 

Shad o prinse într-un braţ, când i se înmuiară picioarele. 
Darrell Grant care scâncea izbuti să se ridice cumva și se 
împletici afară din vestiar. Shad o așeză pe Erin pe o canapea 
mică și-i vârî sub cap o pernă mucegăită. 

— Mă-ntorc imediat, îi spuse. Puștiul și-a uitat cuțitul. 

Capitolul 27 


Shad căută peste tot, dar nu-l putu găsi pe Darrell. Trecu în 
localul cu pui la rotisor de alături și verifică, apoi în sălile 
complexului de jocuri video de vizavi. Când reveni la Scoica roz, 
Pontiacul dispăruse. Găozarul scăpase din nou. 

Erin era surprinzător de calmă. Împrumută telefonul lui Orly și 
sună la biroul șerifului Districtului Martin, pentru a anunța că-l 
văzuse pe fostul ei soț evadat. Îi descrise rana oribilă și sugeră 
că era posibil ca Darrell să apară în scurt timp la camera de 
gardă a vreunui spital local. Polițistul de la celălalt capăt al 
firului nu era un Al Garcia. El preluă informaţia cu ezitări și puse 
numeroase întrebări vagi. Erin trebui să-și pronunţe numele pe 
litere de trei ori, fiindcă el o întreba întruna dacă era „Aaron, ca 
jucătorul de baseball”. 

După ce termină de vorbit la telefon, Orly rosti: 

— Politica noastră în acest club nu încurajează vizitele soților 
și prietenilor. 

— Darrell nu-i nici soţ, nici prieten, replică Erin, și eu nu l-am 
invitat. 

— E-ndeajuns de nebun ca să se-ntoarcă? 

— Este greu de spus, domnule Orly. Este urmărit de poliţie. 

— Minunat. Poate o s-avem un schimb de focuri în bazinul cu 
paste. 

— Băiatul nu-i în stare să se lupte, spuse Shad. l-am făcut praf 
cubitusul. 

— Ce-i ăla? se încruntă Orly. 

Erin anunţă că mergea acasă, să facă un duș fierbinte. Shad 
își luă revolverul Special 0,38 și o urmă în mașina lui. Nu se 
zărea mei urmă de vreun Pontiac verde, ascuns în umbre. Shad 
rămase lângă apartamentul lui Erin până se stinseră luminile. 
După aceea ocoli complexul de patru ori și reveni la club. Orly 
aștepta la barul din față. 

— Nenorociţii ăia de Ling, fumega el, încearcă s-o fure pe 
Urbana. l-au oferit o mie de dolari! 

Shad nu spuse nimic. Avea sentimentul că asta nu era tot. 

Coborând glasul, Orly adăugă: 

— Plus că m-au reclamat la Direcţia de sănătate publică. 

— Vreţi să spuneţi la Băuturi. 

— Nu, la Sănătate publică. Orly despături o foaie galbenă și o 
netezi violent cu podul palmelor. O împinse pe bar spre Shad. 
Citește! 

Adresa îl acuza pe Orly de folosirea de „produse alimentare 
expirate într-o modalitate care periclitează în mod direct și 
periculos sănătatea publică”. Shad bănui că se referea la luptele 
în paste. 

— l-o minciună sfruntată, zise Orly. 

— Știu,  încuviinţă Shad. Alimentele sunt întotdeauna 
proaspete. Verific personal datele de fabricaţie. 

— Exact asta i-am și spus jegosului ăla. 

— Și? 

— Pretinde c-a luat o mostră de vermicelli alterate din ringul 
de lupte - am uitat când, marţea trecută sau așa ceva. Scrie 
aici, pe hârtie. A pus-o într-un flacon și-a trimis-o la un căcat de 
laborator din Miami. 

Trei tipuri de bacterii cu nume înfricoșătoare - Escherichia 
coli, Shigella dysenteriae și Staphylococcus - erau enumerate pe 
adresa adusă de inspectorul de sănătate. 

— Mănâncă rahat, zise Shad. Este o înscenare. 

— Citește mai departe, îl îndemnă Orly. 

— Ce-i chestia asta cu orificiile? 

Adresa afirma: „În decursul așa-ziselor lupte, au fost observați 
clienţi de sex masculin care încercau să introducă amintitele 
produse alimentare alterate în gurile și în alte orificii corporale 
ale artistelor de sex feminin.” 

Shad împinse hârtia înapoi spre Orly. 

— Nu se-ntâmplă-n fiecare seară. Când tipii se-mbată, știți 
cum e. 

Orly se întoarse cu spatele spre bar. 

— După cum sună, pare ceva dezgustător. Concluzia finală 
este că nu-s decât niște tăieţei amărâțţi. 

Cei doi bărbaţi rămaseră tăcuţi. Sabrina se afla pe scena 
principală, Monique Jr. era în colivie și o fată nouă, Suzette, 
dansa pe mese pe rândul din față. Pretenţia la faimă a lui 
Suzette se baza pe o apariţie într-un videoclip recent al lui 
George Michael. Orly spunea că ea jucase rolul unei călugărițe 
în colanţi de ciclism. 

Toate cântecele pe care le punea Kevin erau de Prince, 
Madonna sau Marky Mark; intensitatea durerii de cap a lui Shad 
îl făcea să se întrebe dacă nu cumva muzica dusese la dilatarea 
creierului său. Își scoase bereta și balansă o pungă de cuburi de 
gheață pe scalpul care-i zvâcnea. 

— Unde-i Urbana? întrebă el. 

Orly spuse că se dusese la Parada pieilor ca să negocieze cu 
fraţii Ling. 

— S-a zis și cu loialitatea. Făcu o pauză. Ei au acolo instalație 
de produs vânt? Fiindcă Urbana n-o să danseze lângă așa ceva. 

— Așa-i, spuse Shad. 

— Da’ ce tot vorbesc eu? Un miar e un miar. 

Shad îi zise să nu-și facă griji. 

— Ea n-o să danseze intim. Nici pentru un milion de parai. 

— Te-ai gândit vreodată, întrebă Orly, că poate n-o doresc 
pentru dansuri intime? 

Shad îi făcu semn barmanului să-i aducă șefului o cutie nouă 
de Dr. Pepper. Orly continuă: 

— Fraţii Ling nu-s proști. Ei recunosc un pericol potenţial 
atunci când îl văd. Cu ţâțele alea, ar putea ucide ușor un bărbat. 
Linse marginea cutiei. Fii atent care-i teoria mea: Vor să pună 
capăt dansurilor intime și ţintesc mai sus. Incearcă să 
dobândească clasă, înţelegi? Să fie respectabili ca noi. 

— Respectabili, repetă Shad. Domnul Orly putea fi foarte 
amuzant uneori. Shad își potrivi punga cu gheaţă după conturul 
capului. Sunteţi sigur că ei au fost cu pâra? 

— Păi cine alţii? Sunt încă șucăriţi pe chestia cu dansatoarea 
cu șarpele - cum o cheamă? 

Kevin se apropie de bar și ceru vesel o apă Perrier. Expresia i 
se înnegură când simţi privirea ucigașă a lui Shad. Disc-jockey- 
ul se retrase fulgerător. Shad se întinse după el, dar îl rată. 
Kevin reveni iute în cabina de sunet. 

Orly spunea: 

— Blestematul de inspector de la sănătate a mers prin tot 
localul. Vreau să-ţi zic că l-a luat cărămidă cu cărămidă. 

— Da? 

— Chestia-i că intrasem niţel în panică. Ți-am aruncat brânza 
de vaci la closet. 

Shad închise ochii. 

— Futu-i, rosti el. 

— A trebuit s-o fac, zise Orly. Tipul nu ierta nimic. Găsea 
blestematul ăla de scorpion și dup-aia ce făceam? Deja 
ameninţa c-o să ne-nchidă. 

— De aceea l-aţi aruncat la toaletă. 

— Cumpără-ţi altul. Trimite-mi mie nota de plată. 

Shad era distrus. 

— Să-mi bag picioarele dacă n-am fost deocheat. Asta-i tot. 

Orly îi făcu semn bodyguardului să-l urmeze afară. Shad n-ar 
fi putut să fie mai încântat. Zgomotele traficului erau un cântec 
de leagăn de Brahms prin comparaţie cu rahaturile demente pe 
care Kevin le punea să urle prin instalaţia stereo a clubului. 

În parcare Orly alese un Sedan Volvo și se instală greoi în 
centrul capotei lui. 

— la zi - ce facem cu Ling ăștia? Sunt deschis la orice idei. 

— Mă doare capul, spuse Shad. 

— Tu ești singurul în care pot avea încredere. 

— Nu sunt incendiator, domnule Orly. Când merg la pădure, 
nu pot să fac niciun amărât de grătar. 

— Bine, atunci haide să ne gândim amândoi. 

Un Acura de culoarea cărbunelui intră în parcare și se opri 
lângă intrarea din faţă. Urbana Sprawl cobori dinăuntru. Era 
îmbrăcată ca pentru un bal de strângere de fonduri pentru 
bolnavii de cancer, organizat în Palm Beach. Orly și Shad n-o 
văzuseră niciodată în haine atât de elegante. 

— Cum a mers? întrebă Orly cu glas încordat. 

— Sunt aici, nu? zise dansatoarea. Așa că las-o moartă. 

Shad privi spre Orly. 

— V-am spus eu. 

Cu un chiţăit, Orly se lăsă să lunece de pe capotă. 

— la stai o clipă, fato. Ai refuzat o mie de dolari ca să stai aici 
și să lucrezi pentru mine. 

— Nu fi bou, replică Urbana iritată. 

Shad o strânse de mână. 

— Nu ești obligată să povestești despre ce s-a-ntâmplat. 

— Voia să se joace de-a ștergătoarele de parbriz cu ţâţele 
mele. 

— Cine? întrebă Orly. 

— Ling. A-ncercat să-mi dea jos sutienul și... 

— Care Ling? întrebă Shad. 

— Ăla mic. Mi-am rupt două unghii pe fața lui. Urbana își arătă 
manichiura stricată. N-aș lucra nici moartă pentru nenorocitii 
ăia. Trecu printre Orly și Shad și se grăbi să intre în club. 

— Unul dintre noi trebuia să fi stat la ușă, comentă Orly. 

Shad privi pe stradă spre îndepărtata reclamă de neon 
pâlpâitor de la Parada piei/or. 

— Domnule Orly, zise el, care Ling este ăla mic? 

— Mai contează acum? 

— Nu. Chiar că nu mai contează. 

(J 

Printesa Pia începu să atragă pești chiar din ziua în care se 
stabiliză la adâncimea de douăzeci și cinci de metri în largul 
plajei Fort Lauderdale.  Căpitanii  ambarcaţiunilor pentru 
scufundători, așa cum era Abe Cochran, examinau cu 
regularitate cargoboturile sabordate, mai ales în dimineţile când 
nu prea aveau energie și combustibil și nici chef să se 
îndepărteze mult de port. Locul din ocean unde-și duceau clienţii 
depindea chiar de aceștia; scufundătorii cu experienţă n-ar fi 
acceptat explorarea unei capcane turistice atât de evidente cum 
era un vaporaș pentru banane proaspăt scufundat. Turiștii însă 
înghiţeau momeala pe nerăsuflate. Ei erau încântați pur și 
simplu să elibereze șiraguri de bule de aer și de-a dreptul 
surescitaţi de orice întrezărire fulgerătoare a unei vietăţi 
marine. Mulţi dintre ei nu deosebeau un nisetru de un rechin- 
înger, îngăduindu-i lui Abe Cochran să înzorzoneze scenele 
subacvatice. 

În dimineaţa de 6 octombrie, Kate Esposito și prietenul ei 
suiră la bordul Pensiei alimentare III, ambarcaţiunea de zece 
metri a lui Abe Cochran. Li se alăturară patru tineri agenţi de 
turism aflaţi în Fort Lauderdale la un congres. Abe Cochran 
recunoscu imediat competenţa grupului și porni drept spre 
epava Prințesei Pia. Oceanul era calm și ancora se prinse de la 
prima lansare. Agenţii de turism erau teribil de mahmuri, așa 
încât Abe Cochran le înmână măști cu tuburi și-i instrui să înoate 
cât mai aproape de pupa, unde putea să fie cu ochii pe ei. În 
felul acesta Kate Esposito și prietenul ei se scufundară singuri 
spre cargobot. 

Kate învățase să se scufunde cu butelia de oxigen în 
adolescenţă într-un bazin YWCA din Boston, dar visul ei de o 
viaţă era să efectueze scufundări la tropice. De abia aștepta să 

vadă prima murenă; prietenul ei îi cumpărase în acest scop o 
videocameră subacvatică ieftină. 

Indepărtându-se de ambarcaţiunea lui Abe Cochran, Kate 
Esposito observă că apa era mai tulbure decât se așteptase. 
Pliantele turistice afirmaseră că era „transparentă ca ginul”, 
însă Kate abia putea zări la trei metri în față. Dezamăgirea i se 
risipi când se apropie de epava Prințesei Pia, care zăcea 
întreagă, culcată pe tribord. Lui Kate i se păru la fel de 
impresionantă și stranie ca Titanicul. Împreună cu prietenul ei, 
înotă pe toată lungimea cargobotului golit de accesorii. Bancuri 
de peștișori dungaţi în albastru intrau și ieșeau prin găurile 
căscate de dinamită, iar o pereche de manta-leopard pluti 
grațios afară din timonerie. Fiecare imagine stârnea bule de aer 
de surescitare dinspre Kate și prietenul ei, care încercau să 
fotografieze toate creaturile pe care le întâlneau. 

Dintre ei doi, Kate era scufundătorul mai bun și ea decise să 
investigheze interiorul epavei. Din documentarele văzute pe 
Discovery Channel, știa că murenele preferă ascunzișurile 
îndepărtate și întunecate; poate că una se instalase în Prințesa 
Pia. Kate ciocăni pe butelia prietenului ei și-i semnală intențiile. 
El flutură jalnic din braţ și-i întinse videocamera. Prin vizorul 
măștii, ochii lui Kate licăriră nemulţumiţi. Singură, pătrunse 
printr-un chepeng deschis de pe puntea pupa. Prietenul îi privi 
labele portocalii dispărând în vapor. Se uită la ceas; dacă nu 
apărea în zece minute, avea să intre după ea. 

Raze lăptoase de lumină palidă străpunseră întunericul din 
cala cargobotului. Kate Esposito avansa lent, pipăindu-și drumul. 
Suprafaţa metalului era netedă și fără incrustaţii, deoarece 
epava era recentă. Algele atârnau aidoma unor tentacule de 
culoare cafeniu-deschis din brațele de vergă și bancurile de 
peștișori erau abundente, ca niște cioburi sclipitoare în 
penumbra ceţoasă. Pe măsură ce Kate se cufundă mai mult în 
cală, simţi apa mai rece și parcă mai densă în jurul picioarelor. 
Un obiect în formă de farfurie scânteie pe fundalul carcasei din 
fier mai a vaporului. Kate se întinse spre discul strălucitor, știind 
că nu putea să fie nimic preţios sau valoros și totuși 
neașteptându-se la un capac de roată de automobil. Răzând în 
compensator, dădu drumul capacului din mâini. 

O formă cenușie și prelungă se contură în faţa ei. Apropiindu- 
se, Kate Esposito distinse muchii de crom și sticlă - un 

automobil legat cu lanţuri de structura de rezistenţă a navei! Nu 
era deloc o rablă, ci un Sedan american de ultim model. 

„Foarte ciudat”, gândi Kate. Pe o aripă, localiză o plăcuţă cu 
marca mașinii: Lincoln Continental. De ce ar fi scufundat cineva 
un Lincoln nou-nouţ? „Poate că e o farsă”, gândi ea, „o 
șmecherie publicitară făcută de un post de radio.” Cu un deget 
își scrise prenumele în pelicula de alge care creștea pe 
acoperișul îndoit. După aceea poză automobilul pentru prietenul 
ei. 

Cu excepţia ferestrei sparte din dreptul șoferului, Lincolnul 
era într-o stare remarcabilă. Până și abţibildul de pe bara de 
protecţie din spate era intact: ŢI-AI ÎMBRĂȚIȘAT AVOCATUL AZI? 

Kate Esposito văzu că portbagajul mașinii era ușor 
întredeschis. „Acolo ar fi locul ideal pentru o murenă.” Dintr-un 
săculeț de plasă, scoase un pumn de sardele congelate, pe care 
i le dăduse Abe Cochran ca să hrănească viețuitoarele din 
ocean, oricare ar fi fost ele. Kate luă unul dintre peștișorii rigizi 
și-l legănă încetișor deasupra port-bagajului întredeschis, dar nu 
apăru niciun ţipar verde unduitor, care să-l înhațe. Peste un 
minut sau două, sardeaua i se rupse între degete. Kate scoase 
alta și încercă din nou, agitând peștele mort în chip de 
momeală. Nimic nu se repezi spre el. 

„Nu-i nimeni acasă”, gândi Kate. Cu vârful unei labe, împinse 
capacul portbagajului. Acesta se deschise lent. 

Prietenul lui Kate Esposito încerca să prindă un pui de broască 
țestoasă de mare, când Kate ţâșni prin chepengul cargobotului 
și bătu cu disperare din picioare spre suprafaţă. Prietenul ei 
urmă dâra de bule de aer spre ambarcaţiunea lui Abe Cochran, 
unde Kate se târâse afară, pe platforma din tec pentru 
plonjoane. Acum stătea în patru labe și-și regurgita micul dejun. 
Călcând apa lângă provă, agenţii de turism bolboroseau ațâțaţi 
prin măști. 

Abe Cochran ordonă laconic îmbarcarea imediată a tuturor. 
Prietenul lui Kate își smulse masca și o întrebă ce văzuse în 
Prințesa Pia. 

— Crabi, icni ea, care mâncau un avocat mort. 

e 

Scafandrii șerifului din Broward avură nevoie de patru ore 
pentru a recupera trupul lui Mordecai și pe cel al verișoarei sale 
Joyce. Conservarea scenei unei crime submarine era mult prea 

dificilă, mai ales atunci când apăru un cârd de rechini-lămâie 
agresivi. Lincolnul Continental fu lăsat pentru altă zi. 

La amiază, reporterii TV anunţară descoperirea a două 
cadavre în epava Prințesei Pia. Căpitanul Abe Cochran refuză să 
stea de vorbă cu reporterii și-și manifestă iritabilitatea ridicând 
o butelie de oxigen pentru a pocni un cameraman de la postul 
Channel 7. Prietenul lui Kate Esposito fu mult mai volubil. Într-un 
interviu în direct de pe doc, el relată cu amănunte vii cum îl 
descoperise Kate pe avocatul mort în Lincolnul cel nou. 
Sergentul Al Garcia, care avea un televizor în birou, îi telefonă 
imediat unui prieten de la biroul legistului din Broward, 
solicitând permisiunea de a asista la autopsie. Medicul încuviinţă 
imediat; ţinând seama de starea neplăcut de avansată a 
decedaților, n-aveau să fie prea mulţi spectatori. 

Garcia, care se opri mai întâi pe la banca lui Mordecai, ajunse 
ultimul în sala de autopsie de pe Hollywood. Contingentul 
ghinionist alocat autopsiei era format din doi patologi legiști, trei 
detectivi ai șerifului din Broward și doi studenți în anul | la 
Medicină de la Universitatea Miami. Baroul Florida refuzase să-și 
trimită un reprezentant. 

Înainte de a intra în sala de autopsie, Garcia își stinse ţigara și 
pulveriză tradiționala colonie Old Spice în interiorul măștii 
chirurgicale de unică folosinţă. Mai întâi a fost deschis sacul de 
plastic care-l conținea pe Mordecai și se constată 
meticulozitatea cu care lucraseră crabii. Craniul fusese practic 
curățat, ușurându-i patologului sarcina de a găsi cele trei găuri 
de glonț de calibru mic. Detectivii din Broward luară notițe și 
indicară diferite locuri cu creioanele lor galbene. Nimeni nu 
ridică ochii atunci când studenţii mediciniști se repeziră pe ușă 
cu palmele apăsate pe guri. 

Medicii se străduiră să taie costumul cu dunguliţe al 
avocatului decedat. Garcia se apropie de masă și întrebă dacă 
se putea uita prin buzunare. Medicii ridicară din umeri și-și 
văzură de tăiat. 

Garcia își tinu răsuflarea în timp ce se prefăcea că 
examinează costumul lui Mordecai. Unul dintre detectivii din 
Broward îl întrebă ţâfnos ce dracu’ căuta. 

— Asta, răspunse Al Garcia. 

Ridică o cheiţă. 

Malcolm J. Moldowsky rată știrile amiezii la televizor, pentru 
că prânzea cu doi legislatori statali agitaţi și un newyorkez care 
se ocupa cu subscrierea de obligaţiuni, foarte încrezător în sine. 
Moldy rată și știrile de la ora 18; de data aceasta era în baie, 
pregătindu-se pentru un dineu important cu guvernatorul. În 
ultima vreme, statul Florida îi hărţuise pe operatorii exploatărilor 
de fosfați pentru că-și deversau șlamul radioactiv în pânza de 
apă freatică publică. Industria fosfaților privea ca subversivă 
ideea de a-și purifica propriile deșeuri și de a le îngropa în 
siguranţă. Malcolm Moldowsky fusese angajat pentru o sumă din 
șase cifre ca să susțină cauza înaintea vechiului său amic, 
guvernatorul, astfel încât climatul reglementărilor din exploatări 
să poată reveni la normal. 

Moldy se îmbrăca întotdeauna conform unei rutine stricte, 
începând cu șosetele. Urmau după aceea lenjeria intimă, 
cămașa, butonii de la manşete, cravata, pantalonii și în cele din 
urmă pantofii. Nu era neobișnuit pentru el să petreacă douăzeci 
de minute pentru a realiza un nod Windsor perfect și se găsea 
tocmai în acel stadiu critic când cineva bătu la ușa din față. 
Moldowsky fu iritat și nedumerit de întrerupere; paznicul de la 
recepție ar fi trebuit să-l anunţe când soseau musafiri. Moldy 
merse desculț până la ușă, unde îl aștepta un cubanez solid cu o 
mustață deasă, o ţigară de foi morfolită în colțul gurii și un 
telefon celular sub un braţ. 

— Da? spuse Moldowsky pe un ton întrebător. 

Al Garcia își arătă legitimaţia și intră. Rânji spre portretul lui 
John Mitchell. 

— Sau ai un simţ extraordinar al umorului, i se adresă lui 
Moldy, sau ești unul dintre cei mai perverși nenorociţi pe care i- 
am întâlnit vreodată. 

— N-am reţinut numele, zise Moldowsky. 

Garcia i-l spuse. 

Moldy simţi că se chircește. 

— De la ce departament? 

— Omucideri Metropolitan. 

— Sunt ceva necazuri în clădire? 

— Sunt sigur că da, zise Garcia, dar nu de asta am venit. Ce- 
ar fi să-ţi tragi niște pantaloni? 

Malcolm J. Moldowsky încuviinţă cu un aer detașat, dispăru în 
dormitor și-și termină îmbrăcatul, acționând ca un robot. leşi, 

scuturându-și mătreața de pe sacoul din lână. Prin minte îi roiau 
o sută de posibilităţi și niciuna dintre ele nu era încurajatoare. 
Riscase prea nesăbuit, strângându-l cu ușa pe comisarul 
districtual; interesul excesiv asupra sergentului Al Garcia se 
întorsese împotriva lui. 

— Mă întâlnesc cu guvernatorul pentru cină, rosti Moldowsky, 
așa că sunt cam grăbit. 

— Și eu, zise Garcia. Mă duc să joc bowling cu Pamela 
Anderson. 

Uitătura batjocoritoare a detectivului era prea din cale afară. 
Moldy își trase un scaun. Işi spuse să-și ţină gura, să fie prudent, 
să fie atent! 

— Cunoști un avocat pe nume Mordecai? întrebă Garcia. 

— Nu, nu cunosc. 

— A fost ucis. Să știi că-mi dau seama la ce te gândești și s-ar 
putea să ai dreptate. Poate c-a fost un serviciu adus publicului. 
Poate c-ar trebui să-i acordăm ucigașului o medalie. Un avocat 
mort este un avocat mort, nu? 

Moldowsky nu comentă. Işi simţea gâtlejul de parcă ar fi 
înghiţit lame de ras. 

— Fără să intru în detalii macabre, urmă Garcia, uite cum s-au 
derulat faptele. In buzunarul avocatului mort s-a găsit o cheiţă 
de la o casetă de valori din Lauderdale. lar în caseta de valori s- 
a găsit o filă de agendă Rolodex cu numele tău și cu numărul de 
telefon... 

— E imposibil, zise Moldowsky gândind: „Fir-ar mă-ta a 
dracu'.” Domnule Garcia, nu l-am întâlnit niciodată pe omul 
acesta. 

— Cred că minţi, Malcolm, însă asta rămâne pe altă dată. Nu 
vrei să auzi ce s-a mai găsit în caseta de valori? 

— Nu mă privește. 

Moldy nu-și recunoscu propriul glas. 

— S-a găsit un diapozitiv Kodak. Al Garcia făcu o pauză pentru 
a aprecia reacția lui Moldowsky materializată printr-un exces de 
clipiri din ochi. Fotografia a fost făcută într-un local de 
striptease, preciză Garcia. În ea apare un congresmen bine 
cunoscut. 

Moldowsky pretinse stoic că nu știa nimic despre așa ceva. Se 
temea să se uite în oglinda de pe perete, fiindcă bănuia că buza 
superioară îi era umedă și răsfrântă. 

Garcia deschise un blocnotes și scoase capacul unui pix Bic. 

— Ești sigur că avocatul ăsta mort n-a-ncercat să te 
șantajeze? El și o femeie pe nume Joyce Mizner? 

Moldy se ridică și-și scutură manșetele. 

— Domnule sergent, am întârziat mult. Vino mâine la birou. 

Pescuind la întâmplare, detectivul aruncă un nume pe care 
Erin îl auzise de la congresmen. 

— Cunoști un individ pe nume Erb Crandall? 

— Bineînţeles, aprobă Moldowsky. 

Mușchii feței îl dureau din pricina strădaniei de a părea calm. 

— De unde îl cunoști? întrebă detectivul. 

— Din lumea politicii. Putem vorbi mâine despre asta. 

— Poţi să pui pariu. 

Garcia închise blocnotesul cu un pocnet și-l îndesă strâmb în 
haină. Scoase o foaie de hârtie și cobori degetul pe o coloană de 
numere. După aceea își luă telefonul celular și tastă un număr. 

Telefonul de pe biroul lui Malcolm Moldowsky începu să sune. 
EI îl privi rigid, cu ură. 

— Răspunde, zise Al Garcia. 

Moldy nu se clinti. 

— Nu mă topesc după jocuri din acestea. 

Telefonul continua să sune. 

— Pe tine te caută, spuse Garcia. 

— Ce vrei să spui? 

Garcia închise celularul. Telefonul lui Moldowsky amuţi. Garcia 
rânji; se simţea precum Columbo. 

— Numărul tău este secret, preciză el. 

— Bineînţeles, încuviință Moldy. Dar dumneata ești poliţist. 
Ajunge să suni la compania telefonică pentru a-l obţine. 

— Nu așa am făcut rost de el. 

Garcia întinse hârtia spre Moldowsky. Era o fotocopie a 
facturii de cheltuieli din Holiday Inn Missoula, unde ucigașii 
trăseseră după ce-l aruncaseră pe răposatul Jerry Killian în râul 
Clark Fork. 

— Cineva din camera 212, spuse el, a sunat aici în seara 
aceea. A vorbit destul de mult... 

— Nu-mi amintesc o asemenea conversaţie. 

Obrajii lui  Moldowsky luaseră foc. El presupusese că 
jamaicanii telefonaseră de pe o carte de credit, nu direct din 
cameră. Direct! 

— Poate că vrei să-ţi contactezi avocatul, propuse Garcia. 

Moldowsky râse răgușit și îi spuse să nu fie ridicol. 

— Cum dorești, strânse din umeri detectivul. Încă o întrebare, 
chico. Unde-l pot găsi pe David Dilbeck în seara asta? 

Moldowsky zise că nu avea habar. 

— Serios? Mi s-a spus că nu se șterge la cur fără permisiunea 
ta. 

Fațada calmă a lui Moldy se nărui în cele din urmă. Unlă și 
tropăi prin apartament, lovi cu pumnii în servantă și se jură că Al 
Garcia avea să rupă tichete de parcare pentru tot restul 
mizerabilei lui cariere. 

— Așadar, observă Garcia, ești o persoană cu ceva influenţă. 

— Normal, ce dracu'. 

— Și te-am insultat? 

— Mai rău decât atât, domnule sergent. 

— Atunci, te rog să accepţi scuzele mele sincere. Garcia se 
ridică. O să-l găsesc și singur pe congresmen. li îndreptă cravata 
lui Moldowsky și-i spuse că arăta senzaţional. Totuși colonia asta 
a ta ar sufoca și-un mort, îi zise. Personal, prefer chestiile mai 
discrete. 

În clipa în care detectivul ieși pe ușă, Malcolm Moldowsky se 
împletici spre birou și înhăţă telefonul - instrumentul întregului 
său geniu și în același timp unealta trădării sale. Se simţea 
liniștit de senzaţia pe care i-o conferea, de modul familiar în 
care i se potrivea în palmă, dar era nesigur în privinţa 
următoarei sale mișcări. Pe cine ar fi putut să sune pentru a 
repara situaţia aceasta teribilă? Cine ar fi avut puterea s-o 
mușamalizeze? 

Nimeni, decise grav Moldy. Cadavrul avocatului fusese găsit, 
la fel ca și fotografia temută din Pupăza creată. Caseta de valori 
fusese deschisă, golită, apoi deschisă din nou și presărată cu 
dovezi - fila din agenda Rolodex fusese o șmecherie subtilă. Cel 
puţin puţoiul de Garcia avea simţul umorului... 

Privirea lui Moldowsky căzu pe portretul mărețului John 
Newton Mitchell - ochii adumbriţi sub pleoape, surâsul afectat și 
arogant. Ce ar fi făcut e/, moșul cel isteț? Wu coopera cu 
ticăloșii. Evident. Nu recunoaște nimic, neagă totul. Ar fi mers... 
Watergate s-ar fi uscat și ar fi fost spulberat de vânt ca un 
găinaţ, dacă... dacă Nixon, gnomul paranoic, l-ar fi ascultat. 

„lisuse Hristoase”, gândi Moldowsky. „Trebuie să-l găsesc pe 
David înaintea nenorocitului de cubanez.” 

Sună la numărul privat al congresmenului. Telefonul ţârâi de 
două ori, apoi răspunse robotul. Moldy lăsă un mesaj scurt, însă 
nu dădu instrucţiuni, deoarece acestea n-ar fi făcut altceva 
decât să-l deruteze pe David Dilbeck. Încercă după aceea să-l 
localizeze pe Erb Crandall în Atlantic City, dar niciunul dintre 
hotelurile mari nu-l avea în registru. Fie că Erb trăsese sub alt 
nume, fie că minţise în privinţa destinaţiei. 

Moldowsky simţi pe inimă o greutate rece, strivitoare. Închise 
telefonul și bâjbâi după cheile de la mașină. 

Când se întâlnea Dilbeck cu stripteuza? Oare chiar în seara 
aceasta? 

Capitolul 28 


Erin se opri la club cu un cadou pentru Monique Sr. Era o 
bluză simplă de mătase de la Neiman's. 

— Îmi pare rău de cele întâmplate azi-noapte, zise ea. Darrell 
este Darrell. Un caz fără speranţă. 

Lui Monique Sr. îi plăcu bluza. O încheie peste un sutien de 
dans fosforescent. 

— Vai, ce frumoasă este! 

— Asta nu-i pentru slujbă, ci pentru persoanele speciale. 

— Speciale? Mi-aș dori eu. Se roti în fața oglinzii, mai întâi 
într-o parte, apoi în cealaltă. Ghici cine-i lângă ring la lupte? 
Reporterul TV Garrick Utley. 

— Nu poţi să te lupţi, spuse Erin. În niciun caz cu mâna tăiată. 

— Port mănuși roz de seară până se vindecă. Domnul Orly 
spune că semăn cu o starletă din anii 1930. 

Monique Sr. îi povesti lui Erin despre întâlnirea demoralizantă 
a lui Urbana Sprawl cu fraţii Ling. 

— Jalnic, comentă Erin. Auzisem eu că sunt obsedaţi de 
pipăială. 

Din direcţia vestiarelor răzbăteau alte bârfe neliniștitoare. 
Încă o dată, Orly coborâse pe furiș termostatul la douăzeci de 
grade, pentru a produce erecţia sfârcurilor pe scenă. De 
asemenea, Sabrina cea cu multe peruci căpătase o ofertă de trei 
mii de dolari ca să joace într-un film porno la South Beach. 

— O s-o accepte, zise Monique Sr. 

— Unde-i? 

— În colivie. Monique Sr. își scoase bluza și o puse pe un 
umeraș. Ești prea îmbrăcată, îi spuse lui Erin. les să-i zic că ești 
aici. 

Sabrina era ca de obicei amabilă și drăguță. Simţea o 
apropiere faţă de Erin fiindcă amândouă aveau sâni mici și foștii 
lor soți erau infractori. 

— la zi-mi ce-i cu filmul ăla? întrebă Erin. 

— Mi-au zis că trebuie să-i aranjez pe doi tipi într-un jacuzzi și 
asta-i tot. 

— De ce faci asta? 

Sabrina păru derutată de întrebare. 

— Mă plătesc, răspunse ea. 

— Dacă ai nevoie de bani, îţi dau eu. 

Ochii dansatoarei se lărgiră amuzaţi. 

— Trei miare? Haide, haide! 

— Oricât vrei. 

— Erin, tu nu-nțelegi. M-am săturat de căcatul ăsta cu luptele. 
Pastele sunt la fel de mizerabile ca și floricelele cu frișcă. 

— Dar odată ce începi cu porno... 

— Auzi, tu nu știi cum e acolo. Beţivi care-ncearcă să-ţi vâre 
bucăţele-n păsarică - lisuse, ar trebui să-ncerci și tu o dată. 

Era una dintre puţinele ocazii în care Erin o văzuse furioasă pe 
Sabrina. 

— O să stau de vorbă cu Orly. Trebuie să terminăm cu asta. 

— Eu zic că filmul nu poate fi mai rău ca luptele. 

— Ai văzut vreodată un film porno? 

Sabrina recunoscu că nu văzuse. 

— Ei bine, eu am văzut, spuse Erin. Pe când lucram la FBI, au 
confiscat pe aeroport un camion plin cu casete. Seara, agenții 
au organizat o vizionare privată în subsol. 

Sabrina era realmente curioasă. 

— Și cum e? Sunt chiar atât de rele? 

— Ştii ce-i un cadru cu ejaculare? 

Sabrina spuse că nu știa. Erin îi explică. 

— Câh! Sabrina se înroși la față. Regizorul nu mi-a spus. 

— Fac prinsoare că nu ți-a spus. 

— Lasă-mă să mă mai gândesc la asta. 

— Nu te grăbi, zise Erin. 

Sabrina își reîmprospătă rujul și reveni în local. Urbana Sprawl 
intră în vestiar și-i arătă lui Erin unghiile rupte. 

— Bărbaţii, declară ea, sunt scursura pământului. 

— Ca regulă generală, încuviinţă Erin. 

— Cred că-ţi place poliţaiul ăla cubanez. 

— Este însurat și fericit. 

— Alt spărgător de inimi. 

— Nevastă-sa are grijă de fetița mea, spuse Erin. Și ea este a- 
ntâia. 

— lar tu ai sâmbătă seara liberă. 

— Oho, zise Erin, am planuri mari. Diseară dansez pentru 
congresmen. 

— Doamne, iartă-mă, se strâmbă Urbana. Spune-mi și mie de 
ce-o faci? 

Erin căscă și-și întinse brațele deasupra capului. 

— Fiindcă este datoria mea civică. 

e 

Rita îi curăţă cu răbdare rana fratelui ei. 

— Mare lucru nu pot face cu fractura asta, anunţă ea. 

— Nici nu-ncerca. 

— Ce-i scârboșenia aia de pe cămașa ta? 

— Mozzarella, răspunse Darrell Grant. Nu pune întrebări. 

Rita improviză o atelă pentru braţul lui stâng rupt. Folosi un 
pansament, bandă adezivă profesională și o crosă de golf a lui 
Alberto Alonso. Lama crosei urma același unghi ca și degetele 
lui Darrell Grant. 

— Gata, spuse ea rupând cu dinţii ultima bucată de bandă. 
Acum șterge-o înainte să se-ntoarcă Alberto. 

Darrell respira gâfâit și pielea lui avea culoarea terciului de 
ovăz. 

— N-ar fi rea niște morfină, zise el. 

— N-avem morfină. Vrei Nuprin? 

— Dumnezeule, un analgezic amărât?! 

— Se zice că-i mai bun ca paracetamolul. 

— Rita, îmi dau cuvântul... 

— Bine, atunci am niște pastile speciale pentru Lupa. 
Veterinarul mi-a dat un flacon pentru ea când a fătat. 

Darrell Grant păru plin de speranțe. 

— Morfină pentru câini? 

— Da, așa cred. 

Ea găsi flaconul și încercă să descifreze numele 
medicamentului. Niciunul nu auzise de ei. 

— Zice că se iau două capsule la șase ore. 

— Asta dacă ești un căcat de pudel, spuse Darrell. Dă-mi 
patru și-o bere Busch rece. 

După aceea vomită timp de douăzeci și cinci de minute. Rita îi 
șterse întruna bărbia și-i spuse din nou să se grăbească - 
Alberto plecase de la centrala nucleară și se îndrepta spre casă. 
Darrell spuse că nu era în stare să călătorească. Rita îl ajută să 
coboare treptele din faţă și-i arătă unde să se ascundă, în 
spaţiul scund de sub rulotă. 

— Unde ai lăsat Pontiacul? întrebă ca. Asta-n cazul că doamna 
Gomez își pune ochelarii. 

— În centru, în spatele complexului Circle K. A 

Darrell Grant se târî tremurând sub rulota dublă. Işi trase 
brațul fracturat ca pe o bucată de lemn; lama crosei făcu un 
șănţuleț în sol. 

— Îți aduc o pătură, zise Rita. 

— Și nenorociţii ăia de lupi? 

— Nu-ţi face griji. Ei stau numai pe partea cealaltă. 

— Rita, nu pot rămâne aici! 

O mașină intră pe alee. Rita își duse degetul la buze, apoi 
dispăru. 

Darrell Grant auzi glasul lui Alberto Alonso, scrâșnetul 
prundișului sub cizmele lui de lucru, ușa trântindu-se... 

„Prins în capcană!” se gândi. Întoarse lent capul, la stânga și 
la dreapta, pentru a evalua condiţiile din buncăr. Se întrebă care 
era probabilitatea ca rulota Ritei să cadă de pe fundație și să-l 
strivească ca pe un gândac. „Improbabil”, își spuse; rulota era 
practic nouă-nouță, înlocuind-o pe cea pierdută de Rita și 
Alberto în uragan. Darrell Grant apăsă aluminiul cu braţul cel 
bun - părea pe cât de solidă poate fi o rulotă. Se simţea totuși 
neliniștit în refugiul acesta subteran. Era rece ca într-un cavou și 
mirosea a șoareci. Pe de altă parte, era mai bine decât să-și 
petreacă încă o noapte într-un tomberon aflat în spate la Pizza 
Hut. 

Durerea din braţul fracturat era sfredelitoare și neîntreruptă; 
frigul îi mușca din celelalte membre. De când se născuse, Rita îi 
spusese mereu cât de inteligent, chipeș și norocos era. „In 
lumea asta”, zisese ea, „poţi să faci orice dorești. Arăţi bine și 
știi să vorbești.” Retrospectiv, Darrell Grant își dădu seama că 
însurătoarea cu Erin fusese apogeul vieţii sale, principala 
fereastră de oportunitate. Ea fusese marea lui șansă să schimbe 
lucrurile. Ce naiba, se străduise până și să-i facă plăcere. 
Încercase existenţa convenţională: sobrietate, monogamie, o 
slujbă regulată, tot rahatul. Pur și simplu nu era făcut pentru așa 
ceva. El era cronic nepotrivit pentru responsabilităţile ce 
însoțesc un comportament legal. Erin nici măcar nu încercase să 
înțeleagă. Când căsătoria se  destrămase, Rita fusese 
dezamăgită. Darrell explicase: „Am nevoie de o fată care să fie 
mai degrabă o gânditoare pe termen scurt. Ca mine.” 

Acum, pe termen scurt, Darrell Grant se concentră pe două 
probleme: să stopeze agonia arzătoare din braţ și s-o fure pe 
Angie de la fosta lui soţie. 

După cină, Rita ieși și trase cu ochiul sub rulotă. Era pregătită 
pentru o întâlnire cu câinii-lupi: masca de baseball, mănușile de 
tăietor, capotul zdrențuit. Darrell observă că-și adăugase la 
uniformă apărătoare din plastic pentru tibii. 

— Ti-am adus niște pui prăjit, zise Rita. Super crocant. 

Îi vârî un copan rece în gură. Darrell smulse o bucată uriașă și 
scuipă osul. 

— Doamna Gomez este cea bolnavă de cancer? întrebă el. 

— Nu ea, ci soţul ei. A murit în august. 

— Fac pariu că ea mai are pastilele. 

— Darrell, nu! 

— Fac pariu că le ține-n dulăpiorul din baie. Înălţă capul. Rita, 
simt că-nnebunesc de durere. Te rog! 

— Ai furat deja mașina bietei femei. 

— Dar soţul ei a mierlit-o, nu? Ce rost are atunci să lăsăm să 
se irosească niște medicamente foarte bune? Spune-mi, Rita. 

— Nici nu știu ce să caut. 

— Meperidină, Dilaudid, codeină - ce dracu’, adu-mi tot ce 
poartă numele moșului pe el. 

— Dup-aia trebuie însă să pleci, insistă Rita, înainte să revină 
nenorociţii de poliţai. 

— Îţi promit, încuviinţă Darrell Grant. 

Îi mai trebuia ceva, dar nu-i putea cere surorii lui, fiindcă ea n- 
ar fi fost niciodată de acord. Sub nicio formă. 

„Nu-i nimic”, gândi Darrell, „fiindcă știu unde-i. Știu exact 
unde-l ține Alberto - în același loc ca toţi idioţii macho din 
Miami.” 

În torpedoul mașinii. Încărcat. 

e 

Anularea participării la cină fusese ușoară. De fapt, dacă ar fi 
fost mai puţin distras, Malcolm J. Moldowsky ar fi sesizat unda 
de ușurare din glasul guvernatorului. „Probleme stomacale?” 
repetase el. „Îmi pare rău, Malcolm. Sună-mă când te simţi mai 
bine.” După ce închisese, guvernatorul se întorsese spre un 
consilier și rostise: „Să ne rugăm să fie o tumoare.” 

Șofând spre turnurile de la Turnberry, Moldowsky se 
concentră asupra unor gânduri menite să înlăture panica. 

Poliţaiul nu avea de fapt nimic - doar un diapozitiv Kodak și o 
factură de hotel. 

Apelul telefonic din Missoula putea fi explicat. Moldy putea 
susține că în seara aceea avusese musafiri. Că se desfășuraseră 
multe convorbiri interurbane, în ambele direcții. N-ar fi fost greu 
să găsească pe cineva care să declare (contra cost): „Da, dacă 
mă gândesc bine, unchiul vitreg al prietenei lui cutare a sunat 
din Montana. Era beat muci și bolborosea-ntruna ca un sonat... 
cum naiba-l cheamă?” A 

Fotografia din barul de striptease era cu totul altceva. In mod 
clar blestematul de Garcia știa povestea din spatele ei. Malcolm 
Moldowsky strânse cu furie volanul, descriind zigzaguri prin 
trafic. O scenă oribilă i se derula mereu prin minte... 

Congresmenul, purtând doar cizme de cowboy și izmene, 
mahmur și ametit la prova iahtului. 

Polițaiul cubanez, pufăind maliţios din trabuc, dându-i târcoale 
ca o panteră hămesită, agitând diapozitivul, mitraliind întrebări 
mai rapid decât ar fi putut David Lane Dilbeck să inventeze 
răspunsuri credibile. 

Dilbeck - tremurând, chircindu-se, cedând. „Da”, domnule 
sergent, „eu sunt în fotografie. Eu și sticla de șampanie. Te rog, 
înţelege că nu sunt un om sănătos. Am nevoie de ajutor pentru 
a-mi controla pornirile animalice. Întreab-o pe doamna, dă-i 
drumul. N-am vrut nicio clipă să fac rău cuiva...” 

Moldy șofă și mai repede. Pentru consolare se agăţă de faptul 
că Dilbeck habar n-avea ce se întâmplase cu șantajiștii: Killian și 
avocatul. Congresmenul nu știa ce măsuri drastice fuseseră 
întreprinse pentru a-l feri de scandal. Puţoiul de Garcia îl putea 
interoga cât ar fi fost ziua de lungă, fără să afle nimic. Dacă era 
încolţit, David Dilbeck ar fi putut mărturisi multe infracțiuni, dar 
crima nu se număra printre ele. 

Traficul se opri în dreptul intersecţiei în formă de trifoi de la 
Golden Glades, unde remorca unui camion care transporta 
calcar derapase, blocând rampa de acces. Moldowsky înjură, 
mârâi și răpăi cu unghiile lustruite pe tabloul de bord. Nu putea 
înţelege interesul lui Garcia față de un pescar înecat și un 
avocat ucis. Cazurile fuseseră în Districtul Broward, nu în Dade. 
Ce dorea? Ce urmărea? Și în ce fel îl abordase nemernicul 
dement - fără nicio pretenţie de respect sau politețe! Il 

batjocorise, îl luase la pulă ca și cum ar fi avut ceva personal cu 
el. 

Mașinile abia înaintau, în zvâcniri care îl scoteau din minţi. Ca 
terapie, Moldowsky izbi cu pumnii pe volan. În brecul din faţa lui, 
o tânără cu păr buclat îi arătă degetul mijlociu. Bărbatul de 
lângă ea scoase pe geam o armă MAC-10, ca aluzie pentru 
Moldy să aibă răbdare și să înceteze naibii. 

Ca diversiune, Moldowsky deschise radioul și găsi o emisiune 
în care se dialoga cu ascultătorii, la care fusese invitat tocmai 
Eloy Flickman, oponentul republican al lui Dilbeck în lupta 
pentru un loc în Congres. Moldy fu liniștit de ceea ce auzi. 
Flickman susținea acum legarea obligatorie a trompelor pentru 
toate mamele divorţate care solicitau tichete sociale de masă. 
Altui apelant, Flickman îi mărturisi că industria de turism 
cubaneză aflată în dezvoltare atrăgea prea mulţi turiști străini 
pe care-i îndepărta de Miami și de aceea doar o lovitură 
nucleară directă asupra Havanei ar fi putut înlătura amenințarea 
economică de acolo. „Minunat!” gândi Moldy. „Individul este un 
țăcănit cu acte. Dilbeck este pe punctul de a câștiga realegerea, 
atâta vreme cât nu apare nimic teribil pe prima pagină a 
ziarelor.” 

Lent, circulaţia începu să revină la normal. Malcolm 
Moldowsky comută pe un post cu muzică clasică și se strădui să 
se relaxeze. Misiunea din seara asta nu era complicată: să-l 
îndepărteze pe congresmen de iahtul familiei Rojo și de toate 
femeile dezbrăcate. 

Dacă detectivul ajungea primul acolo însă... Poate că ar fi 
ținut o mită. Poate că asta era tot ce-și dorea Garcia. 

Moldy spera să aibă dreptate; i-ar fi ușurat teribil existenţa. 

e 

Când se făcu beznă, Darrell Grant șterpeli arma din mașina lui 
Alberto și se târî înapoi sub rulotă. Ceva mai târziu, Rita sosi cu 
trei flacoane de medicamente ce aparținuseră răposatului 
Rogelio Gomez. Darrell Grant deșertă pilulele în palma mâinii 
sănătoase și înghiţi câte trei din fiecare flacon. Peste o oră, 
lumea întreagă era o ceață, însă Darrell se simțea minunat. 
Durerea din braţ dispăruse, alături cu mare parte din memoria 
lui pe termen scurt. Rita fu nevoită să-i reamintească unde 
ascunsese Pontiacul furat. 

După ce localiză autostrada, Darrell Grant șofă spre nord cu 
viteza unui geriatrie. Vederea și reflexele îi erau jalnice. Atela 
Ritei se dovedea solidă, dar greoaie: lama crosei îl împiedica să 
șofeze. Darrell fu silit s-o scoată pe fereastra mașinii, de parcă 
ar fi semnalat permanent că intenţiona să vireze la stânga. 
Deoarece era Districtul Dade, nimeni nu-l băgă câtuși de puţin 
în seamă. 

Drumul până la Fort Lauderdale dură nouăzeci de minute. 
Darrell Grant îl străbătu aproape în întregime în siajul unui 
autobuz al Bisericii Penticostale care mergea fără grabă. In mod 
miraculos observă ieșirea spre Commercial Boulevard la timp 
pentru a vira. Se opri la un restaurant fast-food de lângă Scoica 
roz şi parcă indiferent în mijlocul aleii de acces. Luat la rost de 
un asistent manager morocănos, Darrell Grant își găsi alt loc. 
Acesta oferea o vedere mai bună spre localul de striptease al lui 
Orly; rabla de Fairlane a lui Erin era parcată în faţă, între un 
Porsche și un Cadillac. 

„De parc-ar fi cine știe ce sculă”, gândi Darrell. 

Izbucni în râs. Totul i se părea hilar în seara asta; vederea 
unui oposum mort pe autostradă îl făcuse să chicotească tot 
drumul între Okeechobee și Miramar. Astea erau niște droguri 
absolut de mâna-ntăi. 

— Dumnezeu să te binecuvânteze, señor Gomez! rosti el 
salutând cerul cu crosa de golf. 

Nu după mult timp o limuzină apăru la clubul de noapte al lui 
Orly. Darrell Grant crezu că avea halucinații. 

Şoferul, un negru cu șapcă, cobori din limuzină și deschise o 
portieră. În Pontiac, Darrell se aplecă în față și miji ochii, 
străduindu-se să-și alunge înceţoșarea. Spera să vadă vreo 
celebritate. Se știa că vedetele rock frecventau localurile de 
striptease; Darrell văzuse odată un reportaj la MTV. 

Cea care ieși însă din club și se îndreptă spre limuzină fu soţia 
lui. Purta blugi, un tricou alb și larg și sandale. Avea poșetă pe 
umăr și ţinea în mâini o cutie de pantofi. Părea că ar fi plecat 
mai devreme spre casă. De asemenea, era singură. Nici urmă 
de Angela. 

Darrell Grant rămase uluit când ea sui în limuzină. 

— Pizda, rosti el răsucind cheia în contactul Pontiacului. 

„Cine pula mea se crede? Cine?” 

Apoi începu să râdă din nou. 

Când limuzina plecă de la club, Pontiacul o urmă îndeaproape. 


VP - 332 


Capitolul 29 


Shad merse la un magazin Sears și cumpără două 
tomberoane cu capace care se puteau fixa ermetic. După aceea 
se duse la o fermă de șerpi de lângă Aeroportul Tamiami, la vest 
de Miami. Proprietarul fermei se autointitula Jungle Juan. El îi 
povesti lui Shad că majoritatea șerpilor îi fuseseră uciși de 
uragan. Compania lui de asigurări încă nu-l despăgubise. 

— Ei zic c-aș fi umflat cererea de despăgubire, se plânse 
Jungle Juan, dar aveam acte pentru fiecare șerpișor. Acte 
oficiale! 

— Așa cum se întocmesc și pentru câini, zise Shad. 

— Exactamente. 

— Şi au fost toți uciși în furtună? 

— Greu de spus. Jungle Juan își frecă gânditor diamantul din 
lobul urechii. In majoritate, au dispărut pur și simplu. Bănuiesc 
că unii au fugit, iar alţii au murit. 

Shad încercă să găsească un ton mai plin de speranțe. 

— Șerpii sunt rezistenți, comentă el. 

— Unii sunt, alţii nu. Pe-un crotal bătrân, vântul l-a ridicat în 
aer și l-a rupt în două, ca și cum ar fi fost un șfichi de bici. Am 
văzut-o cu ochii mei. 

— Dar șobolanii și șoarecii au scăpat. 

— In general, da, dom'le. De câţi ai nevoie? 

— AŞ zice vr'o sută. Numai șobolani. E 

— Să ştii că nu-s din cei albi, zise Jungle Juan. Aştia-s 
norvegieni semisălbatici. 

— Perfect. 

Cușca era lungă de doi metri și jumătate și înaltă de vreun 
metru. Era făcută din placaj și sârmă ghimpată. Inăuntru unduia 
o masă de rozătoare, în două-trei straturi pe înălțime. La 
apropierea lui Jungle Juan, șobolanii se adunară zgomotos spre 
ușa cuștii, anticipând hrană. Cu gesturi experte și fără să 
utilizeze mănuși, Jungle Juan luă animalele chiţăitoare și le 
aruncă unul câte unul în tomberoane. 

Shad privi impasibil. Nu avea niciun fel de aversiune faţă de 
rozătoare. 

— Se pare că ai un surplus, remarcă el. 

Jungle Juan pufni. 

— Șobolani sunt ca la balamuc, da’ n-am șerpi să-i mănânce. 
Asta-i suta ta. Trânti capacele pe tomberoane și adăugă: Slavă 
cerului că luni sosește un transport de boa. M-aștept să fie 
flămânzi. 

— Noi avem o dansatoare care a-ncercat un boa, spuse Shad. 

— Cât de mare? 

— Șarpele? Doi metri și zece. 

— Pentru spectacole de divertisment sunt mai buni pitonii, 
zise Jungle Juan. Nu mușcă atât de mult. 

Shad îl întrebă cât îi datora. Jungle Juan zise cincizeci de 
dolari. 

— Să știi că-i ieftin. Shad îi întinse banii. 

— E reducere din cauza uraganului, explică Jungle Juan. 
Trebuie să scap de ei înainte să mă bage-n faliment. In fiecare zi 
se mai nasc o duzină de pui și pe cuvântu' meu dacă nu se 
halesc între ei. 

El și Shad duseră tomberoanele la mașina bodyguardului. 
Zgomotele numeroaselor lăbuţe de șobolani puteau fi auzite, 
râcâind cu disperare plasticul gros. Când încărcară animalele pe 
bancheta din spate, Jungle Juan se interesă despre dansatoarea 
cu șarpele boa. Shad îi spuse că se îmbolnăvise și revenise 
acasă în Texas. 

— Şi șarpele? întrebă șiret Jungle Juan. 

— ÎI ţin în magazie, la club. 

— E sănătos? 

— Niţel cam miop, însă altfel e-n regulă. 

— Să știi că l-aș putea folosi, zise Jungle Juan, dacă vrei 
vreodată să-l vinzi. 

— Încă nu, spuse Shad. 

Când reveni la club, domnul Orly ceru să vadă șobolanii. Shad 
îi deschise un tomberon. 

— Fir-ar ai dracu', se strâmbă Orly. 

— Totu-i gata? 

— Da, încuviinţă Orly. Îmi pare rău doar că n-o să fiu acolo să 
văd. Muiștii de Ling! Râse veninos. Mi-ar plăcea să fi putut 
înregistra totul pe video! 

Shad se interesă de Erin. Orly spuse că ea plecase să se 
întâlnească cu congresmenul obsedat și jegos. 

— Unde? întrebă Shad. 

— Bănuiesc că pe iaht. Cui îi pasă? 

Shad sună la biroul lui Al Garcia și lăsă un mesaj. După aceea 
intră în magazie și ieși cu o față mare de pernă murdară, legată 
la capăt. Orly îi ură succes. 

— Să te-ntorci imediat, îi spuse bodyguardului. O să se facă 
aglomeraţie ca dracu’ pe-aici. 

— Ea de cât timp a plecat? 

— Erin? Cel mult de-o jumătate de oră. Orly îl studie bănuitor. 
Nu-ţi mai face griji despre ea. Vino imediat înapoi, auzi? 

Shad dădu ocol Parade; pieilor până ce zări automobilul 
inspectorului de la sănătate, un Dodge Aries gri, cu plăcuţe de 
înmatriculare guvernamentale. Monique Jr. fusese aleasă să dea 
telefon, deoarece niciun bărbat nu putea rezista glasului ei de 
fetiță neajutorată. „Șobolani... peste tot!”, exclamase ea. „Mă 
mușcă... mă mușcă!” Direcţia de sănătate publică promisese că 
va trimite imediat pe cineva. Shad știa că inspectorii se călcau 
în picioare pentru asemenea deplasări. 

Shad parcă mașina, rezemă o scară de clădire și târî 
tomberoanele pe acoperiș. Prizele de aer ale sistemului de 
condiţionare se ridicau aidoma unor hornuri scunde la 
extremităţile localului. Shad forță grilajele ruginite și revărsă 
șobolanii în conductele de ventilaţie. Rozătoarele părură 
recunoscătoare că sunt eliberate. 

e 

Fraţii Ling stăteau în birou, evitându-l pe inspectorul de la 
sănătate. Trimiseseră pe una dintre dansatoarele pe mese să-l 
îmbete și să-l compromită. După aceea aveau să stea de vorbă. 

Shad dădu buzna înăuntru și-i luă pe cei doi prin surprindere. 

— Ce-ai în sac? întrebă cel cu smoching negru și șapcă 
Yankees. 

Shad știa că el era managerul de sală din Parada pieilor. 
Stătea pe o canapea jerpelită din imitație de piele, care avea 
culoarea sângelui de vită. Înapoia biroului se afla celălalt Ling, 
care purta pulover gri și două lanţuri groase de aur în jurul 
gâtului. Și el se interesă despre conţinutul feţei de pernă. 

— În picioare, rosti Shad. 

Ambii Ling etalară același tip de iritare, manifestat printr-un 
râs printre dinţi, urmat de o inspirare șuierată. Shad scoase 
revolverul Special 0,38 și făcu trei găuri cu margini zdrenţuite 

într-un portret de familie de pe perete. Un glonţ desfigură 
spectaculos chipul bunicii paternale a celor doi Ling; fraţii părură 
oripilaţi. 

— Bingo, făcu Shad. Care-i următorul? 

Fraţii se sculară în tăcere. Shad îi așeză spate în spate în 
centrul podelei. 

— O să ne împuști? întrebă unul din ei. 

— Nu, răspunse Shad, o să vă măsor. Scoate-ţi dracu’ șapca. 

Determină rapid că fratele în smoching era cu cel puţin cinci 
centimetri mai înalt decât cel cu lanţuri de aur. 

— Tu ai pipăit țâțele prietenei mele, îi spuse Shad. 

Ling cel scund se încruntă vexat. Urmele lăsate de unghiile 
Urbanei erau evidente pe un obraz. Cineva ciocâni la ușă și 
Shad piti arma la brâu. 

— Domnule Ling, ţipă un glas agitat aparţinând cuiva de sex 
neclar, veniți repede! Veniţi imediat! 

Zbieretul unei femei răzbătu prin muzica de dans. Fraţii se 
priviră alarmaţi. Shad îi ordonă celui în smoching să se ducă și 
să vadă despre ce era vorba. 

— Poate c-ar trebui să chemăm poliţia, spuse Ling cel voinic. 

— Încearcă la deratizare, îl sfătui Shad. 

Cu ambele mâini, fratele solid își înfundă șapca Yankees pe 
cap, până ce cozorocul aproape că-i atinse nasul. leși din odaie 
fără un cuvânt. Shad încuie ușa și-l împinse pe celălalt Ling într- 
un scaun rotativ. 

— Asta nu-i treaba ta, protestă fratele. De vină-i șefu' tău. 
Domnul Mare Ș$mecher mafiot. 

Shad răsuci încheietura lui Ling pentru a vedea ora pe Rolexul 
fals. Se făcuse târziu. 

Ling își smulse brațul. 

— Fat Tony, pe dracu'! zise el, scuipând involuntar. Orly ne 
crede idioţi, da? Şi-n Japonia există mafie. Există destulă mafie! 

Shad desfăcu nodul feţei de pernă. Se simţea senin și 
mulțumit - o clipă rară de claritate morală. 

— N-am pipăit ţâţele nimănui, anunţă Ling. 

Shad desfăcu faţa de pernă și o înclină spre lumina de sus, 
pentru ca să poată vedea în colţuri. 

— Abia aştept, zise el fără să se adreseze cuiva anume. 


VP - 336 


Ling observă mișcarea sinuoasă din fundul sacului lui Shad. 
Putu distinge forma inelelor musculoase și grele, mișcându-se 
sub țesătură. 

— Să nu faci așa ceva! strigă el. 

Shad îi porunci să se scoale și să-și lase blugii în vine. Ling 
refuză. Shad scoase pistolul și-l împunse cu ţeava în ombilic. 
Fratele strânse din fălci și zise: 

— Mai bine mor împușcat. Fă-o cât mai repede. 

„Ce mai actor”, gândi Shad. 

Ling privea neliniștit faţa de pernă. 

— Ești bolnav la cap, îi spuse lui Shad. 

— Serios? Voi l-aţi tăiat în bucăţi pe bietul Bubba. 

Fratele se strâmbă derutat. 

— Bubba? 

Shad îl pocni în tâmplă cu patul revolverului. Ling căzu, lipsit 
de cunoștință pentru câteva momente. Se trezi gol pușcă, 
înfierbântat și inconfortabil. Shad îl atârnase de ușa biroului, 
legându-i încheieturile de cuierul pentru haine. 

Ling înjură și se zbătu, lovind cu coatele și călcâiele în tăblia 
de lemn. De pe coridorul de afară se auzea o hărmălaie ce se 
transforma în haos. Întins pe canapeaua din imitație de piele, 
Shad se ocupă de șarpele boa pe care-l scosese din sac; înainte 
de a părăsi orașul, Lorelei neglijase să înlăture banda adezivă 
care-i lega botul. 

— Ce faci? întrebă Ling. 

— Moșulețţul e pe jumătate lihnit, zise Shad. 

Trânti reptila pe podea, sub Ling care atârna neajutorat. Pe 
măsură ce masa brun-cafenie se descolăcea, buza superioară a 
fratelui se curba de spaimă. Fiind prin natura sa arboricol, boa 
căută ceva pe care să se suie. În absenţa unui arbore, alese 
picioarele goale ale lui Ling. Cu cât fratele se zbătea mai 
viguros, cu atât șarpele își strângea mai tare inelele. 

— Ştii ceva? făcu Shad. Puţa ta seamănă leit cu un hamster. 

După o scurtă contemplare, Ling emise o serie de ţipete 
ascuţite. Limba șarpelui îi șfichiui pielea tremurătoare. 

— O să-mi muște cocoșelul! urlă el. 

Shad aprecie că era extrem de amuzant. 

— Cocoșel? Așa-i ziceți în Japonia? 

— Dă-l jos de pe mine, fir-ar al dracu’. 

Boa își continua urcușul ameninţător. 

— Ai fost foarte grosolan, spuse Shad, să pipăi balcoanele 
prietenei mele aseară. 

— Îmi cer s-s-scuze. Nu m-am putut abţine. Ling începuse să 
scâncească patetic. Unor fete nu le pasă, zise el. 

— Mă îndoiesc serios în privinţa asta. 

Shad se întrebă cât avea să mai reziste cuierul sub greutatea 
fratelui și a șarpelui. 

Ling se strădui din răsputeri să rămână nemișcat. Zbaterile, 
se temea el, aveau să aţâţe creatura. 

— Te rog, șopti morocănos, ia-l de pe mine. Fac orice vrei. 

Shad căscă. Își scoase bereta și-și îndepărtă mătreaţa de pe 
scalp. Boa continua să-și șfichiuiască limba. Descrisese un 
cerculeț vag pe mădularul chircit al lui Ling. 

— Ho-ho, făcu Shad. 

Bietul șarpe era cu adevărat lihnit. 

Ling se înmuie complet pe ușă. Emise un scâncet involuntar. 

— O să mă mănânce, anunţă el. 

Ochii pe jumătate închiși ai șarpelui urmăreau fiecare 
tremurat și legănat al membrului ghinionist al lui Ling. 

— Dacă te comporţi ca un animal, zise Shad, vei fi tratat ca un 
animal. Nu uita chestia asta. 

— Ți-am zis, îmi cer s-s-cuze. 

Shad pufni amar. 

— Scuzele sunt tardive. 

Capul șarpelui se ridică într-un arc de cerc fluid, parcă înălţat 
de un sistem hidraulic. Gâtul lui crem se transformă într-o 
panglică musculoasă în forma literei „S”. 

— Pregătește-te, avertiză Shad. 

— Doamne Dumnezeule! 

— Nu mai fi căcăcios. Nici măcar nu-i veninos. 

— Cocoșelul meu! 

Atacul șarpelui fu mai rapid decât ochiul omenesc. Ling simţi 
înțepătura de ac a dinţilor înainte ca mintea lui să înregistreze 
imaginea fălcilor deschise ale șarpelui, năpustindu-se. Leșină în 
mijlocul urletului. 

Când își recăpătă cunoștința, se trezi cu fața în jos pe 
mocheta lăţoasă și mucegăită. Nu se vedea nici urmă de Shad 
sau de boa cel miop. Când Ling se întoarse pe spate, efortul îi 
declanșă o explozie de durere între picioare. Îngădui unei mâini 

să exploreze zona periclitată. Fratele suspină recunoscător: era 
mușcat, dar intact și complet atașat. 

Ușurat și epuizat, Ling închise ochii. 

— Un om bolnav, rosti el. Un om foarte bolnav. 

Un sunet slab dinspre plafon îi atrase atenţia. Deschise ochii 
la timp pentru a vedea un șobolan cafeniu și gras care sări din 
conducta de condiţionare a aerului. Cu un chiţăit agitat, ateriză 
drept pe chipul trist și uimit al lui Ling. 

e 

Unii clienți din Parada pieilor erau atât de beţi, încât șobolanii 
nu-i deranjară. Dansatoarele și chelnerițele reacționară însă mai 
inteligent: o luară la fugă. Toate dansurile intime încetară. Ling 
cel voinic îi înarmă pe cei doi bodyguarzi cu bâte din aluminiu 
pentru baseball și declanșă un contraatac violent, dar ineficient. 
Rozătoarele se dovediră iuți de picior și evazive. Mânat parcă de 
destin, un șobolan sări din vitrina Michelob și pângări whiskyul 
inspectorului de sănătate. 

Shad privea de pe un taburet de la bar. Se gândi că lucrurile 
mergeau destul de bine. Ca sabotaj, nu era ceva excepţional de 
inteligent și totuși domnul Orly nu se putea aștepta la miracole 
pe termen scurt. La urma urmelor, Orly dorise să incendieze 
localul! Un foc care să declanșeze sirene de alarmă ar fi fost un 
spectacol mult mai complet, însă nu i-ar fi scos pe fraţii Ling de 
pe piaţă. Ei ar fi reconstruit pur și simplu localul cu banii de la 
asigurări și probabil că l-ar fi modernizat - marchize noi, decor 
nou, sistem stereo nou. Lui Orly nu-i plăcea deloc posibilitatea 
respectivă și aprobase ca alternativă invazia șobolanilor. 
Publicitatea rozătoarelor avea să fie fatală pentru Parada piei/or. 

Echipele de reporteri TV ajunseră cu cinci minute înaintea 
poliţiei. Pe scenă, o braziliană superbă, goală-goluţă, stătea în 
genunchi și lovea într-un ghemotoc inert de blană. Arma era un 
pantof standard cu toc cui. Cu fiecare izbitură, sânii dansatoarei 
se legănau înainte și înapoi în tandem, precum clopotele unei 
biserici. Shad se întrebă cum aveau să monteze reportajul cei de 
la televiziune pentru a-l face prezentabil la știrile de la ora 23. 

leși în parcare ca să privească sosirea echipajelor de poliţie. 
La al nouălea, se opri să le mai numere. Un autobuz ticsit cu 
orfani ar fi putut să se prăvălească de pe un pod și n-ai fi putut 
vedea atâţia politai. Shad surâse cinic. Nimic nu stârnea 
cavalerismul mai mult ca niște stripteuze înspăimântate. 

Una dintre dansatoare, o brunetă minionă, îl recunoscu pe 
Shad în mulţimea de spectatori care sporea. 

— Tu lucrezi ceva mai încolo pe stradă, spuse ea. 

— Am lucrat până în seara asta. 

— Am susţinut audiție la voi, acum vreo două luni. Pe când se 
numea Pupăza creată. 

Shad spuse că-și amintea, deși nu era adevărat. Dansatoarea 
își puse o bluză de trening roz foarte lungă, pentru a-și acoperi 
costumul diafan de scenă. Shad o găsi extrem de atrăgătoare. 
Începuse să adore femeile îmbrăcate. 

Bruneta observă faţa de pernă. 

— Ce-ai acolo? 

— Un boa constrictor, zise Shad. Îl vrei? 

— Pentru ce? 

— Pentru numărul tău. 

Bruneta spuse nu, mulțumesc. Într-un oraș era suficient o 
dansatoare cu șerpi. 

— Să știi că Lorelei a plecat, îi spuse Shad. Teritoriul este 
liber. 

— Nu știu. Nu mă dau în vânt după șerpi. 

— Cine dracu’ se dă? Îi întinse boa vârât în faţa de pernă. Mai 
gândește-te. Fă-ţi un număr. 

Reveni la Scoica roz și-i spuse lui Orly că șobolanii aveau un 
succes uriaș. Orly zise că-și imaginase asta; localul se umplea 
cu clienţi care fugiseră din Parada pieilor. Orly dori să știe dacă 
onoarea lui Urbana fusese răzbunată și Shad povesti ce se 
petrecuse cu micul Ling. Orly râse atât de tare, încât împroșcă 
băutura pe nări. 

— Muiștii dracu’, gâlgâi el, sunt terminati! 

— Felicitări, spuse Shad întorcându-se cu spatele. 

Orly îi zise să se ducă la masa numărul patru. 

— E un grup de tinichigii făcuţi criţă. Unul din ei a adus un 
dildo. 

— Trebuie să mă duc să văd de Erin, rosti Shad. 

— Pe dracu”! În seara asta vezi de local. 

— Nu, domnule Orly. M-am cam săturat. Sări peste bar, 
deschise sertarul casei de bani și luă șaizeci și patru de dolari. 
Asta-i plata de ieri, zise Shad răsfirând bancnotele. Ce am făcut 
în seara asta a fost pe gratis. 

Își luă romanul de Camus și-l vâri la brâu. 

— Ce dracu', doar nu mă părăsești, se holbă Orly. 

— Este timpul. 

— Ce pizda mă-sii înseamnă asta - este timpul Orly se puse 
în calea lui Shad. Vrei o mărire de leafă? Asta-i felul prin care 
mă storci? 

Shad îl prinse de porţiunea moale a umerilor. 

— Mă sufoc în lumea asta, spuse el. 

— Termină cu chestiile astea, rosti Orly eliberându-se. 
Pizdulici de la un perete la celălalt și tu te sufoci? Scuză-mă 
dacă nu m-apucă plânsul. 

— Nu-i vina dumneavoastră, domnule Orly. Am văzut prea 
multe. 

Orly sugeră o vacanţă. Îi spuse lui Shad să-și ia o săptămână 
liberă, să se ducă pe niște insule tropicale și să se culce cu o 
droaie de femei. Shad clătină din cap. 

— O săptămână nu-i de ajuns, zise el. 

— Atunci ia-ţi zece zile. 

— Nu înțelegeţi, domnule Orly. Trebuie să ies complet. Mi-am 
pierdut capacitatea de a mă minuna. 

— Hai dă-o-n mă-sa, făcu Orly. II împinse pe Shad spre un 
colțișor tăcut, departe de scena de dans. Când erai băiat, ce-ţi 
doreai să fii când te faci mare? Vreau să zic - ideea ta despre 
viață era să spargi scăfârlii într-un local de striptease? 

— Voiam să joc în echipa de fotbal Forty-niners, zise Shad. 

— Exact, așa! Și ce s-a-ntâmplat? 

— M-au dat dracu' afară în clasa a noua. 

Orly dădu ochii peste cap. 

— Ideea este că aproape nimeni n-ajunge în viaţă acolo unde 
și-a dorit. Visul fiecăruia o ia pe coajă. Eu am vrut să fiu 
obstetrician. Flutură dintr-o mână dolofană și albicioasă spre 
scena iluminată de stroboscoape. Până aici am reușit să mă 
apropii. Te-ai prins? Asta-nseamnă înfruntarea realităţii. 

Shad fu abătut de la subiect de posibilitatea amuzantă ca 
domnul Orly să fi visat la o carieră medicală. Era una dintre cele 
mai spectaculoase minciuni pe care o auzise de multă vreme. 

— Există multe tipuri diferite de realitate, îi spuse lui Orly. Eu 
vreau ca în realitatea mea să revină misterul. 

— Dă-l în pizda mă-sii de mister. Să discutăm niţel despre 
loialitate. Când te-am angajat - ce dracu’, încă aveai sprâncene. 
Îți dai seama cât a trecut de-atunci? 

Shad nu fu mișcat de sentimentalisme. Nu-și putea reaminti 
nici măcar o singură primă de Crăciun. 

— Chiar dacă nu-ţi place, zicea Orly, acesta este planul 
Domnului pentru tine. Pentru asta ești tu făcut... 

— Ar fi trebuit să fiţi predicator, spuse Shad, la televiziune. 

— Dacă-i vorba despre chestia aia cu scorpionul, ţi-am zis că- 
mi pare rău. Concluzia finală este că m-am speriat când a 
apărut inspectorul. 

Shad spuse că nu fusese nimic important. 

— Atunci ce pizda mă-sii altceva pot să zic? 

— Doar adios, rosti Shad. 

Pieptul lui Orly se dezumflă înfrânt. Strânse mâna enormă a 
lui Shad și spuse: 

— Bănuiesc că ai oferte. 

— Nu, dar am niște idei interesante. 

Shad își luă rămas-bun. Orly privi abătut la sfera cea uriașă și 
perlată care plutea peste mulțime, spre ușă. 

Urbana Sprawl sări pe o masă și-l interceptă pe Shad cu o 
îmbrăţișare tandră. 

— Eroul meu, toarse ea. 

— Ăsta-s eu, păpușă. Shad îşi scoase bereta roșie din buzunar 
și o aranjă pieziș pe capul Urbanei. Erin este la iaht? o întrebă. 

— Dansează de-și frânge inimioara. 

— Ce naiba vrea să facă? Shad fu silit să urle pentru a se face 
auzit peste o melodie rap pe care Kevin o pusese sadic la 
nouăzeci de decibeli. 

Urbana îi zbieră în ureche: 

— Cred că-i pusă pe rele! 

Muzica părea să afecteze concentrarea și echilibrul lui Shad; 
fiecare bubuit al basului era resimţit ca o lovitură de ciocan în 
cap. Se întrebă de câte gloanţe ar fi avut nevoie ca să distrugă 
difuzoarele murale. 

— Ţine-o tot așa, îi spuse lui Urbana Sprawl și-și croi drum 
afară din local. 

e 

Clădirea în care se afla apartamentul lui Malcolm J. Moldowsky 
se găsea la douăzeci de minute de mers cu automobilul de 
căsuţa cu trei camere a lui Jesse James Braden și a soției sale. 
Din punctul de vedere al lui Al Garcia, putea să fie în cu totul alt 
Univers. 

Uciderea lui Jesse James Braden fusese precipitată de două 
evenimente asociate. Exact la ora 17:10, în data de 6 
octombrie, Jesse James Braden vărsase un shaker de Bloody 
Mary pe tapiseria proaspăt spălată a Toyotei Camry a soţiei 
sale. Acela fusese primul eveniment. Exact la ora 17:11, Jesse 
James Braden hohotise amuzat de ceea ce făcuse. Acela fusese 
al doilea eveniment. 

Exact la ora 17:12, soţia lui Jesse James Braden îl târâse afară 
din Toyota și-i împușcase mortal în zona genitală. 

Părerile vecinilor erau împărţite în privinţa faptului dacă 
doamna Braden reacţionase exagerat. Martorii erau de acord că 
Jesse fusese un păcătos de clasă și că adesea se comportase 
într-un mod care invita la omucidere. Împușcăturile în sine nu 
reprezentau o problemă chiar atât de importantă, pe cât era 
ținta anatomică aleasă de doamna Braden. Bărbaţii din mulţime, 
treji sau nu, considerau că simpla vărsare a unei băuturi 
alcoolice și râsul insensibil care-i urmase nu justificau trei 
gloanţe în penis. Pe de altă parte, femeile din cartier susțineau 
că decedatul căpătase exact ceea ce meritase - o pedeapsă 
justă pentru anii de curvăsărie porcească, violenţă beţivă și 
comportament în general necorespunzător. „Jesse James 
Braden”, spuneau ele, „nu-și respectase nici soţia, nici bunurile 
ei.” 

În dezbaterea aceasta gălăgioasă, apăru Al Garcia, exact la 
ora 18:47. El nu voia să fie aici, ci dorea să întindă o ambuscadă 
pentru un congresmen autentic - să-și arate legitimaţia și să-i 
latre drepturile, speriindu-l pe nemernic de să facă pe el. Avea 
presimţirea că individul avea să cedeze și să înceapă să 
bolborosească. Garcia abia așteptase momentul respectiv. 

În loc de așa ceva, detectivul stătea pe o peluză frontală cu 
nimic diferită de un milion de alte peluze frontale, cu excepţia 
faptului că bărbatul care o tunsese zăcea cu gura larg căscată în 
bromeliacee, cu scula ciuruită de gloanţe. Paramedicii afirmau 
că Jesse James Braden decedase din cauza hemoragiei în exact 
trei minute. „Sângele”, spuseseră ei, „ţâșnește ca dintr-un 
furtun de pompieri.” 

Garcia spera să încheie ancheta într-o oră, deoarece martorii 
erau de acord în privința tuturor detaliilor, mai puţin a 
declaraţiei finale a lui Jesse James Braden - o tiradă scurtă, dar 
injurioasă. Soţia lui, acum încătușată în siguranţă, insistase să-i 

arate lui Garcia petele de suc de tomate de pe scaunul Toyotei. 
Solicitase ca fotografii poliţiei să facă poze, astfel încât 
judecătorul să poată vedea ce făcuse nenorocitul de Jesse. Când 
Al Garcia se interesă despre arma crimei, doamna Braden îl 
conduse în bucătăria din casă. Pusese pistolul în frigider, alături 
de băutura soțului decedat. 

Activitatea detectivului se desfășură fără probleme până ce 
fratele zdrobit de durere al lui Jesse ajunse la locul crimei și 
deschise focul cu o armă retezată calibrul 16 mm. Francis Scott 
Braden o rată cu șase metri pe soţia lui Jesse, însă atinse un 
poliţist de la circulaţie și sparse luneta Caprice-ului fără numere 
de poliţie al lui Al Garcia. Întreruperea aceea haotică însemnă 
încă două ore de rapoarte suplimentare pentru Garcia, care, din 
nou, își aminti cât de mult detesta omuciderile în familie. Nu era 
muncă de detectiv, ci pur și simplu de administrator. 

Garcia nu primi mesajul lui Shad decât când revenise în 
mașină și șofa pe autostradă, cu aerul vâjâind prin fereastra 
spartă și împrăștiindu-i actele. Conduse Caprice-ul cât putu de 
repede, blestemând traficul de sâmbătă seara, fiindcă rata 
spectacolul cel mare: Erin declanșând o furtună. 

Capitolul 30 


Erin își prepară un cocteil din minibarul aflat în partea din 
spate a limuzinei. Se gândi la visul pe care-l avusese în noaptea 
trecută: făcea dragoste cu un bărbat într-o plantație de 
cocotieri. Bărbatul aducea vag cu Al Garcia. În vis, era în timpul 
zilei, cu soarele ca lămâia suind arzător pe cer. Bărbatul era în 
pielea goală, dar Erin purta o rochie neagră, cu decolteu adânc. 
Își amintea că trecuse deasupra și-i spusese bărbatului „gata, 
gata, acum relaxează-te”. Își amintea că-și zgâria genunchii în 
stratul aspru de frunze uscate. În vis exista și muzică; Linda 
Ronstadt, cântând Carmelita. Era ca-n povești. Erin nu-și putea 
aminti dacă avusese orgasm, însă ţinea minte că se rostogolise 
pe o parte și-l trăsese ușor pe bărbat peste ea, ca și când n-ar fi 
cântărit mai mult ca un copil. El își lăsase capul pe sânii ei, 
închisese ochii și, în mod misterios, nu mai semănase cu Al 
Garcia. Acum era altcineva, un necunoscut, totuși Erin nu-l 
îndepărtase. Îl lăsase să se odihnească. În vis, ea continua să fie 
excitată. Briza oceanului adia printre cocotieri și cerul de 
porțelan era plin de păsări tropicale strălucitoare: papagali - ara 
hiacint, cacadu - și flamingo. Erin își amintea că-l sărutase pe 
bărbat pe frunte pentru a-l trezi, astfel ca el să poată vedea 
culorile învăpăiate coborând și apoi risipindu-se deasupra. 
Bărbatul se foise și murmurase ceva în spaniolă, dar nu 
deschisese ochii. În vis, migraţia somptuoasă păruse că durează 
toată dimineaţa. În cele din urmă Erin își zărise fiica alergând 
desculță, apărând și dispărând printre arborii ale căror coroane 
semănau cu niște mopuri. Angela avea ochii larg deschiși și 
concentrați, râzând pe când urmărea suita caleidoscopică de 
păsări. Erin se prelinsese de sub necunoscutul adormit și fugise 
printre  cocotierii de pe plantație după fetiţa ei. In vis, 
trunchiurile golașe ale arborilor se aplecau și se legănau 
răuvoitor pentru a-i bloca drumul. Râsul Angelei devenise 
nefamiliar și îndepărtat. Erin își amintea că se oprise, gâfâind, 
și-și întorsese capul către soare - cerul era gol, păsările 
dispăruseră. Se deșteptase scăldată în sudori reci. 

Acum, în limuzină, ginul Beefeater nu-i oferi nicio revelaţie 
despre înţelesul visului. Cu toate acestea, o fortifică pe Erin 
pentru o seară cu David Dilbeck. Ea era impulsionată de 
siguranţa că congresmenul avea să scape de implicarea în 
uciderea lui Jerry Killian, că se găsea dincolo de raza de acţiune 
a lui Al Garcia. Ideea ca bălosul bătrân și arogant să rămână în 
libertate era inacceptabilă, așa încât Erin decisese să-l distrugă. 
Dilbeck n-avea să fie rănit, schilodit sau ucis... ci pur și simplu 
distrus. Părea lucrul cel mai neînsemnat pe care-l putea face ea 
și trebuia să-l facă singură. Era o treabă de femeie. 

Își termină paharul de Martini și începu să se îmbrace pentru 
congresmen. Își puse un sutien din dantelă și slip tanga asortat, 
cel cu căluţi de mare roșii. Pantofii erau de asemenea roșii ca 
merele caramel. O rochie mini de culoarea vinului completa 
ţinuta. În jurul gâtului își atârnă două șiraguri lungi cu perle 
artificiale. Pe când se îmbrăca, Erin văzu că șoferul haitian, 
Pierre, o urmărea în oglinda retrovizoare. Scoase limba le el. 

— Scuză-mă, rosti el și-și feri imediat privirea. 

Erin înaintă pe unul dintre scaunele pliante. Puse o mână pe 
umărul șoferului. 

— Vorbești engleza? 

— Uneori, spuse el. 

Erin îi turnă o Coca-Cola din bar. Pierre o acceptă elegant. 

— În mașina asta există un telefon? întrebă ea. 

Şoferul indică din bărbie spre telefonul celular de sub 
torpedou. Erin aprinse plafoniera și-și deschise poșeta. Scrise 
ceva pe o foaie de hârtie și i-o întinse lui Pierre. Fără să citească 
biletul, el îl puse în buzunarul de la piept. 

— Este un număr de telefon, zise ea. Lucrurile pot deveni 
bizare în seara asta. Să zicem... la 11 fix. 

— Nu va fi prima dată, spuse Pierre. 

— O să înţeleg dacă nu mă poți ajuta, zise Erin. Dar trebuie s- 
o știu acum, înainte să încep. 

— Îmi supraestimezi simţul loialității. 

— Slujba-i slujbă, rosti Erin. N-aș vrea să-ţi periclitez situația. 

Ghereta paznicului de la Turnberry apăru în faţa lor. Pierre 
clipi din faruri și viră spre poartă. Fără să se întoarcă, îi zise lui 
Erin: 

— Dar un apel telefonic poate să provină de oriunde, nu-i așa? 

Ea zâmbi. 

— Eşti un tip de treabă, Pierre. 
— Oui, spuse el atingând cozorocul șepcii. 
e 

Congresmenul David Lane Dilbeck sclipea de surescitare și de 
o peliculă superficială de vaselină. Iși puse costumul de Kenny 
Rogers, își lustrui cizmele, se tamponă cu colonie de lux pentru 
cowboy, își pensă firele rătăcite din nas... 

Dansatoarea îi telefonase de dimineaţă cu o solicitare ciudată. 
De fapt, niţel alarmantă. Nu toți bărbaţii ar fi acceptat-o. 

Insă Dilbeck  consimţise instantaneu, fiindcă simțea o 
conexiune carnală incipientă cu femeia. O scânteie se 
declanșase între ei, o promisiune de senzualitate. Prima dată ea 
se comportase foarte dur, strict profesional - jos mâinile, tipule, 
și așa mai departe. Dar odată cu trecerea timpului, Dilbeck 
detectase o destindere a atitudinii și urme de afecţiune. Sigur că 
da, semnele erau subtile; nu putea să uite că îi pisase mâna cu 
unul dintre tocurile cui. 

Totuși până și gestul acela căpătase sens mai târziu, când 
răspunsese la telefonul dansatoarei. Poate că durerea era un 
ingredient necesar al iubirii ei. Posibilitatea îl excita pe Dilbeck; 
se simţea aventuros și îndrăzneţ. Congresmenul auzise frecvent 
de asemenea femei sălbatice. Acum avea ocazia de a îmblânzi 
una și de a o poseda. 

Sosi la Turnberry la scurt timp după amurg. Pe lângă obiectul 
solicitat de Erin, aduse două sticle de șampanie Korbel, trei 
duzini de trandafiri roșii, o brățară de aur și o pungă plină cu 
CD-uri nou cumpărate: Smithereens, Pearl Jam, Toad the Wet 
Sprocket, Men Il Boyz, REM, Wilson Phillips. Dilbeck n-avea nici 
cea mai mică idee despre natura muzicii și nici nu-i păsa. 
Trimisese un secretar tânăr și zelos să le cumpere, cu speranţa 
că una sau mai multe dintre alegeri se puteau dovedi melodii 
favorite de dans ale lui Erin. Dacă dăruirea directă de cadouri 
eșua, avea să încerce s-o ameţească cu bârfe din Washington. 

In prima seară de pe iaht, lui Dilbeck i se păruse că Erin 
fusese în mod încăpățânat neimpresionată de poziţia lui. 
Majoritatea femeilor care se culcaseră cu el o făcuseră în 
principal pentru că era membru al Camerei Reprezentanţilor și 
de aceea el se calificase (la limită) ca un futadore. Erin însă îl 
tratase ca pe alt bogătaș obsedat sexual. Nu dovedise niciun fel 
de interes față de statutul lui sau faţă de realizările mult 

înzorzonate de către el și se opusese oricăror conversații care ar 
fi putut duce la menţionarea unor nume de la Washington. 
Relaţia nu putea înmuguri, decise Dilbeck, dacă femeia nu era 
luminată în mod corespunzător asupra importanţei lui. 
Anticipând momentul, își lustruise unele dintre cele mai sigure 
lăudăroșenii de la dineuri. De asemenea, în scop 
documentaristic, aduse fotografii. 

Erin sosi la bordul Afacerii Sweetheart la ora 20:15. Intrând în 
salon, se simţi cuprinsă iarăși de claustrofobie, încarcerată. 

— Unde-s Tom și Jerry? întrebă ea. 

— Cine? 

— Bodyguarzii. 

— În Grand Bahama, zise congresmenul, cu fraţii Rojo. 

Vederea rochiei mini cauză alt spasm ușor sub cicatricea 
bypassului dublu. 

Erin complimentă ţinuta country and western a lui Dilbeck. 

— Johnny Cash? presupuse ea. 

— De fapt, Kenny Rogers. 

— În tot cazul nu-ți stă rău. 

Erin fu încântată de tonul ei sincer. Bărbatul arăta absurd. Și 
ce era oare luciul acela al pielii lui? 

Dilbeck îi întinse cadourile. 

— Am adus și niște fotografii, spuse el. 

— Cu ce? N-avea chef de pornografii. 

— Cu mine, răspunse  congresmenul,  exercitându-mi 
profesiunea. 

— Serios? zise Erin, înăbușindu-și un căscat. 

Îi mulțumi politicos pentru trandafiri și brățară, dar lui Dilbeck 
i se păru că avea expresia cuiva care mai primise asemenea 
obiecte în trecut, la troc. Ea examină teancul de CD-uri și le 
respinse pe toate, cu excepţia lui Smithereens. Ca și înainte, își 
adusese propriile ei melodii pentru a dansa. In onoarea lui Jerry 
Killian, puse din nou ZZ Top. 

Congresmenul rosti pe un ton de reușită masculină: 

— Am umblat niţel, însă am găsit ceea ce căutai. 

Erin îl strânse de braţ. 

— Scumpule, știam c-o s-o faci. 

Atingerea ei îl înfioră plăcut. Pentru o clipă Dilbeck privi 
strângerea de braț ca fiind un gest cu semnificaţii, preliminar 
contactului corporal total. După aceea își dădu seama că Erin se 

folosea de el doar ca de o proptea, pentru a se sui pe masa 
căpitanului. Într-o secundă, ea își scoase rochia mini. Păstră 
perlele. 

— Care-i graba? întrebă Dilbeck. Crezusem că am mai putea 
pălăvrăgi niţel. 

Erin începu să danseze. Își scoase sutienul roșu. 

— lisuse, murmură congresmenul. 

— Stai jos, cowboy, îi spuse Erin. Bucură-te. 

e 

Malcolm J. Moldowsky se apropie de doc cu un aer nepăsător, 
ca și cum și-ar fi făcut plimbarea de seară. Işi scoase cravata, ca 
să semene mai mult cu un practicant de iahting. 

Trecu de două ori pe lângă Afacerea Sweetheart. Nu se zărea 
nici urmă de detectiv cubanez. Moldy sui silențios la bord. Auzi 
bubuituri dinăuntru: tobe şi solouri prelungite de chitară. 
Gusturile congresmenului se îndreptau mai degrabă spre 
cântecele de estradă, așa încât Moldowsky știu că David Dilbeck 
nu era singur. Spectacolul începuse: Erin Grant se afla acolo. 

Moldy se felicită pentru că ajunsese înaintea lui Garcia pe 
iaht. Lipi urechea de ușă, dar nu auzi alte sunete care să se 
suprapună muzicii rock. Asta i se păru un semn încurajator; 
întotdeauna liniștea era preferabilă unor zgomote de luptă. 

Pusese mâinile pe clanţă, când o umbră trecu peste punte. 
Malcolm Moldowsky se răsuci și zări un bărbat balansându-se pe 
cadrul pupei, iluminat din spate de reflectoarele docurilor. 
Bărbatul se legăna de pe un picior pe celălalt, în ritmul muzicii 
care se auzea înăbușit. 

— Ce vrei? întrebă Moldowsky. 

Bărbatul sări jos și păși spre el. 

— O vreau pe fiică-mea, spuse el. 

Moldowsky zâmbi cu răbdare silită; individul era prea tânăr ca 
să fie tatăl dansatoarei. 

— Este o greșeală, zise Moldy. Fiica ta nu este aici. 

— Atunci aș putea la fel de bine să te-mpușc, rosti bărbatul. 

La vederea pistolului, Moldowsky ridică braţele cât mai sus. 
Necunoscutul părea nebun și vagabond. Genunchii blugilor îi 
erau murdari și părul blond și unsuros i se lipise de o parte a 
testei. Ochii îi erau înceţoșați și umezi. O crosă de golf era 
legată impresionant de un braţ bandajat în mod grosolan. Moldy 
bănui că bărbatul era o victimă a uraganului, care rămăsese 

fără locuinţă și înnebunise. Mai existau încă destui din aceștia, 
ratacind buimaci, scotocind după fragmente ale vieților lor 
spulberate. 

— Ea nu-i aici, spuse Moldowsky, fetița ta. 

Darrell Grant aţinti pistolul și închise un ochi. 

— Zi noapte bună, piticule. 

Moldowsky icni și-și acoperi fața cu palmele. Așteptându-se să 
moară, gândurile lui tot mai întunecate se întorceau egoist spre 
reacţiile posterităţii. Ucis pe un iaht cu un congresmen beat și o 
stripteuză - ce mai titlu! Oare ce fotografie aveau să aleagă 
pentru a ilustra articolul? Moldy spera că avea să fie un portret 
de studio, nu o imagine oribilă de la scena crimei. Și cum avea 
să fie descris în presă - consultant politic? Broker de influență? 
Aranjor? lar comentariile, lisuse! Nu avea să ducă lipsă de 
declaraţii afectate de durere, toate complet nesincere. Moldy 
presupunea că moartea avea să-l impurifice. Ce aveau să se mai 
distreze ticăloșii cruzi pe chestia asta. Spilcuitul Malcolm 
Moldowsky, pișat în costumul său marca Hugo Boss. 

Cu spaimă amară, așteptă pocnetul sec al pistolului. Nu auzi 
nimic. 

Problema era lipsa de familiaritate a lui Darrell Grant cu 
armele de foc. Lui nu-i plăceau pistoalele, nu purta așa ceva și 
nu trăsese niciodată cu vreunul. Acum, străduindu-se să-și 
păstreze echilibrul pe puntea iahtului, nu putea găsi blestematul 
de trăgaci. Degetul îi bâjbâia cu intenţii clare, dar era împiedicat 
de un disc din plastic dur. Darrell Grant ridică pistolul spre 
lumină și examină dispozitivul impenetrabil. 

— Băga-mi-aş, rosti el. 

Era o piedică. Lui Darrell nu-i venea să creadă cât ghinion 
putea să aibă. Cretinul de Alberto era probabil unul dintre puţinii 
cetățeni din întregul District Dade pe care-i dusese mintea să 
cumpere o piedică pentru trăgaci. Reclamele pentru 
dispozitivele respective accentuau faptul că aveau drept scop a- 
i împiedica pe hoţii ordinari ca Darrell Grant să folosească 
armele furate împotriva unor cetăţeni nevinovaţi. Darrell bănuia 
însă că pe Alberto Alonso îl îngrijorau alte posibilităţi, cum ar fi 
fost ca Rita să-l împuște în timpul somnului. 

In tot cazul, pistolul blocat era la fel de letal ca și un opritor 
de ușă. Darrell Grant îl azvârli peste timonerie, în canal. 

— Incredibil, să-mi bag pula! chicoti el sec. 

Malcolm Moldowsky privi printre degete, când auzi plescăitul. 
Pistolul dispăruse. De ce? Lui Moldy nu-i păsa. Acţiunea confirma 
aprecierea sa că individul era sonat. 

— Zât din calea mea, zise Darrell Grant și gesticulă cu lama 
crosei de golf, care ieșea din atela improvizată. 

Moldowsky simulă îngrijorarea. 

— Te-ai lovit rău la braţul ăla. 

— la uite - nici nu observasem. Darrell Grant ridică braţul 
rigid și-l împunse pe Malcolm Moldowsky în pântece. Dublă 
fractură deschisă, zise Darrell, da’ știi ceva? Am avut pielițe 
rupte la degete care m-au durut mai rău. 

— Dă-mi voie să te duc la un medic. 

Darrell Grant cobori glasul și vorbi foarte lent, ca și cum ar fi 
dat indicaţii de adresă unui turist străin: 

— Pleacă... în... pizda... mă-ctii... din... calea... mea. Por favor? 

Moldy se lipi de ușa cabinei. ZZ Top bubuia dinăuntru, 
lovindu-i fiecare vertebră a șirei spinării. 

— Nu te pot lăsa să intri, se adresă el necunoscutului. 

Era imperativ ca toţi ceilalţi, inclusiv nebunii, să rămână 
neștiutori asupra orgiilor congresmenului. 

— Fiica mea, mormăi gros Darrell. 

— Ti-am spus, nu-i aici. Ai făcut o greșeală. 

Chipul lui Darrell se schimonosi într-un zâmbet strâmb. 

— Auzi, am urmărit-o pe mă-sa, da? De la sexi club și pân-aici. 
Și-am văzut-o suind pe iaht acum cin'șpe minute. Și-acum un 
pitic găozar îmi zice c-am făcut o greșeală? 

„Minunat”, gândi  Moldowsky. „Fostul soț al stripteuzei. 
Tocmai în seara asta.” 

— Haide la restaurant, spuse el. Îţi fac cinste cu ceva de băut. 

— De băut? Darrell Grant lăsă capul pe spate și urlă spre 
stele. Nenică, n-am nevoie de băutură. Sunt plin de droguri, da? 
Vreau să zic ticsit. Cele mai bune droguri cunoscute de omenire! 

— Grozav, rosti Moldowsky încordându-se. 

— Pastilele astea-s ale dracu’ de bune, zise Darrell. Am venit 
aici, căutând durerea, înţelegi? Am venit aici să mă lupt corp la 
corp cu durerea, fiindcă eu nu pot fi rănit. Omenește, nu-i 
posibil. Dac-aș avea un piron, ţi l-aș da chiar în clipa asta... 

— Ușurel, spuse Moldowsky. 

— ... şi te-aș pune să mi-l baţi c-un baros drept în cap... să 
zicem pe-aici - Darrell Grant își atinse centrul frunţii - și știi 

ceva? N-aș simţi nimic, nimic, fiindcă asta-i calitatea drogurilor 
despre care-ţi vorbesc. 

— Te rog, zise Moldowsky, vorbește mai încet. 

— Pân-acum n-am mai omorât niciodată un pitic. 

— Haide să discutăm despre asta. 

— Nu, don’ șef, tu mută-ţi curulețu' din calea mea. Am venit 
să-mi iau fetiţa. 

— Pentru ultima dată, spuse Moldy, ea nu-i pe iaht. 

Darrell Grant îl înhăţă de mânecă. 

— Ai dreptate-ntr-o privinţă, piticuţ. Este pentru ultima dată, 
în pizda mă-sii. 

ÎI îmbrânci pe Malcolm Moldowsky, răsturnându-l pe punte și-i 
sări pe piept. A 

Moldy se zbătu neputincios, dar nu strigă. In mod absurd, 
continua să creadă că era posibil să evite un scandal public. N- 
ar fi fost deloc bine să atragă o mulţime curioasă la iahtul 
familiei Rojo - în niciun caz cu David Dilbeck înăuntru, făcând 
Dumnezeu știe ce unei dansatoare dezbrăcate. Temându-se de 
o repetare a dezastrului din Pupăza creată, Moldowsky încercă 
să-l împace pe intrus cu promisiuni. 

— Dacă-mi dai drumul, îi făgădui el dementului fost soț, te pot 
ajuta să-ți găsești fata. 

— lu-hu-huuu! exclamă Darrell Grant. 

— Am tot felul de conexiuni, icni Moldowsky. 

Prima lovitură n-a fost un croșeu, ci o lovitură de golf. Moldy 
simți cum nasul îi explodează. Prin sângele și țesuturile 
spulberate, îl văzu pe fostul soţ încordat într-o lovitură cu crosa, 
folosind un singur braţ. De data aceasta lama crosei îl izbi pe 
Malcolm Moldowsky direct în gât. Gâfâi disperat după aer. 

— Tot înainte! urlă Darrell. 

Moldowsky închise ochii. Era mult mai rău decât dacă ar fi fost 
împușcat; ziarele aveau să aibă o zi măreaţă. 

Zgârie în mod zadarnic picioarele dementului. Următoarele 
două lovituri de crosă dislocară maxilarul inferior al lui Moldy. 
Obrajii i se umplură cu sânge cald, salivă și lucrări dentare 
sparte. Chiar dacă ar fi decis să ţipe după ajutor, n-o putea face. 
Faţa lui era o groapă în terenul de golf. „Doamne”, se gândi, „ce 
mod jalnic de-a muri.” 

Este o crosă de tip iron sau wedge? Cretinoizii din presă 
aveau să se dea peste cap ca să afle detaliul acesta. Da, în mod 
sigur. 

e 

Congresmenul îi oferi lui Erin slujba de secretară executivă a 
sa în Washington. 

— Ce ar trebui să fac? întrebă ea, rotindu-și perlele. 

— Să-mi menţii buna dispoziţie, zise David Dilbeck. Patruzeci 
și cinci de miare pe an, plus asigurare medicală completă. 

Strângea sticla de șampanie ca pe o păpușă. 

Privind de pe masa căpitanului, Erin spuse: 

— Ce drăgălaș ești. 

Își puse o talpă pe umărul lui, aţâţându-l. Dilbeck încercă să i- 
o sărute. Erin își reaminti să rămână cu ochii în patru; bătrânul 
libidinos era cu minţile pe jumătate duse. 

— A sosit momentul pentru jucăria junglei? întrebă el. 

— Încă nu. Îţi place cântecul ăsta? 

— Da, doamnă. 

Capul congresmenului se lăsă moale într-o parte și pălăria de 
cowboy căzu pe podea. O ridică și o puse înapoi pe cap. 

— Se numește Whipping Post, zise Erin. 

Dilbeck tresări. 

— Chiar așa? 

— E cântat de Allman Brothers. 

— Ei bine, să știi c-am fost băiat rau, spuse el. Cred că mi-ar 
prinde bine o biciuire. 

Erin continuă să danseze. Se părea că în seara asta n-avea să 
existe nicio catalepsie sexuală; Davey era perfect conștient, 
gata de acțiune. 

— Nu vrei să mă biciuiești? întrebă el. Sunt un băiat rău de 
tot. 

— Nu-i decât un cântec, scumpule. 

— Dar te iubesc atât de mult. 

— Bineînţeles că mă iubești. 

— Lasă-mă să ţi-o dovedesc. 

Vâri sticla de șampanie în frapiera cu gheaţă și începu să 
bâjbâie la nasturii blugilor. _ 

Erin se roti, scuturând din fese în ritmul de blues. „li dăm 
drumul!” gândi ea. 

— Uite-aici, zise congresmenul. 

Ea se întoarse către el, etalându-și zâmbetul de cinci sute de 
waţi. 

— Este adorabil, îi spuse. 

El se ridică, clătinându-se, și-și flutură cu mâna obiectul 
moale. 

— Atinge.-l, te rog, rosti el. 

— Sunt dansatoare, scumpule, nu urolog. 

Erin îl lovi ușor cu piciorul în stern și el se prăbuși înapoi în 
scaunul pliant. 

— Dumnezeule, zise, am băut prea mult. Ti-am dat banii? 

— Sigur că da. 

— Și ţi-am arătat fotografiile mele? 

— Ascunde-l pe micuțul tău amic, spuse ea. 

— Dup-aia o să te uiţi la fotografiile mele? k 

Erin zise că da. Avea oricum nevoie de o pauză. In timp ce 
David Dilbeck se încheia la prohab, ea cobori de pe masă și-și 
îmbrăcă rochia. Reduse volumul sistemului stereo, turnă o bere 
de ghimber peste gheaţă și-și trase un scaun. Se asigură că 
poșeta i se afla la îndemână. 

Dilbeck deschise un album de fotografii pe care-l ţinea în 
poală. Bătu cu degetul într-o poză mare în care el apărea alături 
de un bărbat corpolent cu păr alb. 

— Ştii cine-i? 

— Tip O'Neill, zise Erin. 

Dilbeck fu uluit. 

— Da’ chiar că ești dată naibii. 

— Fostul preşedinte al Camerei Reprezentanților. 

— Exact! 

— Aşadar ce câștig, întrebă Erin, un set de bucătărie? 

Radiind, congresmenul anunţă: 

— Tip și eu suntem foarte apropiați. 

— Imi pot da seama. Arată ca și cum i-ai mângâia biluţele. 

Dilbeck se învăpăie la chip. 

— Te rog! Eram la un mic dejun cu rugăciuni. 

Erin se întinse și dădu pagina. Următoarea fotografie fusese 
făcută în exteriorul Casei Albe: Dilbeck cu un braț în jurul 
umerilor generalului Colin Powell. Generalul avea o expresie 
care sugera taxidermie recentă. 

— Asta a fost în timpul războiului din Golf, preciză Dilbeck cu 
un aer nepăsător. Colin și președintele au invitat câţiva membri 
ai Congresului pentru o informare. Strict secretă, bineînţeles. 

Erin întrebă dacă le dăduseră balonașe la sfârșit. Dilbeck fu 
cât pe-aici să-și iasă din sărite. 

— Scumpo, zise el, ar trebui să dai dovadă de niţel respect. 

Tonul îi devenise rece. 

— Imi pare rău, Davey. 

El răsfoi rapid albumul, indicând scenele importante. 

— Uite-aici: Bill Bradley, Chris Dodd... și aici este Al D'Amato - 
eram împreună într-o acţiune de culegere a informaţiilor, în 
Riyad. Aici sunt eu și Newt Gingrich... să-mi reamintești să-ți 
spun varianta mea despre Gingrich. 

— Sper, spuse Erin, că ăsta este doar sos de brânză pe 
cravata ta. 

— Ascultă, rosti Dilbeck cu glas ușor împleticit de șampanie, 
ăștia sunt oameni ai naibii de importanți. Eu sunt un om 
important. Închise albumul cu un pocnet și-l ridică în ambele 
mâini, de parcă ar fi fost o tăbliță sacră. Aștia sunt oamenii care 
conduc națiunea, zise el, oamenii care controlează destinul 
lumii! 

Erin se strădui să nu râdă. Sărmanul idiot se credea cu 
adevărat un stâlp al statului. 

— Este greu, urmă congresmenul, să descrii puterea brută. Te 
intoxică, scumpo. Devii complet dependent de ea. Dacă ai veni 
cu mine la Washington, ai simţi-o imediat. l-ai înțelege de 
asemenea seducția. 

Erin spuse că nu intenţiona să râdă pe seama lui. Dilbeck 
așeză albumul pe masă și puse o mână pe el. Repetă: 

— Ăștia sunt oameni importanţi. 

— Chuck Norris? 

— la a fost un bal pentru strângerea de fonduri de 
binefacere în Georgetown... 

— Haide, Davey... 

— Pentru poliomielită sau așa ceva. 

— Știu totuși... 

— Erin, uite care-i treaba, este vorba despre aprecierea 
persoanei mele. Este o chestiune de respect. 

— Davey, știi ce fotografie aș dori realmente să văd? A lui 
Malcolm Moldowsky. El apare în albumul tău? 

Maxilarul lui Dilbeck se încordă. g 

— Nu, nu apare. După aceea, suspicios: Il cunoşti pe Moldy? 

„Era posibil? Oare micuțul şobolan îi ascunsese unele 
chestii?” Grăbit, Dilbeck reformulă întrebarea: 

— Cum de-l cunoști pe Moldy? 

— Doar ca reputaţie, îi făcu Erin cu ochiul. 

Congresmenul, mai buimăcit ca oricând, înjură cu glas 
tremurat, de beţiv. 

— Termină, fir-ar al dracu'! Termină cu miștoul și dă naibii 
dovadă de niţel respect. 

— Respect? surâse Erin. Nu ești tu același gentleman care a 
făcut sex cu scamele lenjeriei mele? 

— Haide să schimbăm subiectul. 

Ea îl prinse de încheieturi și-i conduse palmele moi spre sânii 
ei. Dilbeck păru temător și precaut, ca și cum s-ar fi așteptat la 
un șoc electric. 

Erin nu-l lăsă să-și retragă mâinile. 

— Aţăâţător, nu? spuse ea. Două mâini umplute în mod plăcut 
cu grăsime. 

— lisuse... 

— În esenţă, ăsta-i sânul uman, Davey. Nouăzeci și opt la sută 
grăsime, c-o cireașă în vârf. Care-i marea atracţie? 

El se smulse, încleștându-și pumnii în dreptul abdomenului. 

— Mii de dolari, zise Erin, pentru o imagine fugară şi-un 
scuturat din fund. Mă nedumerește, scumpule. 

— Ajunge. Congresmenul era cenușiu la față, deprimat. Mă 
omori. Omori toată seara. Asta-i planul? 

— Sunt curioasă, asta-i tot, rosti Erin și-și spuse în gând să se 
potolească, să-și stăpânească furia. 

— Mă lupt cu ispitele cărnii, zicea congresmenul. Toţi bărbaţii 
o fac. 

— Tu ai o soție, Davey. 

El se repezi la frapiera cu șampanie. 

— Felicitări! se răsti. Seara este oficial distrusă. 

Erin puse caseta ei favorită cu Van Morrison. Işi scoase rochia, 
sui pe masa căpitanului și începu să danseze din nou - de data 
aceasta lent. În scurt timp David Dilbeck și suspinele lui 
îndurerate îi dispărură cu totul. Cântecele i se revărsară peste 
suflet. Se simţea euforică și energică. Toate mișcările îi erau 
perfecte, fiecare lovitură de picior, fiecare rotire fluidă, fiecare 

zvâcnet al șoldurilor. Prinse perlele cu dinţii și închise ochii, 
imaginându-și lumina lunii. 

Afară pe punte se auzi un zgomot ascuţit. Ea îl blocă în afara 
minţii. Era hăt departe, dansând pe o plajă cu nisipul ca pudra, 
pe insule. Deasupra dunelor se întindea o plantație de cocotieri 
și singurele sunete erau ale unui cor blând de păsări. 

[] 

Darrell Grant nu-și putea reaminti când își văzuse ultima dată 
dezbrăcată fosta soție. Era destul de sigur că se întâmplase în 
baie - ea își spăla părul cu dușul, iar el șterpelea pe furiș 
metadonă din dulăpiorul de medicamente. „Acum mult timp”, 
gândi Darrell. Uitase ce corp frumos avea. Niţel cam slăbuţ în 
partea de sus, dar, Dumnezeule, ce picioare nemaipomenite! 
Bălăbănindu-se în ușa cabinei, sprijinit în crosa de golf, simți o 
furnicătură stranie între picioare. Uluitor, realmente, ţinând 
seama de substantele cu cifră octanică ridicată pe care le 
ingerase. Dotările bărbaţilor erau cu adevărat miracole ale 
ingineriei. 

In iaht se afla un bătrân purtând blugi noi și ţepeni, cămașă 
cu dungulițe și o pălărie mare și neagră de cowboy. Părea beat 
sau bolnav, sau poate ambele. Darrell Grant intră în salon și se 
așeză lângă cowboy-ul bătrân. Cu un gest răutăcios, își flutură 
brațul sănătos spre fosta lui soţie, care dansa pe masă. Simţea 
începutul unei erecţii. Se aplecă în faţă și rosti: 

— Auzi, ești bună rău. la să vedem și niţică păsărică! 

Vederea fostului ei soţ o izbi pe Erin ca o rafală de aer 
îngheţat. Crezuse că Shad îl alungase pentru totdeauna pe 
Darrell, însă acesta era acum aici, stricând iarăși totul. Uluitor! 
Prezenţa lui sporea enorm potenţialul unui fiasco. Erin continuă 
să danseze și privi drept prin el, pe când își cântărea 
următoarea mișcare. 

Darrell Grant simţi o mână uscată pe umăr. Era cowboy-ul 
bătrân, care se ridica în scaun. Își lipi buzele de urechea lui 
Darrell și rosti: 

— Ştii cine sunt? 

Răsuflarea lui aduse o grimasă pe chipul lui Darrell. 

— N-ai auzit niciodată de apa de gură? 

— O iubesc pe doamna asta, îi mărturisi congresmenul. 

— Eşti un amărât de hodorog. 

— Și cizmele îmi sunt pline de vaselină. 

— Și eu am iubit-o cândva, zise Darrell Grant, dar n-a făcut 
altceva decât să-mi dea flit. 

Dilbeck părea plin de înțelegere. Darrell urmă: 

— Poţi zice că-n esenţă a fost un conflict de filosofii. Ea poate 
să-ţi facă praf respectul de sine. 

— E o femeie dură, încuviință congresmenul, totuși sunt dat 
pe spate după ea. 

Îi spuse că în bar exista destulă apă minerală, în cazul în care 
Darrell Grant dorea să-și curețe petele de sânge de pe cămașă. 
Darrell spuse „nu, mulţumesc”. Oasele fracturate începuseră să- 
i pulseze; loviturile aplicate piticului înţolit la patru ace nu 
ajutaseră defel. Darrell se temea că narcoticele răposatului 
señor Gomez aveau să-și diminueze efectele. Mai scoase șase, 
le aruncă în gură și bău șampanie călduţă până-l usturară ochii. 

— Am niște paracetamol Super, spuse congresmenul. 

— Doamne Dumnezeule! 

Caseta cu Van Morrison se termină. Erin continua să danseze. 
Porni să-și cânte Carmelita pentru sine. Cântecul era aproape 
prea lent pentru a-l dansa pe mese. 

Darrell Grant încercă s-o agaţe de glezne cu lama crosei. 

— Unde-i Angie? întrebă el. 

Erin se feri. 

— Las-o să termine, zise Dilbeck. E minunat. 

— Da, e un balet întreg, nu glumă. Darrell Grant se scotoci 
prin buzunare. la, frumoaso, asta-i pentru tine. 

Se ridică pe jumătate ameţit din scaun și vâri ceva sub 
elasticul jartierei din dantelă a lui Erin. Erau cinci cenți. Erin se 
opri din cântat și dansat. Scoase moneda și o ţinu într-o palmă. 
Cei doi bărbaţi așteptară să vadă ce va face în continuare. 

Erin zâmbea ca pentru sine, când cobori de pe masă și nu-și 
abandonă surâsul în timp ce se îmbrăca. 

— Cred că s-a terminat pentru seara asta, spuse 
congresmenul. 

Darrell ciocăni cu crosa de golf în masă. 

— Erin, îmi vreau fata. S-a terminat cu jocurile astea de căcat. 

— Gata, rosti ea aranjându-și perlele. 

— Mă fut în el de tribunal, declară Darrell. Angie și cu mine 
pornim spre Arizona. Capitala pensionarilor din America de 
Nord! 

Erin deschise poșeta și puse moneda înăuntru. Apoi scoase 
pistolul calibrul 0,32. 

— Haide să facem o plimbare, spuse ea. 

Darrell Grant înjură în barbă. Congresmenul simţi o contracție 
ușoară în piept. 

„Ce mai sâmbătă seara”, gândi Erin. „Eu și cei doi bărbaţi din 
viaţa mea. Ce fată norocoasă sunt!” 

Capitolul 31 


În mod previzibil, Shad fusese reţinut la ghereta de pază din 
afara docului Turnberry. Tipii de la serviciul de securitate își 
aminteau vizita lui anterioară cu creatura aceea ca o maimuţă 
pe care o purtase pe gât; în seara asta îi spuseră că numele lui 
nu figura pe nicio listă de invitaţi. Shad evită o discuţie 
neplăcută, scoțând invitaţii gratuite la cocteiluri cu rom și lupte 
în paste cu dansatoare nude la clubul lui Orly; paznicii n-ar fi 
putut să-i fie mai recunoscători. Sergentul Al Garcia apăru pe 
când îl lăsau pe Shad să intre. Detectivul își arătă legitimaţia și 
pătrunse în complex. Își opri mașina lângă Shad și cei doi 
bărbaţi se grăbiră împreună spre Afacerea Sweetheart. 

Primul lucru pe care-l observară fu sângele de pe punte. În 
salon, Garcia inspectă sticlele goale de șampanie, albumul de 
fotografii al congresmenului și un teanc de CD-uri, cu ţipla încă 
nedesfăcută. Shad răsfiră maldărul de casete lăsate pe 
instalaţia stereo. 

— Sunt ale ei, zise el. 

Cercetară cabinele și nu găsiră niciun trup, niciun alt semn de 
violenţă. Erin și congresmenul dispăruseră. 

— Mierda, rosti Al Garcia. 

leși pe punte și examina petele maronii. Se părea că victima 
fusese târâtă, apoi ridicată de pe punte. Garcia simţi un fior de 
greață; nu din cauza vederii sângelui, ci la gândul persoanei 
căreia ar fi putut să-i aparţină. Shad se apropiase de acea limită 
periculoasă a furiei reci. Strânse în mâini balustrada și privi 
încordat în apa de culoarea ceaiului. Șuiera ameninţător la 
fiecare inspiraţie și ţeasta lui trandafirie sclipea de sudoare. 

— Nu sări la concluzii, spuse Garcia prevenitor. 

Dinspre Shad se auzi un huruit. 

— Mda. Ce contează niţel sânge? 

Detectivul se deplasă pe punte în genunchi. 

— Mai este și-aici. Știi ce-nseamnă asta? 

— N-a aruncat-o peste bord. Și ce dacă? 

Lângă iahtul familiei Rojo era amarată o șalupă Hatteras 
decapotabilă, lungă de șaisprezece metri. Garcia dori s-o 

cerceteze. Shad găsi o lanternă la bordul Afacerii Sweetheart. 
Suiră împreună în ambarcaţiunea pescărească și găsiră alte 
pete de sânge în cockpit, lângă scaunele pentru pescari fixate 
de punte. Văzură de asemenea pata unei urme parţiale de 
picior: era călcâiul rotund al unui pantof bărbătesc. 

— Asta-i băiatul nostru, făcu Shad posac. 

— Poate că da, poate că nu. Al Garcia indică spre lada pentru 
capturile pescărești. Vrei să fac eu onorurile? 

— Dacă nu te deranjează. Shad își feri ochii. 

Detectivul trase zăvoarele și înălță capacul. 

Ușurat, rosti cu încântare: 

— Surprize, surprize! 

Shad se întoarse să vadă. 

— Cine dracu-i ăsta? 

— Unul dintre cei mai puternici bărbaţi din Florida. 

— Nu și-acum. 

— Nu, încuviinţă Al Garcia. Este mort. 

Malcolm J. Moldowsky intrase ușor în lada pentru capturi, pe 
care o împărțea cu trei bonite cu ochi sticloși. Duhoarea peștilor 
morţi nu reușea să acopere mirosul coloniei de import a lui 
Moldy. 

— Nu pricep, spuse Shad. 

— Probabil că bonitele sunt momeala de rechini pentru 
partida de pescuit de mâine, speculă Garcia. Domnul Moldowsky 
este o completare ulterioară a festinului. 

Shad se aplecă pentru a privi mai îndeaproape. 

— Asta-i faimosul Melvin Moldowsky? 

— Malcolm, răspunse Garcia, și folosește timpul trecut. 

— Frumoase ţoale. 

— Te simţi mai bine acum? 

— Mie-n sută, zise Shad. Cine-a făcut-o? 

Garcia clătină din cap. 

— Poate c-a-nnebunit Dilbeck. 

— Nu spune așa ceva. 

Erau îngrijoraţi în privinţa lui Erin. Persoana care-l ciomăgise 
pe Moldowsky avea o fire monstruoasă. Shad se încruntă la 
cadavrul mutilat. 

— Cred c-ar trebui s-anunţi pe cineva. 

— Nu chiar în clipa asta. Al Garcia închise lada. N-o să se 
strice. 

Reveniră pe Afacerea Sweetheart și căutară cu mai multă 
atenţie prin salon. Socotind după volumul de șampanie 
consumată, Garcia aprecia că congresmenul era prea beat ca să 
șofeze. 

— A luat limuzina, spuse Shad. Fetele au văzut-o la club. 

— Atunci, zise detectivul, întrebarea este unde sunt ei acum? 

Indiciul îl găsiră în toaletă, unde Erin scrisese cu rujul pe 
oglinda îngustă: BELLE GLADE. Shad mormăi indecent când 
Garcia pescui o brățară de aur din toaletă. Privind podoaba care 
picura, rosti: 

— E temperamentală, așa-i? Un simplu „nu, mulţumesc” ar fi 
avut același efect. 

Pe când se grăbeau spre mașini, Shad îi spuse lui Garcia să 
ceară ajutor prin radio. Garcia îi răspunse că văzuse prea multe 
seriale TV. 

— În primul rând, ăsta-i Districtul Palm Beach, care-i mult în 
afara jurisdicției mele. În al doilea rând, ce să le zic, chico? 
Amuzat, simulă convorbirea telefonică: „Măi, băieți, este vorba 
de-o stripteuză care-a fost răpită de-un congresmen, care-o 
duce tocmai în Belle Glade, ca să vezi, într-o limuzină Cadillac 
lungă de douăj de metri. Da, am zis «congresmen». Da, am zis 
Belle Glade.” „De ce? Păi, nu suntem prea siguri, dar am aprecia 
șase-șapte echipaje, dacă vă puteți lipsi de ele...” 

— Futu-i, murmură Shad. 

— Pe cât de mult le iubesc polițiștii pe stripteuze, pe atât de 
mult îi urăsc pe politicieni, continuă Garcia. Dacă aud că-i vorba 
despre Dilbeck, toţi vor fi sau în ziua liberă, sau ocupați până 
peste cap altundeva. 

— Deci noi vom fi toată forța de salvare? 

— Te deranjează dacă șofez eu? 

— Nici vorbă, zise Shad, tu ești cel cu sirena. 

e 

Darrell Grant nu călătorise niciodată într-o limuzină. Îi plăcea 
atât de mult, încât circumstanţele păreau irelevante. Accepta 
până și faptul că fosta lui soție îl ţinea sub ameninţarea armei. 

— Asta-i mașina ta? se adresă el lui Dilbeck. 

Congresmenul aprobă din cap. 

— Mi-a fost pusă la dispoziţie pentru utilizare personală. 

— Cu ce te-ocupi? Care-i șmecheria ta? 

— Sunt membru al Camerei Reprezentanţilor. 

— Adică?... 

— Reprezint în Congres cetățenii din Florida de Sud. Și tu? 

— Eu fur scaune cu rotile, răspunse Darrell Grant. 

Dilbeck privi jalnic spre Erin, care stătea pe banchetă, vizavi 
de cei doi bărbaţi. Lângă ea se aflau trandafirii congresmenului. 
În mâna dreaptă, revolverul era nemișcat. 

— Darrell și eu am fost căsătoriţi o vreme. Ce altceva pot 
spune? Erin simţea un calm neașteptat, amplificat de călătoria 
lină și confortabila. 

Dilbeck îl întrebă pe Darrell Grant ce păţise la braț. El spuse 
că afurisitul de prieten al lui Erin i-l rupsese cu un afurisit de 
levier. Apoi: 

— Șoferule, auzi, televizorul ăsta merge? 

Pe un ton rănit, Dilbeck șopti spre Erin: 

— Care prieten? 

Erin îl străpunse cu o privire de gheaţă. „Patetici”, gândi ea, 
„amândoi sunt patetici.” Nonșalant, își strecură mâna sub rochia 
mini și-și desfăcu tanga și sutienul de dans. Le îndesă în poșeta 
de pe umăr. Fără să lase pistolul din mână, se contorsionă, 
străduindu-se să îmbrace un sutien și chiloţi simpli, din bumbac 
alb. Era un detaliu crucial; Erin nu dorea să fie găsită îmbrăcată 
ca o stripteuză. Congresmenul o privi întrebător când își 
schimbă lenjeria. 

— De ce albe? întrebă el cu o urmă de surâs unsuros. 

— Pentru tine, scumpule. 

Darrell Grant își rezemă de fereastră capul care-i vuia. Se 
găseau pe autostrada interstatală și se îndepărtau de zgârie- 
norii orașului. Derularea sinuoasă de linii de pe asfalt și șuvoiul 
de faruri îl ameţeau. 

— Sunt varză, remarcă el. 

Erin se adresă congresmenului: 

— În caz că ești curios, fostul meu soţ are o problemă cu 
drogurile. 

— Aș prefera să lași arma aia, îi spuse Dilbeck. 

— Nu asculţi, așa-i? 

— Până acum, rosti Darrell Grant somnoros, nu te-am văzut 
niciodată dansând. A fost al naibii de mișto. 

— Scutește-mă, zise Erin. 

— Îmi pare rău de treaba aia cu moneda. 

— Aproape că uitasem de spiritele tale caustice, spuse ea. 

Darrell Grant se lăfăia în spaţiul uriaș al limuzinei. 

— M-aș putea obişnui cu asta, comentă el întinzându-și 
picioarele. Confort cu climatizare. Da, moșule! 

David Dilbeck rosti ca și cum Darrell nu l-ar fi putut auzi: 

— Fractura aceea arată urât, Erin. Ar trebui să-l vadă un 
medic. 

— Rita mi-a bandajat braţul, zise Darrell ridicându-l mândru. 
Soră-mea mai mare. 

— Ea ţine la tine, îi spuse Erin. E singura care a mai rămas. 

— Ba nu, și Angie ţine la mine. Angie îl iubește pe tăticul ei. 

— Te consideră amuzant, preciză Erin. Este o diferență. 

— Mă iubește! 

Erin abandonă subiectul. Poate că Darrell avea dreptate. Nu 
dorea să se gândească la asta acum. 

— Cât mai avem până ajungem? se interesă congresmenul. 
Trebuie să urinez. 

Erin îl ignoră. Fostul ei soț spuse: 

— În seara asta am omorât un individ. 

— Serios? 

— Pe iahtul ăla. 

— Ai avut vreun motiv s-o faci? 

— Încerc să-mi amintesc. 

Erin bănui că halucinase incidentul respectiv. Darrell Grant 
zise: 

— N-am simţit așa cum crezusem că voi simţi. Când l-am 
omorât, vreau să spun. 

— Ca de obicei, replică Erin, ai crezut în reclame. 

Se întrebă ce să facă cu el. Îi strica planul pe care-l pregătise 
pentru congresmen. 

— Vorbesc serios despre Angie, spuse Darrell. 

— Glumești? Te-așteaptă închisoarea. 

— Ba nu, Arizona. Capitala scaunelor cu rotile a Americii de 
Nord! 

— Eşti dus complet. 

— Și-o iau pe fata noastră. 

— Mai întâi o să te-mpușc, îl preveni Erin. 

Pe neașteptate, David Dilbeck începu să suspine și să bâjbâie 
după mânerul portierei. Se potoli când Erin îi înfipse ţeava 
pistolului în obraz. 

— De când porţi armă? o întrebă Darrell Grant. Dumnezeule, 
urăsc armele! 

— Am probleme cu prostata, anunţă congresmenul. 

— Gata cu smiorcăielile, se răsti Erin. Amândoi. 

Darrell își scărpină fluierul piciorului cu lama crosei. 

— Spune-ne cel puţin unde dracu' mergem. Alo, șoferu', 
parlarare americano? 

Pierre nu avu nicio reacție. 

— O să-ţi spun unde mergem, zise Erin. Mergem să-l vedem 
pe congresmenul nostru în acţiune. 

e 

La începutul lunii octombrie, trestia-de-zahăr de lângă Lacul 
Okeechobee este verde, deasă și înaltă de trei metri. Lunca 
inundabilă este regiunea cea mai plată din Florida; acolo, 
câmpurile par să atingă orizontul de jur-împrejurul șoselei și să-l 
definească. In decurs de o lună, aproape două mii de imigranţi 
din Caraibe sosesc să înceapă tăiatul trestiei, iar morile 
funcționează douăzeci și patru de ore pe zi. La începutul lunii 
octombrie însă maşinile fac majoritatea  recoltărilor. O 
secerătoare-pologitoare, un echipament incredibil de 
asemănător unui crab, taie trestia-de-zahăr și face rânduri de 
grămezi. După aceea alte mașinării ridică grămezile și le 
transportă la morile companiei, unde se produce zahărul. 

Congresmenul David Lane Dilbeck nu se gândea prea mult la 
știința sau la mecanica exploatării trestiei-de-zahăr. Era 
îndeajuns că fraţii Rojo erau oameni amabili, bine-crescuţi și 
atât de  generoși. Desigur, donațiile uriașe din timpul 
campaniilor erau importante, dar Dilbeck ar fi fost gata să-și 
ofere votul de congresmen pentru simpla folosire ocazională a 
iahtului lor superb. De asemenea, el aprecia tovărășia mondenă 
a tânărului Christopher, care-i împărtășea gusturile faţă de 
divertismentul pornografic și nu rata niciodată achitarea notei 
de plată. Pentru David Dilbeck, atenţiile primite din partea unor 
oameni bogaţi și puternici constituiau un beneficiu marginal și 
măgulitor al funcţiei. 

Congresmenul nu vedea nimic incorect în subvenţiile care îi 
făcuseră multimilionari pe membrii familiei Rojo. Preţurile la 
cereale, lactate și tutun îi storseseră ani de zile pe contribuabili, 
invocând melodramatic soarta jalnică a „familiilor de fermieri”. 
Atunci de ce nu și preţul zahărului? În mod similar, Dilbeck 

dormea fără să se gândească la prejudiciile aduse economiilor 
agricole ale naţiunilor caraibe sărace, practic eliminate de pe 
piața zahărului fraudată din SUA. Congresmenul nu-și frământa 
mintea nici la gândul impactului pe termen lung al faptului că 
cultivatorii de trestie-de-zahăr deversau miliarde de litri de 
deșeuri în Everglades. Dilbeck nu înţelegea de ce se făcea atâta 
caz. De fapt, el nu prea se omora după Everglades - era un loc 
somnolent, mlăștinos și ticsit de insecte. Aflat odată în 
campanie într-un sat de indieni Miccosukee, congresmenul 
acceptase o croazieră cu șalupa, deoarece Erb Crandall 
apreciase că era o oportunitate senzaţională pentru fotografii. 
Șalupa rămăsese fără combustibil pe râul Shark și Dilbeck 
petrecuse două ore mizerabile scoțându-și din urechi țânțari 
îmbuibaţi cu sânge. 

— Și am văzut apă mai limpede, îi spuse lui Erin, în troacele 
porcilor. 

Ea îl beștelea pentru că făcea jocul familiei Rojo. 

— De unde crezi că vine apa noastră de băut? Arătă prin 
fereastra  limuzinei. De-acolo, Davey. lar amicii tăi varsă 
îngrășăminte în ea. 

Darrell Grant era plictisit până peste cap. Încercase în 
repetate rânduri să-l atragă pe Pierre în conversaţie, însă fără 
succes. Autostrada se îngustă la dimensiunea a două benzi 
neiluminate, pe care Darrell le recunoscu ca fiind șoseaua US 
27. intunericul cuprinse limuzina; unicul semn al orașului era o 
strălucire încețoșată și galben-sulfuroasă, hăt spre est. Darrell 
nu-și putea da seama unde îi ducea Erin sau de ce. Bătrânelul în 
costum de cowboy rămânea o enigmă. Era un prieten nou și 
bogat? Ideea ca Erin să fie o căutătoare de aur îl atrăgea - fiica 
va călca pe urmele mamei? Totul era posibil. 

Darrell se străduia să coacă un plan, dar drogurile îi afectau 
concentrarea. De fapt, ceea ce-și dorea cu adevărat era să 
doarmă vreo șase luni de zile. 

La ora 22:30 ajunseră în Belle Glade („Solul Său Este Viitorul 
Său” proclama un indicator de bun-venit). Pierre ieși de pe 
șoseaua principală și trecu încet printr-o tabără de imigranţi 
pustie. David Dilbeck fu alarmat de ceea ce văzu. Îi spuse lui 
Pierre să accelereze înainte ca desperadoes să se reverse din 
magherniţe și să atace limuzina. 

— Este în leasing, îi explică lui Erin. 

— Să nu-mi spui că n-ai mai fost niciodată pe-aici. 

— Ce vrei să-mi demonstrezi? se plânse congresmenul. 
Îmbrăţișarea caldă a șampaniei Korbel se disipase într-o 
migrenă cutremurătoare. 

Pierre reveni pe șosea și merse până ce orașul lăsă loc altor 
ogoare verzi de trestie-de-zahăr. Erin îi ceru să tragă pe 
dreapta. 

— Nu înţelege engleza, spuse Dilbeck iritat. 

— Serios? 

Pierre ieși de pe șosea și opri pe acostament. Lăsă motorul să 
meargă. 

— Acum coborâm, anunţă Erin vesel. Davey, nu-ţi uita jucăria 
de junglă. 

Dilbeck se zgâi suspicios în noapte. 

e 

Înainte de recoltare, trestia-de-zahăr este arsă pentru a 
înlătura vârfurile cu frunze, care sunt inutile, și pentru a alunga 
animalele de pe câmp. În toiul sezonului, fumul se ridică în 
coloane impresionante, care uneori acoperă cerul. In seara 
aceasta însă cerul era cristalin - presărat de constelații pe care 
niciunul nu le vedea vreodată în oraș. Luna în descreștere 
atârna gălbuie jos pe cer. 

Pierre coborî și deschise portiera din spate a limuzinei. 
Congresmenul ieși primul, ţinând un pachet maroniu, subțire. Fu 
urmat de Darrell Grant, nesigur pe picioare; capătul crosei de 
golf lovi zgomotos în aripa din spate a mașinii. Ultima care 
cobori fu Erin, pășind cu atenţie pe tocuri. Pierre îi înmână o 
lanternă mică, pe care ea o ţinu în mâna liberă. 

Darrell Grant se plânse de gaze la stomac. 

— Lasă-mă să stau aici. 

— Sigur că da. În portbagaj. Erin făcu un semn cu arma. 
Pierre, pregătește budoarul domnului Grant. 

Şoferul haitian se execută. Deschise portbagajul și mută roata 
de rezervă, făcând loc. 

— În portbagaj? Darrell Grant îl pocni pe congresmen pe 
spate. Nu ţi-am zis că gagica-ţi distruge respectul de sine? 

David Dilbeck părea îngrijorat. 

— Erin, am probleme cu inima. 

— Cine n-are? Darrell, intră naibii în portbagaj. 

Îi vârt în ochi raza de lumină a lanternei. 

— O să mă-mpuști? lzbucni într-un râs cretin. Cumva, n-o 
cred. 

Erin îi spuse să se întindă și să tragă un pui de somn. 

Clătinându-se lângă bara de protecţie din spate a limuzinei, 
Darrell Grant rosti: 

— Mor să te-ntreb o singură chestie: Cum o faci? Vreau să zic 
cum poţi să dai din ghioc spre străini? Îl împinse dispreţuitor pe 
congresmen cu crosa de golf. Nu-nteleg cum o poţi face cu 
bătrâneii perverși ca el? 

— Mă ferește muzica. Asta-i tot. 

— Vrei să zici că te prefaci? N-aș fi atât de sigur. 

— Bărbaţii sunt ușor de vrăjit. 

Un geamăt disperat dinspre David Dilbeck. 

— Trebuie să fac pipi. 

Erin gesticulă cu lanterna spre rândurile de trestie-de-zahăr. 

— Dă-i drumul, zise ea. 

Dilbeck se îndepărtă, trăgând de nasturii blugilor. Darrell 
Grant pufni ca un beţiv. 

— Niciodată nu m-am gândit la tine c-ai putea ajunge 
stripteuză. De fapt, e distractiv ca dracu'. 

— Tu mi-ai golit contul de economii, spuse Erin. A trebuit să- 
mi plătesc avocatul. 

— Plus că te-ai gândit și la șmecheriile din barurile astea, 
este? Le ciufulești părul, te joci cu cravata lor, le zici ce mișto 
miros... 

— Poate că ăsta-i tocmai factorul de ațâțare din striptease. 

— Doamne, ce crudă ești! 

Îl auziră pe congresmen irigând trestia-de-zahăr. Peste umăr, 
el strigă: 

— O iubesc cu adevărat! 

— Jal-nic, pronunţă Darrell. 

Erin zâmbi. 

— Pledoaria mea a luat sfârșit. 

— Ştii ce cred? Cred că te excită. 

— Darrell, pur și simplu ești p/in de teorii în seara asta. Se 
întrebă dacă avea parte de o predică din partea unui hoţ de 
scaune cu rotile. Treci în portbagaj, îi spuse, tot îţi place atât de 
mult mașina asta. 

El o ignoră. 

— N-am renunţat la Angie. Așa să știi: o să vă urmăresc pe- 
amândouă până la capătul pământului. 

Trecu pe lângă ea și se îndreptă spre ogoarele de trestie-de- 
zahăr. 

— Darrell, oprește-te. 

Ridică mâna cu pistolul. Fostul ei soț se întoarse și raza 
lanternei îi dezvălui rânjetul. 

— N-o să m-omori. N-o să-l omori pe tatăl singurului tău copil! 

Erin se gândi la asta. Și-l imagină sfârtecând păpușile lui 
Angie și braţul în care ţinea arma se încordă. 

— l-ai spus judecătorului că nu eram potrivită ca mamă. Asta 
crezi? 

— Cu judecătorul erau vrăjeli, pentru numele lui Dumnezeu! 
Totdeauna iei toate rahaturile în nume personal. Deschise larg 
braţele și mânerul crosei de golf sclipi. Ce dracu', ai fost o 
mamă bună. La fel cum și eu am fost un tată bun. Cu 
judecătorul erau vrăjeli, asta-i tot. 

În clipa aceea Erin știu că nu avea să tragă. Nu trebuia s-o 
facă; ticălosul era deja terminat. Falit, drogat, schilodit, fugind 
de lege - Darrell Grant aparținea trecutului. Uciderea lui ar fi 
fost redundantă. 

— Întoarce-te, rosti ea. Am planuri pentru tine. 

— Prin „planuri” te referi la închisoare? Nu, mersi, bombonel. 

Flutură ţanţoș din braț și-și continuă evadarea. 

Erin își reaminti ce o sfătuise Shad în legătură cu armele: 
când ai dubii, trage în ceva, în orice. 

Trase de două ori în solul de lângă cizmele lui Darrell Grant. 
Pocnetele împușcăturilor fură absorbite de trestia-de-zahăr 
înaltă. Îl auzi pe fostul ei soţ zbierând cuvântul pizadă. Când 
îndreptă lanterna spre locul unde stătuse, el dispăruse, gonind 
ca o ciută prin lanuri. Roti raza de lumină într-un cerc lent, până 
ajunse la congresmenul care-și încheia agitat șliţul. El ieși din 
iarba înaltă și întrebă: 

— Ai păţit ceva? 

„Erin simţea revolverul fierbinte în palmă. Lua-l-ar dracu' pe 
Darrell”, gândi ea. „Poate c-o să calce pe un crotal.” 

Se răsuci spre David Dilbeck. 

— Scoate-ți hainele, i se adresă. 

— Ştiam eu. O să mă pui să dansez. 

— Ai vrea tu, zise Erin. 

După ce trestia-de-zahăr este tăiată și făcută grămezi, o 
mașină le strânge, rărește excesul de vegetaţie și aruncă restul 
într-un container. Când containerele se umplu, o bandă rulantă 
transportă trestia-de-zahăr în remorci lungi din plasă de sârmă, 
care sunt fixate pe platforme pentru camioane. Remorcile sunt 
alimentate din lateral și în fiecare intră câte douăzeci de tone. 
Remorcile sunt dispuse la intervale de-a lungul drumurilor de 
tară care formează graniţele plantațiilor din Okeechobee. 

Iniţial Darrell Grant crezu că dăduse peste gardul unei 
închisori de securitate medie, un coșmar al ironiei sorții. 
Apropiindu-se mai mult și bâjbâind prin beznă ca prin ceaţă, își 
dădu seama că întinderea de sârmă era de fapt latura unei 
remorci foarte lungi. Punând piciorul pe roata înaltă a remorcii, 
Darrell începu să suie. 

Trailerul cu trestie-de-zahăr îl atrăgea din două puncte de 
vedere: părea un loc sigur în care să se ascundă de o fostă soție 
pornită să-l ucidă și în același timp un loc minunat în care să 
tragă un pui de somn. Era important ca Darrell Grant să se 
întindă cât mai repede, înainte să se prăbușească. Pilulele 
contra cancerului îi detonaseră disjunctoarele; el accepta 
posibilitatea să fi greșit în privinţa dozării, să-și fi apreciat 
toleranța în mod eronat și grav. Asta era. 

Escaladă latura remorcii, se trânti în tulpinile umede de 
trestie-de-zahăr afumată și se îngropă ca un vierme; se simţea 
inteligent, invizibil și în siguranţă. Dacă ar fi fost cu mintea mai 
întreagă, ar fi putut anticipa destinaţia camionului și soarta 
conţinutului remorcii. 

După ce sunt umplute pe plantație, remorcile sunt duse la 
moară și deșertate pe conveiere. Prima etapă a procesării este 
tocarea trestiei-de-zahăr, care se realizează de o mulţime de 
șiruri de lame strălucitoare acţionate de turbine. După aceea, 
fibra este terciuită la o presiune de cinci sute de tone. În felul 
acesta sunt extrase fluidele esențiale.  Evaporatoarele 
transformă sucul purificat de trestie-de-zahăr într-un sirop, care 
este încălzit până se formează o mixtură de melasă și cristale 
dulci. Separarea se realizează prin folosirea unei centrifugi cu 
turație foarte mare. 

De obicei dintr-o tonă de trestie-de-zahăr se obţin aproximativ 
patruzeci și cinci de kilograme de zahăr nerafinat. Cu toate 

acestea, atât greutatea, cât și puritatea pot fi serios afectate de 
introducerea unor substanţe străine procesului, așa cum sunt 
părțile corpului omenesc. 

Darrell Grant se drogase prea zdravăn și se ascunsese prea 
bine. În zori, când trailerul cu trestie-de-zahăr în care se pitise 
porni spre moară, el era afundat într-un somn de narcoză. 
Darrell nu se trezi, cel puţin nu într-un mod în care ar fi contat. 
Niciun țipăt, urlet sau geamăt nu opri prelucrarea trestiei-de- 
zahăr; lucrul acesta îl făcu crosa de golf legată de braţul lui 
Darrell Grant, care blocă lamele acţionate de turbină și-i aduse 
în goană pe băieţii de la Controlul Calităţii. 

Moara se închise pentru trei ore, în timp ce poliţia locală 
colectă și ambală resturile. Ulterior, biroul șerifului din Palm 
Beach emise un comunicat de presă în care se anunţa că un 
vagabond murise în urma unui accident neobișnuit în moara de 
la Fermele Rojo. Autorităţile apelau la public pentru a le ajuta să 
identifice victima, care era descrisă ca un bărbat alb, de 
aproximativ 30 de ani, cu păr blond. Nu se oferise nicio imagine 
a sa, deoarece tocătorul lăsase prea puţine pentru ca poliţia să 
poată reconstitui ceva. Comunicatul de presă mai spunea că 
victima purta blugi și cizme și că era probabil pasionat de golf. 
Corporaţia Sweetheart Sugar a cooperat pe deplin la rezolvarea 
cazului. 

În moară a fost distribuită o notă internă, care-i asigura pe 
angajaţi că nefericitul accident nu compromisese calitatea 
superbă a produsului companiei. Intre patru ochi însă muncitorii 
se întrebaseră neliniștiţi exact cât de mult din vagabondul mort 
sfârșise în tonajul zilnic. Consensul fusese că o singură picătură 
de sânge, un amărât de fir de păr pubian, o feliuță microscopică 
dintr-un neg ar fi fost prea mult. 

Zvonurile neplăcute se răspândesc rapid și mulţi muncitori 
încetară să-și mai pună zahăr în cafea și ceai. Fermele Rojo, ca 
majoritatea prelucrătorilor de trestie-de-zahăr, mențineau o 
regulă foarte veche împotriva utilizării îndulcitorilor artificiali de 
către angajaţii aflaţi în incinta companiei. Încălcarea regulii era 
considerată un act de neloialitate - echivalent cu a fi dealer de 
Chrysler și a-ţi cumpăra un automobil Toyota. Cu toate acestea, 
la câteva zile după moartea oribilă a lui Darrell Grant, o reţea de 
contrabandiști începu să introducă pacheţțele de zaharină în 
cantina companiei Rojo. O anchetă internă nu reuși să-i 

identifice pe vinovaţi și nici sa stopeze contrabanda. Pentru a 
evita publicitatea unei confruntări cu sindicatul, managementul 
morii abandonă discret subiectul și renunţă la politica „numai 
zahăr”. Familia Rojo nu află niciodată. 

Capitolul 32 


Shad lovi cu putere în bordul mașinii. 

— Ajunge! zise Al Garcia. Ce dracu', ia o ţigară. 

— Ce mai eroi de căcat suntem. 

Garcia gonea cu 150 km/h pe autostrada interstatală. Craniul 
lucios al lui Shad reflecta bizar pâlpâirile albastre ale girofarului 
de pe bord. Curentul de pe autostradă urla prin geamul spart de 
pușca retezată. Shad scuipă disprețuitor în noapte. 

— Ușurel, spuse Garcia. Ce naiba, am renunţat de mult să mai 
fiu erou. Uneori nu poţi face altceva decât să pui lucrurile în 
mișcare. Detectivul pufăi exasperat din altă ţigară de foi, abia 
aprinsă. De-aia mi-am pus cartea de vizită în caseta de valori a 
avocatului ăla mort. Am intuit că-l va motiva pe domnul 
Moldowsky spre un comportament prostesc. 

— Asta nu-i un joc, comentă Shad. Ai zis-o chiar tu. 

— Trebuie totuși făcute anumite mișcări. Noi am făcut-o pe-a 
noastră. 

— Și uite ce s-a-ntâmplat - Erin a fost răpită. 

— N-o subestima. Detectivul își cobori geamul și scutură afară 
doi centimetri de scrum. Ai observat ceva aparte la scrisul de pe 
oglinda aia? în afară de faptul că era ruj? 

Shad se gârbovi posac. Se ocupa cu conceperea unui destin 
potrivit congresmenului. Se gândea la acid clorhidric și la răni 
faciale adânc căscate. 

— Să-ţi zic ce mi-a atras mie atenţia, continuă Garcia. 
Cuvintele de pe oglindă nu erau scrise cu majuscule, ci cu litere 
cursive. Caligrafia era minunată, nu? Zi-mi și mie atunci, chico, 
cine scrie cu o caligrafie perfectă când are pistolul lipit de cap și 
este pe punctul de a fi răpit? Nimeni - aia-i. 

Sprâncenele spâne ale lui Shad se încreţiră de concentrare. În 
penumbră, țeasta lui trandafirie și mătăsoasă sugera capul unui 
nou-născut de o sută cincisprezece kilograme. 

— Vrei să zici că ea a plănuit totul? 

— Da, încuviinţă Garcia, este posibil. 

— In niciun caz nu ea l-a mierlit pe cel din lada cu pești. 

— Sunt de acord. Chipul detectivului era ocultat de o volbură 
de fum albastru. Totuși ea avea un plan. 

Shad își reaminti ce spusese Urbana Sprawl: că Erin era pusă 
pe rele. 

— În astfel de situaţii, zise detectivul, mă întreb cine are 
atuurile? Şi-i clar că le are Erin, nu Dilbeck. Nu-i decât un 
bășinos bătrân și arogant care se crede lăsat de la Dumnezeu să 
le satisfacă pe păsărici, dar nu-și dorește din lumea cea mare 
decât iubirea acestei dansatoare superbe. Vreau să zic c-ar fi în 
al nouălea cer, dacă ea doar ar zâmbi în direcţia generală a 
cocoșelului lui. Te-ai prins? 

Shad scoase o ţigară de foi din buzunarul cămăşii lui Al 
Garcia. Îi smulse ţipla cu dinţii. 

Garcia chicoti. 

— Cu toată șampania aia, cred că lui moș Davey nu i se mai 
scoală-n seara asta nici cu macaraua. Cât despre Erin, are 
treizeci de puncte peste el la coeficientul de inteligenţă - ia-o- 
ncet. 

— Bărbaţii înnebunesc din cauza ei, spuse Shad. Am mai 
văzut întâmplându-se chestia asta. 

— Dilbeck nu-i genul de violator, este prea plin de el. 

— Nu trebuie să fie vreun gen, zise Shad mușcând capătul 
țigării. Ajunge doar să i se înfiripeze bine ideea. 

Garcia nu rosti nimic cale de câţiva kilometri. Traficul se 
diminua pe măsură ce înaintau spre vest. 

— Belle Glade, căcat, mormăi Shad. Unde în Belle Glade? Se 
întoarse către Garcia. Bănuiesc că ai vreo idee. 

— Ce-ţi spuneam mai devreme, despre punerea lucrurilor în 
mișcare - vezi tu, oamenii au o prejudecată vizavi de justiţie. Ei 
vorbesc despre „sistem” și se referă la polițiști, judecători, juraţi 
și închisori. Oamenii mai zic că dacă sistemul ar funcţiona, 
atunci n-ar mai exista problema delictelor! Străzile ar fi sigure și 
tipii răi ar fi închiși pe viaţă! 

Shad emise un râs nefericit. Trase bricheta din bordul 
deformat și-și aprinse ţigara de foi. 

— Uită-te la dementul de fost soț al lui Erin, spuse el. Așa de 
grozav funcţionează sistemul. 

— Exact, aprobă Garcia și despică aerul cu palma. Darrell 
Grant a fost informator pentru poliţie. Tipii buni îi angajează pe 
tipii răi în numele justiţiei atotputernice. Omul obișnuit de pe 

stradă nu poate-nțelege asta. Chestia este că „sistemul” e un 
joc și-atâta tot. Eu nu pot să m-ating de unul ca Moldowsky. 
Același lucru este valabil și pentru congresmen. De aceea tot ce 
pot face este să-ncerc să pun lucrurile în mișcare. Să fac rahatu' 
să zboare și să văd unde se lipește. 

— Fiindcă oficial nu există un caz, zise Shad. 

— Nu există, însă asta nu-nseamnă că nu poate să existe 
justiție. 

— Nenică, ești un visător. 

— Poate că așa-i, spuse Al Garcia, dar sunt sigur că 
Moldowsky a aranjat asasinarea lui Jerry Killian, a avocatului ăla 
și a verișoarei lui. În plus, sunt sigur că eu nu l-aș fi putut acuza 
de nimic nici într-un trilion de ani. Arcui o sprânceană neagră și 
stufoasă. Dar mai știu ceva: În seara asta am deschis o-mpuţită 
de ladă pentru pești și l-am găsit pe domnul Malcolm J. 
Moldowsky, răposat definitiv. Soartă... ironie... zi-i cum vrei. Cel 
puţin acum îi pot spune ceva băiatului meu. 

— Băiatul tău? 

— El a găsit cadavrul în râu. 

Shad mârâi posomorât. 

— Cel puţin îi pot spune că s-a terminat, continuă Garcia. 
Măcar o dată tipii răi au căpătat ceea ce meritau. 

— Eu nu sunt gata să sărbătoresc, anunţă Shad. Vreau s-o 
văd pe Erin în viaţă. Trase zgomotos și nociv din ţigara de foi. Ar 
fi bine să speri că n-ai pus în mișcare lucrurile rele. 

— Mda, încuviinţă încet detectivul. Există întotdeauna și 
posibilitatea asta. 

Shad se foi, căutându-și o poziţie mai bună pentru drum. Se 
simţea mai bine acum, după ce examinase posibilitatea ca Erin 
să fie stăpână pe situaţie. 

— Promite-mi un singur lucru, îi ceru lui Al Garcia. Promite-mi 
că n-ai alt cap de om în Igloo. Arătă cu degetul mare spre 
portbagajul Caprice-ului. 

Garcia rânji. 

— Noaptea abia a-nceput, spuse el. 

e 

Congresmenul rămase în izmene și cu cizmele de cowboy. 
Raza lanternei lui Erin se mișcă în sus și-n jos pe fizicul lui 
gelatinos. Ea fu ușor stânjenită pentru aspectul lui, dar senzaţia 
îi trecu repede. 

— Ce facem acum? zise Dilbeck, pocnind insectele care i se 
așezau pe piele. 

— A venit momentul pentru știi-tu-ce. 

— Ah. Tonul i se schimbă. Surescitat, desfăcu pachetul 
cafeniu. Ridică maceta în ambele mâini, cu lama sprijinită pe 
palme, ca să i-o arate lui Erin. Willie Rojo mi-a împrumutat-o. O 
ține pe peretele cabinetului. 

— De mult bun-gust, spuse ea. 

Congresmenul trecu degetul în lungul tăișului rectiliniu și rosti 
surâzând sfios: 

— Cred că-nțeleg ce urmărești. 

— Mă îndoiesc, murmură Erin. 

— Îţi plac jocurile, zise Dilbeck plin de speranţă. 

— Te rog! 

— În care ne asumăm roluri... 

— Nu, scumpule. 

— Tu ești stăpâna și eu sunt sclavul! 

„Cretinul se excită într-adevăr”, gândi Erin. 

— Deci cum este joculeţul tău? întrebă Dilbeck. 

— Fii atent. Vreau ca tu să tai niște trestie-de-zahăr. 

El chicoti neliniștit. 

— Dar nu știu cum se face. 

— Haide-ncearcă, spuse Erin. Pentru mine. 

— M-aș simţi mult mai bine dacă ai lăsa arma aia. 

— În curând, îţi promit. 

Cu raza lanternei îl direcţionă pe congresmen spre un rând de 
trestie-de-zahăr matură. El făcu un pas înainte și izbi cu maceta 
din lateral. Tulpinile se clătinară, însă nu căzură. 

— Te pricepi mai bine să lovești cu sticla de șampanie, 
comentă Erin. 

David Dilbeck pufni. 

— la fii atentă, zise el și începu să reteze. 

Fiecare izbitură era însoţită de un icnet ascuţit, care-i 
reamintea lui Erin de Monica Seles. Tehnica de recoltare a 
congresmenului ar fi trebuit îmbunătăţită, deoarece trestia-de- 
zahăr nu era retezată, ci mai degrabă pulverizată. Erin menţinu 
lanterna aţintită spre șirul de plante, astfel încât Dilbeck să vadă 
ce tăia. N-ar fi dorit ca el să-și reteze din greșeală propriile 
degete de la picioare. 

După mai puţin de un minut, congresmenul se opri. Era 
învăpăiat la faţă, pieptul i se ridica și cobora spasmodic, iar 
șuncile pătate ale pântecelui îi străluceau de transpiraţie. Șortul 
îi lunecase sub talie, expunându-i crăpătura dintre fese. Gâfâia 
ca un leu bătrân și știrb. 

— Scumpule, vorbi Erin, nu abandona așa repede. Tu conferi 
un înțeles nou termenului „slujbaș public”. _ 

Dilbeck se îndoi din mijloc, gâfâind pentru a-și regăsi suflul. In 
cele din urmă spuse: 

— Nu ţi-ai scos rochia. 

— Așa-i. 

— Bine, bine. Își șterse palmele pe chiloţi. Cât mai este până 
ne putem juca? 

— Mă gândisem că minimum o tonă. 

— Foarte amuzant... 

— Un imigrant, îl anunţă Erin, taie opt tone pe zi. 

— Opt tone, murmură congresmenul. Așa-i spusese și Chris 
Rojo. Părea absolut imposibil. 

— Un tăietor care lucrează singur, zise Erin. M-am 
documentat în privinţa recoltării trestiei-de-zahăr ca să putem 
avea o discuţie revelatoare. Își scoase pantofii cu toc cui și-i 
aruncă. Crezusem că știi tot ce se poate ști despre zahăr, ţinând 
seama de faptul că practic ești proprietatea familiei Rojo. 

— Asta-i o minciună sfruntată, se îmbăţoșă Dilbeck. 

Erin îl aţinti cu lumina lanternei - era într-adevăr foarte iritat. 
Nu era ușor să pari iritat în izmene. 

— Ştii cu cât își plătește familia Rojo tăietorii? întrebă ea. 

— Putin îmi pasă, se răsti congresmenul. Oricum este mai 
bine decât să moară de foame în barrios din Kingston. 

— Deci asta-i: o acţiune umanitaristă! Erin își tamponă o 
lacrimă imaginară. Te rog să mă ierţi, domnule congresmen, am 
înţeles greșit. Și eu care crezusem că amicii tăi erau pur și 
simplu niște afaceriști veroși care profită de sărmani disperaţi. 
Acum aflu că sunt niște sfinţi! Făcu semn din revolver: Haide, 
scumpule, taie mai departe. Și, apropo, în Jamaica nu există 
barrios. Se numesc mahalale. lar ai încurcat culturile din lumea 
a treia. 

Mânat de furie, Dilbeck atacă trestia-de-zahăr ca un nebun. 
Între icnete, rosti: 

— Cine ești tu să-mi ţii prelegeri?! 

— O simplă alegătoare, răspunse Erin. Îi reaminti că 
partenerul lui de chefuri, tânărul señor Rojo, îi dăduse o mie de 
dolari pentru un pantof. Dar bănuiesc că-și poate permite asta, 
remarcă ea, ţinând seama de sumele cu care-i plătește pe 
imigranţi. 

Congresmenul se opri din tăiat. 

— Asta-i o viziune foarte simplistă, domnişoară. Foarte 
simplistă. 

— Davey, când va vota comisia ta pentru subvenţionarea 
zahărului? Mă întreb ce ar face Rojo dacă nu te-ai prezenta? 

Dilbeck nu putea să înțeleagă felul în care o seară care 
începuse atât de promiţător se deteriorase în halul acela: o 
stripteuză cu un pistol, undeva la mama dracului, și el, afundat 
în trestie-de-zahăr până la testiculele transpirate care-l dureau. 
Cu mâhnire, concluzionă că sexul sălbatic de cowboy nu mai 
figura pe ordinea de zi; prin imaginaţie porniră să i se deruleze 
scenarii mult mai îngrijorătoare. Toată vorbăria aceasta despre 
munca sclavilor, familia Rojo, votul comisiei Congresului... oare 
de ce ar fi vorbit o femeie despre asemenea lucruri? 

Tăie trestie până nu-și mai simţi braţul. Căzu în genunchi, 
sprijinindu-se în macetă pentru a-și păstra poziţia verticală. 

— Bună treabă, zise Erin. Au mai rămas numai opt sute de 
kilograme de tăiat. 

Se întrebă ce ar fi spus despre scena aceasta mama ei, 
oportunista absolută. David Dilbeck era genul de bărbat pe care 
mama l-ar fi socotit un trofeu matrimonial - bogat, cu poziţie 
importantă și prezentabil, atunci când se ferchezuia ca lumea. 

— Ce vrei de fapt? întrebă congresmenul. 

Erin se lăsă pe vine lângă el. 

— Tii minte un bărbat pe nume Jerry Killian? 

Dilbeck încuviinţă precaut. 

— Este cel care a încercat să mă șantajeze. Atunci am stat de 
vorbă cu judecătorul despre... ă-ă-ă, „reexaminarea” cazului tău 
de custodie. 

— Și ce s-a întâmplat, Davey? 

— Judecătorul a zis că nu cade la nicio înțelegere. Avea 
relaţiile lui la vârf. 

— Ce s-a întâmplat cu Killian? 

— Era vreun prieten de-al tău? Congresmenul vorbi ezitant. 
Nu știu ce s-a întâmplat. Malcolm a zis că s-a îngrijit de el. N-am 
mai auzit niciodată de el. 

— Asta pentru că a fost ucis. 

Dilbeck căzu în faţă în patru labe. 

— Dumnezeule, făcu el. Este adevărat? Nu se poate. 

— Oh, da, este adevărat. Erin se ridică în picioare. Totul din 
cauza ta, din cauza familiei Rojo - flutură pistolul - din cauza 
zahărului ăsta de-aici. Îl privi, chinuindu-se să se așeze în capul 
oaselor. Davey, un om a murit numai pentru că tu ești un 
escroc. 

Congresmenul era pământiu și tras la faţă. Îi spuse lui Erin să- 
i ia naibii lumina din ochi. 

— Nouăsprezece ani, vorbi el răgușit. Nouăsprezece ani am 
slujit în Washington. Să nu-ndrăznești să mă minimalizezi. 

— Un oma murit, repetă Erin. 

— Du-te și consultă arhiva acţiunilor mele, domnișoară. Am 
votat în favoarea tuturor legilor drepturilor civile care au trecut 
prin Congres. Chestiunile vitale ale epocii noastre - asigurările 
sociale, egalitatea oportunităţilor pentru locuințe, taxe mai mici 
pentru televiziunea prin cablu - du-te și vezi cum am votat. ȘI 
pentru fermieri, da, ai dreptate. Susţin familiile de fermieri și nu 
mi-este rușine s-o spun! 

Erin suspină în barbă. Dilbeck repeta papagalicește șablonul 
unui discurs de campanie. 

— ... Și cine-a blocat de unul singur ultima creștere a lefurilor 
celor din Congres? Eu! Am dat votul decisiv. Nu crezi că asta a 
necesitat curaj? 

Erin interveni iute pentru a devia monologul: 

— Odată am telefonat eu însămi la biroul tău, spuse ea. 

Dilbeck făcu o pauză. 

— La biroul din Washington? De ce? 

— Ca să întreb despre Jerry Killian. Erai ocupat. 

— Dacă aș fi știut..., zise congresmenul. 

— Ce ţi-au oferit Rojo? Petreceri, fete, croaziere cu iahtul - și 
mai ce? Las Vegas? Vacanţele ocazionale în insule? Erin îl ocoli. 
Cred că ești un bărbat care nu poate să refuze nicio gratuitate. 

Dilbeck își trecu antebraţul peste frunte. 

— Tatăl meu, rosti el cu o venerație îndelung practicată, a fost 
un om cât se poate de obișnuit, un muncitor care a avut visuri 

obișnuite. Ştii ce făcea ca să-și câștige existenţa? Vidanja 
haznale! 

— Cu certitudine l-am putea folosi acum, observă Erin. 

Reveni la limuzină pentru a verifica încă o dată un detaliu cu 
Pierre. Reveni, aducând un pahar din plastic cu Martini. 

— Să te  binecuvânteze Dumnezeu, rosti congresmenul 
lipăindu-l ca un câine. 

Ea descheie fermoarul rochiei mini, o trase în jos de pe trup și 
o lovi cu piciorul, aruncând-o cât colo. O derută plăcută reveni 
pe chipul lui David Dilbeck; ochii afundaţi în orbite scânteiară de 
speranţă. In sutienul simplu, alb, dansatoarea părea virgină, 
nepătată. Congresmenul simţi un fior familiar de patimă. Femeia 
era un înger în miezul nopţii. 

— Ești diabolică, murmură el. Cu adevărat te iubesc. 

— Ai cea mai vagă idee despre ce se-ntâmplă aici? întrebă ea. 

Dilbeck clătină placid din cap. 

— Totul stă în mâinile Domnului. 

— Frăţioare! 

El azvârli paharul gol și spuse: 

— Sunt diacon bisericesc! 

— Da, și eu sunt călugărița din strana corului. Ridică-te, 
Davey. 

Ridicatul se dovedi a fi un proiect pe termen lung, deoarece 
congresmenul era sleit de oboseală. Folosindu-se de macetă ca 
de o cârjă, izbuti în cele din urmă să ajungă în poziţia verticală, 
cu braţele moi pe lângă trup, în timp ce Erin îl inspectă pentru 
ultima dată cu raza lanternei. Din cizmele caraghioase se ridicau 
picioarele noduroase cu vene albăstrui, încă lucind de vaselină. 
Raza de lumină se înălță pe corpul lui: genunchii roșii și zbârciţi, 
izmenele căzute, pântecele cenușiu care se bălăbănea, 
cicatricea congestionată, faţa în așteptare de patrician și părul 
argintiu, acum o claie neregulată, garnisită cu stropi de noroi și 
fragmente de trestie-de-zahăr. 

— Arăţi superb, zise Erin. 

Bănuia că era între 23 și 23:30. „Acum ori niciodată”, gândi 
ea. Aruncă lanterna cât putu de departe în trestia-de-zahăr 
înaltă, unde ateriză fără zgomot. După aceea procedă la fel cu 
pistolul. 

„Probabil că-s nebună.” 

— Hopa, hopa, făcu Dilbeck. 

În lumina gălbuie a lunii, Erin îi putea zări surâsul care se 
lățea. 

— Deci am avut dreptate în privinţa ta, zise el. 

„Probabil că-s sonată.” 

— David, spuse ea, vrei să vorbim sau să dansăm? 

— Intim? 

„Probabil că-s complet dementă.” 

— Orice dorești, scumpule. 

Undeva în noapte începu să cânte Jackson Browne. 

„Unde dracu' sunt ei?” 

e 

La șaptesprezece minute depărtare, pe un drum cu două 
benzi care ocolea rezervația naturală Loxahatchee, trei 
automobile goneau spre nord-vest, către oraşul Belle Glade. 
Toate maşinile erau Forduri model recent, gri-ardezie. Toate 
erau șofate de bărbați tunși scurt în costume negre. Erau șase 
bărbaţi - câte doi în fiecare Sedan - plus o brunetă atrăgătoare 
cu o fetiță. Bărbaţii aveau pistoale în tocurile de umăr pe sub 
haine. Fetiţa ţinea două păpuși Barbie, una blondă și una 
brunetă. Femeia stătea lângă fetiță, pe bancheta din spate a 
celui de-al treilea Sedan. Îi spunea fetiţei să nu se sperie, fiindcă 
totul avea să fie bine. 

Angela Grant spuse că nu se speria deloc. 

e 

Sergentul Al García era blocat înapoia unui break încărcat de 
sloganuri religioase optimiste, care abia se târa pe șosea. 
Şoferul fie că nu vedea girofarul albastru în oglinda retrovizoare, 
fie că nu știa care îi era scopul. Garcia se întrebă de ce toți cei 
care-și lipeau abţibilduri cu IISUS pe bara din spate conduceau 
întotdeauna cu 30 km/h sub viteza maximă admisibilă. „Dacă 
Dumnezeu ar fi copilotul mev”, gândi el, „aș merge cu două 
sute.” 

Shad trăgea din ţigară și povestea istorii triste de ocazii 
pierdute: gândacul din iaurt, scorpionul din brânza de vaci... 

— Totul era pus la punct, se plânse el. Era pur și simplu 
sclipitor. 

— Mie îmi sună tare mult a fraudă, comentă Garcia. 

— Rahat. Ți-e milă de companiile de asigurări? 

Garcia călcă acceleraţia și depăși breakul creștin, luând-o pe 
acostament. Peste câteva minute, Caprice-ul fără semne 

particulare intră în modestul cartier comercial din Belle Glade. 
Detectivul decuplă girofarul de pe bord și încetini, căutând 
limuzina congresmenului. Se aștepta să-i sară în ochi în mod 
spectaculos. 

Shad continua să descrie arta ascunderii unui gândac adult 
într-un produs lactat refrigerat. Secretul, îi explică lui Garcia, era 
o pensetă bună. 

Mereu interesat de incursiuni în minţile infractorilor, 
detectivul întrebă: 

— Dar gândacul în sine? Trebuie să fie ceva special? 

— Cu cât e mai proaspăt, cu atât e mai bine, îl sfătui Shad. 

În clipa aceea un convoi alcătuit din trei Forduri cenușii vâjâi 
pe lângă ei în direcţia opusă. 

— Deci asta-i! făcu Garcia, rotind Caprice-ul într-o întoarcere 
pe loc în scârțâit de roţi și frâne. 

„Deșteaptă fată”, gândi el. „Trebuie s-o recunosc.” 

— Cine dracu’ sunt? întrebă Shad. Pentru a-și menţine 
echilibrul, se sprijini cu ambele mâini în torpedou. Vreau să te- 
ntreb ceva, zise el cu ţigara de foi legănându-se în ritmul 
zguduiturilor. Să presupunem că ai fi un fost deţinut și că ai 
avea o armă chiar acum. 

— Cred c-aș arunca-o, spuse Al Garcia. 

— Da? Shad cobori geamul. Închide ochii, îi zise detectivului. 

e 

— Relaxează-te, scumpule, rosti Erin. 

— Cum aş putea? 

Ea se apăsă ușor de el, legănându-se, visând că era cu 
altcineva. Încercă să-și amintească ultima dată când fusese 
ținută de un bărbat într-un fel care să însemne ceva. 

— Acum înţeleg, spuse congresmenul. Încerci să mă omori. 
Încerci să-mi produci un infarct. 

— Nu fi ridicol, zise Erin. Aș putea să-ţi produc un infarct 
oricând aș dori. 

Brațe umede îi cuprinseră mijlocul. O mână continua să 
strângă maceta. 

— Ușurel, șopti Erin. 

— În câteva săptămâni, vorbi David Dilbeck, am putea pleca 
împreună. Am putea lua iahtul. 

— Sună interesant. 

— Te-aș putea face fericită, urmă el. După alegeri, ai putea 
veni cu mine la Washington. 

— Nu cred asta, scumpule. 

Dilbeck juca rolul bogătașului cu amantă tânără: 

— Ți-ar plăcea acolo. Magazinele sunt incredibile. 

Erin își înfrână impulsul de a mușca. 

— Povestește-mi despre noaptea aceea din club, zise ea, cea 
în care l-ai atacat pe tânăr. 

— Îmi amintesc foarte puţine, rosti congresmenul stânjenit. O 
strânse mai puternic. Am fost copleșit, ameţit, lipsit de control... 
de obicei, nu sunt o persoană violentă. Cred că este evident. 

— M-ai speriat, spuse Erin. 

Secundele se scurgeau foarte lent. Privind în rândurile de 
trestie-de-zahăr, se gândi la Darrell Grant și se întrebă dacă el 
plănuia un contraatac. El ce ar fi făcut dacă l-ar fi văzut pe 
congresmen molestând-o? Probabil că ar fi aplaudat. 

— Malcolm mi-a zis, spuse Dilbeck, că tânărul se simte bine... 
cel care a fost lovit cu sticla. 

— Nici măcar nu i-ai trimis un coșuleț cu fructe. 

— Cum aș fi putut s-o fac? Congresmenul se opri din dans și o 
prinse de cot. Tot nu-ntelegi, nu-i așa? Poziţia pe care o ocup 
este importantă, delicată și puternică. Este an electoral, 
scumpo. 

— Aproape că ai ucis un om, zise Erin. 

— Uite care-i treaba, nu doresc să fac parte din aceeaşi 
tagmă cu Bill Clinton, Gary Hurt şi ceilalți. Nu poți aprecia 
situația mea? O strânse cu putere la pieptul lipicios de 
transpirație. Îngeraș, trăim într-o lume neiertătoare. 

„Câtă dreptate ai”, gândi ea. 

— Davey, te rog, nu-ți băga mâinile în chiloţii mei. 

Simţea lama macetei rece pe lângă coapsă. 

— Pâi..., spuse el, aştept intimitatea. 

— Asta este. 

— Nu, scumpo, ăsta-i un dans lent. 

— Scuze, făcu Erin menţinând legănarea. 

— N-am venit până aici pentru o labă pe uscat. 

— Ce romantic ești, Davey. 

— Nu mai fi așa! Brațele lui Dilbeck o cuprinseră din nou. 
Începu cu stângăcie să-și frece pelvisul de abdomenul ei. Uite! 
Ce zici despre asta? 

— Termină, rosti Erin inaudibil. 

Părul umed al lui Dilbeck îi atingea obrajii și-l simţea ca pe 
niște licheni. Dintr-un punct de vedere, era recunoscătoare 
beznei, pentru a nu fi nevoită să vadă toate detaliile oribile, 
dacă lucrurile ar fi mers prost. 

— M-am săturat de jocul ăsta, anunţă congresmenul. 

Pe neașteptate, porni propria sa variantă convulsivă a unui 
dans erotic - smucindu-se și sărind, cu pântecele unsuros 
plesnindu-se de trupul lui Erin. Ea simţi cum sutienul i se 
desprinde și perlele din plastic i se apasă de sâni. Iși ţinu chiloţii 
cu ambele mâini, gândind: S-a zis și cu speranța menţinerii 
controlului. 

Îmboldirile aleatorii ale lui David Dilbeck o ridicară pe Erin de 
pe sol. Loviturile cu pumnii pe umerii lui se dovediră inutile, așa 
încât încercă un țipăt. 

Congresmenul nu se dovedi defel alarmat; dimpotrivă, panica 
ei păru să-l încânte. 

— In sfârșit, îi spuse, începi să-nţelegi. 

Prinse salbele de perle și le răsuci într-un lat. Treptat, ele 
strânseră beregata lui Erin. 

Ea ţipă din nou - fără să se străduiască realmente - și din 
nou, până ce o duru. În cele din urmă, șiragurile plesniră și 
perlele îi curseră pe sâni, revărsându-se peste trestia-de-zahăr 
ca o grindină minusculă. 

Capitolul 33 


În timp ce aştepta, Pierre se rezemă de portiera limuzinei 
Cadillac. Își înfipsese degetele în urechi, fiindcă, la instrucţiunile 
tinerei, sistemul stereo fusese dat la maximum. Cântecul 
spunea ceva despre avocați îndrăgostiți. Pierre nu înţelegea și 
bănuia că nu avea să înţeleagă niciodată. 

Când zări mașinile ce se apropiau, întinse brațul în limuzină și 
opri muzica. Praful prundișului se învolbură când cele trei 
berline gri frânară și se opriră în triunghi. Farurile spintecară 
noaptea, cu moliile rotindu-se aidoma unor confeti în razele albe 
și fierbinţi. 

Pierre își lipi prompt palmele de cap, turtindu-și șapca de 
șofer. Numără șase bărbaţi în costume negre, care semănau cu 
niște ciocli. Ei își scoaseră pistoalele când ieșiră din berline. Cel 
mai înalt, care avea păr nisipiu perfect pieptănat și ochelari 
precum carapacele de broască țestoasă, se apropie de Pierre și 
întrebă dacă el le telefonase. 

— M-pa konprann, zise Pierre, repetând de două ori cu un 
clănţănit menit să transmită neînțelegere. 

Avu succes, temporar. 

Străinii înarmaţi purtară o discuţie scurtă între ei în care se 
hotărî că niciunul nu vorbea creola. Bărbatul cu păr nisipiu îl 
prinse pe Pierre cu fermitate de guler. 

— Unde-i ea? întrebă el înfricoșător. Știi la cine mă refer. 

Cu palmele încă lipite de șapcă, Pierre indică imediat direcția 
folosindu-se de cot. În aceeași clipă un țipăt sfâșie tăcerea, 
urmat de altele. Bărbatul cu păr nisipiu și alţi trei dispărură în 
rândurile de trestie-de-zahăr. Pierre fu impresionat cât de 
repede puteau să alerge, așa îmbrăcaţi de înmormântare cum 
erau. 

e 

Congresmenul se freca de ea, intrând în transă. Pleoapele i se 
închiseră pe jumătate și pliurile de piele pământie de pe gât 
tremurau când suspina. Totuși continua s-o ţină pe Erin într-o 
strânsoare de fier. O împinse mai adânc în plantație și tulpinile 
trestiilor se îndoiră și se clătinară sub avântul lui. Erin se luptă 

să rămână în picioare, fiindcă în niciun caz nu dorea să cadă. 
Dilbeck era un bărbat masiv; odată ce ajungea deasupra ei, nu 
mai putea face altceva decât să strângă din dinţi, să închidă 
ochii și să se lase purtată de muzică... 

Încercă să tipe iarăși, dar se auzi doar un scâncet slab. O 
sufoca dogoarea înțepătoare degajată de bărbat, gâfâielile lui 
puturoase, acreala transpiraţiei. Un retevei scurt, dar decis o 
împungea din izmenele lui. 

— luu-biii, scânci el pentru a suta oară. 

Erin încercă o  înșfăcare mortală a testiculelor 
congresmenului. Neștiind că nu exista decât unul, rămase cu 
mâna goală. Dilbeck își spori strânsoarea și se prăbuși lent, ca 
un stejar putred, târând-o și pe Erin cu el. Căzând, ea se gândi 
ce idee proastă fusese aducerea macetei - isteaţă, sigur că da, 
însă nu teribil de inteligentă. Acum se confrunta cu șansa reală 
de a fi străpunsă de blestemăţia aceea când atingeau solul. 

Din fericire, congresmenul ateriză primul, cu Erin peste el. 
Șocul îl trezi pe Dilbeck din reverie. Începu să-i sărute creștetul 
capului, murmurându-i cât de sexy mirosea. Sutienul alb rămase 
ridicat deasupra sânilor ei, iar obrazul îi era turtit de coastele lui. 
Nu mai auzea muzica dinspre limuzină. Poate că intraseră prea 
adânc în plantație; poate că trestia-de-zahăr înăbușea și ţipetele 
ei. 

Apoi se gândi: „Mă vor găsi vreodată aici?” 

Brusc, brutal, congresmenul o scutură de pe el. Erin căzu 
violent pe umeri și ceafă. Noroiul umed o înfiora. Dilbeck se târî 
deasupra ei, stângaci, pironind-o doar cu greutatea sa. Erin 
simţi lama macetei lunecându-i în sus pe șold și retezându-i 
elasticul chiloţilor. 

Bâjbâind cu cealaltă mână asupra sa, Dilbeck spunea: 

— Asta este adevărata dragoste. 

Erin se întoarse și-și lipi buzele ușor de pieptul lui. 

— Ah, asta-i, zise el. 

După aceea limba ei, ațâțător... 

— Doamne, făcu congresmenul. 

... explorând, până ce ea gustă urmele cicatricei... 

— Cercuri, o îndemnă el. Fă cercuri. 

„„. Și mușcă cu toată puterea ei, asaltându-l ca o pisică, până 
ce el se retrase, urlând, ridicând palmele cu disperare spre 
groapa zdrenţuită și umedă din piept... 

Erin se ridică, scuipând sânge, carne și păr. 

— Adevărata dragoste, rosti ea ștergându-se cu violenţă la 
gură. Cum a fost? 

Dilbeck se sculă, clătinându-se, cu o expresie de stupefacţie 
pe chip. 

— C-c-căţea ce ești... A 

— Destul de corect. Erin se acoperi cu braţele. Imi datorezi o 
pereche nouă de chiloţei, zise ea. 

În întunericul violet, printre trestiile rupte și încâlcite, 
congresmenul găsi cumva maceta lui Willie Rojo. 

— Nu fi ridicol, îi spuse Erin. 

Respirația lui Dilbeck se auzea în șuierături hidraulice. Cu 
ambele brațe, ridică lama. 

— Ai încercat să-mi sfâșii inima din piept, rosti el încordându- 
se pentru pendulare. 

Erin se întoarse și o luă la fugă, desculță, pe plantație. ȘI-I 
imagină pe Dilbeck brusc înzestrat cu iuţeală olimpiană, strivind 
trestiile sub cizme; își imagină păianjeni, viermi, șerpi, rozătoare 
zvârcolindu-se dedesubtul tălpilor ei; și-l imagină pe Darrell 
ascunzându-se în iarba înaltă, așteptând răzbunarea. Ea însă 
continuă să alerge, închipuindu-și un iaz adânc și răcoros în care 
avea să plonjeze, să se spele și să se purifice, pentru ca apoi să 
dispară aidoma unei vidre. Și-o închipui pe Angela, așteptând-o 
pe mal cu păpușile ei, și fugi și mai iute. 

Drept în braţele unui bărbat familiar, cu păr nisipiu. 

Agentul special Thomas Cleary. 

e 

— Pot să explic, rosti congresmenul. 

Cei trei bărbaţi îi ordonară să arunce arma și să ridice braţele. 
Deja se identificaseră, autoritar, ca fiind de la FBI. David Dilbeck 
se simţise ușurat. 

— Știţi cine sunt? întrebă el, clipind în conurile de lumină. 
Azvârli maceta care se înfipse vertical în marna neagră și 
zbârnâi. Vă rog, domnilor, spuse el. Pot să vă explic. 

FBl-ul își instruia agenții în multe privințe, dar nu și în 
memorarea chipurilor celor cinci sute treizeci și cinci de membri 
ai Congresului. În plus, nici chiar prietenii cei mai apropiaţi și 
colegii lui Dilbeck nu l-ar fi recunoscut în izmene largi și cizme, 
cu ochii injectaţi, fără cămașă, cu o semierecţie, cu coama lui 
definitorie de păr argintiu acum murdară și ciufulită. Raza 


VP - 387 


lanternei unui agent zăbovi asupra mușcăturii oribile de pe 
corpul congresmenului, peste care sângele începuse să se 
închege în blana încâlcită de oposum de pe pieptul său. Stând 
aproape în pielea goală într-un ogor, Dilbeck nu semăna deloc 
cu persoana distinsă de pe afișele lui de campanie. Pentru 
agenţi aducea perfect cu un degenerat obișnuit, prins în timpul 
unei tentative de viol. 

— Slavă cerului că sunteţi aici, zise congresmenul plin de 
căldură. 

Credea că era o acţiune de salvare. Nu aceasta era misiunea 
FBl-ului? 

Un agent îl informă asupra dreptului său de a nu vorbi. 

— lisuse Hristoase și Fecioară Maria, șuieră Dilbeck. Nu știi 
cine sunt? 

Le-o spuse, repetând cu vehemenţă pe când îi puneau 
cătușele. 

Agenţii FBI rămaseră politicoși, fermi și inexpresivi, chiar și 
atunci când Dilbeck îi numi cămăși brune naziste. 

— Este a dumneavoastră, domnule? 

Unul dintre agenţi descoperise pălăria neagră de cowboy. l-o 
așeză lui Dilbeck pe cap. 

— Mi-ai pus-o pe dos, mârâi congresmenul. 

— Nu, spuse agentul. Arată bine. Cine ar trebui să fiţi - John 
Wayne? Johnny Cash? 

— Nimeni! lătră Dilbeck. Doamne Dumnezeule! 

Agenţii FBI îi bandajară rana care sângera, îi dădură patru 
aspirine împotriva durerii și-l încuiară într-o berlină. Mijind ochii 
pe fereastră, Dilbeck fu cuprins de uimire. In haosul agitat de 
afară identifică și alţi agenţi FBI, pe șoferul său, Pierre, o femeie 
cu păr negru și o fetiţă în pijama care era purtată pe umeri de 
un gigantic și spân om de Cro-Magnon. La un moment dat un 
cubanez cu chip neprietenos își cobori fața spre geam și rânji; 
printre dinţi îi ieșea fum albăstrui. 

„Sunt de la circ!” gândi congresmenul. 

Dorea neapărat acces la un telefon, ca să-l poată suna pe 
Moldy. Să aranjeze toată porcăria asta. 

Al Garcia își sărută soţia și zise: 

— Nu m-așteptam să te-ntâlnesc aici. 

— Au venit s-o ia pe Angie, explică Donna. N-am vrut s-o las 
să plece singură... Al, ce se-ntâmplă? 

Garcia știa că soţia lui îi scosese din sărite pe agenţii FBI, 
telefonând la sediu pentru a le verifica  legitimaţiile. 
Dumnezeule, ce mai detestau ei chestia asta. O întrebă despre 
Andy și Lynne. 

— Sunt la maică-ta și nu schimba subiectul. Spune-mi ce se- 
ntâmplă aici. 

— Haos, din câte-mi pot da seama. 

Garcia i-o prezentă pe Donna lui Shad, care galopase prin 
rândurile de trestie-de-zahăr cu Angela chiuind pe umerii lui. 

— Unde-i mami? vru fetiţa să știe. 

— O să vină imediat, răspunse Garcia sperând că era 
adevărat. ` 

Ca întotdeauna, agenții FBI nu spuneau nimic. li priviseră 
legitimația de sergent la fel cum îi priviseră și Caprice-ul cu 
geamul spart de gloanțe - cu toleranță zero și curiozitate 
minimă. 

Shad le remarcase atitudinea arogantă. 

— De ce i-a chemat pe e/? Vorbea cu glas scăzut. Ce dracu’ 
au ei și n-ai tu? 

— Jurisdicție, răspunse Garcia. Sentimentele nu-i erau prea 
rănite; chemând FBl-ul, Erin îl scutise de o tonă de rapoarte. 

Shad o lăsă pe Angela pe pământ, pentru a-și putea lua 
păpușile. Se apropie de una dintre berlinele sure și examină 
chipul dinapoia geamului: un bătrân libidinos și ciufulit, cu o 
pălărie de rodeo pusă pe dos. David Dilbeck avea privirea 
agitată a unui câine vagabond care este târât la ecarisaj. 

— Perversul, murmură Shad. ȘIi-l reamintea pe găozar din 
noaptea aceea în clubul lui Orly. 

— Fii respectuos. | se alăturase Garcia. Domnul este 
congresmen al SUA! 

— Incredibil, în pizda mă-sii, spuse Shad. 

Poate că era momentul să-și ia o carte de alegător. 

e 

Rămaseră împreună în câmpul de trestie-de-zahăr. Agentul 
Cleary o înveli pe Erin în haina de la costumul său. Părea 
neliniștit și ușor stânjenit. Era zguduit s-o vadă în felul acela. 

— Unde-i Angie? întrebă Erin. N-ai adus-o? 

Cleary încuviinţă și-și șterse condensul de pe lentilele 
ochelarilor. 

— Nu sunt sigur de ce am făcut-o. Nu sunt sigur ce avem aici. 

— O răpire - mai mult sau mai puţin. 

Erin îi oferi o relatare prescurtată a serii. Fu ispitită să spună 
tot ce știa despre congresmen, începând cu Pupăza creată, dar 
n-ar fi avut niciun rost. Cleary era un tip care gândea liniar, nu 
un conspirator visător. El dorea acţiuni pe faţă și delicte ce 
puteau fi dovedite. 

Cu glas încordat, el rosti: 

— Așadar ești dansatoare. 

— Până în seara asta, zise Erin. Avocaţii sunt scumpi, Tom. ȚI- 
am mai spus că Darrell mă juca pe degete. Apropo, el este pe- 
acolo pe undeva - roti un braţ spre câmp - iubitul meu fost soț. 

La menţionarea lui Darrell Grant, expresia agentului se 
întunecă. Erin știa că Cleary regreta profund că n-o ajutase în 
problema cu Darrell în seara când ea venise la el acasă. Regulile 
erau reguli. Acum ei se aflau aici, sub cerul liber, pe plantaţia de 
trestie-de-zahăr. 

— Se pare că te-ai distrat binișor, comentă sec Cleary. 

Creierul lui bine ordonat schimba vitezele de zor, străduindu- 
se să găsească o logică în haos. Se luptă, scurt timp, cu 
imaginea sensibilei lui foste secretare dansând dezbrăcată pe 
mese. După aceea scoase carneţelul și începură întrebările: 
„Domnul Dilbeck te-a violat?” „Nu.” „Te-a atacat?” „Da.” „A 
încercat să te violeze?” „Într-un fel.” „A avut o armă?” „Da.” 
„Te-a ameninţat?” „În mod sigur.” „Și-a expus în mod indecent 
organele genitale?” „A încercat.” 

Agentul scria și în același timp reflecta. 

— Nu sunt pe de-a întregul liniștit în privinţa autorităţii 
noastre aici. 

Scrise ceva în carnet. 

— Nu te-a trecut graniţa statului, așa încât, din punct de 
vedere tehnic, cazul este neclar. 

Mai scrise ceva. 

— Pe de altă parte, a folosit o armă, așa încât este o 
posibilitate. 

lritată, Erin îi smulse pixul. 

— Tom, individul este congresmen. Asta-i jurisdicţia ta, fir-ar 
să fie! 

— Da, zise Cleary. 

Nu putea ocoli realitatea. 

— Îmi pari palid, spuse ea, sau de vină este lumina lunii? 

Paloarea era autentică. Pe Tom Cleary îl apucase greata, 
anticipând urmările - întrebările zilnice din partea Justiţiei, 
presiunile deloc subtile pentru detalii ale investigaţiei, 
înnebunitor de  precisele scurgeri spre mass-media. Era 
coșmarul oricărui agent de teren: acuzarea sexuală a unui 
politician proeminent. Cleary își imagină teancuri de rapoarte 
înalte cât Monumentul Washington și punctul de răspântie al 
unei cariere cândva promițătoare. 

— Dacă vrei să-l punem sub acuzare, i se adresă sever lui 
Erin, trebuie să știu toată povestea. 

Ea izbucni în râs și-i atinse brațul. 

— Tom, în niciun caz nu mă aștept din partea ta să-l pui sub 
acuzare. 

— Atunci ce? Mânia i se strecurase în voce. Asta nu-i o farsă, 
Erin. Vorbim despre un membru al Camerei Reprezentanţilor. 

— Boșorogul ăla libidinos a-ncercat să mi-o pună. 

Când Cleary închise carnetul, Erin îi restitui pixul. 

— Este bolnav mintal, zise ea. 

— Vrei ca numele tău s-apară în toate ziarele? 

— Nu neapărat, cedă ea. Nu înainte de ultima prezentare în 
faţa instanţei pentru custodie. 

— Atunci suntem în impas, nu? 

Ea îi spuse să nu mai gândească precum un agent FBI, ci să 
se pună în pielea unuia care candidează pentru Congres. Cleary 
își umflă obrajii și simulă că-i vine să verse. 

— Nu trebuie să-l arestezi, Tom, zise Erin. Doar să-i explici 
realitățile vieții. 

Stătură de vorbă câteva minute, apoi porniră spre mașini. 

— Mai am nu știu câte întrebări, se plânse Cleary. 

— Trebuie să stai de vorbă cu un tip. Un detectiv. Îl luă de 
mână, conducându-l printre rândurile de trestie-de-zahăr. Nu-i 
așa că Angie a crescut? 

— E foarte drăguță, încuviință Cleary. Are ochii verzi și 
frumoși ai maică-sii. Peste două clipe, mai încet: Nemernicul ţi-a 
făcut vreun rău? 

— Nu, Tom, n-am pățit nimic. 

e 

Scena de lângă drum semăna cu o razie antidrog: razele 
încrucișate ale farurilor, agitația de bărbaţi înarmaţi, pârâiturile 
întrerupte ale transmisiilor prin radio. Cleary făcuse toate 


VP - 391 


eforturile posibile. Erin era mișcată și i-o spuse. Nu-i recunoscu 
pe ceilalți agenţi, dar nu uită să-i mulţumească fiecăruia în 
parte. Ei fură politicoși fără excepţie și se străduiră să nu se 
trădeze când traseră cu ochii la sânii ei de sub haina 
bărbătească largă. 

Când o zări pe Erin, Angela își trânti păpușile în mâinile lui 
Shad și o luă la fugă, repezindu-se printre picioarele agenţilor 
FBI. Erin o ridică în braţe, o ciupi de bărbie și o sărută pe vârful 
nasului. Chicotind, Angela îi răspunse în același fel. 

Sergentul Al Garcia privea, un spectator relaxat pe capota 
Caprice-ului. Işi terminase ţigările de foi, așa încât apelase la 
gumă de mestecat. Donna scotea două beri din minibarul 
limuzinei lui David Dilbeck. Erin se apropie, legănând-o pe 
Angela în brațe. Detectivul îi spuse că în tot cazul avea o 
predilecție spre spectaculos. 

— Nu fi supărat, zise Erin. 

— Cine dracu-i supărat? 

— Al, n-am vrut să intri în bucluc. Nici tu, nici Shad. 

— Nu contează, rosti Garcia pe un ton de reproș. Îți 
mulțumesc oricum pentru invitație. Este mult mai amuzant 
decât să mă uit la televizor. Arătă spre silueta palidă, gârbovită 
în berlina oficială. Deci ăsta-i tipul tău, congresmenul Romeo. 

Dilbeck ciocăni cu încheieturile încătușate în geam, chemând- 
o pe Erin. Ea îi răspunse printr-o fluturare nepăsătoare din braţ. 

— Vrei să stai de vorbă cu agentul Cleary? îl întrebă pe 
Garcia. 

— Un agent FBI autentic?! Aș fi extrem de onorat. 

Garcia îi oferi Angelei o lamă de gumă cu aromă de struguri. 

— Cred că există un mod de-a aranja lucrurile, rosti Erin. 

— Cred că ai perfectă dreptate. 

Shad se apropie greoi de mașină, întinzând păpușile Bărbie ca 
pe două batoane de dinamită. 

— Imi ești datoare, îi spuse lui Erin care nu se putu abţine să 
nu izbucnească în râs. 

El o luă deoparte și-i povesti cum îl găsiseră pe Malcolm 
Moldowsky mort în lada pentru pești. Erin fu uluită. În șoaptă, îi 
spuse despre dementa escapadă narcomană a lui Darrell Grant. 
Shad se oferi generos să-l caute prin plantație și să-l bată până-l 
făcea terci. Erin spuse nu, mulţumesc, deocamdată ea și Angie 
erau în afara pericolului. 

— Ne luăm o vacanţă, începând din seara asta. 

— O meriţi, zise Shad gândindu-se cât de mult îi va duce 
lipsa. 

e 

David Lane Dilbeck, care se considera un maestru al oratoriei 
sinuoase, bănuia că va putea ieși din încurcătura aceea 
bizuindu-se doar pe explicaţiile sale. Pentru a-și spori 
credibilitatea, respinse cu dispreț îndrăzneț sugestia de a-și 
chema un avocat. De aceea agenţii FBI îl cocoţară pe bara 
mașinii și se adunară într-un semicerc tribal, pentru a asculta. 
Cleary îi îngădui lui Al Garcia să li se alăture. 

Detectivul era încântat de spectacol: luna, greierii, întinderile 
foșnitoare de trestie-de-zahăr. 

— Nu ne mai trebuie decât un foc de tabără, îi șopti el lui 
Cleary, și niște bezele. 

Dilbeck relată o istorie impresionantă. Agenţii își notară la 
lumina lanternelor. Garcia le compătimi pe secretarele lor. 

După ce congresmenul termină, Cleary rosti: 

— Daţi-mi voi să repet declaraţia finală: In cazul de faţă 
sunteti victima, nu agresorul. 

— Absolut, da, am fost răpit sub ameninţarea cu arma. 

— Hm-m-m, făcu Cleary. 

Al Garcia aprecie că momentul ar fi necesitat un răspuns mai 
energic, ceva de genul unui hohot disprețuitor de râs. 

— Ea mă urmărea de săptămâni, zise David Dilbeck. 

— Prin urmare, spuse Cleary, eraţi singur pe iaht și elaborațţi 
un discurs pentru campanie, când această femeie nebună a 
pătruns pe neașteptate în salon și a încercat să vă seducă. 

— Cu forța, preciză Dilbeck, iar când am respins-o, s-a 
înfuriat. 

— lar pentru această tentativă de seducţie purta un sutien de 
bumbac ordinar de nouă dolari? 

— Nu, sutienul era roșu. Cupele erau din dantelă. T-t-tanga 
era cu imprimeuri! Ulterior, când eram în mașină, le-a schimbat 
cu altele albe. 

Agentul Cleary își potrivi ochelarii. 

— Prin urmare ar trebui să credem că doamna Grant v-a răpit 
în scopuri sexuale. Vi se pare o sinteză exactă? 

— Era orbită de dragoste, zise congresmenul. Cu siguranță, 
aţi auzit de asemenea cazuri triste. 

Garcia interveni: 

— Și politicienii au admiratoare gata să facă sex cu ei? 
Crezusem că numai vedetele rock și detectivii criminaliști. 

Cleary păstră ordinea: 

— Domnule Dilbeck, explicaţi-ne ce este cu rana din piept? 

— Ea m-a mușcat, spuse el, ca un animal sălbatic! 

Agentul FBI îl întrebă pe Dilbeck cine putea confirma că 
fusese hărțuit de o dansatoare de striptease. 

— Există o persoană, răspunse el. Se numește Malcolm J. 
Moldowsky. El va confirma toate detaliile pe care vi le-am oferit. 

— improbabil, comentă Garcia. 

— Ce vrei să spui? behăi congresmenul. 

Garcia se întoarse către Cleary. 

— Pot să-i spun eu? Te rog. 

— Da, dă-i drumul. 

— Ce să-mi spui? întrebă Dilbeck. 

— Prietenul dumneavoastră Malcolm, zise detectivul, doarme 
cu peștișorii. 

Congresmenul căzu într-o parte de pe bară. Agenţii se 
repeziră îndatoritori să-l ridice din noroi. 

Cleary oftă și se încruntă spre Al Garcia: 

— Chiar a fost necesară chestia asta? 

e 

Cei doi bărbați stăteau singuri în Caprice. García balansa o 
sticlă de bere pe un genunchi. Zornăi brățara de aur în fața 
congresmenului. 

— Ai pierdut-o? 

Dilbeck îi întoarse spatele cu răceală. 

— M-am răzgândit în privinţa contactării unui avocat, rosti el. 

— Prea târziu. Garcia pocni din guma de mestecat. Nu avea 
un gust prea grozav, combinată cu berea Beck brună. Strânse 
brăţara în palmă. Te-ai prăjit, îi spuse lui Dilbeck. 

— Te rog să... 

— Cioculeţul, sugeră detectivul, și-ncearcă să-nțelegi ce s-a 
întâmplat aici. FBI a primit un telefon anonim despre o răpire 
aflată în desfășurare. Presupusul suspect este un congresmen 
SUA. Presupusa victimă este o fostă angajată a FBI. Mă 
urmărești? 

— Erin a lucrat pentru FBI? 

— Nu că-i tare? Când au sosit, agenţii l-au găsit pe suspect - 
ăsta ești tu - numai în izmene și înarmat cu o macetă. Alergai 
presupusa victimă pe o plantație ce aparține lui Joaquin și 
Wilberto Rojo. Investigaţiile ulterioare vor dezvălui că arma 
utilizată în agresiune aparţine de asemenea acestei familii 
proeminente și influente. Domnule congresmen, vreau să-ţi 
imaginezi toate chestiile astea pe prima pagină a ziarului Miami 
Herald. 

Dilbeck se legănă într-o parte și-n alta, trăgând absent de 
buza inferioară. Al Garcia se întrebă dacă nu cumva cădea în 
autism. 

— În locul tău, urmă detectivul, aş încerca să ghicesc în ce fel 
versiunea mea asupra celor întâmplate va fi acceptată de 
familia Rojo, dar și de electorat - mai precis faptul că ai fost 
răpit de o stripteuză nimfomană. Nu uita că nu există niciun 
revolver, nicio dovadă, nici măcar un martor care să te susţină. 
Până și șoferul tău afirmă că doamna spune adevărul. 

— Imposibil, vorbi răgușit Dilbeck. El nu vorbește engleza. 

Garcia surâse. 

— Şoferul tău este o persoană modestă. Are o diplomă în 
management hotelier de la Universitatea Internaţională Florida. 
Nu ţi-a spus? A 

Congresmenul se opri din legănat. Işi cuprinse capul cu 
ambele brațe, de parcă s-ar fi încordat în vederea apropierii 
unor proiectile de mortiere. 

— Pe iaht a mai fost un bărbat, rosti el cu glas dogit. Durrell- 
nu-știu-cum. 

— Te referi la domnul Darrell Grant, un evadat căutat de 
poliție pentru mai multe infracțiuni însoţite de violenţă. Garcia 
vorbi dinapoia unui balon mare și purpuriu din gumă de 
mestecat. În locul tău nu m-aș baza pe un narcoman pentru 
alibi. 

— Dar asta? se pocni David Dilbeck în pieptul bandajat. Am 
fost atacat cu sălbăticie - orice cretin poate s-o vadă. Smulse cu 
unghiile pansamentele și bandajele, până își expuse craterul 
însângerat. Uită-te! Nici nu mai am sfârcul! Mi /-a rupt! 

— Trebuie să te dezamăgesc, chico, zise Al Garcia, însă asta-i 
rana defensivă de mușcare clasică, prezentată în toate 
manualele de medicină legistă. Când un bărbat se suie pe o 
femeie, ce altceva mai poate ea să facă? 

Congresmenul strânse bandajele mototolite și încercă să le 
pună prostește la loc. 

— Acuzatorii se topesc după rănile prin mușcare, începu să 
detalieze Garcia. Odată am avut o victimă care a rupt cu dinții 
cocoșelul unui tip. De altfel așa l-am și prins pe el - s-a 
prezentat la camera de gardă a Spitalului Jackson, spunând că 
suferise un accident în grădină. l-am pus pe legiști să compare 
semnele de pe socoteala lui cu urma de mușcătură a dinţilor 
victimei. Juriul n-a deliberat mai mult de treizeci de secunde. 

Parcă amortit, Dilbeck își privea mutilarea ca și cum ar fi fost 
însemnat cu fierul roșu. 

— Și ce se va întâmpla acum? Campania și tot restul... 

— Dac-ar fi după mine, spuse Garcia, te-aș arunca direct la- 
nchisoare. Norocul tău că nu-i după mine. 

Luă sticla goală de bere și ieși din mașină. Erin Grant îi luă 
locul. Încrucișă picioarele și aranjă haina agentului Cleary, 
asigurându-se că nu i se vedeau sânii; nu voia să-i abată atenţia 
lui Dilbeck. 

— David, rosti ea, ai intrat într-un rahat serios. 

Congresmenul se trase îndărăt ca un melc opărit, lipindu-se 
de portiera opusă. Glasul lui era încărcat de reproș: 

— Mi-ai zis chiar „scumpule”. 

— Poate că așa le zic la toţi. 

— Nu te mai iubesc! urlă el. 

— Oh, ba da, mă mai iubești. 

După câteva clipe de tăcere, Dilbeck oferi o scuză stingheră 
pentru comportamentul lui grosolan. întrebă dacă Erin 
intenţiona să depună plângere. 

— Asta-i planul B, răspunse ea. 

— Și planul A? 

— Te duci acum acasă, zise ea, și ai un infarct. 

Congresmenul pufni. 

— Asta n-a fost deloc amuzant. 

— Un preinfarct atunci, propuse Erin, care necesită săptămâni 
de odihnă la pat, regim și izolare. 

— Cu alte cuvinte, să abandonez alegerile. 

— Davey, încerc să-ți găsesc o scăpare. Dacă tu însă preferi 
planul B, n-am nimic împotrivă. Ai văzut emisiunea TV 
„Reporteri în acţiune”? 

Ultimele speranţe ale lui Dilbeck se năruiră. 

— Un preinfarct, pentru Dumnezeu. Mai este și altceva? 

— Scumpule, bineînțeles că mai este. Erin ridică mâna și 
întoarse pălăria de cowboy a congresmenului, ca să nu-i mai 
stea invers pe cap. 

e 

Micul dejun, înainte de răsăritul zorilor. Un popas pentru 
camioane pe vechea autostradă 441, ticsit cu camioane cu 
remorcă, mașini de gunoi, cisterne cu lapte, furgonete, trailere 
cu echipamente agricole. Localul mirosea ca un pârţ de motor 
diesel. 

Shad, Donna García și soțul ei detectiv stăteau unul lângă 
altul pe locurile din față ale Caprice-ului fără semne distinctive. 
Donna învărtea între palme o cafea tare, Shad înghiţise a șaptea 
gogoaşă cu glazură, iar Al Garcia atacase cârnaţii picanţi de 
porc cu speranţa de a-și coroda nenumăratele straturi de gumă 
de mestecat, bere și ţigări de foi de pe cerul gurii. 

— Disney Land, reflectă detectivul mestecând regulat. 

— Cred că-i drăguţ, zise soţia lui, deși nu-s sigură în privinţa 
șoferului. 

Shad spuse să nu-și facă griji, fiindcă șoferul era de treabă. 

Pierre umplea rezervorul limuzinei de la pompa cu cifră 
octanică ridicată. Simţea greutatea brăţării de aur în buzunarul 
stâng al pantalonilor săi; un cadou pentru nevastă-ta, spusese 
polițistul. „Foarte bizar”, gândea Pierre. Toată noaptea fusese 
bizară. 

Angela era pe jumătate ghemuită în scaunul pliant. Erin se 
schimbase în blugi, tricou și sandale; părul îi era prins în coadă. 
Stătea în portiera limuzinei și flecărea cu Cleary, care-și termina 
însemnările. Arăta tras la faţă, boţit, doritor să plece. Garcia era 
încântat să vadă alt om al legii muncind în starea aceea 
familiară cu ochii adânciţi în găvane, mai ales un agent FBI. 

— Unde-s ceilalţi? întrebă Donna. 

— L-au escortat pe congresmen acasă, răspunse soţul ei. Nu 
se simţea prea bine. 

Shad își întrerupse ospăţul cu gogoși pentru a se plânge că 
Dilbeck scăpa prea ușor. 

— Eu aș fi votat pentru închisoare, anunţă el, sau un glonț în 
cap. Asta merită nenorocitul. 

Garcia îl contrazise pe un ton plăcut. 


VP - 397 


— Pentru politicieni, unele destine sunt mai rele decât 
moartea. Erin a avut o idee a-ntâia, nu? 

Donna spuse că Angela era surescitată în privința excursiei la 
Disney Land. 

— Favoritele ei sunt gărgărițele. Zice că-i place s-o 
amețească. Donna făcu o pauză. Venind încoace, a întrebat de 
taică-său. 

Garcia spuse că Darrell Grant rămăsese probabil în plantaţia 
de trestie-de-zahăr. 

— O să iasă de-acolo când vor incendia plantaţia. El și 
celelalte animale. 

Shad vorbi cu obrajii umflaţi grotesc de gogoși: 

— Cu niţel noroc va dormi pe toată durata incendiului. 

Donna îi spuse să se oprească, să nu mai ia nici măcar o 
înghiţitură. Îi luă din mână jumătate dintr-o semilună de 
gogoașă. 

— Ce scârbos, rosti ea. Un gândac! 

Shad îi smulse gogoașa, aprinse plafoniera și examină 
descoperirea. Expresia lui de speranţă se topi. 

— l-al naibii de mic, remarcă plin de îndoială. 

Extrase vinovatul dintr-o fărâmă uscată de gogoașă - un 
miriapod cu o carapace strălucitoare de culoare cacao. La 
atingerea lui Shad se strânse ca un ghemotoc. 

— Dificil, comentă Garcia. Ai avea nevoie de un juriu de fraieri 
absoluți. 

— Crezi? Shad puse gândacul pe vârful degetului său mic și-l 
ridică până lângă bec. 

— În locul tău, zise Garcia, aș aștepta alt supergândac. 

— Despre ce naiba vorbiţi voi acolo? făcu Donna iritată. 

— Visuri, răspunse Shad. Nimic important. 

Azvârli miriapodul pe fereastră și vâri restul gogoșii între 
buzele acoperite cu firimituri de glazură. 

Agentul Cleary își dusese însemnările la un telefon public, 
unde era adâncit într-o conversaţie oficială. Pierre dădu 
Cadillacul în marșarier de la pompa de benzină. Erin Grant 
scoase capul pe geam și flutură voios din braţ. Shad și Donna îi 
răspunseră în același fel; Al Garcia simulă niște aplauze ca la 
operă. 

— Frumos mai zâmbește, zise el pe când limuzina se 
îndepărta. 

— Parc-ar avea șaisprezece ani, spuse Shad, pe cuvântul 
meu. 

Garcia apropie Caprice-ul de pompele de benzină ca să umple 
rezervorul înainte de drumul lung spre casă. Scosese un picior 
pe portieră, când automobilul se cutremură violent. Auzi 
zornăitul luminilor de poziţie și rosti: 

— Băga-mi-aş! 

Un camion cu remorcă zdrobise spatele maşinii de poliție fără 
însemne distinctive. Şoferul stătea acum plouat lângă bara 
amortizoare boţită a lui García. Avaria fusese minoră, dar 
detectivul nu era consolat: trebuia să completeze, în triplicat, alt 
raport detaliat de accident. Să ancheteze martori. Să schițeze 
diagrame amănunțite. Să facă fotografii pentru compania de 
asigurări. Ore de inutile căcaturi departamentale. 

— Felicitări, se adresă camionagiului. Tocmai ai lovit un 
polițist. 

— Scuze. Bărbatul era un roșcat sârmos care clipea des din 
ochii ce trădau dextroamfetamină. Nu v-am văzut, oameni buni. 

— Așa bănuisem și eu, zise Garcia. 

Deschise portbagajul Caprice-ului, ca să caute nenorocitele de 
formulare pentru asemenea situații. Donna și Shad ieșiră să 
vadă ce se întâmplase. 

După ce ocoli camionul, Shad spuse: 

— Auzi, Al, ştii ceva? 

— Ce? Garcia era aplecat și scotocea cu disperare. 

— Mă doare gâtul, rosti Shad. 

Garcia găsi formularul și trânti capacul portbagajului. 

— Tu nu ai gât. 

Bodyguardul îi făcu șmecher din ochi și mișcă ușor din bărbie 
spre trailer. 

— Nu glumesc, nenică, mă doare rău de tot. 

Donna se ridică pe vârfuri, ca să-l examineze. 

— la arată-mi unde te doare. 

— Peste tot, făcu Shad cu o grimasă teatrală. 

Donna frecă grijuliu panta de mușchi tari ca piatra care uneau 
țeasta de umeri. 

— Hai înapoi în mașină, spuse ea. Mai bine să te-ntinzi niţel. 

— Da, aprobă Shad. Sunt destul de rău traumatizat. 

Alarmat, șoferul de camion își ceru scuze și se îndepărtă 
pentru a-și ameliora analiza sângelui cu o cafea tare. Al Garcia 

ocoli camionul ca să-l privească mai atent. În scurt timp Donna îl 
auzi râzând, deși nu-și putea imagina motivul; un râset din toată 
inima, care răsună puternic și destins. Alţi camionagii începură 
să arunce priviri, iritaţi de subminarea rutinei lor matinale. 
Garcia părea cretin și făcut criță. 

Donna îl găsi ţinându-se de remorcă, cu degetele băgate în 
plasa de oțel. Hohotea isteric, cutremurându-se din tot trupul. 
Trailerul era plin cu trestie-de-zahăr. Emblema albastră prinsă 
de portieră anunța: FERMELE ROJO. 

— Acum pricep, făcu Donna. 

— Atunci, haide, dă-i drumul, rosti soţul ei înecându-se de râs. 
Cheamă-i domnului Shad o ambulanţă. 

— Haide, zău, Al. 

— Dulceaţa justiţiei, zise detectivul. 

Se șterse la ochi și încercă să se calmeze, să se comporte ca 
un adult. Apoi simţi râsul urcând din nou ca un talaz uriaș. Era 
un moment minunat. 

Epilog 


Cu trei săptămâni înainte de alegeri, DAVID LANE DILBECK a 
suferit un preinfarct pe când citea în pat. Deși a lipsit de la 
restul campaniei, el a strâns 52% din voturi și a câștigat cu 
ușurință realegerea pentru Camera Reprezentanţilor. În ziua 
următoare și-a uluit susţinătorii politici, renunțând la locul 
obținut, din cauza unor probleme cronice de sănătate. 
Chiropractorul, cardiologul și urologul congresmenului au emis 
un neobișnuit comunicat comun prin care îi justificau decizia de 
a se retrage. 


ELOY FLICKMAN, oponentul lui Dilbeck, a renunţat la politică și 
a devenit comentator radio de extremă dreaptă în Florida de 
Sud. În numai câteva luni, a ajuns în vârful ratingurilor de 
audienţă din timpul zilei și s-a intitulat „titanul talkshow-urilor 
radio”. A doua zi după ce a semnat un contract cu reţeaua 
Liberty Radio, Flickman a decedat în urma unui accident de 
mașină pe când se plimba în jurul unei clinici pentru avorturi în 
decursul unei emisiuni în direct. Femeia care șofa mașina 
ucigașă a pierdut controlul acesteia când unul dintre cei șapte 
copii ai ei a tras din greșeală de volan. 


În ianuarie, comisia agricolă prezidată anterior de 
congresmenul Dilbeck a aprobat reînnoirea subvenţiilor de 
multe milioane de dolari pentru producătorii americani de zahăr. 
Propunerea a fost votată în Congres cu două sute șaptezeci și 
unu de voturi pentru și o sută cincizeci împotrivă, după o scurtă 
dezbatere. In favoarea ei a vorbit cu elocvenţă BO TOOLEY, 
republicanul din nordul statului Alabama, care nu mai făcuse 
niciodată o croazieră cu un iaht atât de mare sau atât de luxos 
ca Afacerea Sweetheart şi care fusese încântat că radioul pe 
unde scurte recepționa toate posturile sale religioase favorite. 


La scurt timp după misterioasa infestare cu șobolani, PARADA 
PIEILOR a fost închisă pentru numeroase încălcări ale normelor 
sanitare. Peste alte două săptămâni clădirea a ars complet. 

Fraţii LING au susţinut că incendiul a fost produs de un 
scurtcircuit electric provocat de șarpele dresat al unei 
dansatoare. Acuzaţi ulterior de tentativă de înșelare a societăţii 
de asigurare, fraţii Ling au fugit în vestul Canadei și au deschis 
un lanţ de saloane de masaj având tema hocheiului. 


Resturile lui DARRELL GRANT au fost identificate pe baza unui 
singur vârf de deget. După trei zile, CORPORAȚIA SWEETHEART 
SUGAR i-a înștiințat discret pe angrosiști că retrăgea tot zahărul 
tos produs între 6 și 9 octombrie, din cauza unei „posibile 
contaminări provocate de rozătoare în timpul procesării”. 


După ce i-a anchetat pe PAUL GUBER și pe alți clienţi, Baroul 
Florida a emis un avertisment public dur la adresa avocatului 
JONATHAN PETER MORDECAI pentru „conduită etică 
necorespunzătoare”. Efectul avertismentului a fost minim, 
fiindcă Mordecai era mort și nu mai practica avocatura. Paul 
Guber și-a părăsit firma de brokeraj și a intrat la colegiul rabinic 
din Chicago. El nu a vorbit niciodată despre scurta sa logodnă cu 
răposata JOYCE MIZNER sau despre nefericita petrecere a 
burlacilor din salonul PUPEZEI CRETE. 


ERB CRANDALL nu s-a mai întors în Florida. El s-a stabilit în 
Atlantic City, acceptând postul de consilier politic principal al 
unui popular, dar nechibzuit de riscant, consilier municipal. În 
vara următoare, după ce a colectat o mită mare în numerar 
pentru șeful său, Crandall a fost acostat de trei tâlhari, care i-au 
cerut punga pe care o avea în mână. Trupul său mort - cu 
punga sfâșiată strânsă loial în pumn - a fost găsit de niște turiști 
germani sub legendara promenadă din scânduri a orașului. 
Consiliul municipal a botezat cu promptitudine o stradă în 
memoria lui Crandall. 


Grupul de chirurgi ortopezi care deţinea SCOICA ROZ a 
vândut localul de noapte unui grup de dentiști, care a ales un 
nou nume picant (Adevărul Gol-Goluț II) și un nou management 
îndrăzneț (Johnny „Trei Degete” Spladiano). Primele trei decizii 
ale domnului  Spladiano au fost concedierea lui ORLY, 
introducerea parcării mașinilor de către personalul localului și 
mărirea ringului de lupte. Considerându-se mai norocos decât 

predecesorul său, Orly a lichidat un modest cont de economii și 
s-a mutat în Pensacola, unde el și soţia lui au deschis un bar de 
stridii cu chelneriţe topless, numit /nghite-mă crudă. 


URBANA SPRAWL a continuat să danseze în Adevărul Gol- 
Golut II, până în ziua în care domnul Spladiano a înlocuit 
floricelele cu frișcă din ring cu sardele. Actualmente este în anul 
I la Medicină la Universitatea Emory din Atlanta. SABRINA a 
abandonat dansul și a jucat pentru scurt timp în filme pentru 
adulţi, înainte de a căpăta rolul lui Lucette, vioaia reprezentantă 
pariziană a echipamentelor de gimnastică „Coapse de 
înotătoare”. Și cele două Monique s-au retras din striptease, 
măritându-se cu clienți. MONIQUE JR., al cărei nume real era 
Loretta Brickman, s-a măritat cu un angrosist de diamante în 
vârstă de șaptezeci și patru de ani, care înmormântase trei soții. 
MONIQUE SR., al cărei nume real era Frances Cabrera, s-a 
măritat cu un profesor de olărit de vârstă mijlocie care era, în 
ochii ei adoratori, copia leită a lui Keith Richaras. 


Bărbatul cunoscut ca SHAD, al cărui nume real era Gerard L. 
Shaddick, a dat în judecată Fermele Rojo, compania de 
transport Rojo și corporaţia Sweetheart Sugar pentru presupuse 
vătămări cauzate de un trailer încărcat cu trestie-de-zahăr care 
lovise în spate mașina de poliţie a sergentului Al Garcia. In 
acuzaţia sa, Shad s-a plâns de dureri ale gâtului, migrene, 
vedere încețoșată, amețeli, disfuncţii sexuale și anxietate 
cronică. Cazul a fost încheiat în afara tribunalului, pentru o 
despăgubire de 2,3 milioane de dolari. La scurt timp după aceea 
Shad a cumpărat un apartament pe două niveluri în Telluride, 
statul Colorado, și s-a logodit cu terapeuta sa fizică, recent 
emigrată din Norvegia. 


RITA GRANT a dat de asemenea în judecată Fermele Rojo, 
solicitând 5 milioane de dolari despăgubire pentru ciopârţirea 
accidentală a fratelui ei, Darrell. Litigiul a fost rapid abandonat 
când Rita a fost silită să fugă din Districtul Dade, cu Lupa, iubitul 
ei lup hibrid. Funcţionarii de la controlul animalelor o somaseră 
să-l predea după ce acesta sărise un zid înalt de trei metri în 
Grădina Zoologică și doborâse o gazelă sud-africană adultă. 

_ Uciderea lui MALCOLM J. MOLDOWSKY a rămas nesoluționată. 
In zilele de după moartea sa, articolele din ziare au descris 
scena crimei în detalii oribile, dezvăluind că arma fusese o crosă 
de golf de tip iron produsă de MacGregor. Un editorialist local l-a 
caracterizat pe Moldy drept un aranjor politic nemilos și 
necinstit, care înșelase în cele din urmă pe cine nu trebuia. Cel 
care a rostit panegiricul lui Moldy, congresmenul Bo Tooley, a 
denunţat cu mânie istoria ca fiind o „minciună odioasă” - un 
citat împrumutat cu drag de la idolul lui Moldowsky, John 
Mitchell. Înmormântarea a fost scurtă și cu puţini participanţi. 
De pe patul său de boală, David Dilbeck a trimis regrete 
profunde. 


CHRISTOPHER ROJO a fost arestat în decursul unei altercații 
nocturne în complexul Kennedy din Palm Beach. Martorii au 
susținut că el încercase să-și demonstreze abilitatea în luptele în 
ulei cu Maria Shriver, Daryl Hannah și alte invitate. Ameninţat cu 
pierderea câtorva conturi, Christopher a intrat voluntar într-o 
instituţie pentru tratamentul exceselor de droguri și alcool. 
Acolo și-a cunoscut viitoarea soţie, corector la revista Vanity 
Fair. 


Mai vârstnicii fraţi ROJO rămân proeminenţi în industria 
trestiei-de-zahăr din Florida, în timp ce cumpără în secret 
terenuri întinse de plantaţii pentru viitoare construcţii de blocuri 
de apartamente și terenuri de golf. Cu câteva zile înainte de 
votul din Congres pentru noile subvenţii de prețuri pentru 
cultivatorii de trestie-de-zahăr, Wilberto și Joaquin Rojo au 
anunţat oferirea a două burse integrale la Universitatea Statului 
Georgia. Beneficiarii burselor au fost KATHERINE și AUDREY 
KILLIAN, al căror tată pierise recent într-un accident nautic în 
Montana. 


PIERRE ST BAPTISTE a demisionat de la compania Gold Coach 
Limousines, pentru a deveni manager de catering la un nou 
hotel Sheraton din Key West. Serile, el predă limba engleză 
copiilor haitienilor exilați. 


Un judecător din Districtul Broward i-a acordat lui ERIN GRANT 
custodia permanentă a fiicei ei, ANGELA. Ele s-au mutat în 

Orlando, unde Erin dansează serile în rolul surorii vitrege mari a 
Cenușăresei în faimosul spectacol Main Street Parade din Disney 
Land. Ziua ea lucrează ca specialist de introducere a datelor 
pentru biroul FBI local. Cererea ei de înscriere la Academia de 
Marină din Quantico se află actualmente în discuţii. 

